
        
            
                
            
        

    
  
    


    Skrywers werk lank en doen intense navorsing om ’n boek te skep wat uiteindelik gepubliseer word. Die e-boekweergawe van so ’n titel is, net soos die gedrukte uitgawe, nie gratis nie. Daarom mag jy nie die e-boek gratis versprei nie, maar moet jy dit by ’n gemagtigde e-boekhandelaar koop. Indien jy die e-boek gratis versprei, oortree jy die Wet op Outeursreg 98 van 1978 en stel jy jouself bloot aan vervolging.

    Leos tend to be full of primal, creative energy. This is a sign that embodies the fire that lives within us all.


    – www.mindbodygreen.com





    The desire of gold is not for gold. It is for the means of freedom and benefit.


    – Ralph Waldo Emerson





    The desire for gold is the most universal and deeply rooted commercial instinct of the human race.


    – Gerald M. Loeb

    Anjané van Tonder sit in die misdaadkantoor van die Stellenbosch-polisiestasie. Haar regterhand klou aan ’n groot iPhone asof dit ’n kleinood is.


    Oorkant haar en die verweerde staatsdiens-verskafte houttafel, in verweerde staatsdiens-verskafte houtstoele, sit twee speurders. Hulle het hulself voorgestel as adjudant-offisiere Bennie Griessel en Vaughn Cupido. Hulle kyk nou al twee fronsend en met geboë hoofde na die verklaringsvorm wat sy so sorgvuldig ingevul het. In haar pynlik netjiese handskrif. Taalkorrek. En feitelik.


    Sy het geskryf sy is twintig jaar oud. In haar tweede jaar van ’n “Baccalaureus-graad in die Lettere en Wysbegeerte met hoofvakke Afrikaans en Nederlands, en Algemene Taalwetenskap”. ’n Inwoner van Minerva Dameskoshuis.


    Wat besteel is.


    Anjané is ’n mooi jong vrou, met haar lang, reguit blonde hare, groot liggroen oë en foutlose vel. Die rosige lippe is nou saamgepers in onderdrukte frustrasie. Want dié twee – en hierdie atmosfeerlose ruimte – maak haar ongemaklik.


    Ten eerste: Vir wat skud hulle hul koppe, asof hulle nie verstaan wat haar verklaring sê nie? Dis alles duidelik uiteengesit.


    Ten tweede: Die Griessel-speurder lyk … net nie betroubaar nie. Vreemde oë. Amandelvormig en donker. En treurig. Maar nie hartseer-treurig nie. Net treurig. Sy hare is slordig. Te lank vir ’n man van sy jare. ’n Gesig met slegte myle op. Drinker-myle. En sy gekreukelde hemp en baadjie skree Pick n Pay Clothing oor die middeljarige dad bod.


    Ten derde: Die Cupido-een het na ’n veel beter proposisie gelyk. Fors en atleties en aantreklik, al span die spierwit hemp so oor sy magie. Netjies aangetrek, sy hare kort en presies geskeer. Maar die bruin man het ’n houding. Vaagweg meerderwaardig. Sy’t gesien, toe hulle inkom, die kyk wat hy vir sy kollega gegee het. Een wat sê: Hier gaan ons al weer.


    Sy het regte. Sy is die slagoffer van ’n slinkse misdaad.


    Die Griessel-een kyk op van die klagtevorm. “Juffrou,” sê hy, “wat presies het hulle van jou gesteel?”


    “Nie ‘hulle’ nie. Kayla Venter. Sy’t my IP gesteel.” Anjané sê die twee letters in Engels. “Aai Pie.”


    “Jou apie?” vra die Cupido-een in verstomming.


    Sy slaan haar oë op, soekend na hulp. “My Aaaaai Pieeee,” herhaal sy die twee letters stadig en duidelik. “Dit staan vir intellectual property. Intellektuele eiendom.”


    Hulle kyk na haar sonder begrip.


    Haar moed sink verder. Hoe ongelukkig kan ’n mens wees? Die twee dofste lampies in die polisie-kandelaar, en sý moet hulle kry.


    Die Griessel-een sê: “Okay. Juffrou, kan jy vir ons van die begin af die storie vertel? In jou eie woorde.” Groot geduld in sy stem, wat sy nie nodig het nie.


    “My verklaring is létterlik in my eie woorde,” sê sy.


    “We’re just not feeling it, juffrou,” sê die Cupido-een. “Asseblief. Just take it from the top.”


    Sy trek haar asem stadig in om haarself te kalmeer. “Ek het ’n Insta story gepost,” sê sy. “Eergister. En toe steel Kayla Venter my intellectual property.”


    “’n Insta story?” sê Griessel.


    “Instagram?” sê sy. “Julle weet van Instagram?” En sy aktiveer haar foon.


    “Ja, ons ken vir Instagram,” sê die Cupido-een.


    “Great. So, ek het hierdie story op Instagram gepost …” Sy bewerk die foon se skerm met haar duime, en draai dit na die speurders toe, laat die Insta-storie speel.


    Dit wys Victoriastraat, die pad wat deur die hart van die universiteit se kampus loop. Die kamera volg ’n stappende jong vrou van agter. Sy het lang, rooi hare, ’n kort rokkie en atletiese bene. Daar is musiek ook, onheilspellend en dreigend. Terwyl die rooikop onbewus verder stap, verskyn daar woorde op die skerm, een ná die ander, in kursiewe drama:


    Rooikat.


    Oor.


    Rooikat.


    Hoor.


    Rooikat.


    Verloor.


    Die beeld verdoof tot swart.


    Sy kyk met afwagting na hulle.


    “Dis jou Insta story …?” vra die Griessel-een.


    “Dis reg. En toe …”


    “Ma’ wat meen daai?” vra Cupido en wys na haar foon se skerm.


    “Dis ’n gedig,” sê sy.


    “I get that. Ma’ wat meen dit?”


    “Dis ’n allegorie.”


    “Still not with you.”


    Sy sug. Sy moes geweet het. “’n Allegorie is ’n gedig wat een ding sê, maar dan het dit ’n dieper betekenis. ’n Rooikat is ’n slinkse dier. Dit steel skape en dit het baie groot ore, daar is iets soos sestien spiertjies wat net die ore laat beweeg. So, die gedig praat net van ’n rooikat wat goed kan hoor, maar dit red hom nie. Hy kan nog steeds verloor. En die dieper betekenis is, Kayla Venter kan probeer om storietjies oor my te versprei van goed wat sy gehoor het – en nié waar is nie – maar sy het verloor.”


    “Daai girl in die video is Kayla Venter?”


    “Dit is.”


    “En toe steel sy jou IP?”


    “Sy het. En ek het die bewysstuk,” sê Anjané. “Kyk …” Sy bewerk weer haar foon, wys vir hulle die skerm. “Sy’t my story gevat en toe verander sy dit en sy post dit …”


    Dieselfde video. Dieselfde musiek. Dieselfde woorde. Tot net voor die einde. Dan verskyn die woorde NOOIT NIE in bloedrooi hoofletters.


    “Hoe kan sy ’n video steel wat sy self op is?” vra die Cupido-een.


    “Die gedig,” sê Anjané. “Sy’t my gedig gesteel. My IP.”


    Hulle staar weer na haar. Soos village idiots.


    Die Griessel-een se selfoon begin lui. Hy haal dit uit, sê dan vir haar: “Ekskuus, ek sal dit moet vat.” En hy antwoord: “Kolonel?”


    “Wat gaan julle doen?” vra Anjané vir die Cupido-een.


    “Ons kom dadelik, kolonel,” sê die Griessel-een oor die foon, en lui af.


    “Juffrou,” sê die Cupido-een, met groot erns, “intellectual property cases, daai is ver bo ons pay grade.”


    Sy het so gedink. “Nou wie kan my help?”


    “Vaughn, die kolonel sê hy soek ons in sy kantoor,” sê die Griessel-een. Hulle staan al twee op.


    “Juffrou,” sê die Griessel-een, “ons beste raad is om liewer met ’n prokureur te gaan gesels. Wat spesialiseer in kopiereg. Hierdie ding is meer van ’n siviele aangeleentheid.”


    “Dan kan jy vir Kayla Venter sue,” sê die Cupido-een. “Vir groot geld. Daai sal vir haar ’n les leer.”


    “Maar jy sal ons asseblief moet verskoon,” sê die Griessel-een. “Ons bevelvoerder wil ons sien.”


    “Good luck, juffrou,” sê die Cupido-een.


    “Totsiens,” sê die Griessel-een.


    Hulle loop uit.


    Sy kan sweer sy hoor die Cupido-een lag, maar sy is nie doodseker nie.


    * * *


    In die kar sê Cupido: “Wat het ons nóú weer verkeerd gedoen, Benna?”


    “Niks,” sê Griessel, “waarvan ek weet nie.”


    “Hoe’t hy geklink?”


    “Jy ken vir Witkop. Hy klink altyd die moer in.”


    “Was hy regular die moer in, of extra special?”


    “Geklink soos regular.”


    “En hy’t gesê ‘julle moet nóú kom’?”


    “Hy’t net gesê hy wil ons so gou as moontlik sien.”


    “Benna, I think this is it …”


    “Wat?”


    “Die Valke wil ons terughê, partner. Dis wat ek scheme. No more IP theft, stolen bicycles and lost cell phones. Back to the big time, pappie. At last.”


    “Ek weet nie, Vaughn …”


    “Trust my instincts, Benna. Trust my instincts.”


    * * *


    Griessel en Cupido draf in die gang af, op die eerste verdieping van die Suid-Afrikaanse Polisiediens se Stellenbosch-speurkantore, drie kilometer wes van die Eikestad se aanklagkantoor.


    Cupido klop aan.


    “Ja,” kom die stem van binne.


    Hulle gaan in.


    Luitenant-kolonel Waldemar “Witkop” Jansen is die speurtak se bevelvoerder. Hy is al amper by aftree-ouderdom, ’n klein en beneukte gryskop-terriër met ’n spierwit Chaplin-snorretjie. Hy frons van agter sy lessenaar. Hulle weet dit is nie noodwendig ’n weerspieëling van sy luim nie.


    “Môre. Sit,” sê Jansen.


    Hulle groet, en gaan sit.


    “Toe julle oorgekom het hiernatoe, van die Valke af, het ek gedink julle is twee windgatte,” sê die kolonel.


    Hulle wag.


    “Ek was verkeerd. Julle werk is goed. Julle dockets is volgens die boek. Nou, ontvang vir my mooi, ek kan julle nog nie bevorder nie. Julle bly adjudant-offisiere. Maar ek gaan vir julle skuif. Na E-en-G toe.” Ernstige en Geweldsmisdade is die enigste spesialisspan by Stellenbosch se speureenheid.


    “Dankie, kolonel,” sê Griessel.


    Cupido is teleurgesteld. Hy sê niks.


    “Ja, moenie te dankbaar wees nie. Dis vier-en-twintig-uur op roep, sewe dae ’n week. Niks meer van net elke vierde week op bystand nie. Ons E-en-G-span is nog steeds te klein, julle gaan ’n swaar vrag moet dra. Ontvang julle my?”


    “Ja, kolonel.”


    “Sien julle kans?”


    Cupido kom tot verhaal. “Colonel, daai is hoe ons roll. Daai is hoe ons by die Hawks gewerk het ook,” sê hy. “Day and night. En hulle gaan ons any day now terugvat, dan werk ons in any case weer só.”


    “Kanse is skraal,” sê Jansen.


    “Colonel?”


    “Klink mos nou vir my julle het nog nie gehoor nie …”


    “Wat gehoor, kolonel?” vra Griessel.


    “Brigadier Manie. Topstruktuur het hom uitgewerk daar. Seker omdat hy ’n eerlike poliesman is.”


    Brigadier Musad Manie was bevelvoerder van die DPMO – die Direktoraat vir Prioriteitsmisdaadondersoeke, algemeen bekend as die Valke – in die Wes-Kaap terwyl Griessel en Cupido aan dié elite-eenheid verbonde was.


    “Jissis,” sê Vaughn Cupido.


    “Diens het ’n moeras geword,” sê Jansen, “en die skarminkels in Pretoria trek ons al hoe dieper daarin af. Ons het gedink staatskaping is verby. Maar hulle sit nog daar. Die korruptes. Agter die skerms. Nooit gedink ek sal dankbaar wees vir aftree nie.”


    Dit is die eerste keer dat hulle vir Witkop Jansen ’n negatiewe woord oor die polisie hoor sê. Hulle sit in stilte, verstom.


    “So?” vra Jansen eindelik. “Is julle reg vir E-en-G?”

  


  
    STRANDWOLF


    (Bruin hiëna – Parahyaena brunnea)


    Christina Jaeger

  


  
    2


    Wat doen mens as ’n leeu jou storm?


    Dis een van die vroue wat dit vra, in ’n Texas-aksent.


    Nege Amerikaners, laataand om die kampvuur in die diep Okavango. Vier middeljarige egpare en ’n hupse weduwee in haar laat sestigs. Bo hulle hang die Melkwegboog soos die koepel van ’n naghemel-katedraal. Die toeriste se aandag is nie by die asembenemende uitspansel nie. Hul oë is op Christina. Hul veldgids. Hulle noem haar “Chris”. Of “Chrissie.” ’n Mooi jong vrou in die sagte lig van die vuur, met haar heuningvel, haar swart hare in ’n lang vlegsel oor haar rug, haar elegante nek en wangbene.


    Chrissie glimlag. Die buitelanders vra altyd dié vraag. Met ’n infleksie wat sê hulle is nie bang nie. Net nuuskierig.


    Sy sê: “If you run, you’ll only die tired.” Sy wag tot die senuagtige gelag bedaar. Dan sê sy Usain Bolt kan teen vier-en-veertig kilometer per uur hardloop. Drie-en-veertig punt nege nege, om presies te wees. ’n Leeu kan tagtig kilometer per uur doen.


    Chrissie is ’n ervare en behendige verteller. Sy ken die waarde van stiltes in ’n storie. Daarom talm sy nou, sodat net die knetterende vuur en die paddas se stemmige massakoor hoorbaar is.


    Sy sê ’n leeu se storm is meestal vertoon. ’n Toets. Sy brul is oorverdowend en baie intimiderend. Hy wil jou die skrik op die lyf jaag, sodat jy vlug. En as jy vlug, is jy katkos.


    “What you do is you confront him.” Sy staan op uit die kampstoel. Plant haar atletiese bene in die stapstewels wyd, lig haar arms hoog, sprei haar palms. “You become the biggest version of yourself that you can manage. You roar back at him. As loud as you can. Clap your hands. Show no fear. He’ll stop charging. They always do. It confuses them. And when he stops, you start moving back. Very, very slowly. Always facing the animal. If he moves, you freeze. If he stops, you withdraw.”


    Hulle hang aan haar lippe.


    Sy laat haar arms stadig sak. Sy gaan sit. “The trick,” sê sy, “is to allow them to retreat with dignity. You know, like with men in general.”


    Hulle lag weer, soos hulle altyd maak. Vir die humor en die verligting van leeu-spanning. Sy weet wat die volgende vraag gaan wees: “How many times have you been charged by a lion?” So vier of vyf keer, sal sy antwoord. Sy sal dan oudergewoonte die jaggeweer nadertrek, die Ruger Hawkeye. En sê sy werk nou al vier jaar lank hier by Letsatsi Lodge. Sy het nog nooit nodig gehad om die wapen af te vuur nie. Maar sy dra dit altyd saam. En sy weet hoe om dit gebruik. Daarom kan hulle môreoggend se stapsafari net geniet. Hulle sal heeltemal veilig wees.


    Voor die vraag kom, raak Chrissie bewus van ’n beweging, ’n teenwoordigheid, aan die rand van die vuur se ligkring. ’n Vaag onthoude silhoeët, ’n halfbekende tred. Sy wend haar fokus daarheen. Sy herken die gesig uit haar verlede.


    Haar hart klop ’n klein bietjie vinniger.


    Die man in die halfdonker knik vir haar. Dis ’n subtiele teken, ’n gebaar wat sê: Ek is hier om vir jou te sien. Dan verdwyn hy agter die lapa se houtpaalmuur, in die rigting van die boskroeg.


    * * *


    Rousseau. Ian of Ivan. Of so iets. Hy’t destyds vir Ehrlichmann in Zimbabwe gewerk. Dis al sewe, agt jaar gelede. Oudsoldaat. Lank, groot skouers en hande, stil en eenkant. Sy’t van hom gehou.


    Sy onthou dit terwyl sy nog haar laaste kampvuurpraatjies met die Amerikaners maak. Dan verskoon sy haarself en gaan soek hom.


    Hy sit met ’n halfgedrinkte bier, staan op toe sy aankom. Hy’t steeds die ligblou oë, die kort, rooibruin baard. “Hallo, Vlooi,” sê hy met ’n beleefde glimlag.


    Dis vir haar vreemd om dié naam weer te hoor. Sy laat dit eers begaan. “Rousseau,” sê sy. “Wat maak jy hier?”


    Hy wag tot sy langs hom sit: “Wil jy iets drink?”


    “Nee, dankie.”


    Hy knik, tel sy bier stadig op en vat ’n sluk. Kyk vir haar. “Ek bring ’n werksaanbod.”


    Sy lig haar wenkbroue.


    Rousseau kyk eers dat die kroegman buite hoorafstand is, hou sy stem net hard genoeg dat sy kan hoor. “Ons wil twintigmiljoen dollar steel,” sê hy. “En ons het jou nodig.”


    Sy kyk stip na hom, wag vir tekens dat hy ’n grap maak. Tot sy die ligte skok van adrenalien voel. Hy is ernstig.


    “Wie is ‘ons’?” vra sy.


    “Dis ek en Brenner en twee ander. Saam met jou sal ons vyf wees.”


    Brenner. Sy onthou vir Brenner. Sy was versigtig vir hom. “Hoekom ek?”


    “Ons gaan ’n honey trap nodig hê. En ’n koel kop. En ons hoop jy het nog kontakte om die dollars te ruil.”


    “Ek weet nie … Dis baie ou kontakte.”


    “Ons het ’n Plan B. Bietjie risky, so dit sal great wees as jy kan probeer …”


    “Wie se dollars is dit?”


    “Dis wat die hele ding so lekker maak. Daar is nie slagoffers nie. Dis ’n deel van die Chandas se gesteelde staatskapinggeld. Hulle kon dit nie uit die land kry nie.”


    Sy weet van die drie Indiese sakeman-broers wat na bewering gehelp het om haar geboorteland rot en kaal te besteel, in sameswering met die vorige president. Dis al waaroor Suid-Afrikaners wat destyds hier aangedoen het, kon praat.


    “Waar is die geld?”


    “Jy sal eers moet sê of jy in is,” sê hy met ’n apologetiese glimlag.


    Sy oë is meer melancholies as wat sy onthou. Daar is fyn spikkels grys in sy baard.


    “Hoe lank het ek om te dink?”


    “Hoe laat kom die hopper môre?” Hy verwys na die Cessna Caravan wat daagliks toeriste en voorrade in- en uitvlieg.


    “Tienuur.”


    Hy knik. Dis hoe lank sy het om te besluit.


    Sy onthou meteens sy voornaam.


    “Igen,” sê sy. “My naam is nou Christina. Chrissie.”


    “En jou van?”


    “Jaeger.”


    Hy herkou daaraan. “Chrissie. Jaeger.” Dan: “Ek like dit.”


    “Leef Ehrlichmann nog?” vra sy.

    Sy lê op haar bed, luister met haar oorfone na Nigel Kennedy wat Beethoven se vioolkonsert speel. En sy dink.


    Ná middernag vat sy die geweer, loop af na die water toe. Sy neem een van die mokoro’s, begin ooswaarts roei. Die maan is ’n sekel net bokant die horison.


    Sy dink aan Ehrlichmann.


    Igen Rousseau sê hy’s deur ivoorstropers geskiet. Al meer as ’n jaar gelede, net suid van Kariba.


    So word hulle al hoe minder. Die geslag bewaarders wat in ’n meer ongeskonde Afrika grootgeword het. Wie se liefde vir dié kontinent en sy natuur ’n verterende vuur was. Wat geglo het hulle kan dit alles nog red.


    Soos haar pa.


    Ehrlichmann, wat destyds tydens die WWF-olifantsensus vroegoggend langs haar kom sit het. Hulle het saam koffie gedrink, gekyk na die son wat opkom, geluister na die voëls wat ontwaak. Toe sê hy sag, vol deernis: “I knew your father. I thought Louis van Jaarsveld was the most brilliant tracker I had ever encountered.”


    Sy’t nie geantwoord nie.


    “And I think you will be even better than him.”


    Dit was voor sy die diamante probeer smokkel het1.


    Sy het gewonder wat Ehrlichmann toe van haar sou dink. Want hulle sou almal eindelik uitgevind het daarvan – hy en sy meelopers. Daarom dat hulle haar nou wil kom werf vir Die Groot Rooftog.


    Sy hoor ’n seekoei blaas in die volgende kanaal. Sy is nie oor hulle bekommerd nie. Dis die reusekrokodille wat maar altyd by haar spook.


    Dit neem haar nog twintig minute om tot by die sandstrandjie te kom waar hulle haar pa gevreet het.


    Sy sleep die mokoro uit, keer dit om. Sy gaan sit daarop, geweer oor haar knieë.


    “Ek het kom groet, Pa,” sê sy.


    


    
      
        1Sien die roman Spoor (2010) vir volledige gegewens.

      

    

  


  
    4


    Die eerste ontmoeting met haar medemisdadigers is vir haar surrealisties, soos ’n buite-die-liggaam-ervaring.


    ’n Middelklashuis in Rooihuiskraal, Pretoria. Sy lui die voordeurklokkie, hoor kinders in die erf langsaan wat bal skop en lag. Sy was vier jaar lank net in die Okavango, so om terug in ’n stad te wees is vir haar vreemd en mooi en steurend, alles tegelyk.


    Brenner maak oop. In ’n wit T-hemp en ’n rugbybroek. Kaalvoet. Hy lyk nog vir haar min of meer dieselfde. Die plooie op sy gesig is dalk dieper, maar hy is steeds lenig en fiks. Die kortgeskeerde hare, die stoppelbaard. Intense oë. Die alfa-man. Hy is ’n oud-Spesmagtesoldaat, en hy’t nog altyd daardie afstand. Die aura.


    Sy glimlag is dun, nes sy dit onthou. Maar daar is tog ’n vae warmte, ’n beheersde toegee aan nostalgie. “Christina Jaeger,” sê hy, asof hy die naam wil aanleer. Hy het haar as Cornel van Jaarsveld geken, destyds. Sy kan nie onthou dat hy haar ooit “Vlooi” genoem het nie.


    “Brenner,” groet sy.


    “Bly jy’s hier. Kom deur, ons is daar agter.” Hy kyk na die rugsak wat agter haar hang. “Jy kan dit hier los,” sê hy en wys na die sitkamerbank.


    “Dis okay,” sê sy en volg hom deur die voorkamer en die kombuis. ’n Man se huis. Prakties. Pynlik netjies. Pynlik voorstedelik.


    Uit by die agterdeur. Die ander drie sit agter in die erf, op tuinstoele. Sy glimlag na binne. Hoe Suid-Afrikaans – rooftogbeplanning om die braai-altaar. Want die hout knetter en die rokie trek lui-lui boontoe, ’n soenoffer aan die misdaadgode. Langs die vuur is ’n draad-tuintafeltjie waarop die vleis en braaibroodjies wag, in die ikoniese Hart-ovaalbakke van aluminium. Sy wonder wie die broodjies gemaak het.


    Die drie mans staan in gelid op. Igen Rousseau groet hartlik. Sy ken nie die ander twee nie – ’n spiertier en ’n vreemde, skraal figuur. Hulle kyk nuuskierig na haar.


    Sy wonder wat van haar gesê is voor sy opgedaag het.


    “Dis Christina Jaeger,” sê Brenner. “Jy ken vir Ig. Hierdie,” sê hy en wys na die gespierde een, “is Themba Jola. Themba was ’n Parabat, maar ek hou dit nie teen hom nie.” Die Xhosa het ’n moulose hempie aan, soos spiertiere maar altyd dra, die harde werk in die gim moet ten toon gestel word. Maar sy hou van die manier waarop hy haar hand skud, met ’n glimlag, breed en gemaklik.


    Langs Jola staan die eienaardige figuur. Hy het sterk Oosterse gelaatstrekke, maar daar is ander gene ook. Lang hare tot op die skouers, gitswart en reguit. Van onder die kort mou van sy hemp loop daar ’n getatoeëerde draak langs sy linkerarm af. Hy is fisiek kleiner as die ander, maar daar’s ’n intensiteit aan hom. “Jericho Yon,” stel Brenner hom bekend. “Beste bush pilot in Afrika. Ons noem hom net ‘Jer’.”


    Yon knik, die hare wat wip. Skud haar hand met ’n sagte greep. Dis slim ogies daardie, dink sy.


    Binne lui die voordeurklokkie. “Dis Niekie,” sê Brenner. “Sit solank, ek bring hom in.” Hy loop agterdeur toe, dan draai hy terug en sê: “Geen name terwyl hy hier is nie.”


    Sy haal die rugsak af, plaas dit by die oop stoel langs Igen Rousseau, en gaan sit. “Niekie?” vra sy vir hom. “Jy’t gesê ons is vyf.”


    Hy glimlag. “Niekie is … Wag, laat ek nie die verrassing vir jou bederf nie.”


    * * *


    Niekie is vet, iewers in sy dertigs. Hy dra militêre stewels, ’n kakie-kamoefleerbroek en ’n groen T-hemp wat span oor die aansienlike pens. Hy het ’n sigaret tussen die vingers. “Hoezit,” sê hy en kom vuisstamp elkeen om die beurt.


    “Dis Nick Berry,” sê Brenner. “Niekie, jy verstaan ek gaan niemand voorstel nie?”


    “Beter so, beter so,” sê Niekie. Hy kom by Christina, trek diep aan sy sigaret. “Jissis, jy sal doen vir ’n honey trap,” sê hy suggestief, sy oë op haar borste.


    Terwyl Niekie gaan sit, gee sy vir Brenner ’n kyk wat sê: Wat maak dié idioot hier?


    “Niekie is nie deel van die operasie se uitvoering nie,” sê hy.


    “Ek kán wees,” sê Niekie. “Enige tyd, enige plek, ek is reg.”


    Brenner is by die vuur, karring met die kole. “Sê vir hulle, Niekie. Sê vir hulle hoekom jy hier is.”

    Asof hy vir die groot oomblik gewag het: “Ek het die geld gesien. Ek was só ver van die fokken geld af.” Hy beduie met sy wysvinger en duim, minder as ’n sentimeter. Dan suig hy vir oulaas aan sy sigaret en skiet dit na die vuur toe.


    Dis heeltemal mis.


    “Niekie werk vir Ace Security,” sê Brenner. “Hulle pas die depot op waar die geld is.”


    “Dis meer van ’n ou warehouse,” sê Niekie, gretig vir die kollig. “Dit was ’n groot retailer s’n, back in the day. Toe maak hulle dit hierdie, like, fortress. Hulle het dit in sulke strongrooms, sulke mini-vaults, opgedeel, met hierdie moerse dik mure en moerse dik deure. Daar’s ander goed ook in daai vaults, dis nie net die dollars …”


    “Ander goed?” vra Jericho Yon fronsend. Daar’s irritasie in sy stem en sy aksent het vae Kaapse ondertone. “Watse ander goed?”


    “Ek weet nie, dude, ons het nooit die binnekant van die ander vaults gesien nie.”


    “Nou hoe weet jy daar’s dollars?”


    “Ons kom daarby,” sê Brenner.


    Yon knik liggies. Die hare wip skaars.


    “Vertel die storie, Niekie,” sê Brenner.


    Vet Niekie se eer is effens gekrenk. Hy haal nog ’n sigaret uit, kyk nie na Yon terwyl hy praat nie. “So, ons was vier ouens op ’n shift. Elke shift is agt uur. En dis agt uur van fokkol doen, want daar kom nooit iemand nie, jy sit net daar en jy praat kak met die diere en jy watch die kameras en jy loop die aisle.”


    Hy klap sy Zippo oop, steek die sigaret aan, klap die aansteker weer toe. Behendig, soos ’n man wat geoefen het.


    “Die aisle is so ’n lang gang tussen die vaults, en jy wonder wat in die vaults is, want niemand het jou iets gesê nie. Maar jy wéét dis iets, want die plek is ’n fokken fortress. Toe is ons eendag op second shift, vieruur tot middernag, en sesuur, toe bel HK ons en sê daar gaan ’n dude kom en ’n sleutel afgee, halfsewe. En dan gaan ’n ander dude agtuur kom en die sleutel vat om iets in ’n strongroom te check. En HK gee ons sulke code names vir hulle, dan moet hulle kom en die regte code name gee. Romeo en Foxtrot. Romeo mag nie inkom nie, hy moet net die sleutel gee. Foxtrot is die main mac, hy mag inkom. Hy gaan vaults toe, maar ons mag hom nie escort nie, ons moet net in die control room bly. Kameras almal afgeskakel. Die control room is voor, by die deur. Moerse deur, daar’s bulletproof one-way glass met ’n view op die parking lot. Langs die control room is ’n kombuis en die pisplek. Anyway, halfsewe kom Dude Nommer Een, Romeo, en hy gee ’n sleutel. So ’n groot, special sleutel, hy’t sulke gaatjies in. En ons weet, die sleutel sal fit in een van die strongrooms se deure, maar ons check hom net, ons doen niks. En toe wag ons vir die agtuur-Foxtrot-dude, en die ander ouens op die shift gaan maak koffie en een gaan pis, toe is ek alleen met die sleutel, en kry ek die idee en ek vat foto’s met my foon. Van die sleutel, nie van die ou wat pis nie,” sê Niekie en wag dat hulle moet lag.


    Net Igen Rousseau glimlag. Chrissie dink dis uit hoflikheid.


    Niekie trek aan sy sigaret, blaas die rook lank uit. “Anyway, ek vat toe so ’n week later die foudies na ’n pêl van my toe. Hy was ’n locksmith, maar nou sit hy motorised garage doors in. Maar hy ken nog van. Hy sê nee, dis ’n Z-Tech Chromium, dis heavy-duty, high-security, maar check hier, dis die serial number, duidelik op die foudie. Jy kan daai sleutels online order. Maar daar’s een, like, catch. As jy net die sleutel wil order, moet jy proof of purchase hê. Van die hele slot. Toe dog ek, laat ek try. Toe order ek twee slotte, moer duur, amper vierduisend vir die twee. Toe’s die proof of purchase ’n fokken PDF file, en as jy weet wat jy doen, is dit fokkol om ’n PDF te verander. Toe fake ek dit met die foudie se serial number en ek wag ’n maand en toe order ek die sleutel.”


    Hy trap die sigaret met sy swaar stewel dood.


    “En toe loop ek die aisle, elke shift, dan try ek ’n ander vault se deur. Elke shift net een try. As ek weet die ander dudes speel kaart of maak koffie of whatever. Want jy kan nie die kans vat dat die ander dudes op die CCTV kan sien wat jy doen nie. En toe’s dit die vyfde een. Die vyfde strongroom. En ek kyk wat binne is, en daar’s hierdie moerse klomp dollars, so in plastic gewrap.”


    “Hoe weet jy dis twintigmiljoen?” vra Yon en gooi sy lang swart hare oor sy skouer, sy stemtoon sonder respek.


    Chrissie deel dié sentiment. Sy ken mans soos Niekie Berry. Te lui of te dom om ’n poliesman of ’n soldaat te word, maar hy sien homself só – ’n aksiefiguur in uniform, dikwels met ’n vuurwapen op die heup, breedsprakig oor hoe dapper hy gaan wees as hy net die kans sou kry.


    “Dude, dis maths,” sê Niekie. “Ek het die stack so gemeet. Dis ’n mix van honderds en vyftigs en twintigs. As dit net twintigs is, in daai size, dan is dit klaar sewe-, agtmiljoen. Maar met die mix … Ek sê nie dis presiés twintigmiljoen nie. Dit kan agttien wees, of vyf-en-twintig. Maar dis nog steeds ’n kakhuis vol geld. Vat die exchange rate, dude. Net vyftienmiljoen dollar, maal met vyftien, dis tweehonderd-vyf-en-twintigmiljoen rand.”


    Sy onderdruk die impuls om haar kop te skud. Niekie dink hulle sal die volle wisselkoers vir gesteelde dollars kry. Hulle sal gelukkig wees as hulle vyf rand op die dollar kry. Maar dit beteken steeds vyf-en-sewentigmiljoen rand. Gedeel deur vyf mense beteken dit vyftienmiljoen elk. Dis meer as genoeg.


    Sy wonder wat Niekie uit die hele ding gaan kry.


    “Okay,” sê Brenner. “Dankie, Niekie. Ons gaan jou eers verskoon. Jy verstaan mos.”


    Niekie staan baie onwillig op. “Okay. Cool.” Hy kyk na Chrissie. “Cheers,” sê hy. “Sien jou weer.”


    Sy reageer nie, wag saam met die ander in die ongemaklike stilte terwyl Niekie na die agterdeur loop. Igen Rousseau en Themba Jola lig hul hande om te groet.


    Toe die agterdeur toegaan, sê Yon: “Tien persent vir dié vet fok. Jissis.”

    Brenner pak die vleis op die toekniprooster. Tjops en wors. Hy sê: “Dis die prys wat ons betaal dat hy nie deel is van die operasie nie.”


    “Waar kom jy aan hom?” vra Christina.


    Brenner gee sy smal glimlag. “Ek was met sy suster getroud.”


    Sy het nie geweet hy was getroud nie.


    “Even Recces fuck up some of the time,” sê Themba Jola.


    Brenner knik. “Doesn’t work if you’re never home. She’s a sweet girl. Baie anders as Niekie … Hy’s die swartskaap van haar familie.” Hy sit die rooster op die kole, draai na Christina toe. “Hy’t by my eks gehoor ek is terug uit Zim. Toe kom sien hy my. Met die proposisie.”


    “Wou seker nog die op gelei het ook,” sê Jericho Yon.


    Christina het ’n ongemak oor Niekie se betrokkenheid. Sy probeer dit verwoord: “As die Chandas hoor hulle geld is gesteel … Hulle gaan eerste na die sekuriteitsmense kyk. Hulle gaan weet dit was ’n inside job.”


    “Goeie punt,” sê Igen Rousseau. “Maar ten eerste, ‘hulle’ …” sê hy en maak aanhalingstekens met sy vingers, “… gaan dit nie by die polisie aanmeld nie. Dis gesteelde staatsgeld. Ten tweede, Ace Security roteer hulle mense. Niekie werk al die laaste vier maande nie meer by die depot nie. Daar sal geen rede wees om hom te verdink nie.”


    “Hy’s die soort aap wat sy tien persent gaan vat en splash op flashy karre en girls,” sê Yon. “Ek ken sy vibe. Hy’s ’n swak skakel.”


    Brenner draai die rooster. “Jer, daar’s risiko’s. Daar is altyd.”


    “It’s how we manage it,” sê Themba Jola.


    “En as hy sy geld opsigtelik begin blaas … Ek sal dit hanteer,” sê Brenner.


    “Hy was vier maande laas by die pakhuis. Hoe weet ons die geld is nog daar?” vra Christina.


    “Want sy Ace-kollegas pas nog die plek op.”


    “Hoe weet ons dis die Chandas se geld?” vra sy.


    “Onthou jy Niekie het gesê van die tweede ou wat gekom het? Foxtrot? Die een wat die sleutel gevat het, die een wat in die kluis kon ingaan?”


    “Ja.”


    “Niekie sê twee weke later kyk hy die nuus op TV. Oor die Zamisa-kommissie, die regter wat staatskaping en korrupsie ondersoek het. En daar wys hulle Foxtrot se foto, en hulle sê sy naam is Ishan Babbar.”


    Sy ken nie die naam nie. “Wie?”


    “Ishan Babbar,” sê Brenner. “Hy’s …”


    “A piece of work,” sê Themba Jola.


    “Hy’t vir Staatsekuriteit gewerk,” sê Brenner. “Onder die vorige president, Joe Zaca. Al die vuilwerk gedoen. En die Zamisa-kommissie se aanklaers sê hy’s die een wat Zaca aan die Chandas voorgestel het. Middelman, en almal se enforcer.”


    “Hoe seker is Niekie dit was hy?”


    “Doodseker.”


    “’n ‘Enforcer’?” vra sy.


    “As jy nie doen wat die Chandas wil hê nie, stuur hulle vir Babbar om jou aan te moedig,” sê Rousseau.


    “Of te kanselleer,” sê Brenner.


    “Is hy die een wat die diefstal sal ondersoek?” vra Chrissie.


    “Jip. Maar daar’s nie ’n manier wat hy ons sal kry nie.”


    “Unless fattie fucks us over,” sê Jericho Yon.


    “Ek sal dit hanteer,” sê Brenner.

    Hulle eet binne, om die tafel.


    Die mans praat sport. Rugby en sokker.


    Steeds het sy die gevoel van: Wat maak ek hier? Tussen hulle en die blatjang en die tamatiesous en die wit papierservette.


    Sy vertrou Rousseau en Brenner omdat Ehrlichmann hulle vertrou het.


    En sy het Ehrlichmann vertrou oor die dinge wat haar pa oor die man gesê het. Dat hy integriteit gehad het. Dat hy Afrika se natuur wou bewaar en beskerm vir al die regte redes. Nie vir geld of aansien of ’n TV-reeks op National Geographic nie. Maar omdat hy dit alles diep liefgehad het.


    Én sy het Ehrlichmann vertrou omdat sy, in die paar maande saam met hom, gesien het dit is waar.


    Brenner stoot sy leë bord eenkant toe. Hy plaas sy mes en vurk presies, kyk na die groep. “Okay, kom ons werk. Daar’s ’n paar reëls. Nommer een: Selfone. Ons – ek en Ig – het julle elkeen persoonlik kom werf, ons het nooit julle selfoonnommers gebruik nie. Ons hou dit só. Ek gaan vir jou ’n nuwe selfoon gee, netnou. Jy bel nooit met hom nie, jy gebruik net Telegram. Dis klaar op jou foon gelaai. As jy dit nie ken nie, dis ’n boodskap-app, dis encrypted, dis veilig. Jy stuur vir niemand anders ’n boodskap as vir een van ons nie. Nommer twee: Geen drank nie, geen dwelms nie. Jy kan suip soos jy wil as dit verby is, maar tot dan toe, niks. Nommer drie: Geen roetine nie. Ons sal nooit twee keer by dieselfde plek bymekaarkom nie. Maar probeer ook om jou eie roetine af te wissel. Nie dieselfde coffee shop of restaurant of supermark nie. En nommer vier, dis seker nie nodig om dit te sê nie: Jy praat met niemand oor die operasie nie. Enige vrae oor die reëls?”


    Niemand het vrae nie.


    Brenner knik vir Igen.


    Rousseau sê: “D-dag is Saterdag, 3 April. Hoekom 3 April? Want dis Paasnaweek. Die sekuriteitsouens gaan gatvol wees, nie lus vir werk nie. As hulle alarm maak, gaan die reaksie daarop hopelik stadiger wees as gewoonlik. Ons mik vir agttienhonderd, want dan is die skof al twee ure daar, met nog vier uur voor die volgende skof opdaag. Vier uur om so ver as moontlik weg te kom. En 3 April beteken ons het agt-en-twintig dae van nou af. Ons dink dit is genoeg tyd om te beplan, te oefen, en die voertuie te kry. Maar die groot vraag is …” Hy kyk na haar. “Kan jy die dollarhandelaars in dié tyd opgelyn kry?”


    “Ek sal moet Kaap toe.”


    Brenner en Rousseau kyk vir mekaar.


    “Wat?” vra Christina.


    “Ons het gedink jou kontakte was in Zim,” sê Rousseau.


    “Of verder noord,” sê Brenner.


    Sy skud net haar kop, heimlik dankbaar dat hulle so min weet van destyds.


    “Kan jy môre al gaan?” vra Brenner.


    “Ja.”


    “Hoe vinnig dink jy kan jy dit vasmaak?”


    “Ek weet nie. Dis ou kontakte …”


    “Langer as ’n week?”


    “Hopelik nie.”


    “Okay,” sê Rousseau. “Kom ons maak die tafel skoon. Dis tyd om julle te wys waarmee ons werk.”

    Rousseau het ’n lêer, in vrolike blou soos die Afrika-lug. Hy maak dit oop, haal ’n paar foto’s uit.


    Dit is van ’n onopvallende eenverdiepinggebou, effens vervalle, in wat lyk na ’n industriële gebied. Voor die struktuur is ’n wye teeroppervlakte.


    “Dis die depot,” sê Rousseau. “In Spartan. By Kempton Park.”


    “Looks like a dump,” sê Jola.


    “I think that’s exactly why they chose it,” sê Jericho Yon.


    “They also chose it because of the distance from the road,” sê Rousseau. “Hierdie stuk teer was die parkering, toe dit nog ’n pakhuis was. Kyk, daar sit die kamera wat die teer dek. Die sekuriteitswagte sien jou van ver af kom. Na die enigste ingang toe. Hulle het al die ander toegebou. Die ingang is ’n dubbeldeur van staal en beton. Langs die deur – mens kan dit nie hier mooi sien nie, dis in die skaduwee – is ’n venster, omtrent drie meter lank, een meter van die grond af. Dubbele laag koeëlvaste glas, eenrigting na buite. Hulle kan vir jou sien, maar jy kan nie vir hulle sien nie. Onder die venster is ’n interkomboks, sodat hulle kan hoor wat jy sê as jy buite is. Die struktuur is uitstekend vir die doel waarvoor hulle dit gebruik. Daar is net géén swakplekke nie …”


    “What about the roof?” vra Themba Jola.


    “Flat roof, reinforced concrete.”


    “Okay.”


    “Die swak skakel is die mense,” sê Brenner.


    “Die sekuriteitsouens,” sê Rousseau.


    “Niekie sê hulle is ondergemotiveerd, onderbetaal en oorgerus. Verveeld. Daar gebeur nooit iets nie. Nou en dan kom lui ’n smous die interkom, dan ignoreer hulle dit, wag dat hy weggaan,” sê Brenner. “Daar is geen aflewerings nie, die goed in die kluise was daar van die begin af. Niks word verwyder nie, niks word ingebring nie.”


    “Hulle speel poker, hulle kyk YouTube en porno op hulle fone, hulle maak koffie en tee, hulle eet en hulle kla,” sê Rousseau.


    “En hulle praat oor seks,” sê Brenner.


    “Blykbaar baie,” sê Rousseau.


    “En dis wat ons gaan gebruik.”


    * * *


    Sy wil ’n Uber bestel, maar Rousseau sê hy sal haar gaan aflaai.


    Hy ry met ’n enkelkajuit Toyota Hilux, dalk tien jaar oud, onopvallend. Op die N1 verby Doringkloof vra hy: “Hoekom het jy ja gesê vir dié ding?”


    Sy kyk by die venster uit, na die dralende verkeer. “Ek vertrou julle. Vir jou en vir Brenner.”


    “Nee. Ek bedoel, hoekom het jy jou Letsatsi-job opgegee. Jy’t … Dis jou groot liefde.”


    “Om ryk toeriste met ’n babelas op loopsafari’s te neem?”


    “Nee, ek bedoel, die bos. Afrika … Sorry, dis seker nie my besigheid nie.”


    “Ek weet wat jy bedoel,” sê sy. “En dis okay.” Sy wys na buite, na die massa van stadig bewegende voertuie, die strak-starende mense. “Kyk. Dis óf hierdie … Hierdie sinnelose bestaan, hierdie sieldodende lewe van nege tot vyf in ’n werk waarvan jy nie regtig hou nie. En jy skuld die bank elke jaar meer, en dis beurtkrag en paaie wat elke oggend meer slaggate het, en meer stukkende verkeersligte, jy sien letterlik hoe jou land en jou wêreld stadigaan hier reg voor jou oë vrek … Óf dis veldgids wees in ’n Afrika-illusie. Wat nog net in die borrels van reservate en in die koppe van Amerikaners en Europeërs bestaan. Die Afrika van my pa en van Ehrlichmann is dood. Die borrels word al hoe kleiner. Ek wil uit voor …”


    “Voor dit jou hart breek.”


    “Ja. Voor dit my hart breek.”

    Op die vliegtuig luister sy na Rossini se sonates vir strykers en sy dink weer aan Rousseau se vraag.


    Haar antwoord was net die oortjies van die waarheid-seekoei. Genoeg om hom van die onderwerp af te kry.


    As sy hom die volle waarheid moes vertel?


    Sou sy dalk gesê het: “Igen, toe jy my sewe jaar gelede geken het, was my lewensfilosofie ‘Fok die wêreld’. Want dit is wat die wêreld verdien het. Dié wêreld, wat alles wat goed en reg en mooi is, stukkend maak. Soos wat, Igen? Soos my pa. Die wêreld het my pa verraai en verstoot en bespot. Omdat hy anders was. Dié wêreld, wat die planeet stukkend maak. Wat ekosisteme breek. Gemeenskappe verwoes. Ek dink so baie aan my pa se stories, toe hy by die Boesmans gebly het. Die harmonie, die omgee, die respek vir mekaar en die omgewing waarin hulle oorleef. Dis weg, Igen, alles weg. Nie net die omgewing nie, die waardes ook. Verpletter. Weg.


    “Dit was my ‘Fok die wêreld’ wat my gedryf het om dinge te doen. Nee, dis nie ’n verskoning nie, dis net ’n uitlê van wat gebeur het. En toe alles verkeerd geneuk het, moes ek gaan wegkruip. Twee jaar lank in Europa. Toe vier jaar lank in die Okavango, omdat dit ’n toevlugsoord was. Weg van die groter wêreld, nader aan wat ek ken en liefhet, en nader aan my pa.


    “En so stadigaan het ek tot verhaal gekom. Die kwaad en die seer geprosesseer. My balans teruggekry. Gemaklik geraak. En verveeld, laat ek dit maar erken. En toe, ’n paar maande terug, lees ek van die olifantkoei, die laaste een van haar soort wat oorgebly het in die Knysna-woude. Die ander is almal uitgemoor. Hulle het die ou koei weer gewaar. Die wildbewaarder het haar afgeneem. En hy het gesê dis asof sy deur die woude loop en soek. Na haar trop. Dit het my op ’n vreemde, diep manier geraak, Igen. Want sy het hoop dat sy hulle gaan kry. Kan jy dink, die eensaamheid, die verlange, hoe sy treur en hoe sy hoop? En jy weet, olifante treur. Jy was lank genoeg saam met Ehrlichmann om dit met jou eie oë te kon gesien het.


    “Toe wonder ek, hoekom voel ek dit so sterk, hoekom maak dit my so intens hartseer. En toe besef ek, Igen, ek is soos sy. Ek was daar, in die Okavango, omdat ek op die een of ander manier gehoop het ek sal my trop weer kry. En toe besef ek ek sal nie. My trop is dood. Ek moet uit. Maar hoe? En toe kom jy en jou aanbod, en toe weet ek hoe.


    “Dís hoekom ek ja gesê het.”


    Sy wonder wat sou Igen daarop gesê het?


    Dis ’n deel van die waarheid. Maar sy sal hom nie dit óf die volle waarheid vertel nie. Jy hou jou swaktes verberg. Want mense is soos die giggelende, gevlekte hiëna. Hulle soek jou swaktes. En anders as leeus, voor wie jy vas kan staan en skree, is daar nie wegkomkans as gevlekte hiënas jou jag in die nag nie.


    * * *


    Sy was ses jaar laas in die Kaap. Die stad het verander, en iets het in die proses verlore geraak. ’n Stukkie van die karakter, dink sy. ’n Stukkie van die tekstuur.


    Altman se kantore is op die hoek van Loop en Riebeek, op die eerste verdieping van ’n mooi ou Victoriaanse tweeverdieping. Sy weet hy sal nie vrywillig ’n afspraak aan haar toestaan nie, daarom wag sy by ’n koffiewinkeltafel op die sypaadjie. Vir middagete. Want Altman sou nie verander het nie. Hy was ’n middagete-man, hy het dit breedsprakig gesê. Hy werk van vroeg soggens tot eenuur, en dan is dit goeie kos en goeie wyn in ’n goeie restaurant. “You’ve got to earn it, ketzele. And I earn it every day,” het hy gesê terwyl sy oorkant die tafel gesit en kyk het hoe hy die bloederige beesfilet sny.


    Sy wag vir eenuur. Sy bestel decaf. En sy drink stadig.


    Sy onthou toe sy hom die eerste keer kom sien het, en sy dink: Ek was so fucked-up, daardie tyd. So seer. So kwaad. So roekeloos en vreesloos.


    Dit was sinchronisiteit, destyds. Sy het nie geweet hoe sy die ongeslypte diamante gaan verhandel nie. Toe tel sy toevallig die koerant op, ’n Cape Argus wat iemand by die Chizarira-vliegveld in Zimbabwe laat lê het. Op die voorblad was ’n foto van die wit prokureur en die bruin bendebaas voor die Hooggeregshof in Kaapstad. Die onderskrif het gelees: Lawyer David Altman and Restless Ravens leader Willem “Tweetybird” de la Cruz, after their victory in the Cape High Court yesterday.


    Agt dae later het sy in Altman se kantoor gesit met ’n proposisie.


    “Take off your clothes, ketzele,” het hy vir haar gesê.


    “Fuck you.”


    “I want to make sure you’re not wearing a wire. Either you take off your clothes, or you get out of my office.”


    Toe trek sy uit. Alles. Sy vinger het ’n sirkel getrek om te wys sy moet omdraai. En sy het die skelm glimlag gesien terwyl hy na haar kyk.


    “Nice,” het hy gesê.


    “Fuck you.”


    Toe trek sy weer aan, en hulle kom tot ’n ooreenkoms.


    Kwaad, fucked-up, roekeloos en vreesloos.


    Sy het hom oor middagete gevra wat beteken ketzele. “It’s a Yiddish term of endearment. It means ‘kitten’.”


    Die diamant-ding was ’n gemors.


    Sy drink haar decaf en sy wonder wat hy sal sê as hy haar weer sien.

    Sy loop op die sypaadjie agter hom aan.


    Hy het oud geword. Die stappie is nie meer so selfversekerd nie, die krulhare nou heeltemal grys. Maar die pak klere is steeds handgemaak, die mansjetknope blink. Sy sê sy naam en hy draai om. Vir ’n oomblik verhelder sy gesig vir die mooi jong vrou, en dan daal herkenning stadig op hom neer. Sy dik wenkbroue styg en sak, sy mond gaan oop, woede en vrees in sy oë.


    Eindelik sê hy: “Kusemeq,” en hy retireer.


    “I have a proposition,” sê sy.


    “Go away,” sê hy. Hy draai weg van haar en begin in Loopstraat opstap. Doelgerig.


    Sy val langs hom in. Hy is ’n kop langer as sy, maar hy lyk korter as wat sy onthou. “Twenty million dollars, in hundreds, fifties and twenties. I need someone who can trade. An electronic transfer in exchange for the cash.”


    Sy pas verstadig vir ’n oomblik.


    Dit gee haar moed. Sy sê: “I’ll take eleven rand to the dollar.”


    Hy hou aan met loop. By die aansluiting met Strandstraat moet hulle by die verkeerslig wag. Tussen ander mense. Hy kyk nie na haar nie.


    Die lig word groen. Hy stap verder. Sy loop langs hom. Sy wil hom kans gee om tot verhaal te kom.


    Verby Madmacs Motorcycles. Hy gaan staan. “You almost got me killed. If they didn’t shoot Tweetybird, they would have come for me.”


    Dis so ’n verdraaiing van die waarheid, maar sy laat dit begaan. “Ten rand to the dollar.”


    Hy staar net na haar. “You’re something, ketzele. You’re really something.”


    Sy reageer nie, wag net.


    Hoe Altman na haar kyk, verander stelselmatig. Van woede na verwondering. Dit word dieselfde oë as toe sy kaal voor hom gestaan het. “Want some lunch?” vra hy.


    * * *


    Die restaurant in Parlementstraat se naam is FYN. Dit het ’n hoë dak en die ligte slaan haar asem weg.


    Die bestuurder het Altman op die naam gegroet. Hulle tafel is teen die venster. Sy kyk na die spyskaart.


    “It’s a big number,” sê hy. “Twenty million.”


    “But you’re a big operator, David.”


    “Is the money hot?”


    “That’s the beauty of it. Cold cash. There won’t be any media headlines, no law enforcement attention.”


    “My, my, you’re not the little babe-in-the-woods ketzele anymore, are you? How old are the notes?”


    “Recent. Three to four years.”


    Hy knik. Dis goeie nuus. “I’ll have to shop around. Split it up. It’s too big for just one transaction.”


    “I need one transfer. I show the cash, you make the transfer. Right there.”


    “You won’t get ten rand to the dollar. You’ll be lucky if I get you four.”


    “I can get eight-fifty,” lieg sy.


    “Five.”


    “No.” Maar sy sal dit vat as hy vasskop. Want dit is billik, onder die omstandighede. En dit beteken hulle kry honderdmiljoen rand. Agttienmiljoen vir elkeen, selfs nadat Niekie Berry sy tien persent gekry het.


    “Then I suggest you take your eight-fifty.”


    “Okay.” Sy staan op.


    “The food here is fantastic,” sê hy.


    “Goodbye, David.”


    “Six. Take it or leave it.”


    Sy gaan sit.


    Hy glimlag ingenome. “Have the gamefish sashimi. It’s sublime.”


    * * *


    Toe hulle klaar geëet het, vee hy sy mond aan die linneservet af, leun terug en kyk na haar. “You remember that day in my office, when I told you to undress?”


    Sy kyk net na hom.


    “There is one thing I will never forget about that moment. Your eyes, ketzele. Now, don’t get me wrong, the rest of you was spectacular too. But your eyes … I had never seen such intensity. Such pure fury. That, I’ll take that to my grave.”

    Elke vierde dag trek sy na ’n nuwe Airbnb-woonstel rondom Pretoria – Moreleta Park en Waverley, Lynnwood en Faerie Glen. Net sy en haar rugsak en duffelsak. Sy gebruik Uber en DiDi en Bolt.


    Die rugsak is vir vat en hardloop. Haar oorlewing. Heel onder, in ’n versteekte, vasgewerkte sakkie, is drie paspoorte en genoeg buitelandse valuta – euro’s en dollars – om ses maande mee te oorleef. Bo dit, netjies en kompak, is twee pare kouse, ’n opgerolde sweetpakbroek, twee T-hemde, ’n bra, twee broekies en ’n dun windjekker wat in sy eie sakkie invou. Dan ’n grimeersakkie, ’n toiletsakkie, ’n donkerbril in ’n houer, ’n gewone bril in ’n houer, ’n pakkie tampons, haar beursie, ’n boksie met ekstra oorfone en kabels en ’n foonlaaier. En die foon. Hoofsaaklik vir haar musiek.


    In die duffelsak is haar ander klere.


    By elke nuwe woonstel, in elke nuwe buurt, is sy bewus van hoe vreemd dit is om hier te wees. Sy het nog nooit vir langer as ’n paar maande in ’n stad of op ’n dorp gebly nie. Die eerste twee jaar van haar lewe – saam met haar ma – tel nie. Sy kan dit nie onthou nie. Die twee jaar op Alldays, voor haar ma se dood. Terwyl haar pa spoorgesny het vir jaggroepe in Botswana en Zimbabwe.


    Sy kan niks van haar ma onthou nie. En haar pa wou nooit oor haar praat nie.


    Maak nie saak nie.


    Haar pa, Louis, het haar kom haal. Sy het saam met hom in die bos grootgeword. Sy ken nie die stad nie, hou nie daarvan nie. Mense agter mure en elektriese heinings, die strate saans verlate, eensame honde wat blaf, blaf, blaf.


    Haar eerste prioriteit met ’n nuwe blyplek is om ’n Woolies Food te kry. Sy leef daaruit. Dan soek sy die naaste gimnasium, gaan draf op die trapmeul, oorfone aan, met Sjostakovitsj of Tsjaikovski.


    Saans lees sy. Met Vivaldi of Corelli of Bach baie sag in die oorfone. Tot die slaap haar oorrompel.


    Soms dink sy aan die vrou wat haar aan dié musiek bekendgestel het. Professor Inès Fournier, die Franse vrou wat strandwolwe – ook bekend as bruin hiënas – in die Kalahari bestudeer het en vir Louis van Jaarsveld as spoorsnyer gehuur het, sewe maande lank.


    Chrissie was elf jaar oud. Haar regte naam was Cornelia Johanna van Jaarsveld. Haar pa het haar Vlooi genoem, want sy was toe klein van gestalte. Lang, dun beentjies, die groot kniekoppe was vir haar ’n skaamte. Soggens was sy saam met hom in die veld, smiddae het sy onder dwang tuisonderrig in die groot tent gedoen. Saans was sy met haar boeke langs die vuur, terwyl Fournier se musiek gespeel het. Die professor was slim. Sy het haar en die musiek nie aan Vlooi opgedwing nie. Net gewag dat die kind haar moet vertrou en die note moet leer ken. En toe Vlooi begin uitvra oor die musiek, oor die komponiste en die style, die eras waaruit dit kom, het Fournier met stories geantwoord. Oor Edvard Grieg wat altyd ’n klein padda-poppie in sy sak gedra het vir geluk. Mozart wat die asembenemende overture vir Don Giovanni in net drie ure geskryf het – op die oggend van die opera se debuut, met ’n verskriklike babelas. Chopin, begrawe saam met ’n klein flessie Poolse grond. Beethoven het presies sestig koffiebone uitgetel wanneer hy vir hom ’n beker gemaak het. Handel, wat elke keer genoeg kos vir drie mense bestel het, en dit alles self geëet het. Dvořák se liefde vir treine. Haar gunsteling was die storie van Beethoven en Mozart se ontmoeting, toe Ludwig nog jonk was. Die professor het gesê as hulle ooit tydreis kan vermag, is dit waarheen sy wil teruggaan. Om te gaan luister.


    Dit was die naaste aan ’n ma wat Chrissie ooit gehad het. Sy het die liefde vir musiek en ’n bewondering vir strandwolwe by Inès Fournier gekry.


    * * *


    In Menlyn Park-winkelsentrum gaan soek sy ’n rok, skoene en handsak vir die rooftog. Sy sien jongmense wat pal op selfone is, en vroue, uitgevat, met hande vol inkopiesakke, haastig, trippelend na die volgende winkel. Sakemanne wat eet en drink en met te veel belangstelling na haar kyk. Mense, dwalend, asof in ’n doolhof. Met die geblikte musiek en die geblikte klimaatbeheer en die kunsmatige lig, en sy dink sy wil nooit só leef nie.


    Sy handel die inkopies af.


    Op pad uit gaan kyk sy by Exclusive Books of daar ’n nuwe Azille Coetzee is. Daar is nie. Sy koop Sally Rooney se Beautiful World, Where are You en Marida Fitzpatrick se Mara. Sy gaan sit by die Seattle Coffee Company met Rooney se boek en ’n decaf cappuccino. Sy raak bewus van iemand wat na haar kyk. Die vrou sit oorkant haar. Aantreklik, laat veertigs. Keurig in ’n rok en hoë hakke. Trouring aan die vinger. Chrissie kyk op, en in haar oë vas. Daar is ’n subtiele versugting daar. ’n Sagte uitnodiging. Vir ’n oomblik oorweeg sy dit. Om vasgehou te word. Hande oor haar lyf. Vel op vel. Mond op mond. ’n Uur of twee of drie van stadige, meesleurende genot. Dis elf maande sedert sy liefdevolle kontak gehad het.


    Nie nou nie.


    Sy glimlag, skud haar kop effens. Kry ’n klein glimlag van teleurstelling in antwoord.


    Chrissie staan op en loop.


    Sy wonder oor die vrou en haar eensaamheid.


    * * *


    Sy kry die pruik in Strubenstraat in die middestad. Die strate is besig, dis vuil, dis luid.


    Met ’n gevoel van groot verligting ontvlug sy in ’n Uber-huurmotor na haar woonstel.

    Twee weke voor D-dag.


    Hulle vergader in Jericho Yon se tydelike woonstel in Lynnwood, eet beskuit saam met kitskoffie.


    Sy voel minder verwyder, meer teenwoordig.


    Brenner sê: “Nou goed, kom ons sê Fase Een het gewerk. Nou’s ons in. Fase Twee is die laai van die vrag. Die groot ding is die gewig. Banknote is baie swaarder as wat jy dink. As al die geld in note van twintig dollars was, sal twintigmiljoen dollar omtrent een-en-’n-kwart ton weeg. Dis ’n moerse massa vir vier mense om te skuif …”


    “Four people?” vra Themba Jola.


    “Remember, Jer is in the Hino outside. He’s the lookout, and he’s monitoring the radio,” sê Rousseau.


    “Right,” sê Jola. “Makes sense.”


    “Okay,” sê Brenner. “So, ons vat vier trollies saam in die Hino, een vir elkeen. Werk net gefokus, doen wat jy kan doen. Laai op, stoot uit, gooi in. So ver agter in die trok as wat jy kan. Moenie worry oor netjies pak nie, dis nou net spoed. Laaste een uit sê vir die ander. Ons maak die deure toe agter ons. Vat jou trollie, moet dit nie daar los nie, ons laai die trollies ook in die Hino. Ek en Themba klim agter in by die geld, Ig en Chrissie vat haar Atos.”


    Hy trek die blou lêer nader en maak dit oop, haal ’n Google Maps-uitdruk uit en wys met sy vinger: “Hier is die pakhuis.” Hy trek sy vinger op die roete. “Ons ry met Albatrosstraat tot hier, vat die R21. Rustig, ent uitmekaar, verkeer sal min wees. Die Hino altyd voor sodat ons vir Chrissie en Ig as backup het. Ons hou op die snelweë, R21, dan die N1, dan die N4 hier by Doornpoort, vat die R511 deur Brits. Die vliegveld is hier. Dis omtrent ’n uur-en-’n-half se ry, ons sou dit anders wou gehad het, maar dis waar die vliegtuig is. Daar’s niks wat ons kan doen nie. Grootste risiko is padblokkades, verkeersouens wat wil toets vir alkohol. Die kanse is min op die snelweë, dis die laaste stuk op die R511 waar dit kan gebeur, maar ons dink dis onwaarskynlik. Brits se munisipale spietkops gaan nie daardie tyd van ’n Paasnaweek-Saterdag wil werk nie. Maar maak seker julle het julle bestuurslisensies by julle, en die voertuie se huurdokumentasie. As die ergste gebeur, hulle stop ons én hulle wil agter in die Hino kyk: Plan A is dat Chrissie uit die Atos spring en ’n scene maak. Sê Ig is ’n vark, hy’t goed met haar probeer, ensovoorts. As dit nie werk nie … Ons vat tienduisend se kontant in rand saam. As omkoop nie wil werk nie, haal ons die vuurwapens uit. En dan is dit ’n kwessie van hanteer die ding soos hy ontvou.”


    “A snafu there will be,” sê Themba Jola met ’n sug. “There always is.”


    “Not going to happen,” sê Jericho Yon. “I’ve been working at the Brits Aerodrome for more than a year now. Never seen a speed cop on a weekend.”


    “Die vliegveld het ’n hek met ’n slot. Jer het ’n sleutel, Ig sal ’n spaar in sy sak hê. Die PC-12 is in die hangar hier, die een verste suid.” Hy druk sy vinger op die kaart. “Ek en Themba maak die hangar oop, julle ry in, al twee voertuie, en julle maak die deure weer toe. Ons laai die geld af, ons neem die foto …”


    “Watse foto?” vra Chrissie.


    Sy sien Yon en Rousseau gee mekaar ’n vinnige kyk.


    “Ons kom nou daarby,” sê Brenner. “Ons pak die geld in die bokse. Die bokse het almal ’n logo op van MedVet. Dis ’n regte farmaseutiese maatskappy. Elke boks het ’n sticker wat sê dis entstof teen perdesiekte. Dan weeg ons die bokse. Jer, sê vir hulle hoekom.”


    “Die Pilatus PC-12,” sê Yon, “single engine turboprop. Great vliegtuig. Dis die myn s’n, die company vir wie ek werk. Met enige vliegtuig is dit ’n kwessie van hoe swaarder jy gelaai is, hoe korter afstand kan jy vlieg. Dis hoekom ek alleen in die vliegtuig is, dat ons maksimum dollars kan vervoer. Ons weeg die dollars, want ons weet ons kan eenduisend-driehonderd kilogram vat en Kaap toe vlieg sonder om te stop vir brandstof. Ons wil nie stop nie, want elke stop is ’n risiko. Nuuskierige mense, papierwerk, all daai jazz.”


    Brenner knik tevrede.


    “So, ons weeg die geld, en ons pak dit in die bokse. En ons sit die bokse in die vliegtuig. Want as Jer moet land oor gure weer, of as ons in die Kaap die geld moet aflaai vir Chrissie se kontakte, is daar darem een laag kamoeflering, net ingeval daar iemand anders is wat kom loer. Ons storie is, dis ’n noodvlug om die entstof in die Kaap te kry. Dis wat Jericho vir die myn gaan sê. Hulle like daai soort van public relations, veral as hulle nie vir die brandstof hoef te betaal nie. As die vliegtuig klaar gelaai is, bly Jer agter, hy gaan die aand in die hangar slaap. Ek vat die Hino terug na die rental agency, Chrissie vat die Atos terug. Chrissie en Igen vat die laataandvlug Kaap toe met FlySafair. Ek en Themba bly naby, ons vlieg vroeg die volgende oggend af. Jer bring die PC-12 en die geld Sondagoggend, ons kry hom by die Fisantekraal-vliegveld …”


    “Winelands,” sê Yon. “Dis nou Winelands.”


    “Okay, Winelands-vliegveld, waar ons die geld sal ruil. Hulle doen ’n elektroniese oordrag na my rekening toe, ek doen die oordrag na julle toe. Net daar. En van daar af is elkeen op sy eie. Enige vrae?”


    “Ons los vir Jericho alleen met twintigmiljoen dollar,” sê Chrissie. “En ’n vliegtuig.”


    Die mans lag. Jericho Yon haal sy beursie uit en gee vir Rousseau ’n honderdrandnoot.


    “Wat?” vra Chrissie.


    “Ek het hom gewed jy gaan iets sê,” kom dit van Rousseau.


    “Natuurlik gaan ek iets sê.”


    “Net gehoop jy trust my genoeg,” sê Yon.


    “Ek trust nie eens myself alleen met twintigmiljoen dollar nie,” sê sy.


    Yon grynslag. “Ek ook nie.”


    “Die foto,” sê Brenner.


    “Ons neem ’n foto van Jer en die geld en die vliegtuig, voor ons die dollars in die bokse pak,” sê Rousseau.


    “En as Jer nie opdaag met die geld nie, stuur ons die foto vir Ishan Babbar,” sê Brenner.


    “Met die adres van mevrou Yon en hulle twee dogters,” sê Rousseau.


    “En net om seker te maak mevrou Yon en die kinders klim nie op ’n vliegtuig Dubai toe nie: Vern Abrahams was saam met my in 5SFR, way back. Hy’t nou sy eie sekuriteitsbesigheid in die Kaap …”


    “Wat is 5SFR?” vra Chrissie.


    “Five Special Forces Regiment,” sê Brenner.


    “Recces,” sê Themba Jola. “Just below the Parabats on the food chain.”


    “Vern gaan daai aand by Jer se huis oorslaap,” sê Brenner. “Om ’n ogie oor die familie te hou. Hy doen my ’n gunsie. En moenie bekommer nie, ek betaal hom uit my deel uit.”


    “En jy’s gemaklik daarmee?” vra Chrissie vir Yon.


    Hy trek sy skouers op. “Ek verstaan die setup. Honour among thieves is ’n mite.”


    “Almal happy?” vra Igen Rousseau.


    Sy knik net.


    “Right, Themba,” sê Brenner, “time to distribute the firearms.”

    Sy luister en neem waar, tydens al hul interaksies. Soms vra sy vir Igen en Themba vrae. Hulle is die twee wat haar die gemaklikste laat voel.


    Stelselmatig bou sy kennis op oor die span.


    Sy is redelik seker Rousseau is die eintlike brein agter die operasie. Die een wat die meeste van die navorsing gedoen het, die een wat die strategie uitgewerk het – ook haar rol. Die een wat haar oorspronklik as geskik geïdentifiseer het. Sy dink nie hy wil die leier wees nie. Hy hou van die logistiek, van die probleme identifiseer en oplos, die serebrale deel van die projek.


    Haar persepsie van Brenner verander nie. Sy was destyds versigtig vir hom, die geslote boek, die enigma, die stil, sterk een. Geen uiterlike emosionele vertoon nie. All business. Amper soos ’n robot. Met hom hou sy haar skanse dig. Maar hy is ’n goeie leier, dwing maklik gesag af. En hy boesem vertroue in by almal oor die operasie wat voorlê. Dalk die koelste kop as dinge verkeerd sou gaan.


    Sy wonder oor Brenner se huwelik. Hoe was sy vrou? Chrissie moet haarself dwing om nie ’n vroulike weergawe van Niekie Berry in haar geestesoog te sien nie. Sibbe verskil soms baie. Maar hoe was Brenner teenoor sy vrou? Het hy vir haar emosie gewys? Was hy soms liefdevol en romanties? Of was die gebrek daaraan een van die krake wat eindelik alles laat verbrokkel het?


    Themba Jola is die flegmatiese een, bestendig, joviaal. Nie ’n leier nie, maar ’n uitstekende volger. Fiksheidsfanatikus. Vuurwapen-genie. Sy lei uit die gesprekke en verwysings en grappe af dat hy en Igen in die buiteland in dieselfde militêre eenheid was, dit is waar hulle ontmoet het. Daar is ’n kameraderie tussen dié twee, wat hulle subtiel onderdruk om niemand in die groep uitgesluit te laat voel nie.


    Uit Jericho Yon se antwoorde op Jola se versigtig-nuuskierige vrae leer sy iets van die vlieënier se agtergrond. Yon se pa was ’n getroude senior bestuurder van ’n Taiwannese fietsvervaardiger. Hy het op ’n sakebesoek in Kaapstad ’n kortstondige dog intense verhouding met die bruin ontvangsdame van ’n vyfsterhotel aangeknoop. Jericho was die ongewenste resultaat. Die pa het sy onderhoudverpligtinge getrou nagekom, wat die seun eindelik in staat sou stel om sy droom van vlieënier word te bewaarheid.


    Yon is die enigste van die span wat getroud is. Sy vrou en twee dogters bly in die Kaap en hy sien hulle twee naweke per maand. Hy het ook ’n vaste betrekking by ’n mynmaatskappy, daarom dat hulle rondom sy werkskedule hul beplanningsvergaderings moet hou.


    Alles wat sy sien en ervaar, gee haar vertroue in hulle as ’n span.

    Chrissie en Rousseau oefen saam op ’n skietbaan by Zwartkops, want sy wil die 9 mm Smith & Wesson M&P Compact baie goed verstaan.


    Hy is voor haar klaar. Hy gaan staan agter haar; sy kry die gevoel dat hy haar dophou.


    Agterna eet hulle Woolies-toebroodjies onder die bloekombome. Igen haal ’n stuk beesbiltong uit, en ’n groot knipmes. Hy sny ’n stukkie, gee vir haar aan.


    “Wie’t jou leer skiet?” vra Rousseau.


    “My pa.”


    “Hy’t ’n goeie job gedoen.”


    “Teen sy sin.”


    “O?”


    “Hy’t gesê dis wat Afrika doodgemaak het. Gewere. Maar hy’t geweet as jy in die bos wil leef, moet jy kan skiet. As dit lewe en dood is.”


    “Die Ehrlichmann-filosofie.”


    “Ja. En nou is hulle al twee weg.”


    Hulle eet in stilte. Dan sê Rousseau versigtig: “Kan ek jou iets persoonlik vra?”


    Sy kyk na hom, kom dan met ’n teenvraag: “Igen, jy was ’n soldaat voor jy by Ehrlichmann gaan werk het?”


    “Ja.”


    “Watse soldaat was jy?”


    “In my laaste vier jaar was ek ’n Pathfinder in die Engelse se 16 Air Assault Brigade.”


    “Kwaai ouens.”


    “Jy kan seker so sê.”


    “Nou hoekom is jy so versigtig vir my?”


    Hy lag. “Ons is almal so ’n bietjie bang vir jou. Selfs Brenner.”


    “Vir wat?”


    “Jy was kwaai. Daai tyd.”


    “Ek is nou beter.”


    “Okay.”


    “Wat wou jy gevra het?”


    “Jy het ’n tattoo op jou rug …?”


    “Ek dog jy kyk na my skiettegniek.”


    “Jou T-hemp … Elke keer toe jy aanlê, het deel van ’n patroon uitgesteek. Ek het nie bedoel om te …”


    Sy lag, trek haar T-hemp agter op en draai na hom.


    Hy kyk. “Strandwolf,” sê hy.


    Sy knik.


    “Want dis alfa-wyfies.”


    “En alleenlopers,” sê sy.


    Hy dink ’n oomblik na. “Van al die name wat jy kon kies …”


    “Hoekom Christina Jaeger?”


    “Ja.”


    “Google,” sê sy, en glimlag weer.


    “Google?”


    “Ek het gesoek vir die gewildste name in my geboortejaar. Ek het nie van Jessica en Ashley en Nicole gehou nie. Christina was nommer twaalf op die lys. En Jaeger … Ek hou van die gevoel daarvan.”


    “Jy weet dit beteken ‘jagter’?” Hy gee vir haar die laaste stukkie biltong, vee die lem van die knipmes versigtig aan sy broekspyp af, en knip dit toe.


    “Ek weet.”


    “Dit pas jou.” Hy druk die mes in sy broeksak.


    Hy’s ’n goeie ou, dink sy. En aantreklik. Dalk, as omstandighede anders was …


    * * *


    Een dag voor die rooftog: Sy koop ’n elektriese knipper by Clicks. En Renew se Cinnamon Red-haarkleursel.


    Daardie aand neem sy in die badkamer eers ’n skêr om haar hare af te sny. Drie jaar s’n. Lang, donker lokke wat val soos swart sneeu.


    Dan trek sy die knipper deur haar hare, sodat daar net ’n sentimeter oorbly.


    Sy trek die handskoene aan, neem die haarkleursel, meng die twee botteltjies se inhoud, skud dit goed, en smeer dit stelselmatig aan.


    Wanneer sy klaar is, gaan haal sy die groot, modieuse bril uit sy houer in haar rugsak. Sy kom spieël toe, kyk na haarself. Haar lang, elegante nek is nou prominent onder die kort hare, die oorheersing van die sterk, hoë wangbene groter. Sy weet haar skoonheid het leemtes. Die lyne van haar mond is effe suinig getrek, haar kaaklyn kon sterker gewees het. Daar is die klein misvorming van haar linkeroog. ’n Litteken van toe sy ’n kind was, ’n kepie in die onderste lid, soos ’n traan. Sy dink dit versag die swakhede met ’n skimp van melancholie.


    Môre sal sy dit met slim grimering verdoesel.


    Sy gaan bêre weer die bril.


    Dan pas sy die blonde pruik aan.

    D-dag.


    Fase Een is ’n visuele, sensuele aanslag op die vier wagte daar binne. Die heuningwip.


    As dit nie werk nie, is hulle gefok.


    Fase Een is haar verantwoordelikheid.


    Tien minute voor ses in die middag, op Paasnaweek-Saterdag. In Spartan, die siellose industriële gebied langs die OR Tambo-lughawe. Die strate is verlate. Sy hou stil voor die groot, vaal pakhuis. Dertig meter van die gebou af. Doelgerig. Sy maak die deur van die wit Hyundai Atos oop. Swaai haar voete uit.


    Haar hartklop versnel.


    Hier’s dit nou.


    Sy talm ’n oomblik vir die sekuriteitskameras. Kort, stywe wit rok, sy wys die atletiese, kaal bene, die lieflike spierdefinisie. Bloedrooi spykerhakke, bloedrooi lippe. Lae hals. Opdruk-bra. Pruik met lang blonde hare, duur en geloofwaardig. Sy stap oor die warm teeroppervlak na die struktuur se ingang, wit handsak oor die skouer.


    Sy het geoefen met die spykerhakke, want dis die eerste keer in jare dat sy so iets dra. Steeds moet sy konsentreer.


    “There was a young maid from Madras,” sê Rousseau oor die radio se klein ontvanger in haar oor. “Who had a magnificent ass.”


    Hy probeer haar kalm hou, sy stem lig en paaiend.


    Sy haal diep asem, in, uit, in, uit.


    “Not rounded and pink.”


    Sy hou aan met stap. Diep asem.


    “As you probably think.”


    Die groot dubbeldeur is links van haar, die lang, koeëlvaste venster reg voor. Sy het geen idee of hulle haar aantog gesien het nie. “It was grey, had long ears, and ate grass.”


    Jericho Yon giggel in die oorstuk, senuagtig.


    Sy gaan staan voor die glas, druk die interkomknoppie, plaas haar hand op haar geknakte heup. “Well?” sê sy en staar uitdagend na die glas.


    Geen reaksie nie.


    Shit.


    Sy het dié oomblik gevisualiseer. Probeer dink wat die geloofwaardige ding is om te doen.


    Sy frons, druk die interkom se knoppie weer, sê met ’n geïrriteerde stem: “I don’t have all day.”


    Haar hartklop versnel. Dis die eerste oomblik van waarheid. So baie spekulasie oor hoe hulle sal reageer, die meeste daarvan op Niekie Berry se insigte gebaseer. En hy’s ’n idioot.


    Net stilte.


    Sy doen wat sy dink natuurlik sou wees. Vererg haar, draai om.


    “Wat wil jy hê?” kom die stem oor die interkom.


    “Dis Derrickstraat een-en-vyftig,” sê sy, en wys na die verbleikte bord teen die muur, bo die deur.


    “Ja.”


    Sy draai terug. “So. Jy’t gebel. Ek is hier.”


    “Wie gebel?” vra die stem.


    “Naughty Nights. Die escort agency.”


    “Jy’t die verkeerde adres, bokkie.” En daar binne lag minstens twee ander.


    Sy staar na die venster. Dit gaan nie werk nie. Al die beplanning, al die werk, en dit gaan nie werk nie.


    Sy ruk haarself op. “Fok,” sê sy en draai om, stap woedend weg.


    “Shit,” hoor sy vir Themba Jola in die oorstuk.


    “Hang aan,” sê Brenner. “Gee kans dat die pot kook.”


    Twintig meter van die Atos af. Swaai haar boude.


    Vyftien meter.


    “Hei!” roep die stem oor die interkom.


    Sy hou aan met loop.


    “Bokkie, wag. Kom hier.”


    Sy draai om, maar sy loop nie nader nie. Haar stem kwaad: “Wat?”


    “Hoeveel?”


    Sy het die tariewe nagevors. “Wat die website sê. Tweeduisend vir ’n uur.”


    Stilte.


    “Hang aan,” sê Brenner weer.


    “Daar is vier van ons,” sê die interkom.


    “Nee,” sê ’n ander stem binne. “Ek is uit.”


    “Okay, drie. Ons is drie.”


    “Ek doen net een op ’n slag.” Sy sit haar hand op haar geknakte heup.


    Sy weet hulle debatteer nou daar binne. Die sekondes tik verby.


    “Okay,” sê die stem. “Dis ’n deal.”


    “Thank God,” sê Themba Jola in haar oor.


    Haar hart hamer.

    Hulle het die sekwens oor en oor geoefen, in Brenner se sitkamer. Elke moontlike scenario getoets. Dis nou asof sy niks daarvan kan onthou nie, die adrenalien laat haar lighoofdig voel, sy is terug in ’n onwerklikheid.


    Die tamaai dubbeldeur gaan oop. ’n Groot man staan daar, Ace Security uniform aan, breë snor, effense boep, iewers in sy veertigs. Oë op haar kaal bene.


    As daardie deur agter haar toemaak, is daar geen omdraaikans nie.


    “Wys my die geld,” sê sy en stap in.


    Hy maak die swaar deur agter haar toe. Sluit dit.


    Voor haar strek die gang na die kluiskamers. Regs van haar is die ingang na die wagte se beheerkamer, waar hulle kan uitkyk deur die venster. Daar wag nog drie: ’n Pynlik skraal man, sy grinnik wys eienaardige tande, soos ’n haai s’n. ’n Bebrilde, gesette een, en ’n blonde jong man, nou bloedrooi in die gesig.


    Almal met vuurwapens op die heup.


    Snorman sit sy hand op haar rug, stuur haar beheerkamer toe.


    “Niks se gevat voor ek nie die geld sien nie,” sê sy. Haar stem klink vir haar paniekerig en hoog.


    Hy vat sy hand weg. Sy loop in die beheerkamer in. CCTV-monitors, radio’s, die interkom, die uitsig oor die teer voor.


    Haar selfoon begin lui. “Dis my manager. Hy wil weet of ek okay is.”


    Hulle staar na haar. Sy druk haar hand in haar handsak, verby die pistool, haal die selfoon uit. Sy antwoord.


    “You okay?” vra Themba.


    “I’m okay. But they haven’t shown me the money.”


    Snorman druk sy hand in sy sak, haal die note uit, sit dit op die toonbank neer.


    Hulle is nou al vier hier voor haar.


    “Okay, they’ve shown me the money.”


    “Easy now,” sê Themba.


    Dit help nie. Want sy weet die oomblik is hier.


    Sy skakel nie die selfoon af nie, behou die verbinding, druk dit net in haar handsak. Vat die pistool, pluk dit uit. Sy skree so hard as wat sy kan: “Hande op die kop!” Sy skiet die radio, die skoot oorverdowend, vonke wat spat, hulle ruk al vier van die skrik. “Nou! Hande op die koppe, of ek begin knieë skiet!”


    Dit is die teken vir die Hino om tot hier by die deur te ry, vir Brenner en Rousseau en Themba om uit te spring. Sy moet die wagte net onder beheer hou tot dan, wanneer sy die deur oopsluit. Hier en nou is die groot risiko van Fase Een, waar dit alles verkeerd kan neuk.


    Hulle staan versteen, wellus wat plek maak vir iets anders. Verstomming. Sy skiet nog ’n skoot in die naaste CCTV-monitor. “Nou!” skree sy. Die reuk van die dryflading in haar neus, en die stank van plastiek wat brand.


    “Fokkit,” sê die blonde man. “Ek het julle gesê …” Dis die stem van die een wat gesê het “Ek is uit”.


    Snorman se hand beweeg na sy pistoolskede. Sy mik na die man se been. “Drie, twee, een …” skree sy, adrenalien wat bruis, woede en angs.


    Hy lig sy hande na sy kop toe.


    Sy hoor die Hino buite stilhou.


    Die ander lig almal hul hande.


    Sy pluk die hoëhakskoene met haar linkerhand uit, smyt dit gang se kant toe. Beweeg agteruit, stadig.


    Brenner klap luid buite op die groot deur.


    Sy skuif die pistool na haar linkerhand, hou dit op Snorman gerig. Loop agteruit, tot in die gang. Sy kan die vier steeds sien.


    Met haar regterhand voel-voel sy vir die deur se groot slot. Sy draai dit. Die deur klik oop.


    “Fok,” sê Haaitand. “Fok, fok, fok.”


    Dan is Brenner en Rousseau en Themba binne, balaklawas oor hul gesigte, pistole gereed.


    Rousseau vat aan haar hand, ’n gebaar van bewondering.


    Dit laat alles vir die eerste keer werklik voel.


    Sy tel die hakskoene op en druk hulle in haar handsak.

    Hulle tref die vier sekuriteitswagte met beheersde geweld. Themba is vooraan, skree bevele, dwing hulle op hul mae, en Brenner gryp hul vuurwapens. Rousseau laat hulle op die beheerkamer se vloer lê, bind hul polse en enkels met kabelbinders vas.


    Snorman sê: “Julle is fokken stupid. Alles is in kluise.”


    Brenner gaan bewerk die CCTV-stelsel om die video van haar wat aangestap kom en ingaan, uit te wis. Dan trek hy die beheerkamer se deur agter hom toe.


    Die drie mans trek hul balaklawas af. Chrissie, Themba en Igen loop uit, gaan haal die trollies agter in die Hino.


    “Okay?” skree Jericho Yon van voor af.


    “Okay!” roep Rousseau terug. Dan kom Brenner by en hulle al vier draf met die trollies in die gang af, tot by die vyfde kluiskamer.


    Brenner vis die sleutel uit sy sak uit. Druk dit in die deur. Draai.


    Die deur swaai oop.


    “Thank God,” sê Themba.


    Hulle loop in.


    Die geld staan daar, op ’n groot houtpalet. Netjies gepak. Dollarnote.


    “Dis baie meer as twintigmiljoen,” sê Igen Rousseau.


    Brenner fluit net deur sy tande.


    * * *


    Hulle werk soos besetenes. Themba skuif die meeste geld, hy is ’n masjien, sterk soos ’n bees.


    Sewentien minute, voor Chrissie die laaste trollie met die laaste vrag tot by die Hino stoot en sê: “Klaar.” Hulle help haar, gooi die pakke note in, dan die trollie.


    Brenner kom uit, trek die groot deur toe.


    Hy en Themba spring in die Hino, Rousseau maak toe.


    Die Hino ry.


    Sy draf kaalvoet saam met Rousseau na die Atos, die teer grof onder haar voetsole. Klim in. Sy bestuur, ry agter die vragmotor aan.


    Onder in Albatrosstraat, by die stopteken, hou sy stil en ruk die pruik af. Gooi dit op die agterste sitplek.


    “Jy’s fokken ongelooflik,” sê Rousseau, met verligting en euforie.


    Sy gryp sy gesig met al twee haar hande en soen hom. Oopmond.

    Hulle ry in stilte, tot op die R21.


    Igen haal twee blikkies Cokes uit die paneelkissie. Maak een oop, gee dit vir haar aan. Die suiker vir die adrenalien, die vloeistof vir haar kurkdroë mond.


    Hy knak sy eie blikkie oop, en hulle drink diep.


    Sy sien haar hand wat die koeldrank vashou, bewe effens op die stuurwiel. Haar lyf is nog snaarstyf.


    “Wat gaan jy doen met sestigmiljoen rand?” vra hy.


    Sy lag hardop. Sy weet dis die spanning wat wil uit, en sy laat dit toe.


    Hy lag saam met haar.


    “Ek is ernstig,” sê hy eindelik. “Het jy planne?”


    Dit is die omstandighede wat haar die sluier laat lig, net vir ’n rukkie. Haar klein geheime met hom deel.


    “Die Berliner Philharmoniker. Die Concertgebouw-orkes in Amsterdam. Opera in La Scala. Die Wiener Staatsoper. Die Royal Opera House in Londen.”


    “My fok,” sê hy met opregte verwondering.


    “Antico Caffè Greco,” sê sy. “Elke Woensdag. Torta della Nonna. En hulle perfekte koffie.”


    “Griekeland?” vra hy.


    “Nee,” sê sy. “In die Via dei Condotti in Rome. Dis die oudste koffiehuis in Europa.”


    “Elke Woensdag? Wil jy in Rome gaan bly?”


    “Nee. Ek wil ’n huisie koop in die Sabynse heuwels. In die platteland, tussen olyfboorde en waterstrome. En ’n cute klein Fiat Panda, sodat ek Rome toe kan gaan net wanneer ek wil.”


    Hy kyk na haar. Lank.


    “Wat?” sê sy.


    “Hel, ek wens ek ken jou. Regtig. Ek wens ek kan in daardie kop van jou kom, net vir ’n paar minute, om te weet wat jou laat tick.”


    Sy lag.


    * * *


    Hulle ry wes op die N4. Die son se laaste gloed verdwyn, die donker daal. Die verkeer is lig, die paaie stil.


    Ná die padpredikant wat Brits/Sandton aandui, neem hulle die R511 agter die Hino aan. Rousseau haal sy pistool uit, plaas dit links van sy sitplek. Dis die laaste risiko, van hier, deur die dorp, anderkant uit.


    Verby Brits se KFC. Rousseau sê: “Hel, ek is nou honger.”


    “Ek ook,” sê sy.


    Daar is geen padblokkades nie. Hulle draai regs in Van Deventer, vliegveld toe.


    “Wat gaan jý met die geld doen?” vra sy.


    “Niks opwindends nie,” sê hy.


    “O?”


    “Daar’s ’n plaas te koop tussen Vanwyksdorp en Herbertsdale. Paar duisend hektaar, bietjie berg, bietjie vlakte, twee fonteine …”


    “Jy wil boer?”


    “Nee. Ek wil … alles net weer laat wild word.”


    “Hoekom daar?”


    Hy trek sy skouers op. “Dis mý Sabynse heuwels. Die plek praat met my.”


    Sy hou daarvan.


    “En dis al wat jy gaan doen?”


    “Miskien, as ek die regte vrou raakloop, dalk sewe of agt klein Rousseau’tjies.”


    Dit laat haar weer lag.

    Die vliegveld is donker. Sodat dit die onheil verberg.


    By die hek spring Brenner uit die Hino om oop te sluit. Hulle ry deur. Chrissie hou stil. Igen spring uit en gaan sluit weer.


    Hulle ry in gelid tot by die loods, die voertuie verlig die groot deure.


    Hulle klim almal uit, effens styf van die sit. Niemand het ’n wapen in die hand of op die heup nie. Al vyf drom saam, vuisstampe en gedempte gelukwensinge. Adrenalien-moeg, hulle ontlaai nou almal. Selfs Brenner se glimlag is breed.


    Die mans klop haar op die rug, loof haar dapperheid, haar koelheid, kalmte. Sy protesteer kortliks, sy sê sy was nog nooit só gespanne nie.


    Themba noem haar “amazing”. Yon sê sy is “spectacular”.


    Sy sê niks, maar sy geniet die oomblik. Dan gaan haal sy haar duffelsak sodat sy uit die kort, stywe rok kan kom.


    Yon sluit die loods se slot oop, ratel die ketting af. Hy en Themba Jola stoot die deure oop.


    Die PC-12 staan daar, slank en sierlik, in die voertuie se kopligte. Die bokse met die MedVet-logo’s daarop, netjies gestapel.


    Yon klik ’n skakelaar. Neonligte flikker aan teen die dak. Hy loop uit. “Ek draai die lorrie om,” sê hy.


    Rousseau bring die groot wolskaal nader, sodat hulle die geld kan weeg.


    Chrissie loop met die handsak en die duffelsak na die klein toiletgeriewe agter in die loods.


    Sy skakel die lig aan, maak die deur toe, wurm uit die rok en die bra. Sy hoor die dreun van die Hino se enjin toe dit tot langs die vliegtuig ry.


    Sy haal haar denim en T-hemp en kouse en drafskoene uit die duffelsak. Trek dit aan.


    Hoor die kalm stemme van die mans daar binne. Op haar hurke, maak die veters vas.


    Drie, vier, vyf, ses skote klap, skok ruk deur haar. Stemme, die mans wat skree.


    Nog skote.


    Sy gryp die pistool uit die handsak. Sit die lig af. Maak die deur oop.


    Die toneel voor haar word vir ewig in haar geheue ingebrand:


    By die Hino, langs die vliegtuig, sien sy vir Brenner op die grond. Op sy rug, ’n borswond wat bloei. Oor hom staan Niekie Berry met ’n outomatiese geweer in die hand, gemik na Brenner. Hy skree, vol woede en haat: “Jy’s toe nie so goed nie, fokken Recce doos!”


    Themba, bloeiend uit ’n heupwond, worstel met twee ander mans, soos Berry geklee in militêre kamoefleerdrag, koeëlvaste baadjies. Vuiste, voete, rukkende bewegings, Jola se gesig verwring in desperaatheid. Een man op sy rug, arm om Jola se nek, een wat hom van voor af slaan.


    Igen Rousseau lê lank en uitgestrek, onder die PC-12 se vlerk. Die kant van sy kop is ’n massiewe wond.


    Jericho Yon in die Hino se stuurkajuit, oor die stuurwiel geval, daar is bloed wat teen die vooruit afdrup.


    Sy mik vir Niekie Berry se kop, sy skiet hom in die nek.


    Hy ruk, kyk verbaas na haar. Sy skiet weer. Sy mis hom.


    Hy draai nie die geweer na haar nie. Sy verskriklike intensiteit is op Brenner gefokus, hy skiet hom in die bors, twee blitsige skote voor Chrissie hom in sy slaap tref. Berry slaan neer.


    ’n Vierde man kom om die Hino, sien haar, lig sy geweer. Sy skiet eerste, tref sy skouer, sodat dit sy lyf skuins ruk. Sy outomatiese geweer knetter, die koeëls dring deur die vliegtuig se romp en vlerk, tot die magasyn leeg is. Brandstof spuit en spat. Sy mik na sy onbeskermde bobene, sy skiet, vier skote. Hy gil, hy kruip agtertoe om die Hino as skuiling te gebruik. Die bloed uit sy bene maak ’n spoor. Sy wend haar na Themba Jola en sy twee aanvallers. Hulle het die oorhand.


    Christina tree nader, sy skree op hulle, ’n oergil, rou van woede en vrees. Die een kyk na haar. Sy skiet hom tussen die oë. Die ander een, op Themba se rug, probeer die Xhosa-man as skerm gebruik. Themba val agteruit, bo-op hom.


    Die een agter die Hino met die bobeenwonde duik om die vragmotor, pistool in die hand. Hy skiet na Christina, tref die vlerk skrams. ’n Vonk, die brandstof ontvlam met ’n diep geluid.


    Sy skiet hom, vier skote, sy weet nie hoeveel ammunisie sy oor het nie. Vlamme oral. Sy moet vir Igen uit die vlamme uit kry, sy weet nie of hy dood is nie.


    Deur die brand en die rook sien sy vir Themba bo-op sy aanvaller, vuis soos ’n hamer. Sy hardloop na Igen toe, gryp sy kraag, sleep hom na die groot loodsdeure toe. Hy is swaar, die vuur se hitte oorweldigend.


    Themba wat vir Jericho Yon uit die kajuit pluk, iets vir haar skree.


    Sy brul, sy gebruik al haar krag, sleep Igen tot buite.


    Hy is leweloos.


    Themba Jola kom aan, nou swak, Yon oor sy breë skouers. Tot buite. Themba hyg, kyk na haar. “Thank you,” sê hy.


    Die PC-12 se vlerk ontplof met ’n dowwe slag. Die Hino se hele kajuit is in vlamme.


    Christina gryp ’n pak dollars uit die Hino se pakruim, gooi dit eenkant, buite, ver.


    Nog een, nog een, nog een, dan ruk die vuur deur die vragmotor en sy spring terug.


    “Get the fuck out of here,” sê Themba.


    Sy staan.


    “Take the car. Go. They’ll be coming.”

    Bennie Griessel sien nie die aangrypende uitsig oor die dorp nie. Sy volle fokus is op die liggaam van die jong vrou in die heuphoogte fynbos.


    Hy staan net duskant die breë, sanderige brandpad, hoog teen Stellenboschberg. Kwart voor nege, ’n helder herfsoggend in Mei. Sy lê half verskuil deur die silwergroen flora, nege meter van hom af, anderkant die geel misdaadlint wat die uniforms gespan het. Die enigste sigbare wonde is aan haar bene, dit lyk na krapmerke. Die plantegroei rondom haar is nie versteur nie. Haar bergfiets lê langs haar.


    Hy wil nog nie nader gaan nie. Hy weet dit gaan hom ontstel, soos dit altyd doen.


    Boonop het hy nie sy PPE-pak aan nie – die “Personal Protective Equipment” wat SAPD-speurders op ’n misdaadtoneel moet dra. Dit is nog in sy kar se bagasiebak. Hy sal dit aantrek wanneer Cupido opdaag.


    Hy kan nie verstaan waarom Vaughn vanoggend laat is nie. Dis hul eerste ondersoek as nuut-bevorderde lede van die Ernstige en Geweldsmisdaadspan.


    Agter Bennie en die klein, graffiti-beverfde murasie van wat eens ’n brand-uitkykhuisie was, is twee paramedici by ’n ambulans, agt SAPD-uniformmense tussen drie polisiebakkies. En die kêreltjie wat die lyk ontdek het, steeds ontsteld waar hy teen Griessel se wit Toyota Corolla aanleun.


    Hulle almal staar in stilte na Griessel. Na sy deurmekaar hare, ’n sny of twee agter, sy effens gekreukelde baadjie, die donkerblou Edgars-chino’s.


    Griessel skuif sy aandag na die brandpad. Hy bestudeer die spore wat na haar toe lei – die merke van die kêreltjie se drafskoene, en die twee paramedici se stewels.


    Iets maak nie sin nie.


    Hy stap ’n paar meter links, dan ’n paar meter regs, sy kop omlaag, versigtig om nêrens op die spore te trap nie.


    Die dreun van Cupido se Volkswagen Golf teen die berg op verbreek sy konsentrasie. Bennie loop agteruit, en dan terug na die uniforms toe. Om te vra of hulle al vir Forensies laat kom het. En om die geel misdaadlint ’n paar meter verder van die brandpad en die lyk af te plaas. Dan bel hy die misdaadkantoor van die Stellenbosch-polisiestasie om te hoor of daar die afgelope vier-en-twintig uur ’n Vorm-55 vir ’n jong vrou was – die SAPD-vorm wat ingevul word wanneer iemand as vermis aangemeld word.


    * * *


    “Môre, Benna.”


    Hulle werk al meer as ’n dekade saam. Griessel kan dadelik aan Cupido se stemtoon hoor sy kollega is nie in ’n goeie bui nie. En Vaughn het nie vanoggend geskeer nie.


    “Môre. Jy okay?” vra Bennie, terwyl hy sy PPE aantrek.


    Cupido skud sy kop. “Don’t ask.” Hy knip sy moordtas oop en haal sy eie PPE uit. “Wat het ons hier?”


    “Vroulike slagoffer. Fietsryklere, die fiets lê daar langs haar. Geen sigbare noodlottige wonde nie. Die paramedics sê dit lyk of sy haar nek gebreek het.”


    “Gecrash met die bike?” vra hy hoopvol terwyl hy aantrek.


    “Iets lyk nie vir my reg nie.”


    “Shit,” sê Cupido, met nog meer swaarmoed.


    Griessel knik. Hy verstaan. Sy’s wit en sy’s jonk, bes moontlik ’n student. Dis dalk nie ’n ongeluk nie. Wanneer dié nuus publiek word, gaan sosiale media gons. Met veral die SAPD in die spervuur. Dan volg die voorbladopskrifte in die hoofstroommedia en die druk begin oplaai – van heel bo af, ondertoe. Moeilikheid.


    Cupido kyk na die groot graffiti-letters op die agterkant van die murasie. DIE HERE SE DICE VAL ANDERS staan daar. Hy knik net instemmend. Sê niks. Nog ’n bewys, dink Griessel, dat iets fout is.


    Die twee speurders loop langs mekaar na die kêreltjie toe wat haar hier teen die berg gekry het. Cupido is ’n kop langer as Griessel, breed van skouer, amper veertig, nege jaar jonger as sy kollega.


    “Sukkel jy al weer met die dieet?” vra Griessel. Want Cupido is vasberade om vyftien kilogram af te skud. Die eerste vier kilo’s het vinnig weggesmelt, maar sedertdien is dit ’n opdraande stryd wat meestal veroorsaak dat Vaughn sy gewone joie de vivre verloor.


    “Nee, partner. Relationship complications,” en hy sug diep.


    * * *


    Die kêreltjie sê sy naam is Werner Killian. Hy’s skraal, soos ’n marathon-atleet, en steeds baie bleek ná sy ontstellende ontdekking. Hy gee sy adres en telefoonnommer, wat Griessel in ’n swart notaboekie neerskryf. Hy sê hy draf vier keer per week dié roete, soggens, voor sy universiteitsklasse begin. Hy het haar toevallig gesien, dit was net-net lig.


    “Hoe laat?” vra Cupido.


    “Dit was omtrent sewe-uur, oom.”


    “Kom,” sê Griessel. “Wys ons presies waar jy was.”


    Hulle loop nader aan die misdaadlint. “Ek het hier gedraf, oom, ek wou daar op, met die paadjie, na die baken toe. Toe sien ek iets, toe stop ek. Toe sien ek dis ’n meisie wat daar lê. Toe hardloop ek reguit na haar toe. Dáár deur. Om te gaan help, ek dog sy’t geval. Maar toe sien ek sy’s … Toe wou ek voel of sy ’n pols het, oom. Toe is sy yskoud. En styf, oom. Toe bel ek die polisie.”


    “Waar het jy gestaan toe jy gebel het?” vra Griessel.


    “Net daar langs haar.”


    “En toe?”


    “Toe kom wag ek hier by die murasie. Toe kom die ambulans …”


    “Dis die paramedics se spore hierdie?”


    “Ja, oom, hulle het gaan kyk na haar.”


    Griessel wag dat Vaughn ook die vaalbruin grondoppervlakte van die brandpad moet bestudeer.


    In die stilte sê Werner: “Ek dink dit was ’n luiperd, oom.”


    “’n Luiperd?” vra Cupido.


    “Ja, oom. Die merke aan haar bene. Lyk soos bytmerke. En krappe.”


    Werner sien die speurders lyk skepties. “Oom, hier’s luiperds in hierdie berge. Van my pêlle het al een gesien, hier anderkant, in Jonkershoek.”


    * * *


    Hulle vra vir Werner om by die ambulans te gaan wag.


    Cupido staan en staar na die brandpad.


    “Iets is nie lekker hier nie, Benna,” sê hy eindelik.


    “Amen,” sê Griessel.


    “Daar’s nie spore vir haar bicycle nie,” sê Cupido. “Kyk. Dit lyk of iemand hier gevee het. Met ’n tak of iets. Om spore dood te maak.”


    Hulle haal woordeloos hul selfone uit en begin foto’s en video’s neem van die grondoppervlakte, want Forensies en die videograaf is nog op pad, en hulle wil nie langer wag nie.


    Dan loop hulle versigtig na die liggaam toe terwyl hulle die plastiek-handskoene aantrek.


    Griessel sien sy was ’n mooi jong vrou. Duidelik fiks. ’n Blonde poniestert lê oor haar skouer. Haar oë is genadiglik toe. Hy is dankbaar daarvoor. Hy het die instinktiewe gewoonte om ’n slagoffer se laaste oomblikke te visualiseer. En wanneer dit ’n nalatenskap het van groot pyn en vrees, ontstel dit hom. Een van die redes hoekom hy wil suip.


    Cupido tel haar arm op, en plaas dit weer respekvol terug. “Sy lê al van gisteraand af.”


    “Die stasie sê daar was geen vyf-en-vyftig die laaste drie dae nie,” sê Griessel.


    “Student? Wat alleen bly?” Cupido lig haar kop in die valhelm versigtig op. Hy voel met sy vingers teen haar agterkop en nek.


    “Dis wat ek dink.”


    “No head trauma,” sê Cupido. “Ma’ die helmet het ’n moerse duik hier. Sy’t definitief haar kop kwaai gestamp. Paramedics kan reg wees oor die broken neck.”


    “Geen wurgmerke nie,” sê Griessel. “Maar kyk hier.” Hy wys na haar oranje fietsrytrui. Daar is drie skeurtjies, eweredig langs mekaar, vier sentimeter lank, bo na onder, naby die onderste soom.


    Griessel lig die trui se onderpant. Daar is geen ooreenstemmende merke op haar buik nie. Hy neem foto’s, en lig dan haar hande een vir een op.


    “Geen verdedigingswonde nie,” sê hy.


    “Check hier,” sê Cupido, en bestudeer die merke op haar bene. Hy wys na haar enkels en kuite. “Bite marks. Drie, vier, vyf van hulle. Animal, definitely.”


    Griessel kyk. Hy sien die duidelike halfmaan-patrone van bytmerke. En op drie plekke, hoër op teen haar been, die kort, reguit lyne van wat na ’n dier se naels lyk. Hy skud sy kop. “Maak nie sin nie.”


    “Wat?”


    “Onthou jy die vrou-met-die-blou-docket?”


    “Yebo,” sê Cupido. Drie jaar gelede, toe hulle nog deel van die Valke se span teen Ernstige en Geweldsmisdaad was, moes hulle die moord op ’n Amerikaanse kunskenner ontrafel.2 Daar was ’n skildery betrokke wat bekend gestaan het as “Die vrou in die blou mantel”.


    “Onthou jy die ou van die Cape Leopard Trust? Die een wat die kameras in die berge stel om die luiperds af te neem? Sy naam was … Willie, dink ek.”


    “Jis.”


    “Hy’t daardie tyd vir my gesê, jou Kaapse luiperd val nie mense aan nie. Omdat hy soveel kleiner is as dié in die noorde. Daar was nog nooit ’n geval aangeteken nie.”


    “Partner, ek koop ook nie die leopard theory nie,” sê Cupido terwyl hy steeds die bytmerke bestudeer.


    “Hoekom?”


    “’Cause why, ek scheme hierdie is ’n hond se byt.”


    “Jy seker? Wat van die skeur van die hemp. En die krapmerke? Honde maak nie só nie.”


    Cupido talm voor hy antwoord. “Daai is ’n bietjie van ’n mystery. Ma’ ek scheme dis hond. Eighty per cent sure. Eighty-five. Groot hond ook.”


    Griessel se blik draai na die berge, sy kop wat werk.


    “Wat dink jy?” vra Cupido, want hy ken dié afwesige kyk.


    “Kom,” sê Griessel. “Ek wil jou iets gaan wys.”


    


    
      
        2Sien die novelle Die vrou in die blou mantel ( 2017).

    Hulle neem Vaughn se Golf. Griessel vra dat hulle na die Parkstraat-ingang tot die berggronde moet ry, waar hy ingekom het.


    Teen die steilte af vra Griessel: “Relationship complications?” Want hy weet Cupido wil eintlik ontlaai.


    Vaughn sug diep. “Spare room, pappie. Daai was my sentence, laas nag, en ek verstaan nog steeds nie my crime nie.”


    “Wat het gebeur?”


    “Benna, sê jy nou vir my hoe dit werk: Hier sit ek, a soon to be reinstated member of the Hawks elite. Ace detective, reader of people, solver of the most puzzling cases in the Cape Peninsula, en ek het nie ’n clue as dit by female logic kom nie.”


    Cupido bly saam met die mooie Desiree Coetzee. Hy wou, geïnspireer deur Griessel se eie huweliksplanne, binnekort vir haar vra om met hom te trou. Haar twaalfjarige seun, Donovan, het ook al positief in dié rigting begin praat. Bennie was onder die indruk dat alles maanskyn en rose is.


    “Wat het gebeur?”


    “Miscarriage of justice, pappie. Dis wat gebeur het. Gisteraand, toe kuier ons by die huis saam met Danville Arendse en sy cherry, Merle. Lekker gebraai, ou biertjie gedrink, nou sit ons so en shoot the breeze da’ op die patio. Ons praat oor celebs en goed, jy weet, oor hoe da’ mense is wat famous is net omdat hulle famous is. Great looks, no substance, influence of social media, daai soort van ding. En Danville sê, hy moet admit, daai Kim Kardashian is vir hom so lieflik, despite the absence of real accomplishments. En hy vra, innocently, Benna, very innocently and hypothetically, as men do: ‘Vaughn, sê nou ma’ Desiree het jou nie gelike nie, en jy kan enige vrou in die wêreld kies. Wie sal dit wees?’ Nou, Benna, ek meen, the core of the question is, ‘sê nou ma’ Desiree het jou nie gelike nie’. So, in the spirit of the conversation and the question, and in all honesty, sê ek ‘Diana Krall’. Want jy weet hoe like ek daai vrou. Ek meen, pianist supreme, best jazz singer ever, daai sensual voice, fantastic aura. Style. Looks and substance. Sy’s in die Amerika in, ek is hier, ek reken dis ’n diplomatic choice. Honest, but safe …”


    “Ai,” sê Griessel, want hy weet wat kom.


    “Ja, Benna. Ai. No diplomatic deed goes unpunished. Ma’ Desiree sit da’ en sy sê niks. Net die little smile wat sê ‘duly noted’. En ek dink, Vaughn, daai was ’n slim move. Conflict averted, alles net A for Away. Ma’ pappie, toe Danville en Merle weg is, toe bars die bom. Toe vat Desiree vir my van ’n kant af. Ek moes vir Danville gesê het, ‘a world in which Desiree does not love me is unthinkable. Can’t happen, never will.’ Ek moes nie eens daai game met Danville gecontemplate het nie. Want dis ’n ‘betrayal van ons trust’. En hoe meer ek sê, lovey, dit was hypothetical, Diana Krall is fifty-something, sy weet nie eens ek exist nie en sy’s da’ ver, hoe meer moet ek hoor dis nie Diana nie, dis die principle. En ek moet apologise, en ek sê, ek het niks om voor te apologise nie, en toe is dit banishment, Benna. Spare room blues. Nou sê vir my, what was my crime?”


    “Eerlikheid.”


    “Daai is a virtue, in my book.”


    “Vertel dit vir die spaarkamer se plafon.”


    Cupido sug.


    Hulle hou stil by die Parkstraat-hek van die universiteit se proefplaas. “Ken jy ’n goeie bloemiste?” vra Griessel toe hy uitklim.


    Vaughn kom agterna. “Flowers in the Foyer.”


    “Bel hulle.”


    “Benna, dit sit nie reg op my nie. Ek scheme nog steeds dis oorlat ek eintlik iets moes gesê het soos: ‘Danville, as Desiree my nie gelike het nie, I would have dedicated my life to getting her to like me, she’s the only woman in the universe for me.’”


    “So leer ons.”


    “Ja, partner. So leer ons.”


    Griessel loop tot by die hoë draadhekke. Daar is ’n groot kennisgewing op die kleiner voetgangerhek. Hy kyk daarna. Wys met sy vinger.


    Cupido lees: IMPORTANT NOTICE: All dogs must be kept on a leash while on the university’s property. Please respect our farm animals and other users of the university’s property. Offenders will be prosecuted and can forfeit their rights to access Stellenbosch University’s experimental farm and mountain.


    “I see where you’re going with this,” sê Vaughn. “En daai beteken, there could be another crime scene somewhere out there.”


    “Ons sal die hele terrein moet sluit,” sê Griessel. “Al die hekke.”


    “Needle in a haystack. Teen hierdie berg.”


    Terwyl hulle terug kar toe stap, sê Cupido: “Nou daai’s my punt, Benna. Ace sleuths, deductive geniuses, ma’ ons kop nie female logic nie. Maybe it’s all true, daai ding van female logic en military intelligence. Contradiction in terms.”


    “Die goue reël is, jy moet weet wanneer om jou bek te hou.”


    “Daai is nie my strong point nie.”


    “Jy’s nog jonk. Jy sal leer.”


    Griessel se foon lui.


    Cupido sug. “Okay, grandpa …”


    Bennie sien dis kaptein Rowan Geneke, hierdie week die senior speurder by die Stellenbosch-stasie se misdaadkantoor. Hy antwoord.


    “Bennie, ons het nou net ’n fifty-five ingekry. Vir ’n Le-Lanie Leibrandt, twintig jaar oud, blonde hare, groen oë, omtrent een-komma-ses-vyf meter lank. Sy’s ’n bergfietsryer en haar fiets is ook missing …”


    “Wie het dit aangemeld?” vra Griessel.


    “Haar broer. Hulle bly saam in ’n woonstel in Soeteweidestraat. Hy sê hy was plaas toe, die ouers boer by Merweville. Hy’t eers vanoggend teruggekom.”


    Griessel sug, want hy weet wat voorlê. Die broer sal haar moet kom uitken. Dan moet hulle die ouers laat weet. “Die beskrywing, kaptein. Dis sy. En ons dink nie dit was ’n ongeluk nie.”


    “Shit,” sê Rowan Geneke.


    “Ons sal nog uniforms moet kry. Al die hekke berg toe moet toemaak.”


    “Okay, ek reël. Maar daar’s ’n ander ding. Die broer sê hy en sy suster is op Find My, op hulle iPhones. En sy suster se foon wys sy is by Parkstraat nommer sewentien. Hy’t daar gaan probeer, maar daar’s niemand by die huis nie.”


    “Ons is nóú in Parkstraat. By die proefplaas se hek.”


    “Kan ek hom na julle toe stuur?”


    * * *


    Terwyl hulle wag dat die broer moet opdaag, loop hulle die twintig meter wes, na Parkstraat 17. Die huis sit agter ’n klein parkie, op ’n lang pypsteel-erf. ’n Digte massa struike al langs die hoë draadheining verskuil die huis. Daar is ’n interkom by die hek. Griessel druk die knoppie. Vier, vyf keer. Geen antwoord nie. Hulle stap stadig terug na Vaughn se Golf toe.


    “Jissis, Benna, ek vat nie meer die direct contact with the bereaved so goed nie,” sê Cupido. “Dis nou tyd dat Die Blom ons terugvat. Ek meen, ons het ’n nuwe president, things have changed.”


    Kolonel Mbali Kaleni was hul bevelvoerder by die Valke. Hulle is ses maande gelede geskors en Stellenbosch toe gepos ná ’n onderonsie met lede van die korrupte Staatsekuriteitsagentskap.3 Kaleni – haar voornaam beteken “blom” in Zoeloe – het belowe om hulle terug te bring sodra die politieke stof gaan lê het.


    Griessel knik. Dié aangesig-tot-aangesig-blootstelling aan smart en trauma is vir hom net so moeilik. Hy voel altyd op ’n manier verantwoordelik daarvoor. Asof hy dit alles moes gekeer het. Sy sielkundige sê dis die ander deel van hoekom hy wil suip. Maar hy is dalk minder gretig om terug te gaan Valke toe as sy kollega. Hy het van Stellenbosch en dié werksomstandighede begin hou. Die stres en blootstelling aan ernstige en geweldsmisdade is minder, die ure meer voorspelbaar. Die dorp, met sy studente, sy straatkafees en eikebome, sy geskiedkundige argitektuur, is vir hom mooi.


    “Van blomme gepraat,” sê hy. “Bel die bloemiste.”


    “Benna, jy ken daai feeling, daai weird sensation, the moment you fall in love?” Met nog ’n sug. Maar hy haal sy selfoon uit en soek die nommer.


    “Ja?” sê Griessel.


    “That’s the moment common sense leaves your body.” En hy bel.


    * * *


    Le-Lanie Leibrandt se broer is bonkig soos ’n rugbyspeler. Hy kom aan met ’n Ford Bantam-bakkie, klim uit. Hy stap haastig na hulle toe, kyk twee keer na nommer sewentien, groot kommer oor sy gesig.


    “Oom, waar is sy?”


    


    
      
        3Lees gerus die boek Prooi (2018) vir dié storie.

    Hy stel homself voor. Sy naam is Arno. Hulle sal later hoor hy studeer vir ’n landbougraad. Hy is in sy finale jaar.


    Griessel sê vir hom daar is ’n vrou in die berg wat voldoen aan sy suster se beskrywing. Sy het klaarblyklik met haar bergfiets geval.


    Cupido sê die vrou is noodlottig beseer.


    Arno Leibrandt skud sy kop. Hy wil dit nie hoor nie.


    Hulle weet al die fases van rou lê vir hom voor. Dis die eerste twee wat hulle nou moet navigeer: Ontkenning en woede.


    “Ons probeer uitvind presies wat gebeur het,” sê Cupido.


    “Ons weet dit is ’n baie moeilike ding, maar dit sal vir ons baie help: Sien jy kans om haar te gaan identifiseer?” vra Griessel.


    “Ja, oom. Dis nie Lanie nie. Daar’s nie ’n manier hoe sy in dié berg sal val nie. Sy kán ry.”


    “Kaptein Geneke sê jy dink haar foon is hier by nommer sewentien?”


    Leibrandt knik. “Dis wat my app wys.” Hy haal sy selfoon uit, aktiveer dit, kry die Find My-app aan die gang.


    “Oom, watse fiets het die meisie daar bo?”


    Griessel ken bergfietse. Hy ry in die somer soggens voor werk sy ou Giant teen Tafelberg se hange. Een van sy versugtinge is om eendag ’n nuwe topklas-bergfiets te kan bekostig. Soos die een wat daar lê. “Rooi Specialized,” sê hy. “Dit lyk na ’n Stumpjumper.”


    “Here, oom.”


    “So sorry,” sê Cupido.


    “Baie, baie jammer,” sê Griessel.


    Hulle gee hom kans. Hy staan, kop omlaag. Haal diep asem. Onthou eindelik die foon in sy hand. Hy wys vir hulle die skerm. Die app toon ’n klein, ronde foto van Le-Lanie Leibrandt op ’n kaart van Stellenbosch. Die ligging is net twintig meter van hulle af, by Parkstraat nommer sewentien.


    “Wanneer het jy die eerste keer op die app gekyk waar sy is?” vra Cupido.


    “Toe ek by die huis kom, vanoggend. Seker net voor sewe. Lanie …” Hy haak vas, hy moet eers sy emosie onder beheer kry. “Lanie … Sy slaap, oom, sy sukkel met die opstaan, sy swot tot laat, dan … Toe sy nie daar is nie, en haar fiets ook nie, toe worry ek, oom. Sy ry nie in die oggend nie. Nooit. Toe … Oom, dit kan nie sy wees nie. Wag, ek het baie foto’s van haar …”


    Hulle wag geduldig terwyl hy die foto op die foon kry en die skerm weer na hulle draai.


    “Kyk,” sê Arno.


    Dis die meisie in die berg. Laggend, vol lewe.


    Al wat Griessel kan doen, is om aan sy skouer te vat.


    “Ai, Heretjie, oom. My ma-hulle …” En dan begin hy huil.


    * * *


    Hulle het amper vyftig jaar se polisie-ervaring tussen hulle, die speurders weet daar is geen woorde wat sal troos nie. Hulle sê net weer, hulle is baie jammer vir sy verlies.


    Hy wil sy ouers bel. Griessel vra dat hy asseblief moet wag. Die protokol is dat daar eers ’n positiewe uitkenning van die slagoffer moet wees.


    Arno knik net. Hulle gee hom kans, vra dan dat hulle na Le-Lanie se foon gaan soek. Dis Cupido wat oor die hoë draad van nommer sewentien klim en dit na ’n rukkie in die ruigte van die struikheining kry. Griessel bring vir hom handskoene, hy tel dit op, klim terug.


    Die foon is nog aan, maar die geslote skerm is gekraak.


    “Dit was nie só nie,” sê Arno.


    “Seker met die val,” sê Griessel.


    “Maar hoe het dit hiér gekom?” vra Arno.


    “Ons sal uitvind,” sê Griessel. En dan besef hy hulle kan dalk insig kry in haar bewegings: Hy monitor sy eie bergfietsroetes en tyd getrou met ’n foon-app. “Het jou suster Strava gebruik?”


    “Ja, oom.”


    “Ken jy haar foon se kode?”


    “Ja, oom.”


    Hulle ontsluit die foon en sien Strava is steeds op Le-Lanie Leibrandt se foon geaktiveer, haar ry-sessie is nog nie beëindig nie. Griessel doen dit nou, sodat hulle die hele roete kan sien.


    Die programmatuur wys sy het die rit van altesaam 18,7 kilometer gistermiddag om 16:27 begin, by die woonstel in Soeteweidestraat. Sy is eers met die teerpad Paradyskloof toe, daarna deur die Eden-plantasie al met die bergpaadjie langs. Toe af by die G-Spot-snelroete, weer op teen die helling tot by die Coetzenburg-bergfietsroete. En eindelik op na die murasie van die brandwaghuisie. Daarna kom dit met die kontoerpad teen die berg af, tot hier, by nommer sewentien.


    Griessel bestudeer die grafieke onder die roetekaart. Die een wat hom die meeste interesseer, is die snelheid. Die laaste been – van die murasie tot hier – was die pas konstant veel laer, net ses kilometer per uur. Stapsnelheid.


    “Die foon is opgetel,” sê Griessel. “Hy’t geloop, en die foon hier kom gooi.”


    “Van wie praat oom?” vra Arno.


    “Ons weet nog nie,” sê Griessel.


    “Ma’ ons gaan uitvind,” sê Cupido.


    “Dit beteken sy het op gery na die huisie toe. En dis waar …” Griessel tel sy woorde voor Arno Leibrandt, “sy geval het.”


    * * *


    Bo teen die berg het Forensies en die videograaf opgedaag. Hulle staan in doodse stilte en kyk, saam met die uniforms, die paramedici en die speurders, hoe Arno sy suster se liggaam uitken. En dan by haar kniel, en lank bid, sy skouers wat ruk.


    Griessel en Cupido bied volgens protokol aan om vir hom sielkundige ondersteuning te reël. Hy sê hy wil dit nie hê nie. Hy gaan eers die dominee op Merweville bel, sodat die leraar kan uitry plaas toe. Dan sal hy sy ouers bel. En hy het vriende hier op die dorp wat hom sal bystaan.


    Arno loop saam met twee uniforms na ’n SAPD-voertuig toe, sodat hulle hom na sy bakkie toe kan neem. Dan steek hy vas en loop terug na die speurders toe. “Oom, Lanie was groot op Instagram. Sy’t foto’s gevat van waar sy gery het. Omtrent elke keer. Miskien help dit.”


    Hulle sê hulle sal kyk, en laat hom gaan. Dan vra hulle vir die uniforms en die paramedici om af te ry hek toe, want die area hier reg rondom die murasie is nou alles ’n misdaadtoneel. Al het hulle nie veel hoop om iets te kry ná die vertrapping rondom die huisie nie.


    Griessel maak ’n nota in sy boekie om vir professor Phil Pagel, die hoofstaatspatoloog, later te bel. Hy wil weet of dit moontlik sal wees om speekselmonsters rondom die bytmerke te laat versamel vir DNS-analise.


    Een van Forensies se mense ondersoek Le-Lanie Leibrandt se foon vir vingerafdrukke. “Iemand het dit probeer afvee,” sê hy. En dan kry hy ’n gedeelte van ’n palmafdruk op die linkersykant van die foon se hulsel.


    “Genoeg vir ’n ID?” vra Cupido.


    Die tegnikus trek net sy skouers op.


    Toe hy klaar is, kyk Griessel en Cupido na die foto’s op haar foon.


    Die heel laaste twee wat sy ooit sou neem, is selfies. Hier, by die murasie. Sy staan met haar aangesig berg se kant toe, sodat die huisie, die dorp daar ver onder, en die sonsondergang agter haar is. Sy het ’n donkerbril op, en haar valhelm. Sy glimlag, vol selfvertroue en lewensvreugde.


    Hulle kyk na die foto’s se tydstempel. Dis gistermiddag om 17:28.


    Sy het nie een van die twee op Instagram geplaas nie.


    Die forensiese tegnikus roep hulle. Hy het bloedspatsels gekry, net enkele druppels, teen die rou bakstene op die brandwaghuisie se voorste muurtjie.


    Hulle kry die donkerbril nêrens nie.

    Die Eikestad se speurkantore is in die Onder-Papegaaiberg-woonbuurt se ou Stellenbosch-Kommandohoofkwartier. Teen die pad is ’n ornate hek, waarvan die wit verf afskilfer. Daarnaas, ’n padpredikant wat in elegante sans serif hoofletters, in drie van die land se elf amptelike tale, uitroep:


    STELLENBOSCH


    MISDAADONDERSOEKEENHEID


    CRIME INVESTIGATION DEPARTMENT


    ELEZOPHANDO NGOLWAPHULO MTHETHO


    ’n Honderd meter agter die hek is ’n tweeverdiepingkompleks, omtrent sestig jaar oud, statig in die middel van die groot gras- en boombegroeide terrein. Op die eerste verdieping se oostelike hoek, in luitenant-kolonel Witkop Jansen se kantoor, sit die bevelvoerder nou fronsend en luister na Bennie en Vaughn.


    “Daai is hond se tanne, kolonel,” sê Cupido.


    “En die krapmerke en die skeure aan die klere …” sê Griessel.


    “It’s fabricated,” sê Vaughn.


    “Hoe weet julle?” vra Jansen.


    “Kolonel, ons het ’n kontak by die Cape Leopard Trust. Willie Bruwer. Hy doen navorsing oor die goed, hier by Bettysbaai. Ek het vir hom gebel, netnou. Toe stuur ek vir hom foto’s van die krapmerke. Hy sê ’n luiperd se naels sou baie diep wonde gelos het. En die bytmerke … Hy sê die slagtandwonde is heeltemal te vlak. En daar was nog nooit ’n geval van ’n Kaapse luiperd wat ’n mens aanval nie.”


    “Hy sê die scratches lyk vir hom fake. Ma’ die bite marks lyk genuine. Ek scheme dis big dog bites.”


    “Ek ontvang julle nie mooi nie,” sê Witkop Jansen met ’n frons.


    “Ons theory is, sy’t haar route gery, en toe wil sy selfies gaan neem daar bo by die ruins. Net voor halfses.”


    “Sononder was tien voor ses gistermiddag, so sy was dalk haastig om van die berg af te kom,” sê Griessel. “Toe sy opklim en ry, toe kom die ou met die hond daar aan.”


    “Watter ou met ’n hond?” vra die kolonel.


    Dis wanneer die ligte skielik afgaan, beurtkrag wat aanbreek. Jansen se kantoor is vir ’n oomblik in skemerte. Dan skop die speurhoofkwartier se dieselopwekker in, en die ligte gaan aan.


    “Ons weet nog nie, kolonel,” sê Griessel. “Kan seker ’n vrou ook wees, maar ek dink nie só nie. Om Le-Lanie te dra van die huisie af tot in die bosse … In elk geval, daar is ’n baie duidelike kennisgewing by al die hekke dat mense hul honde aan halsbande moet hou. Ons dink sy hond was los, en die hond het haar daar bo aangeval. Toe sy net terug was op die fiets. Daar’s ’n klomp bytmerke aan haar regterenkel en kuit. Dit moes daar by die murasie gebeur het. Want daar’s bloedspatsels teen die muur.”


    “En da’s nie groot rocks da’ rond nie, ons scheme sy’t met haar kop teen die huisie geval. So teen die low brick wall. Dis wat haar nek gebreek het, en die duik in die helmet gemaak het,” sê Cupido.


    “Toe raak die ou paniekerig,” sê Griessel. “En hy sleep haar en die fiets in die bosse in. Met die plan om dit na iets anders as ’n aanval deur sy hond te laat lyk. Die krapmerke … Ons dink hy het dit met iets skerp probeer doen. Soos wat ’n luiperd se naels kon maak. Maar hy’t óf nie geweet hoe diep dit moet wees nie, óf hy het niks by hom gehad om dieper te sny nie.”


    “Which really pisses me off. Want hy’t gescheme die SAPS is idiots, colonel, ons gaan val vir dié ruse,” sê Cupido.


    “Ek ontvang jou,” sê die kolonel.


    “Die area,” sê Vaughn, “so tussen die huisie en die fynbos is los sand, laer af is da’ tracks van tekkies en van bikes, ma’ da’ tussen haar en die huisie is alles so smooth en skoon. Ons scheme hy het die tracks van sy hond en haar bicycle so gecheck, en hy’t geweet, daai vertel ’n storie. Toe vat hy ’n tak en hy vee die tracks.”


    “En met die afkom, gooi hy haar foon oor die draad anderkant die proefplaas se hek.”


    “Vir wat sal hy dit doen?” vra Jansen, sy frons nog dieper.


    “Ons kan net speculate, colonel.”


    “Miskien het hy die foon in sy sak gehad toe hy haar geskuif het,” sê Griessel. “En haar donkerbril ook. Ons kry dit nie daar bo nie.”


    “And, halfway down, toe slaan dit hom die foon is nog in sy sak. Toe maybe panic hy. Toe gooi hy dit da’.”


    Witkop Jansen se dik, spierwit wenkbroue lig en val. Hy leun terug in sy stoel. “Ek hou nie van al die ‘miskiene’ nie,” sê hy.


    “Ons ook nie, kolonel. Dis hoekom ons nou …”


    Griessel se foon lui. Hy kyk vinnig na die skerm. Dis Alexa Barnard, sy verloofde. Sy sal verstaan as hy nie nou kan antwoord nie. Hy druk die oproep dood. “’Skuus, kolonel. Dit is hoekom ons nou vir video-materiaal wil gaan soek.”


    “Gaan maar sukkel,” sê die kolonel. “Die munisipale stelsel dek nie die proefplaas en die berg nie.”


    “Ons weet daai, kolonel. Ma’ hulle en ADT Security het cameras in Van Reedestraat en in Piet Retief, en die ding is, da’s ’n guest house op die hoek van Park en Piet Retief met ’n camera wat da’ na die entrance se kant toe wys. Lyk na ’n quality cam. Ons wil alles gaan kyk. Door-to-door, as dit moet.”


    “Parkstraat is nie die enigste ingang vir die berg nie,” sê Witkop Jansen.


    “Daai is ’n problem, colonel. Ma’ hy’t die phone in Parkstraat kom gooi. So hy moes da’ uit.”


    Jansen knik net.


    “Kolonel, ons wil die bytwonde eers uit die media hou,” sê Griessel.


    “Keep the dog dude in the dark as to what we know,” sê Cupido.


    “As ons net eers kan sê dit lyk of sy geval het,” sê Griessel.


    Jansen sit weer vorentoe. “Okay. Maar julle moet wikkel. Dit gaan uitkom. Ontvang julle my mooi?”


    “Ja, kolonel.” Hulle staan op.


    “Manne,” sê Witkop Jansen. “Goeie werk.”


    * * *


    Hulle ry na die munisipaliteit se CCTV-kontrolekamer in die middedorp.


    Griessel sê: “Negentig persent? Hoekom was jy daar bo teen die berg nie honderd persent seker dis ’n hond se byt nie? Iets het jou gepla.”


    “Ja, Benna, da’s iets … Something was just a little bit off. En ek kan dit net nie nail nie. Which is weird, ’cause why, jy kan maar sê ek’s ’n expert dog bite witness, pappie.”


    “O?”


    “My komvandaan, partner. Mitchells Plain. Hell, I used to hate them. Da’ was all sorts va’ honne. Uncle op die hoek het hierdie moerse Alsatian gehad. Aan ’n ketting in die jaart. Demon dog, total psycho, sulke white fur om die bek van moerigheid. Toe’s ek nog ’n laaitie, vyf of ses, dan stuur Granny vir my kafee toe. Daai Alsatian het die manier gehad, jy loop verby, en hy ambush vir jou. Lê en wag tot jy langs die fence is, dan spring hy op en hy blaf en dis net fokken razor tanne en hy kwyl so van lusgeid vir jou vleise. Scared the shit out of me, elke keer, al het ek geweet die ketting gaan hom keer. Ma’ die honne wat my kwaai bang gemaak het, wat my gebyt het, was die pavement specials. Sulke lang, maer, vicious goed wat los geloop het. Drie of vier so saam-saam. Blaf nie, silent assassins, as jy kyk, is hulle op jou. Dan lê daai tanne se merke so op jou ankles. Incisors en die voortanne, so semi-circle of agony. En as Granny nie die Dettol gooi nie, dan sweer die incisor wounds, specifically, dan’s dit weke se pyn. En fever. Daai is hoe ek weet hoe lyk ’n hond se byt, Benna.”


    “Okay,” sê Griessel.


    “Daai pavement specials, iemand het hulle weggegooi, Benna. So-called animal lovers, maar net as die puppy klein en cute is. Once they grow up, dan’s dit abandonment. Daai is hoekom da’ een ding is wat ek nog minder like as ’n hond. En dis dog owners.”


    Griessel hoor sy kollega tel nou stoom op.


    “Special fucking breed, always holier than thou. Such kind and gentle animal lovers, Sint Francis-pendant hie’ om die nek, hond se gevreet ge-tattoo hie’ op die arm. En as jy iets sê, dan’s dit, ‘dog’s a man’s best friend, noble creatures’, en hulle quote vir jou al die Lassie-movies. Ma’ hulle treat nooit die honne soos hulle beste vriend nie, partner. Los die goed alleen by die huis, dan gaan werk hulle terwyl Wagter die hele fokken dag blaf en die bure mal maak en die tuin verrinneweer. En dan scheme hulle, oh, I’ll make it up to the dog, ’cause why, I really care, want nou vat ek my hond vir ’n stroll in die berg. En fok die regulations, ek maak die honne los. En al daai pent-up animal aggression en frustration van toegesluit wees kom uit. Dan gebeur wat nou gebeur het. Daai is why ek hierdie dude gaan nail, Benna. Daai, en lat hy dink ons is blêrrie idiots. Gaan hom nail. Multiple counts. Throw the fucking book at him: Animal Matters Amendment Act, neuk met ’n crime scene. Dwarsboming. The works.”


    “Ek kan hoor jy’t nie goed geslaap in die spaarkamer nie.”


    “True, that. But still …”


    En dit laat Griessel onthou van die oproep toe hulle by Witkop Jansen was. Hy haal sy foon uit. “Ek moet vir Alexa terugbel.”


    Sy antwoord dadelik.


    “Ek het vir Lize Beekman bespreek, Bennie,” sê sy, baie opgewonde.


    Hy snap nie, want sy kop is nog by honde en Alexa besit ’n musiekproduksiemaatskappy en sy is voortdurend besig om kunstenaars te bespreek. Hoekom sê sy dit nou vir hom?


    “Vir opnames?” vra hy.


    “Nee, Bennie. Vir die troue. Twaalf Junie. Zorgvliet het laat weet hulle het ’n kansellasie, ons datum is twaalf Junie. Anders moet ons meer as ’n jaar wag, hulle is ontsaglik gewild as ’n venue. En Lize het ja gesê. Sy’s beskikbaar, sy gaan vir ons sing met die seremonie. En sy bring vir Mareli saam.”


    Benoudheid wat hom oorweldig. Twaalf Junie. Oor ’n maand. Dis naby. Fokken naby.


    “Jissis,” sê Griessel, voor hy homself kan keer.


    Alexa is lank stil voor sy sê: “Ek het gedink jy gaan bly wees. Oor die datum, en oor Lize.”


    Hy kan die diepe teleurstelling in haar stem hoor.


    “Alexa, ek is,” sê hy. “Dis van bly wees dat ek …” En dan besef hy sy het afgelui. Sy skouers sak.


    “Wat makeer, Benna?” vra Cupido.


    Griessel sug.


    “Als okay met Alexa?” vra Cupido.


    “Gee my die nommer.”


    “Watter nommer?”


    “Flowers in the Foyer.”


    “What happened?”


    Griessel sug net.


    Cupido hou voor die munisipaliteit se kontrolekamer stil. “Wa’s daai advice nou, grandpa? Van weet wanneer om jou bek te hou?”

    Hulle was nog nooit groot aanhangers van munisipale wetstoepassing nie, danksy jare se vasloop teen uniform-diktatortjies, gebrekkige opleiding en klein korrupsie. Daarom was hulle skepties oor Stellenbosch se nuwe “veiligheidsinisiatief”, ’n jaar gelede met die gewone politieke fanfare in die media aangekondig. Tot hulle die CCTV-kontrolekamer vir die eerste keer self beproef het. Hulle moes teësinnig erken, dié stelsel is indrukwekkend. En effektief.


    Die sentrum se hele voorste muur is ’n massiewe paneel van hoëresolusie-skerms. Op die vloer is twaalf werkstasies in drie rye gegroepeer, van waar die operateurs kan bepaal watter van die tientalle kameras se voer vertoon moet word. Die netwerk dek die hele munisipale gebied, van Raithby tot by Klapmuts, van Khayamandi tot Franschhoek.


    Hulle het die operateur aan diens gevra om vir hulle die materiaal te wys van Piet Retiefstraat, die vorige middag tussen vier en halfsewe – veral die kameras wat na die hoek met Parkstraat wys.


    Hulle tel sewe-en-vyftig mense wat van vieruur die vorige middag in die rigting van die proefplaas se hek gestap het. Agttien het honde aan halsbande gehad. Hulle skakel sewentien uit, want die honde is klein en onskadelik, of die tydgleuf van diere en eienaars se terugkeer is te vroeg.


    Die enigste sterk kandidaat is ’n man in ’n rooi bofbalpet en ’n donkerbril, met twee massiewe Rottweilers wat aan leibande beur. Hy draf om 16:32 om die Parkstraat-hoek in die rigting van die proefplaas se hek en kom in die donker om 18:13 haastig met die honde terug – veel later as enige van die ander stappers. Hy is lank en atleties, iewers in sy laat dertigs of vroeë veertigs.


    Die probleem is dat twaalf motors ook tussen 16:00 en 18:30 in Parkstraat afgedraai het, en weer voor sononder daar uitgery het. Dis mense wat óf voor die hek gaan parkeer, uitgeklim en – met of sonder honde – gaan stap het, óf inwoners wat in die straat bly. Die kontrolekamer se videovoer dek nie die hek na die berggronde self nie. Die enigste kamera wat lig daarop kan werp, is die een by die groot gastehuis op die hoek. As dit in werkende toestand was.


    Hulle vra die operateur om vir hulle skermgrepe te maak van Rottweiler-man, al twee kere wanneer hy en die honde die naaste aan die kamera is – by die kruising van Piet Retief en Park.


    En dan laat hulle die video rol met sy terugkoms. Hulle sien hoe hy suid draai, met ’n drafstap teen die bult van Piet Retief op. En hulle kan net-net in die straatlig-gloed uitmaak dat hy regs in Welgevallenstraat beweeg het. Dan verdwyn hy buite beeld.


    * * *


    Teen drie-uur, in die motor op pad na die gastehuis toe, bestudeer Griessel die skermgreep-uitdrukke.


    Die eerste foto se tydstempel is 16:32. Rottweiler-man hou die honde se leibande stewig in sy linkerhand vas. Hy dra iets in sy regterhand.


    “Dis ’n waterbottel,” sê hy. “Ek dink dis ’n waterbottel.”


    “Okay,” sê Cupido.


    Die tweede foto is met Rottweiler-man se terugkom, om 18:13. Die pet nou effens laer oor die oë. Waterbottel steeds in die hand.


    “Dis al ’n kwartier ná sononder,” sê Griessel. “Maar die donkerbril is nog op?”


    “Partner,” sê Cupido, “daai water bottle …”


    “Ja?”


    “Ek traai nog heeltyd dink, what was wrong with those bite marks? Lat ek’ nie completely convinced was nie. En ek dink ek het dit …”


    “Wat?”


    “Bloed, pappie. Groot hond se byt, daai incisors trek bloed. Like, right away. Op jou hanne, op jou enkels. Da’ was bloed teen die huisie se muur. Ma’ da’ was nie bloed op haar nie. Net die marks.”


    “En?”


    “Die waterbottel. Ek dink hy’t haar wonde gewas, partner. To get rid of the DNA.”


    * * *


    Die goeie nuus is dat die gastehuis se mense behulpsaam is, en die kamera se resolusie is goed. Dit staan heel voor teen die muur en is só gestel dat dit die hele Parkstraat in die rigting van die proefplaas se hek dek. Hulle stel redelik gou vas dat daar nie honde was in een van die twaalf motors wat die vorige middag duskant die hek kom parkeer het nie.


    Die slegte nuus is die gebrek aan lig wanneer Rottweiler-man haastig terugkom. Dis reeds donker, en die straatligte gooi diep skaduwees van die ry bome aan Parkstraat se noordekant. Hulle kan nie sien of hy ’n selfoon in nommer sewentien se erf gegooi het nie. Dit lyk of hy ’n oomblik talm. Dit kan wees dat sy arm vir ’n oomblik swaai, maar hulle weet dit is net nie goed genoeg om as bewys in die hof te dien nie.


    Griessel wys vir die gastehuisbestuurder die skermgreepfoto’s. “Jy ken nie dalk dié man nie?” vra hy.


    Sy skud haar kop. “Ek bly nie op Stellenbosch nie,” sê sy.


    * * *


    Hulle gaan sit by De Vrije Burger in Drostdystraat, want dis ná vier en hulle het nog nie geëet nie en Griessel is verslaaf aan die plek se nuwe bacon jam-burger. En hulle moet hulle voetwerk beplan. Dis al wat oorbly, deur-tot-deur met die foto’s in die hoop dat iemand vir Rottweiler-man sal herken.


    Hulle bekyk die area met Google Maps op Cupido se foon.


    “One of two possibilities,” sê Cupido. “Hy was op pad huis toe, of hy het aspris ’n ander pad gevat, to throw us off the scent.”


    “Huis toe,” sê Griessel.


    “Hoekom?”


    “Sy lê bo in die berg. Niemand is agter hom aan nie. Hy wil by die huis kom, anders vra sy vrou waar was hy so laat? Hy wil sy hande en sy klere was, die honde bad …”


    “I concur, your honour. As hy hier in Welgevallen ingedraai het, dan beteken dit hy bly hiér iewers. Binnekring, Buitekring, maybe Brandwacht of Barry Road.”


    “Ons sal moet wag tot die mense van die werk af kom. Sesuur se kant.”


    Griessel besef hy sal vir Alexa moet laat weet hy gaan baie laat by die huis wees. As sy die oproep sal beantwoord. Miskien moet hy net ’n stemboodskap met WhatsApp stuur. En sê hy’s jammer oor sy reaksie. Want die blomme gaan eers môre by haar uitkom.


    Hy sug. “Alexa wil twaalf Junie trou,” sê hy.


    Cupido maak die som: “I see. En toe sê jy ‘jissis’.”


    “Ja.”


    “Hence the flowers.”


    “Ja.”


    “En die reaction was oor jy benoud is. Daai is …” Hy tel op sy vingers. “Just over a month away.”


    “Ja. Wat as Dok reg is, Vaughn?” Dok Barkhuizen, afgetrede geneesheer en Griessel se borg by Alkoholiste Anoniem, het hom al verskeie kere gewaarsku dat ’n huwelik tussen twee alkohol-afhanklikes gevare vir al twee inhou.


    “Dit gaan okay wees, Benna.”


    “Ek weet nie. Ek het al van so baie goed in my lewe fokops gemaak. Ek wil dit nie weer aan die kinders doen nie, en ek wil dit nie aan Alexa doen nie. Sy’s al deur genoeg.” Griessel het ’n dogter en ’n seun – Carla en Fritz – by sy eerste vrou, Anna. Al twee is al volwasse en hy werk baie hard aan sy verhouding met hulle. Met veral Fritz was dit nie maklik nie, maar in die afgelope maande was daar ’n stelselmatige verbetering wat hy asseblief nie wil bederf nie.


    “Partner, daai love van jou en Alexa, daai is true love. Dis ’n match made in heaven. En jy sien die shrink elke maand, you’re a changed man. Twee jaar wat jy nou al die waterkar ry …”


    “Nog net vierhonderd-en-elf-dae.”


    “Same thing. Alexa is al vier jaar skoon, want jy is nie ’n doos soos haar late ex nie. She’s a good, strong woman, smart and caring, al daai jazz. ’n Ring en ’n licence gaan nie daai verander nie. Jy worry verniet.”


    * * *


    In Brandwachtstraat, net voor sewe die aand, kyk die vrou na die foto van Rottweiler-man en sê: “O, ja, dis Basie.”


    “Basie wie?” vra Cupido.


    “Basie Small. My buurman. Ek het geweet hy’s ’n skelm.”


    Hulle wag dat sy moet verduidelik.


    “Hy’s ’n prokureur,” sê sy.

    Hulle parkeer voor die huis. Dit sit agter ’n hoë, gepleisterde muur. Binne brand die ligte.


    Op die wit traliehek na die voordeur toe is daar ’n bordjie vasgemaak wat sê: Warning. This property is guarded by attack dogs. Not responsible for injury or death. Met die afbeelding van ’n Rottweiler se blaffende bek, die slagtande prominent.


    “Jou soort mense,” sê Griessel.


    “Potential new bestie,” sê Cupido.


    “Wat dink jy? Gaan ons in?”


    “Dis dicey, Benna. Prokureur ken die law.”


    “Prokureur sal weet van die DNA afwas,” sê Griessel.


    “En hy gaan nie lat ons naby die honne kom sonder ’n warrant nie.”


    “Ons het nie genoeg vir ’n warrant nie.”


    “Daai is die conundrum.” Dis Cupido se nuwe gunstelingwoord. Griessel is nie seker waar hy dit gehoor het nie.


    “Dit is.”


    “Al wat ons kan hoop, is lat ons ’n eyewitness gaan kry, môre, when the news breaks.”


    Hulle sit ’n oomblik in stilte.


    “Kom ons gaan in, partner,” sê Cupido. “Ek wil sien hoe die donner lyk. En maybe panic hy so ’n bietjie.”


    Griessel knik. Hulle klim uit, stap na die voorhek toe. Hulle haal solank hul eieningskaarte uit.


    Cupido druk die knoppie van die interkom.


    Die honde blaf in die huis.


    ’n Diep, ongeduldige stem oor die interkom: “Ja?” Met die honde se blaf in die agtergrond.


    “Warrant officers Cupido en Griessel, SAPS,” sê Cupido.


    “Ja?”


    “Ons wil met jou praat, mister Small. Kan jy oopmaak, asseblief?”


    “Wat is die probleem?”


    “Ons gaan nie oor die interkom gesels nie.”


    Geen antwoord nie, net die geblaf.


    Dan skakel hy die buiteligte aan. Die voordeur gaan oop. Small druk die honde terug in die huis, maak die deur weer toe en kom uit.


    Hulle sien hy is ’n groot man. Die kop blink en kaalgeskeer, die baard is twee of drie dae oud, maar gemanikuur. Middel veertigs. Baie fiks. Hy het ’n sweetpakbroek, drafskoene en ’n Adidas-gholfhemp aan. Hy kom tot by die traliehek. Hy groet nie. Frons net.


    Griessel hou die eieningskaarte uit.


    Small vat die kaarte en bestudeer dit noukeurig. “Wat’s die probleem?” vra hy voordat hy die kaarte teruggee.


    “Jy het twee Rottweilers, mister Small,” sê Cupido.


    “Nie ’n misdaad nie.” Met ’n klein glimlag.


    “Jy was gistermiddag tussen halfvyf en sesuur met jou honde in die berg.”


    “Nie ’n misdaad nie.”


    “Jy het jou honde laat los loop daar teen die berg, meneer Small,” sê Griessel. Hy hoop Small sal dink hulle het ’n ooggetuie, daarom dat hy dit nie as ’n vraag formuleer nie.


    “Ek sal dit nooit doen nie.”


    “Jy’s ’n lawyer?” vra Cupido.


    Griessel se selfoon lui. Hy haal dit vinnig uit. Hy sien dit is kolonel Mbali Kaleni wat bel. Hy druk die oproep dood.


    Cupido herhaal die vraag.


    “Wat het dit met my honde te doene?”


    “As jy ’n lawyer is, dan ken jy Article One van die Animal Matters Amendment Act?”


    “Wat is jou punt, adjudant?”


    “My punt, mister Small, is lat daai article sê ‘any person as a result of whose negligence an animal causes injury to another person, shall be guilty of an offence and liable on conviction to a fine or to imprisonment for a period not exceeding two years’.”


    Small se glimlag verbreed. “You’re barking up the wrong tree, if you’ll pardon the pun. My honde sal nie ’n vlieg seermaak nie.”


    “Dan sal jy vir ons laat jaw imprints en saliva monsters van hulle vat?” vra Cupido.


    “Natuurlik. Wys my net die lasbrief.”


    “Ma’ jy’t mos niks om weg te steek nie, mister Small. Hulle sal nie ’n vlieg seermaak nie.”


    “Maar ek het regte, adjudant. Dis die nuwe Suid-Afrika hierdie.”


    Dis wanneer hulle weet hulle het verloor.


    “Ons sal môre die warrant hê,” sê Cupido. “Waar kry ons vir jou?”


    “Net hier, adjudant. Net hier.” Hy draai om en hy loop.


    Binne blaf die honde steeds.


    * * *


    In die motor sê Cupido: “Benna, bel die prof.”


    Griessel knik, want hy weet waarna Vaughn op soek is. Hy soek die legendariese staatspatoloog professor Phil Pagel se nommer, en skakel.


    Dit neem sewe luie voor hy antwoord met ’n “Nikita, dis ’n verrassing.” Hy noem Griessel al twintig jaar lank “Nikita”, omdat hy destyds geglo het Bennie lyk soos ’n jong Nikita Sergejewitsj Chroesjtsjof, die voormalige Sowjet-leier, “maar net met baie meer hare”. Hulle het meer as ’n jaar laas kontak gehad.


    “Prof, askies dat ek dié tyd van die aand pla …”


    “No rest for the wicked, Nikita, waarmee kan ek help?”


    “Honde se byte, prof …”


    “Ja?”


    “Het prof afdrukprofiele wat ’n spesifieke soort hond kan identifiseer?”


    “Ons het, Nikita, maar odontologiese identifikasie van spesifieke rasse is nie sonder sy uitdagings nie.”


    “Hoekom, prof?”


    “Jou grootste probleem is basterdiere. Sê nou maar jy het ’n Alsatian-Labrador-kruising, met die Labrador se gene wat die bytprofiel domineer. Ek kan die spesifieke wondpatroon met die spesifieke hond verbind, maar om te sê daar is net een ras wat só byt, is nie ’n wetenskaplik korrekte stelling nie. Verstaan jy?”


    Griessel se moed sink, want dit is nie goeie nuus vir ’n moontlike lasbrief nie. “Ek verstaan, prof. Daar’s ’n slagoffer wat vandag by julle moes aangekom het. Le-Lanie Leibrandt, twintig jaar oud, blonde hare, groen oë, omtrent een-komma-ses-vyf meter lank. Oorsaak van dood is bes moontlik ’n gebreekte nek …”


    “Wat ons noem ’n servikale fraktuur.”


    “Dis reg, prof. Sy het bytmerke aan die been. As prof dalk môre kan loer? En net vir ons in die regte rigting stuur.”


    Pagel is in sy laat sestigs, hy’t al alles gesien: “A, jy wil ’n lasbrief kry.”


    “Ja, prof.”


    “Ek gaan kyk wat ek kan doen, Nikita.”


    * * *


    Hulle ry in stilte terug stasie toe. Eindelik sê Griessel: “Haar donkerbril, Vaughn. Ek dink die hele tyd, waarmee kon hy die krapmerke op haar bene gemaak het. Want jy dra nie ’n skerp ding saam as jy met jou honde gaan draf nie.”


    “Ja?”


    “Haar donkerbril. Ek dink hy het haar donkerbril teen die baksteenmuur gebreek. Of miskien was dit gebreek met haar val. En toe vat hy ’n stuk …”


    “Daai is slim, Benna. Ons sal môre moet gaan kyk. Vir splinters, by die huisie. En hy’s ’n sly bastard, hy sou die lensstukke saamgevat het. Maybe saam met die foon weggegooi het. Ons moet daar ook weer gaan soek. Ma’ dis hy, pappie. Daai body language. Dis fokken hy.”


    “Ons sal die media moet gebruik. Miskien het iemand iets gesien.”


    “Long shot. But worth a try.”


    Hulle hou stil voor die kantoor. “Mbali het gebel,” sê Griessel.


    Cupido se gesig verhelder, vir die eerste keer dié dag. “Hier’s dit nou. Ons gaan terug Hawks toe, pappie. Bel Die Blom.”


    Griessel haal sy foon uit en maak die oproep.


    “Hello, Bennie,” sê Kaleni. “Thanks for returning my call. How are you?”


    “We’re okay, thank you colonel. Working a tough case.”


    “Well, they have their best detectives on it. Bennie, I’m calling for both you and Vaughn. I owe it to you not to hear the news from someone else.”


    “What news, colonel?”


    “I’m leaving the Hawks. So, I won’t be able to bring you back.”


    “Where are you going?”


    “I’m not at liberty to say.”


    “Wat sê sy?” vra Cupido toe Griessel die oproep beëindig. “Wanneer begin ons?”

    Sy droom.


    Igen Rousseau lê lank en uitgestrek onder die PC-12 se vlerk. Die kant van sy kop is ’n massiewe wond. Die vuur, kolkend, dit wil haar verswelg. Sy moet by Igen kom, haar bene loodswaar, haar beweging traag, sy gaan te laat wees. Hy brand, hy brand nou, vlamme om hom. Sy sien die bloed in sy hare, sy hoor die druis van die vuur, sy ruik verf wat brand. En voetstappe, donderend, ’n gehamer aan die loods se deur, nog indringers, nog van hulle.


    En dan is sy wakker, op die dun matras op die grond van haar klein woonstel, die klop is aan haar deur, luid en dringend. Sy spring op, verward, onvas op haar voete. Sy moet ’n wapen kry. Die klein gereedskapkissie naby die deur, sy struikel, strompel, pluk dit oop, die gereedskap stort kletterend uit oor die vloer, sy gryp die hamer, lig dit, pluk die deur oop, reg om te slaan.


    Die man staan voor haar, groot en vies en fronsend. Hy sien die wapen. Hy skrik, staan terug, skerm met sy hande.


    “Mi scusi, mi scusi, signora.”


    Sy neem die oorpak in, die handskoene. Agter hom, anderkant haar stoepie, sien Christina die klein vragmotor, en sy snap. Hy is die vullis-man. Sy laat die hamer sak, die adrenalien steeds in haar. “Non parlo italiano,” sê sy.


    Hy is verstar, sy oë groot.


    “Parla Inglese?” vra sy, haar stemtoon strewend na apologie.


    “Un po. A little. Mi scusi, signora. You must put organico in bag. Please.” Hy beduie na die groen asblik wat sy buite in die klein binnehof geplaas het. “In bag. Organico. In un sacchetto.”


    Sy snap. Sy moes die organiese afval in ’n sak in die vullisblik geplaas het. “Okay,” sê sy. “Scusi.”


    Hy knik, probeer ’n tentatiewe glimlag. “Mi chiamo Giovanni,” sê hy. “My name. Giovanni. Please to meet you.” Hy hou sy hand uit, besef dit is in ’n vullisbevuilde handskoen, trek dit verskonend terug.


    Sy sit die hamer op die grond neer, kam haar deurmekaar hare met haar vingers. “Christina,” sê sy, en werk hard aan haar glimlag.


    “Benvenuto a Poggio Nativo,” sê hy. “Welcome in Poggio.” En hy kyk haar nuuskierig op en af. Dan draai hy om en loop.


    Sy roep “grazie” agterna. Maak die deur toe. Besef sy staan in ’n verfbespatte kortbroek en T-hemp.


    Sy sien haarself voor hom, met die hamer gelig en die waansin in haar oë.


    Dit was ’n fout. Sy wil ’n baie lae profiel hier handhaaf. Nou sal hy ook gaan praat oor haar. Want hulle skinder al klaar, ná haar onderonsies met die middeljarige, knorrige loodgieter. Sy’t hom gebruik vir die installering van ’n nuwe waterverwarmer en vervanging van eeue-oue pype. Dit was ’n plofbare verhouding. Hy het gesukkel om opdragte van ’n vrou te vat, het geen Engels verstaan nie, hy’t voortdurend die prys opwaarts aangepas. Hulle is nie as beste vriende uitmekaar nie.


    Daarna kon sy die nuuskierige oë op haar voel wanneer sy soms opstap teen die steilte van die nou stegies om die dorpie te leer ken.


    Hoe maak sy dit reg?


    * * *


    Die woonstel is net twee langwerpige vertrekke. Die een wat sy klaar gerestoureer het, bevat die kombuis en badkamer. ’n Week met die loodgieter, daarna drie weke van YouTube-video’s kyk om vaardighede aan te leer, lang dae van sweet en saag, meet en pas, skuur en verf. Maar sy’s tevrede met die resultaat.


    Sy gaan sit die klein elektriese mokkapot aan vir koffie, dan kom sy terug na die slaap-en-leefkamer. Tussen haar en die dun kampeermatras anderkant, onder die venster, staan die verf- en vernisblikke, die kwaste, die seëlaar vir die teëlvloer. Sy begin die gereedskap optel en terugpak in die kissie. Sy het gisteraand tot ná middernag hier gewerk. Sy wou net so ’n bietjie rus op die matras voor sy gaan stort, maar toe raak sy aan die slaap. Doodmoeg. Die handewerk, die dinkwerk, die besigbly, dit alles is veronderstel om die gebeure in die vliegtuigloods te help prosesseer. Maar die droom is nog ’n bewys: Die trauma en die verlies lê steeds in haar.


    Die verf se reuk is sterk in die vertrek, sy maak die vensters wyd oop. Sy kyk vir ’n oomblik uit na die vallei daar onder, die grondpad wat langs die kabbelende stroompie wegkronkel, met die olyfbome teen die hange van die heuwels weerskante.


    Dit was die regte keuse. Hierdie plek.


    Sy draai weg, wend haar tot die binnekant. Vandag wil sy klaarmaak. Môre wil sy Rome toe, vir ’n bed by Ikea, ’n stoeptafeltjie en stoele by Leroy Merlin. Dan tweedehandse leunstoele en ’n laaikas en ’n tapyt by die Mercatino in die Via Matteo Bandello.


    Dan nog later die stoepie se vloer teël, en ’n metaalreling laat maak.


    Vanaand sal sy eers moet gaan sit en haar finansies uitwerk.


    Sy het met net 220 000 dollar in die Kaap aangekom, ná die nag van die vuur. Altman was nie gelukkig nie. Hy het haar ’n ongeluksvoël genoem, hy het gesê sy ruïneer sy reputasie. En vir haar ses rand op die dollar gegee. R1,32 miljoen. En nou moet sy in euro’s dink. Sy het net minder as €50 000 oor, ná die woonstel en die Fiat Panda se koop, en die restourasie tot nou toe.


    Dit sal drie jaar hou. Vier, as sy baie mooi werk.


    Genoeg tyd om planne te beraam.


    * * *


    Sy hoor die kat terwyl sy haar foon aan die klein Bluetooth-luidspreker koppel vir musiek terwyl sy verf.


    Sy kyk uit by die oop voordeur. Dis ’n maer, grys skilderkatwyfie, onder by die stoeptrappie. Chrissie loop uit. Die kat draf weg, half wild. Sy kan sien die dier se tepels is geswel, haar toestand is swak. Sy het kleintjies iewers.


    Chrissie kniel en roep na die kat. Sy kom nie nader nie, maar miaau, kort en smekend.


    Chrissie gaan haal van gisteraand se prosciutto, breek dit in klein stukkies en gaan plaas dit op die trappie. Dan kom sy in en begin verf.


    Wanneer sy ná tien ’n glas vrugtesap in die son op die stoep gaan drink, is die ham weg.


    * * *


    Laatmiddag maak sy ’n omelet. Die foon speel deur die sprekertjie. Rigoletto. Sag genoeg om nie die bure te pla nie.


    Sy staan en dink aan die droom, vanoggend.


    Aan die geweld, die vrees, Niekie Berry se verterende haat. Brenner, vaardige, fikse, meedoënlose Brenner, dood. In ’n verskriklike oogwink. En sy kon hom nie red nie. Igen seker ook dood. Jericho Yon?


    Deur die oop venstertjie hoor sy ’n stem buite, ’n man s’n, diep en knorrig. Sy steur haar nie, sy strooi gerasperde pecorino oor die omelet, dit is amper gereed.


    Weer die stem, meer dringend. Sy hoor hy roep na haar. “Signora.” Gebiedend.


    Sy loop na die leefkamer en uit by die voordeur. Hy staan net onderkant haar stoep, met ’n stapstok in sy hand. Kort en geset, lang grys hare tot op sy skouers, vol, grys baard. Laat sestigs. Sy het hom al verskeie kere in die verbygaan gesien.


    “Non capisco,” sê sy.


    “Dit maak sin,” sê hy in goeie Engels. “Is jy ’n Amerikaner?”


    Sy skud haar kop. Wat wil hy hê?


    Hy wys met die stapstok na die kombuisvenster. “Dis die Weense Filharmoniese opname. Met Cotrubas en Domingo,” sê hy. “En Giulini.”


    Hy verwys na die musiek, besef sy. “Ja?”


    “Ken jy dan nie Pavarotti en Sutherland s’n nie?”


    “Ek ken dit.”


    “Dis subliem. Die kwartet, ‘Bella figlia’, dis perfek.”


    “Dit is.”


    “Nou vir wat luister jy dié een. Domingo is nie eens in die liga van die koning van die hoë C’s nie.”


    “Ek …” Sy hoef nie te verduidelik nie. “Omdat ek wil.” Sy ruik die omelet wat brand. “Verskoon my,” sê sy, en hardloop in.


    “Miskien moet jy vir kooklesse ook kom,” roep hy agterna.


    Wanneer sy die omelet gered het en weer uitkom, is hy weg. Maar die kat is terug. Met ’n kleintjie, wat presies soos sy ma lyk. Hulle sit net onder die fonteintjie se muur.


    Toe sy klaar geëet het, krap sy van die eier vir hulle op die onderste trappie uit, maar hulle vlug.


    Knap gedaan, dink sy. Nie die inwoners of die katte hou van haar nie.


    * * *


    Die aand ry sy met die Panda tot in Toffia, die skilderagtige buurdorp. Sy gaan sit by die pleinkafee, drink ’n koeldrank, eet ’n cornetto, en skakel die selfoon aan. Die een wat Brenner vir haar gegee het, die een waarop die span Telegram-boodskappe vir mekaar kon stuur. Sy aktiveer dit net soms, wanneer sy weg van haar nuwe tuisdorp is. As ’n veiligheidsmaatreël.


    Soos elke keer, voel sy die spanning en die hoop in haar.


    Daar’s niks. Net soos elke keer sedert daardie nag.


    Sy sit die foon af.

    Haar drie stoeptrappies loop af na ’n klein binnehof, net binne die dorp se suidelike stadsmuurpoort. Daar is ’n fontein, en haar bure se plantbakke met kruie en blomme. Sy sit vroegoggend op die boonste trap met haar koffie, sy luister na die voëlgesang onder uit die vallei uit.


    Dit was dié mooie pleintjie wat haar laat besluit het om hierdie woonstel te koop. Dit – en die poort – is meer as ’n duisend jaar oud, het die agent gesê. En wanneer jy langs die fontein staan, strek die uitsig oor die vallei in die middel van die tre valli tot by die statige Monte Soratte.


    Die kat spring meteens tot op die muur agter die fontein. Die dier sit daar en kyk vir haar. In die sagte lig het die grys van haar pels ’n goue gloed. Amper soos Afrika se wildekat.


    Hulle staar na mekaar.


    “Katse,” sê Chrissie vir haar.


    Die kat knip haar oë.


    “Dis die Tswana-woord vir kat.”


    Geen reaksie nie.


    Chrissie dink: Dit is die eerste keer in meer as sewe weke dat sy hardop in Afrikaans praat.


    Die kleintjie verskyn agter sy ma. Hy dans om haar, en gaan lê, om te probeer drink.


    “Sebini,” sê Chrissie. “Dit beteken danser. In Tswana. Sebini van Sabina.”


    Katse spring van die muur af en kom sit in die middel van die pleintjie, vou haar stert netjies om haar, asof sy wag. Die kleintjie bly agter.


    Chrissie staan op en gaan haal ’n piering met melk. “Net omdat jy ’n kind het. Dis al. Ek soek nie ’n troeteldier nie.”


    Katse begin was.


    Chrissie sit die piering ’n meter van die dier af neer en gaan sit weer op die trappie.


    Katse kom waaksaam nader, haar oë op Chrissie. En dan laat sy haar kop sak en sy drink.


    * * *


    Woensdag. Haar meubels sal laatmiddag afgelewer word.


    Sy ry Rome toe met haar grys Panda, agt jaar oud, vyftigduisend kilometer op die klok, goed opgepas.


    Sy parkeer naby die Villa Borghese en stap eers af met die Spaanse Trappe na die Anglo America Book Co. vir iets om te lees. Sy koop Robin Lane Fox se The Classical World en SPQR: A History of Ancient Rome van Mary Beard. Dan gaan sy Caffè Greco toe vir Torta della Nonna en koffie.


    In die restaurant haal sy die Brenner-foon uit haar handsak. Skakel dit aan.


    Haar hart spring. Daar is ’n klein rooi “1” langs die Telegram-app se logo. Sy aktiveer die app.


    Dis van Themba af. Be careful, wherever you are. They have footage of you at the warehouse. Babbar hunting us. Stay strong.


    Sy sit die foon haastig af. Haar hand bewe.


    * * *


    In die dae ná die rooftog het sy konstant gewonder wat daar gebeur het nadat Themba haar oorreed het om te ry. En wat die implikasies van dit alles was.


    Byvoorbeeld: Niekie Berry se lyk by die vliegtuigloods. As hulle die verkoolde liggaam kon identifiseer, lei die stippels van daar af maklik na die pakhuis en sy dollars. Maar selfs al was Berry onherkenbaar, hy en sy trawante sou voertuie naby gehad het. Kon Themba daarvan ontslae raak? Met ’n swaar gewonde Jericho Yon by hom? En die lyk van Igen Rousseau?


    As hy nie kon nie, is die konneksie tussen die voertuie en Berry relatief maklik. En van daar sal hulle wel eindelik uitkom by Brenner, die eks-swaer, die oud-Recce, wat in staat sou wees om ’n rooftog met militêre doeltreffendheid uit te voer.


    Boonop: Jericho Yon was aan die vliegtuig gekoppel. Hy was die primêre vlieënier, hy het ’n vlugplan vir die volgende dag ingedien gehad, en amptelike toestemming om die PC-12 te gebruik. Vir iemand wat dit alles ondersoek, sou dit ’n klein sprong wees om hom te verbind.


    En Yon was die een met die gesin. ’n Sagte teiken.


    Het Jericho oorleef?


    They have footage of you at the warehouse.


    Brenner het tog die CCTV se video uitgewis? Het hulle rugsteun gehad? Het Brenner ’n fout gemaak?


    Sy het ’n pruik opgehad. Sy was swaar gegrimeer. Sy moes die donkerbril gedra het, maar Brenner en Rousseau het gedink dit sou afbreuk doen aan haar voorkoms, die heuningwip afwater.


    Babbar hunting us.


    Wie is “us”? Net sy en Themba?


    Sy betaal vir die koek en koffie, sy loop uit, terug na haar motor, kommer nou in haar.


    Sy het daardie selfde nag van die rooftog van Johannesburg af Kaap toe gevlieg om die geld te gaan ruil. Twee dae later van Kaapstad na Doha, Doha na Parys. Met haar ander paspoort, onder ’n ander naam. Daar is kameras by al die lughawens. Haar paspoortfoto is daar iewers, op die stelsel.


    Het hulle programmatuur wat gesigherkenning kan doen? Jy voer ’n foto in, dit gaan soek in databasisse en in die kuberruim vir ’n koppeling. Sy gebruik nie sosiale media nie. Maar daar is foto’s van haar op die internet. Die toeriste by Letsatsi Lodge in die Okavango het dikwels vir selfies saam met haar gevra. En dit op Instagram en Facebook geplaas. Met haar naam by.


    Sal hulle haar kan identifiseer? As hulle oor die tegnologie beskik? Sy het met die kort, rooi hare en die groot, modieuse bril gereis. Sonder grimering.


    Sê nou maar hulle kon haar eien. Sê nou maar hulle kon haar volg tot in Parys. Van daar het sy geen spoor gelaat nie. Sy het kontant betaal vir treinkaartjies, eers tot in Torino, waar sy haar hare weer swart gekleur, en die bril afgehaal het. Toe met die trein Rome toe.


    Die woonstel en die kar is op Christina Jaeger se naam, maar hulle sal nie toegang hê tot Italiaanse databasisse nie, Babbar sal nie vir Interpol kan insleep nie, hy staan in diens van swendelaars.


    Babbar hunting us.


    Waarom? Die meeste geld het verbrand.


    Maar sy weet hoekom.


    Hulle sal ’n voorbeeld wil maak. Hulle sal wil wys: Jy steel nie van die Chandas nie.


    * * *


    Sy neem die Via Salaria terug na Poggio Nativo, die stadiger roete, sodat sy kan dink.


    By ’n Esso-vulstasie maak sy die Panda vol en stuur dan vir Themba ’n Telegram-boodskap: Thanks for the heads-up. I’m laying low. Please keep sending news. Will check for messages every few days.


    Sy wag twintig minute. Hy antwoord nie.


    Sy skakel die foon af en ry huis toe, om betyds te wees vir die meubels se aflewering.


    Nou, vir die eerste keer, hou sy die truspieël dop.


    * * *


    Die voordeur staan oop, sy is besig om haar nuwe bed oor te trek toe sy iemand op die stoepie hoor.


    Dis die man met die lang, grys hare en die stapstok.


    “Salve,” sê hy. En dan, in Engels: “Ek was gister ’n regte ou scorbutico anziano. ’n Knorrige ou man. Ek het gekom om my verskoning aan te bied.”


    Sy loop voordeur toe. “Okay,” sê sy. Versigtig.


    “My naam is Luca Marchesi. Ek is ’n nuwe intrekker, soos jy.” Hy hou sy hand uit.


    “Christina,” sê sy. “Christina Jaeger.”


    “A,” sê hy. “Duits? Ek ken ’n klompie woorde, meestal uit Die Zauberflöte: ‘Der Vogelfänger bin ich ja’ …”


    Sy glimlag. “Nee. Ek kom van Botswana af.”


    “Afrika. Hoe eksoties. Sal jy my meer vertel? Ek wil jou kom nooi vir ete. As boetedoening. Vrydagaand?”


    Haar eerste instink is om nee dankie te sê. Maar sy besef dis ’n geleentheid. Om ’n fiksie te skep oor haarself. Sodat die vullisverwyderaar en die loodgieter se stories nie die enigstes oor haar is nie.


    “Dankie,” sê sy. “Dit sal lekker wees. Hoe laat?”


    “Agtuur? Ek bly hier bo in die dorp, maar ek sal jou moet kom haal, want hierdie stegies is soos ’n doolhof.”


    “Goed,” sê sy.


    Hy kyk na die woonstel agter haar. “Dit lyk al goed,” sê hy. “Maar jy sal muskietnette moet laat insit, voor volgende somer. Vir die vensters en die deure.”


    “O?”


    “Mense dink die Italianers het in die Middeleeue die dorpies so hoog teen die heuwels gebou vir verdediging teen die Sarasene. Dit was eintlik oor die muskiete. Anders as die Sarasene, is hulle steeds met ons.”


    * * *


    Die inhoud van haar duffelsak eindelik volledig uitgepak en in die nuwe, tweedehandse laaikas gebêre, elke meubelstuk op sy plek, gaan maak sy vir haar ’n Caprese-slaai met vars tamaties, basiliekruid en mozzarella. Sy haal ’n bier uit die yskas en bring dit alles na die tafeltjie op die stoep.


    Katse en Sebini sit in die laaste strale van die son en was, op die muur agter die fontein.


    “Cheers,” sê Chrissie en lig die bierglas in die katte se rigting.


    Die ma staan op en kom nader, tot op die eerste trappie.

    In die oggend gaan koop sy vars brood by die bakkery in Castelnuovo di Farfa. Sy neem die Brenner-selfoon saam, angstig vir nuus van Themba af.


    Met die terugkom ry sy na die abdy in Farfa, en skakel die foon daar aan. Geen boodskappe nie.


    Sy stuur nog een vir Themba, die vraag wat haar laas nag wakker gehou het: How did you hear that they have footage of me?


    * * *


    Luca Marchesi kom haal haar die aand net voor agt. Die twee katte is op haar stoep, by ’n kosbakkie. Hulle laat spaander toe hy by die trappe kom. Hy sê: “Een van die dae trek hulle in by jou.”


    “Geen goeie daad is sonder straf nie,” sê sy.


    Luca lag. Sy grys hare is in ’n bokstert vasgemaak, sy baard is netjies geknip. Hy kyk waarderend na haar. “Jy lyk lieflik,” sê hy.


    Sy het moeite gedoen – grimering aangesit, vir die eerste keer in weke, sy’s in haar roesbruin-en-wit geruite tweed-rok met die lanternmoue en hoëhak espadrille-skoene wat sy in Rome gekoop het. “Dankie. Dis goed om vir ’n verandering nie vol verf te wees nie.”


    Sy sluit haar woonstel, hulle stap tussen eeue-oue huisies op teen die smal steeg se steilte. “Hoekom Poggio Nativo?” vra hy. “Buitelanders mik gewoonlik Toskane toe.”


    Sy het geweet hy sal vrae vra. Sy het gekies om dit tot haar voordeel aan te wend. ’n Geleentheid om ’n narratief te skep, ’n beeld vir die dorpenaars, sodat hulle haar in konteks kan plaas, sodat hulle minder sal spekuleer. Minder nuuskierig sal wees.


    “Buitelanders is die beste rede om Toskane te vermy,” sê sy. “Dit, en die pryse.”


    Hy lag. “Dis waar. Maar Poggio …?”


    Hy sien sy sukkel met die hakke op die keistene. Hy bied sy arm en sy haak by hom in. “Ek is sewe jaar gelede met ’n rugsak en ’n toeristeboek reg deur Italië, en die streek waarvan ek die meeste gehou het, was die Sabynse heuwels,” sê sy. Dis breedweg die waarheid. “Ek weet nie regtig hoekom nie. Die landskap is een rede. Dis my soort mooi, hierdie heuwels en valleie. En die eenvoud … Dit voel nog eg hier. Soos die regte Italië. En ek wou naby Rome wees. Die enigste rede waarom ek Poggio as dorp gekies het, was omdat ek van dié woonstel gehou het. En die prys. Dit was baie bekostigbaar vir ’n Afrikaan. En jy?”


    Sy diep stem weerklink teen die mure, hy lei haar na sy woonstel in die oostelike stadsmuur. Hy sê dit was die noodlot wat hom hiernatoe gebring het. “Ek het ’n restaurantjie gehad, in Engeland. Brighton se Skipstraat, ’n blok van die see af. La Tavola Italiana. Net sewe tafels, klein spyskaart, maar outentieke Italiaanse kos. Sewentien jaar …”


    “Nou verstaan ek die goeie Engels,” sê sy.


    “Inderdaad,” sê hy. “Die Britse somers was winsgewend, die winters nie altyd nie, maar ek het goed genoeg gedoen. ’n Neseier opgebou. Geweet ek sal die plek eendag kan verkoop vir so ’n laaste pensioen-hupstoot. En toe kom Covid, en als is daarmee heen. Ek kon darem die neseier red, maar dis nie baie geld nie. Hierdie woonstel was my oorlede broer s’n. Hy het hier kom aftree, ek kon nooit verstaan hoekom juis Poggio nie, dit was vir my ’n agterlike plekkie. Maar toe vat Covid hom, en hy los vir my die woonstel in sy testament. Dit was my redding.”


    “Hoe lank is jy al hier?”


    “Dertien maande.”


    “En?”


    “Miskien raak ek gewoond aan die stilte. Miskien begin ek ’n restaurantjie langs die dorpsplein, as ek die geld geleen kry. Ek dink nog daaroor. Nie dat ek ’n verskeidenheid van keuses het nie.”


    * * *


    Sy woonstel is heelwat groter as Christina s’n.


    In die leefvertrek is daar ’n hele muur van boeke. Sy gaan staan en staar. Net ’n kwart is resepte- en kosboeke. Daar is heelwat werke oor geskiedenis, kuns en musiek, en ’n stewige klomp fiksie ook. En meer as die helfte van die versameling is in Engels.


    “Jy hou van lees?” vra hy.


    “Baie,” sê sy.


    “La mia biblioteca è la tua biblioteca,” sê hy.


    “Grazie,” sê sy.


    Hy lei haar na die kombuis. Dis ruim en goed ingerig. Hy skink vir haar wyn. Hy speel Verdi se Otello, met Pavarotti, Te Kanawa en Nucci, op ’n uitstekende klankstelsel. Hy sê hy is ’n fanatiese en dalk ietwat oordrewe patriotiese aanhanger van die gestorwe Italiaanse tenoor. Sy moet hom vergewe vir sy uitlating van die ander dag. Hy word te maklik vies as mense Domingo gelyk wil stel aan die meester Pavarotti, maar hy weet hy kan soms te snobisties en uitgesproke wees as dit by musiek en by kos kom.


    Hy vra haar uit oor haar leesgewoontes, vertel van sy eie. Hy gee vir haar ’n flambojante kosdemonstrasie; carbonara met net guanciale – bereide varkwang – varsgemaalde, gesifte swart peper, eiergele, pecorino en bucatini-pasta. Hy vaar uit teen van sy eertydse restaurant-mededingers in Engeland, wat spek en room daarvoor gebruik. “Selfs die roemryke Gordon Ramsay, hy’s ’n barbaar, ek sê vir jou.”


    Sy lag, vir die eerste keer in maande.


    Hy vertel vir haar Italiaanse kos gaan oor die towerkrag van eenvoud. En die beste, vars bestanddele. Altyd seisoenaal. Hy sê daar is ’n spreekwoord in sy taal: A tavola non si invecchia. Om ’n tafel, met vriende en familie, word mens nooit oud nie. Dis wat hy steeds die meeste geniet: Om ’n sjef te wees, om mense bymekaar te bring en aan hulle vreugde te verskaf rondom ’n tafel.


    Dis die edelste beroep wat daar is.


    Luca praat met sy hande, sy stem klim musikale toonlere van geesdrif en passie, hy is konstant aan die beweeg. Hy sê hy sal haar leer om die perfekte ragu te kook, om amatriciana en puttanesca te maak, ziti-pasta met fontina-kaas en prosciutto in die oond, alles maklik en goedkoop en heerlik.


    Hy trek vir haar ’n stoel uit by die tafel, sit die kos voor, neem plaas oorkant haar. Hou haar afwagtend dop terwyl sy eet. Hy vra haar hoe die carbonara is. Sy sê dit is hemels. Hy lag met toe oë en sê, dis sy ma se resep. Hy hou haar wynglas vol, sodat sy vergeet hoeveel sy inneem. Hy vertel haar stories uit sy jeug, sy persoonlike reis tot sjef. Haar spanning smelt weg onder sy sjarme en die effek van die alkohol. Luca is intelligent en snaaks en hartlik en, dink sy, dalk baie eensaam.


    Vir nagereg sit hy panna cotta met ’n aarbeistroop voor. Hy skink vir haar soet Toskaanse Vin Santo en sê vir haar: “Ek moes vlug van bankrotskap en skuldeisers. Waarvoor kruip jy weg?”


    Die vraag verras haar. “Wat laat jou dink ek kruip weg?”


    “Cara, jy is ’n pragtige jong vrou in die fleur van jou lewe. Jy hoort in die lig, iewers, waar jong mans tou staan om jou die hof te maak. Maar jy’s hier. Poggio! Dis tog net nie logies nie. En boonop, daar’s ’n … Dis nie my besigheid nie, jy hoef nie ’n woord te sê nie, maar daar’s ’n hartseer in jou oë.”


    Sy skud haar kop om weg te steek dat sy woorde haar op ’n eienaardige manier geraak het.


    “Vergewe my,” sê hy. “Ek het nie bedoel om te krap nie.”


    Sy empatie, sy opregte eerlikheid, die verdowing van die wyn en die warm gemeensaamheid sweer saam. Dit bring ’n drukking van emosies. Dit laat haar die groot gewig van haar bagasie voel, en meteens die oorweldigende begeerte om dit te verlig.


    Sy hoor haar eie stem wat sê: “Wil jy my hartseer storie hoor, Luca? Die sepie van my lewe? Ek wonder of jy dit sal kan glo? Want dis vreemd, Luca. Dis ’n klug, ’n satiriese treurspel …”


    “Cara,” sê hy. “Ek moes nie …”


    “Nee, dis okay,” sê sy. “Dis okay.” Sy hou haar glas uit vir ’n hervul, drink daarvan. Sy trek haar asem diep in. Sy sê: “Ek het kom wegkruip van my herkoms.”


    En dan vertel sy hom.


    * * *


    Haar pa se naam was Louis, sê sy.


    Sag van stem, sag van hart, so vreeslik sensitief. En dalk nooit heeltemal stabiel nie.


    Hy was die seun van ’n sukkelaar, ’n wewenaar-stukwerker wat in die Kalahari van plaas tot plaas geswerf het om sy beperkte dienste aan te bied. Hy het Louis as kind dikwels by die San-mense, die Boesmans, gelos wanneer hy sy groot dors wou gaan les. Dis waar haar pa grootgeword het, half wild, semi-geskool, maar goed onderlê in die kultuur, die gelowe en die veldkuns van die San.


    Op sewentien was Louis ’n weeskind, sy pa se drankmisbruik wat hom eindelik ingehaal het.


    Louis het gedroom van werk met diere in die oopte van Afrika se bos. Om ’n natuurbewaarder te word in die Kalahari Gemsbokpark, of Krugerpark. Sy totale gebrek aan enige formele kwalifikasie – en die finansiële vermoë om dit te verwerf – het dié hoop gou laat vervaag. Uit armoede en desperaatheid het hy begin om spoor te sny vir jaggroepe. Eers in die Noord-Kaap en Botswana. Die nuus van sy uitsonderlike vaardighede en ensiklopediese kennis van die natuur het soos ’n veldbrand versprei. Binne twee jaar het hy meer werk gehad as wat hy kon hanteer, en ’n reputasie as die beste in die bedryf.


    Hy was negentien toe hy die oproep kry van ’n skatryk boer uit die Laeveld. Dit was ’n baken op sy pad, ’n oomblik wat sy lewe vir altyd sou verander.

    Dit voel vir haar of sy buite haar liggaam is terwyl sy vir Luca vertel. Die musiek het ophou speel, daar is ’n heilige stilte in die woonstel. Sy hoor haar eie stem, sag en vaagweg geamuseerd, asof sy iemand anders se geskiedenis uitlê. Hy sit intens na haar en luister, hy beweeg net wanneer sy haar glas uithou vir nog Vin Santo.


    Sy wonder, terwyl die storie uit haar vloei, waarom sy dit nou en hier doen. En waarom sy nog nooit haar verhaal vir iemand só eerlik vertel het nie. Dis nie net die alkohol nie. Dis die plek en die tyd en die onlangse geskiedenis. En die vaderlike Luca voor haar.


    Sy sê die man wat uit die Laeveld gebel het, was Groot Frik Redelinghuys. Sewe plase, hy’t geboer met lemoene, neute, piesangs, en wild. Hy’t vir Louis gehuur om as gids en spoorsnyer vir ’n groep buitelandse trofeejagters op te tree. Frik het drie dogters gehad, soos dit hoort in ’n vreemdsoortige sprokie. Die jongste en mooiste een was Drika. Negentien, bedorwe, rebels, sensueel.


    “Ek wens ek kon daardie dag ’n vlieg aan die muur gewees het,” sê Chrissie. “Om die ontmoeting te kon sien. My pa was ’n baie mooi jong man. Ek het die foto’s gesien. Lenig en fiks, lang, blonde hare, so ’n blosende, weerlose seunsgelaat. En my ma, soel, met die pikswart kop, baie sexy, en nie skaam om dit te wys nie. Ek dink dit was ’n ontploffing, van negentienjarige hormone, van suiwer lus, niks anders nie. Want hulle was so verskriklik verskillend, van herkoms, van persoonlikheid, van … absoluut alles. En binne weke was my ma swanger. Met my.”


    Oupa Frik Redelinghuys, stoer en pynlik konserwatief, se reaksie op dié groot skande oor die goeie naam van die familie, was om sy dogter onmiddellik totaal te onteien. Om haar bestaan én dié van sy kleindogter, nege maande later, te ontken, ondanks die feit dat Louis en Drika inderhaas voor haar geboorte in die landdroshof getroud is.


    Die huwelik, gebou op ’n vlietende fondament van wellus, was van die begin af gedoem. Louis moes die pot aan die kook hou, hy was feitlik nooit by die huis nie. Drika was te jonk en te rusteloos om by die huis te sit met ’n baba. Sy het haar man en haar dogter gou begin blameer vir die gevangenisskap, die draal, die roetine, die onwelkome verantwoordelikheid daarvan.


    Chrissie verswyg in haar vertelling aan Luca instinktief dat sy as kind Cornel van Jaarsveld gedoop is. Dat haar pa haar van vroeg af “Vlooi” genoem het. Sy sal later wonder of dit ’n manier was om dié kind binne haar te beskerm. Of is dit maar net haar gewoonte om sekere geheime dig te hou?


    “En hier,” sê sy, “is waar die sepie regtig begin. Ná ’n jaar het my ma my al hoe meer by ’n Venda-oppasser gelos sodat sy kan gaan fuif, die Vrydag- en Saterdagaande wanneer my pa in die veld is. In die Laeveld is daar boskroeë, tussen niks en nêrens. Waar die vier-by-viers naweke in lang rye parkeer, waar hulle ernstig drink. Jongmense, veral, want dis al wat daar is om te doen. Dit het my ma se kuierplekke geword, sy het al hoe meer gedrink, al hoe later uitgebly. En toe ek twee was, het sy die hippie-sanger ontmoet. ’n Ou wat oor naweke in die een boskroeg met sy kitaar gesing het. Ouer as sy, hy’t van ’n kusdorp in die Oos-Kaap gekom. My ma het ’n affair met hom begin. Van die mense wat simpatiek teenoor my pa was, het vir hom ’n boodskap probeer stuur, dat hy liewer moet huis toe kom. Teen die tyd dat dit hom bereik het, was dit te laat. My ma en die sanger het gehoor hy is op pad. Toe loop sy weg saam met hom. En in die nag, lekker dronk, toe ry hulle van ’n brug af. Toe is my ma dood.”


    Daar moes ’n infleksie in haar stem gewees het, ’n emosie wat deurgeslaan het, want Luca steek sy hand oor die tafel en vat aan hare, sy gesig vol simpatie. Sy skud haar kop, sy wil nie onderbreek word nie.


    “My pa het my kom haal, en hy het my grootgemaak, na die beste van sy vermoë as randfiguur, as eksentrieke verstoteling. Dit was net sy verstommende talent wat hom en sy kind aan die lewe gehou het. Ek was, tot ek dertien was, elke liewe dag by hom. En toe kry hy ’n vaste werk as ’n gids en ’n veldwagter, by Moremi, in die Okavango-delta. Vir minder geld, maar omdat hy wou hê ek moet leer. Daar was ’n skooltjie vir die werknemers se kinders, en mense om na my te kyk. Toe begin my pa verdwyn. Partykeer net ’n dag of twee, soms langer as twee weke. Dan vra ek hom waar was hy, dan sê hy hy was by sy mense. Die Boesmans. In die Kalahari. En ek moenie bekommer nie, hy sal altyd terugkom. Maar ek het gesien, hy het … dis asof hy sy balans so stadig maar seker begin verloor het. Sy greep op die werklikheid. Miskien het hy oor my ma getreur, miskien was die verantwoordelikheid van ’n kind grootmaak ook vir hóm, met sy eie ouerlose jeug, te swaar om te dra. Hy’t vir my ’n hond gegee, ’n Jack Russell met die naam van Khutlô, sodat ek nie alleen hoef te wees wanneer hy weg is nie. Ek was verknog aan daardie hond, hy was die beste ding in my lewe, die een stukkie normaliteit en stabiliteit. In die winter toe ek sestien was, toe is my pa weer weg. Dit was ’n baie droë jaar, die diere in die Delta het swaar gekry. Ek en Khutlô het die oggend gaan stap, alleen, al met die rivier langs. En toe kom die bobbejane, ’n uitgeteerde, verhongerde trop, en hulle wil vir Khutlô vang, en ek probeer keer, en hulle val my ook aan. Sien jy hierdie merk, hier onder my oog? Dis van daardie dag. Daar’s merke op my rug ook. Ek kon nie die hond red nie. Ek het hom liefgehad. Maar hy’s dood. Soos my pa …”


    Nou breek haar stem, vir die eerste keer, sy voel die trane, sy veg daarteen.


    “Cara,” sê Luca Marchesi, die emosie wat hom ook wil oorweldig. Hy reik weer na haar hand, troostend.


    Sy trek haar hand weg. Sy wil nie nou troos hê nie, sy wil nou klaarmaak.


    “En toe kom my pa terug, en hy sien my wonde en hy sê dit is alles sy skuld. Die aanval, my seerkry, Khutlô se dood, my ma se wegloop, my ma se dood. Alles sy skuld. Dit is die gode wat hom straf, want hy het verkeerd gemaak. En ek het gehuil en gesê nee, nee, hy moenie so praat nie. En hy’t gesê ek verstaan nie die dinge nie. Toe hy ’n kind was, het hy heuning gesteel. Omdat hy so vreeslik honger was. Van ’n byenes wat deur iemand gemerk was. Dis ’n groot misdaad in Boesman-kultuur, dit is soos om iemand se water te steel, of om ’n koelteboom af te saag. As hy ’n Boesman was, sou hy die doodstraf gekry het. Maar toe het die sjamaan gesê hulle kan hom nie doodmaak nie, want hy is ’n wit man. Maar hulle kan hom vervloek. En hulle het. Dit was hoekom hy aanhou teruggaan het, om hulle te smeek om die vloek van hom af te haal. Vir my ontwil. En my pa sê vir my daar is net een manier om die vloek te laat eindig. Ek het nie geweet wat hy bedoel nie, ek het net gesê dis alles simpel stories, maar my pa … Sy besetenheid … Sy …”


    Sy is weer daar, in die stowwerige kamp, saam met haar pa. Sy onthou haar geteem, haar smeking, want sy kon die manie in sy oë sien, sy vrees, sy verwilderdheid. Sy het aan hom geklou, sy het vir hom geskree dit is bygeloof, dit is dom en simpel en mal.


    Toe raak hy kalm en hy hou haar vas en hy sê sy is reg. En alles gaan okay wees.


    En daardie nag, toe gaan sit hy langs die waters en wag vir die krokodille.


    En al wat oorgebly het, was die briefie aan haar, netjies op ’n stapeltjie klere gelaat.

    Eindelik sê Luca: “Dio mio.”


    Sy kom stadig terug na die werklikheid. Sy voel gestroop, kalm. Ligter.


    “Wat het jy gedoen?” vra hy.


    Sy vou haar arms om haarself. Sy sê die mense by Moremi wou haar in pleegsorg plaas. Toe loop sy weg. Na haar oupa toe, in Nelspruit. Sy het aan die ryk boer Groot Frik Redelinghuys se deur gaan klop en gesê: “Ek is jou kleindogter. Drika se kind. Aangename kennis.”


    Frik het gesê: “Ek ken jou nie.” Die deur in haar gesig toegemaak.


    Dit is die herleef van daardie oomblik, haar woede en vernedering, wat haar nou laat opstaan van Luca se tafel. “Dis so ’n … platvloerse storie,” sê sy. “So ’n melodrama.”


    “Ek is so jammer,” sê Luca. “Wat het jy gedoen?”


    Sy staan agter haar stoel, hou die rugleuning met haar hande vas. Sy glimlag, sy sê: “Ek hoor so baie mense wat praat van ‘ek is Bali toe, of Thailand of waar de fok ook al, om myself te vind’. Of ‘ek wou die ware ek ontdek’. Of ‘ek wil die beste weergawe van myself wees’. En dit breek my brein, Luca, want ek kan dit nie doen nie. Ek het nie die vaagste benul wie ek is nie. Ek is helfte van my ma, ek lyk soos sy, ek is roekeloos en skelm soos sy. Ek is helfte van my pa, ek kan die Afrika-bos voel en lees asof my naelstring daaraan verbind is. Ek is ’n alleenloper, soos hy, rusteloos soos hy, en ek wag nog dat sy kranksin ook iewers sy verskyning moet maak. Ek kan die genetiese invloede sien en voel, die stukkies en brokkies, maar ek kan nie my geheel sien nie. Ek weet nie wie ék is nie. Miskien omdat … Weet jy wat is Ubuntu, Luca? Dis ’n Afrika-filosofie. Dit sê, ek is ’n mens deur ander mense. Ek is ’n regte, egte, individuele mens omdat ek deel is van ’n groter en meer betekenisvolle sosiale en geesteswêreld. Miskien is dit waar. Maar die probleem is, ek was nog nooit deel nie. Niemand wil my hê nie. Nie my ma of my pa of my oupa wou my hê nie. En toe Pa dood is, toe weet niemand wat om met my te doen nie. Toe loop ek weg. Toe gaan lieg ek oor my ouderdom en toe gaan soek ek werk in die Laeveld. Ek het kamers skoongemaak in ’n gastehuis, ek was ’n kelnerin by ’n boskroeg, kassiere by ’n klein supermark. Ek het avokado’s gepak op ’n plaas, hokke skoongemaak by ’n diere-rehabilitasiesentrum. Twee jaar en drie maande lank. Net om te oorleef, om te kan eet en in sulke klein, siellose kamertjies te slaap. Al my wêreldse goed in ’n rugsak. Ek is misbruik, uitgebuit, geteister, twee keer amper verkrag. Ubuntu was vir ander mense, nooit vir my nie.


    “Maar ek het geleer. Ek het gesien hoe die wêreld werk. En iewers in daardie tyd het ek besef, as ek nie ’n slagoffer wil wees nie, sal ek ’n besluit moet neem. Sal ek moet gebruik wat ek by my o-so-bewonderenswaardige ouers geërf het. Toe vat ek my ma se skelm en my pa se geskiedenis, en ek pleeg so ’n klein bietjie bedrog. Ek het by die diere-rehabilitasiesentrum ’n kamer gedeel met ’n ou wat die geld gehad het om vir ’n veldgids-kwalifikasie te swot. Toe hy klaarmaak, toe steel ek die sertifikaat en ek vervals my eie een. ’n Slagofferlose misdaad, die ou het gedink hy’t syne verloor, toe vra hy net vir ’n duplikaat. Die ironie is, ek was veel beter gekwalifiseer as hy. Ek het met my jeug betaal vir daardie kennis.


    “En toe verander my lewe, Luca. Net een, klein sondetjie, en skielik is ek nie meer een van die uitgeworpenes, die randfigure, die eksentriekes nie. Skielik is ek een van hulle, deel van ’n groter en meer betekenisvolle sosiale en geesteswêreld, viva, Ubuntu, viva. Ek het werk gekry as gids vir ’n nuwe maatskappytjie wat staptoere deur die Krugerpark aangebied het. En ek was goed daarmee. Ek het al hoe meer die buitelandse toeriste gekry, en hulle fooitjies was groot. Ek kon begin leef. Ek kon begin voorgee ek is normaal. Respektabel. Ek het ’n front geskep, ’n fiksie, van wie en wat ek was. En toe begin die deure oopgaan, en ek kon later bedank en net vryskut-spoorsnywerk doen, vir jaggroepe en vir die WWF en die Parkeraad.


    “Jy sal my vra, hoekom het ek nie net aangehou om dit te doen nie? Dit was nie ’n slegte lewe nie. Ek kon ’n kar koop, ek kon ’n goeie woonstel huur, ek het geld in die bank gehad. Hoekom nie net daarby hou nie?


    “Die ding is, Luca, jy vergeet nie. Jy vergeet nie van jou verwerping en desperaatheid en armoede en teistering nie. Jy is maar altyd bang jy beland weer daar, altyd bekommerd dat iets kan gebeur wat kan wegvat wat jy het. Maar bowenal vergeet jy nie dat jou slagofferlose vervalsing ’n groot verskil gemaak het in jou lewe nie. Dat jy kan kul en daarmee wegkom. Dat dit lekker was om die establishment ’n streep te trek. Dit was so ’n klein bietjie wraak. Ek het nie daaroor berou gehad nie, Luca. Niks. Ek het gewonder, wat sê dit van my? Het ek dit ook van my ma geërf, ’n sekere sosiopatie? Ek wonder nog steeds. Maar dan troos ek myself: Ek kan diere se pyn voel, ek kan vir hulle empatie hê, so ek is nie heeltemal sleg nie.


    “En toe kom daar nog ’n ding oor my pad, ’n ding wat die skanse teen my ou lewe baie groter en sterker kon maak. Dit was nie wettig nie, dit was opwindend, dit was nog ’n bietjie wraak. En toe dink ek, hoekom nie?


    “Ek gaan jou nie vertel van my ander sondes nie. Hulle was al twee veronderstel om slagofferloos te wees. Die probleem is, hulle was nie sonder skade en verlies nie. As jy wil weet vir wie kruip ek weg: Nie regtig vir die mense vir wie ek benadeel het nie. Ek dink nie hulle sal my hier kan kry nie. Ek kruip weg vir myself. Ek kruip weg vir dit binne my wat nie berou gehad het nie, wat gedink het, hoekom nie? Ek wil nie uitvind presies hoe my ma en my pa se gene in my kom lê het nie. Ek wil myself asseblief tog nie vind nie. Want miskien is die waarheid iets wat ek nie kan hanteer nie.”


    * * *


    In die oggend het sy babelas. En berou. Wat het haar besiel?


    Sy bly lê in die hoop dat die mislikheid sal wyk, gaan maak eindelik koffie, kom drink dit op die bed, sluk twee hoofpynpille af. Lees die nuus uit Suid-Afrika op haar foon. Korrupsie, beurtkrag, moord en doodslag. Niks nuut nie.


    Sy gaan stort, sy wil uit, die gif in haar lyf uitsweet.


    Die katte wag vir haar op die stoep. Sy noem hulle “aasvoëls”, sit vir hulle melk neer en gaan stap, verby die kleine San Rocco-kerkie, met die klipperige voetpad af, tot onder in die vallei.


    Dis die eerste oggend dat sy nie onmiddellik aan Rousseau en Brenner en Themba en Yon gedink het nie. ’n Mylpaal. Dit voel vir haar, ondanks die hoofpyn en die naarheid, asof sy ligter is vandag, asof daar tog sin was in die ontboeseming. En haar instink sê sy kan vir Luca vertrou. Hy het laas nag vir haar terug begelei na haar woonstel. Sy, onvas en dronk op die hakke, klouend aan sy arm. Hy wat vir haar sê: “You are a good human being. I know people. You are good. You must believe me.”


    Sy loop met die silwer stroompie langs, verby die ruïnes van vergete plaashuise, verby dreunende trekkers in olyfboorde, sy luister na die honde wat iewers bo teen die hellings blaf, die voëls se gesang. Sy voel die vroegsomer op haar vel, sy sien bome wat bot, akkedisse en ’n klein, swart grasslang.


    Sy kan die wyn in haar sweet ruik.


    Wat het haar besiel? Die eerste keer in vyf jaar dat sy dronk word.


    Dalk het sy dit nodig gehad. Om die leisels, so styf gehou, ’n bietjie te laat los.


    Sy stap die sewe kilometer tot in Toffia, eet net die helfte van ’n cornetto, drink nog koffie.


    Sy het nie die Brenner-foon saamgebring nie. Sy wil een dag sonder spanning hê.


    Sy loop stadig terug, die hoofpynpille uitgewerk. ’n Nuwe, vae bekommernis in haar agterkop: Hoe gaan sy haar dae vul? In al haar beplanning en antisipasie het sy net gefokus op die groot goed – om te vlug, geen spoor te laat nie, om ’n woonstel te koop, ’n kar, om die blyplek te restoureer en in te rig, om haarself te vestig. En nou is sy net omtrent daar en die dae strek leeg en doelloos voor haar uit.


    Sy weet dis die min slaap en die gif in haar lyf wat haar nou só laat dink. Maar steeds. Sy sal iets moet kry wat haar besig hou.


    Miskien moet sy weer na haar finansies kyk. En hoor of daar nie ’n lappie grond hier in die vallei te koop is nie. Sy kan dit bewerk. Olywe en groente en vrugte. Blomme. Haar hande in die grond kry. ’n Aardse, eenvoudige bestaan. Kweek vir haar eie gebruik, dalk vir verkoop by die mark in Osteria Nuova. By Luca leer om kos te maak, want sy het nog nooit regtig probeer nie.


    Dalk moet sy kyk na ander beskikbare woonstelle en huisies in die dorp. Daar is ’n paar. Sy het goeie ervaring opgedoen, sy weet nou sy kan skuur en verf, saag en timmer. Sy kan koop, regmaak, verkoop teen ’n wins. Maar boer of spekuleer gaan ’n groot invloed op haar geldsake hê.


    En sy het nie genoeg nie.


    Weer op met die heuwel, by die kerkie verby.


    Babbar hunting us.


    Die spanning is weer terug.


    In die laatmiddag gaan druk sy ’n dankie-briefie onderdeur Luca se deur.

    Vrydag kom installeer hulle haar stoep se metaalreling. Die aktiwiteit en lawaai verdryf vir Katse en Sebini.


    Saterdag ry sy Castel di Tora toe, gaan eet by L’Angoletto en staar uit oor die meer. Sy skakel die Brenner-foon aan.


    Daar’s niks.


    In Osteria Nuova koop sy blikkies katkos, drie plantbakke om aan haar nuwe stoepreling te hang, grond en kompos, blomme en kruie. In die laatmiddag bewerk sy die bakke en plantjies. Wanneer sy dit uit die fontein se tuinslang natlei, spring die katte op die muur. Katse kom nader, en skuur teen haar enkels. Sy voer hulle voor haar stoep.


    Sondagoggend gaan klop sy aan Luca se deur, vaagweg bekommerd dat hy nog nie weer by haar was nie. Hy is nie tuis nie, of maak hy net nie oop nie? Het sy hom afgeskrik? Dié een geleentheid om ’n positiewe plaaslike interaksie te hê, beduiwel?


    Laatmiddag ry sy Rome toe vir ’n konsert by die Teatro di Marcello. Die Bach- en Beethoven-sonates is vir haar mooi, Schoenberg se fantasie vir viool en klavier ontstig haar, laat haar met ’n gevoel van dreigende onheil wat sy nie kan afskud nie.


    Ná die konsert loop sy af na die Tiber, gaan staan op die Ponte Fabricio en skakel die Brenner-foon aan.


    Niks.


    Hoekom niks? Hoekom sal Themba vir haar die enkele boodskap stuur en dan glad nie reageer nie?


    Het Babbar hom gekry?


    Het Babbar nou Themba se foon?


    Dan gaan hulle haar kan naspoor. Minstens weet sy is in Italië.


    * * *


    Maandagoggend, toe sy die deur oopmaak, kom Sebini in, versigtig, nuuskierig. Katse sit op die drumpel en hou haar seun dop. Die kleintjie bekyk en beruik als, tot Chrissie beweeg om ’n blikkie katkos in die kombuis te gaan oopmaak. Dan draf hy spelerig uit en gaan wag by sy ma.


    Sy voer hulle op die stoep, gaan sit ook buite met haar ontbyt en ’n notaboek voor haar, die een waarin sy al haar uitgawes aanteken, teenoor die restant van haar geld.


    Sy het op ’n plaaslike eiendomsagent se webwerf gesien daar is agt hektaar teen die heuwel hier bo die vallei te koop teen €19 000, met ’n vervalle stoor en gevestigde olyf-, pruim- en vyebome daarop. En hier in die dorpie is ’n redelik ruim eenslaapkamer-woonstel teen €20 000. Sy moet die twee moontlikhede teen mekaar opweeg – die inkomste van die landbougrond teenoor die wins van ’n gerestoureerde woonstel se herverkoop. Die probleem is, sy weet niks van boer of die aanvraag in die plaaslike eiendomsmark nie. Sy kan dit alles sekerlik navors, maar al twee moontlikhede lyk vir haar net te riskant en te duur.


    Dan kom Luca doelgerig om die hoek gestap. Sy gesig verhelder toe hy haar sien. “Cara, goeiemôre, dankie vir jou briefie. Ek was weg, ek wou laat weet het, maar het nie jou telefoonnommer nie, hoe gaan dit?”


    * * *


    Hulle drink koffie buite. Hy sê hy’t ’n noodoproep gehad van ’n oud-kollega in Siena wat ’n restaurant naby die Piazza del Campo het. Twee van sy sjefs is in die hospitaal met Covid – “Wanneer gaan dié pes ons los, Christina?” – en Luca moes gaan help. “Ek het darem ’n paar euro verdien, en, cara, ek het net weer besef hoeveel genoegdoening dit my gee. Dink jy ek moet ’n restaurant hier begin? Die plekkie langs die dorpsplein, die ou kroegie. Dit staan al twee jaar leeg. As ek dalk ’n belegger kan kry, ’n finansierder. Wat dink jy?”


    Sy sê sy sal Luca se kos enige dag gaan eet. Sy’t juis gedink sy wil hom vra vir kooklesse.


    “Wonderlik, cara, wonderlik. Dan begin ons môre.”


    * * *


    Dinsdag. Hy leer haar om crudo te maak.


    “Pesce crudo, dit beteken letterlik ‘rou vis’. Die maklikste ding in die wêreld, cara. Maar daar’s drie groot geheime: Die vis moet baie vars wees en die olyfolie moet van die beste gehalte wees. Maar die belangrikste bestanddeel is selfbeheersing. Niks meer as die vis, olie, vars suurlemoen en growwe sout nie. Niks. Ons werk vandag met sarago, want dis baie vars, maar tuna is ook geskik. Nou goed, stap een is hoe jy die vis sny.”


    * * *


    Woensdag.


    Die blymoed en gemeensaamheid van haar Luca-interaksie is weg. Sy voel weer die vae kommer, die gevoel van naderende onheil.


    Sy ry Rome toe, om ’n goeie stel sjefsmesse te gaan soek. Luca sê dis die fondament van kookkuns – ’n gehalte-mes wat jy altyd skerp hou.


    In die Via Mario de’ Fiori kry sy ’n stel van Wüsthof in c.u.c.i.n.a.


    Dis net vyf minute se stap na die Caffè Greco vir Torta della Nonna en koffie.


    Gewoonlik bekoor die Greco haar – die doolhof van kamers, die dieprooi mure, die boekkabinette en tallose lieflike skilderye, die verstommende geskiedenis: Charles Dickens was hier, en John Keats en Henry James. Lady Di, Sophia Loren en Audrey Hepburn. Maar vanmiddag voel sy om oor haar skouer te kyk. Babbar hunting us.


    Sy gaan drink ’n espresso by die kroegtoonbank, want dis goedkoper. Sy bestel haar vlatert, en meteens voel sy die hare in haar nek rys, die oorweldigende gevoel: Iemand hou haar dop. Vandat sy ingekom het. Sy wil nie haar kop draai nie, sy wil kalm bly, niks kan hier binne gebeur nie.


    Sy wag dat iemand opstaan sodat haar oë hom natuurlik kan volg. Sy kyk.


    Daar’s niemand nie.


    Sy haal diep asem. Dit kan nie só aangaan nie. Logika sê hulle sal haar nie hier kan opspoor nie. Sy was versigtig genoeg. Hulle het nie Themba se foon nie. Hy is slim, hy sou die boodskap gestuur het en van die foon ontslae geraak het. Om homself én vir haar te beskerm.


    Dis tyd vir haar om aan te beweeg, die konstante kommer af te skud.


    Sy haal die Brenner-foon uit. Sy sal dit een laaste keer aanskakel. Seker maak. En dit dan weggooi.


    Sy skakel die foon aan.


    Daar is geen boodskap van Themba Jola af nie.


    Sy neem ’n happie van haar tert.


    Die foon vibreer.


    Haar hart spring.


    Sy aktiveer die skerm. Daar’s ’n Telegram-boodskap. Van ’n onbekende kontak. Sy maak dit oop:


    There’s a Roman with something to say


    About living your life the right way


    The credo of Horace


    Is meant to implore us


    And lead us to seize every day.


    Dit is asof haar hele wêreld gaan staan. Die moontlikhede soos ’n vloed deur haar kop, dit verswelg haar.


    Die foon vibreer.


    Draai om, sê die boodskap.


    Sy draai om.


    Igen Rousseau staan daar, blou bandana op die kop, die lang litteken oor sy wangbeen en slaap half bedek daardeur.


    “Hei,” sê hy met ’n skewe glimlag.

    Sy maak ’n geluid, blydskap én woede.


    Koppe draai na haar toe.


    Sy staan op, loop na hom toe, slaan hom met die vuis teen die skouer. Sy sê: “Jou bliksem, jou bliksem, jy kon my laat weet het. Ek dog jy’s dood.” Sy slaan hom weer.


    Die hele vertrek se oë is op hulle.


    Hy staan net, die glimlag wyk nie. “Here, dis lekker om vir jou te sien.”


    Dan eers omhels sy hom.


    * * *


    Hulle sit in die hoek van die groot vertrek, agter in die koffiehuis. Die vrae stroom uit haar uit: Is Themba okay? Jericho Yon? Hoekom het hy nie vir haar laat weet hy’s okay nie? Hoe het hulle weggekom daardie aand? Wat van Babbar, wat hulle jag? Hoe het Niekie Berry geweet?


    Hy vat saggies aan haar hand, hy sê wag, laat hy haar die ding mooi vertel.


    “Jy moes my laat weet het.”


    “Ek kon nie.”


    Sy trek haar hand weg van syne. “Jy het dan nou net vir my ’n Telegram gestuur.”


    “Chrissie, kan ek jou die hele ding vertel?”


    “Jy’s ’n bliksem.”


    “Ek is.”


    “Okay. Vertel.”


    “Onthou jy die eerste keer toe ons bymekaar gekom het? By Brenner se huis?”


    “Die braai.”


    “Ons dink Niekie het daardie aand GPS-trackers op van ons karre geplant.”


    “Ons? Wie is ons?”


    “Ek en Themba en Jer.”


    “So hulle is okay?”


    “Hulle is redelik okay.”


    “Redelik?”


    “Hulle is okay.”


    “Dit het jou lank genoeg gevat om dit vir my te sê.”


    “Ek’s ’n bliksem.”


    “Jy is. Gaan aan.”


    Hy sê volgens wat Themba vertel het oor Niekie se geskree die aand by die vliegtuig, moes Berry vir Brenner intens gehaat het. Miskien jaloesie oor sy Spesmagte-agtergrond, miskien iets wat tussen Brenner en Berry se suster gebeur het, maar hulle vermoed Berry het van die begin af besluit om vir Brenner te manipuleer om die rooftog self te hanteer, en dan die dollars terug te steel.


    “Ons dink hulle het ons agtervolg. Dis die een ding waaroor ons nie geworry het nie, so ons het nooit uitgekyk daarvoor nie. Brenner en Jer was twee keer saam na die vliegveld toe met die beplanning. En toe Niekie eers uitgevind het wie Jer was en waar hy werk, was dit seker nie te moeilik om die plan uit te werk nie. Niekie het vir Brenner die idee gegee van ’n Paasnaweek-roof, dis hy wat gesê het dis die beste tyd. So hy en sy maatjies het geweet wanneer, en hulle het min of meer geweet waarheen ons die dollars wou vat. Toe wag hulle vir ons …”


    “Het niemand agterna hulle karre gekry nie?”


    “Kar. Hulle het almal in ’n fokken Toyota Quantum gekom. Dis die een ding wat ons gatte gered het. Die ander een is Themba. Hy was ongelooflik …”


    “Ek het gedink jy’s dood, Igen. Hoe …? Jy en Jer?”


    “Hulle het my met iets geslaan,” en hy trek sy blou wolmus af, sodat sy die lang litteken kan sien. “Ek weet nie wat dit was nie. Dalk ’n moerse spanner. Ek was net buite die loods, hulle wou seker nie begin skiet en vir julle te vroeg waarsku nie. Toe slaan hulle my. My wangbeen gebreek, my skedel gekraak, bewusteloos, kwaai harsingskudding, erg gebloei. Ek en Jer kry nou nog helse hoofpyne. Hy was gelukkig. Hulle het hom van agter geskiet terwyl hy in die Hino gesit het. Iets in die trok moes die koeël gedeflekteer het. Of dalk was sy kop meer as negentig grade gedraai, want dit is skuins deur die punt van sy temporale skedelbeen. Baie bloed, uit soos ’n kers, maar geen permanente skade nie. En toe red Themba ons gatte.”


    Hy sê die Xhosa was vir vier jaar saam met hom ’n Pathfinder in die Engelse se 16 Air Assault Brigade. Deel van hul opleiding was veld-noodhulp. Die eerste ding wat Themba gedoen het, was om sy eie heupwond te verbind om die bloeding te stop. Die tweede was om vir Igen en Yon te stabiliseer. Toe hy besef nie een van die twee gaan hulle dood bloei nie, het hy die situasie opgesom, en geweet hy werk nou teen die horlosie. Themba moes hulle almal daar weg kry voor die brandweer en polisie opdaag. Want teen daardie tyd was alles in ’n verterende vuur aan die brand.


    “Toe dink hy, Niekie-hulle moes ’n voertuig iewers hê, en hy hardloop so kruppel-kruppel tussen die loodse deur. En hy kry die Toyota Quantum, seker vyftien jaar oud, lyk lekker gaar, maar die ding vat dadelik. En hy jaag, en hy sleep ons in die Quantum in en hy ry. Maar toe weet hy ook, hy sal vir Jer voor die volgende oggend op sy voete moet kry. Want Jer is met die vliegtuig verbind. En die myn-ouens gaan hom bel om te sê hulle loods en hulle vliegtuig het gebrand. Toe ry hy na die Airbnb toe waar hy en Brenner die aand sou oorslaap, by Hartbeespoort. En hy dra vir ons in, en hy spook en spartel met Jer om hom by te kry. Vyfuur die oggend, toe kom Jer by. Lekker deurmekaar, kan glad nie onthou wat gebeur het nie. Maar Themba bly kalm en hy verduidelik vir hom mooi, gee vir hom baie Energade. En pille. En toe bel die myn-ouens, hier net voor sewe, en toe Uber Jer, hy’t daar by die loods aangekom met ’n hoodie om die wond weg te steek, en so vol pynstillers dat hy nie lekker kon praat nie. Toe sê hy hy het die vorige aand ’n bietjie kwaai gefuif, hy sou eers daardie middag kon Kaap toe vlieg, en dis so ’n groot verlies, die PC-12, al die perde-entstof daarmee heen. Wie sou só ’n vliegtuig wou beskadig. Of steel. Is daar slegte verhoudinge met werkers? ’n Opposisie-maatskappy? Hulle moet die fokkers vang, dis verregaande. Toe sê die myn-ouens, die polisie het dollarnote gevind. Hulle vermoed dit was dwelmsmokkelaars. Kokaïen dalk, dis die groot ding nou in dié land. ’n Dwelmtransaksie wat kwaai skeefgeloop het. Hulle is net verlig Jer was nie in die aerie nie, die vliegtuig is darem goed verseker. En toe Uber Jericho terug, maar hy pass uit in die kar, die Uber het twintig minute voor die Airbnb gesit en wag dat Jer moet bykom.”


    “En jy?”


    “Twee dae.”


    “Jy was twee dae uit?”


    Igen knik. “Maar toe ek wakker word, toe sien ek die dollars langs die bed. Themba het net onder die driehonderdduisend kon red. Amper sesmiljoen rand. Daai man is ’n yster, ek sê jou.”


    * * *


    Sy wil dadelik nog vrae vra, maar Rousseau glimlag met ’n handgebaar wat sê, nie nou nie. “Ek wil regtig vir jou alles vertel, maar daar’s eers ’n paar goed wat jy moet verstaan. Die eerste ding is, dit was nie die Chandas se dollars nie.”


    Sy kyk net na hom.


    “Die storie,” sê hy, “is veel interessanter.”


    “Wat van Babbar? Themba het vir my ’n boodskap gestuur. Hy soek ons …”


    “Dis waar. Babbar soek ons, maar nie namens die Chandas nie. Hulle sit in Dubai. En ons nuwe president is besig om hulle op te skroef, dit lyk of hulle aan Suid-Afrika uitgelewer gaan word. Ishan Babbar is al vir meer as ’n jaar lank terug by sy ou meesters.”


    “Wie?”


    “Gee kans, Chrissie. Die tweede ding wat jy moet verstaan, is dat ek jou net die res kan vertel as jy in is.”


    “In wat?”


    “In die volgende job.”


    “Watse volgende job?”


    “Ons gaan vierduisend kilogram se goud steel.”


    “Wie se goud?”


    “Dieselfde ouens aan wie die dollars behoort het. Is jy in?”

    Die Donderdagoggend gaan klop sy aan Luca Marchesi se deur.


    Hy is bly om haar te sien, hy sê niks oor haar hare, nou weer baie kort geskeer, nie. “Cara, kom in, kom in.”


    “Ek het ’n guns kom vra,” sê sy.


    “Natuurlik. Enigiets.”


    “Ek gaan vir twee of drie weke weg wees …”


    “Waarheen?”


    “Ek kan nie vir jou sê nie. Maar as jy asseblief die katte kan voer? Ek gaan nou genoeg kos koop, ek sal vir jou my sleutel gee.”


    Hy kyk bekommerd na haar. “Ek doen dit graag. Maar … Is alles okay?”


    “Ek hoop om ’n belegging te gaan haal. Vir jou restaurant,” sê sy.


    “Cara. Jy’s nie ernstig nie.”


    “Ek is,” sê sy.


    “Dis wonderlik. Gaan jy ver?”


    “Ja.”


    “Mio Dio,” sê hy. En dan: “Cara, jy gaan leesstof nodig hê vir die reis. Kom, laat ons kyk.”

  


  
    HIËNA


    (Crocuta crocuta)


    Bennie & Vaughn

    Maandag, 24 Mei.


    Negentien dae voor die troue.


    Elf minute oor vier in die middag. In ’n meenthuis in Stellenbosch se Welgevonden-kompleks kom adjudant-offisier Vaughn Cupido selftevrede uit die slaapkamer gestap. Hy streel oor sy maag en ’n mooi ligblou strepieshemp.


    “Check dit uit, Donnie,” sê Cupido. “Ek fit weer in jou ma se favourite hemp, five kilos down, baby, just ten more to go.”


    Donovan, seun van Desiree Coetzee, is in die sitkamer, sy volle aandag by sy selfoon. Hy kyk gesteurd op. “Uncle V, with all due respect, daai hempie sit ma’ nog lekker tight,” sê hy en fokus dan weer op die foon.


    “Maybe, baby, ma’ nie meer so kwaai dat ek nie die knope kan toekry nie … What’s up with the staring at the phone? Expecting a call?”


    “Nee. Ek woo.”


    “Jy woo?”


    “Damn straight.”


    “Vir wie woo jy?”


    “Esmerelda Daniels. Mooiste girlie in Grade 6. Ek scheme sy smaak my. Ma’ relationships … Daai is ’n complicated business.”


    “Out of the mouths of babes …”


    “Ek is twáálf, Uncle V.” Verontwaardig.


    “Fair enough, Donnie. Fair enough. Ma’ the cavalry has arrived. Jou Uncle V is the greatest wooer of all time. How can I be of service to solve this conundrum?”


    “Okay, cool. So, ek whatsapp haar, en ek vra: ‘M&M’s, Bar One, Tex of Smarties?’ ’Cause why, ek wil vir haar môre ’n chocolate vat, just to take the relationship to the next level.”


    “The next level? Met ’n chocolate?”


    “Dis hoe dit werk, in my world.”


    “So what’s the problem?”


    “Problem is, ek weet nie of ek ’n orange of ’n yellow heart emoji moet include nie.”


    “What’s wrong with a red heart, dis wat ek altyd vir jou ma stuur.”


    “Uncle V, daai is hoekom jy nie my woo advisor kan wees nie. Jy’s ’n dinosaur. Jy kop nie die subtleties van modern love nie. A red heart expresses love or romance, ma’ daai is nou bietjie premature in ons relationship. ’n Orange heart is vir the love that can exist between two friends, en ’n yellow is vir pure and sincere love linked to friendship. Dis waar ons nou is. Orange. Of yellow.”


    “Well, I never …”


    “Da’s nog green, blue, purple, black en brown hearts ook, ma’ nie een van hulle is nou relevant nie.”


    Cupido wil dit alles net eers absorbeer voor hy ’n mening waag, maar sy foon begin lui. Hy gaan haal dit op die kombuistoonbank. Die skerm sê dis sersant Erin Riddles, een van sy speurkollegas.


    Hy antwoord: “Sarge?”


    “Ek weet dis jou en Bennie se dag af, adjudant, maar die kolonel sê julle sal moet inkom vir dié een.”


    * * *


    In Sew Elegant se winkel in Pleinstraat, Stellenbosch, vat-vat die vrou hoog teen Bennie Griessel se binnebeen. Hy staan baie stil, ooglopend ongemaklik en ongelukkig.


    “Pa, relax. Dit gaan fantasties lyk,” sê sy dogter Carla, blymoedig soos gewoonlik. Sy is vyf-en-twintig jaar oud, ’n skakelbeampte by ’n wynlandgoed, ’n mooi jong vrou wat die beste van haar pa se gelaatstrekke geërf het.


    “Ek relax,” sê Griessel, maar hy weet dit is nie waar nie. Dis dié gevattery aan vreemde plekke wat hom gespanne maak. En die tyd wat hy moet afstaan. Eers moes hy ure lank saam met Carla na ontwerpe in haar Pinterest-app kyk. Terwyl hy eintlik geen sê gehad het in die uiteindelike keuse nie, want “Pa se dress sense is shaky”. Toe is dit ’n hele oggend by ’n materiaalwinkel in Somerset-Wes, en nou die ganse middag om sy mates te neem. Hy wou sommer ’n pak by Woolworths of Markhams van die rak af gaan koop, maar Alexa én Carla wou niks daarvan weet nie. Die enigste goeie nuus is dat dié handgemaakte klere nie duurder gaan wees as ’n Woolies-pak nie.


    En die ding wat die grootste invloed op sy spanningsvlakke het, is die troue self. Dit pyl soos ’n sneltrein op hom af. Onkeerbaar. Heeltemal buite sy beheer.


    Hy hoor sy foon lui. Carla het dit in haar handsak gesit terwyl hy vir die mates moet staan. Sy haal dit nou haastig uit en kyk na die skerm. “Dis oom Vaughn.” En sy antwoord. “Hallo, oom Vaughn, kan my pa jou terugbel, hulle meet hom vir die troupak.”


    Sy luister lank, gee vir Cupido die adres van Sew Elegant, en groet. Sy sê vir Griessel: “Hy sê sterkte met die troupak, luister vir jou dogter, sy is geniaal. En hulle soek vir julle by Basie Small se huis. Ek moet vir Pa sê dis dringend, die kolonel se orders, oom Vaughn kom Pa haal, en karma is a bitch. Wat beteken dit?”


    * * *


    “Dit beteken Basie Small is muertos, moer toe, dood soos ’n mossie,” sê Cupido as hy vir Griessel met die Golf oplaai. “Dis al wat ek weet, partner. Karma. Ek sê jou. Karma.”


    Hy moet deur die geparkeerde SAPD-voertuie en die nuuskierige omstanders vleg om voor Small se Brandwachtstraat-huis stil te hou. Sersant Erin Riddles kom haastig aangestap. Toe hulle uitklim, sê sy: “Dis rof. Hy én sy honne. Ek het nog nooit so iets gesien nie. Die hele huis is ’n crime scene, julle sal moet op-suit.”


    “Give us the headlines,” sê Cupido terwyl hy en Griessel die PPE-pakke uithaal en begin aantrek.


    “Buurman daar …” en sy wys na die huis oorkant die straat, “het van die werk af gekom, twee-uur, om te kom aantrek vir gholf, toe sien hy Small se hek staan oop. Very unusual, want Small het gesorg dat sy honne nooit uitkom nie. Toe kom kyk die buurman, toe sien hy die voordeur is ook oop. Klokkie gelui, geen antwoord nie, toe loop hy in en hy roep. Toe sien hy vir Small daar lê, en hy bel die stasie …”


    “Cause of death?” vra Cupido.


    “Suffocation, as jy my vra. But a very weird kind. Honne is geskiet, two shots each. Kopskote, was close range. Dié Small, hy was ’n prokureur, nè?”


    Griessel trek sy skouers op. “Sy buurvrou sê dis wat hy vir almal vertel, maar toe ons hom op die rol soek, toe is hy nie geregistreer nie. Was nog nooit. Hy’s skoon soos ’n baba. Geen rekord nie, geen uitstaande boetes nie, niks.”


    “Dis nie ’n home invasion en ’n robbery hierdie nie,” sê Riddles. “Duur horlosie is nog aan sy arm, laptop and cell phone undisturbed in die kamer. Dis gang-related, hierdie,” sê Riddles. “Professional hit. With a strong message.”


    “En dit is?”


    “Hou jou bek. That’s what I’m getting.”


    * * *


    Basie Small lê in die ruimte tussen die oopplan-kombuis en die sitkamer, op sy rug. Hy’t net ’n kortbroek en ’n T-hemp aan. ’n Groot Garmin-horlosie aan die arm. Sy oë is wyd gesper, sy mond gapend, en gevul met ’n wit, gestolde massa wat lyk of dit vanuit sy ingewande gestulp het.


    “Jissis,” sê Bennie Griessel.


    “Dis wat ek ook gesê het,” sê Erin Riddles.


    “Hy’t ’n moerse fight opgesit,” sê Cupido, want van die kombuis-toonbank tot in die sitgedeelte lê stoele omgegooi, kussings gestrooi, ’n Persiese tapyt gefrommel. Daar is verskeie kneusplekke en snye van verdedigingswonde aan sy hande, arms en bene. Bloed aan die ledemate, bloedspatsels en -strepe oor die vloer. Vaughn tel die klein, donkerrooi tweeling-brandmerke van ’n elektroskok-wapen. “Ge-taser. Vier keer, at least.”


    Hy besef Griessel reageer nie, en sien sy kollega se gesigsuitdrukking terwyl Bennie afwesig na Small se oë staar.


    Hy loop na Bennie toe, lê ’n hand op sy arm. “Benna,” sê hy sag. “Don’t go there.”


    Griessel kom stadig terug uit die doodsfantasie, kyk na Cupido. “Dis vulskuim,” sê hy. “In sy keel af.”


    “Vulskuim?”


    “Filler foam. Jy … Ek het dit gebruik, destyds, toe ons geskors was, toe ek die huis geverf het.”


    “Ek onthou. The job you loved to hate.”


    Griessel knik. “Die goed word gou droog, Vaughn. Minute, dan’s dit hard. Jy spuit dit met so ’n lang pypie in die holte in …”


    “Dis wat hom laat versmoor het,” sê Riddles. “Hulle moes vier gewees het, minstens. Hy’s ’n groot man. Sterk. Fit. Dit gaan baie vat om hom plat te druk en daai goed in sy keelgat af te force.”


    “Waar’s die honne?” vra Cupido.


    Sy wys met haar kop na buite en stap by die groot skuifdeur uit wat na die swembad buite lei. Daar is ’n ster van krake teen die glas. “Dié deur was oop toe ons aankom. Daai krake – ek dink hy of een van die attackers het teen die deur geval, want dis nie deur ’n vuurwapen gemaak nie.”


    Hulle volg haar na buite. Die Kreepy Krauly is aan, dit loop onverstoord op die bodem, veroorsaak klein rimpels op die water. Sy wys met haar vinger. Die twee Rottweilers lê tussen die swembad en die hoë muur van die erf se oostelike grens. Griessel en Cupido loop nader om te gaan kyk.


    “Ek dink hulle het daar oor die muur gekom,” sê Riddles. “Met handwapens. Suppressed, most likely, want die bure voor sê hulle het niks gehoor nie. En die bure daai kant …” Sy wys na die huis anderkant die muur van waar die vermeende aanvallers sou kom. “Hulle was tot netnou toe nog nie by die huis nie. Man en vrou werk glo in die Kaap, kom eers ná ses. So, ek reken die aanvallers het oorgespring van daar af. Toe die honde hulle storm, toe skiet hulle. Jy kan sien, een skoot was om hulle te stop, die kopskote om seker te maak hulle is dood. Miskien het Small die suppressed skote gehoor en uitgekom. Toe taser hulle hom. Kyk …” Sy wys na ’n plek waar die grasperk diep, omgedolfde trapmerke het.


    “Hoekom het hulle hom nie ook net geskiet nie?” vra Griessel.


    “That’s the jackpot question,” sê Riddles.


    “Hulle wou iets hê,” sê Cupido. “Safe combination? Card PIN?”


    “Daar’s ’n gun safe in die slaapkamer, binne-in die klerekas. Sluit met ’n sleutel, ek het nog nie begin soek na die sleutel nie. Maar daar’s geen teken van activity in daai kamer nie.”


    “Hoekom die vulskuim?” vra Griessel.


    “Daai is ’n statement,” sê Riddles. “I’m sure of it.”


    “A statement vir wie?” vra Cupido. Dan: “Hulle het hom hier buite gegryp, toe vat hulle hom in. Why?”


    “Miskien het hy losgekom. Binnetoe gehardloop,” sê Griessel. “Om ’n wapen in die kluis te kry.”


    “Miskien het hulle hom binnetoe gestoei. More private space, minder kans om gehoor of gesien te word,” sê Riddles.


    “Benna, ons sal minstens nou bite profiles op die honne kan kry,” sê Cupido. “Close that case.”


    “Nou, dis die ander jackpot-vraag,” sê Erin Riddles. “Is dié geconnect met julle case?” Sy ken die besonderhede van die Le-Lanie Leibrandt-ondersoek, want die speurders moet elke dag tydens oggendparade hul vordering aan kolonel Witkop Jansen rapporteer, sodat die hele span kennis daarvan dra.


    Griessel kyk na Cupido. Hulle al twee skud hulle koppe.


    “Nie heeltemal onmoontlik nie …” sê Griessel. “Maar …”


    “Not very likely,” sê Cupido.


    “Die broer. Arno. Ons het nooit vir hom gesê Small is ’n verdagte nie …”


    Cupido wys na die moordtoneel, buite en binne. “And I just don’t see that guy doing this.”


    “Daai ondersoek het net doodgeloop?” vra Riddles.


    “Die bite profiles op die meisie was inconclusive as to species,” sê Cupido.


    “Geen DNA nie, die palmafdruk op die foon was Le-Lanie s’n,” sê Griessel.


    “Ons het nooit genoeg vir ’n warrant gehad nie.”


    “Hierdie is iets anders,” sê Griessel.


    “Hierdie is trouble with a capital T,” sê Cupido.


    “Die kolonel sê dis nou julle trouble. Julle docket,” sê Erin Riddles. “Ma’ ek is hier om te help, if you need me.”

    Hulle vra vir Erin Riddles om by die munisipaliteit se CCTV-kontrolekamer te gaan kyk na videomateriaal van al die voertuie wat in die vier-en-twintig uur voor twee-uur vanmiddag by die Dalsig-buurt se twee uitgange in en uit is. En hulle sê Forensies en die videograaf moet in die leefvertrek met hul werk voortgaan terwyl Griessel en Cupido die huis baie versigtig en noukeurig deursoek.


    In die hoofslaapkamer kry hulle die geweerkluis. Dis gesluit. En, soos Erin Riddles gesê het, geen teken van aktiwiteit of struwelinge nie. Die dubbelbed is pynlik netjies opgemaak, die klerekaste net so georden. Daar is ’n groot versameling sportklere en -skoene. En geen teken van die kluis se sleutel in die bedkassies se laaie en tussen of onder die klerasie nie. Teen die muur is ’n konsole om die huisalarm te aktiveer.


    Die tweede slaapkamer is ingerig as ’n kantoor. Dit front noord. Deur die kantgordyn voor die venster kan hulle die voortuin sien, en die muur wat die erf van die sypaadjie voor langs die straat skei. Binne is daar ’n skootrekenaar en drukker op ’n eenvoudige houtblad wat op bokkies staan. Die stoel by die rekenaar is ver teruggeskuif. Die rekenaar is nog aan, ’n skermskut trek swierige patrone. Small se selfoon is met ’n herlaaikabel daaraan gekoppel. Die foon verwag ’n patroonkode voor dit kan oopmaak.


    Wanneer hulle die rekenaar se sleutelbord aktiveer, verskyn daar ’n webblad vir die registrasie van die Ironman 70.3-byeenkoms wat in November in Mosselbaai gehou word – teen ’n inskrywingskoste van R4 300. Die blad is ten dele met Small se besonderhede ingevul.


    Die Outlook-app wys ’n inboks met net drie e-posse: Sy diensterekening van die munisipaliteit, ’n staat van Allan Gray vir ’n belegging, en een met die onderwerp This Might Interest You van admin@vega-resources.com. Al twee laasgenoemde e-posaanhegsels skuil agter kodewoorde.


    In die hangkas kry hulle die huisalarm se boks en battery. Alles in werkende orde.


    Die derde slaapkamer het net ’n onopgemaakte enkelbed. In dié ingeboude kas is ’n strykplank en strykyster, ’n stofsuier, twee leë reistasse en ’n leë militêre duffelsak.


    Die kombuiskaste lewer niks noemenswaardig op nie, ook nie die laaie onder die kabinet vir die groot platskerm-TV nie.


    Langs die deur wat van die kombuis na die dubbele motorhuis lei, is daar nog ’n alarmkonsole, en ’n klein paneel met hangplek vir sleutels. Die kluis s’n is nie daaraan nie. Daar is wel sleutels vir die buitedeure, en een vir die voertuig in die dubbele motorhuis – ’n swart Ford Ranger Raptor, blink gepoleer.


    Teen die agterste muur van die motorhuis is ’n werkbank, ’n gereedskapkis en ’n paar bokse met toerusting waarmee ammunisie herlaai en vuurwapens skoongemaak kan word. Alles goed versorg en deeglik georden.


    In ’n lang, hoë kas langs die werkbank kry hulle pakstap-toerusting: ’n Groot Deuter-staprugsak, ’n slaapsak, ’n ultraligte matras, ’n kampstofie en ekstra gassilinders, ’n opvoubare pan, ’n kopflits. Nogeens netjies gebêre.


    Teen die muur staan ’n aluminiumleer. Daarnaas, mooi aan fietshake gemonteer, hang ’n Canyon Speedmax CF SLX – ’n dun, veerligte fiets van koolstof met eienaardig-gevormde handvatsels. Griessel, die fietskenner van die span, google die fiets. Hy bevestig dat dit ’n model is waarmee atlete aan Ysterman-kompetisies deelneem. En dis groot geld wat daar hang.


    Om 21:35 dra die paramedici Basie Small se lyk na die ambulans, en vertrek die forensiese en fotografiespanne.


    Griessel maak seker dat al die deure gesluit is. Cupido span misdaadlint by die hek, sluit dit ook agter hulle terwyl twee TV-stasies en verskeie koerante se kameras hulle afneem. Die straat staan vol mense en motors.


    Hulle ontwyk mediavrae, loop na Cupido se Golf, en ry na die KFC onder op Adam Tasweg.


    Hulle weet wanneer hulle oor twintig minute terugkom om die voetwerk van huis tot huis te begin, sal die straat omtrent leeg wees.


    * * *


    Dinsdag, 25 Mei, agttien dae voor die troue.


    Net voor drie in die oggend gaan koop hulle koffie by die Vida e Caffè by die vulstasie in Adam Tas, en ry kantoor toe.


    Om twintig-voor-vier die oggend maak hulle die laaste aantekeninge en liassering in die misdaadlêer. Cupido is net tien minute van Desiree se huis af, hy groet en ry. Griessel besluit om op die kampbed in die kantoor te rus, net ’n uur of twee. Want sesuur moet hulle aan die kolonel rapporteer, sewe-uur moet hulle die ondersoek voortsit; die eerste twee-en-sewentig uur is deurslaggewend. Sou hy huis toe ry, is dit negentig minute heen en weer, en skaars ’n uur se slaap.


    Hy trek sy skoene en kouse uit, sit die lig af en gaan lê. Sy kop wil nie ophou werk nie. Hy dink aan Basie Small se laaste oomblikke, die vrees en die woede en die onafwendbaarheid van sy einde, die smagting om asem te haal, om te leef, die oergil, op pad na die dood. Het hy toe aan Le-Lanie Leibrandt gedink? Berou gehad?


    Hy weet hy neuk met moeilikheid as hy nie op ander goed gaan fokus nie. Sy sielkundige het vir hom tegnieke geleer, maar sy weet nie hoe dit is as jy daar staan, en jy sien en jy voel nie. Dit is deel van hom, dié visualisering. Dit gee hom sy enigste talent as speurder: Om ’n toneel te beleef, om te rekonstrueer wat gebeur het, om in die koppe van die skuldiges te kom.


    En dis deel van sy gedrink, want as jy dit sien, kry jy dit nie weer uit nie.


    Hy dwing sy gedagtes na motief, maar kry niks.


    Hy dink aan sy dogter. Hoeveel vreugde Carla put uit sy komende troue. Hy sal moet moeite doen om sy benoudheid daaroor te verwerk, en dié konneksie met haar te geniet. Dit sal nooit weer verbykom nie.


    Hy raak eers ná vyf aan die slaap.


    * * *


    Kwart voor sewe. Kolonel Witkop Jansen sit wakker en regop agter sy lessenaar, hy luister aandagtig.


    “Ses verdagtes,” sê Cupido. Sy oë is rooi, sy stem effens hees en sy honger is groot, want daar was nie tyd vir ontbyt nie. “Lean and mean motherfuckers. Hulle het om die hoek gestop in ’n Hyundai H-1 panel van. Ten past nine yesterday morning, according to the security cam voor die garage van die huis daai kant.”


    “Net laat genoeg dat almal wat moet werk toe of skool toe, al weg is,” sê Griessel. Op sy skoot hou hy die ligbruin drieflap-lêer, die saakdossier. Of bloot die “docket”, in die algemene spreektaal van speurders, staatsaanklaers en regters. Bennie se oë is net so bloedbelope, sy hare baie deurmekaar, sy baard ’n donker skaduwee. Hy is nie honger nie. Net die vae, knaende dors van ’n man wat onthou hoe alkohol hom destyds deur sulke dae gehelp het.


    “Fake nommerplate op die Hyundai, dit het nie die municipal system se number plate recognition getrigger nie, so they were clever. Ons dink dit kan ’n van wees wat eergisteraand in Soutrivier gesteel is, eers vanoggend gerapporteer. Hulle het fake logos op die kante van die Hyundai gesit. Van ’n company called AfriFibre Internet. Da’ is nie so ’n company nie.”


    “Die logos is professioneel, kolonel,” sê Griessel. “Dit moes tyd en geld en beplanning gevat het. Hierdie ouens is georganiseer.”


    “Ek ontvang jou,” sê Jansen.


    “Die van het vir vier minute net daar in die straat gestaan, toe spring hulle uit,” sê Cupido. “Balaklawas, handskoene, overalls. Hulle is oor die muur van die huis oorkant, die een net langs Small s’n. In a very organised fashion, een ou staan bakhand, die ander een trap op die hanne, en hy’s oor. Not your garden variety attacker. Professional. En hulle het geweet, as hulle oor Small se voormuur kom, gaan hy hulle kan sien. They recce’d the joint, they had a plan.”


    “Ons dink Small was op sy rekenaar besig in die een slaapkamer,” sê Griessel. “Dit front na die voorkant toe, so hy sou hulle nie sien toe hulle oor die muur in die agterplaas aangekom het nie. Hulle het die honde geskiet, dalk met knaldempers. Hy het moontlik iets gehoor, en uitgehardloop. Daar’s tekens van ’n struweling buite, en die skuifdeur tussen die sitkamer en die swembad het ’n kontak-kraak.”


    “They tasered him, ma’ aan die defensive wounds kan jy sien hy’t baklei vir sy lewe. En ons scheme hy’t geskree, toe sleep hulle hom binnetoe, just in case. En toe druk hulle hom plat en hulle spuit die filler foam in sy keelgat af.”


    Griessel gee ’n foto aan van Small se gesig, die vulskuim in die gapende mond, die oë wild en wyd.


    “Bliksem,” sê Jansen.


    “Die oorsaak van dood moet versmoring wees, kolonel. Daar is geen ander ernstige wonde aan hom nie.”


    “Horrible way to die,” sê Cupido. “En ons scheme daai was deel van die plan. Hulle kon hom geskiet het, buite al. Met dieselfde firearms wat hulle op die honde gebruik het, so why send six guys, taser and tackle a big, strong man, net om dié goed in sy keelgat te spuit.”


    “Soos sersant Riddles sê, hulle wou ’n boodskap stuur,” sê Griessel.


    “En,” sê Cupido, “maybe het hulle hom nie geskiet nie, want hulle wou info uit hom kry. Ses ouens druk hom plat, taser hom nog so ’n bietjie, gun teen die kop, filler foam voor die mond. Daai behoort ’n man aan die praat te kry. ‘Sê ons bietjie, wa’s die key to the safe, Basie? What’s your Internet banking code?’”


    “Ons het ’n tydlyn opgetrek,” sê Griessel en gee ’n A4-vel oor die lessenaar aan. “Hulle is om 09:14 oor die muur van die bure se huis, volgens die kamera. Dieselfde kamera wys hulle het om 09:31 weer terug oor die muur gekom, en in die Hyundai geklim. Ons skat dit het hulle twee minute gevat om in Small se erf te kom, twee minute weer terug. Dit beteken die hele aanval het net dertien minute geduur.”


    “Thirteen minutes, colonel. Daai is pro level action,” sê Cupido. “Dié maaifoedies is next level.”


    “Sersant Riddles het ons gehelp om die Hyundai op die munisipale en provinsiale kameras te volg. Hulle is om 09:33 uit by Barrystraat, toe vat hulle die R44 tot by Root44, en toe Annandale en Baden Powell. Die laaste kamera wat hulle gevang het, is by die Baden Powell-kruising met die N2. Toe verdwyn hulle.”


    “In Khayelitsha in?” vra die kolonel.


    “Dis moontlik,” sê Griessel.


    “Ons het ’n general broadcast op die van uitgesit,” sê Cupido. “But we’re not holding our breath.”


    “Verwant aan die Leibrandt-saak?” vra Witkop Jansen, maar sy stemtoon sê reeds hy dink nie so nie.


    “Ons twyfel sterk, maar ons wil seker maak, kolonel,” sê Griessel. “Ons sal vandag met die broer gaan praat.”


    “Versigtig,” sê Jansen.


    Hulle knik.


    “Hierdie is iets anders, colonel,” sê Cupido. “Hierdie is Small se shenanigans. He was involved in something. Loop vir almal en vertel hy’s ’n lawyer, maar hy’s nie op die rol nie. That’s the first clue. Ons was laas nag by elke neighbour in die straat. They all sing the same song: Hy was ’n loner. No parties, hardly any visitors, jy sien hom net jog met die honde en ry met daai sci-fi bike. He moved in three years ago, said he was a lawyer, en daai is omtrent daai.”


    “Wat wil julle in die media hê?” vra Jansen.


    “Net ’n huisroof, kolonel. Slagoffer se naam eers bekend as naasbestaandes in kennis gestel is. Niks van die vulskuim nie.”


    “Dit gaan uitkom,” sê Jansen.


    “Ons weet,” sê Cupido. “But it might buy us some time.”


    Jansen dink in stilte. Dan knik hy. “Goed. Wat is volgende?”


    “Ons het sy laptop, sy cell phone en sy sports watch na die Valke toe gestuur. As kolonel dalk vir kaptein Philip van Wyk van hulle IMC kan bel?” Cupido verwys na die Direktoraat vir Prioriteitsmisdaadondersoeke se Inligtingsbestuursentrum, meestal bekend as die IMC, of Information Management Centre.


    “Daar’s ’n dude da’ met die naam van warrant officer Lithpel Davids, hy’s die digital forensics expert, bietjie van ’n genius. Ons soek Small se call register, sy contacts, WhatsApps en text messages. Miskien het die sports watch info oor exactly waar hy was, die dag van Le-Lanie Leibrandt se dood, sy heart rate, etcetera. The usual stuff.”


    Jansen knik, en maak ’n aantekening.


    “Sleutel vir die safe moet in daai huis wees, ons wil gaan soek,” sê Cupido.


    “Ons hoop sy ID-dokument is in die kluis. Ons wil uitvind wie hy is,” sê Griessel. “Wie is sy naasbestaandes. Wat het hy regtig gedoen vir ’n lewe.”


    “So we can pinpoint the shenanigans.”

    Hulle ry vir ontbyt weer Vida e Caffè toe. Griessel bestel ’n geroosterde broodjie met spek, eier en kaas. Cupido vat die jogurt met granola en bloubessies.


    In die kar sê Bennie by voorbaat: “Jammer, Vaughn,” want hy weet sy broodjie gee geure af wat die dieet-lewe vir sy kollega moeilik maak.


    Cupido weet wat hy bedoel. “No need to be sorry, Benna. Ek het myself dik geëet, nie jy nie. Dis net … Dié job. Die ure. Die fucked-up routine. Die pay. Desiree keeps telling me, ‘lovey, jy moet exercise, jy moet ’n gym join. Diet without exercise is dubbeld so moeilik.’ Nou vra ek jou, wa’ moet ek die geld of die tyd kry om da’ saam met Volvoville se yuppies te gaan iron pump? Die SAPS, it’s a conspiracy to keep you fat. Or keep you drunk. Ek sê jou.”


    “Volvoville” is hoe Cupido na Stellenbosch verwys, omdat daar so ’n oorvloed van inwoners is wat met dié fabrikaat rondry. “Ryk whiteys,” het hy al dikwels gesê, “ek sal hulle nooit verstaan nie. Jy kan enige wiele afford, ma’ jy koop the most boring luxury vehicle known to man. Why?”


    Nou sug hulle al twee diep. Cupido teken die kilojoules van sy gereg in sy verslanking-app aan. Dan ry hulle.


    * * *


    Basie Small se huis is grafstil. Net die misdaadlint, die bloedspatsels op die vloer, die ster teen die skuifdeur en die oorblyfsels van vingerafdrukpoeier teen verskeie oppervlakke wat die storie van die vorige dag se geroesemoes vertel.


    Dit laat vir Griessel altyd ongemaklik voel, soos ’n indringer, dié binnedring van ’n privaat ruimte wat aan ’n slagoffer behoort het. Dit maak sy stem gedemp toe hy sê: “Kom ons doen die kar eerste.”


    Die Raptor-bakkie is, soos alles in die huis, uitstekend versorg, skoon, netjies en georden.


    Die navigasiestelsel se geskiedenis lewer niks ooglopend op nie, sodat hulle vermoed Small het sy Samsung-foon en Android Auto daarvoor gebruik.


    In die paneelkissie is ’n voertuighandleiding en -registrasiepapiere, ’n lap, twee skryfpenne en ’n houer met kougom, halfvol.


    Daar is ’n leë waterbottel in die bestuurder se deur.


    En dan kry hulle Basie Small se beursie in die konsole, tussen die voorste sitplekke. Dis van leer, effens verslete van jare se gebruik, die eerste klein tree na vordering, want sy bestuurslisensie, ID- en bankkaarte is daarin.


    Hulle sien sy regte naam was Arthur Thomas Small.


    “No wonder we couldn’t find him on the Law Society roll. Arthur Thomas. Soos ’n English Lord. Ek sou ook sê, just call me ‘Basie’,” sê Cupido, wat ’n ding het oor name.


    Die ID sê Small was nege-en-veertig jaar oud. En volgens die debiet- en kredietkaarte in die beursie, ’n “Private Wealth”-kliënt van Eerste Nasionale Bank.


    Griessel maak ’n aantekening in sy notaboek. “Vir ’n ou wat nie juis gewerk het nie, is hy dik in die geld. Dié huis is sewe-, agtmiljoen werd in dié area. Privaat bankdienste …”


    “Maybe an early retired lawyer, Benna. Uit die Gauteng uit. Hulle almal maak groot pitte da’, dan trek hulle af Kaap toe. To the pothole-free land of milk and honey.”


    Griessel plaas die beursie in ’n bewysstuksakkie. Hulle sluit die bakkie, bêre die sleutel, en loop in die huis in. Hul instink sê die kluis se sleutel is iewers in die hoofslaapkamer versteek – naby aan die kluis. Want, sou jy vuurwapens in jou kluis aanhou en die nood druk, wil jy nie kluis en sleutel te ver van mekaar hê nie.


    Hulle begin by die ingeboude kaste, wat die hele agterste muur beslaan. Dis stadige werk, die uithaal van elke kledingstuk en skoen, vingers wat deeglik daardeur moet soek. Hulle moet waak teen die min slaap, die tamheid en die draal wat hul konsentrasie kan verbreek.


    Hulle gesels sag terwyl hulle werk. Die onderwerp van hulle gesprek is, soos feitlik elke dag die afgelope twee weke, spekulasie oor waarheen kolonel Mbali Kaleni is. Volgens hulle voormalige kollegas by die DPMO, oftewel Valke, se Eenheid vir Ernstige en Geweldsmisdade, het “Die Blom” die dag ná haar aankondiging haar kantoor ontruim. Niemand weet waarheen nie. Maar die gerugte loop dik: Sy’s buite-egtelik swanger. Sy’t ’n “blesser” gekry – ’n welgestelde ouer man wat ruimskoots in haar behoeftes gaan voorsien. Sy is net gatvol vir die korrupsie in die SAPD. Sy kan nie meer die swak bestuur en politieke aanstellings in die Valke se topstruktuur duld nie. Sy is vir geheime opleiding na die VSA gestuur. En die een wat hulle die meeste amuseer het – dat sy geswig het voor die een of ander korrupte versoeking. Want niemand weet beter as hulle dat sy die eerlikste polisiemens in die land is nie. Dikwels tot in die frustrerende oortreffende trap – sy weier selfs volstrek om enige snelheidsperke in haar motor te oorskry of onwettig te parkeer.


    Griessel se teorie is dat Eskom, die land se elektrisiteitsvoorsiener, haar in die geheim aangestel het om die massiewe korrupsie en diefstal by die kragstasies in die noorde te gaan hokslaan. Cupido hou vol dat sy KwaZulu-Natal toe is om die Minister van Polisie se beweerde bande met ’n berugte dwelmsindikaat te gaan ondersoek.


    Dit neem hulle ’n vrugtelose uur om die kaste deur te soek vir die sleutel.


    Dan lig hulle die dubbelbed se matras op, ondersoek die onderkant van die katel, en kry niks. Ook die en-suite badkamer se kassies lewer niks op nie. Cupido sê dis dalk iewers in Small se studeerkamer, maar dáár is geen voor die hand liggende wegsteekplek nie. Eers wanneer hulle uit moedeloosheid al twee die klein bedkassies se lampe afhaal en omkeer, sien hulle die plat blikkie van metaal wat onderaan die regterkantste kassie vasgemaak is.


    “Arthur Thomas, you crafty bastard,” sê Cupido, vol hoop. Hy trek die blikkie uit waar dit op twee spoortjies lê.


    Die sleutel lê daar.


    Griessel maak ’n geluid van groot verligting en trek die ingeboude kas se deur wyd oop. Cupido druk die sleutel in die Magnum MG8-geweerkluis, en draai. Die slot klik. Hy draai die handvatsel, trek die deur oop.


    Met die eerste oogopslag is die inhoud nie so indrukwekkend soos hulle gehoop het nie. Bo is ’n rak met twee houtkissies daarop. Heel onder lê ’n pistool op nog ’n houtkissie. Dis die vyf vuurwapens in die middel wat hul aandag hou.


    Cupido trek sy forensiese handskoene aan terwyl Griessel ’n foto met sy selfoon neem.


    “We have five contestants this morning, ladies and gentlemen …” sê Cupido. Hy haal die langste van die vyf aanvalsgewere uit. “Number one is the good old FN FAL,” sê hy, terwyl Griessel dit aanteken. “Unexciting, unattractive, but well cleaned, well oiled, ready to go …”


    Vaughn plaas die geweer op die bed, haal die volgende een uit: “Number two, the cute but deadly little Heckler & Koch 416,” sê hy, en lê dit langs die FN neer.


    “Number three: Another Heckler & Koch.” Hy moet eers die geweer bestudeer voor hy dit kan identifiseer. “This time the elegant but deadly G36, in mint condition. And, number four … Benna, ek ken nie hierdie een nie … Steyr, bolt action, sniper scope …” Cupido gaan lê die geweer op die bed neer, kom terug vir die laaste een.


    “And our winner is … the very sexy bad girl of assault rifles, the AR-15!”


    “Bliksem,” sê Griessel.


    “Nice little collection, Benna,” sê Cupido. “Dié dude was nie ’n biltongjagter nie.”


    Hy sit die AR-15 ook op die bed neer, loop weer na die kluis toe. Hy haal die pistool uit wat heel onder lê, bo-op ’n houtkissie. “Glock 17. Impeccable taste.”


    Hy neem die onderste houtkissie. Op die boonste skuifpaneel is die logo en naam van die Rust en Vrede-wynlandgoed. Cupido trek dit oop. In die ruimte wat groot genoeg was vir drie wynbottels, lê drie netjiese stapels kontant – rande, dollars en euro’s – en ’n paspoort.


    Griessel neem steeds foto’s van dit alles. “Die aanvallers was nie in die kluis nie, Vaughn.”


    Cupido haal elke bondel note uit en riffel daardeur. “Lyk na omtrent twintigduisend elk.”


    Griessel doen die benaderde berekeninge in sy kop. “Jissis. Amper ’n driekwartmiljoen, in randwaarde.”


    “Crafty, wealthy Arthur Thomas,” sê Cupido. “What were you up to?”


    Hy maak die paspoort oop. Dit is sewe jaar oud, en in die naam van Small. Die visums en stempels wys die oorledene het tussen 2014 en 2019 twee keer na die VSA, vier keer na die Verenigde Koninkryk, twee keer na die Demokratiese Republiek van die Kongo, drie keer na Mosambiek en een keer na Irak gereis. Daarna was hy nie weer in die buiteland nie.


    Cupido laat die kassie ook op die bed, kom terug kluis toe en haal die twee houtbokse heel bo uit. Dis kleiner, tweebottel-wynkissies, van onderskeidelik Beyerskloof en Kanonkop.


    Hy sit al twee op die bed neer, trek hulle oop terwyl Griessel foto’s neem.


    Daar is net ammunisie in – vir die gewere en die pistool.


    * * *


    Die inhoud van die kluis was nie deel van die uitvoering van die misdaad nie. Daarom wil hulle dit nie as bewysstukke by die SAP 13-stoor – so genoem omdat elke bewysstuk op vorm SAP 13 ingeboek moet word – gaan inhandig nie.


    Hulle notuleer en fotografeer alles, en pak dit weer terug. Net die kluis se sleutel sal stoor toe gaan.


    “Hy’t nie moeilikheid verwag nie,” sê Griessel. “Anders sou hy minstens die pistool naby gehou het.”


    “I smell mercenary, partner,” sê Cupido. “Kongo, Irak, Mosambiek, daai’s mercenary territory. Add the assault rifles, foreign currency …”


    “En vir die bure sê jy jy’s ’n prokureur. Want dan is hulle versigtig vir jou, én dit gee jou ’n soort identiteit.”


    “Yes, ’n ding wat ’n prentjie maak, so they don’t dig.”


    Griessel knik. “En die ses aanvallers. Die manier hoe hulle die ding beplan het, hoe hulle oor die muur gekom het. Professioneel, ouens met opleiding.”


    “Military background would explain Arthur Thomas’ prime condition at forty-nine too.”


    Griessel skud sy kop. “Die ding is … Hy was twee jaar laas uit die land uit. Dis die twee jaar wat hy hier bly, volgens die bure ’n stil, eenkant-ou.”


    “So why put filler foam down his throat now?”


    “As dit ’n boodskap is, is dit ’n baie sterk een.”


    “Hou jou bek?”


    “Maar waaroor?”


    “War crimes, Benna. They do unspeakable things, hierdie mercenaries.”


    “Maar hoekom nou skielik?”


    “Die geld. Want miskien het hy hulle geblackmail, en toe scheme hulle enough is enough.”


    * * *


    Die tweede tree na vordering kom toe hulle die huis weer sluit en motor toe stap. Adjudant-offisier Reginald “Lithpel” Davids, die spesialis in digitale forensiese dienste by die Valke, bel. Vir Griessel.


    “Geluk met die bevordering, Lithpel,” sê Bennie.


    “Dankie, cappie,” sê Davids, Hy het, uit gewoonte, nog nooit opgehou om hulle volgens hul vorige rang aan te spreek nie. “Ek het gesê ek gaan julle inhaal. Especially if you keep getting demoted. Luister, ek het nog net by die victim se foon uitgekom. There’s not much, maar ek het ’n call register vir die laaste maand, if that will help.”


    “Niks op sy WhatsApp nie?”


    “Hy’t nie WhatsApp op die foon nie, cappie. Net Telegram en Signal.”


    “Signal?”


    “Dis ’n open source app met end-to-end encryption en self-destructing messages. Daai is al klaar vir my suspicious, ma’ dit help ons niks, want da’s nie ’n manier om te sien wat hy gekry of gestuur het nie.”


    “Niks anders nie?”


    “Cappie, die Garmin sports watch data is macabre and fascinating. I can tell you, his heart rate increased dramatically at exactly 09:16:48 on the morning of the attack, and reached a peak of hundred-seventy-six beats per minute at 09:25:17. En lat sy hart gestop het by 09:27:13 exactly. Die watch het niks gewys van die dag van die Leibrandt-girl se dood nie, want Small het sy watch elke dag ge-sync met die Garmin Connect op sy foon. En op die app is daar zero activity vir daai hele week. Which might mean that he deleted it, of dat hy nie die watch gebruik het nie.”


    “Okay.”


    “Then we have his call register, which is kind of interesting. Daar’s een nommer wat hy elke Sondagaand six o’clock gebel het. En dan chat hy vir at least twintig minute. Mostly longer. In sy contacts is die nommer net onder ’n ‘Emilia’ ge-list.”


    “Dankie, Lithpel, stuur dit sommer na my foon toe. Hoe lank voor jy na die laptop kan kyk?”


    “Cappie, dit gaan ’n bietjie wild op die oomblik. Die power back-up is in sy moer in, en ons is op stage five loadshedding. I can’t give you an ETA.”

    In ’n plaashuis tussen Humansdorp en Oesterbaai, op die vrugbaarste kusvlakte van die Oos-Kaap, hoor Dewey Reed die voertuig aankom.


    Hy kyk na sy horlosie. Elfuur. Dit moet die jagters wees. Die ses van Kouga Engineering in Gqeberha wat kom wildeganse skiet as ’n spanbou-oefening. Hulle het die afspraak op die nippertjie gemaak, maar hulle is stiptelik. Dis ’n goeie teken. Die ouens wat laat kom, is gewoonlik die groot suipers wat op pad reeds begin kuier het. Hy is nie lus vir suipers nie.


    Dewey staan op van die lang tafel in die opstal se kombuis, neem sy breërandhoed en stap voordeur toe. Hy is van gemiddelde lengte, seningskraal, twee-en-vyftig jaar oud. Hy het ’n donkerbruin, dik, vol baard en neklengte hare, met nog net skimpe van grys.


    Hy loop uit op die groot stoep, sit die hoed op, haal ’n donkerbril uit die bo-sak van sy jaghemp teen die skerp Afrika-lig. Hy sien die wit Hyundai Staria-bussie by die hek inkom. Dit hou onder die groot melkhoutboom stil. Op die regterflank wat na hom toe wys, sien hy die logo en naam van die maatskappy onder die dun lagie rooi stof van die grondpad wat hulle van die R102 moes neem.


    Dewey laat sy welkom-glimlag solank onder die baard deurkom, hy loop af met die trappies. Hy hoor die bussie se skuifdeur aan die linkerkant oopgaan. Dan kom hulle agter om die voertuig gestap. Hy wil sê “Welcome at Iinyathi Hunting Lodge,” maar hy sien die vier wat om die agterkant van die Hyundai aankom, die regterhande in gelid agter die rug, die doelgerigte lyftaal, die intensiteit van oë. Die bestuurder wat haastig sy deur met sy linkerhand oopmaak, sy regterhand laag, die son blink momenteel op ’n pistool.


    Dertig jaar se opleiding en ervaring. Dewey dink nie, hy reageer net, instink laat hom links swenk en hardloop tot agter die digte groeisel wildekanferbos. Want hy moet by die lang, witgekalkte gebou uitkom, die ou melkstalle. Waar die haelgewere op die tafel reg lê vir die jag.


    Hy hoor die gedempte knalle, die koeëls wat in die struike vasslaan. Hulle skiet nie wild nie, dit registreer hy. Beheersd, enkele skote. Professioneel. Hy hardloop, kruis en dwars, op volle vaart. Handwapens, hulle het handwapens, minder akkuraat. Hulle moet ook hardloop, moeilik om te mik, hy moet beweeg, beweeg.


    Hulle skiet hom deur sy scapula, hy struikel, ’n vloekwoord plof uit sy mond, hy kom regop. Sewe tree van die melkstal se deur, ses, vyf, vier, swenk, swenk, by die deur. ’n Koeël slaan teen die hout vas, hy gryp die handvatsel.


    Dan slaan hy neer. ’n Ontploffing van pyn, net bo sy stuitjie.


    Sy ruggraat, hulle het sy ruggraat getref, sy bene wil nie werk nie.


    Daar kan net een rede wees waarom hulle hier is. Dit is sy laaste gedagte.


    * * *


    Negehonderd-en-sewentig kilometer noord-noordoos van die Iinyathi Hunting Lodge, soos die kraai vlieg, lê die Pretoria-voorstad Faerie Glen. In ’n woonhuis min of meer halfpad tussen die bo- en onderpunte van die ellelange Cliffendale-rylaan, sit Emilia Streicher in haar kantoor. Sy is in haar middel vyftigs, maar lyk aansienlik jonger, danksy haar indrukwekkende fisieke voorkoms. Sy is net onder die 190 cm lank, met die gespierde lenigheid van iemand wat dikwels in die gimnasium oefen. Goed versorg, haar hare netjies gesny, haar ligte grimering vaardig aangewend.


    Emilia bedryf ’n maatskappy wat spesialiseer in die verskaffing, installering en diens van Samsung-lugversorgers vir huishoudelike gebruik. Die naam is ComfortAir. En dit gaan nie goed nie. Die tweede helfte van Meimaand is vir haar gewoonlik ’n stil tyd – die somerhitte verby, die winter se byt nog nie noemenswaardig genoeg om bestellings en diensversoeke te laat toeneem nie. Maar dis die konstant toenemende beurtkrag wat die groot skade doen. Mense is al hoe meer onwillig om geld te spandeer op iets wat te veel vereis van ’n basiese huishoudelike rugsteunstelsel. Daarom is sy besig om haar syfers te analiseer vir maniere om kostes te beperk. Sy weet die enigste realistiese uitweg is om van haar werkers af te dank. En sy sal die skuld kry, nie hierdie nuttelose, verrotte regering wat in die eerste plek vir die beurtkrag verantwoordelik is nie.


    Op die lessenaar langs haar lê twee selfone. Die een wat sy vir privaat oproepe reserveer, begin lui. Sy skuif teësinnig haar aandag, kyk na die skerm. Sy sien dit is ’n onbekende nommer. Emilia gebruik die Truecaller-app om lastige telebemarkingsoproepe uit te ken, maar sy weet dit is net gedeeltelik doeltreffend. Daarom antwoord sy met ’n geïrriteerde stemtoon. “Hallo?”


    “Goeiemôre.” ’n Man se stem. Dit klink of hy in ’n motor is. “My naam is adjudant-offisier Bennie Griessel van die SAPD se speurkantoor op Stellenbosch. Met wie praat ek nou?”


    Dit neem haar ’n ewigheid om die implikasies van wie en waar hy is in te neem, en die beklemming in haar buik te voel posvat. Sy slaag nie daarin om die kommer uit haar stem te hou nie: “Emilia Streicher,” antwoord sy.


    “Mevrou Streicher, ons vermoed jy ken vir meneer Arthur Thomas Small?”


    Die kommer wat soos ’n verlamming deur haar vloei. “Wat het gebeur?”


    “Wat is jou verwantskap met meneer Small?”


    “Hy’s my broer. Wat het gebeur?”


    “Mevrou, ek is opreg jammer om vir jou te sê jou broer is gister oorlede.”


    Asem wat oor haar lippe glip, hard en hoorbaar, soos die skok deur haar ruk. Sy is vaagweg daarvan bewus dat die motor waarin die poliesman ry, se geluide stil raak. Sy probeer prosesseer, haar brein staan stil. Eindelik kry sy dit uit: “Wat het gebeur?”


    “Daar was ’n inbraak, mevrou. ’n Huisroof. Gisteroggend, tussen nege en tien. Meneer Small was by die huis.”


    Sy haal net asem, in en uit, sy moet nou beheer kry, Basie sou dit van haar verwag. In en uit, in en uit.


    “Gisteroggend?”


    “Ons kon geen inligting oor sy naasbestaandes in die huis kry nie, mevrou. Eers toe ons vanoggend by sy foon kon inkom. Ek is so jammer.”


    ’n Huisroof? Dit maak nie vir haar sin nie. “Wat van Sulla. En Scipio?”


    “Mevrou?”


    “Sy honde. Waar was sy honde?”


    “Hulle … Die rowers het hulle doodgemaak.”


    Haar hart wat klop, wild. Sy antwoord hom nie.


    “Mevrou, ons ondersoek …” sê die Griessel-poliesman. “Dit sal baie help as ons jou kan kom sien.”


    Sy probeer haar gedagtes orden. “Ek is in Pretoria.”


    “Ek sien. Mevrou, uit die aard van die ondersoek… Ons het dringend inligting nodig. Oor meneer Small. Oor sy werk, sy agtergrond …”


    Sy verwerk dit ook langsaam, asof sy buite haarself is. ’n Huisroof, maar hulle wil weet van Basie se agtergrond? Sy werk? Waarom?


    “Gee my net … Asseblief. Ek sal na julle toe kom, ek sal môre daar kan wees. Dis net … Dis ’n skok …”


    “Ek verstaan, mevrou, en ons sal dit baie waardeer as jy kan afkom Kaap toe. Maar in ’n ondersoek soos hierdie is tyd ’n baie groot faktor. Kan ek later bel? Oor ’n uur of twee? Ek het net ’n paar dinge waarvan ons moet seker maak.”


    “Ja.” Dit sal haar tyd gee. Genoeg tyd.


    “Baie dankie.”


    “Totsiens,” sê sy.


    Sy lui af. Dit voel of haar liggaam brand. Dit voel of ’n storm in haar kop woed.


    * * *


    Hulle sit in die motor voor die Speur-hoofkwartier met Griessel wat afwesig deur die voorruit staar, foon nog in die hand.


    “Wat?” vra Cupido.


    “Dis sy suster. En … Dis … Ek weet nie … Dit klink so half asof …”


    “Wat, Benna?”


    “Asof dit nie heeltemal onverwags was nie?”


    * * *


    Emilia Streicher staan op. Sy voel hoe haar bene wankel. Sy moet nou sterk wees. Vir Basie se onthalwe. Sy maak die kabinet agter haar lessenaar oop en haal die dik, wynrooi lêer uit, gaan sit weer, en maak dit oop.


    Daar is ’n dik stapel dokumente daarin. Onder meer Basie se testament, kort en kragtig. Die lys lê heel onder. Sy kry dit, kyk daarna. Vier name, soos sy onthou. Vier telefoonnommers. In Basie se handskrif. Maar nou lyk dit of Basie ’n potloodstreep deur die laaste twee getrek het. Wat sou dit beteken?


    Sy besluit sy gaan by sy oorspronklike, baie duidelike instruksies hou.


    Sy begin by die een heel bo: Dewey Reed.


    Sy bel.


    Dit lui. Lank. Dit gaan oor na stempos. “Hi. This is Dewey Reed from the Iinyathi Hunting Lodge. I can’t take your call right now, but please leave your name and number, and I’ll get back to you as soon as possible.”


    Emilia wag vir die toon. Dan sê sy: “Dewey, my name is Emilia. I am Basie Small’s sister. Please call me back urgently.”


    Sy lui af. Die volgende naam op die lys is Tau (Evert) Berger. Sy skakel die nommer daarnaas.


    Twee luie, dan antwoord ’n man. “Hallo, dis Tau.”


    “Tau, my naam is Emilia. Ek is Basie Small se suster.”


    “Haai, Emilia, ek onthou, Basie het baie van jou gepraat.”


    “Hy’s gisteroggend dood, Tau.”


    “Here,” sê Berger. “Ek is so jammer.”


    “Hy het vir my gesê as hy iets onnatuurlik oorkom, moet ek vir julle laat weet. Dadelik. Ek het nou eers gehoor.”


    “Onnatuurlik?”


    “Dit was ’n huisroof. Gisteroggend. Hulle het eers sy honde doodgemaak.”


    “Gisteroggend? Soos in ná middernag?”


    “Hulle sê dit was tussen nege en tien.”


    “Helder oordag?”


    “Ja.”


    Daar is ’n stilte op die lyn.


    “Tau,” sê sy, “hulle wil dringend weet van Basie se werk. En sy agtergrond. Ek moet hulle nou terugbel.”


    Hy talm voor hy antwoord. “Jy’s sterk.”


    “Ek moet nou vir hom sterk wees. Ek het vir Dewey Reed gebel, maar hy antwoord nie.”


    “Weet jy hoekom Basie vir jou gevra het om ons te laat weet?”


    “Ja. Ek weet alles.”


    “Wie is nog op sy lys?”


    “Corrie Albertyn en Fani Dlamini. Maar dit lyk of Basie … Die name is met potlood doodgetrek.”


    “Hulle is al twee al weg, Emilia. Corrie ses jaar gelede, IED in Afghanistan. Fani is verlede jaar dood, in Cabo Delgado, hy en vyf troepe, helikopterongeluk. Basie het vir my laat weet, met elkeen. Want ek is uit die loop uit.”


    “Ai,” is al wat sy uitkry.


    “Dankie,” sê Tau Berger. “Baie dankie. Ek sal dit van hier af vat.”


    Sy groet en sy lui af. Sit die foon neer.


    Die krag vloei uit haar uit, sy gee haar oor aan die droefheid, sodat haar hele liggaam begin bewe. Dan huil sy.


    * * *


    Die SAP 13-stoor by Stellenbosch se speurkantore is op die grondverdieping, in die westelike hoek. Dis ’n groot vertrek, die vensters versterk met staal-maasdraad, die deur is van swaar metaal. Griessel en Cupido is besig om die register in te vul sodat hulle die kluis se sleutel daar kan laat bewaar. Hulle sê vir die sersant aan diens niemand mag dit trek sonder hulle toestemming nie, hy moet hulle baie mooi verstaan.


    Voor die sersant kan antwoord, bel kolonel Witkop Jansen se sekretaresse. Hulle moet kom. Dringend.


    Dis eers toe hulle vir kaptein John Cloete, die SAPD se provinsiale mediaskakeloffisier sien, dat hulle vermoed watter soort moeilikheid nou wag.

    Griessel ken vir John Cloete al sedert hulle al twee rou sersante tydens hul Moord-en-Roof-dae in Bellville-Suid was. Cloete, nog al die jare met media belas, het nikotienvlekke op sy vingers en permanente skadu’s onder die oë. Dit is die prys wat hy betaal vir sy oënskynlik onwrikbare kalmte en geduld onder die lang ure en groot druk van sy werk.


    Wanneer hulle in die bevelvoerder se kantoor gaan sit, beduie Witkop Jansen net dat Cloete die vloer het.


    “Julian Jenkins het gebel. So net ná nege,” sê Cloete nou, stadig, afgemete en ’n bietjie moeg, soos altyd.


    Julian Jenkins is die gesoute joernalis van Media24 wat meestal oor misdaad in die Kaapse Skiereiland berig. Hy het ’n paar maande gelede met Griessel en Cupido ’n onderhoud gevoer oor hul destydse – en steeds onopgeloste – ondersoek na die opspraakwekkende en geheimsinnige verdwyning van Jasper Boonstra, biljoenêr en beweerde korporatiewe bedrieër.4 Vir Jenkins se nuwe boek oor moorde op Stellenbosch. Want die media én die land het klaarblyklik ’n onlesbare dors na detail oor opspraak en skandale op dié universiteitsdorp. Bes moontlik danksy die plek se unieke politieke, kulturele en wyngeskiedenis, en die indrukwekkende aantal superryk inwoners.


    “Shit,” sê Cupido. “Ek het hom gesien, gisteroggend, da’ in die crowd voor Small se huis.”


    Cloete knik. “Julian het net twee vrae vir julle gehad. Hy wou weet of julle vir Basie Small as ’n verdagte beskou het in die Le-Lanie Leibrandt-ondersoek, en of dit waar is dat die oorsaak van Small se dood sy keelgat vol filler foam was.”


    “Shit,” sê Cupido weer.


    “Hoe?” vra Witkop Jansen. “Hoe weet hy?”


    “Kontakte, kolonel,” sê Cloete. “Julian het altyd kontakte by die stasie. Hy’s goed.”


    “Hoe weet hy van die Leibrandt-ding? Dis net hier in die paradekamer bespreek. My mense praat nie uit nie.”


    “Die buurvrou,” sê Griessel. “Ons het deur-tot-deur geloop met die foto van Small en sy honde, die dag toe sy dood is. Die buurvrou moes die konneksie gemaak het.”


    “Jenkins was ook door to door, scheme ek,” sê Cupido.


    “Dis hoe hy werk,” sê Cloete. “Deeglik.”


    “Wat doen ons nou?” vra Witkop Jansen.


    “Kyk, Jenkins gaan in elk geval skryf dat bronne na aan die ondersoek al twee stellings bevestig het, al ontken ons dit,” sê Cloete.


    “Wanneer gaan die storie breek?” vra Griessel.


    “’n Uur nadat ek hom teruggebel het. Op Netwerk24 en op News24 se webwerwe. En dan môre in die koerante,” sê Cloete.


    “Kan ons net wag tot ek weer met Small se suster gepraat het? Dat sy dit nie in die media hoef te hoor nie.”


    “Wanneer praat jy met haar?”


    Griessel kyk na sy horlosie. Dis net voor eenuur. “As sy my teen twee-uur nog nie teruggebel het nie, sal ek haar weer skakel.”


    “Ek kan nie langer as dit wag nie,” sê Cloete.


    * * *


    Sy bel vir Griessel om 13:47 terug, toe hy en Cupido in hul gedeelde kantoor besig is om die dossier aan te vul.


    Hy antwoord en sê weer hy wil sy simpatie betuig oor haar verlies.


    Sy bedank hom. Sy klink nou kalm, asof sy haarself met ’n ferm hand beheer. Sy noem hom “adjudant-offisier” en sê sy is reg vir sy vrae.


    “Jy kan maar net ‘Bennie’ sê, mevrou. Ek moet net eers iets anders met jou bespreek: Die media … As so iets op Stellenbosch gebeur, is daar baie aandag …”


    “Ek verstaan.”


    “Die ding is, daar was ’n voorval ’n tydjie terug, ’n student wat in die berg met haar fiets geval het. Meneer Small se honde … Toe ons die saak ondersoek, het ons gedink hulle kan dalk betrokke wees.”


    Doodse stilte op die lyn.


    “Die media wil dit ook nou ophaal,” sê Griessel.


    “Was hulle? Was die honde betrokke?”


    “Ons weet nie. En dit is wat ons vir die media sal sê. Maar ons kan nie beheer wat hulle skryf nie.”


    “Ek verstaan.”


    “Die ander ding gaan oor die oorsaak van meneer Small se dood. Dit gaan ontstellend wees, maar ek wil nie hê jy moet dit in die media eerste hoor nie. Tensy jy verkies om nie te weet nie.”


    Hy hoor hoe sy haar asem intrek, asof sy haarself wil pantser vir dit wat kom.


    “Wat was die oorsaak?”


    Griessel weet hy kan nie die waarheid versag nie. Hy probeer dit met sy stemtoon doen: “Hulle het vulskuim in sy mond gespuit, mevrou. Ons wag nog vir die patoloog se bevinding, maar ons dink dit is wat hom … Hy moes versmoor het.”


    Sy antwoord nie.


    “Mevrou, as jy wil hê ek moet eers weer later terug bel …”


    Hy wag.


    Haar stem is sterk toe sy sê: “Wat wil jy van hom weet?”


    * * *


    Hulle is terug in Witkop Jansen se kantoor. Sonder Cloete.


    “Hy was ’n Recce,” sê Griessel. “’n Majoor by Vyf Spesmagte-regiment in Phalaborwa …”


    Witkop Jansen vryf sy snor. “Nou? Met sy dood? Ek dag hy’s ’n prokureur?”


    “Nee, kolonel. Hy’s al byna tien jaar uit die Weermag uit. In 2012 al. Toe gaan bly hy by die suster, in Pretoria. Sy was pas geskei. En hy was nog altyd sonder vrou. Hy’t daardie tyd vir haar gehelp om haar besigheid aan die gang te kry. Lugversorgers. In die aande het hy klasse bygewoon by die Universiteit van Pretoria, vir ’n regsgraad. Sy sê hy’t besef dis nie regtig wat hy wil doen nie, maar hy het die kursus klaargemaak. En toe begin hy konsultasiewerk doen – militêre opleiding, veiligheid, sekuriteit. In Afrika, Amerika, die Midde-Ooste. Sy sê hy was baie goed in sy werk, almal wou hom gebruik, hy het baie geld gemaak. Hy’t later sy eie plek gekry, ’n meenthuis daar bo in ’n sekuriteitskompleks, en toe, drie jaar terug, toe sê hy hy’s gatvol vir die chaos in Gauteng, en hy het genoeg geld. Hy wou afskaal, hy wou meer aan driekamp- en Ysterman-kompetisies deelneem. Toe kom hy Stellenbosch toe, want hy kan hier hardloop en fietsry sonder om die hele tyd op sy hoede te wees vir rowers wat sy fiets of sy selfoon wou steel.”


    “Ironic,” sê Cupido. “En sy’t g’n idee hoekom iemand filler foam in hom wou sit nie?”


    “Sy sê sy weet glad nie,” sê Griessel. “Sy sê hy’t nie vyande gehad nie.”


    Cupido ken daardie stemtoon. “Ma’ jy glo haar nie, Benna?”


    “Nie een honderd persent nie.”


    “Hoekom?” vra Witkop Jansen.


    “Kolonel, dis net ’n gevoel. Toe ek haar die eerste keer bel, toe vra sy my drie of vier keer wat gebeur het, met Small se dood. Mense vra dit, ek weet. Maar dit het vir my geklink asof dit … kwaai saak gemaak het. En asof sy dit op ’n manier verwag het. Dat hy iets sou oorkom, bedoel ek. En nou, toe sy terugbel … Sy’t haar storie baie mooi reg gehad …”


    Witkop Jansen skud sy kop. “’n Gevoel? Mense hanteer dié doodstyding-ding op allerhande maniere.”


    “Colonel, ek trust Benna se instinct,” sê Cupido. “En ons weet six professionals came for our Mister Arthur Thomas Small, very prepared met ’n bottel filler foam in die backpack. Niks gesteel nie, a small fortune in the safe, but they didn’t even try to get in there. Hulle wou net ’n boodskap stuur vir iemand. As Benna scheme die suster weet iets, dan glo ek hom.”


    Jansen is onbeïndruk. “Nee. Feite, kêrels. ’n Gevoel is nie goed genoeg nie, ons werk met feite. Wat van vriende? Kennisse? Kollegas?”


    “Sy sê hy was ’n eenkant-ou, kolonel. Sy eie ding gedoen.”


    “Lone Wolf McQuade,” sê Cupido. “En ses dudes kom vir hom? I’m not buying.”


    “Wat is volgende?” vra Jansen.


    “Die suster kom môre af hiernatoe, kolonel. Om saam met ons deur die huis te gaan,” sê Griessel. “Dan sal ons weer vir haar ondervra. En ons gaan vanmiddag ’n subpoena kry vir sy bankrekords, en vir enige ander selfoonnommers wat in sy naam is.”


    “Lithpel Davids van die Hawks moet die forensics op sy laptop en sy phone klaarmaak,” sê Cupido. “That’s all we have.”


    “Nou goed. Wat sê ons vir kaptein Cloete en die media?”


    “Alles,” sê Griessel. “Behalwe die inligting oor die kluis.”


    “Julle seker?”


    “The cat is out of the bag, colonel. Maybe weet iemand daar buite iets. Van Small se sondes. Kan nie kwaad doen nie.”


    “’n Recce sal weet van spore doodvee,” sê Griessel.


    “Damn straight,” sê Cupido.


    “Dit gaan ’n strontstorm wees,” sê Jansen. “’n Recce. Die Leibrandt-saak, die honde, die vulskuim. Die Vader help ons.”


    * * *


    Emilia Streicher wil op die dubbelbed in haar slaapkamer gaan lê en haar heeltemal oorgee aan die rou snikke van verlies. Die seer van Basie, groot, sterk, onverganklike Basie, wat net weg is. Dood, op dié verskriklike manier. Die seer van wéét, iemand het dít aan hom gedoen, van wéét hoe sy laaste oomblikke afgespeel het. Het hy aan haar gedink, voor die dood gekom het? Aan die boodskap wat sy nou moet uitdra, aan sy vertroue dat sy dit sal doen? Die seer van die meisie en haar fiets en Basie se honde. Sy glo dit nie, sy glo dit nie, hy was net nie só nie. Die seer van alleen wees, die laaste een oor van die middelklas-enkelouer-gesinnetjie van Groblersdal. Hul pa én ma lank reeds oorlede. Basie nou weg. Net sy. Alleen.


    Die seer van die testament daar in haar kantoor. Basie het alles vir haar gelos.


    Sy geheime ook.


    Sy moet eers sterk wees. Sy moet hier opstaan. Sy moet vir Tau Berger weer bel, en vir hom sê van die vulskuim. Dis belangrik, dit bevestig haar vrese, dit bevestig dat Basie reg was.


    Sy wil seker maak dat Berger vir Dewey Reed sal kontak. Basie was baie duidelik in sy versoek: Sy moet elkeen op die lys kontak en waarsku. “Belowe my, Sus,” het hy gesê.


    Sy’t belowe, maklik, want wat kon met hom gebeur? Groot, sterk, vaardige, onverganklike Basie. Boonop: Sy het hom so baie geskuld. Dis hy wat haar ná die egskeiding weer op haar voete gekry het. Die huis gekoop, die besigheid gefinansier. Vertroos en bemoedig. Sy’t vinnig en plegtig belowe.


    Sy staan stadig op. Loop soos ’n slaapwandelaar af met die trappies, na haar kantoor toe.


    Sy moet haar vlug bespreek, Kaap toe. Sy moet pak. Sy sal krag moet kry vir môre. Haar storie agtermekaar kry vir die speurder.


    


    
      
        4Meer daaroor in die roman Donkerdrif (2020).

    Bennie Griessel parkeer onder ’n eikeboom reg agter die ou Kruithuis in Stellenbosch se Markstraat. Hy kyk na die regop struktuur met die ronde dak, en hy dink dis ’n voorbode: Die Verenigde Oos-Indiese Kompanjie het glo meer as tweehonderd jaar gelede kanonne, gewere en buskruit in daardie geboutjie geberg, sonder om dit ooit nodig te hê. Dis nou al dekades lank ’n museum, maar vanmiddag, wanneer Julian Jenkins se beriggewing die internet tref, gaan Twitter die lont aansteek. En dan kom die ontploffings.


    Soos gewoonlik.


    Sosiale media is Stellenbosch se suurstof. Jy sien eers die selfoon aankom, dan die student daaragter, almal van hulle selfie-behep en -betotteld. TikTok, Instagram, Twitter en YouTube, die onheilige vier-eenheid, en die boodskap wat elke plasing uitskree, is: “Kyk na my, kyk na my.” Dit fok alles op.


    Met Le-Lanie Leibrandt se dood is ’n hele klomp sogenaamde “beïnvloeders” teen Stellenboschberg uit om hul eie “ondersoeke” te gaan doen, om te gaan spekuleer, wilde samesweringsteorieë te verkondig, en die SAPD te beswadder. Toe word die stasie oorweldig deur nuttelose wenke, nuuskierige navrae en haatoproepe.


    Hy verstaan die hele ding glad nie. Ten eerste, dié verskriklike dors na aandag. Dié begeerte om te wys hoe mooi en slim en suksesvol en vol opinies hulle is. Hoeveel “vriende” en “volgelinge” hulle het. Die tyd en aandag en energie wat hulle daaraan bestee.


    Hy weet sy perspektief word sterk gekleur deur sy agtergrond van Parow-armoede, van ’n ma wat hom geleer het om nie sy eie beuel te blaas nie. Gebaseer op skaamte vir haar eie swak keuses van ’n huwelik met ’n onambisieuse spoorwegwerker, en hul onvermoë om uit blouboordjie-middelklas te ontsnap. Moenie aandag trek nie, dit was die konstante boodskap.


    En dan is daar sy eie selfbeeld, geslyp en gevorm deur alkoholisme, ’n mislukte huwelik en ’n middelmatige loopbaan – hy’s op pad na sy vyftigs toe en hy’s ’n adjudant-offisier met ’n somtotaal van sewehonderd rand in die bank. Nie die soort ding waarmee jy te koop loop op Facebook nie.


    Maar selfs met dit alles in ag geneem, ontstem die sielkunde agter sosiale media hom steeds. Veral die dryfkrag daaragter: Daardie verterende smagting om spesiaal te wees, om uit te staan, om gesien te word. Hy is al langer as ’n kwarteeu ’n poliesman en hy kan as kenner getuig dat, een: Dit is dikwels die enjin agter misdade van gierigheid. Gaan kyk maar na die bedrieërs en swendelaars se profiele op die internet. Die aanduidings was maar altyd daar, dieselfde pogings om voor te gee hulle is meer as wat hulle is. Twee: Niemand is spesiaal nie. Almal is maar gewone fokkers wat sukkel. Party het ’n bietjie meer geluk as ander. Maar spesiaal? Nie regtig nie. En drie: Dis ’n verslawing, dié verknogtheid aan sosiale media-aandag. En hy ken verslawing. Dit ontneem jou van alles, van jou greep op die werklikheid, van jou beeld van jouself, van jou verhouding met jou geliefdes.


    Hy sluit die motor, loop oor Markstraat na die mooi, witgekalkte landdroshofgebou, en hy weet dis eintlik irrelevant wat hy dink. Alexa hou vol dis ’n nuttige medium. Sy is elke aand op Facebook, sy sê dit is hoe sy op die hoogte bly van wat in die musiekwêreld aangaan, hoe sy die bedryf se “zeitgeist” kan meet. Hy moes haar vra wat dié woord beteken.


    Sy kinders se bestaan wentel, soos almal van hul ouderdom, om sosiale media. Carla én Fritz sê albei mense van Griessel se ouderdom hoort nie op sosiale media nie, want hulle verstaan dit nie. En Cupido se mantra: “Partner, opinions are like arseholes, everyone has one. And they usually stink. The only difference now, met social media, is dat ons almal moet saamruik daaraan. Welcome to Selfie City, we’re dinosaurs, let’s just suck it up.”


    Hy sê vir die klerk van die hof hy soek ’n landdros om af te teken op ’n aansoek om ’n Artikel 205-subpoena, sodat hulle Basie Small se selfoonrekords en bankstate in die hande kan kry.


    Die klerk sê hy moet wag.


    Hy gaan sit op ’n bankie in die besige gang, sy elmboë op sy knieë, sy kop omlaag. Oordink dit alles. As hy pynlik eerlik moet wees, is sy eintlike probleem die gal wat oor die SAPD gebraak word. In die hoofstroommedia én sosiale media. Oor die verval, die korrupsie, die onbevoegdheid van swak opgeleide, onervare mense. Dit ontstig hom, want al dié negatiwiteit beïnvloed feitlik elke interaksie met die publiek, dit maak hulle lewe moeilik.


    En die ergste van alles is dat so baie van die gal die waarheid is.


    Hy wag ’n kwartier voor die klerk hom kom roep. Net voor hy by die landdros ingaan, bel Cupido om te sê Arno Leibrandt, die landboustudent-broer van Le-Lanie, sal hulle vieruur in die Neelsie ontmoet.


    * * *


    Die Neelsie is ’n studente-winkelsentrum, die bedrywige hart van die universiteit se kampus – luide rockmusiek op die agtergrond, studente wat kom en gaan, wat sit en kuier.


    Cupido wag vir hom by ’n tafeltjie in die atrium. “Ons het twenty minutes voor Leibrandt uit die klas uit kom. Benna, my blood sugar is rock bottom, let’s get a bite to eat.”


    Griessel sê hy soek koffie ook. Hulle besluit op die Buzz Juice & Smoothie Bar se aanbod, kry hul eet- en drinkgoed, en loop uit om in die oopte en relatiewe stilte van die Rooi Plein op ’n bankie te gaan sit.


    Cupido lees Julian Jenkins se nuusberig hardop van sy selfoon af. Dis volledig en akkuraat, met die besonderhede oor die vulskuim, Basie Small se agtergrond, en die konneksie met Le-Lanie Leibrandt se dood.


    “Jissis,” sê Cupido terwyl hy sy aarbei-smoothie drink. “Nou gaan die poppe dans, pappie.”


    “En ons het niks,” sê Griessel.


    “Lithpel sal net moet deliver,” sê Cupido. “Da’ moet iets wees, partner. Ek meen, daai safe van hom … Dis wat nié daarin is nie, wat my worry. Waar is die personal documents? All the usual suspects: Firearm licences, title deed of the house, short-term insurance, life insurance? As hy so dik in die geld was, waar’s die investment papiere? Some of it might be digital, ma’ wa’s die originals. And wherever he parked the digital copies, there should be other stuff. Oor sy shenanigans.”


    Griessel knik. “Miskien weet sy suster.”


    “Maar jy sê sy’s slippery?”


    “Dalk is Witkop reg. Miskien is sy net in skok.” Griessel hap aan sy hoender-wrap. “Ek het gedink, Vaughn … Dit hoef nie oor sy militêre agtergrond te wees nie. Die Ysterman-ding, die fietsry …”


    “Hoe meen jy?”


    “Opkikkers, Vaughn. Dis lank nie meer net steroïede nie. Hulle gebruik nou gesofistikeerde goed, veral uit Rusland uit. En ons praat van groot geld. Small was in Brittanje, die VSA, hy kon gaan kontakte opbou het. Hy was in Mosambiek, dis ’n goeie roete om die dwelms mee in te bring. Verkoop dit vir kontant, hou net genoeg vir kleingeld in jou kluis. En toe is daar ouens wat nie van die kompetisie hou nie.”


    Cupido oorweeg dit. “Ek weet nie, Benna. Daai ses dudes was next level pro. Dit voel net nie vir my na ’roids en gangstas nie. Too much sophistication.”


    “Jy’s seker reg.”


    Cupido kyk lank na Griessel. Hy sê: “Benna, is jy okay?”


    “Net so bietjie tam. Lang dag, min slaap …”


    “Hashtag me too. Ma’ is dit al? Nothing else?”


    “Hoekom vra jy?”


    “Partner, jy moet verstaan, ek wil nie pry nie, ek vra, want jy’s my broer. Nou ’n maand of wat terug, toe is jy lekka. High spirits, full of beans, despite our collective professional setbacks, jy’t happy gelyk. Ma’ nou, die laaste tyd … Jy … En ek praat nie van die four o’clock fatigue wat nou inskop nie, ek praat van in general, past few weeks. Jy’t jou funk verloor, partner. So ek wil vra, respectfully: Hoe staan die dinge met jou en die bottel?”


    Griessel sit die leë koffiekoppie neer. Hy sug. “Ek sukkel, Vaughn. Maar ek hou.”


    “Dis die wedding,” sê Cupido met sekerheid.


    Bennie sug diep. “Die troue … Dis nie spesifiek die troue nie. Dis … Ek weet nie, Vaughn … Nou dat dit gaan gebeur, dit laat mens dink. Oor jouself. Oor jou lewe, oor wie jy is en waar jy is en al die fokops wat agter jou lê. Dis soos padtekens wat sê daar’s nie ’n manier dat jy vorentoe ’n sukses kan maak van enigiets nie. En jy probeer positief wees, jy sê vir jouself jy’s amper vierhonderd-en-dertig dae op die waterkar, jy’s darem ouer en slimmer, jy’t baie van jou spoke begrawe, jy gaan okay wees. En dan onthou jy: Jy’s deel van ’n polisiediens wat uit is op sy voete. Musad Manie, uitgewerk by die Valke. Hy was ’n rots, daardie man, hy was vir my die beste voorbeeld van wat ’n bevelvoerder moet wees. Hard, maar regverdig. Nou is Mbali ook weg. Die eerlikste polisielid wat ek ken. Hoe de fok gaan ons maak sonder mense soos hulle? Misdaadsyfers styg, elke dag is daar nuwe goed oor korrupsie en geldmors en swak bestuur, kyk waar trek ons nou al met beurtkrag … Wanneer laas het ons ’n polisieminister of ’n nasionale kommissaris gehad wat weet wat hy doen, Vaughn? Om nie eens te praat van ’n provinsiale kommissaris nie, dis alles net politiek en binnegevegte en ’n gespook om by die vleispotte uit te kom. Al die stories oor die generaals wat kop in een mus is met die bendes. Daar’s te veel rokies wat trek, iewers gaan daar ’n vuurtjie wees. Dan dink ek, ek moet uit, ek moet iets anders gaan doen. Maar wat? Speurder wees, dis al wat ek het, al wat ek kan doen. So, ek is basies gefok. En dan onthou ek, toe ek laas só gevoel het, het Jack Daniel’s die pyn so baie verlig …”


    Cupido knik met begrip. “I feel you, Benna. Dinge lyk nie great nie. Ek worry ook maar. But we both know this is a transition phase. Never as good as we hope, never as bad as we fear. En in hierdie land fix ons op die ou end alles. Skeef en krom, I grant you, maar ons fix dit. Ding is, partner, ek scheme, dis nie die wedding wat jou eet nie, en dis nie politics nie. There’s something else, en ek weet wat dit is …”


    Griessel lig sy wenkbroue in afwagting.


    “Dis ’n classic case of midlife crisis, pappie. Daai is jou probleem. Forty-nine, the big five-oh is net om die draai, jy scheme jy’s ’n failure, ’cause why, twintig jaar gelede het jy gemeen om nou al ’n general te wees. But then life happens, en dan kom late forties, en die midlife crisis. Classic. Very common, happens to us all. Ma’ hier’s die goeie nuus: There’s a cure, Benna, a two-part cure, moet jy nie worry nie. Part one is, you need a reality check, want jy kyk na die verkeerde goed. Look at the great stuff: Alexa reken jy’s the best thing since sliced bread, daai vrou vrek oor jou. And why? Oor jou hart, partner. Hy’s mooi. Gister, toe ek jou phone en Carla antwoord, toe hoor ek, daai kind is crazy oor jou. Very proud of her daddy, loves him a lot. En ek weet ek sê jy’s die tweede beste detective in the service, ma’ daai is net jokes. Jy’s die beste, Benna. You make a difference. In hierdie dorp, in hierdie land. En dan’s da’ nog jou music, Benna. Bass player in a rock ’n roll band, living the dream, following your passion. Da’s nie baie wat daai kan sê nie.”


    “En part two?”


    “Well, my first thought was, bachelor party, die rofste, grootste bachelor party in the history of the SAPS. But that’s not gonna fly, given your history me’ die booze. So, ek scheme, Benna, ons gaan iets uitdink wat die wedding vir jou special gaan maak. Something to look forward to.”


    “Soos wat?”


    “I’m still working on it. You can’t rush genius …”


    En dan sien hulle vir Arno Leibrandt aankom.

    Dis Cupido wat vir Leibrandt van alles vertel, met ’n sagte, empatiese stem.


    Hy verduidelik dat hulle vir Basie Small en sy honde verdink het vir die dood van Le-Lanie. Hul vermoede was dat dit nie opsetlik was nie, maar dat hy wel gepoog het om die toneel na iets anders te laat lyk, en strafregtelik vervolg kon word. Dat hulle hul bes gedoen het om ’n lasbrief vir die kaakafdrukke te bekom, maar geen landdros wou dit onderteken nie. Daar was nie enige ander bewysstukke nie. Onder dié omstandighede kon hulle nie met Arno of sy familie oor hul vermoedens praat nie. Maar nou kan hulle. Die afdrukke is aangevra, hopelik is daar binne die volgende paar dae nuus. En afsluiting.


    Griessel hou die student stip dop vir sy reaksie. Arno sit woordeloos en luister, sy verslaentheid lyk eg.


    Cupido sê hulle weet die sensasie rondom die Small-moord gaan die Leibrandts weer van voor af ontstel, en hulle is baie jammer daaroor. “Die crazies da’ buite gaan all sorts of wild theories rondgooi, en jy gaan partykeer die target wees, Arno. Ons advice is, stay off social media for the next few weeks. Let us work the case, as ons die ouens vang, gaan alles weer back to normal wees.”


    “Dankie, oom,” sê Arno. “Ek verstaan.”


    “Nou is daar iets wat ons vir jou moet vra,” sê Griessel.


    “Because we have to do our jobs properly,” sê Cupido.


    “Dis net vir die rekord,” sê Griessel. “Ons is regtig jammer.”


    Arno maak sy oë toe en hy knik. Hy lyk weerloos, soos iemand wat ’n fisieke aanslag verwag.


    “Waar was jy gisteroggend tussen nege en tien?”


    “In die klas, oom. Grondkunde.”


    * * *


    Kaptein Philip van Wyk van die Valke se Inligtingsbestuursentrum bel toe Griessel op pad terug is kantoor toe. Hy sê hy het goeie en slegte nuus, maar dan breek die lyn op.


    Griessel stuur vir hom stempos op WhatsApp: “Ons is klaar vir die dag, Phil, kan ek daar langs kom? So oor ’n driekwartier? Dan hoef ons nie oor die telefoon te gesels nie. Die lyne is befoeterd met die beurtkrag.”


    Van Wyk stuur ’n duim-op en die boodskap: Dan kan jy sommer die laptop en selfoon weer saamvat.


    * * *


    Die Valke se Wes-Kaapse hoofkantoor is in Bellville se A.J. Weststraat. IMC is op die eerste verdieping. Net adjudant-offisier Reginald “Lithpel” Davids is nog daar.


    Hy het sy bynaam gekry omdat hy vroeër jare ’n spraakgebrek gehad het wat later met chirurgie reggestel is. Hy is altyd opgewek, lank en maer, met ’n massiewe Afro-haarstyl en ’n groot, skitterwit glimlag. Vanmiddag geklee in ’n ontwerper-geskeurde denim, ’n groen T-hemp en sandale. Op die hemp staan in groot wit letters: If I said I’ll do it … Onderaan, in kleiner letters: … there’s no need to remind me every six months.


    Griessel groet.


    “Cappie, good to see you, even if you look like shit. Hulle werk vir julle hard daar in die Volvoville in, nè.”


    Griessel vra of enigiemand by die Valke al weet waarom Mbali Kaleni bedank het as hoof van die Ernstige en Geweldsmisdaad-eenheid.


    “Just a few new rumours. She had dirt on the brass, they forced her out. Daai soort van ding.”


    “Wie het oorgeneem?”


    “Uncle Frankie is temporary CO van Serious and Violent.” Hy verwys na kaptein Frank Fillander, die oudste en mees geliefde lid van Mbali se voormalige span.


    “Dis goed,” sê Griessel. “Ek hoop hy kry die job.”


    “Okay, let’s rock ’n roll, cappie. Het die baas vir jou gesê daar’s good news en bad news? Hy stuur sy regards, hy moes Alfredstraat toe vir ’n meeting. Hy gaan try om die budget cuts te protest, but I’m not holding my breath.” Die hoofkwartier van die Suid-Afrikaanse Polisiediens in die Wes-Kaap is in Alfredstraat in Groenpunt.


    “Gee my die goeie nuus,” sê Griessel. “Ek het dit nodig.”


    “Dope, cappie. So, the good news is, ek het al twee die email attachments se passwords gecrack. Wasn’t rocket science, dit was die Small dude se ID. First one is …” Hy gee vir Griessel ’n uitdruk aan. “… a portfolio report van Allan Gray Investments. The man had a nest egg of four point two million, cappie, nie sleg vir ’n Recce nie, nè? Daai is wat ek hoor, hy was Special Forces?”


    “Hy was.”


    “Dope.” Davids gee die volgende uitdrukstuk vir Bennie. “And this is the other attachment, with which the plot thickens. Dis van ’n company in the US of A. Vega Resources. They call themselves a ‘non-financial risk management company’, ma’ ek het so ’n bietjie research gedoen. Hulle is basically ’n rent-a-soldier outfit for companies doing business in all the awkward little hotspots around the globe. Nou, die attachment is ’n job offer van hulle chief of recruitment, a mister Gordon Cameron. Made to Small, dated this Monday past. In a nutshell, it says: Long China was very impressed with your services back in 2019, they want you to come back, and do more of the same – training security teams at their new mining venture in the Democratic Republic of the Congo. Toe gaan google ek vir Long China, cappie. ‘Long’ means ‘dragon’ in Chinese, en Long China is partially owned by the Chinese government, they’re the second biggest cobalt producer in the world. And, just so you know, in die DRC is daar kwaai baie cobalt, which is a mineral very much in demand in this day and age. Hulle soek dit vir al die EV’s se batteries.”


    “EV’s?”


    “Electric vehicles, cappie. The transport of the future. In countries that don’t have loadshedding, of course. En check dit uit: They offered Small a salary of twenty-five thousand dollars a month. Daai is driehonderdduisend in rande, Cappie. Per month. Not exactly chump change. No wonder this motherfucker had the fat nest egg with Allan Gray. Ma’ in sy sent folder is daar ’n email, addressed to Vega. En in die email sê hy nee, dankie, ek soek nie daai job nie.”


    * * *


    Griessel ry eers ná ses huis toe. Die spitsverkeer op die N1 is steeds dik, hy’t nie gedink hy sal ooit terugverlang na die Covid-inperking nie. Daardie tyd het dit net twintig minute geneem om op verlate paaie van Stellenbosch tot in Bellville te kom. En vyf-en-dertig minute na Alexa se huis in Oranjezicht op die N2.


    Hy voel die moeg deur sy hele lyf, sy gedagtes dwaal. Van die Small-saak en wat hulle nou weet en hoe min dit hulle help, na die toestand van die Valke se hoofkwartier. Dit lyk elke keer ’n bietjie slegter, die steenwerk is vuil en verwaarloos. Binne was die gange stil, sy voetstappe het geëggo van die kaal vloer af. Hulle raak al hoe minder, sy oudkollegas het vir hom en Cupido gesê die tekorte word nie meer aangevul nie.


    Cupido sal sê dis ’n oorgangstydperk. Hy self is nie so seker nie.


    Midlife crisis.


    Hy stem nie saam nie.


    As dit die waarheid is, het syne al tien jaar gelede begin. Dis g’n midlife crisis nie. Dis net na die feite kyk. Na die moeras waarin alles besig is om te verval.


    Wat gaan hy doen? Maar so stadig saam met alles wegsink?


    Griessel ry op in Buitengracht en hy dink, die Fireman’s Arms is net dáár, in Mechaustraat. Wat hy nou nodig het, vir krag, vir beter voel, vir ’n ander perspektief, is hulle skyfies met die kerriesous. En ’n lang bier. Hy sal nie hardehout drink nie, net een, koue, goue lang bier, hy’s meteens honger. En dors.


    Hy maak ’n u-draai by Somerset, dan links in Mechau, net een lang bier, hy soek parkering by Chiappini-plein, die Arms sal besig wees dié tyd van die middag, die atmosfeer verwelkomend, die ou bekende reuke, hy voel ’n tinteling in hom.


    Sy selfoon lui.


    Dis Alexa.


    Hy wil nie nou met haar praat nie. Want hy kan nie vir haar lieg nie. As hy antwoord, is die skyfies en sous en die bier daarmee heen. En sy hele wese wil dit alles hê.


    Die foon lui nog steeds.


    Hy sien nie parkeerplek nie.


    Hy antwoord.


    “Bennie, jy’s seker doodmoeg. Ek het lasagne by Woolies gekry, dis net ’n halfuur in die oond, hoe laat gaan jy by die huis wees?”


    * * *


    Sy maak die deur vir hom oop en hy omhels haar en hy klou.


    Sy weet, soos net ’n mede-alkoholis kan weet. Daarom sê sy niks, sy druk hom net. Tot hy laat los.


    “Ek het lekker sap,” sê sy. “Van Woolies se gemmer wat jy so van hou.”


    “Asseblief.”


    “Kom ons gaan sit op die balkon.”


    Hy loop solank op met die trappe. Trek sy baadjie uit in die slaapkamer, hang dit op. Gaan uit by die dubbeldeur, tot buite, sit by die tafeltjie. Hy kyk uit. Na regs staan Tafelberg, na links lê die stad uitgestrek. Daar onder, die Fireman’s Arms.


    Hy sug.


    Here, dit was amper. Die dranklus. Dis ’n slu, swart hond wat in sy kop se donker kolle rondsluip, wat hom wil wysmaak dat alles daarmee heen is. Dat suip die uitkoms is, die roete na verdowing en verligting. Fok. Hy sal sterk moet wees. En waaksaam. Hy sal by die shrink moet uitkom. En by Dok Barkhuizen, sy borg by Alkoholiste Anoniem.


    Alexa kom uit met ’n skinkbord, die sap, en ’n bordjie kasjoeneute. Hy wil opstaan om die skinkbord te vat, maar sy sê: “Sit jy net lekker.”


    Hy kyk na haar terwyl sy gaan sit en ’n glas vir hom aangee.


    Die eerste keer wat hy haar ooit gesien het, was op televisie. Dertig jaar gelede. As die sangeres Xandra. Sy het “Soetwater” gesing, in ’n noupassende swart rok, blond en sensasioneel mooi, met daardie Dietrich-agtige stem, net sy en ’n mikrofoon in die helder kollig van ’n rookgehulde verhoog:


    ’n Glasie vol sonlig, ’n soet kelkie klein.


    Skink Soetwater.


    ’n Mondjie vol liefde, ’n slukkie vol pyn.


    Drink Soetwater.


    Elke frase vol romantiek en sensualiteit en verlange. Hy onthou, helder, asof dit gister was; hy was so half verlief en half wellustig, soos elke man wat haar daardie aand op die kassie gesien het. En hy’t geweet sy gaan ’n ster word.


    En sy het. Die volk se liefling.


    Hy het haar eers vyf-en-twintig jaar later ontmoet, in hierdie huis, daar onder, in die sitkamer. Hy het haar nie herken nie. Sy het sleg gelyk. Verwaarloos, getraumatiseer, ’n halfbeskonke alkoholis. Lank nie meer in die kollig nie, danksy ’n verwoestende huwelik met ’n toksiese man. Griessel moes haar ondervra, want sy het dié oggend langs haar vermoorde eggenoot wakker geword. En toe sien hy – agter die verval en die skok en die vernedering en warboel van daardie oggend – haar sagtheid, haar skoonheid en die stille krag van haar persoonlikheid. En die sensualiteit en romantiek, steeds daar iewers, onder al die houe wat die lewe vir haar gegee het.


    En nou sit sy oorkant hom, haar lang, ongekleurde hare meer grys as blond, die lewe se spore in die plooie om haar oë en mond, maar haar oë jonk en vol liefde en deernis. Hy voel die krag van sy gevoelens vir haar.


    “Ek het amper gedrink,” sê hy.


    Sy strek oor die tafel en neem sy hand.


    “Dis … die troue,” sê hy. “Nee, nie die troue nie. Om getroud te wees. Die verantwoordelikheid. Ek moet vir jou kan sorg. Ek weet jy gaan sê ons sorg vir mekaar. En dis waar. Maar ek wíl vir jou kan sorg. En nou is alles besig om so stadigaan inmekaar te val, Alexa. Die land, die polisie, die hele stelsel …”


    “Ek verstaan,” sê sy.


    “Ses, sewe jaar gelede het ons dalk vyftig dockets op die tafel gehad. Nou sit daar baie in Stellenbosch met honderd-en-twintig of meer. By van die ander stasies is dit tweehonderd. En die lede loop en hulle stel nie genoeg mense aan nie en … Ek weet nie hoe lank ek nog sal kan …”


    Hy drink van die sap.


    Sy sê: “Ek het gesien. Op Netwerk24. Van die man met die vulskuim in sy keel.”


    Hy reageer nie.


    “Dis julle saak,” sê Alexa.


    Griessel knik.


    “Toe jy hom sien. Dis wat jou eintlik ontstel het.”


    “Jy weet ek wil nie daardie deel van my werk huis toe bring nie.”


    “Wanneer laas was jy by die sielkundige?” vra sy.


    Hy trek sy skouers op. “Miskien moet ek net ordentlik slaap.”


    “Maak ’n afspraak, dat sy weer vir jou kan sê jy kan nie almal red nie.”


    “Okay.”


    “Ek is ook bang,” sê sy. “Vir getroud wees. Vir wat vir ons in hierdie land voorlê. Maar dan dink ek, wat my die bangste maak, is om sonder jou te wees vir die res van my lewe.”


    Griessel staan op en hy gaan buk by haar om haar te soen.


    Daarna vra sy: “Kan ek vir ons musiek opsit?”

    Vyf-en-twintig minute voor ses in die oggend.


    Woensdag, 26 Mei.


    Sewentien dae voor die troue.


    Evert “Tau” Berger lê in die veld, teen die ruwe steilte, sy donker broek en windjekker maak hom feitlik onsigbaar teen die helling. Dis nog nag, maar nie pikdonker nie. Die gloed van die dorp se straatligte, minder as ’n kilometer weg, en die wye sterrehemel daar bo is genoeg. Hy sal kan sien, sou daar beweging wees hier onder.


    Dagbreek op Clarens is veronderstel om vanoggend om presies 06:47:50 te wees. Tau weet die landskap sal hier van halfsewe af al begin kleur en definisie kry. En die son sal eers teen sewe-uur direk op die dorpshuise skyn om die volle glorie van dié “juweel van die Oos-Vrystaat” te onthul. Danksy die lang skaduwee van die Berg Horeb, deel van die Rooiberg-reeks, reg oos van die dorp.


    Hy waak nou teen die westelike flank daarvan, met ’n uitsig oor die Clarens Golf and Leisure Estate. En die dorp self, daaragter.


    Sonskyn, weet Tau, sal wys dis die mooiste tyd van die jaar in dié skilderagtige uithoek van die land, wanneer die herfskleure bedags in al hul skouspelagtige skakerings begin saamsmelt met die goud van die kranse. Die skoonveld en setperke van die gholfbaan is nog helder groen, die winterryp sal eers oor drie of vier weke toeslaan.


    Tau is die baanopsigter, die man wat elke oggend douvoordag saam met sy span moet sorg dat die sandkuile gevee, die setperke gesny, die putjies geskuif en die blare opgehark is. Daarom dat hy weet van dagbreektyd en sonskyn.


    Maar hy dink nie nou aan sy dagtaak nie.


    Hy wag vir die aanvallers.


    Tau is kort, ’n welig-bebaarde en diepbruin-gebrande honderd-een-en-sewentig sentimeter lank. Hy weeg net sestig kilogram. Die indruk wat hy skep, is egter van ’n groter man, danksy die dik bos lang, geelblonde hare, dikwels vasgemaak agter sy kop vandat hy die Weermag verlaat het. Dit, saam met sy opvallende ligbruin oë en algemene onverskrokkenheid, is ook die oorsprong van sy bynaam, sedert sy kinderdae. “Tau” beteken “leeu” in Sesotho, Setswana en Sepedi. Hoewel daar van sy oudmakkers was wat sou beweer sy vreesaanjaende gesnork snags was eintlik verantwoordelik daarvoor.


    Hy wag vir die aanvallers, want hy het twee en twee bymekaar gesit: Basie Small se suster Emilia het hom vertel hoe Basie dood is. Toe was hy reeds sestig persent seker. Net sestig, want in hierdie land weet jy nooit.


    Toe bel hy vir Dewey Reed. Drie keer. Eers laatmiddag gister het ’n man geantwoord. ’n Kaptein in die polisie op Humansdorp, wat sê Dewey is die oggend doodgeskiet. Niks gesteel nie, eienaardige besigheid.


    Toe weet Tau Berger, Basie was al die tyd reg. Die ding gaan terugkom om vir hulle te byt.


    Dit het. En nou gaan hulle vir hom ook kom.


    Hy’t die hele ding deurdink: Basie en Dewey. Jy vat nie vir Basie en Dewey sommer so uit nie. Basie en Dewey was ysters, die beste van die beste. So, die aanvallers is goed.


    Hulle het geweet waar Basie bly, dat hy honde het, dat hy by die huis gaan wees. Hulle het geweet waar Dewey is. Hulle het ’n manier gekry om by die Iinyathi Hunting Lodge vir Dewey te verras en hom uit te haal.


    Dit dui op beplanning. Verkenning. Voorbereiding. Vaardigheid.


    Daarom sal hulle weet wat Tau se selfoonnommer is. En hulle sal dit dophou. Sy oproepe, sy ligging, sy aktiwiteit.


    Toe trap hy sy foon stukkend en hy breek die simkaart met sy hande en hy ry oor na een van die spazawinkels anderkant die R711 en koop vir hom drie. Ongelys, onge-RICA, swartmarkfone. En hy stuur vir Emilia ’n boodskap. My nuwe nommer. Tau.


    Hulle sal weet waar hy wat Tau is, bly. In ’n huis op die Clarens-gholflandgoed, heel agter, heel bo, in Kgwadistraat. Hulle sou nagevors het hoe dit hier lyk. Google Earth, die landgoed se webwerf. Hulle sou sekerlik iemand gestuur het om te kom kyk hoe dit alles werk, die sekuriteit, die lê van die terrein.


    Toe vra hy homself, as hy dit self moes doen, hoe sou hy vir Tau Berger uitgehaal het?


    Jy stuur ’n oormag, dis hoe. Want Tau is nie jou speelmaatjie nie.


    Jy oorweeg dit om by die gholflandgoed se voorhek in te kom, met ’n paar stelle gholfstokke in die kar en ’n bespreking in een van die huise. Ja, ons is net vyf of ses gewone ouens wat agttien gate kom speel en so ’n bietjie kuier, moenie oor ons worry nie. Vuurwapens in die gholfsakke. Maar daar is risiko’s. Die CCTV-kameras by die hek, die skandering van bestuurs- en motorlisensies. Die kredietkaart wat vir toegang en vir die huis se huur moet betaal. Dit sal alles spore los. En dit wil jy nie hê nie.


    Die alternatief?


    Kom oor of deur die landgoed se geëlektrifiseerde heining. Prakties gesproke maklik, want dis maar twee meter hoog, die draad knip maklik en die elektrifisering is meestal tydens beurtkrag af.


    Strategies is dit effens moeiliker, want die heining loop vir amper twee kilometer al langs die R712 – die teerpad tussen die landgoed en die dorp Clarens – en die kanse is goed dat iemand jou gaan sien as jy daar wil deur en in.


    Die manier hoe hy vir Tau Berger sou uitgehaal het, is om met jou voertuig of voertuie daar anderkant by die Maluti Mountain Lodge langs die R712 te gaan parkeer. In die donker, vieruur in die môre. Vuurwapens in visstoksakke, jy maak of jy forel gaan vang. En dan wag jy tot daar niemand aankom nie, en jy en jou oormag draf in die donker oor die teerpad, die veld in. Al met die noordelike, geëlektrifiseerde grensdraad langs, tot hier onder die berg Horeb, van waar jy Tau se huis van ’n hoogte af kan bespied. En jy sien dis doodstil, en jy knip die draad en jy gaan deur en jy verras hom, voor hy sesuur opstaan om sy werk te gaan doen.


    Dis hoekom Tau nou hier teen die berg lê.


    Nie om die aanvallers te keer of dood te maak nie.


    Die ding is, Tau het vrae. Soos: Hoekom nou, ná ’n dekade, vir hom en Basie en Dewey uithaal?


    Hoekom juis nou?


    Iets het gebeur. Of iets gaan gebeur. Maar wat?


    Hoe maak hy, dat hulle nie meer vir hom wat Tau is, wil uithaal nie? Dat hulle vir hom sal uitlos, tot in lengte van dae?


    Daar’s ander, minder belangrike vrae, ook, maar hy sal met dié hooftrekke begin. En hy soek antwoorde.


    Daarom wil hy hulle nie keer of doodmaak nie. Hy wil net een van die fokkers vang. En hy vermoed een van die fokkers gaan by of naby die geknipte draad bly, net om die agterhoede te dek. Dis wat ’n voorbereide, vaardige span sal doen.


    Dis die fokker vir wie hy wil vang. En sy vrae vra. En dan sal hy maar moet sien wat hy met die fokker doen.


    Om presies twintig minute voor die uur sien hy hulle kom. Ses mans, in gelid. Oop en bloot, hier onder in die veld, al met die heining langs. Goeie tempo, maar nie oorhaastig nie. Voorbereid en vaardig. Geen gewere in sig in die gloed van die dorp en die sterre nie. Dit beteken handwapens. Met knaldempers.


    Tau dink: Kom maar, fokkers, kom maar. Tau Berger is nie julle speelmaatjie nie.


    * * *


    Hy sien hulle weet presies waar sy huis is, want hulle knip die draad lynreg daaragter. Skaars dertig meter van waar hy lê.


    Tau begin beweeg. Hy staan stadig en versigtig op van waar hy lê, maak seker sy litte is los, sy bloedsomloop is aan die gang. Hy tel die gholfstok op, die ou eenhout-drywer, lekker swaar kop, nog van hout. Hy skuif die gevegsmes, die Gerber Merk II, reg in die skede aan sy gordel. Skud die swart rugsak op sy skof reg. Alles daarin styf gepak, dit gaan nie ’n geluid maak nie.


    Sy oë op die ses.


    Al ses van hulle draf ligvoets deur die opening in die draad, in die rigting van die waterreservoir.


    Hy was verkeerd, dink Tau. Een gaan nie hier agterbly nie.


    Okay. Plan B.


    Hy draf agter hulle aan.


    Hulle kyk nie om nie, beskerm nie hulle sesuur nie, want hulle verwag niemand daar nie.


    Eerste fout.


    Hy hou sy afstand, volg hulle. Tot by die reservoir. Hy hoor hulle gedempte stemme, sien hulle handtekens.


    Vyf gaan af. Een bly by die reservoir.


    Tau sien hoe Agterryer teen die ronde reservoir soek vir ’n leer. Hy wil daar op.


    Moenie daar opklim nie, fokker. Dan raak dit moeilik om jou te bliksem.


    Agterryer kry die leer. Hy staan eers, haal sy eie rugsak af, haal iets uit. Tau kom al hoe nader. Lig die ou houtkop-drywer.


    Agterryer het ’n nagskoop in die hand, hy wil dit op sy kop sit.


    Staan net só, dink Tau. Staan net só.


    Hy swaai die drywer. Dit maak ’n swoesj-geluid. Agterryer koes, maar Tau het geweet hy sal.


    Die drywer maak kontak met Agterryer se skedel, net bo die regteroor. Die man val soos ’n kaartehuis.


    Uitstekende balkontak, dink Tau.


    Het jou, fokker.

    Om sewe minute oor ses staan Vaughn Cupido voor die stoof in die kombuis van Desiree Coetzee se Welgevonden-meenthuis. Sy afgemete honderd gram hawermout kook in ’n potjie voor hom, die melk en heuning staan reg, sy selfoon lê langsaan, die Lose It!-app geaktiveer.


    Soos elke oggend, is hy so ’n bietjie vies vir die mense van Jungle Oats. Eendag gaan hy nog bel, op hulle consumer line, en vir hulle sê, julle het nie respect vir dik donners wat op ’n diet is nie. Want da’ op die red pack with the faintly smiling tiger, print julle nutritional information wat net mooi useless is. A forty gram serving? You can’t be serious. Forty grams gaan jou skaars hou tot ná morning parade met colonel J, dan bekruip die honger jou soos daai faintly smiling tiger, en dan wil jy vreet, pappie. Bye-bye diet, it’s pig-out day. Forty fucking gram serving, daai is vir kinnertjies, nie die second best, somewhat overweight detective in die SAPS nie. Get real.


    En dan lui sy selfoon en hy sien dis Griessel, en hy dink, aha, nou kan hy vir Benna sê van sy blink plan.


    * * *


    Griessel is in sy motor, op die N2 op pad Stellenbosch toe, uitgerus, fris en vars ná nege ure se slaap en ’n verrassend smaaklike kaas-en-biltong-omelet wat Alexa vanoggend met groot liefde voor hom neergesit het. Ongelukkig is kosmaak nie een van haar talente nie. Sy is ’n uitstekende sakevrou, steeds ’n formidabele sangeres en ’n goeie pianis. Met, sê sy dikwels, “’n passie vir kook”. Maar sy het geen aanvoeling daarvoor nie. Voor die stoof raak haar aandag maklik afgelei, sodat sy nie altyd kan onthou watter van die resep se bestanddele reeds in die pot is nie. En haar smaaksintuig is verdag. Maar vanoggend was sy, tot Griessel se verligting, op haar stukke.


    Ondanks die dag se goeie begin, sit hy homself en verwyt. Dat hy gister so naby aan suip gekom het. Dat hy die moordtoneel en die moeg en die doodloopstraat van die ondersoek en die moeilikheid in die polisie en die land toegelaat het om hom so naby aan die afgrond te neem. Ná al die harde werk van die afgelope jaar. Maar hy sal nie dat dit weer gebeur nie. Hy sal al die regte dinge doen.


    Nou moet hy eers fokus op die Small-moordsaak. Wat hom daaraan herinner dat hy vir Vaughn moet laat weet van Lithpel Davids se bevindinge, en sy reëling met Emilia Streicher.


    Hy bel.


    Dit lui skaars voor Cupido antwoord: “Benna, ek het dit.”


    “Het wat?”


    “Part two. Of the midlife crisis cure. Daai ding wat ’n smile op jou dial, ’n huppel in jou knuppel, ’n spark in jou arc gaan sit.”


    “Daar’s niks fout met my knuppel nie.”


    “Aha, I sense a hint of the old Bennie we know and love.”


    “Wat is part two?”


    “Right. Ek scheme, when a man is struggling, lead him back to his passion. En jou passion, Benna, is music.”


    “Jy sal meer spesifiek moet wees.”


    “Jy moet sing, partner. Op die wedding.”


    “Nee, nee,” sê Griessel met groot geduld, “Lize Beekman sing op die troue.”


    “Ek meen nie during the ceremony nie. Ek meen, met die reception. Agterna. Julle het mos ’n band gekry vir die reception.”


    “Ja, maar …”


    “En jy gaan mos al jou band se members na die wedding toe invite, right?” Griessel speel baskitaar as deel van ’n vierstuk-orkes met die naam ROES. Hulle tree soms Vrydag- of Saterdagaande op by troues en partytjies vir ’n ekstra inkomste, hul naam afgelei van die feit dat al die lede middeljarig en verroes was toe hulle begin het.


    “Ja …”


    “So, da’ gaan instruments wees van die band wat speel, en ROES se manne sit in die crowd. Al wat jy moet doen, is om met die band wat speel te organise lat julle een song self gaan doen. Dan sing jy vir Alexa. Very romantic gesture, you’re following your passion, you’ll bring down the house. ’Cause why, daai is wat jy nodig het. Confirmation of your worth, a little bit of being the center of attention, and following your passion. Bye-bye midlife crisis.”


    “Sommer net so?”


    “Dis nie wat ek sê nie. But it’s a big step in the right direction.”


    “Ek sien …”


    “So? Wat dink jy?”


    “Dis nie ’n slegte idee nie …”


    “Attaboy. Nou moet jy net uitfigure wat jy gaan sing. Something close to your heart.”


    “Ek sal moet dink …” Dan: “Dankie, Vaughn.”


    “No problem. Ek’s dik, ma’ ek’s nie dom nie.”


    Griessel lag. Dan vertel hy vir Cupido van sy gesprek met Lithpel Davids – Basie Small se belegging van vier-punt-twee miljoen rand, en die werksaanbod van Vega Resources om weer opleiding van sekuriteitspersoneel by ’n kobaltmyn in die Demokratiese Republiek van die Kongo te kom doen. Vir ’n Chinese mynmaatskappy, teen driehonderdduisend per maand. ’n Aanbod wat Small van die hand gewys het.


    “That explains the house. The lifestyle. But not the murder.”


    “Dis die ding. Lithpel sê iets pla hom. Van wat hy noem ‘Small se digital footprint’. Hy sê dis nie soos gewone mense s’n nie. Small se e-pos, sy browser-geskiedenis, sy selfoonrekords, en die Signal-app wat boodskappe outomaties uitvee … Dis asof Small ekstra versigtig was. Soos iemand wat dink daar’s ouens wat hom digitaal dophou.”


    “Help ons niks as ons nie weet vir wie hy versigtig was nie.”


    “O, en daar is geen van sy persoonlike dokumente op die rekenaar nie. Small het Microsoft se OneDrive gehad, maar daar’s ook basies niks in nie.”


    “So, we have nothing, except for the slippery sister.”


    “Ja. Sy’t vyfuur vanoggend ’n WhatsApp gestuur. Sy’t die vroeë vlug gevat. Sy Uber van die lughawe af, sy behoort tienuur by die kantoor te wees.”


    * * *


    Net voor agt. Die son skyn nou, hoog teen die berg Horeb bokant Clarens.


    Tau Berger sit op sy hurke en kyk na die fokker. Die man lê op sy rug, bloed teen die agterkop nou droog en donker, sy oë toe, maar hy haal asem.


    Tau het hom goed bygekom met die eenhout, daar onder by die reservoir. En toe het Tau kabelbinders en die maskeerband uit sy rugsak gehaal en die ou se polse en enkels vasgemaak, sy mond toegeplak, die fokker opgetel en oor sy skouer gegooi. Gedra, uit by die gat in die heining, op teen die berg.


    Die aanvaller was swaar. Negentig, vyf-en-negentig kilogram saam met die ou se eie rugsak-bagasie, Tau het gesweet en gespook, ondanks sy fiksheid. Hoe hoër op teen die helling, hoe steiler die gradiënt, knieë later lam. Tyd was nie aan sy kant nie. Hy moes so gou moontlik so ver moontlik wegkom. Tien minute, dis wat hy bereken het, ’n minimum van tien minute vir die ander vyf om in Tau se huis te kom, te sien hy is nie daar nie, en weer na die gat in die heining te draf. Vyftien, as hy baie gelukkig is.


    Hy het in sy kop probeer tyd hou, sy horlosie-arm het geklou aan die vrag op sy skouer. Toe hy dink twaalf minute is verstreke, het hy die fokker agter die rots neergesit, teruggekyk en gesien hulle kom nog nie aan nie. Maar hy was driehonderd meter op teen die helling, dit was steeds nag en dié skuilte was goed. Toe wag hy. Op sy horlosie het dit gewys: sewentien minute, toe kom hulle uit.


    Tau het gedink hulle het hulle makker eers by die reservoir gaan soek, sekerlik saggies geroep. Toe, die verbasing. Waar is hy? Gevloek. Gewag. Gespekuleer. En toe besef, daar is een van twee moontlikhede. Die makker het gedros, of hy wat Tau is, het die ou gevang. Nie een van die twee moontlikhede kon vir hulle goeie nuus gewees het nie.


    En nou het hulle net een keuse: Kom weg daar. Want sê nou maar Tau bel die polisie. Of hy kom vir hulle. Hulle sal goed weet: Hy’s niemand se speelmaatjie nie.


    Hy’t gesien hoe hulle by die gat in die heining uit is. Gaan staan het. Twee van hulle het nagskope opgesit, die berg bekyk. Tau het plat gelê. Hulle het saggies geroep, gekyk, gewag, bekommerd gesels. En toe draf hulle weg in die rigting wat hulle gekom het.


    Tau kon daarna rustig en rus-rus die fokker opdra teen die berg, tot by die plek wat hy al gistermiddag uitgesoek het. Die skeur waar niemand jou gaan sien nie.


    Hy het die aanvaller se rugsak deursoek. Daar was ’n elektroskok-wapen, ’n Taser, daarin. En die houer vir die nagskoop, en ’n Glock 19 met vol magasyn, ’n spaarmagasyn in ’n kantsak.


    En dis al.


    En nou hoor hy die ou steun. Die ou se oë gaan oop.


    Tau trek sy eie rugsak nader, haal die bottel water uit, gaan kniel by die ou.


    “Wat is jou naam?” vra Tau.


    “Fuck you,” sê die man.


    Tau glimlag, draai die waterbottel se prop af en bring die tuit tot by die man se mond.


    “You must be thirsty.”


    Tau kantel die bottel sodat die water uitloop. Die ou is baie dors. Hy drink. Tau neem die bottel weer weg.


    “You’re the motherfucker who killed my friends Basie and Dewey,” sê Tau. “So, I’m going to hurt you. A lot. If you answer my questions, I will stop hurting you. If you don’t answer all my questions within the next thirty minutes, I will kill you.”


    Tau druk ’n knoppie op sy horlosie. “Your thirty minutes start now.”


    “Fuck you.”


    Tau lig die ou, swaar drywer en mik vir die man se geslagsdeel. Hy swaai, wyd en ritmies.


    * * *


    Griessel kry die oproep toe hy saam met die ander speurders uit die oggendparade-vergadering stap. Dis een van die staatspatoloog se nuwe mense wat laat weet: Die bytmerke aan Le-Lanie Leibrandt se bene is na alle waarskynlikheid veroorsaak deur een van Basie Small se honde. Die kaakafdruk pas presies.


    Hy sê vir Cupido, voor hulle die nuus ook aan Witkop Jansen gaan oordra.


    “Bingo. Ons was reg, Benna. Ons was die hele tyd reg. Karma is a bitch.”

    Net ná nege ry Griessel en Cupido Brandwachtstraat toe om te gaan seker maak die skoonmakers het die moordtoneel opgeruim. Hulle wil vir Emilia Streicher vra om later saam met hulle deur die huis te stap, in die vae hoop dat sy dalk iets sal opmerk wat die aanvallers geneem het.


    Die media kamp uit voor Basie Small se huis. Nuuskieriges se motors is weerskante van die straat geparkeer, die speurders moet tussen die voertuie deur vleg tot by die hek. Voor die huis is verskeie mense besig om foto’s van hulself en die moordhuis in die agtergrond te neem.


    “Jissis. The crazies are out in full force this morning,” sê Cupido toe hulle in die oprit parkeer en na die hek toe stap. Kameras flits en klik.


    Griessel sug net, sluit oop en gaan in.


    Binne is alles opgeruim. Afgesien van die ster-litteken in die skuifdeur se glas, is daar geen teken meer van die geweld wat in die leefvertrek plaasgevind het nie.


    Hulle besluit op ’n strategie vir wanneer hulle die suster huis toe bring. Cupido sal die motorhuisdeur se afstandbeheer saamneem, hulle sal haar vra om op die agterste sitplek plat te lê terwyl hy direk in die motorhuis inry. Hulle wil haar hierdie blootstelling spaar.


    * * *


    Sy kom net ná tien met die Uber by die Misdaadondersoekeenheid aan.


    Die speurders wag vir haar buite. Sy het ’n klein reistassie wat sy op wieletjies agter haar aansleep, en ’n swart leerhandsak oor haar skouer.


    Hulle groet, stel hulself voor en betuig weer simpatie. Haar handdruk is ferm, haar blik weeg hulle op. Bennie sien die gelaatstrekke wat so baie aan haar oorlede broer herinner. Sy is langer as selfs Cupido, sonder selfbewustheid oor haar lengte. Sy dra dit met ’n mate van trots, ondanks die rooi oë en die droewe mond. Dis die aura van ’n sterk vrou, dink hy. Hulle sal dit in ag moet neem.


    In die paradekamer bied hulle vir haar koffie aan. Sy sê, ja, asseblief. Cupido neem die reistassie en parkeer dit langs die deur. Griessel gaan skink koffie, Cupido vra haar om te sit, trek vir haar ’n stoel uit sodat die deur agter haar rug is. Hulle neem oorkant haar stelling in.


    “Mevrou, ons weet hierdie is vir jou ’n baie moeilike tyd …” sê Griessel terwyl hy sy notaboek en pen uithaal.


    “Ek is okay. Ek is hier om te help,” sê sy. Sy sit regop, haar lyftaal skimp dat sy haarself staal, dat sy voorberei het vir die aanslae op haar emosies. Sy kyk Griessel in die oë.


    “Die groot vraag waarmee ons sit, is motief vir die aanval. Ons sal dankbaar wees as jy later saam met ons deur meneer Small se huis kan gaan, om te kyk of daar dalk iets weg is. Maar vir ons lyk dit nie na roof nie. Kon jy aan enige rede dink waarom iemand so iets sou doen?”


    “Ek dink dit kón roof gewees het. Die gewere … Dit is ’n uitsonderlike versameling. En ek hoor dis die ding wat die meeste gesteel word in hierdie land, as hulle by ’n huis inbreek. Basie het hulle een keer per maand skietbaan toe gevat, hy’t geglo wapens moet in gebruik gehou word. Iemand kon hom daar met die gewere gesien het …”


    Cupido frons klein, Griessel knik geduldig. “Dis moontlik. Maar die probleem is, dit lyk nie of hulle naby die kluis was nie. Om die waarheid te sê, daar is geen bewyse dat hulle eers na die kluis gesoek het nie. Hulle was ses. As hulle nie die kluis kon oopkry nie, sou hulle dit kon saamneem.” Hy wil byvoeg dat hy en Vaughn die modus operandi deurdink het. Sou die aanvallers vir Basie Small wou dwing om te sê waar die kluis se sleutel is, sou hulle nie sy praatvermoë met vulskuim in die keel benadeel het nie. Maar hy sê dit nie.


    “Dan dink ek dit was ’n fout,” sê sy. “Die verkeerde adres, die verkeerde persoon … Basie was … Hy het klein gelewe. Op sy eie. Sy honde, sy driekamp, sy pakstappery, dit was sy lewe. Hy was eintlik heeltemal asosiaal. Selfs meer as ek. Hy’t baie keer gesê hy hou nie eintlik van mense nie. En hy was nog altyd só. Van skooltyd af.”


    “I’m really sorry,” sê Cupido. “Maar da’ is niks wat vir ons lyk na ’n case van mistaken identity nie. Everything points to very specific targeting.”


    Sy kyk na Cupido, sy sê sag: “Ek verstaan. Ek …”


    Haar koffie stoom vergete voor haar.


    “Mevrou,” sê Griessel, “kan ek vra …”


    Emilia Streicher pleit met ’n handgebaar om stilte. “Gee my net ’n oomblik …” Sy haal diep asem. “Ek weet nie hoekom hulle … Ek weet nie alles van Basie af nie. Ek was so verskriklik lief vir hom, hy is deur so baie dinge. My kleinboetie. Ons pa was in die Weermag. Ons het in Pretoria gebly. Basie was ’n laatlammetjie. Hy is in November 1973 gebore, ses jaar jonger as ek. Toe is my pa al meer as ’n maand dood. In ’n landmynontploffing in die Caprivi. Basie het nooit my pa geken nie.” Sy bly ’n oomblik stil, haal weer asem. Toe sy voortgaan, is die ondertoon van emosie weer onderdruk.


    “En toe trek my ma Groblersdal toe, en sy maak ons alleen groot, en dit was … moeilik. Daar was nie geld nie. My ma was ’n sterk vrou, maar sy het gesukkel, sy moes lang ure werk. So, sy was … afwesig. Basie het swaar gekry en ek kon hom nie altyd … Ek moes huis hou, ek moes help om hom groot te maak. Hy’t baklei. Hy’t … Ek dink hy was kwaad én skaam oor ons huis, so hy was daardie tyd al eenkant. En toe is hy Weermag toe, wat vir my ma baie moeilik was. Oor my pa … En toe … Ons het Basie nie baie gesien nie, veral toe hy keuring gekry het vir die Recces. My ma is dood in 1994. Kanker. Toe is daar nog minder rede vir Basie om huis toe te kom. Dit was eers toe hy uitkom, in 2012, daardie Desember. Toe is ek net geskei en hy kom bly by my. Toe het ek vir Basie eers beter leer ken, as grootmens. Maar ook net soveel, want hy … Hy was ’n geslote boek, op so baie maniere. Miskien oor die dinge wat hy ervaar het in die Recces? Ek weet nie. Hy wou nie praat nie. Maar een ding kan ek vir julle sê: Hy het ’n goeie hart gehad. ’n Baie goeie hart.”


    Griessel sien haar weerstand wankel, trane oor haar wange.


    “Ekskuus,” sê sy, en haal ’n snesie uit haar handsak. Sy vee onder haar oë, en snuit. Neem ’n sluk van die koffie. “Wat ek wil sê … Miskien was daar mense … Basie het gaan opleiding gee op slegte plekke, miskien het daar goed gebeur. Goed wat hy gesien het. Wat hy dalk nie moes gesien het nie. Hy … Hy het nooit iets gesê nie, en ek het geen rede gehad om te vra nie. So, ek weet nie. As daar iemand was wat … Ek weet nie.”


    Griessel knik empaties en raadpleeg die notaboek. Cupido sit soos ’n sfinks, sy oë op haar.


    “Meneer Small is in 2012 uit die Weermag, is dit reg?”


    “Ja.”


    “Het hy gesê hoekom?”


    “Hy het gesê hy’t genoeg gehad.”


    “Van wat?” vra Cupido.


    Sy kyk na hom. “Basie het gevoel die standaarde onder die nuwe regering was net nie meer …” Sy vat aan haar kop, net agter haar oor, instinktief, asof dit vir haar ongemaklik is om die volle omvang van haar broer se kritiek op die nuwe bedeling te verwoord. “… waarin hy geglo het nie.”


    “Het hy ’n ander werk gekry?” vra Griessel.


    “Ek het hom gevra om saam met my te kom werk. Ná my egskeiding …”


    Haar foon begin lui in haar handsak. “Ekskuus,” sê sy, haal dit uit, kyk na die skerm. ’n Oomblik se weifeling, dan sit sy dit af. “Ekskuus. Dis … ’n vriendin. Dis ’n vriendin van my.”


    * * *


    Tau Berger staan kaalbolyf langs die vlak graf, vol stof en sweet, bo teen die Berg Horeb. Hy hou die selfoon teen sy oor. Dit het gelui en toe druk Emilia dood.


    Okay. Sy kan nie nou sy oproep vat nie. Maak sin, sy’s Stellenbosch toe, seker besig met die polisie. Moeilike dag vir haar.


    Hy wou vir haar gesê het een van die fokkers wat haar broer vermoor het, is dood. Maar nie voor hy lekker gepraat het nie. Om die waarheid te sê, Emilia, hier teen die einde wou hy omtrent nie ophou met praat nie. Snaaks hoe hoog ouens sing as jy die regte knoppies druk.


    Hy wou Emilia gesê het hy spaar haar die details, hier’s die hooftrekke, as jy die bullshit eenkant sit en tussen die lyne lees:


    Dié fokker, wat nou onder vier duim klip en berggrond lê, se naam was Robbie Matlala. Hy was nog twee jaar gelede ’n sersant, ’n instrukteur by SAASIC, ook bekend as die SA Army Specialist Infantry Capability, se Infanterieskool by Oudtshoorn. Toe, ’n Vrydagaand, lekker dronk, toe bliksem hy twee troepe by die kantien. En die een troep is dood in die hospitaal, en die Weermag kla vir Robbie aan voor die krygshof. Manslag, en dit lyk sleg vir Robbie Matlala, vyftien jaar in die brig, minstens. Maar voor die saak gebeur, toe kom sit ’n ou in sy sel en hy sê, Robbie, jy’s die soort ou wat ons soek. Vir ’n af-van-die-boeke-af spannetjie wat help om ons swaarverdiende demokrasie te beskerm, om die proses van herverdeling van rykdom en radikale ekonomiese transformasie voort te sit waarmee ons afgesette president besig was voor hulle hom so onbehoorlik in die pad gesteek het. Sou jy by ons aansluit, ou Robbie, maak ons seker hierdie lelike manslag-ding gaan weg. Wat sê jy?


    Robbie het ja gesê.


    Tau Berger wou vir Emilia gesê het, dis dié af-van-die-boeke-af spannetjie wat vir Basie en Dewey uitgehaal het.


    En hy wat Tau is, gaan hulle almal kry.


    Probleem is, Robbie Matlala het nie ’n fokken clue gehad hoekom hulle vir Basie en Dewey en hy wat Tau is, moes uithaal nie. Niemand het vir hulle gesê nie.


    Maar Robbie het vir hom twee name gegee. Hier heel teen die einde. Twee name en een adres.


    Die eerste naam was van die ou wat dié af-van-die-boeke-af spannetjie gestuur het.


    Ishan Babbar.


    Hy ken vir Ishan. Uit die ou dae.


    Robbie Matlala kon nie sê waar Ishan nou is nie.


    Die tweede naam was van die ou wat eintlik die leisels hou. Die tweede naam was die ou wat weet hóékom hulle gestuur is.


    Daardie ou se naam is Dineo Phiri. Ja, Emilia, dáárdie Dineo Phiri, wat so in die Vrystaat in die hof was oor al die korrupsie. En dáárdie Dineo Phiri bly nou lekker in die Kaap. By die see. Hawston, daar naby Hermanus. En hy wat Tau Berger is, gaan vir Dineo kuier.


    Want Tau wil weet, hoekom nou, ná al die jare.


    En dan gaan hy wat Tau Berger is, vir Dineo Phiri uithaal.


    * * *


    “My eks-man het ’n lugversorgingsbesigheid gehad,” sê Emilia vir Griessel en Cupido. “Ek het vir amper veertien jaar saam met hom gewerk, ons het meestal kantore in die stad gedoen. En nuwe ontwikkelings. Ek het gesien daar’s ’n gaping vir huishoudelike lugversorging in Pretoria, maar my eks het gesê dis ’n mors van tyd. Ná die egskeiding het ek ’n bietjie kapitaal gehad, en Basie het nog bygesit. Toe begin ek my eie maatskappy, en toe vra ek vir Basie of hy nie vir my wil kom help nie. So, hy het vir my gewerk, in 2013 en 2014. Ek sou dit nie sonder hom kon doen nie, as jy iemand het wat jy kan vertrou …”


    “En toe?” vra Griessel.


    “Teen 2014 was die maatskappy goed aan die gang. Toe sê Basie hy het ’n aanbod gekry. Van ’n Amerikaanse maatskappy wat gevegsopleiding doen. Vega. En die geld is goed, en hy kan so ’n bietjie van die wêreld sien. Toe gaan hy.”


    “Weet jy hoe Vega van meneer Small se agtergrond geweet het?”


    “Nee, ek … Ek weet nie regtig nie. Ek dink Basie het toe al ’n ruk rondgekyk. Ek dink hy het sy CV gestuur.”


    “En hy’t nooit gesocialise nie?” vra Cupido. “No girlfriends? Hy’t law geswot. No student booze-ups? No former Recce pals to shoot the breeze with about the old days?”


    “Nie waarvan ek weet nie. Hy het buitemuurs studeer, en daar was nie … Soos ek sê, hy was ’n geslote boek.”

    Sy lê plat op die agterste sitplek toe hulle by Small se motorhuis inry. Die aantal mense in die straat het afgeneem, maar Griessel weet as die media snuf in die neus kry dat die slagoffer ’n suster het wat die toneel besoek het, sal hulle haar lewe moeilik maak.


    Sy loop stadig deur die motorhuis tot in die leefvertrek. Emilia Streicher gaan staan, en maak haar oë toe.


    Hulle gee haar ’n oomblik.


    Sy verbreek die stilte met: “Die honde. Hulle was so ’n … teenwoordigheid, so ’n lewe in die huis. Saam met Basie het hulle dié plek vol laat voel. En nou …”


    Hulle wag. Griessel dink aan die honde. En hulle “teenwoordigheid” toe hulle Le-Lanie Leibrandt bo in die berg aangeval het. Hy skud dié gedagtes uit. Hy moet fokus. Op haar. Dis al wat hulle oor het.


    Sy draai na hulle. “Ekskuus,” sê sy.


    “Mevrou,” sê Griessel. “Ons verstaan, om hier te wees is moeilik. Ons kan later terugkom, as jy nie nou kans sien nie …”


    “Nee,” sê sy. “Ek wil dit graag agter die rug kry.”


    “We assume you’ve been in this house a couple of times?” vra Cupido.


    “Elke Kersfees, vandat Basie afgekom het. En nou, ’n maand terug, met Paasnaweek.”


    “So, jy sal weet as iets weg is? Iets obvious?”


    “Ek weet nie. Miskien …”


    “Kan ons deurstap?” vra Griessel.


    Sy knik. “Waar wil julle begin?”


    * * *


    Hulle begin by die kluis in die slaapkamer. Cupido sluit dit oop en wys vir haar die wapens.


    Griessel sien daar is nie spanning by haar oor die kluis of inhoud nie.


    “Hulle is almal hier,” sê sy.


    “So, jy’t geweet van al sy firearms?” vra Cupido.


    “Ja. Hy het hulle vir my gewys. Destyds al. Toe ons in Pretoria die huis gedeel het,” sê sy.


    “So hy het al dié rifles gehad toe hy uit die Recces uitgekom het?”


    “Nee, nee. Hy het toe net twee gehad. Die ander het hy so deur die jare begin versamel. Met sy oorsese werk.”


    “Ons kry nie die licences daarvoor nie,” sê Cupido.


    “Dis in die lêer wat ek saamgebring het.”


    “Uit die Pretoria uit?” vra Cupido. “Hy’t dit dáár gehou?”


    “Ja.”


    “But why?”


    Sy neem ’n oomblik. “Wel, dit het eintlik net só gebeur. Tien jaar gelede al. Toe Basie by my kom bly het, met die egskeiding. Al my goed was deurmekaar. Dit was moeilik, ek wou die besigheid begin, maar my dokumente was by die prokureurs, of nog by my eks se huis, of heeltemal weg. Toe sê Basie ons begin al twee skoon en nuut, ons moet alles orden. Toe begin ek ’n liasseerstelsel, en ek skandeer die dokumente dat ons digitale kopieë ook het. My én Basie se dokumente … Ek wou vir hom iets doen, omdat hy my so bygestaan het. En dis hoe dit begin het. Ek het maar net aangehou om sy goed te bewaar.”


    “So he would send you the hard copy every time, en jy file dit da’ bo. Die huis se papiere. Policies, the works?” Cupido, met ’n frons wat stelselmatig verdiep.


    “Dis reg. Ek het alles in my tas.”


    “Jy’t nooit gedink hy bêre dit da’ bo by jou omdat hy bang was iemand kom vir hom nie?” vra Cupido.


    “Nee. Glad nie. Ek sê mos: Dit het destyds begin, en ons het net aangehou met ons stelsel.”


    Cupido lyk nie oortuig nie.


    Griessel haal die houtkissies uit die kluis en wys vir haar die inhoud. Sy sê dis die eerste keer dat sy dit sien, maar die valuta maak sin, omdat hy soms gereis het.


    “But he hasn’t travelled since 2019,” sê Cupido.


    “Dit was Covid se skuld. Hy het planne gehad. Hy wou die Camino gaan stap het. Volgende jaar. Hy wou met ’n fiets die Canal du Midi-roete in Frankryk gaan ry. Daar was nog so baie wat hy wou doen …”


    “Mevrou, kan ons aanneem dat jy nie sal weet as daar iets spesifieks uit die kluis weg is nie?” vra Griessel.


    “Nee, ek sal nie. Behalwe vir die wapens …”


    Hulle sluit die kluis sorgvuldig, en stap saam met haar deur die huis. Sy bly sterk, sy kyk na alles.


    In die studeerkamer verhelder sy vir ’n oomblik. “Basie se rekenaar. Dit het hier gestaan.”


    Griessel verduidelik dat hulle dit geneem het vir ’n forensiese ondersoek. Small se selfoon ook.


    Sy staar vir ’n oomblik na die lessenaar, kyk dan na Griessel. “Julle sal dit teruggee?”


    “Ja, mevrou.”


    Sy knik. Sy sê dit lyk nie vir haar of daar enigiets weg is nie. Behalwe Basie. En die honde. En dan loop sy uit, in die gang af, en gaan sit in die sitkamer op die bank. Haar hande voor haar gesig. Haar liggaam stil, sy maak nie ’n geluid nie.


    Eindelik kyk sy op. Sy sê: “Ek wil vir julle sê, ek het Basie se testament ook saamgebring. Ek is die enigste erfgenaam.”


    * * *


    Hulle kyk na die dokumente in haar lêer. Al die wapens was gelisensieer. Die huis is in Small se naam geregistreer.


    “There’s no mortgage?” vra Cupido.


    “Nee,” sê sy.


    “Kan jy onthou wat hy betaal het?”


    “Ses punt drie.”


    “Cash?”


    “Ja.”


    “En hy het ’n investment van four point two million?”


    “Dis reg. Hier is die dokumente daarvoor …”


    “Ten million. Hy’t ten million gehad voor hy die huis gekoop het.”


    “Nee, dit was nie tienmiljoen nie …”


    “Moes gewees het, mevrou. Add it up.”


    “Omtrent veertienmiljoen. Daar is net onder die viermiljoen by ABSA in drie kontantbeleggings. Ek het sy state ook hier.”


    Cupido fluit saggies. “Lot of money for a former soldier.”


    “Hy het hard gewerk vir daardie geld. In van die slegste plekke op aarde. Hy het elke sent met bloed en sweet verdien.”


    * * *


    Die speurders gee haar ’n geleentheid Neethlingstraat toe, waar Emilia Streicher in ’n gastehuis plek bespreek het. Griessel sê vir haar hulle sal vir minstens nog ’n week toegang tot Small se huis moet beperk, en dat sy eers daarna die sleutels kan kry. En dat hulle die vuurwapens na die SAP 13-stoor by die Misdaadondersoekeenheid se kantore wil neem vir beveiliging en sekuriteit. Sy kan dit terugkry wanneer sy reëlings getref het.


    Sy sê sy verstaan. Sy sal eers môre weer moet terugvlieg Pretoria toe, en dan weer Stellenbosch toe kom wanneer hulle klaar is met die huis.


    Hulle laai haar af en ry terug Brandwachtstraat toe om die gewere en pistool te gaan haal, elkeen besig om die oggend te deurdink.


    Terug in die slaapkamer, terwyl hulle die gewere een vir een uithaal, seker maak hulle is beveilig en hulle in ’n kombers toedraai, sê Cupido: “Benna, something is off with this woman.”


    “Ja …” sê Griessel, nog nie seker hoe om sy eie vermoedens te formuleer nie.


    “Let me present to you exhibit number one,” sê Cupido. “It’s a little weird, but ultimately understandable lat die suster da’ bo in Pretoria, one thousand five hundred kilometers away, al Arthur Thomas se vital documents vir hom stash. Storie maak sin, back in the day het hulle so arrangement gemaak. Maar dan, Benna, maak ek die connection oor wat Lithpel Davids gesê het. Oor Arthur Thomas se laptop en cell phone. Lat dit lyk of hy paranoid was, iemand gaan hom hack. Sit daai by die equation, and all you have is the weird.”


    “Okay,” sê Griessel, nadenkend.


    Hulle dra die skietgoed na die kar toe, wat weer in die motorhuis ingetrek is.


    “Exhibit number two,” sê Cupido. “She came prepared. Met al die explanations. And they are all just a little too detailed, like they were rehearsed. Daai storie van nee, hulle het Basie se rifles by the shooting range gesien, dis wat hulle wou steel. Goeie storie, granted. Ma’ toe ons nie wil byt nie, she made one up on the fly. Dit was ’n fout. Verkeerde adres. And finally, toe ons dit ook nie wou sluk nie …”


    Hulle klim in die kar, ry uit. Cupido bestuur. Die straat is nou leeg.


    “Which brings me to exhibit number three,” sê Vaughn. “Toe haar stories nie wou werk nie, toe’s dit skielik ‘ek weet nie alles van Basie af nie’. And yet: Hulle het saam gebly, from 2012 to about 2018. Ses jaar, partner, hierdie twee anti-social orphans, they only have each other. And he never told her anything? ’Cause why, hy’s hierdie toe boek? I don’t buy it.”


    “Ja …” sê Griessel.


    “Net ‘ja’, Benna? Daai is al wat jy het?”


    “Daar was iets …” sê Griessel. “Ek …”


    Cupido se selfoon lui. Hy sien dit is die SAPD se forensiese laboratorium in Plattekloof. Hy trek af van die R44 oorkant die Boord Spar, hou stil op die grondskouer, en antwoord. Dan sê hy: “Hang on, ek sit jou op speaker, Benna is hier by my.” Aan Griessel: “Jasmine January van die lab.”


    Hy sit die selfoon se luidsprekertjie aan. “Okay, Jasmine, go ahead.”


    “Dis die ballistics van die Small-docket, nè?” sê sy. “Op die honne.”


    “Check,” sê Cupido.


    “Twee different firearms, maar al twee is jou SP1. No history on either. Standard 9 mm Parabellum rounds, niks snaaks nie.”


    “Shit,” sê Cupido. Want die Vektor Service Pistol 1 word plaaslik vervaardig deur Denel Land Systems onder lisensie van Beretta. Saam met sy voorganger, die Z88, en die jongste weergawe daarvan, die SP2, is dit die mees algemene handwapen in die land. Die SAPD, die SA Weermag en verskeie privaat sekuriteitsmaatskappye reik dit as standaard uit. Daarom word dit ook dikwels gesteel en wyd in misdade gebruik. Dis ook relatief maklik om hoogs effektiewe knaldempers daarvoor in die hande te kry, soos die modulêre Dead Air Wolfman, of die goedkoper Banish 45.


    Hulle bedank haar. Cupido lui af, en kry weer die motor in die verkeer.


    Eers nadat hy links gedraai het in Dorpstraat, sê hy: “Benna, jy wou sê, daar was iets, oor die slippery suster …”


    “Ja. Sy … Ek sal eers moet … Die probleem is, ons ken haar nie. Ons weet nie hoe sy gewoonlik is nie. En sy lyk so baie na haar broer, nou wil ek heeltyd dink sy is soos hy. Soos ons hom daardie aand by sy huis gesien het, oor die honde. ’n Ou in beheer. Arrogant. ’n Ou wat nou net verantwoordelik was vir die dood van ’n jong meisie in die berg. ’n Ou wat nie berou gehad het nie, wat net gedink het, hoe kan hy sy spore uitvee. Met haar ondervraging … Ek het die hele tyd gewonder, is sy ook so … in beheer. As jy kyk na hulle agtergrond, dan is dit moontlik. Jy moet altyd sterk wees, van kleins af. Maar op die ou end dink ek net sy was gespanne, Vaughn. Kwaai gespanne. Nou vra ek myself, hoekom? Was sy gespanne omdat sy nou net haar enigste broer verloor het, sy sit met hierdie moerse verlies, maar sy móét in beheer wees. Want daar is baie dinge om te hanteer met sy boedel. Of was sy gespanne, want sy weet nie wat ons gaan uitvind nie …? Maak ek sin? Ek weet nie …”


    “Jy maak sin, Benna. But you know where my sentiments lie. She’s hiding something.”


    Griessel knik.


    En hy dink, hy maak nog nie heeltemal vir homself sin nie. Daar was iets anders. Iets tydens die interaksie met Emilia Streicher wat ’n alarm diep in sy kop laat afgaan het. Maar hy weet nie wat dit is nie.

    Tau Berger ry Bloemfontein toe op sy Honda Africa Twin. Dis ’n 2017-model, mooi opgepas, loop soos ’n horlosie. Met die twee aluminium-dratasse van Touratech weerskante, en die topboks agter.


    Onder die binnekant van sy regterlies kan hy die dun steel van die ou eenhout-drywer voel – die houtkop lê agter, knus tussen die sitplek en die dratas.


    Tau het gistermiddag die motorfiets langs die R712 gelos, in ’n donga oorkant die toring van die Titanic-krans. Gepak, vol tenk, reg om te laat waai, sou sy planne uitwerk. En sy planne werk gewoonlik uit.


    Tau ry mooi. Op die agterpaaie. Volgens die snelheidsperk. Omdat hy die pokmerke van slaggate op die teerpad moet navigeer, omdat hy nie wil aandag trek nie. Sy volle aandag is ’n kilometer of wat in die pad af, soekend na padblokkades, wetstoepassing, enige filistyne wat hom wil voorlê. Sodat hy betyds plan kan maak. Die veld in, as dit moet. Hulle sal hom soek. Met ’n seer hart, dit weet hy. En hulle sal ingeprop wees by polisie en verkeerspolisie en Staatsekuriteit, al die onheilige alliansies van hierdie dag en tyd. Want Dineo Phiri sit agter dié ding. Dineo Phiri was hoog op in die vorige president Joe Zaca se Groot-Steel-bedeling, hy sal steeds al die kontakte hê.


    Laat hulle soek, hulle sal hom nie kry nie.


    Hy gaan in Bloemfontein by ’n gastehuis inboek. Waar hy kontant kan betaal. Geen kredietkaartspoor vir die bliksems om op te tel nie.


    Dan gaan hy stort en hy gaan eet en hy gaan vir Emilia Streicher bel. En dan gaan hy ’n pil drink, en slaap. Lank.


    En môre vat hy die pad Kaap toe. Nie die N1 nie. Hy’s nie dom nie. Hy gaan by Petrusburg, Koffiefontein, Philipstown, Britstown, Carnarvon, Calvinia, Ceres langs ry. Lekker. Wye horisonne. Stil.


    In Ceres sal hy oorslaap. ’n Ou inkopie of wat doen. Ter voorbereiding.


    Vrydag ry hy see toe. Hawston, daar naby Hermanus. Om te kyk hoe Dineo Phiri se dinge lyk. So ’n bietjie verken, voor hy vir Dineo gaan kuier. ’n Ou teetjie drink. Oor ditjies en datjies gesels. Want Tau wil weet: Hoekom nou? En Dineo, ou maatjie, hoe maak ons om dié ding te laat weggaan?


    En dan moet Dineo betaal. Vir Basie en vir Dewey.


    Só ry Tau Berger, tussen Clocolan en Excelsior, vlegtend om die slaggate, honderd kilometer per uur. Met die klossie goudblonde hare wat agter by sy valhelm uithang en wapper.


    * * *


    Griessel werk deur die bankstate wat hulle met die subpoena gekry het. Oorkant, by Cupido se lessenaar, sit Vaughn met die selfoondokumente.


    En hulle kry niks.


    Bennie weet sy syfervaardighede is beperk. Daarom werk hy tydsaam en deeglik, met sy selfoon se rekenaar, pen en notaboek langs hom. Die afgelope jaar se bankstate dui aan dat Emilia Streicher die waarheid gepraat het. Small het net onder die viermiljoen op vaste deposito in drie ABSA-rekeninge gehad, en ’n tjekrekening vir lopende uitgawes. Die maandelikse rente-opbrengs op die deposito’s was ongeveer R30 000 – die geld waarop Small geleef het. En hy moes spaarsamig wees, hy moes elke maand meet en pas om finansieel te oorleef: Munisipale dienste, korttermynversekering, kruideniersware, brandstof, ’n Virgin Active-lidmaatskap, tuindienste en nou en dan aflewer-etes van Mister Delivery en Uber Eats. Hy was ingeteken op die tydskrif Bike Run Tri. Hier en daar ’n uitgawe by ’n wapen-, klere- of sportwinkel.


    Onopspraakwekkend, normaal, voorstedelik. Frustrerend.


    Die selfoonrekords wys vir Vaughn dat Arthur Thomas “Basie” Small net die een selfoon en nommer gehad het. En Cupido kan dadelik sien hy was nie baie aktief daarop nie. In die laaste drie maande het hy sy suster, ’n elektrisiën-onderneming in Franschhoek en Green Fingers Garden Services in Stellenbosch gereeld gebel.


    Cupido skakel die tuindienste. Hulle sê vir hom Small het hulle elke Donderdag gekontak voor hulle sy tuin kom doen het. “Oor die honde, adjudant, daai honde van hom, hy moes hulle eers in die huis toemaak, anders vreet hulle ons mense op. So, hy’t gebel om te hoor hoe laat ons daar gaan wees.”


    Wanneer Cupido die elektrisiëns kontak, neem dit die personeel nege minute om agter die kap van die byl te kom: Small het ’n sonkrag-en-batterystelsel vir sy huis bestel omdat hy so siek en sat vir beurtkrag was. Maar die onderneming wag vir ’n skeepshouer waarin die panele en batterye is, en die houer is in die hawe, en die hawe is, “soos alles in dié land, meneer Cupido, in blêddie chaos. Niemand weet wanneer ons die goed gaan kry nie. Ons het ’n hele skare van kliënte wat wag.”


    Hy vra vir hulle wat die koste van die stelsel sou wees. Dan lui hy af.


    “Arthur Thomas wou solar gaan,” sê hy vir Griessel en skuif die selfoonrekords eenkant. “Big system, three hundred K. Must be nice.”


    Griessel kyk op, fronsend. “Driehonderdduisend?”


    “Yebo, pappie, the full monty.”


    Bennie tik met die pen teen die tafel. “Dis … interessant.”


    “Not in these dark times, partner.”


    “Nee, ek bedoel … Sy bankstate sê hy het elke maand net-net uitgekom op die R29 250 se rente, teen nege persent. As hy nou sy vaste deposito verminder met ’n driehonderdduisend …” Griessel pik op die selfoon se rekenaar: “… sou sy inkomste R27 000 wees. Okay, dis nie baie minder nie, hy sal seker hier en daar kan sny. Maar sy suster sê hy wou nog die Camino gaan stap, in Frankryk gaan fietsry. Dieselfde ou wat vir Vega in Amerika gesê het hy soek nie nou werk nie.”


    “Benna, miskien het hy gescheme hy gaan kwaai op electricity spaar met sy full monty solar system …”


    Griessel oorweeg dit. “Dis moontlik. Maar wat doen hy as die rentekoers daal? En iewers moet hy nog belasting betaal …”


    “Jy dink nou soos ’n poliesman op ’n warrant officer’s salary, partner. Always worried about surviving. Ma’ Arthur Thomas het ’n loophole gehad. ’n Financial hack. As die moola min raak, dan vat hy weer ’n joppie by Vega. Driehonderdduisend in die maand, vier maande en jy betaal jou solar system en jy sit die res in die bank. Easy peasy.”


    Griessel knik. “Jy weet wat dit beteken?”


    “Jis, pappie. Daai beteken ons het fokkol. No funny deposits or heaps of cash, no strange phone calls, so there goes the theory of smuggling sports doping drugs. Al wat ons het, is Mister Closed Book, Mister Clean Living, Mister Small Life, pardon the pun, a former Recce with a law degree en ’n goeie hart, wat early retirement gevat het in die land of milk and honey. Except for one small problem.”


    “Le-Lanie Leibrandt,” sê Griessel.


    “Bingo, Benna. Except for the curious case of the girl on the mountain bike. Daai wys hy was ’n maaifoedie.”


    “En waar ’n maaifoedie-rokie trek …”


    “Exactly. Look at the facts, partner. Ons het ses pro dudes wat hom eers uitcheck en dan flawlessly execute, military precision. Note my clever use of the word ‘military’. Nothing stolen, just one very big message. Hou jou bek. Nou sit dit by the proven fact that our Arthur Thomas was a mofo, a man who stays cool, calm and collected when his dogs are responsible for a young woman’s death. No remorse, no civil duty to report, hy bring sy honne huis toe vir ’n lekker groot rump steak. Al daai dinge saam, dit bring ons terug na my original theory. Mercenary war crimes. He had the capacity. The inclination. Some sort of atrocity, in some backwater. Miskien civilians wat doodgemaak is, so iets. All covered up.”


    “Maar hoekom nou, Vaughn? Hy was voor Covid laas uit die land uit. In 2019. Mosambiek en Irak. Dis twee jaar. Twee jaar waarin hy stilgebly het oor wat ook al gebeur het. Hoekom nou skielik die boodskap?”


    “Fair question … Ons moet kyk na wat ons het. Die suster sê, hy wil nie meer mercenary wees nie, hy wil nou net chill. Hy’t nee gesê vir Vega se recent job offer. Jy sê sy finances is healthy, but no room for manoeuvring, for splashing out on a big solar project. Hy gebruik ’n app wat die messages destroy. Hy hou al sy valuables by sy suster, hy’s bang hy word ge-hack of ge-rob …”


    “Ja …?”


    “Wat as hy gescheme het hy kan sy Vega colleagues so ’n bietjie blackmail, Benna. Of vir Vega self: Pay me some money, or I spill the beans. About that atrocity in Wakanda. Hulle offer vir hom ’n alternative, a lucrative new contract, come and train some security people in the Congo, ons betaal jou kwaai, dan los jy jou shenanigans. En toe sê hy nee. Miskien het hy gedink hulle sal vir hom kom, oor die blackmail. Hom try hack and track. Toe hou hy die digital footprint klein, en hy gee vir die suster sy vital documents, just in case. En hy sê vir haar, I might be living on the edge, something could happen to me. Jy’t gesê, daai dag toe jy die doodstyding oordra, dis of sy dit expect het. Toe kom hulle vir hom, full force, met ’n boodskap vir die ander maaifoedies wat saam met hom in die atrocity-ding was. Shut up. Or die.”


    “Kan wees …”


    “Jy klink nie convinced nie.”


    “Dis … baie spekulasie. Witkop Jansen gaan sê dis dun. En hoe gaan ons …? Vega is in Amerika, en selfs al vra ons of hulle iets weet …”


    Griessel se foon begin lui. Hy sien dit is die provinsiale mediaskakeloffisier wat bel.


    Cupido sug. “Why spoil a good theory with the facts, Benna?”


    “John Cloete,” sê Griessel en tel sy selfoon op. “Miskien het iemand die media gekontak. Oor Small.”


    “That’s what we need now. A miracle.”


    * * *


    John Cloete verskaf nie ’n mirakel nie. Net moeilikheid.


    “Bennie, kyk julle na sosiale media?” vra hy.


    “Jy weet ons het nie tyd nie.”


    “Beter só. Hel, Bennie, die wêreld is besig om mal te word. Twitter … Dis soos hiënas. Duisende hiënas, en hulle ruik bloed en hulle wil almal aan iets vreet. Die teorieë, dis wild, dis verregaande … En dan wil die koerante van my weet of dit waar is.”


    “Watse teorieë?”


    “Die broer van die Leibrandt-meisie …”


    “Arno?”


    “Ja. Sien julle hom enigsins as ’n verdagte?”


    “Nee. Hoekom?”


    “Op Twitter sê hulle dit was hy en sy troepe.”


    “Sy tróépe?”


    “Hy’s glo lid van die Boerekommando.”


    “Die Boerekommando?”


    “Ek weet, Bennie. Ek het ook nog nooit van hulle gehoor nie. Glo ’n verregse Afrikanergroep wat wraak wil neem vir al die plaasmoorde. En nou wil die media weet of ons daarna kyk.”


    “Jissis.”


    “Hiënas, Bennie, ek sê jou. So, julle kyk glad nie daarna nie?”


    “Glad nie.”


    “Dis dan wat ek vir hulle sal sê. Maar dit gaan nie die bloedlus stil nie.”


    * * *


    Griessel en Cupido stap met die trappe op. Hulle wil vir kolonel Witkop Jansen gaan sê hulle het niks, maar hulle het ’n plan. Hulle wil met kalmte en deeglikheid van voor af begin.


    In die gang af. Cupido se selfoon lui. ’n Nommer met ’n Pretoria-kode. Hy antwoord so in die loop.


    “Jis?”


    “Is this Warrant Officer Cupido?”


    “Yes?”


    “My name is Brigadier Vincent Cambi. I am with the JOD in Pretoria …”


    “The JOD?”


    “Joint Operations Division of the South African National Defence Force. I’m calling about your case. The Arthur Small matter.”


    “Yes?”


    “I have very good news. We have just solved it for you.”

    Cupido gaan staan, halfpad af in die gang na Jansen se kantoor toe. “You’ve solved it?”


    “Just about. Well, when I give you the information, you will be able to solve it yourself.”


    “What information, Brigadier?”


    “Right, so, before I give you the good stuff, let me just paint a picture for you. So that you know where I’m coming from. As I said, I’m with the JOD. Now, in the SANDF, Special Forces resides under the JOD.”


    “Check.”


    “Late yesterday, my office started receiving a plethora of media requests concerning the victim of your murder case …”


    “A plethora?”


    “It means ‘a lot’, Warrant.”


    “I see.”


    “The media was asking for background information on the late Arthur Small, who served in the Five Special Forces Regiment until 2012. Obviously, with Small having been discharged nine years ago, I had to consult our records. It took a bit of time, but we found it all this morning, and I wanted to call you first. To help you solve the case, and to consult about the way ahead.”


    “Okay. Thank you, Brigadier.”


    “Small’s personnel file just says that he resigned. But there was a very interesting reference in the file to what turned out to be classified material, which I had to really dig deep for. And pull a few strings, if you know what I mean. It seems that our man was, shall we say, a little mischievous. In Mozambique. Back in 2010 and 2011, he was on loan to the FADM, the Mozambique Defence Armed Forces, to do training for them. Up near Pemba, in Northern Mozambique. And then, in late 2011, he was on his way back to his base at Phalaborwa, when he was caught with almost twenty-five kilos of cocaine. In a Defence Force vehicle, at the Giriyondo border post crossing, the one into Kruger National Park. Now, this seemed to be a real embarrassment for both countries, given the circumstances. You know, Small being a senior officer. And the politics of the time: The former Mozambican first lady married to Madiba, and him still alive in 2011. And the fact that our defence force was helping theirs with training, and arms supplies, and what not. The FADM and Mozambican law enforcement people decided not to prosecute, as a gesture of good will. So, Small was handed over to our side, and our side, in the same spirit of hush-hush diplomatic cross-border cooperation, and with a real reluctance to draw the media spotlight on an unsavoury matter, decided not to prosecute. But we did force Small to resign. Which he did, in early 2012.”


    “Well, I never …”


    “Now, I know what you’re thinking, Warrant Cupido, being the seasoned detective that you are. You’re thinking, one instance, all those years ago, does not prove anything. That is what I was thinking too, this morning, when I unearthed the material. So I did two things. I looked at how many times Small entered SA from Mozambique during his time on loan to them. And the answer is seven. Every time at Giriyondo. It is a small border post. Easy to grease the wheels, if you get my meaning. And I also put in a request for information about Small’s travels since 2012, to the Department of Home Affairs. And ten minutes ago, they finally sent me the data. That, by the way, is why I am only calling you now. I wanted to comprehensively solve your case. It seems that Small has been back to Moz several times in the last few years. He also went to the UK, the USA, the Congo and Iraq. Now, I’m no detective, but it looks a lot like setting up smuggling networks to me. So, there you have it. A neat and tidy solution to your problem. Just look at the drug cartels in your area. Organised crime, Warrant. Small was obviously still involved, one way or another. I see on the Internet this morning, he was living in a very expensive house in a very expensive town. Ask yourself, Warrant, how does a former soldier afford that?”


    “Right.”


    “That’s it. Case closed.”


    “Well, I … Thank you, Brigadier.”


    “It is my great pleasure. After all, we share the same passion for serving our country.”


    “You said something about consulting on the road ahead …”


    “Oh, yes, right. The press is waiting for information. I just wanted to consult with you about the appropriate timing. How long do you need? Before we release a media statement about Small’s colourful history.”


    * * *


    “Ons dink dis ’n plethora van bullshit, kolonel,” sê Cupido.


    “’n Plethora?” vra luitenant-kolonel Witkop Jansen.


    “Daai beteken ‘baie’.”


    Jansen vryf sy spierwit Chaplin-agtige snorretjie. “Hoekom is dit nonsens?”


    “’Cause why, ons het gekyk na smuggling. Benna het gescheme lat Small miskien sports doping drugs verkoop het. En dit wou nie fly nie.”


    “Sy banksake,” sê Griessel. “Geen deposito’s behalwe uit sy rente die afgelope twee jaar nie. Hier’s ’n ou wat redelik goed geleef het, maar hy’t net-net in die maand uitgekom. Geen tekens van geldwassery nie. Die kontant in sy kluis … Dit lyk nie vir ons na genoeg om grootskaalse dwelms te oorweeg nie.”


    “En die timing,” sê Cupido.


    Die wit wenkbroue lig.


    “Why now?” sê Cupido. “Hy was drie jaar laas uit die land uit. En dan is da’ sy cell phone records. No sign of calls to gangstas, no burner phones on the premises. It makes no sense. En kom ons sê, okay, hier was ’n ou wat ’n cocaine smuggling network ge-run het, of wat ’n wholesale drug importer was. Vir wat kom spuit jy filler foam in sy keelgat af? Daai is nie gangsta style nie, colonel. As die gangs hom wou uitgevat het oor hy competition is, het hulle twee assassins ingevoer uit die Kwa-Zulu uit en ’n drive-by gedoen, of vir Small by ’n traffic light voorgelê. Daai is gangsta style. Nie hierdie military style execution with a message nie.”


    “Ek dink julle moet weer kyk. Ek dink julle het iets gemis.”


    “Kolonel …” begin Griessel, maar Jansen hou ’n hand in die lug.


    “Kêrels, julle moet my nou baie mooi ontvang. Ek het vanoggend oproepe gehad van die provinsiale kommissaris, die provinsiale speurhoof en die Klos-bevelvoerder. Hulle sê almal vir my, dié ding ruk nou hande uit. CNN wil glo by die Minister weet of daar verregse Boeremagte betrokke is. CNN. By die Minister,” sê hy met nadruk. “Internasionale aandag, en dis nie positief nie. Dit laat almal hoër op sleg lyk, dit laat ons sleg lyk. Dis wilde dinge op Tweeter en ek weet nie wat alles nie …”


    “Dis Twitter, kolonel,” sê Cupido. “En daai Boeremag-storie is ook bullshit.”


    Jansen skud net sy kop. “Vra julleself af, as dié Weermag-kêrel reg is, en dit blyk dat ons glad nie daarna gekyk het nie, is ons al drie volgende week terug op voetpatrollie in Koekenaap. Ontvang julle my?”


    “Ja, kolonel.”


    “Wat is sy naam?” vra Jansen. “Die man wat jou gekontak het?”


    “Cambi.”


    “Gee my sy nommer. Ek gaan bel, dat hy vir ons die dokumentasie stuur. Laat ons sien. Intussen gaan julle terug na daardie huis toe, en julle soek weer van voor af. Deur die erf, in die plafonne, in sy voertuig se panele. Enige sleutels in die huis wat nie in deure pas nie? Hy kan iewers ’n pakhuis hê.”


    “Ons sal seker maak.”


    “As kolonel dalk weer na die Valke toe kan bel en vir Lithpel Davids vra om die GPS in Small se bakkie te analyse vir historic data. Sy system wys net recents op die screen,” sê Cupido.


    “Dit moes al gedoen gewees het,” sê Jansen en maak ’n aantekening.


    “En ons sal weer met die slippery suster gaan praat,” sê Cupido.


    “Watse ‘slippery’?” vra Jansen.


    “She knows something, colonel. Ons weet nie wat nie, but there’s something there.”


    “Hoe seker is julle?”


    “Just a suspicion.”


    “Ook nie goed genoeg nie. En wat het jy met die Cambi-kêrel ooreengekom? Oor die media.”


    “Ek het gesê hulle kan maar laat waai. Can’t do any harm.”


    “Ek sal vir Cloete ook moet laat weet,” sê Jansen. “Dis ’n gemors, dié ding. Groot gemors. Nou toe, kry julle gatte in rat. Gaan doen julle werk ordentlik. Ek bel as ek iets van Cambi af kry.”


    * * *


    “‘Kry julle gatte in rat. Gaan doen julle werk ordentlik’. Daai is nie fair nie, Benna,” sê Cupido, in die motor op pad na Small se huis. “Die ding van brigadier Bambi Cambi is lat hy ’n smooth donner is. Een van daai met ’n houding van ‘Oh, I just solved your case. Oh, I’m a lot smarter than you’. Plethora. Jy’s in die army, vir wat gooi jy só ’n woord, as jy net kan sê ‘a shitload’? Anyway, daai is een rede hoekom die hele ding vir my sleg ruik. En dan, die cocaine. Vyf-en-twintig kilo’s, Benna. Vyf-en-twintig. Even in 2011 was dit a shitload of money. Moenie vir my sê hulle gaan nie vir Small toesluit en die sleutel weggooi nie. Cross-border diplomacy be damned. Makes no sense.”


    “Wie was ons president in 2011?”


    “Joe Zaca. Hoekom?”


    “Ek sê ons vorige president en sy medestelers sou daardie tyd die vyf-en-twintig kilo’s se kokaïen vir die Chandas gegee het teen halfprys en vir ’n deel van die wins. En vir Basie Small gesê het, jy bly stil, of ons bêre jou.”


    Cupido herkou daaraan. “Okay. So jy scheme dis genuine, die hele cocaine-ding?”


    “Dis nie onmoontlik nie …”


    “Despite all the evidence to the contrary?”


    “Al wat ons met redelike sekerheid kan sê, is dat hy nie die afgelope twee jaar by dwelms betrokke was nie. Dis wat die bewyse só ver vir ons sê. Miskien het hy dit al drie jaar gelede gelos, toe hy Stellenbosch toe getrek het. Maar dit kan wees dat hy in 2011 kokaïen oor die grens gebring het … Miskien het hy húlle afgepers, Vaughn. Nou, toe hy sien ’n sonkragstelsel is groot geld, toe kry hy die idee. Om die Weermag-ouens destyds in bevel, wat die dwelms by hom gekonfiskeer het, om vir hulle te laat hoes. Daardie jare was ’n kilogram se groothandel-kokaïen hier by die agthonderd, negehonderdduisend rand per kilo werd. Vyf-en-twintig kilo’s beteken minstens twintigmiljoen rand. Waar’s dit alles heen …?”


    “So they took him out? The military?”


    “Miskien.”


    “En nou scheme hulle dit is okay om vir ons en die media te sê van die cocaine, because Small and the evidence are all long gone? Government under new management?”


    “So iets.”


    “Could be, Benna. Could be. Ma’ daai beteken ons gaan in elk geval niks in sy huis kry nie. Al soek ons hoe.”


    Griessel sug net.


    * * *


    Emilia Streicher, op die stoep van die gastehuis in Neethlingstraat, haar skootrekenaar aan voor haar, koffie en haar selfoon daarnaas. Sy is besig om ’n e-pos te skryf aan ’n prokureur, die een wat haar egskeiding destyds hanteer het. Die een wat Basie se boedel nou moet administreer. Sy werk met moeite daaraan, haar emosies en gedagtes by haar oorlede broer, en by die twee speurders wat haar vanoggend ondervra het. Dis die lang bruin speurder wat haar bekommer. Hy’s slim, en hy glo haar nie, dit kon sy aflei uit sy houding.


    Die ander een lyk nie vir haar enigsins na ’n bedreiging nie.


    Haar selfoon lui.


    Tau, staan daar op die skerm.


    Sy antwoord.


    “Is jy okay?” vra hy.


    “Die polisie,” sê sy. “Hulle wil weer kom praat. Hulle weet iets.”

    Griessel en Cupido stap die erf deur, sentimeter vir sentimeter. Hulle stamp hulle voete op gras en plaveisel om versteekte, ondergrondse ruimtes te probeer opspoor.


    Tussen dit alles deur is Vaughn steeds ongelukkig oor die kolonel se skrobbering. Dit was nie nodig nie, sê hy. Hulle het nie gekom waar hulle is omdat hulle lyf wegsteek nie. Hulle verdien meer respek. As seniors, as deel van Stellenbosch se Ernstige en Geweldsmisdaad-span. As voormalige Valke. En, al kom hulle van ’n elite-eenheid af, hulle het nog nooit op hul roem gery of louere gerus nie. Net kop af hul werk gedoen. Hul kennis gedeel. Witkop Jansen is net vol stront.


    Hulle ondersoek die klein struktuur wat die swembadpomp huisves. Kry niks.


    Cupido sê hul gewese Valke-bevelvoerder Mbali Kaleni was ’n volgens-die-boek-pyn, maar sy’t hulle minstens gerespekteer. En waardeer. Die woorde “kry julle gatte in rat” sou jy nooit oor haar respektabele lippe gehoor het nie.


    Griessel vermoed sy kollega se bloedsuiker is weer laag. Daarom stel hy voor hulle bestel kos. Cupido gebruik sy Mister Delivery-app om Kauai-wraps te laat kom, want die kilojoule-telling van al hul disse is op die internet beskikbaar. Hy kan maklik boekhou. En dis relatief vinnig.


    Binne neem hulle elke sleutel en pas dit in ’n deur, kas en voertuig tot hulle van elkeen rekenskap kan gee. Dan takel hulle die vertrekke, soek deur ingeboude kaste vir geheime pakplek. “I’m getting claustrophobic, partner, in hierdie fokken huis,” sê Cupido. “Al wat ons doen, is theorise. Praat, praat, praat. Ons moet da’ buite wees. Chasing the bad guys. Maar nee, nou’s dit ‘kry julle gatte in rat’. I object, your honour.”


    Hulle gaan haal die aluminiumleer in die motorhuis om by die plafon se valdeur in te kan klim. Hulle belig die ruimte onder die teëldak met hul selfoonflitse. Daar is niks behalwe stof en spinnerakke nie.


    Die wegneemkos daag op. Hulle gaan sit in Small se kombuis om te eet. Cupido sê hy wonder waar Kaleni heen is, saam met hulle kanse om terug te gaan Valke toe. Want, ten eerste, hy is nie meer lus vir Witkop Jansen se stront nie. “And, secondly, ek kan darem nog vir Desiree trou op ’n warrant officer se salaris, want my cherry maak goeie geld. Ma’ hoe maak ons as daar dalk ’n baby is, Benna? Ek meen, I want to be a family man. My eie kindertjies hê. En Desiree sê sy’s op vir dit, but she doesn’t want to be a working mother this time. And her biological clock is ticking. Hoe maak ek? Uitkom op single income warrant se salary? Met klein Donovan én nog my eie kroos ook? Nee, partner, daai gaan nie fly nie. Something has to change.”


    Griessel besef die kos help nie. Hy haal sy selfoon uit. “Ek wil vir jou iets speel,” sê hy terwyl hy die musiek-app aan die gang kry.


    “Die song wat jy vir Alexa gaan sing?” vra Vaughn en verhelder so effens.


    “Nee, ek dink nog oor daardie een.”


    “Please, not some prehistoric blues again. Dié dag is blou genoeg.”


    “Nee. Luister net hier,” sê Bennie. “Dan vertel ek vir jou ’n storie.”


    “Okay, grandpa,” sê Cupido en rol sy oë.


    Griessel kry die liedjie, sit die volume so hard as wat die foon toelaat, en laat dit speel.


    Vaughn se frons verdwyn stadig, sy gesig verhelder. “Wow. Catchy,” sê hy. “Nice.”


    Griessel glimlag net selftevrede.


    Die liedjie speel klaar.


    “Really beautiful, Benna. Not your usual ‘let’s teach Vaughn some ancient culture’ music.”


    “Dit,” sê Griessel, “ís ancient culture. Uit 1977. Fleetwood Mac. ‘Never Going Back Again’.”


    “Okay, ancient or not, I like it a lot. So wat is die storie?”


    “Jy onthou vir Vince Fortuin. Die ou wat vir ons orkes lead guitar speel?”


    Cupido knik. “Yebo. Daai brother is a credit to my people.”


    “So ’n maand terug, toe ons besig was om te oefen, toe begin Vince op die staalsnaar-acoustic met dié liedjie, hy wou hê ons moet dit in ons repertoire sit. Nou, jy moet verstaan, as jy en jou band ’n cover van ’n classic doen, moet dit goed wees, want mense kén die oorspronklike. En hierdie song se kitaarwerk is moeilik. Selfs vir ’n meester soos Vince. Dis ’n vorm van Travis picking, waar jy die bassnare met jou duim speel terwyl jou ander vingers die res moet doen. Vince sê hy oefen al sewe maande om dit foutloos te doen, en hy sukkel nog steeds. Jy moet elke noot suiwer speel én jy moet die tempo presies hou, aanmekaar, die hele song lank, anders werk dit nie. Maar hy sê jy kan doen wat jy wil, jy sal nooit die gehalte kry van die oorspronklike opname nie. Die ou wat die liedjie geskryf het en die kitaar speel, se naam is Lindsey Buckingham. Die dag toe hulle hierdie opname gedoen het, toe vervang hulle elke twintig minute al die kitaar se snare, om seker te maak dit klink perfek. En toe hulle die volgende dag die vocals by die kitaar-track wou sit, toe kom Buckingham agter hy het in die verkeerde sleutel gespeel. Toe moet hy weer van voor af begin.”


    “Bliksem,” sê Cupido.


    “Vince sê dis net die tegniese deel van die storie. Die vrou wat jy saam met Buckingham hoor sing, is Stevie Nicks. Sy was Fleetwood Mac se hoofsanger – en die groot liefde van Buckingham se lewe. En hy het dié liedjie geskryf omdat sy hom gelos het. Soort van om die ding te probeer verwerk. En na dit alles, sing die twee dit saam hier. Been down one time, been down two time, I’m never going back again.”


    Cupido dink oor dit alles na. “Benna, great song, great story, but where are you going with this? Try jy vir my sê, we’re never going back to the Hawks? ’Cause why, I’m not buying.”


    Griessel skud sy kop. “Toe Vince my die storie vertel, toe gaan speel ek die song vir Alexa. Sy’t dit geken, maar nie al die agtergrond nie. Gisteraand, toe ek net omtrent reg is om goed aan die suip te gaan, toe laat sy my weer daarna luister. En sy sê, ‘hóór die lirieke’. Dis seker die groot verskil tussen ’n sangeres en ’n musikant – hulle luister na die woorde, want hulle moet dit interpreteer. En Alexa verstaan goed wat ek nie altyd kop nie. Sy moes vir my verduidelik: Die liedjie sê, partykeer is daar dinge wat gebeur, wat jou wys waar jy was. Jy moet erken, jy’t foute gemaak, maar jy moet sien hoe ver jy gekom het. Wat jy alles geleer het in die proses. Sodat jy die keuses kan maak. Om nie weer dieselfde foute te maak nie, om nooit weer terug te gaan nie. Want jy hét ’n keuse.”


    “Soos in, Witkop se moer. He made us see where we’ve been, but we’ll get through this?”


    “Ja, maar …”


    “Soos in, at the Hawks, we made our mistakes not playing by the book, even if it was fighting the forces of darkness? Now, we’re paying for the consequences, ma’ ons leer. Ons gaan nie terug nie?”


    “Ja, maar dis meer as dit. Ek …. Alexa het gisteraand vir my gesê dis tyd dat ek ophou om te dink ek het nie waarde nie. Ek weet dis een van my groot probleme, want die fok weet, ek het baie foute in my lewe gemaak. Maar die ding is, dis net so ’n groot fout om stil te staan by die mislukkings. Ek dink dis nou tyd om vorentoe te gaan. Ek meen, ons het ons straf uitgedien, Vaughn. Dubbel en dwars. Ons het ons werk goed gedoen vandat ons hier is. Elke saak, van gesteelde fietse tot ontvoerde studente. En as ons nog nie kan teruggaan Valke toe nie, kan ons minstens begin terugbaklei. Ek dink dis tyd dat ons vir Witkop aanvat. Oor ons range, oor sy houding. Oor ons toekoms. Want ek sê nou vir jou, ons moet nou iets aan die gemors begin doen, of ek gaan werk weer vir Jack Daniel’s.”


    Vaughn stamp sy vuis teen die tafel. “Damn fucking straight, Benna. I’m with you all the way.”


    “Okay. As ons hier klaar is vandag, gaan sien ons vir Witkop.”


    “Yes, baby, yes. Ma’ jy sal die praatwerk moet doen. Jy weet, I can get carried away, fuck things up a little.”


    Griessel knik instemmend. Cupido sluk die laaste van sy Citrus Glo smoothie af. Dan sê hy: “Daai was diep, partner, daai was diep.”


    “Dis nie ek wat so diep is nie. Dis Alexa.”


    “No surprise there. Okay. Good talk. I’m all fired up. Speel nog een keer vir ons daai song.”


    * * *


    Net ná vyf in die middag, Emilia Streicher sit op die gastehuis se stoep. Sy wag vir die speurders. Sy is reg vir hulle.


    Want Tau Berger het ’n halfuur gelede oor die foon vir haar gesê sy moet net by haar storie hou. Daar’s nie ’n manier wat die polisie iets weet nie. Nie ’n manier nie.


    Tau.


    Ná die oproep het sy teruggedink, probeer onthou wat Basie alles destyds oor Tau gesê het. ’n Baie eksentrieke karakter. Onvoorspelbaar, in sy alledaagse handel en wandel, soms so ’n bietjie roekeloos. Daar was die storie van Tau wat altyd ’n paar gholfstokke by hom gehad het, en ’n emmer of twee gholfballe. Selfs in die bos. Voortdurend aan die oefen, fanaties en verslaaf. En altyd aan die beweeg, altyd aan die praat; Tau was soos die Duracell-hasie, die enigste verskil was dat Tau se battery nóóit pap geword het nie. Kortman-sindroom ook, het Basie gesê. Kapokhaantjie, hy het dikwels skoor gesoek met groter ouens, en vir hulle goed slae gegee. Maar met Basie het hy hom vroeg-vroeg vasgeloop. Daarom dat hulle eindelik boesemvriende geword het. Wedersydse respek. Die belangrikste van dit alles is dat Basie vertel het, op die slagveld, wanneer die druk groot en die kalf in die put was, kon jy altyd op Tau reken. Omdat hy vreesloos was. Die man wat Basie altyd sou kies om mee oorlog toe te gaan, want: “As hy sê hy het jou ses, dan het hy jou ses.”


    Tau was nou intens op die foon. Hy’t vinnig gepraat, aanmekaar, dringend, ergerlik. Hy het vir haar gesê dis hy wat haar gebel het, terwyl sy in die speurderkantore was, vanoggend. Om te sê hulle het vroeg vanoggend vir hom gekom. Hy was reg vir hulle, omdat sy hom betyds gewaarsku het, dankie daarvoor. Hy’t een gevang. Hy het die fokker eers laat praat voor hy hom begrawe het. Hy weet nou wie agter die ding sit, en hy sal hulle almal kry. Hy sal Basie en Dewey se dood wreek. Ja, Dewey is ook dood, hulle het hom gister gekry. En hy wonder heeltyd, hoe hou hulle dit so stil? Maar Dewey is die laaste een, dit sweer hy wat Tau is. “Ek moet jou waarsku, Emilia, die ouens agter dié ding het nog mag. Invloed. Hulle sit nog oral. En omdat hulle my nie kon kry nie, gaan die sports nou begin. Moenie verbaas wees as jy môre hoor ek word gesoek vir die een of ander misdaad nie. Dis hoe hulle werk. Teenpropaganda, disinformasie, shit uit die Stalin-handboek uit. Hou jy net by jou storie, maak nie saak wat hulle sê nie. Ek bel jou, elke keer as ek iets uitvind, dan bel ek jou. Hulle sal my nie kry nie. Ek is nie hierdie fokkers se speelmaatjie nie.”


    Sy sien die speurders se motor in Neethlingstraat stilhou.


    Sy haal diep asem.


    Laat hulle maar kom.


    * * *


    Cupido doen die praatwerk. Hul ou werkswyse, Vaughn is die kwaai een, Bennie die simpatieke. Dit skep ’n dinamiek wat hulle dalk kan benut, dit gee vir Griessel meer tyd om haar dop te hou.


    Hulle gaan sit by haar tafel. Sy vra of hulle koffie wil hê. Hulle sê nee, dankie, omdat dit onderbrekings bring, en vir haar die geleentheid sou gee om met koppies en lepels te vroetel, sou sy ongemaklik raak.


    Griessel sien weer die ooreenkoms tussen haar en Basie Small. Die stille selfvertroue van iemand wat fisiek indrukwekkend en fiks is. Suksesvol. Welgesteld. En sy is vanmiddag duidelik meer ontspanne.


    Hoekom?


    “Mevrou, ons wil weet hoekom jou broer uit die Army uit is. In twenty-twelve,” sê Cupido.


    “Jy het dit vanoggend ook vir my gevra,” maar hoflik, sonder irritasie.


    “Ons dink nie jy was heeltemal honest met ons nie.”


    Sy frons effens. “Ek was. Heeltemal. Basie het gesê hy het genoeg gehad. Dit was eenvoudig nie meer vir hom lekker nie.”


    “Why exactly would that be?”


    Griessel sien weer die gebaar, die vingers momenteel na haar kop toe, net agter die regteroor. Soos ’n vrou wat eens lang hare gehad het, en nou daarna soek. ’n Ou, instinktiewe reaksie. Vanoggend het hy gedink dis ongemak omdat Vaughn ’n bruin man is, en sy die regering gaan kritiseer. Hulle sien dit soms by wit mense, dié sensitiwiteit, dié aanname dat alle mense van kleur die regering steun. Maar nou lyk dit na iets anders.


    Haar hand sak weer. “Wil jy regtig hê ek moet dit vir jou uitspel?”


    “Asseblief.”


    “Basie het gesê die Weermag het ’n vrotspul van korrupsie en kaderontplooiing geword,” sê sy, haar stem redelik en kalm. “Waar hy nooit weer op meriete bevordering gaan kry nie. Waar die standaarde van opleiding en militêre gereedheid so gedaal het dat hy skaam geword het om deel daarvan te wees. En dat alles wat hy probeer het om dit te verhoed, net opgetrekte skouers of teenstand gekry het. En teen daardie tyd het die meeste van sy beste vriende al die eenheid verlaat. Die Recces was sy lewe, adjudant. Dit was nie vir hom ’n maklike besluit nie.”


    Cupido gee geen indikasie dat hy haar glo nie. “Het hy in twenty-ten en twenty-eleven training gedoen in Mozambique?”


    Sy knik. “As ek reg onthou, so vir nege maande.”


    “En toe vang hulle vir hom met twenty-five kilos of cocaine?” vra Cupido.


    Griessel sien die reaksie van totale verstomming – die wenkbroue opwaarts, die oë groter, die verslapping van die mond, dan die vertraagde verstywing van haar lyf. “Cocaine?” sê sy. “Cocaine?”


    “En dit was nie die eerste keer nie, was dit?” vra Cupido.


    Haar mond gaan oop en toe, sy soek na woorde. Eindelik: “Adjudant, dis … dis … loutere twak.”


    “And yet, his official Army records say the opposite. Which leaves us with two options, mevrou. Mister Small het jou nooit gesê van sy shenanigans nie, of jy sit hier en lieg vir ons. And we happen to think it’s the latter, ’cause why, daar’s ’n klomp dinge wat nie lekker sense maak nie.”


    Griessel sien hoe die woede oor haar kom en gaan, soos ’n skaduwee. Dan ontsteltenis, wat sy moeiliker onderdruk, maar sy kry dit reg. Sy plaas haar hande saam in ’n V, hou hulle voor haar mond, kyk af na die tafel. En dan, asof sy iets verstaan, asof sy ’n insig kry, kom daar ’n kalmte. Sy kyk op, reg in Cupido se oë. “Ek glo jou nie. Wys my die rekords.”

    “Showdown at the Witkop corral, partner,” sê Cupido in die kar, op pad terug kantoor toe.


    Griessel bestuur, hy sê niks.


    “Benna? Jy orraait?”


    “Ek werk aan my speech,” sê Griessel.


    “Check.”


    “Respekvol, maar beslis.”


    “Check.”


    “En jy bly kalm.”


    “Soos ’n psalm, pappie. Just there for moral support. Your safety net. Your wingman.”


    “Okay.”


    * * *


    Die kolonel se deur staan oop. Griessel klop teen die kosyn en loop in, Cupido agter hom.


    “Kolonel, die kokaïen-storie …”


    Jansen staan agter sy lessenaar, foon teen die oor. Hy hou sy hand in die lug vir stilte. “Yes, Commissioner,” sê hy.


    Die speurders gaan staan agter die twee besoekerstoele.


    “Yes, Commissioner. We will have it ready.”


    Die oproep eindig.


    Griessel val weg: “Small se suster weet absoluut niks van die kokaïen nie.”


    “And we believe her, slippery or not,” sê Cupido.


    “Ons het daardie huis van hoek tot kant deursoek, kolonel,” sê Griessel. “Lithpel Davids het die Ford se GPS kom analiseer. Daar’s niks.”


    Nou sien hy eers Witkop Jansen is snaarstyf. Moerig. Hy moet net diep asemhaal, vinnig praat voor die bevelvoerder ’n woord inkry. “Kolonel,” sê hy, “ons wil ook kom beswaar aanteken. Ons voel ons gatte was in rat van die dag dat ons hier begin het. Ons het nog niks anders as ons beste werk gelewer nie. Ons verstaan die druk kom van bo af, maar ons dink ons het vandag onregverdig kritiek gekry. Dié Small-docket is … Maak nie saak hoe ’n goeie speurder jy is, hoe hard en deeglik jy werk nie, daar’s motiewe agter dié ding wat niemand nog kan sien nie. Daar’s ’n rede hoekom hulle nou die kokaïen-storie spin …”


    “Luister,” sê Jansen, gebiedend.


    Griessel weet hy kan nie nou huiwer nie, sy toespraak staan reg in sy kop. “Kolonel, met respek, ons dink ook ons werk kan nóg verbeter. As ons gemoedsrus het. Oor ons toekoms. Ek staan op trou, Vaughn wil die een of ander tyd met ’n gesin begin. Ons voel ons het die reg om te weet waar ons staan in terme van bevordering. Ons wil ’n tydlyn hê.”


    “Ontvang nou vir my baie mooi,” sê Jansen, in ’n gedempte stem wat swaar dra aan ingehoue woede. “Julle gaan nou hier uit, en julle gaan die Small-docket haal. Julle gaan dit vir my bring, baie vinnig, sodat ek die hele ding kan kopieer. Julle is van die saak af.”


    ’n Oomblik van geskokte stilte. Cupido is die eerste wat tot verhaal kom: “Colonel, daai is grossly unfair. Daai is … ek meen …” Vaughn sien Bennie se waarskuwende kyk, hy gaan hom nie daaraan steur nie, nie nou nie, hierdie is net een te veel. “Dis fokken mean,” sê hy.


    Jansen loop om die lessenaar, deur toe. Hy slaan dit toe, draai na die speurders toe, gee hom oor aan sy humeur. Hy skree op hulle: “Dink jy ek weet dit nie, adjudant? Dink jy ek doen dit om julle te straf? Julle het nie ’n idéé nie.” Hy beduie na die foon in sy hand. “Dit was die PK op die lyn. Hulle vat oor. Hulle gaan die saak vir die Teenbende-eenheid gee.”


    “Die AGU? Colonel, dis crazy. Daai unit het ’n forty per cent vacancy rate, en anyway, hulle is compromised …”


    Jansen loop weer na sy stoel toe, gaan sit. Bal sy vuiste, soekend na beheer. “Dis hoekom ek ’n kopie van die dossier soek, Vaughn. Want hulle kom dit haal. Oor ’n halfuur. En dan is die kanse baie goed dat die saak begrawe word. So roer julle gatte. Ek wil ’n rekord van die saak hê, want ek gaan dit nie los nie. Ek sal dit persoonlik ondersoek. My pensioen se moer, ek is nou gatvol vir al die aapstreke.”


    Hulle staan, verstom en sprakeloos.


    “Bring vir my die docket,” sê Jansen. “Nou.”


    Griessel kyk na Cupido. “Vaughn, die storie van ‘never going back again’ …”


    “Yes, Benna?”


    “Fok dit.”


    “Attaboy.”


    “Waarvan praat julle?” vra Jansen.


    “Kolonel, ons sal self die docket kopieer,” sê Griessel.


    “We’re with you on this one,” sê Cupido en maak die kantoordeur oop.


    “Nee, nee, ek gaan nie julle loopbane in gevaar stel nie.”


    Griessel draf uit, Cupido agterna. Oor sy skouer sê Vaughn vir die bevelvoerder: “No need, colonel, we’re pretty good at that ourselves.”


    * * *


    By die kopieermasjien, agter ’n toe deur, werk hulle teen groot spoed.


    Griessel se foon lui. Hy sien dis sy dogter Carla. Hy weet waarom sy bel. Sy het al ’n paar WhatsApp-boodskappe gestuur die afgelope twee dae. Sew Elegant se mense wil die laaste mates vir sy troupak neem, want die tyd raak min – net meer as twee weke voor die groot dag.


    Hy antwoord nie die oproep nie, maar hy dink aan sy dogter. En die troue. En die implikasies van waarmee hulle besig is. Hy sê, terwyl hy die bladsye van die lêer vir Cupido aangee: “Jy’s seker jy is in, Vaughn? Jy’s seker?”


    * * *


    Hulle wag dat die Provinsiale Kommissaris se koerier die oorspronklike dossier kom afhaal, dan gaan stap die drie van hulle buite, by die groot akkerbome teen die westelike grens van die Misdaadondersoekeenheid-terrein. Die kort, byna tenger Witkop Jansen, Cupido, lank en stewig, Griessel in lengte halfpad tussen die twee, met die roesbruin en rooi herfsblare wat geluidloos om hulle val.


    Jansen vryf sy snor. “Kêrels, ek waardeer die solidariteit, maar dit was my besluit. En ek het dit nie ligtelik geneem nie. Ek gaan julle nie toelaat om die saak voort te sit nie.”


    “Colonel, ons het nou da’ binne by die copy machine gepraat. En ons scheme, colonel het wat, forty-five years of service?”


    “Ses-en-veertig.”


    “En die colonel is sewe maande van retirement af?”


    Jansen knik.


    “Colonel, daai is nie worth it nie, om ’n goeie polisie-pension weg te gooi, so naby aan retirement nie. ’Cause why, that’s what could happen. Ons is nog spring chickens. If they fire us, we can still start over.”


    “Wat nou van op troue staan?” vra Jansen. “En met ’n gesin wil begin?”


    “Ek dink nie my vrou sal wil trou met ’n ou wat te bang is om die regte ding te doen nie, kolonel,” sê Griessel.


    “Same here,” sê Cupido. “Hoe sê ek eendag vir my meisiekind ha’ daddy het meer geworry oor sy rank as oor justice? And our democracy?”


    “Ons is net siek en sat. Vir die gemors in die Diens. Dat dié ouens …”


    “These forces of evil,” sê Cupido.


    “Dat hulle ons docket vat. Óns docket. Om goed toe te smeer.”


    “It’s time to fight back,” sê Cupido.


    “En om eerlik te wees, ons is verslaaf,” sê Griessel.


    “Addicted to the hunt. Can’t let go.”


    Jansen kyk na hulle. Lank. Wegend. Dan sê hy: “Wat julle bevordering betref: Ek het al in Januarie aanbeveel dat julle as kapteins herstel word. Al wat ek nog gehoor het, is dat dit ‘gunstig oorweeg’ word.”


    “Dankie, kolonel,” sê Griessel.


    “En julle verstaan, as die PK weet julle werk nog steeds aan die saak, is die ‘gunstig’ uit by die deur. Om die minste te sê.”


    Hulle knik. Hulle verstaan.


    “Nou goed. Ek het gebel. Vir die Cambi-kêrel. Vanoggend al. Hy’t drie keer nie geantwoord nie. Eers hier ná twee, toe vat hy my oproep. Toe vra ek hom of ons die rekords kan sien. Van Small se ontslag, die kokaïen-sage. Toe sê hy hy kom terug na my toe, hy moet deur die kanale. Niks gehoor nie. Tot die PK gebel het, netnou. Om te sê, gee die docket, dis nou ’n georganiseerde misdaad-ding, ’n Teenbende-aangeleentheid. Feit is, dis benoude katte, kêrels. Benoude spronge. Die groot vraag is: Hoekom?”


    “Maybe het hulle die verkeerde ou uitgehaal, colonel,” sê Cupido. “Military operation gone wrong, now they’re covering their tracks. Maybe het hierdie niks met Small uit te waai nie.” Dan skud hy sy kop. “Okay, bad theory, let’s move on.”


    “Kolonel, ons moet kyk na afpersing. Sê nou maar daar het in 2011 iets gebeur …” begin Griessel.


    Jansen maak hom met ’n handgebaar stil. “Genoeg van teorieë. Julle weet ek werk nie só nie. Gaan kry vir ons bewyse.”


    “Voor Cambi gebel het, wou ons vir kolonel kom sê ons wil van voor af begin,” sê Griessel.


    “Wat beteken ‘van voor af’?”


    “Colonel, jy vat nie ’n Recce sommer so uit nie. Military precision or not, jy moet jou ducks in a row hê. Jy moet die dude watch, sy movements ken, sy home perimeter. Jy moet weet van die honne, van die alarm, hoe daai huis binne lyk …”


    “Hulle moes hom dopgehou het, kolonel. Hulle sou voor sy huis moes verbyry, meer as een keer. Hulle sou hom dalk agtervolg het. Ons wil na die munisipaliteit se kontrolekamer toe. Hulle hou videomateriaal vir ses weke. Daar moet iets wees.”


    “Ons scheme ook, dié soort van pro-level assassination, hulle sou gekyk het na ’n huisplan, colonel. By die munisipaliteit. Jy moet sign vir daai soort access, there wil be some sort of paper trail.”


    “Die Hyundai H-1-paneelwa waarin hulle gery het,” sê Griessel. “Ons kon hulle met die provinsiale CCTV-stelsel volg tot by die Baden Powell-kruising met die N2. Dit moet iewers wees. Ons wil weer gaan kyk …”


    “Nee,” sê Jansen. “Niks buite ons jurisdiksie nie. Niks verder as die munisipaliteit se kontrolekamer nie. Julle moet my baie mooi ontvang, julle gaan baie, baie versigtig wees. Julle sê niks vir ons kollegas nie, julle sê niks by oggendparade nie. Julle praat nét met my. Ek wil weet wanneer julle weet, ek wil weet voor julle iets doen. Ontvang julle my?”


    “Ja, kolonel.”


    “Maar nou gaan julle eers huis toe, soos twee adjudante wat nie meer ’n saak het nie. En julle gaan ordentlik slaap en môreoggend dan lyk julle en praat julle soos twee gatvol adjudante wie se saak weggevat is.”

    Donderdag, 27 Mei.


    Sestien dae voor die troue.


    Om 06:35 trek Tau Berger by die gastehuis in Bloemfontein weg met sy Honda Africa Twin.


    Dis nog donker. Die son sal eers teen sewe-uur op wees, maar hy is haastig. Gefokus. Dis meer as ’n duisend kilometer Ceres toe, op die agterpaaie, die grondpaaie, en die horlosie loop. Die filistyne het met hul teenoffensief begin. Emilia Streicher het hom laat weet, laat gistermiddag, van die kokaïen-storie. Dis ’n slim een, dis wat hy verwag het. Hulle sal van Basie ’n krimineel maak, en van hom ook. Dis hoe hulle werk. Want dan kan hulle die waarheid diskrediteer. En hom jag en hom skiet.


    Maar hulle sal hom eers moet vang. En hy’s nie hulle speelmaatjie nie.


    * * *


    Om halfagt bel Emilia vir Tau, maar hy antwoord nie.


    Hy is seker al aan die ry.


    Sy stuur vir hom ’n WhatsApp-boodskap: Speurder het gebel. Het die saak oorgegee aan die bende-mense. Hoe dom kan jy wees? Nou lughawe toe, sal 2-uur tuis wees. Sterkte.


    * * *


    Net ná agt is Tau Berger anderkant Koffiefontein, op pad na Luckhof, sy kop wat werk, aanmekaar, oor dié desperate Basie-het-cocaine-gesmokkel-storie van hulle. Die saak nou weggevat na ’n bende-eenheid toe.


    En hoe meer hy daaroor dink, hoe meer besef hy jy moet dit in die konteks van die groter prentjie plaas. Van wat tien jaar gelede gebeur het, en wie betrokke was. En steeds is. Hulle kan net die dooies beswadder, want die dooies kan nie praat nie. Maar hy wat Tau is, kan nog die waarheid vertel.


    Hulle kan nie nou vir die polisie en die media sê hierdie Tau Berger is ’n voortvlugtige krimineel, vang hom, nie. Want sê nou maar hy wat Tau is, loop in by ’n koerant se kantoor en hy sê, die filistyne lieg. Hier’s die waarheid, hier’s die storie, dis wat hulle toesmeer. Nee, dié risiko is vir hulle te groot.


    Hulle sal hom self moet kry. En stilmaak. En agterna ’n kakstorie vertel, ja, hierdie Tau Berger het ook cocaine gesmokkel, of so iets.


    Hulle kan dalk, omdat hulle nog oral in die intelligensie-agentskappe en die polisie en die Weermag en die politiek skuil, die staat se tegnologie gebruik om hom te probeer opspoor. Maar hulle sal dit stil moet hou. Onder die tafel. En dis sy groot voordeel.


    Anderkant Luckhof kry hy die idee. Wilde idee. Mal.


    Basie Small wat destyds vir hom gesê het, Tau, jy’s ’n malkoppie. Maar jy’s die beste malkoppie wat ek ken.


    Basie, rus in vrede. Môre sal jy sien wat Malkoppie-Tau met die filistyne gaan doen.


    * * *


    Griessel is net ná nege in Sew Elegant se winkel in Pleinstraat, Stellenbosch, sodat hulle die laaste mates vir sy troupak kan neem.


    Alexa en Carla het gisteraand afsonderlik en ernstig met hom gepraat oor die troudatum-sandloper wat vinnig uitloop. Hy het belowe hy sal direk ná oggendparade inkom. Nou staan hy hier terwyl hulle druk en trek en meet, aantekeninge maak, oor ditjies en datjies gesels.


    Hy luister skaars. Sy gedagtes is by Emilia Streicher. Hy weet daar was iets, tydens die ondervraging. Die probleem is altyd, jy moet luister én jy moet waarneem, en soms meng die twee in met mekaar. Dit was nie in wat sy gesê het nie, daarvan is hy seker. Dit was bes moontlik nie in hoe sy geantwoord het nie. Sy instink sê dit was iets anders. Dit ontglip hom, soos seep, net wanneer hy dink hy kry dit gevat. Hy probeer al drie die onderhoude met haar in sy kop terugspeel, in die hoop dat daar iewers ’n draadjie is waaraan hy kan begin torring. Maar die mense hier om hom verbreek sy konsentrasie.


    * * *


    In Stellenbosch se munisipale kontrolekamer sit Cupido en werk deur die data.


    Hy fokus op die feit dat die Dalsig-woonbuurt net twee ingange het – Piet Retiefstraat wat van die middedorp af loop, en Barrystraat, wat naby die R44 uitmond in Van Rheede.


    Die operateurs het bevestig dat al twee dié roetes toegerus is met ’n kamera wat nommerplaatherkenning kan doen, en dat hulle beskik oor net minder as ses weke se data van elke voertuig wat daar in- en uitgegaan het. Hulle het dié inligting solank vir hom as ’n Excel-sigblad op ’n skerm beskikbaar gestel, en dit ook as ’n digitale lêer vir hom ge-e-pos.


    Alles goeie nuus.


    Maar die slegte nuus is die aantal rekords – ’n stewige somtotaal van 21 389 oor die tydperk van veertig dae.


    Net een is geïdentifiseer as ’n gesteelde voertuig – ’n grys Toyota Corolla by die kamera in Barrystraat, op Dinsdag, 4 Mei, om 11:02. Amper drie weke voor die moord op Basie Small. Die stelsel wys dat die SAPD én munisipale wetstoepassers binne minute in kennis gestel is, en die voertuig om 11:32 by Macassar voorgekeer is. Die twee verdagtes, onderskeidelik sewentien en agttien jaar oud, is in hegtenis geneem. Al twee was werkloos, eerste oortreders wat nog by hul ouers in Kraaifontein woon.


    Cupido teken dit aan, maar hy glo nie dit is relevant nie.


    Sy tweede taak is om die voertuie wat aan inwoners van die woonbuurt behoort, te identifiseer en buite rekening te laat. Dit behoort meer as tagtig persent van die verkeer te verteenwoordig, wat hom met net sesduisend inskrywings kan laat. Neem hy in ag dat dit alles dubbele inskrywings is – dus voertuie wat in- en uitgery het, kyk hy na min of meer drieduisend nommerplate wat hy moet probeer identifiseer.


    Dit gaan ’n rukkie neem.


    Gelukkig sal Benna binnekort kom help. Eenduisend-vyfhonderd per speurder.


    * * *


    Griessel ry in Andringa af, op pad na die kontrolekamer toe. Hy sien die koerantplakkate wat die nuus oor Basie Small se betrokkenheid by smokkelary en georganiseerde misdaad in net vier woorde uitbasuin:


    RECCE


    BY


    KOKAÏEN


    BETREK


    Hy dink aan die trauma wat Arno Leibrandt en sy ouers moes deurmaak die afgelope paar dae. Die wilde aantygings en samesweringsteorieë, die gemeenheid en boosaardigheid van die gesiglose mense op sosiale media wat nou sal aanbeweeg, sonder om vir ’n oomblik na te dink of om te gee oor die verskroeide aarde wat hulle agterlaat.


    Here, dis ’n vieslike wêreld hierdie.


    * * *


    Vrydag, 28 Mei.


    Vyftien dae voor die troue.


    Tau Berger hou net ná nege stil in die parkeerterrein van Ceres se Agrimark, oorkant die hurkende kolosse van die graansilo’s.


    Hy moet sy inkopies hier doen. ’n Paar goedjies wat hy vannag saam met Dineo Phiri sal moet agterlaat, goedjies wat die polisie sekerlik sal probeer naspoor. Wat beteken hulle sal na CCTV-materiaal van Hermanus en omstreke se ysterwarewinkels kyk. En hy wil nie daarop wees nie.


    Net ’n paar goedjies. Wat maklik in die Honda se dratasse sal pas.


    * * *


    Teen elfuur vat Griessel en Cupido ’n breek. Hulle is amper halfpad met die eenduisend-vyfhonderd voertuigrekords wat elkeen moet nagaan. Dis sieldodende, digitale voetwerk, hul oë moeg van die staar na die skerm. So ver het dit nog niks opgelewer nie


    Hulle stap teekamer toe.


    “Ek dink ek weet wat ek gaan sing,” sê Griessel. “Vir Alexa. Op die onthaal. Maar ek wil eers hoor wat jy dink.”


    “Shoot, partner. I’m your number one romance consultant, your expert witness about matters of the heart.”


    “Dis juis die ding. Die song wat ek wil sing, is nie wat jy sal noem ‘diep romanties’ nie.”


    “Mistake number one, Benna.”


    “Vaughn, as ek daar staan en ‘Unchained Melody’ probeer doen, gaan hulle vir my lag. Alexa ook. Dis nie ek nie.”


    “Aha. You’re going with ‘stay true to thineself’.”


    “Presies.”


    “Objection overruled. Ma’ ek ken vir jou, Benna. Daai is risky.”


    “Ek het gedink wat Alexa altyd sê: ‘Met musiek moet jy hou by waar jou passie lê …’”


    “O, Jirre, hier kom die classic blues al weer.”


    “Ja, maar …”


    “Blues? Benna? Old school blues? Daai ‘she broke my heart and now I’m gonna die alone’ soort van ding? Op jou wedding night?”


    Griessel lag. “Nee, nie daardie soort blues nie. Dis hierdie ou song van Sonny Terry en Brownie McGhee. 1973, E-sleutel, en dis … ek dink nie dis onromanties nie. Luister hier …” Griessel haal sy foon uit, soek daarop.


    “Heaven help us,” sê Cupido.


    Hulle loop in die teekamer in.


    Griessel laat die liedjie speel:


    Dit is die laaste deel van die lirieke wat Cupido breed laat glimlag: You’re a chocolate cookie baby and you bring out the boogie in me.


    “Jis, partner,” sê hy, “I love it. Gonna bring the house down.”


    “Dis wat ek ook gedink het.”


    * * *


    Twee weke voor die troue, op Saterdag, 29 Mei, om 11:43. Griessel en Cupido in hul kantoor, voor die rekenaarskerms. Moedeloos en keelvol, want die nommerplaatdata lewer niks bruikbaars op nie en hulle is baie naby aan klaar daarmee.


    Griessel se selfoon lui. Hy wil nie sy konsentrasie verbreek nie, hy kyk ergerlik daarna.


    Dis Mbali Kaleni wat bel.


    Hy antwoord: “Colonel?” Sy stem kan nie sy verbasing wegsteek nie.


    “Bennie, your CO is going to call you and Vaughn in the next ten minutes. He is going to ask if you will be willing to be seconded out of the Stellenbosch office. I just wanted you to know that the request came from me.”

    Witkop Jansen bel nie. Hy kom klop aan hulle kantoordeur, ses minute nadat Kaleni geskakel het, terwyl hulle nog koorsagtig spekuleer oor die moontlikhede.


    “Kêrels, julle moet nou baie mooi dink,” sê hy, ietwat uitasem. “Annika Johnson, die Direkteur van die NVG se Ondersoekende Direktoraat hier in die Kaap, het my gekontak. Sy vra dat julle gesekondeer word na hulle toe. Dis vrywillig, dis julle besluit, ek sal nie in julle pad staan nie. Hulle wil dringend ’n antwoord hê.”


    Dit neem ’n hele rukkie vir hierdie inligting – en die implikasies daarvan – om in te sink. Maar Griessel weet waarom die kolonel sê hulle “moet nou baie mooi dink”.


    Die land se huidige president het die stigting van die Ondersoekende Direktoraat van die Nasionale Vervolgingsgesag sewe maande gelede aangekondig. Dit was sy reaksie op oorweldigende getuienis tydens die Agnew-, Zamisa- en RSA Spaarfonds se kommissies van ondersoek die vorige jaar, wat die asembenemende omvang van staatsplundering tydens sy voorganger se termyn blootgelê het. Die doel van dié nuwe eenheid, ook bekend as die OD of IDU, is om die speurwerk rondom die tallose korrupsiesake wat uit die ondersoekkommissies gevloei het, te hanteer, sodat die NVG se staatsaanklaers waterdigte sake vir vervolging kon saamstel.


    Dié verwikkeling is nie oral met ewe groot geesdrif ontvang nie. Baie lede van die SAPD – en veral die Valke – het dit as ’n mosie van wantroue en ’n klap in die gesig van eerlike, hardwerkende polisiemense gesien. Daar was ook groot twyfel oor die vermoë van die NVG om komplekse sake te hanteer. Die Vervolgingsgesag is uitgehol ná die groot verlies aan kundigheid en ervaring tydens die vorige, misdadige president Joe Zaca se ampstermyn. Feitlik al die beste staatsadvokate is uitgewerk of afgedank. Boonop is die magte van die nuwe OD-beamptes deur historiese wetgewing beperk. Ondersoekers kan nie inhegtenisnames of beslagleggings doen nie, en OD-personeel se aanstellings is korttermyn en tydelik. Nie die ideale teenvoeter vir die diepliggende, wydstrekkende tentakels van staatskaping wat steeds bestaan nie.


    En omdat die OD in groot geheimhouding werk, was daar nog feitlik geen mediaberiggewing of gerugte op die polisie-bostelegraaf om die skeptici se menings te verander nie.


    “Hoe dringend, colonel?” vra Cupido.


    “Soos in die volgende tien minute.”


    Griessel en Cupido kyk na mekaar. Knik. As Mbali die een is wat vra, is daar nie by hulle groot twyfel nie.


    “Ons is in,” sê Cupido.


    “Goeie besluit,” sê Witkop Jansen. “Hier’s die nommer wat julle moet bel. Nou. Dadelik.”


    * * *


    Advokaat Annika Johnson sê oor die foon sy en die OD is opreg dankbaar dat hulle die sekondering aanvaar het. Maar nou sal hulle asseblief so vinnig as wat menslik moontlik is moet aanmeld by die hoofingang van die Arabella-gholflandgoed naby Kleinmond. Binne die volgende uur, as dit kan. Sy sal nie self daar wees om hulle te ontvang nie, haar plig is net om hulle te verwelkom en te laat verstaan dat alles van nou af as hoogs vertroulik gehanteer moet word.


    Griessel draf om sy moordtas uit sy kar se kattebak te gaan haal.


    “Arabella?” roep Cupido agterna. “Arabella?”


    Hulle neem Cupido se Volkswagen Golf, dis vinniger.


    Op pad, vlegtend deur die verkeer op die R44, dan die frustrerend-verstopte N2 deur Somerset-Wes, spekuleer hulle oor die bestemming. Iets moes by die rykmanspeelplek van die Arabella-gholf- en leefstyllandgoed gebeur het. Dit is die enigste verduideliking vir die versoek dat hulle “toerusting” moet saambring. Hulle praat oor die feit dat hulle nou eindelik weet waarheen Kaleni is. Die NVG se Ondersoekende Direktoraat. Dat hulle dit moes geweet het, juis omdat dit met soveel geheimhouding gepaard gegaan het. En dis ’n logiese aanstelling vir haar, die pynlik eerlike, onkorrupteerbare Blom. “And we call ourselves detectives, Benna? How did we miss that one?”


    Hulle bespiegel oor die feit dat spesifiek hulle twee gevra is om by die OD aan te sluit. Net omdat die Direktoraat hande nodig het en Kaleni weet hulle is betroubare, goeie speurders?


    Of omdat die NVG vermoed brigadier Vincent Cambi van die Weermag se JOD in Pretoria is deel van die staatskaping-seekat, en hy lieg soos ’n tandetrekker?


    * * *


    Cupido neem die kuspad, Bettysbaai toe, want daar’s al weer swaar padwerke in Sir Lowry’s-pas.


    Anderkant Gordonsbaai sê Griessel: “Alexa sê ek het ’n strooijonker nodig.”


    “Soos in ‘best man’?” vra Cupido.


    “Dis reg.”


    “Check,” sê Cupido.


    “Toe’t ek gewonder of jy kans sien?”


    “Little old me?”


    “Ja. Jy sal die ringe moet hou, die speech moet maak …”


    “Benna, ek dog jy gaan nooit vra nie.”


    * * *


    By Kogelbaai verby maak die uitsig hulle skielik stil: Die kranstorings links, die ruwe Valsbaai-kuslyn se wye boog regs. En bo, die voorfrontale wolke wat skouspelagtige wolkslierte deur die lug trek.


    “Ai, Benna, dis ’n mooi land hierdie.” Daar’s ’n sug van verligting in Cupido se stem, dit eggo die gevoel wat Griessel meteens het – die aflaai van ’n gewig, ’n loskom, ’n oopgaan.


    “Amen,” sê hy. En hy dink dis omdat hulle ’n ontsnapping uit die frustrasie van die Small-docket nodig gehad het. Eindelik ’n wye horison ná die verstikkende vasdraai in klein stagnasie-sirkels, en die kloustrofobie van Stellenbosch en die lang ure in die engte van Small se huis. Die sekondering na die OD het ook iets daarmee te doene: Dis tog ’n vorm van bevordering, van erkenning, dié deel wees van ’n elite-spesialiseenheid. Al is dit net tydelik. Hulle het dit al twee nodig gehad, om verskillende redes.


    By Pringlebaai verbreek Vaughn die stilte met ’n stamp van sy palm teen die stuurwiel: “Ek het dit, Benna, ek het dit.”


    “Wat?”


    “Why we’re wasting our time with the number plate data. Ons gaan niks da’ kry nie. ’Cause why, ons is getrain om te try soos criminals dink. En daai is ons groot mistake. Hierdie ouens is pro’s, pappie. Military grade. Careful planning, perfect execution. Daai meen, hulle sou geweet het van die CCTV-kameras, die number plate recognition. So, wat doen jy as jy the lay of the land van ’n former Recce, in himself a dangerous dude, so bietjie wil gaan bekyk? Jy kan nie ’n drone da’ invlieg nie, jou former Recce sal kop, hie’ kom trouble. Jy kan nie ’n car oorkant park nie, same problem. So, what you need, Benna, is a Trojan Horse.”


    “’n Trojan Horse?”


    “Damn straight, jou classic Trojan Horse. Dit slaan my nou net, ek weet hoe hulle dit gedoen het. Die garden services. Die fokken garden services. Jy identify die team wat elke Donderdag by Small inklok. Daai ouens is low-skilled, low-paid, hard-working blue collars from Khayamandi. Jy gaan sit langs een van hulle in die shebeen op ’n Vrydagaand, koop vir hom ’n bier. Sê vir hom, brother, I’ll pay you a thousand to take sick leave next Thursday, and tell your boss you’re sending your cousin to stand in for you. Nog beter, jy bribe twee garden services team members, julle join die Donderdag-by-Small-call, jy kyk jou kyke, maak jou notes. Van hoe kom jy oor die muur, waar’s die soft underbelly van die huis wa’ jy kan inkom. What weapons do you need?”


    “Bliksem,” sê Griessel. “Kan wees.”


    “Nie kan nie, pappie. Definitely. No other way, it all makes sense. Just one small problem …”


    “Dit help ons niks?”


    “Bingo, Benna. Die garden services staff sal deny, deny, deny. Die foreman sal maybe ’n description kan gee, ma’ pro level, military-grade assassins sal weet van disguise.”


    * * *


    Kolonel Mbali Kaleni wag vir hulle in ’n gholfkarretjie by die swierige klipwerk van die Arabella Country Estate se hek. Drie SAPD-bakkies versper die ingang, sewe uniforms is aan diens om toegang te beheer.


    Sy het gewig verloor vandat hulle haar laas gesien het. Griessel wonder of dit doelbewus was, of die stres van haar nuwe pos.


    Steeds die swart broekpak, soos hy haar deur die jare leer ken het, altyd dieselfde styl, nou net ’n aansienlik kleiner nommer. En die groot handsak oor die skouer, die eieningskaart om die nek, en die dienspistool op die heup. Sy dra nie meer die serpe om die nek nie, al is die litteken van haar skietwond nog sigbaar. Dit was hul eerste saak saam, destyds, nog voor Griessel Valke toe is. Toe John Afrika nog Provinsiale Speurhoof was. Toe die SAPD nog ’n trotse organisasie was.


    Kaleni groet hulle met ’n gedempte hartlikheid. Sy sê: “I’m so grateful that you agreed to the transfer. I just wish it was under different circumstances. Please, take a warm jacket, the wind is getting worse. You can leave the car here.”


    Griessel trek sy SAPD-windjekker aan. Cupido haal sy winterjas uit, die lang een wat hy sy “Bat Suit” noem omdat dit soos ’n skouermantel agter hom aan wapper as hy loop.


    Hulle neem hul moordtasse.


    “You won’t need those for now,” sê Mbali. “I’ll explain on the way.”


    Hulle los die tasse en klim saam met haar in die gholfkarretjie. Sy hanteer die voertuig soos sy haar motor bestuur, stadig, met groot versigtigheid en konsentrasie. “I’m taking you to a crime scene. It is a little disturbing. The reason why you won’t need PPE suits, is that the Hermanus and Kleinmond police have been here since just after six this morning. Forensics and pathology since ten. The scene has been comprehensively processed, and we were just waiting for you before we clear it up. I need you to take a good look. With total objectivity. So, I’m not going to brief you now. However, I’m afraid we don’t have much time. There’s rain coming soon, and the golf club people are very anxious to reopen the facilities.”


    Hulle ry met die teerpad, verby uitgestrekte skoonvelde, perfek-gemanikuurde setperke, luukse huise, fynbos en bome. Die wind pluk-pluk aan Griessel se hare.


    Dan draai Kaleni af op ’n smal spelersroete wat net wyd genoeg is vir die gholfkarretjie. Voor staan nog polisievoertuie, ’n ambulans, en die groot wit paneelwa van die PCSI, die elite Provinsiale Misdaadtoneel-ondersoekeenheid.


    Mbali hou stil. Hulle klim uit en volg haar.


    Die hele sestiende putjie se setperk is met geel misdaadlint afgesper. Daaragter, poskaartmooi, die donker water van die Botrivier-strandmeer waarop die wind al hoe groter wit perdjies uitwaai, met Olifantsberg somber in die verte.


    Kaleni lig die lint op sodat hulle kan deurkom.


    “O, moenie huil nie, o, moenie treur nie,” sing iemand, redelik vals, van anderkant die sandkuil links van die setperk, tussen die videograwe, paramedici en nog uniforms.


    Nog ’n stem klink van daar op, veel meer nootvas: “Die Stellenbosse boys kom weer …”


    Hulle herken die stemme, dan die twee mans, nog in hul wit oorpakke – kort, gesette Arnold, en lang, skraal Jimmy, forensiese ondersoekers. Hulle staan in polisiekringe algemeen bekend as Dik en Dun, in die holruggeryde grappie wat hulle graag self vertel: Die PCSI staan deur Dik en Dun by jou. Griessel en Cupido het in hul Valke-dae gereeld saam met dié twee gewerk, en geleer om die konstante, dikwels flou pogings tot humor te verduur, omdat hulle briljante werk doen.


    Griessel en Cupido groet, maar Kaleni maak vir Dik en Dun stil met: “Hayi! Not now.”


    Sy gaan staan voor die sandkuil. Forensies het ’n wye gazebo-tentdak daaroor gespan.


    Hulle kyk.


    Onder die tent, in die middel van die kuil se spierwit sand, lê ’n man op sy rug, sy hande verskuil onder sy sitvlak. Sy bebloede voete skoenloos; donker, droë bloedkolle aan die geel sweetpakbroek en die wit T-hemp.


    Vulskuim bult uit sy gapende mond.

    “Before you look at the victim, I want you to see this,” sê Mbali Kaleni en loop tot langs die liggaam, beduie met haar wysvinger.


    Op ’n onvertrapte lappie sand net regs van die slagoffer is groot, duidelike letters in die sand getrek:


    VIR BS EN DR


    FOK JULLE


    Die lug verdonker, die wind stoot die gazebo skuins.


    Kaleni beduie na die liggaam. “You can turn him if you want,” sê sy.


    Hulle knik net. Aan die merke in die sand lyk dit of die lyk reeds een keer gedraai is.


    “I’ll leave you to it,” sê Mbali en loop om op die groen soom van die setperk te gaan staan.


    Die speurders buk by die slagoffer.


    “Jissis,” sê Griessel, en haal diep asem, want die man se oë is wyd gesper, ’n uitdrukking van naakte vrees. Daar is ’n aansienlike wond bo teen die linkerkant van die skedel.


    “Steady now, Benna,” sê Cupido.


    “Ek is okay.” Maar hy voel hoe sy palms sweet. Hy moet net fokus.


    Cupido wys na die kopwond. “Blunt instrument,” sê hy.


    “Neus ook gebreek,” sê Griessel.


    Die vulskuim is in oormaat by sy mond ingespuit, sodat dit in die kenmerkende sieklike geelwit kleur oor sy ken en tot onder sy bebloede neus uitstulp.


    Die wind pluk aan hul baadjies, reëndruppels begin plof op die tentdak en die sand daarnaas.


    Griessel en Cupido kyk na die bloedspatsels op die klere, dan na die voete. Die man se tone en voetbrûe is verbrysel.


    Dit reën harder.


    “Okay, partner, reg dat ons hom draai?” vra Cupido.


    Griessel knik. Hulle rol die liggaam op sy regtersy.


    Sy hande is agter sy rug vasgemaak met kabelbinders. Hulle sien die vingers is vergruis. Daar is geen verdedigingswonde aan sy arms nie, ook nie enige merke wat ’n elektroskok-wapen aandui nie.


    Die hemele maak oop, die stortreën word ’n digte gordyn.


    * * *


    In ’n konferensiekamer in die vyfster- Arabella Hotel sien Griessel luitenant-kolonel Mbali Kaleni het verander. Daar is ’n kalm selfvertroue aan haar, asof sy tuis is en veilig voel in haar nuwe rol. ’n Soort stille vasberadenheid.


    Hy en Cupido sit oorkant haar. Sy het warmsjokolade laat kom, sy wag dat die kelner die deur agter hom toemaak. Dan sê sy: “His name is Dineo Phiri. You may have heard of him?” en skuif die suiker oor die tafel na hulle toe.


    “Sounds vaguely familiar, colonel,” sê Cupido en skuif die suiker aan na Griessel toe. Hy soek nie onnodige kilojoules nie.


    “Back in 2014, he was the Provincial Minister of Agriculture in the Free State Province, overseeing the Ilima Projects, which were supposed to uplift black farmers …”


    “Wait a minute … The Tweespruit scandal,” sê Cupido. “Something about a tannery?”


    “Yes, the Kgololesego Cattle Farm and Tannery project. That was the big one. But there were five initiatives in total, and they were all failures. Not a single black farmer was ever uplifted. Not one. Thanks to Phiri and his cronies misappropriating more than seven hundred and sixty million rand. The Free State Premier was implicated, Phiri’s chief financial officer at the provincial Department of Agriculture was implicated, and they were all forced to resign. By our former president, Joseph Zaca, no less. And then, absolutely nothing happened. Until the Zamisa Commission testimony …”


    “I remember,” sê Cupido. “The Chandas, the three crooked Indian businessmen. They were behind it, right?”


    “Just the ears of the hippo, I’m afraid. The reason why Phiri and his accomplices were never prosecuted, was because the former president himself protected them. Owing to the fact that some of the money went to his pockets. Via the Chandas. But, as you know, everything changed seven months ago, with the creation of our Investigative Directorate, and a president who wants us to prosecute these criminals. I became the leading investigator on the Phiri dockets, and we’ve slowly but surely been building a case against him and his cronies. And now he’s dead …”


    “You think it’s related to the Small murder, colonel?” vra Griessel.


    “I honestly don’t know. There has been absolutely nothing to connect Dineo Phiri with Small …”


    “Except for the filler foam in the throat,” sê Cupido.


    “And the writing in the sand. The ‘BS’ could be Small’s initials,” sê Griessel.


    “Yes, those links were made this morning. But there has been nothing prior to today, nothing in our investigations that pointed to Small’s involvement in the Ilima Projects fraud.”


    “And that’s why you brought us in now?” vra Cupido.


    “Yes. Now that you work for the Investigative Directorate, you can continue your investigation into the Small docket unimpeded. The Provincial Police Commissioner’s decision to hand the case over to the Anti-Gang Unit has no bearing on us. And as you well know, they are not going to do much. You will also support me in the Phiri investigation.”


    “Damn straight,” sê Cupido.


    “I also brought you in because you are the two best detectives I know. And I trust you without reservation.”


    * * *


    Mbali Kaleni sê die OD het uiteraard geweet Dineo Phiri is in Hawston. Hy het vier jaar gelede vir hom daar ’n huis laat bou, in Marine-rylaan. Met sy gesteelde fortuin. ’n Dubbelverdieping met ’n uitsig oor die see en ’n voetpad reguit strand toe. “We think he chose Hawston because it is … a little anonymous. Not quite the Golden Mile of Hermanus, but close enough to everything that mattered to him. His house is big, but from the outside, it’s not flashy. It’s as if he wanted to tell his friends he had a seaside house, he wanted the luxury on the inside, but he did not want to attract attention from the outside. The reason why the Hermanus SAPS called me when they identified him this morning, is that we’ve asked them to keep tabs on Phiri, through our NPA colleagues at the magistrate’s court in Hermanus. They knew his face very well. We had no reason to expect that somebody was out to kill him. According to all reports, he was living a quiet, below-the-radar life. He shared the house with two men who used to be members of the former Free State Premier’s bodyguard, and we can only assume that they acted as such for Phiri too. Both men were found dead in the house this morning, when the Hermanus SAPS went calling after finding the body here.”


    “Same MO on the bodyguards?” vra Griessel.


    “Not quite. Multiple stab wounds. No filler foam. They are waiting for you to take a look before they clear it up.”


    “Colonel, what do you expect of us?” vra Cupido.


    “I want you to find me the murderer. I want you to find me the motive. Because, if someone is willing to kill several people in such a brutal fashion, there must be something very, very big at stake.”


    * * *


    Kaleni sê sersant Rivaldo Carolus van Hermanus se SAPD-Misdaadondersoekeenheid was die eerste speurder op die toneel. “He’s a good detective. I’ll send him in, and then I’m going to the Phiri house to wait for you. PCSI and the pathologist will be there too, if you need to consult them. Call me if you need me, and call me when you get to his house, so I can let you in,” sê sy en verskoon haarself en gaan uit.


    Hulle drink hul warmsjokolade in stilte terwyl hulle alles probeer prosesseer.


    “Wraakaanval,” sê Griessel.


    “Check,” sê Cupido. “Lot of anger.”


    “Die ‘fok julle’, dis ’n antwoord. Op die boodskap wat Small se moordenaars gestuur het.”


    “Ma’ Phiri se fraud was in 2014, Benna. Toe is Basie Small al twee jaar uit die Recces, toe werk hy oorsee. Makes no sense.”


    Hulle hoor die sagte klop aan die deur, dan gaan dit oop. Dis een van die mans wat hulle agter die misdaadlint sien staan het: Middel dertigs, atleties, met ’n notaboek in die hand, kaalgeskeerde kop wat blink in die neonlig van die konferensiekamer. “Ek is Rivaldo Carolus,” sê hy, en kom skud blad.


    “Kom sit, brother. Van waar is jy?” vra Cupido.


    “My komvandaan is Tesselaarsdal, adjudant. My mense is nog daar.”


    “Hoe lank al in Hermanus?”


    “Nou so twee jaar. Ek was amper agt jaar in die Paarl, daar speurder geword.” Hy maak sy notaboek oop, kyk dan na Griessel en Cupido. “Ek wil darem sê, dis nogal ’n honour om twee legends van die Service te kan ontmoet.”


    * * *


    Carolus vertel vir hulle die baanopsigter van Arabella het vanoggend om 07:40 sy inspeksierondte van die baan in ’n gholfkarretjie begin, net ná sonop. Die baan maak om 08:00 oop, wanneer spelers op die eerste en tiende putjies se bowwe afslaan.


    Die opsigter het die liggaam in die sandkuil by die sestiende putjie net voor agt gesien en in die sandkuil ingeloop om ondersoek in te stel. Hy het gekyk, langs die lyk gebraak, weer uit die sandkuil geloop en dadelik die oord se bestuurder gebel. Die bestuurder het die SAPD om 08:09 geskakel en die baan gesluit. Die spelers wat reeds afgeslaan het, is gevra om die baan te verlaat. Die eerste patrollievoertuig uit Hermanus het om 08:42 aangekom, en Carolus self net voor nege. Dit was hy wat vir Phiri herken het, en vir luitenant-kolonel Mbali Kaleni laat weet het.


    “Ek sal foto’s vir die adjudante aanstuur van die toneel soos ek dit kom kry het,” sê hy. “Maar ek is redelik seker die verdagtes het vir Phiri hier kom neersit, en toe die bunker gehark. Want die enigste spore of merke in die sand, was die greenkeeper en die eerste uniform op die scene s’n.”


    “Jy dink hulle het ’n hark saamgebring?” vra Griessel skepties.


    “Nee, adjudant, elke bunker het ’n hark wat daar lê. Hulle sê vir my, as jy ’n golfer is en jy slaan uit die sand uit, moet jy eers weer gelyk maak, sodat die volgende ou nie in jou gat kom lê nie. Ek het die hark daar by die sixteenth vir die ouens van Forensics gegee.”


    Griessel knik. Soos Kaleni gesê het, Carolus is ’n goeie speurder.


    “Die patoloog sê sy sal die oorsaak van dood eers ná die post mortem kan gee. Dit kan die blunt force trauma to the head of die filler foam in die keel wees. Sy sê time of death is ook nog nie seker nie. Dit kan enigiets tussen tien gisteraand en vieruur vanoggend wees. Die wonde aan die hande en die voete is gemaak voor hy dood is.”


    “Lyk na torture,” sê Cupido.


    “Daai is wat ek ook dink, adjudant,” sê Carolus. “My beste raaiskoot is, hulle het hom by sy huis gemartel en vermoor, en toe bring hulle hom hiernatoe. Die probleem is, jy kan nie by die estate inkom as jy nie deur die hek gaan nie. Die heining reg rondom is electrified. Ek het gevra hulle moet check. Die heining is nêrens beskadig nie. By die hek is daar security, hulle scan die kar en die driver se lisensies, en daar’s kameras. Sestien karre het ná tien gisteraand uitgegaan, omtrent almal mense wat kom gholf speel het gister, of wat hier by die restaurants kom eet het. Maar hulle het almal te vroeg ingekom om persons of interest te wees. Net sewe karre het ná tien ingekom, die laaste een elf minute ná twaalf. Al sewe was mense wat hier op die estate bly. Die kameras wys niks suspicious nie, maar ek gaan hulle almal in elk geval check. As ek mag sê, adjudante, ek dink hulle het vir Phiri met ’n boot oor die lagoon ingebring. Daar’s nie heining tussen die waters en die estate nie. Daai is die maklikste. En die sixteenth green is daar by die water. As a matter of fact, dis die lagoon-side green wat die verste van die klubhuis ook is.”

    Sersant Rivaldo Carolus sê hy het, vanweë sy vermoedens, teen twaalfuur vanmiddag ’n patrollievoertuig gestuur na die Lake Marina Yacht and Boat Club in Fisherhaven. Dit is die enigste plek waar bote vir gebruik op die strandmeer gehou word. Padlangs is Phiri se huis minder as twee kilometer daarvandaan. Die uniform-mense het laat weet dat iemand ’n gat in die klub se heining geknip het, net langs die oostelike hek. ’n IRB, ’n opblaasboot algemeen bekend as ’n rubber duck, is vanoggend in die water by die bootklub gevind. Al vier die lugbuise van die boot is met ’n skerp voorwerp stukkend gesteek, dit het onderstebo in die strandmeer gelê.


    Die eienaar van die boot woon in Kleinmond, en hy het bevestig dat hy dit meer as drie weke gelede laas gebruik het. Dit het op ’n treiler onder die klub se afdak gestaan, die eienaar wou dit eers gaan herstel, daar was ’n lek in die een buis.


    Dit sou ’n rubber duck seker net ’n paar minute geneem het om die vier kilometer van die bootklub na die oewer langs die sestiende putjie af te lê.


    “Ek dink dis die boot wat hulle gebruik het,” sê Carolus. “Die probleem is, daai boat club het ’n baie fancy naam, maar dis eintlik net ’n karavaanpark met twee groot afdakke waar hulle die bote bêre. En die karavane is ’n entjie weg van die afdakke. Oor die cold front wat hulle vir vandag voorspel het, was daar ma’ min mense wat die naweek in hulle se karavane by die boat club gaan bly het. Lyk my niemand het laas nag iets gesien of gehoor nie. Ek het vir Forensics gevra om die rubber duck te analyse.”


    “But why?” vra Cupido. “Why take the risk of transporting the body all the way from his house to the boat club? Dan steel jy ’n rubber duck, jy ry oor die waters, en dan kom sit jy hom hier in ’n bunker neer. En jy hark die bunker, like a solid citizen. Ry weer met die bootjie terug en steek hom vol gate. Hoekom los jy nie net die body by die huis nie? Of in die boot, in die water?”


    “Dit sal ek self nog nie weet nie, adjudant.”


    “Ek verstaan, brother, I’m just speculating,” sê Cupido. “Hierdie ding is net so crazy soos die Small docket. You can’t make this shit up. Benna, wat scheme jy?”


    Griessel skud sy kop. “Ek weet nie. Hulle wou iets sê daarmee. ’n Antwoord? Op die Small-moord?”


    “Jirre, Benna, if they keep communicating like this, gaan da’ een van die dae niemand oor wees in dié land nie.”


    * * *


    Hulle bedank vir Carolus, kry die adres van Phiri se huis, en ry.


    Op pad praat hulle oor die woorde in die sand. “As die BS vir Basie Small staan, waarvoor staan die DR?” sê Griessel.


    “Maybe staan die BS vir ‘bullshit’,” sê Cupido. “En DR vir ‘donner’. Who knows, with these crazy motherfuckers? Mind you, daai filler foam sê duidelik, ‘this is in reference to Small’.”


    “Of die ouens wat vir Phiri vermoor het, wil juis hê ons moet dink daar is ’n verband.”


    Cupido sug diep. “Ja. In moments like these, I am reminded of the Witkop Jansen school of crime investigation, partner: Los die theories, kry die bewyse.”


    * * *


    Die reën en wind laat Hawston mistroostig lyk.


    Die oostelike deel, teenaan die R43 na Hermanus, is ’n digbewoonde blouboordjiebuurt. In die weste, nader aan die see, is dit moeiliker definieerbaar. Tussen die baie onbeboude woonerwe, dig begroei met fynbos, staan ’n meerderheid van eenvoudige eenverdiepinghuise. Net hier en daar is groot, nuwe wonings gebou, wat die indruk skep van ’n kusdorp met hoopvolle welvaart-ambisie, nog onseker oor die uitkoms daarvan.


    Griessel en Cupido hoef nie te soek na Dineo Phiri se huis nie. Die SAPD- en nooddienstevoertuie staan die straat vol.


    Hulle parkeer op die sypaadjie oorkant en kyk deur die gietende reën na die plek. Dit staan effe eensaam tussen twee leë erwe. Daar is ’n gepleisterde en liggroen-geverfde baksteenmuur voor teen die straat, met gepunte traliewerk bo-op. Teen die flanke af, en agter, is die muur sonder tralies, twee meter hoog.


    Daaragter, die huis, in dieselfde kleur. ’n Eenvoudige boksontwerp, met houtraamvensters, ’n spitsdak en ’n dubbelgarage.


    “Not exactly a mansion or a fortress,” sê Cupido.


    Griessel kyk na die omgewing. “Die afstand na die bure toe … Selfs al het Phiri geskree, ek dink nie iemand sou gehoor het nie,” sê hy en haal sy foon uit om vir Kaleni te laat weet hulle is hier.


    “Of iets gesien het nie,” sê Cupido.


    * * *


    Kaleni vra dat hulle eers hul PPE-pakke aantrek, want Forensies moet nog die huis kom afhandel nadat hulle klaar is by die bootklub.


    Wanneer Griessel en Cupido gereed is, sê sy: “I need you to tell me what you see. In terms of what happened here last night. Take as much time as you need.”


    Dit neem hulle ’n driekwartier om die toneel te bestudeer en te koukus voor hulle haar ’n teorie kan bied.


    Langs die deftige, duur leerbank en twee gemakstoele, op ’n groot, vierkantige koffietafel in die oopplan-leefarea, lê wegneemkoshouers en sakkies tamatiesous en mosterd langs twee Johnny Walker Blue Label-whiskybottels, ’n ysbak, en drie glase, nie een heeltemal leeg nie.


    Op die tapyt reg langs die bank lê ’n selfoon. Dit is nog aan.


    Links daarvan staan ’n eetkamertafel en bypassende stoele. Ses van die stoele staan nog ongeskonde en netjies ingestoot onder die tafel. ’n Sewende is eenkant, skuins, ’n agtste lê omgekeer, bebloed en stukkend. Daar is fyn bloedspatsels oor die tafel en die teëlvloer, en twee groter bloedkolle langs die tafel.


    In die kort gang op die grondverdieping lê ’n lyfwag net buite ’n slaapkamerdeur, sy sitvlak teen die muur, ’n arm uitgestrek na die leefarea se kant toe. Hy het ’n denim en ’n T-hemp aan, kaalvoet. Bloed aan die muur, bloed oor die vloer, sodat hulle mooi moet trap om verby te kom. Steekwonde aan die bors en buik.


    In die slaapkamer is ’n driekwartbed, onopgemaak. ’n Bedtafel is omgekeer, ’n lamp daarnaas op die vloer. Die ander lyfwag lê op ’n tapyt, in ’n wye bloedkol, tussen die glasstukke van die gebreekte hoofvenster. Die steekwonde is aan die keel en bors. Hy het ’n sweetpakbroek en ’n sokkerhemp van Bloemfontein Celtics aan, ’n plakkie aan een voet. Die ander plakkie is half onder die bed. Daar is bloedspatsels aan die deurkosyn, die lampskerm en die kant van die bed.


    Forensies het ’n gazebo buite die huis aangebring om te probeer keer dat dit deur die vensteropening inreën. Dit is nie heeltemal suksesvol nie.


    In die boonste verdieping se slaap- en badkamers is daar niks noemenswaardig nie.


    In die dubbelgarage staan ’n wit BMW X5 en ’n silwer Mercedes Benz E-klas-sedan. Al twee voertuie is minstens drie jaar oud. Teen die muur is ’n groot dubbelbattery-rugsteunstelsel vir elektrisiteit.


    Daar is geen teken van die moordwapens nie.


    Net voor hulle hul teorie gaan aanbied, kyk Griessel na die beurtkrag-app op sy foon.


    * * *


    Hulle staan in die leefvertrek, net Griessel, Cupido en Mbali.


    “Load shedding was from ten o’clock until twelve in Hawston last night,” sê Griessel. “I think they came somewhere during those two hours, over the wall on this side, where the bedroom is. Because there are burglar bars in front of the small windows, they broke the big one.”


    “Phiri and the bodyguards had dinner here,” sê Cupido, “and afterwards they were watching TV and drinking. One bottle empty, the other one three quarters down, it must have been pretty heavy. They heard the window break in the bedroom. Maybe the TV was loud, maybe they were a little drunk, maybe both, because their reaction was slow enough to let the attackers enter the bedroom from outside before they got there. Did you find any firearms in the house?”


    “No. There’s a small handgun-sized safe in the main bedroom upstairs,” sê Kaleni. “We haven’t opened it yet.”


    “Okay,” sê Cupido. “So, there are two possibilities: The bodyguards were armed, but too slow and drunk, and the assailants took both of them out before they could shoot. And stole the guns on the way out. Or, the guards ran to the bedroom unarmed, and were killed. Either way, it means the assailants were good. Quick. We saw no defensive or bullet wounds on the bodyguards. No bullet markings in the walls. The attackers wanted to be as silent as possible. Especially during load shedding, because everything is more quiet then.”


    “If you want to torture a guy in his own house,” sê Griessel, “you must buy yourself time. By not attracting the neighbours’ attention. So you don’t use guns. We could not see any defensive wounds on Phiri either, which indicates that they took him without any resistance.”


    “Probably intoxicated too,” sê Cupido. “Or just sh- …” Hy onthou, Kaleni duld geen vuil taal nie. “Very scared.”


    “They tied him to the dining room chair,” sê Griessel, “probably with cable ties. And then they smashed his feet, hands and face with a blunt instrument. And then killed him.”


    “We saw no blood at the front door or in the garage,” sê Cupido. “They must have picked him up and carried him out. Which means they might have had an accomplice waiting in a vehicle nearby, who came to pick them up. If sergeant Carolus is right, they took him to the boat club, stole a rubber duck, crossed the lagoon and left him in the bunker.”


    “There’s a laptop in die main bedroom, and a wallet on the bedside table,” sê Griessel.


    “So it wasn’t a house robbery,” sê Cupido.


    “And that’s about it,” sê Griessel.


    Kaleni het aandagtig geluister. Nou knik sy. “That is a good assessment, thank you. My first question would be, how does this compare to the Small crime scene? Do you think it is the same people?”


    “Probably not,” sê Cupido.


    “I agree,” sê Griessel.


    “Why?”


    “No taser, colonel,” sê Cupido. “They stunned Small with a taser several times. If you have a taser available, why not use it on these bodyguards before stabbing them? Or Phiri, to get him under control?”


    “They shot Small’s dogs with SP1’s,” sê Griessel. “And they must have used suppressors, because nobody in the neighbourhood heard the four shots. It would have been much easier to take out Phiri’s bodyguards with that, and still not attract attention. The house is more than a hundred meters from the next one. But they used blades.”


    “No blunt instrument on Small either,” sê Cupido. “This looks like a lot of anger. The smashed hands and feet and face. The filler foam: On Phiri it looks like they used the whole damn bottle. The Small crime scene just looked very calm and controlled and … well, efficient. Professional.”


    “And there’s the message in the sand,” sê Griessel.

    In ’n kamer op die eerste verdieping van die Protea Hotel by die Kaapse Waterfront staan Tau Berger in die stort, die krane wyd oop. Hy wag vir die warm water se lafenis vir sy lyf en sy kop. Dit wil nie kom nie.


    Hy moet vir Emilia Streicher bel. Maar sy gedagtes staan bont. Van net drie ure se sporadiese, onrustige, ongemaklike slaap in die veld, van die hele nag se loop op adrenalien, hoë oktaan, oop ketels, balle teen die walle. Nou alles uitgewerk, net die babelas oor.


    Beelde flits en spring in sy brein soos elektriese ladings – die geweld wat hy losgelaat het, die dinge wat hy gedoen het. En die goed wat Dineo Phiri vir hom gesê het, wat sy kwaad gevoer het soos droë hout op ’n vuur.


    Wat sê hy nou vir Emilia? Oor Basie. En hoekom hy dood is.


    En wat doen hy nou? Nou dat hy weet hoe die vurk in die hef steek.


    Twee name. En ’n skip. En ’n datum.


    En ’n situasie.


    Dis wat hy by Phiri gekry het.


    Twee name.


    Die eerste naam is nie nuut nie.


    En die tweede een, fok weet, die tweede een het hy nie sien kom nie. Die tweede een het alles verander.


    Hy’t geweet, eergister al, anderkant Luckhof, die neerlê van Phiri in daardie sandkuil sal ’n wilde ding wees. Hy’t geweet, hou hy by dié plan, sal dit ’n kantelpunt wees. ’n Grens oorgesteek. Voor laas nag sou die filistyne ten beste net gewonder het. Maar nou sal hulle weet: Dit was Tau, dis hy wat dit gedoen het. Tau, die golfer, wat hulle man in Clarens laat verdwyn het, en vir Phiri gekry het. En sy twee vetgat-lyfwagte, die useless, dronk donners.


    Dít was sy doel: Sê vir die fokkers, kom kry my as julle kan. Voor ek julle kry.


    Wat doen hy nou, met alles wat Phiri vir hom gesê het?


    Twee name. En ’n skip. En ’n datum. En ’n situasie.


    Hy sal moet mooi dink. Maar nie met hierdie deurmekaar koppie nie. Eers vir Emilia bel. Dan slaap. As hy kan.


    Wat sê hy vir haar?


    Basie is dood oor ’n aanname. ’n Afleiding, ’n konneksie. Heeltemal to moer and gone verkeerd, maar seker nie onlogies nie.


    Hy hoef nie vir Emilia enige detail te gee oor gister nie. Hoe hy eers die hele plek bespied het. En gesien het Hawston was ’n baie dom keuse vir Dineo Phiri om te gaan skuil. Een CCTV-kamera, by die kruising van die R43 en George Viljoenstraat. Seker die provinsie s’n. Geen kameras in Marine-rylaan, waar Phiri bly nie. Boonop, Phiri se huis staan eenkant, die erwe langsaan so welig begroei van kophoogte struike dat jy selfs in die helder daglig daar sou kon rondsluip en die fokkers sal jou nie sien nie.


    ’n Bootklub met ’n hoë draadheining, van dié soort wat sal knip soos botter.


    Toe maak hy sy planne. Steel die nommerplaat van ’n Mr. Delivery-motorfietsie in Hermanus, sit dit op sy Honda. En toe wag hy vir die donker.


    Hy het die Africa Twin onder by die doodloopsingel langs die see gelos. Soos iemand wat in die maanlig op die strand wil gaan stap. In die fynbos langs die huis gewag, tot tienuur se beurtkrag. Met sy ou drywer en sy mes. En sy rugsak, die handskoene en kabelbinders, die vulskuim en die tang daarin. Toe sien hy die ligte brand nog daar binne, lekker ou rugsteunbatterytjie van al die gesteelde geldjies. Op en oor die muur, toe hoor hy die sokker op die TV binne, hoe die manne juig en skree, sien die gordyne voor die slaapkamervenster wawyd oop.


    Tóé weet hy Phiri is nie gewaarsku nie. Phiri is nie laat weet van wat eergisteroggend by Clarens gebeur het nie. En Tau het gewonder, hoekom nie? Het die ou wat nou in die vlak graf bo in die berg lê, vir hom gelieg oor die ding dat Dineo die toutjies trek?


    Toe dog hy, kom ek gaan vind uit.


    Toe bliksem hy die ruit stukkend en hy spring in, reg met die mes, die Gerber Merk II. En die twee vettes kom met uitroepe en stink drankasems, onvas, waggelend, slingerend. En hy haal vir hulle uit en hy hardloop in, en Phiri sit net daar voor die TV met ’n whiskyglas in die een hand, sy selfoon in die ander hand, en sulke groot, verdwaasde oë en hy sê vir Tau, “I’ve got money, I’ve got money.”


    Dineo Phiri wou eers nie praat nie. Maar hy het. Ná al die aanmoediging. Toe sing hy.


    Hy wás die een wat die toutjies getrek het, wat die heeltemal fokken verkeerde afleidings gemaak het, wat die opdragte gegee het oor Basie en Dewey. En Tau het vir Phiri laat betáál daarvoor.


    Eers hier net voor die einde, toe gee Phiri vir hom die twee name en die datum en die skip. Gedink dit gaan hom red.


    Toe nie.


    En toe gaan soek Tau deur die huis en die garage. Kry die X5 en die Merc se sleutels op ’n kombuiskas net buite die motorhuis. Hy sien die twee Z88-pistole wat ook daar lê, hoe het hulle gedink? Jy vat net jou wapen as julle gaan ry, want jy’s veilig in dié huis?


    Useless donners.


    Toe vat hy die pistole en hy sit dit in sy rugsak. En hy kry agt swart vullissakke in die kombuis en gaan rangskik hulle agter in die X5 se laairuim. Sodat Phiri se bloed nie op die tapyt moet smeer nie. Hy’t geweet hy sal Phiri se voertuig moet gebruik, hy moet net die ding weer mooi gaan bêre. Die bonusvoordeel is, die polisie sal dink die ouens wat vir Phiri-hulle uitgehaal het, moes met ’n kar gekom het. Dan soek hulle iemand met ’n kar, nie ’n ou op ’n motorfiets nie.


    Hy het die kabelbinders om Phiri se polse losgesny, netjies in sy rugsak gebêre. Toe gaan sit hy vir Phiri agter in die BMW, en hy spuit die vulskuim in sy keel, sit die leë houer terug in die rugsak. En hy ry na die bootklub toe, alles soos hy beplan en bespied het, deur die dag. Gaan sny ’n gat in die heining.


    Hy ken rubber ducks en hy ken Arabella. Hy’t ’n paar keer daar gespeel. Lekker gholfbaan. Nie maklik nie. Smal skoonveld, fynbos-ruveld, jy soek jou bal. Baie sandkuile, baie water. Hy moes eers weer op Google Earth seker maak watter sandkuil die veiligste is.


    Vir Phiri neergesit. Op die ingewing van die oomblik die boodskappie met sy gehandskoende vinger in die sand geskryf.


    Vir Ishan Babbar. Die naam wat hy by Robbie Matlala in die berg gekry het. Ook die eerste naam wat Phiri vir hom gegee het.


    Tau ken vir Ishan, en Ishan ken vir hom.


    En toe skryf hy die boodskappie, sodat Babbar kan weet Tau Berger sê: Fok jou. Kom vang my.


    Dineo Phiri het bevestig dit was Ishan Babbar wat nog steeds die vuilwerk doen, die een wat Basie en Dewey se moordspan direk beheer het.


    Die een wat vir hom wat Tau is, nou gaan jag.


    Toe hark Tau die sandkuil, geen stewelspore nie, en dis net goeie maniere, as jy uit die bunker uit gespeel het. En toe hy weer by die rubber duck kom, toe sien hy die een kant is nou kwaai pap. Toe sukkel dit terug, stadig, hy moet hang aan die ander kant, die hele tyd dink hy as die ding hier in die middel van dié lagoon sink, is hy in sy moer in.


    Toe maak hy dit, en hy dink om die duck nou te probeer terug kry op die treiler gaan tyd vat, hy het nie tyd nie. Toe steek hy die gate en dop die ding om en hy klim in die X5 en gaan bêre hom weer in Phiri se garage. Haal die vullissakke uit, sit dit in sy rugsak. En hy droog die BMW se sitplek af, want sy gat was nat agter die stuur. Hy’t van Phiri se klere gesteel, want nat in die nag op ’n motorfiets, dan vrek jy van die koue. Sy nat klere ook in die rugsak, en hy’s daar uit.


    Hy’t ’n wye draai gery, eers oos, onder die berg om, Caledon toe. Bietjie N2, toe grondpad van Botrivier af, in Theewaterskloof se rigting. Hy’t laag gelê in die Van der Stel-pas, onder ’n bruggie, vieruur in die môre. Phiri se klere daar uitgetrek. Sy nat klere met die bloedspatsels ook. Die handskoene en kabelbinders, die leë vulskuimbottel en die tang, hy’t alles daar begrawe. Sy ou drywer ook, met Phiri se bloed bevlek. Sy eie, droë klere uit die Honda se dratas aangetrek. Met sy rug teen die motorfiets se tenk probeer slaap. Die nag wat oor en oor in sy kop speel, die goed wat hy aan Phiri gedoen het, hy’t geweet dit sal hom bossies maak. Sy brein wat wal gooi, wat skerm en verskoon: Dis hoekom Basie en Dewey dood is, dis hoekom, Phiri se fokken onnoselheid.


    Met dagbreek, toe ry hy, voor die plase van die omgewing aan die gang kom. Franschhoek, Paarl, Malmesbury. Petrol ingegooi, koffie so in die staan gedrink. Op sy selfoon gekyk, daar was nog niks in die media oor Phiri nie. Gewonder, hoe gaan die filistyne hierdie storie spin?


    Toe sien hy hier kom groot reën, hy sal moet aanstoot. Met die N7 Kaap toe. Waterfront toe. Baie mense, anoniem, die Honda veilig onder in die kelderparkering. Honger en dors daar aangekom. Toe eet hy twee Big Champion-burgers en chips, met twee strawberry milkshakes in die Wimpy en hy gaan koop klere in Woolworths om dié wat hy begrawe het, te vervang. En toe kom vra hy hier by die Protea-hotel, kan hy kontant betaal?


    Want hy wil nie vir Ishan Babbar ’n spoor los nie.


    Tau was sy hare en skrop sy lyf en spoel weer af, en dit alles bring nie lafenis nie.


    Hy klim uit, vryf droog met die handdoek. Loop op en af voor die bed. Op en af. Kop wat werk.


    Die tweede naam. Dis waar hy moet begin.


    Toe Dineo Phiri die tweede naam sê, toe weet Tau nie van wie hy praat nie. En Phiri se mond was al dik gebliksem, dit het nie mooi uitgekom nie.


    “Who?” het hy gevra.


    “Wilhelm Brenner.”


    “Who the fuck is Wilhelm Brenner?”


    “Please. Please. You know him. He was your friend. In the Recces. At Phalaborwa. We got photos of you and Small and Brenner, together. From two thousand and nine.”


    “Brenner? Billy Brenner? Five FSR?”


    “Yes.”


    Hy’t nooit geweet Brenner se naam was “Wilhelm” nie. Hy’t gedink Phiri lieg vir hom. Tot Phiri die hele storie vertel het. Toe maak dit alles sin.


    Ja, hy wat Tau is, was saam met Brenner in 5FSR. Saam met Brenner en Basie en Dewey en Corrie Albertyn en Fani Dlamini.


    Almal nou dood.


    Maar een ou leef nog, sover Tau weet. Een ou wat definitief saam met Brenner die dollars gaan roof het, want hulle was dik pêlle, daardie tyd in Phalaborwa. Ops-spanlede, kamerade. Later ook, by van die Recce-reünies wat Tau bygewoon het. Brenner en sy broeder van ’n ander moeder, koppe so bymekaar, diep gesels, altyd.


    Vernon Abrahams. Vern.


    Die enigste ou wat vir Brenner “Billy” genoem het. Vir die res van hulle was hy net “Brenner”.


    En Vern, het Tau ’n paar keer so deur die oud-Recces se bostelegraaf gehoor, is hier in die Kaap. Eienaar van ’n maatskappy wat spesialiseer in die sekuriteit van industriële nywerhede, dik in die geld. Bravo Zulu, dis die firma se naam. Want Vern was in die Vloot, voor hy Spesmagte-keuring gekry het. En in die Vloot beteken ’n Bravo Zulu-vlag “knap gedaan”.

    Cupido en Griessel parkeer in die gietende reën langs PCSI se groot wit paneelwa by die bootklub.


    Hulle klim uit en draf na waar Dik en Dun by die swart, afgeblaasde rubbervaartuig onder die afdak staan.


    “The comedy couple,” sê Cupido. “Long time no see.”


    “Hei, hei, hei,” sê kort, gesette Arnold, besig om sy toerusting in ’n Pelican-tas weg te pak. “Nie dat ons julle gemis het nie. Bennie, min dae! Hoor jy staan op trou?”


    Alexa het die aankondiging al ’n week gelede op Facebook gemaak. Nou weet die hele wêreld. Dit help nie hy ontken dit nou nie. “Ja, ja,” sê hy, want hy weet wat kom.


    “Ek hoor,” sê Jimmy, “met die huwelik word julle een. Die vraag is net, watter een?”


    “Dad jokes, Jimmy,” sê Cupido. “That’s the best you can do?”


    “Marriage is like a walk in the park,” sê Arnold. “Jurassic Park.”


    Arnold en Jimmy lag uitbundig. Griessel grinnik net.


    “Getroud wees is gee en neem, Bennie. Jy gee en sy neem,” sê Jimmy.


    “Marriage is not a word. It’s a sentence. A life sentence,” sê Arnold.


    “Ek lag aan die binnekant,” sê Griessel.


    “My binnekant cringe net,” sê Vaughn.


    “Tough crowd,” sê Jimmy. “Niks het verander nie.”


    Die forensiese ondersoekers trek hul handskoene uit en kom nader om blad te skud.


    “Iets gekry?” vra Griessel.


    “Hier? Net ’n verkoue.”


    “Boot was omgekeer en half onder water,” sê Jimmy. “Hulle was slim.”


    “Ons moet nog die huis gaan doen,” sê Arnold. “Hoop julle het julle PPE-pakkies daar gedra.”


    “By die gholfbaan,” sê Jimmy, “het ons die bunker ge-luminol. Niks bloed nie. Kanse is goed dat hy toe al dood was. Die hark is ’n bietjie van ’n probleem. Moerse klomp bruikbare vinger- en palmafdrukke, maar nou sê hulle vir ons elke ou wat in die bunker in slaan, moet hark as hy klaar is. So, moenie julle asems ophou nie.”


    “Die geskryf in die sand?” vra Griessel.


    Arnold trek sy skouers op. “Beste raaiskoot is, dis met ’n vinger gedoen. Ons het monsters gevat, sal moet toets vir DNS.”


    “Kan jy vir my ’n foto van die woorde stuur?”


    “Sure.”


    “Enigste ding wat kan help,” sê Jimmy en delf onder die PPE-broek in om sy selfoon te kry. Hy haal dit uit. “Soolafdrukke.” Hy soek na ’n foto, draai die skerm sodat die speurders kan sien. “Net onderkant die sestiende green, tussen die gras en die water. Daar’s so ’n soompie, sand en gras …”


    Hulle kyk. Twee afdrukke, ’n linker- en regterskoen.


    “Jy kan nie so mooi sien op die foto nie, maar dis ’n woord wat daar staan, net voor die hak. ‘REBEL’. Ons het die foto’s en die mates vir die lab aangestuur. Hulle sê dis jou Black Hawk S3 Combat Boot, redelik algemeen onder ouens wat rowwe werk doen. Konstruksie, daai soort van ding. Waterdig. Omtrent tien plekke op die internet waar jy dit kan bestel. Nie die soort skoen wat jy aantrek as jy agttien gate kom speel nie. O, en volgens die lengte, ’n nommer nege. So, ons praat nie noodwendig van ’n moerse groot ou nie.”


    “Net die twee spore?” vra Griessel.


    “Die stukkie daar tussen die green en die lagoon is patchy,” sê Arnold. “Gras en sand. Hierdie ou was die enigste van hulle wat daar in die sand getrap het. Op pad terug water toe. Seker haastig.”


    “Probleem is, die reën het gekom voor ons die sand se konsistensie kon toets,” sê Jimmy. “Ons sal kyk na die diepte, en die afstand tussen die twee spore. Miskien vir julle ’n skatting van sy lengte en gewig gee, maar dit gaan bietjie duimsuig wees.”


    * * *


    Tau sit op die bed, foon in die hand. Die skerm sê dis 18:07. Hy kyk op, na die reën se lang waterspore teen sy hotelkamer se venster. Hy kan dit nie langer uitstel nie. Hy bel vir Emilia Streicher.


    “Ek het al begin bekommerd raak,” is die eerste ding wat sy sê.


    “Sorry,” sê hy. “Bietjie van ’n wilde tyd gehad.”


    “Is jy okay?”


    “Ja. Luister … Ek wil nie nou in detail in nie. Ek wil net sê, ek het hom gekry. Die ou wat die orders gegee het. Oor Basie. En Dewey.”


    Hy hoor hoe sy haar asem uitblaas. Asof sy vrykom van iets. Hy sê: “Sy naam was Dineo Phiri. Een van die staatskapers. Dit sal seker vanaand nog in die nuus wees. Groot. Hy was berug.”


    “Ek is bly jy het hom gekry.”


    Hy weet sy gaan nou vra. Hy wens sy wil nie.


    “Hoekom, Tau? Het hy gesê? Hoekom nou? Ná tien jaar.”


    “Ja. Hy’t gesê.”


    Sy wag.


    “Kan jy my ’n dag gee? Ek weet dis unfair, en ek is moerse sorry. Maar daar’s ’n ou wat ek môre wil gaan sien. Want ek wil net van een ding baie seker maak. Dan vertel ek jou.”


    Sy bly lank stil, maar hy weet hy moet haar kans gee met die emosies.


    “Okay,” sê sy.


    Hy groet, en hy lui af.


    Wat hy nie vir haar kan sê nie, is dat hy wil gaan seker maak Basie Small het hulle nie verraai nie. Dat Basie Small nie deel was van die ding nie.


    * * *


    Mbali Kaleni het vir hulle Woolworths-vingerkos gebring – frikkadelle, samoesas en kerrievetkoekies. Sy sit by Griessel en Cupido in haar motor terwyl hulle eet. Vaughn weet van haar eie, lang stryd teen die vetjies. Daarom is hy ongemaklik om hier voor haar die kilojoules in sy app aan te teken. Hy probeer in sy kop notas maak sodat hy dit later kan doen.


    Oorkant is Forensies in Dineo Phiri se huis besig. Die reën het eindelik gewyk, die gloed van die DPCI se skerp kolligte deur die vensters laat die plek lyk soos ’n ruimteskip in die nag.


    “I need to tell you about the case we have been building against Phiri,” sê sy. “Everything we have learnt about the Ilima Projects fraud so far, tells us that he was responsible for managing and moving the money. He was the one with the knowledge of where it all went, and who shared in the spoils. The one with the international contacts. We managed to trace some of the cash, and were granted court orders to freeze more than a hundred million in fixed assets. But there is still almost half a billion unaccounted for. Stashed away somewhere offshore, probably in a few tax havens. When I saw the body, my first thought was that he was tortured by someone who wanted to get to the capital: Shell companies, bank account details, PIN codes, that sort of thing. And then, as a diversion, make it look like it’s tied to your Small case, with the filler foam. But there are a few problems with this theory …”


    “The laptop,” sê Cupido. “And the cell phone.”


    “And probably the wallet, the safe and the general condition of the house as well,” sê Mbali. “Completely undisturbed, they certainly did not conduct a search. But that’s just part of it. I think it’s extremely unlikely that Phiri kept any incriminating evidence of his crimes in the house. He knew we were coming for him and his cronies, he knew we would eventually get a search warrant.”


    “Maybe they were stupid enough to think that Phiri had the account numbers and codes in his head,” sê Cupido. “I mean, if you look at the crime scene … Bulls in a china shop.”


    “It’s possible. More likely, I think, is that they believed Phiri keeps the account details somewhere else. A bank deposit box, the cloud, something like that. And they tortured him to find out where. That would explain why they left the computer and the phone behind. It’s something we need to keep in mind. But what I don’t understand in such a scenario, is why go to all the trouble and risk of transporting his body to the golf course, and writing a message in the sand. If they wanted to simply create a Basie Small diversion, the filler foam would have been enough.”


    “Was there any pressure from the NPA on Phiri to turn state witness?” vra Griessel.


    “No. We approached some of his former subordinates, who all turned us down. We believe they are all still hoping the case will go away, and their big payday will come. And Phiri was too big a fish to recruit. Him, the former Free State Premier, the Chandas, and, of course, former president Zaca, that’s who we are after. The so-called Cabal. The network behind state capture. And even if they suspected he might turn against them, why torture him? And they would have ransacked the house for anything that might be incriminating evidence.”


    “What’s your best guess, colonel?” vra Cupido.


    “Well, with this case, our problem is that the Ilima Projects fraud represents just a fraction of the state capture pillage. As the commissions of inquiry indicated, they stripped every state asset they could get their hands on. Phiri wasn’t involved in everything, but we know he was part of the inner circle of the Cabal. We are pretty sure he was the one who knew where the billions were hidden, the one who moved and laundered it. So, he must have been in contact with the Chandas and the former president. So, my best guess is that this is related to something in that broad arena. But that’s all I have.”


    “What about cocaine?” vra Cupido. “I don’t remember any of the commissions of inquiry evidence ever mentioning cocaine, but …”


    “It never came up,” sê Mbali. “We think it is classic disinformation.”


    Hulle eet in stilte, tot Griessel vra: “Is there any indication that they had ties with the Congo? The DRC?”


    “No …”


    ’n Motor hou langs hulle stil. ’n Man klim uit en kom haastig aangestap. Eers toe hy reg langs Griessel se venster is, herken hulle hom.


    Dis Julian Jenkins, die gesoute Media24-joernalis.


    “Shit,” sê Cupido.


    Jenkins lig sy hand in ’n groet.


    Kaleni rol haar venster af.


    “Dan’s die gerugte waar,” sê Jenkins. “Die Basie Small-speurders is hier.”


    Mbali se selfoon begin lui. Sy sê vir Jenkins: “We have no comment,” en maak weer die venster toe.


    Jenkins glimlag net vir haar. Agter kom ’n fotograaf met ’n kamera aan.


    “Yes?” antwoord Mbali haar foon. Sy luister, dan sê sy: “Thank you, Jimmy.”


    Aan Cupido en Griessel: “They’ve found three long, blond strands of hair in the dining room.”


    Die fotograaf se flits verblind hulle.


    * * *


    Toe Kaptein John Cloete, die mediaskakeloffisier, elf minute later bel, soos hulle geweet het hy sal, het Griessel die antwoord reg.


    “John, geen speurder van Stellenbosch se Misdaadondersoekeenheid is betrokke by die Phiri-ondersoek nie,” sê hy. Want dit is waar. Hulle werk – tydelik – nie meer vir Witkop Jansen nie.


    “En julle is nie meer op die Small-docket nie?”


    “Natuurlik nie. Die Teenbende-eenheid het dit oorgeneem.”


    “Bennie, jy weet, as jy nou vir my lieg …”


    “Ek weet.”


    “Here, Bennie, Phiri en filler foam. Dis bloed in die water, ons praat feeding frenzy soos jy nog nooit gesien het nie. Dit gaan lelik raak.”


    “John, ek gee jou my woord van eer.” Wat seker beperkte waarde het, dink Griessel.


    “Maar julle ís in Hawston?”


    “Ja. Ons is gevra om ’n mening te gee.”


    “En? Wat is julle mening?”


    “Komaan, John.”


    “Jy weet hulle gaan dit vir my vra.”


    “Ek weet ook jy ken die antwoord.”


    * * *


    Hulle ry eers ná middernag terug Stellenbosch toe.


    Griessel staar na die foto op sy foon, die een wat Arnold van Forensies aangestuur het van die woorde in die sand:


    VIR BS EN DR


    FOK JULLE


    “Sien jy iets, Benna?” vra Cupido.


    Griessel skud sy kop. “Nie wat ek gehoop het nie.”


    “En dit is?”


    “Ek het gewonder of die DR dalk vir Democratic Republic kan staan.”


    “Soos in DRC? Die Congo?”


    “Ja. Soos in, Vir Basie Small en die DRC. Hy was twee keer daar. Miskien wou hulle nog die C geskryf het, maar toe gebeur daar iets. Maar die foto wys nie enige merke ná die R nie. En buitendien, hulle het genoeg tyd gehad om die bunker te hark. Dan het hulle seker genoeg tyd gehad om alles te skryf wat hulle wou.”


    “Dit was smart thinking, partner.”


    “Nie smart genoeg nie.”

    Sondag, 30 Mei. Dertien dae voor die troue.


    Die Nasionale Vervolgingsgesag se Kaapse kantore is by Buitengracht 115 in Kaapstad, net ’n paar honderd meter van die hooggeregshof in Keeromstraat. Die gebou van vier verdiepings, onlangs omvattend opgeknap, modern en spierwit, beslaan ’n hele straatblok, tussen Leeuwen-, Bree- en Pepperstraat.


    Dis net ses minute se ry van Alexa Barnard se huis af, dié tyd van ’n Sondagoggend. Daarom is Griessel vroeg. Hy meld om 08:55 aan by ontvangs met die volledige afskrif van die Small-dossier in sy moordtas.


    Kolonel Mbali Kaleni wag vir hom. Hy groet, en vra vir haar of sy die koerantplakkate gesien het. Want dis oral in Buitengracht af teen die lamppale:


    “STAATSKAPER”


    OOK


    GEMOOR


    MET SKUIM


    Sy het, sê sy, gee vir hom sy elektroniese toegangskaart en lei hom na die hysbakke.


    Hy kan nie help om te dink dat dié plek in skrille kontras staan met die verval by die Valke-hoofkwartier in Bellville nie.


    * * *


    In die oopplan-leefvertrek van Desiree Coetzee se Welgevonden-meenthuis sit Vaughn Cupido met sy foon in die hand. Hy probeer enigiemand van Green Fingers Garden Services in die hande kry – ’n klaarblyklik onmoontlike taak op ’n Sondagoggend – sodat hy in Stellenbosch na hul rekords kan kyk voor hy na die NVG se Kaapstad-kantoor toe gaan.


    “So, uncle is gefire by die detectives,” sê die twaalfjarige Donovan wat op die bank lê, met een oog op ’n heruitsending van die vorige dag se wedstryd tussen die Stormers en die Blou Bulle. Donovan is ’n fanatiese Stormers-aanhanger, veral van die agterspeler Damian Willemse. Elke keer as Willemse ’n dartellopie inkry, sê Donovan: “Daai’s magic. Daai’s ’n Stellenbosch-boytjie.”


    “Nee, Donnie, ek is gesecond,” terwyl hy ’n ander nommer op die webwerf skakel.


    “Wat meen dit?”


    “‘Seconded’ beteken ’n temporary transfer. Vat nou ma’ … Sê nou ma’ die Stormers is uit die URC se semi-finals uit, en die Blue Bulls se flyhalf is injured, en hulle sê, kan ons vir Damian leen, net temporary, dan second hulle hom …”


    “Nei, uncle, die Stormers sal nooit verloor nie. Ons rock. Ons gaan all the way. En anyway, Damian sal nooit ’n Blue Bulls jersey oor sy kop trek nie. Daai is, like, treason. Hy’s ’n Stellenbosch-boytjie.”


    “Dis net ’n example, Donnie. Ma’ jy moet vir my mooi hoor: Jy kan nie gaan uitpraat dat ek seconded is nie. Dis kwaai hush-hush.”


    “Soos ’n secret agent?”


    “Exactly.”


    “Extra!” sê Donovan en skuif sy volle fokus na die wedstryd, waarvan hy reeds die uitslag ken.


    Voor Cupido kan vra presies wat dié reaksie beteken, beantwoord ’n vrou sy oproep.


    * * *


    Ná twintig minute van rondry en soek, kry Tau Berger ’n patrollievoertuig van Bravo Zulu Security in Elsiesrivier se industriële gebied, naby die treinstasie.


    Hy hou langs die Nissan NP200 stil, maak sy valhelm oop en wag dat die bestuurder sy ruit oopdraai. Die man kyk hom eers goed deur voor hy dit doen.


    “Jis?” sê die sekuriteitsman.


    “My naam is Tau Berger. Ek het ’n boodskap vir Vern Abrahams.”


    “Watse boodskap?”


    “Ek moet dringend met hom praat oor Billy Brenner.”


    “Wie’s Billy Brenner?”


    “Vern sal weet.”


    “Dis Sondag. Mister Abrahams is nie op kantoor nie.”


    “Ek weet dis fokken Sondag. Maar jou beheerkamer sal sy nommer hê.”


    Die man skud sy kop. “Nee. Dis nie protokol nie.”


    “Is dit protokol dat jou vrou en kinders kos het om te eet? Want as Vern moet uitvind jy’t hom nie laat weet van sy ou Recce-pêl Billy Brenner nie, soek jy môre werk.”


    * * *


    Oor die foon sê die vrou van Green Fingers Garden Services vir Cupido hulle gebruik soms instaanwerkers, wanneer hulle eie arbeiders menslikheids- of siekteverlof kry. En sy kan onthou hulle het in April en in Mei twee keer dieselfde twee instaanwerkers gebruik. Laat April, vroeg Mei, as sy reg onthou.


    Hy vra vir haar hoe sy aan die tydelike personeel gekom het.


    Sy sê hulle het net opgedaag, op die twee dae. Hulle is gestuur deur die twee mense wat nie daar kan wees nie. Dit gebeur. Mense is desperaat om ’n paar rand te verdien. “En daar’s niks mee fout nie,” sê sy. “Ons help die gemeenskap só.”


    “Wie was die twee mense wat nie daar kon wees nie?”


    “Ek sal moet gaan kyk.”


    “Hoe gou sal jy kan gaan kyk?”


    “Môreoggend.”


    “Mevrou, ek is besig met ’n moordondersoek. Ek kan nie wag tot môre nie.”


    “Meneer, ek is in Witsand. My man is uit op die boot, hulle kom eers laatmiddag weer in. Ek kan nie voor vanaand by die kantoor wees nie.”


    “Het julle CCTV by julle kantoor?”


    “Natuurlik. Ons is in Plankenbrug.”


    “Hoe lank hou julle die footage?”


    “’n Week? Ek sal vir Hennie moet vra, maar ek dink dis ’n week.”


    “Wie is Hennie?”


    “My man. Die groot naweek-diepseehengelaar wat nooit iets vang nie.”


    Cupido vra haar om hom so spoedig moontlik te skakel met besonderhede oor hoe lank hulle die video hou, en wie die twee afwesige werkers was. Dan bedank hy haar, en lui af.


    Op die TV-skerm druk Manie Libbok ’n drie. Donnie pomp sy vuis. “Jis.” Al het hy die wedstryd al gesien.


    Sondae, dink Cupido. Dis net poliesmanne en secret agents wat op Sondae werk.


    * * *


    Kaleni wys vir Griessel die Ondersoekende Direktoraat se Inligtingsbestuursentrum op die derde verdieping. Terwyl hy kyk na die groot hoëresolusie-skerms teen die muur en die duidelik nuwe rekenaartoerusting, kom ’n vrou uit haar kantoor hulle tegemoet.


    “Bennie, I’d like to introduce you to Doctor Malime Duba,” sê Mbali, “the director of our IMC in the Western Cape.”


    Duba is baie klein van gestalte, sodat sy veels te jonk lyk vir dié pos. Haar oë is groot agter ’n swaar swartraambril. “Your reputation precedes you, Warrant,” sê sy en steek ’n fyne handjie na hom uit.


    “Pleased to meet you,” sê Griessel en wonder watter deel van sy reputasie hom hier vooruitloop.


    “This is state of the art,” sê Kaleni. “We can do anything Philip van Wyk and his team does at the Hawks, and a bit more, thanks to a high-speed fiber connection with the IMC at head office in Pretoria.”


    “Which gives us very quick access to all the major databases in the country,” sê Duba.


    “I assume you’ve gone through the 205 process for Small’s cellular data?” sê Kaleni.


    “Yes. Lithpel Davids ran it for us.”


    “Good. Let’s get the records to Doctor Duba. As soon as we have Phiri’s too, she can start mapping.”


    “Do you want me to apply for a subpoena, colonel?” vra Griessel.


    “No, thank you. Sergeant Carolus started the process in Hermanus this morning, after our director, advocate Johnson, called in a favour from a magistrate there.”


    * * *


    Tau Berger sit in Ashley’s Family Restaurant in Goodwood met stomende swart filterkoffie toe Vern Abrahams bel.


    “Tau. Long time no see …” Tau hoor die waaksaamheid in sy stem. Dit beteken Vern is katvoet. En as hy katvoet is, weet hy iets.


    “Vern, dankie dat jy bel. En sorry dat ek kwaai was met jou man. Dis net … daar’s so bietjie van ’n deadline op dié ding.”


    “Watter ding?”


    “Ek wil nie oor die telefoon praat nie, Vern.”


    “Jy weet ek is in die Kaap?”


    “Ek ook.”


    Stilte.


    Dan: “Dis Sondag, Tau. Ons braai.”


    “Drie-uur, by die Waterfront?”


    “Billy is dood, Tau. Weet jy dit?”


    “Vern, ek dink jy sal wil hoor wat ek het.”


    Nog stilte. Tau hoor kinders in die agtergrond gil.


    “Okay. Die V&A se amfiteater. Halfvier.” En hy lui af.


    Vern Abrahams weet, dink Tau. Vern Abrahams weet.


    Hy trek die spyskaart nader. Hy kan netsowel solank ’n pizza eet.


    * * *


    Griessel se nuwe kantoor is agter in die gebou, ’n groot vertrek wat uitkyk op die Thule-winkel in Breestraat. Tien werkstasies, afskortings, potplante. Kaleni sê hy moet hom tuismaak teen die venster, Cupido se stasie is reg langs hom. Sy sal vir die kantoorbestuurder vra om vir hom die rekenaar en wifi se toegangskodes te kom gee – en enigiets anders wat hy nodig het. Daar’s ’n koffie-en-tee-stasie langsaan.


    Sy sê sy sal in haar kantoor wees, en laat hom daar.


    Hy het nog nooit in sy hele loopbaan in ’n ruimte soos hierdie gewerk nie. Modern en ongeskonde, nie ’n enkele letsel van speurders se jarelange chaotiese werkslewe nie. Wag tot Cupido dit sien.


    Hy gaan sit, haal die gekopieerde Small-dossier uit sy tas en begin dit uitpak op die lessenaar.


    Hy sal van voor af moet begin. Terwyl hy wag om van Vaughn te hoor.


    Voor die kantoorbestuurder aankom, bel Alexa.


    “My baasspeurder,” sê sy, “is op die voorblad van Rapport.”


    Hy’t geweet Julian Jenkins sal skryf dat hulle daar was.


    “Dis beter as die agterblad,” sê hy.


    “Hulle kon darem ’n vleiender foto gebruik het,” sê sy.


    “’n Foto?”


    “Ek stuur gou vir jou ’n WhatsApp.”


    Toe die foto kom, sien hy dis die een van hom en Vaughn in Mbali se motor. Kaleni op die foon, hy en Vaughn kyk verras en verward na die kamera.


    Die onderskrif lui: Stellenbosch speurders A.O.’s Bennie Griessel en Vaughn Cupido buite Dineo Phiri se huis gisteraand. Albei is geskorste voormalige lede van die Valke se Ernstige en Geweldsmisdaad-eenheid, wat ook vandeesweek onthef is van hul pligte in die vulskuim-moord op die voormalige Recce Basie Small in die Eikestad.


    En sy noem hom steeds haar “baasspeurder”. Dit is in sulke oomblikke dat hy weet Alexa het hom blindelings lief.


    En dit is wat hom so bang maak vir die troue. Wat gaan gebeur as sy hom regtig sien vir wat hy is?

    Tau sien vir Vern Abrahams aangestap kom, amper ’n kwartier laat.


    Vern lyk goed. Fiks. Was nog altyd, maar nou is hy ekstra, soos in elke-dag-in-die-gym-fiks, soos in ek-het-die-geld-en-ek-het-die-tyd. En die personal trainer. En die duur horlosie. En die tattoos, maar onder die stywe trui en die denim en die duur Nikes sien jy net die punte van inkvlamme wat by die nek uitloer.


    Vern het ’n houding ook. Van nie lus hiervoor nie. Nie lus vir hom wat Tau is nie. Feit is, Vern was nog nooit sy boesembroer nie, selfs in die ou dae. “Jy’s ’n los kanon, Tau.” Destyds. In die bos.


    Maar fok hom, hy’s hier, dink Tau. Dit sê alles. Hy staan op van die Waterfront-amfiteater se sitbank en skud Vern se hand.


    Niks van “hoe gaan dit” nie, net: “Tau.”


    “Dankie dat jy gekom het, Vern.” Hy wil nie konfronteer nie. Hulle is aan dieselfde kant, al weet Vern dit nog nie.


    Abrahams trek sy gym-skouers in ’n gebaar wat sê hy het nie eintlik ’n keuse gehad nie.


    “Kan ek vir jou koffie koop?” vra Tau.


    Abrahams skud sy kop. “Jy’t gesê ek sal wil hoor wat jy het.”


    Dis nie ’n houding nie, snap Tau. Dis spanning. Vern het baie om te verloor. Sy Bravo Zulu Security-goudmyn, sy aansien. Spanning is ’n goeie teken.


    Tau skiet van die heup af, laat sy kwaad so bietjie deurkom: “Basie Small en Dewey Reed is dood omdat die filistyne gedink het hulle was in op Brenner se roof. Van die dollars.”


    Die houding vloei uit Vern uit. Hy kyk na Tau, kyk na die kaai se kant toe. Dan gaan sit hy.


    Tau gaan sit langs hom.


    “Dewey is dood?” vra Vern.


    “Dinsdag. ’n Dag ná Basie.”


    “Fok. Maar … Daar was niks oor Dewey in die media nie …”


    “Die filistyne hou dit stil. Jy weet hoe gaan dit in die Oos-Kaap.”


    “Die filistyne?”


    “Hulle wou my ook kry. Hulle het nie. Nou soek hulle my.”


    “Wie is hulle, Tau? Wie is die filistyne?”


    “Jy weet wie.”


    Abrahams antwoord nie.


    Tau sê: “Basie en Dewey, was enige van hulle in, Vern? Op Brenner se roof.”


    “Nee.”


    “Maar jy was.”


    “Nee.”


    “Vern …”


    “Ek was nie in nie, Tau. Hy’t vir my kom vra. Toe sê ek nee. Ek het dit nie nodig gehad nie.”


    “Die geld?”


    “En die risiko. Ek het vir hom gesê, moenie. Maar hy …” Abrahams se kyk is ver.


    “Hy wat?”


    “Hoekom het hulle gedink jy en Basie en Dewey was in?”


    Vern is baie dinge, maar hy’s nie dom nie. “Lang storie. En ek trust jou nie.”


    Abrahams kyk na hom. Vraend en metend.


    “Ding is, Vern, jy lieg vir my.”


    Vern sê niks.


    “Jy was in met Brenner. Anders sou jy nie hier gewees het nie. Anders sou jy nie so jumpy gewees het nie.”


    Vern staar na die bote in die kaai. Lank. Dan vra hy: “Soek hulle vir my ook?”


    “Nee.”


    “Die ‘hulle’. Die ‘filistyne’. Praat jy van Babbar?”


    “Onder andere.”


    “En die Chandas.”


    “Nee.”


    “Nie die Chandas nie?” Met opregte verbasing.


    “Die Chandas is uit die prentjie. Dis hoër op. Groter. Gevaarliker.”


    Abrahams dink lank. Dan sê hy: “Ek was nie in nie. Ek het net vir Brenner ’n gunsie gedoen.”


    “Watse gunsie?”


    “Ek moes die pilot se vrou en kinders watch. Vir een nag.”


    “Watter pilot?”


    “Die een wat die dollars Kaap toe sou vlieg.”


    “En? Het jy?”


    “Ja.”


    “En toe brand die vliegtuig en hulle is almal moer toe, behalwe die girl.”


    “Nee.”


    “Die girl het ook gebrand?”


    “Nee. Sy en nog drie het weggekom.”


    Dis nie wat Dineo Phiri geglo het nie. “Nog drie?”


    “Roger.”


    “Fok.”


    “Okay, Tau, nou sê jy my. Hoekom het hulle gedink jy en Basie en Dewey was in.”


    Tau luister nie. Hy dink.


    “Tau …”


    “Kan jy kontak maak?”


    “Met wie?”


    “Met dié wat weggekom het.”


    “Ek kan. Hoekom het hulle gedink jy en Basie en Dewey was in.”


    “Want ons het die dollars en die goud ingebring.”


    “Die goud?”


    “Amper tienbiljoen rand s’n, Vern. In totaal. Dollars en goud.”


    “Ingebring?”


    “Ek sê jou wat: Jy vertel vir my die hele storie van Brenner, en dan vertel ek jou van my en Basie en Dewey en Corrie Albertyn en Fani Dlamini. En die tienbiljoen.”


    * * *


    Cupido is in sy noppies oor hulle nuwe werksomgewing. “Befitting investigators of our stature, Benna,” was sy kommentaar. Met sy NVG-toegangskaart om sy nek soos ’n talisman.


    Nou sit hulle, koppe bymekaar, dokumente en notaboeke en ’n rekenaarskerm voor hulle, en gaan deur alles wat deur die dag ingekom het.


    Die patoloog se post mortem sê Dineo Phiri het nog geleef, tot die vulskuim hom laat versmoor het. Haar geskatte tyd van dood is tussen 23:00 en 02:00 Vrydagnag/Saterdagoggend.


    Die trauma teen die linkerkant van die skedel se pariëtale been is bes moontlik deur ’n houtvoorwerp veroorsaak. Sy kon splinterreste van die voorwerp versamel en het dit aangestuur na die forensiese laboratorium in Plattekloof. Dié trauma het met aansienlike geweld gepaard gegaan, vermoedelik deur ’n regshandige aanvaller. Die harsingskudding wat dit tot gevolg sou hê, kon Phiri sy bewussyn laat verloor.


    Sy vingers en tone wys duidelike tekens van traumatiese kompressie, met letsels wat dui op die gebruik van ’n draadtang. Die beentjies in sy hande en polse, spesifiek die proksimale falankse, trapesiums, trapesoïde en hamate, is deur stompvoorwerp-trauma gebreek. So ook die metatarsale beentjies in sy voete.


    Hy het ook letsels van ’n stomp voorwerp teen sy toraks, wat die vyfde, sesde en sewende ribbes aan die linkerkant gebreek of gekraak het – nog ’n aanduiding van ’n regshandige aanvaller.


    Daar is geen teken van enige verdedigingswonde nie.


    Die patoloog het ook haar verslag aangestuur oor die nadoodse ondersoek op die twee lyfwagte. Cause of death on both cases were SFT, skryf sy. Dit verwys na “Sharp Force Trauma”, die term vir steekwonde. Sy beskryf die lem as moontlik ’n mes, dolk, stiletto of bajonet. Die lem is sowat drie sentimeter breed en minstens sestien sentimeter lank, maar sy sê dit is net by benadering, veral weens die krag agter die steke. The skin stretches on impact, which could lead to underestimation. Furthermore, both victims were stabbed in the chest, where the surface can be compressed, which could lead to the length being overstated.


    Daar is ook letsels op die vel wat dui op ’n steekwapen met ’n quillon – die kruisplaat tussen handvatsel en lem, “which indicates a dagger or bayonet, rather than a kitchen utility knife. However, preliminary analysis of bone markings indicate the possibility of heavy serration on both sides of the blade. As this is rare, further microscopic study is needed.”


    Dik en Dun se forensiese verslag bied heelwat stof tot nadenke: Geen vingerafdrukke in die huis nie, behalwe dié van die slagoffers. Die aanvallers het dus na alle waarskynlikheid handskoene gedra.


    Volgens die BMW X5 se GPS-data, het iemand Vrydagnag die voertuig gebruik om na die bootklub en terug te ry. Die vertrektyd by Phiri se huis was 00:32. Om 00:37 is dit by die bootklub afgeskakel. Nege-en-veertig minute later is dit weer aangeskakel, teruggery na Phiri se huis, waar dit om 01:31 weer afgeskakel is.


    Hulle het ook ’n lang, blonde haar in die voertuig gekry, aan die bestuurder se kant, op die tapyt net regs van die sitplek. Dit is soortgelyk aan die drie blonde hare in die eetkamer.


    “Daai sê hulle het nie balaklawas gedra nie,” sê Cupido.


    “Of dit afgehaal in die huis,” sê Griessel.


    “And at least one of the attackers was white. Ma’ ’n female, Benna, I just don’t see that.”


    “Ek ook nie. Maar niks is onmoontlik nie.”


    “So, nou wag ons vir Phiri se phone records. En die laptop.” Sersant Rivaldo Carolus het laat weet dat alles op pad is. En dat daar geen nuttige videomateriaal van die verkeerskameras rondom Hawston is nie.


    * * *


    Tau is in sy hotelkamer, halfsewe in die aand, wanneer sy foon lui.


    “Jis,” antwoord hy.


    “Tau?”


    “Jis.”


    “Ek was saam met Brenner.” ’n Man se stem.


    “Wie’s jy?” vra Tau.


    “Sê eers vir my, hoe het hulle geweet Brenner was betrokke?”


    “Julle was stupid, toe julle die video’s uitgevee het.”


    “Hoe stupid?”


    “Julle moes die hard disk saamgevat het. Hulle kon van die video nog recover. Toe is daar goeie footage van Brenner en die girl.”


    “Dis al?”


    “Dit was genoeg om al die kak te veroorsaak.”


    “Brenner en die girl was die enigstes wat hulle kon identifiseer?”


    “Jip.”


    “Kon hulle ’n naam by die girl sit?”


    “Nee.”


    “Hoe het hulle vir Brenner ge-ID?”


    “Hulle het gedink ons was betrokke. Ek en Basie, Dewey, Corrie en Fani.”


    “Want julle het die dollars ingebring.”


    “Jis. En die goud. Toe gaan soek hulle na foto’s van ons. Toe sien hulle, dis nie een van ons nie. Toe kyk hulle na ouens wat saam met ons in die eenheid was. Toe kry hulle Brenner se gesig in die rekords. Toe ID hulle hom.”


    “Okay.”


    “Wie’s jy?”


    “Igen.”


    “Okay, Igen. Ek gaan daai goud vat. Ek soek maatjies. Wat sê jy?”

    In die klein kantoor van Green Fingers Garden Services, agtuur op die kristalhelder Maandagoggend, ondervra Vaughn Cupido die twee arbeiders.


    Hy sien die wantroue, die stugge vyandigheid. Handarbeider teen poliesman. Hy ken dit, verstaan dit. Hy sê: “Guys, you are not in trouble. I just need information.”


    Dit verander nie die dik atmosfeer nie.


    “So, you stayed home two weeks in a row, on a Thursday. Twenty-nine April, and six May.”


    “Yes.”


    “And you sent two strangers to work in your place.”


    “Yes.”


    “That’s okay. No problem. You are not in trouble.”


    Geen reaksie nie.


    “How did they contact you?” vra Cupido.


    “We were walking home after work.”


    “From here?”


    “Yes.”


    “To Khayamandi?”


    “Yes.”


    “And?”


    “They just started walking with us.”


    “You’ve never seen them before?”


    “No.”


    “And they offered you money?”


    “Yes.”


    “How much.”


    “Two five.”


    “Two thousand five hundred?”


    “Yes.”


    “Each.”


    “Yes.”


    “For both Thursdays?”


    “No. Two five for each Thursday.”


    “Five in total?”


    “Yes.”


    “In advance?”


    “No. Ten pinkies up front.”


    “Five hundred?”


    “Yes.”


    “Five isitina, guys, that’s a lot of money.”


    “Yes.”


    “And all you had to do, was to call in sick, and say you are sending someone in your place.”


    “Yes. Don’t blame the umlungu. We said we are sending our cousins.”


    “I’m not blaming anybody. I just want information.”


    “And we told the guys, no trouble. Don’t do a bafana. Work hard.”


    “And you never asked why they wanted this?”


    Hulle trek hulle skouers op.


    “Can you describe them?”


    “Black.”


    “How old were they?”


    “Maybe thirty.”


    “Or forty.”


    “Tall, short? Thin? Fat?”


    “No.”


    “No, what?”


    “Just regular.”


    “Beards, moustaches, funny hair?”


    “No.”


    “Tattoos? Scars?”


    Hulle dink eers, dan trek hulle skouers op.


    “Clothing?”


    “They had beanies.”


    “And blue jackets. Like the people who work in construction.”


    “What language did they speak?”


    “Xhosa.”


    “The other one was maybe Tswana. He did not speak a lot.”


    Hennie, die groot naweek-diepseehengelaar wat nooit iets vang nie, sê vir Cupido die hardeskyf van die CCTV-videomateriaal loop so elke drie weke vol. Hy sal seker ’n groter een moet aanskaf.


    * * *


    In die Pretoria-voorstad Faerie Glen hoor Emilia Streicher hoe ’n lid van die Kaap se Teenbende-eenheid vir haar oor die telefoon sê hy weet nie wanneer haar oorlede broer Basie Small se oorskot beskikbaar sal wees vir verassing nie. Want die saak is nog in die proses van oorhandiging, Basie is steeds in die staatslykshuis in Soutrivier. En hy weet nie of sy gehoor het nie, maar daar was nog ’n vulskuim-moord. Dit kan verdere vertragings veroorsaak.


    Sy lui af en sy huil. Seer en frustrasie.


    Dis ’n week, vandag. ’n Week sedert sy die oproep gekry het. Van Basie se dood. Die slegste week van haar lewe. En sy weet steeds nie hoekom hy dood is nie.


    * * *


    Die programmatuur wat Malime Duba en haar kollegas van die Ondersoekende Direktoraat se Inligtingsbestuursentrum gebruik, kan die rou data van enige selfoonrekords insluk en dan daarmee spinnerakke optower – vloeikaarte van dun lyne en borrels wat stelselmatig op die groot skerms verskyn, en groei. Dit skep rekords van kontakte, dit vertel stories van interaksies en verhoudings, en die intensiteit daarvan.


    Dit kan ook die ligging van die betrokke selfone bepaal, dikwels binne net ’n paar meter.


    Bennie Griessel sit na skerms en kyk terwyl die stelsel Dineo Phiri en sy twee lyfwagte se selfoonaktiwiteite van die afgelope drie maande analiseer – en vergelyk met dié van Arthur Thomas Small.


    Daar was nog geen enkele indikasie dat enige van hulle kontakte of oproepe ooreenstem met dié van Small nie.


    Hy bly hoop. Al is sy fokus nie een honderd persent by die spinnerakke nie.


    Gisteraand het Alexa Barnard vir hom gevra of hy al sy trougelofte geskryf het. Want sy is klaar met hare. “En dit is vir my so mooi, Bennie. Ek kan nie wag vir die seremonie nie.”


    Die probleem is, hy het nie geweet dit was ’n vaste ooreenkoms nie. Hy’t Saterdagaand twee weke gelede by die huis gekom ná ’n ROES-optrede, ’n dertig-jaar-skoolreünie in Brackenfell. Lekker moeg, reg om te stort en te slaap. Alexa was al in die bed, besig om te lees in The Wedding Book: An Expert’s Guide to Planning Your Perfect Day – Your Way. Een van die vier of vyf trouboeke wat sy gaan koop het, haar geesdrif vir dié dag so groot. Toe sê sy “Bennie, ek dink ons moet ons eie trougeloftes skryf. Dis so romanties. En … Dit sal alles só uniek maak.”


    Hy’t nie ’n pertinente “ja” gesê nie. Hy het, as hy reg onthou, ’n ontwykende – maar positiewe – geluid gemaak. Want Alexa het ’n duisend idees, en nie almal haal die wenstreep nie.


    En toe het hy vergeet daarvan. Heeltemal. En hy’s nie goed met sulke dinge nie.


    Hy kan haar nie teleurstel nie. Nie voor al haar vriende, voor Lize Beekman nie.


    En dit is vir my so mooi, Bennie.


    Hy, wat vir haar gaan sing You’re a chocolate cookie baby and you bring out the boogie in me.


    Hy sal iets moet begin uitdink. Iets wat mooi en romanties is. En “uniek”.


    En hy het net twaalf dae.


    Vaughn sal moet help.


    * * *


    In die hotelkamer is Tau opgepak, reg om te rol, ’n man met ’n missie. ’n Energie in hom. Van verligting. Basie en Dewey was nie deel van die ding nie. Van goed geslaap, danksy die pil wat die Phiri-monster uit sy kop gehou het. Van dié Igen wat gesê het, tentatief, kom ons gesels. In Barrydale. Dis waarheen hy nou gaan ry. Dinge aan die gang kry.


    Tyd om die front te verskuif, die groot teenaanval te begin. Fokken filistyne gaan nie weet wat hulle getref het nie.


    Elf dae is genoeg, maar hulle kan nie tyd mors nie.


    Tyd om vir Emilia te bel. Sy’t sy lewe gered. Sy en Basie. Hy skuld haar. Groot.


    Sy antwoord: “Hallo.”


    Hy hoor sy’s seer. Hy vra: “Is jy okay?”


    “Ja.” Maar sy is nie.


    “Ek kan later bel.”


    “Dankie Tau, maar nee. Ek wil hoor.”


    “Dit gaan jou ontstel.”


    “Ek wil hoor.”


    Hy begin stadig, hy weet hy kan intens raak. Hy wil dit sag doen, versagtend. Maar dit hou nie, sy eie woede vir die fokkers haal hom in. Hy vertel haar van alles, van hoekom Basie en Dewey dood is. Die hele ding, sy eie dade ook, onbeskroomd, want hy weet sy wil hoor hoe Phiri betaal het.


    Agterna huil sy nie. Sy sê net: “Dankie.”


    “Ek is nog nie klaar nie, Emilia. Maar as ek jou sê wat ek gaan doen, maak ek jou nog meer medepligtig.”


    “Ek wil medepligtig wees, Tau.”


    “Dink eers mooi.”


    “Ek hoef nie te dink nie.”


    Hy wik en weeg. “Die manier om hierdie fokkers te laat betaal, die manier om hulle die seerste te maak, is om die goed wat hulle gesteel het, te hijack.”


    “Here, Tau, jy’s net een.”


    “Nee. Ek kan dit nie alleen doen nie. Die ouens wat saam met Brenner was, ek gaan sien hulle nou.”


    “Kan jy hulle vertrou?”


    “Hulle weet van my goed, ek weet van hulle s’n. Lem teen elke keel.”


    Sy bly ’n hele ruk stil. Dan vra sy: “Hoe kan ek help?”

    Die spinnerakke van doktor Malime Duba se stelsel wys geen oorvleueling tussen die kontakte, oproepe en teksboodskappe van Dineo Phiri, sy lyfwagte en Basie Small se selfoonrekords nie.


    “I’m sorry,” sê Duba, asof dit haar skuld is.


    “Par for the course,” sê Vaughn Cupido. “If you’ll pardon the pun.”


    Duba frons net agter haar bril.


    “Phiri. The golf course …” sê Cupido.


    “Oh. Right. Dark humour,” sê sy. “I will try to get used to it. There is something I would like to point out to you,” sê sy, en stap na die groot skerm waar die spinnerak vertoon word. “We are looking at Dineo Phiri’s call register. Only his.”


    Hulle knik.


    “You see these bubbles are red?”


    “Yes.”


    “The red indicates that those numbers were not registered according to the RICA Act.”


    “Burner phones,” sê Cupido.


    “Yes,” sê sy. “You will see the same thing in the spreadsheets of the raw data. Red cells are non-registered numbers, green cells are RICA’d.”


    “There’s a lot of red,” sê Cupido.


    “Eleven different numbers,” sê sy. “And just about all the calls made by them were short. Less than thirty seconds. There are a few exceptions …”


    Griessel blaai deur sy notaboek. “Can we isolate the dates of those burner calls, doctor? And the time they were made?”


    “Yes, give me a minute.” Sy gaan bewerk ’n sleutelbord by een van die tafelrekenaars.


    Griessel maak aantekeninge, dan sê hy vir Cupido: “Ek moet met jou praat. Oor my trougelofte.”


    “Benna, ek dog ons is past that. Jy’t klaar gepromise, jy kan nie nou uitchicken nie.”


    “Nee, ek praat van wat ek vir Alexa moet sê voor die dominee.”


    “O. Jou wedding vows.”


    “Ja.”


    Cupido sug in verligting. “Okay. What’s the problem?”


    “Ek het geen idee wat om te sê nie.”


    “Got your back, partner. Jy ken vir my. A master in the language of love. A poet, and I know it.”


    “I have the data,” sê sy en wys na die rekenaarskerm voor haar.


    Hulle staan op en gaan kyk.


    Duba trek met ’n vingernael oor ’n ry van die sigblad. “These columns represent the calls Phiri received. And these are the calls he made. And, as you can see, with all the burner phone calls, they were received by him. He never called them once.”


    Hulle staar na die skerm. Nommers, datums, tye, in lang kolomme. Hulle probeer sin maak, betekenis kry.


    “This is only the last three months?” vra Cupido.


    “Yes. Everything since March. You want to go back further?”


    “No … I … Hang on … There are no burner calls in March. Looks like the fun only starts in April …”


    “Saterdag, 3 April,” sê Griessel.


    “Easter weekend,” sê Cupido. “Second-longest call of all. Seven minutes. Just past nine at night. And another, just before midnight.”


    Griessel kom sit langs Vaughn.


    “En toe chuck hulle daai burner. Sunday, 4 April, nine short calls, new number. Monday, 5 April, five short calls, new number. Hierdie dudes is cagey, Benna. Kwaai cagey.”


    “Hulle het geweet die NVG hou vir Phiri dop. Moet wees. Maar kyk hier …” Griessel druk sy vinger op ’n nuwe datum. “Kyk na die tye.”


    Dit neem ’n oomblik vir Cupido om die konneksie te maak. “Slaan my met ’n snotsnoek,” sê hy.


    “I beg your pardon?” sê Duba.


    * * *


    Tweehonderd kilometer oos van Kaapstad, soos die kraai vlieg, lê Barrydale. Vierduisend siele, ’n paar honderd huise verstrooi oor die voetheuwels, teen die dramatiese agterdoek van die Langeberge in die Klein Karoo.


    Op ’n groot erf teen die lopie van die Huisrivier in Tinleystraat staan Igen Rousseau in die vergroeide tuin, kaal bolyf, net die denim en tekkies. En die bandana oor sy kop om die lang litteken so ’n bietjie toe te maak. Hy sweet, graaf in die hand, die gat al dertig sentimeter diep.


    Hy hoor die grom van Themba Jola se Audi A3 voor hy dit om die boomruigte by sy ingang sien aankom, stadig en versigtig deur die slaggate.


    Jola kom hou hier langs Igen stil, gespierde arm wat oor die deur hang, die T-hemp soos gewoonlik ’n nommer te klein. Groot glimlag. “Jy sal aan jou driveway moet werk,” sê hy.


    “Die driveway sal agter in die queue moet staan.”


    Themba klim uit. “I don’t hug guys without a shirt,” sê hy en hou sy vuis vir ’n stamp.


    “But you’re wearing a shirt.”


    Amper twee maande sedert hulle mekaar laas gesien het, al twee grynslag vir die grappie om die herontmoeting se vreugde te verbloem.


    “Goed om jou te sien,” sê Igen.


    “Jy ook.” Themba kyk na Igen se wang en slaap. “It’s healing nicely.”


    “My droom om soos Brad Pitt te lyk lê aan skerwe. Jou heup?” Want hy het gesien Jola het nog ’n effense hink.


    “Net seer as dit reën. Wat plant jy?”


    “Granate. En vye.”


    “En jou huis lyk nog só.” Hy beduie na die verwaarloosde gehuggie agter, in die hoek.


    “Die dak lek nie meer nie.”


    Jola skud sy kop. “Nou verstaan ek hoekom dit so cheap was,” sê hy.


    Igen slaan die graaf in die grond in, en stap aan na die huisie toe. “Kom. Daar’s bier in die yskas.”


    * * *


    Dit is die vyf oproepe van ’n enkele ongeregistreerde foon na Dineo Phiri op die dag van Basie Small se dood wat Griessel se aandag getrek het. Want twee daarvan stem ooreen met die tye van die Small-aanvallers se aankoms en vertrek. Min of meer een minuut voor hulle uit die bussie spring, en een minuut nadat hulle weer vertrek.


    Hy blaai haastig deur sy notaboek om seker te maak, trek tabelle om dit alles met mekaar te vergelyk. Dan draai hy die boekie sodat Cupido kan sien.


    Vaughn bestudeer die notas. “Hot damn,” sê hy. “Doc, can you do us a printout of these calls? Arranged in order of the date and time they were made?”


    “Yes.”


    Terwyl Griessel aanhou krap aan sy eie tabelle.


    * * *


    Igen Rousseau se kombuis is spartaans en eenvoudig, skoon en netjies. Hulle sit by die viersitplek-houttafel, elkeen met ’n bier.


    “So,” sê Igen. “Tau Berger …”


    “Net drie van my contacts ken hom,” sê Themba. “En die opinions … Let’s call it a mixed bag. Way back, sy eerste paar jaar by die Recces, hulle sê hy was cool. Eccentric, maar cool.”


    “Hoe eccentric?”


    “Well … Let’s start with short and cocky. Jy ken die soort, always having to prove that they’re up for it. In your face. Aggro. Windgat. Maar hulle sê hy was the real deal. Incredible stamina, fearless, great under pressure. En ’n prater. When the shit hits the fan, the motormouth starts going. Daar’s die storie van sy parachute training, waar hy al die pad op en al die pad af gechirp het. Also, a golf fanatic, hy’t altyd geloop met ’n seven iron en ’n klomp golf balls so in ’n sakkie aan sy belt. En, maak nie saak waar hulle is nie, hy maak vir hom ’n range en oefen sy swing en hy vertel vir almal hoe ver en hoe accurate hy kan slaan. Played off scratch, never cheated, that’s the legend. En toe, 2013, het daar iets gebeur in die Central African Republic. Battle of Bangui, waar die dertien Parabats dood is …”


    “Ek onthou.”


    “Hulle sê Tau het goed gesien. Heavy shit. Toe’s dit PTSD. Kwaai. Ses maande by 1 Mil vir treatment, toe loop hy civvie-straat toe, toe gaan word hy die greenkeeper by ’n gholfklub in Bloem. Toe’s hy later Clarens toe. Attended a few Recce reunions, en een ou sê Tau sal nooit weer dieselfde wees nie. Die twee ander sê hy’s fine, hy was nog altyd bietjie bossies. When shit goes down, he’ll have your six.”


    “En wat dink jy?”


    “He told you he took Phiri to the gholf course, just to send a message? Just to tell Babbar, ‘it was me; come find me.’”


    “Jip.”


    “After he killed him.”


    “Jip.”


    “That takes cojones. Big cojones. Which I like. But I looked at the media coverage. He killed three people that night. Violently. Cold blood.”


    “Nie heeltemal ‘cold blood’ nie. Wraak. Vir Small.”


    “Still …”


    “So, wat dink jy?”


    “Ek dink kom ons luister hom uit. Dan praat ons weer.”

    Cupido met die uitdrukke, Griessel met sy notaboek, en hulle laat die data die storie vertel.


    Die oproepe van die ongeregistreerde fone na Phiri kan byna almal binne spesifieke, afsonderlike tydvakke van ’n dag of twee, drie ingedeel word – wat Griessel “sarsies” noem.


    Die eerste sarsie was Paasnaweek, van die Saterdagnag, tot die Woensdag toe. Drie verskillende fone.


    Die tweede sarsie, kleiner, was meer as drie weke later, 28 tot 30 April. Een foon.


    Die derde sarsie, weer kleiner, was ’n week later, 6 en 7 Mei. Een foon.


    Die vierde sarsie was skielik weer meer intens en stem in sekere mate ooreen met Basie Small se dood. Twee fone.


    Die vyfde sarsie, die dag daarna. Die tye van die oproepe baie soortgelyk aan die Small-aanval. Twee fone.


    Die sesde sarsie was twee dae ná die Small-moord. Uitsonderlik, want dit begin veel vroeër in die dag as enige van die ander – kwart oor vier in die oggend. Dit is ook die sarsie met die meeste oproepe. Die laaste, op daardie Woensdag die ses-en-twintigste Mei, was ook die langste. Om 08:20 het Dineo Phiri vir amper elf minute lank met iemand gesels. Twee verskillende fone in die laaste sarsie gebruik.


    Drie dae later was Phiri dood.


    Cupido draai na Duba toe: “Doc, do we know where those burner phones called from?”


    “Not yet. Let me see what we can do.”


    Griessel sien ’n ander moontlike patroon in die data. Hy kyk noukeurig na sy aantekeninge, tot hy seker is.


    “Kyk hier,” sê hy vir Vaughn. “Aan die einde van elke sarsie van oproepe ontvang … Phiri het binne minute elke keer dieselfde twee nommers gebel.”


    “Green cells, pappie,” sê Cupido. “Daai beteken dis gelyste nommers.”


    “Gentlemen,” sê Duba van voor die rekenaar, “it looks like every one of those burner calls were made from Johannesburg. The best I can do, is a range of about two to three kilometers. Which is typical when the caller is mobile, as in a vehicle. But I can tell you it’s somewhere in the Fourways area. Fourways and Dainfern. And Kempton Park.”


    “Jozi,” sê Cupido. “Who is in Jozi? In terms of the Phiri investigation?”


    “You’ll have to talk to the Director. And Mbali. I don’t know.”


    “Doctor, if you don’t mind,” sê Griessel, “could you determine who these two phone numbers belong to,” en hy gee vir haar ’n uitdrukstuk aan waarop hy die twee nommers omkring het wat Phiri ná elke sarsie geskakel het.


    “Of course.”


    * * *


    “En Chrissie?” vra Themba Jola.


    “Dis nie meer ’n kuier nie. Ek gaan haar haal. As sy daar is, Woensdag. In die restaurant. En as sy wil kom, natuurlik,” sê Rousseau en drink sy bier leeg. “Vlug vertrek môreaand.”


    Jola lig sy wenkbroue. “That’s cutting it fine.”


    “Ek het die terugvlug verander. Vir Donderdag. Met of sonder haar. Ek is Vrydag terug.”


    “Jy kan haar Telegram.”


    “Nee. Risiko is te groot. Ek sit daai foon eers weer in Rome aan. As sy nie opdaag nie. Buitendien, dis ’n duur kaartjie om te kanselleer. En daar’s te veel om te sê vir ’n teksboodskap. Sy’s Chrissie. Sy sal ’n duisend vrae hê.”


    “Het ons genoeg tyd, Ig? Om dié storie te beplan?”


    “Laat ek eers met Jericho praat. As hy in is, is die res redelik maklik.”


    “Dis wat ons laas ook gedink het.”


    * * *


    Malime Duba staan op voor die werkstasie en sy sê: “I have to speak to the Director first.”


    Sy sien die speurders is nie seker wat sy bedoel nie.


    “About the two numbers Phiri called.”


    “Okay,” sê Cupido.


    “Because this is … complicated.” En dan stap sy haastig uit.


    “En daai, Benna, is wat hulle in die movies roep ’n ‘cliffhanger’ …”


    * * *


    Op die stoep van Barrydale se Country Pumpkin, halfvier in die middag, wag hulle op die koms van Tau Berger.


    “You know, she’s not the kind of girl who’s going to settle down,” sê Themba.


    Igen knik net.


    “And emotions on an Op …”


    Igen sê niks.


    “Is it lust? Or is it love?”


    “Sy’t ons lewens gered.”


    “Soos ek dit hoor, het jy Brenner se gat gered in Zim, daai tyd, met die rhino horn smugglers. And he did not want to fuck or marry you in gratitude.”


    Igen glimlag. Skud sy kop.


    “The great Igen Rousseau. In love. Sad, really …”


    Hulle sien die motorfiets stilhou op die gruissoom van die R62, anderkant die restaurant se muurtjie.


    Net nog een van die baie R62-ryers wat hier stilhou.


    Die man skop die staander uit, klim af. Hy’s kort en lenig. Kapokhaantjie. Handskoene uit, haal die valhelm af. Skud sy kop sodat die lang, geelblonde hare kan loskom. Dik baard. Hy trek die sleutel uit die fiets, sy oë soek, kyk na hulle. Hy druk die sleutel in sy rybroek se sak, maak ’n pistool met sy regterhand en rig dit op Igen.


    Hy skiet ’n denkbeeldige skoot.


    Dís wanneer hulle weet Tau het aangekom.


    * * *


    Advokaat Annika Johnson, Direkteur van die Nasionale Vervolgingsgesag se Ondersoekende Direktoraat in die Wes-Kaap, is ’n aantreklike vrou. Iewers naby sestig, die grys hare ongekleur, in ’n gedraaide bolla. Goed versorg en elegant, ’n kop langer as die twee vroue aan haar flanke, Kaleni en Duba. Johnson se stem is sag en gesaghebbend, sy sê weer hoe dankbaar hulle is dat Cupido en Griessel die sekondering aanvaar het, en so toegewyd werk.


    En sy herinner hulle daaraan dat die OD se werk absoluut konfidensieel is. “We don’t share information with anybody. Not even our spouses. I do hope we are clear on this.”


    Hulle sê hulle verstaan dit alles.


    “Good. Because I am going to share sensitive information with you now. The two cellular numbers you had Malime trace. They respectively belong to Ketso Sebego and Fikile Nkosi. Both these gentlemen have been persons of interest in our state capture investigations. They are known associates of the late mister Phiri. So, I am not surprised that he called them. However, what you should also know, is that Sebego is in the employ of the disgraced former Premier of the Free State Province, and acts as a sort of private secretary. He lives in Bloemfontein, in close proximity to the ex-Premier. Fikile Nkosi, however, lives in the compound at Ukuphumula.”


    “Wow,” sê Cupido. Want Ukuphumula in die rollende heuwels van KwaZulu-Natal is die berugste opstal in die land – die aftreeplaas van voormalige president Joseph “Joe” Zaca. “Ukuphumula” beteken “om te rus” in Zoeloe.


    “Indeed,” sê Johnson. “Nkosi is a former member of the State Security Agency. We are not sure exactly what his responsibilities were, but we believe he had a senior position within the Domestic Branch, and was mostly responsible for keeping our former president informed about threats from within his own party. We also believe he is fulfilling a very similar role for the same man today. As you know, Joe Zaca is facing corruption charges, some of them dating back to his time as Deputy President. So, both Nkosi and Sebego are part of what we see as the Cabal, the inner circle of the state capturers.”


    “Are there any of the Cabal members living in Jozi?” vra Cupido. “Fourways? Dainfern? Kempton Park?”


    “At least five live somewhere in the greater Sandton area,” sê Johnson. “Two ex-ministers, and three former chief executive officers of state enterprises. Why?”


    Duba antwoord die vraag: “The burner calls to Phiri came from that area. The callers were mobile, so we can’t pinpoint any of them.”


    “Not specific enough to jump to conclusions,” sê Johnson.


    “What exactly have you found, Bennie?” vra Mbali Kaleni. “Concerning Nkosi and Sebego.”


    “Colonel, to be honest, I don’t know. Some of the calls from burner phones to Phiri coincide almost perfectly with the Small attack …”


    “Benna does not believe in coincidence,” sê Cupido.


    “And the burner calls came in very time-specific bursts. After every burst, Phiri called them, specifically. Sebego and Nkosi. Only them. Every single time.”


    “As if he was reporting to his bosses?” vra Kaleni.


    “Something like that.”


    Johnson sê hy moet vir hulle die presiese oproepe aandui wat so netjies inpas by die Small-aanval. Griessel wys sy tabelle in die notaboek.


    “Can we tie any of the other bursts to something significant?”


    “No.”


    “Just those two calls that coincide?”


    “Yes.”


    “It is way too little to build any kind of theory on, Warrant.”


    “Maybe, advocate,” sê Cupido. “But if you also look at the filler foam and the message in the bunker …”


    “We’re going to need a lot more than that.”


    Dis die storie van sy lewe.

    In die laatmiddagson van die Klein-Karoo, op die stoep van die Country Pumpkin-restaurant, vra Igen: “Hoe seker is jy Phiri het nie vir jou gelieg nie?”


    Tau vee die hare uit sy gesig uit, drink nog koffie. “Hy’t gelieg, aan die begin. Toe … hou hy op. Want hy’t gedink die waarheid gaan hom red …”


    Hulle sien die ongemak in Tau. Asof hy nie by dié herinneringe wil stilstaan nie. Hy beweeg aan: “Buitendien, wat kan ons verloor? Worst case, ons wag, en die trokke kom nie. Dis al.”


    “A few hundred thousand bucks to finance the Op. Dis wat ons kan verloor,” sê Themba. “Vir ons is dit baie.”


    “Ek sê jou: Hy’t nie gelieg nie. Ek fokken wéét. Jy sit nie daar en huil en bloei en jy dink sulke detail uit nie.”


    Igen en Themba kyk vir mekaar.


    “En,” sê Tau, “ek sit in wat julle insit. Ek het geld.”


    Themba knik stilweg vir Igen.


    “Okay,” sê Igen. “Presies wat het hy gesê?”


    “Daai Vrydag hier van eenuur in die middag, dan laai hulle die goud en die dollars by die warehouse met drie trokke …”


    “Ons praat van Vrydag, 11 Junie.”


    “Roger. Hulle laai die vrag in drie twintig-voet-containers. Een container op elke lorrie …”


    “Hoekom eers dan? Op daardie datum?”


    “Die skip. Dit kan nie voor daai Vrydagnag hier in die Kaap wees nie. Hulle wil nie hê die trokke moet staan en wag nie. Te veel risiko, te veel oë by die hawe. Saterdagmiddag moet die trokke aankom, Saterdagmiddag wil hulle laai, saam met die Gripen. Saterdagnag seil hy.”


    “Die Gripen?” vra Themba.


    “Ja, bra, soos in die fighter jet.”


    “Die Gripens wat ons van Swede gekoop het? Vir die lugmag?” vra Igen.


    “Yes. Fokken crazy, ek weet. Dis waar die Russe inkom. Hier’s die storie: Swede wil nou by NATO aansluit. En dan sit die Russe met die probleem, hulle moet die Gripens fight as daar kak kom met Swede. Nou soek die Russe ’n Gripen met ’n seer hart. Dat hulle die ding uitmekaar kan haal, en kan kyk hoe kan hulle ’n Gripen afskiet. Of jam, of wat ook al. Toe sê Wladimir Poetin vir sy long-time buddies in ons regering, boys, julle het ses-en-twintig Gripens wat net staan en sleg word, hoe lyk dit? Toe sê ons regering, sure, no problem, kom haal vir jou een. So, die skip is eintlik gestuur om die Gripen te kom haal. Maar die Gripen kan eers daardie Saterdag eenuur in Simonstad wees, hulle ry hom af van Waterkloof af. Afsonderlike lorrie, afsonderlike roete. Dis hoekom hulle die timing van die ander lorries moet regkry. Die goud en die dollars is sekondêre vrag.”


    “Jeez,” sê Themba.


    “Ek sê jou,” sê Tau, “fokken crazy. Okay, hulle laai die goud en die geld in die drie container-trokke, dan ry hulle. Drie shotgun-voertuie met die muscle, een saam met elke trok. Elkeen so twintig, dertig minute uitmekaar uit …”


    “Een trok, een voertuig met muscle, ’n halfuur uit mekaar uit. Hoekom?” vra Themba.


    “Phiri se instruksie. Hy’t dit ‘risk management’ genoem. Drie eiers, drie mandjies. Dis vier-en-twintig-uur op die pad, dis ’n duisend-sewehonderd kilo’s. Shit happens.”


    “Watter roete?” vra Igen.


    “Die Gripen gaan glo met die N1, die ander goed gaan met die N12 langs. Want die Gripen-lorrie het papiere van die regering, die goudlorries het nie. En as jy nie papiere het nie, is dit op die N12 makliker om spietkops om te koop in Noordwes en die Noord-Kaap, by die weegbrûe, of as hulle afgetrek word. So ons ouens ry Klerksdorp, Kimberley, Britstown, tot by Victoria-Wes. Dan swaai hulle af van die N12, hulle wil so min tyd moontlik in die Wes-Kaap wees, want in die Wes-Kaap is die spietkops nie so korrup nie. En dis ’n stiller pad, oor Carnarvon, Williston, Calvinia, tot op die N7, af Kaap toe. Simonstad. Dis waar die skip gaan wag. Die Lady R. Russies.”


    “Waar gaan die skip heen as hy klaar gelaai het?”


    “Ust-Luga. In Rusland.”


    “So, die Russe vat die dollars én die goud?” vra Themba.


    “Roger. Die Russe plaas geld oor na drie bankrekeninge. Caymans, Bahamas en British Virgins, sodra die skip se kaptein die containers gecheck het. Ooreenkoms is vir vyfbiljoen. Dollar, nie rand nie. Die filistyne vat ’n moerse knock op die regte waarde, maar beggars can’t be choosers. Nervous beggars nog minder. En ná Phiri se dood gaan hulle moerse nervous wees.”


    “Hoe laat vertrek die trokke uit Spartan uit?”


    “Hulle laai eenuur die Vrydagmiddag, hulle wil twee-uur in die pad val. Phiri het gesê, volgens Babbar sal hulle sukkel om meer as sewentig kilometer per uur te average, met die padwerke en die stop and go’s op die N12, die verkeer tot in Kimberley, en die bergpasse anderkant Calvinia.”


    “Hoe laat word die trokke in Simonstad verwag?”


    “Twee-uur die middag. Die Gripen word eerste gelaai. Eenuur die middag.”


    “Watse shotgun-voertuie?” vra Igen.


    “Phiri het nie geweet nie. Hy’t net die geld vir Babbar oorgesit om die trokke en die muscle se voertuie te betaal.”


    “Hoeveel muscle?” vra Themba.


    “Weet nie. Soveel as wat Babbar wil hê. Maar ons sal ’n idee hê. Voor die tyd.”


    “Hoe?”


    “Basie se suster. In Pretoria. Sy ken die hele storie. Sy’s keen om te help, om die fokken filistyne te laat betaal. Ons kan haar vra om te gaan kyk by die warehouse. So tussen een en twee die Vrydagmiddag.”


    “Hulle gaan haar sien.”


    “Sy het ’n air conditioning business, en sy het ’n paneelwaentjie met die logo en alles. Sy sal okay wees. Net ’n drive-by met ’n selfoon op video. Jy laai nie al daai dollars en goud in korter as ’n uur nie.”


    “Jy vertrou die vrou?”


    “Hulle het haar broer vermoor, bra. Sy haat hulle. Sy’s die een wat my gewaarsku het.”


    “Okay …”


    “En sy moet deel. In die wins.”


    “Hoeveel?”


    “Volle deel. Dis vir Basie. Én Dewey.”


    Igen knik. “Het jy iemand wat die goud sal koop?” vra hy.


    “Nee. Maar julle het,” sê Tau.


    “Ons het ’n ou vir die dollars gehad. Een van Chrissie se kontakte. Maar hy sal nooit weer saam met ons werk nie.”


    “Wat de fok, bra? Dis wat julle na die party toe bring.”


    Themba lag. “That ship has sailed. Without a Gripen.”


    “Hoekom?”


    “Chrissie het vir ons ou gesê ons bring minstens twintigmiljoen dollar. In cash. Toe kry hy ’n hele sindikaat bymekaar, doen al die reëlings. Toe kom ons nie deur nie. Hy’t baie gesig verloor, hy sal ons nooit weer vertrou nie.”


    “Fok.”


    “Talking about what we bring to the party,” sê Themba. “If we do this, we do this with Ig’s planning. He’s not in charge, none of us are in.”


    Dis ’n eienaardige, vlietende oomblik. Tau se oë net vir ’n breukdeel wild, kyk vir Themba, kyk weg. “Ig is die een wat die Brenner-job beplan het,” sê Tau.


    “Not fair,” sê Themba. “The job went perfectly. They were blindsided from Brenner’s side. His contact, his brother-in-law.”


    Tau kyk na Igen, kalm, wegend. “Okay. Whatever. Laat ek hoor wat jy het.”


    “Ons steel net die goud,” sê Rousseau.


    “Hoekom?”


    “Beter opbrengs per kilogram as dollars. En ons dink dis makliker om te verkoop.”


    “Okay. Maar dis nie ‘steel’ nie. Dis vat. Dit was nooit die filistyne s’n nie.”


    “Wie s’n was dit?”


    “Vern jou nie gesê nie?” vra Tau.


    “Net dat julle shotgun gery het toe dit ingebring is.”


    “Hoe’s die kos by dié plek? Dis ’n storie wat jy nie op ’n leë maag kan vertel nie.”


    “Bobotie is great.”


    “Okay.” Tau kyk rond, op soek na ’n kelner.


    “So julle het ’n kontak vir goud?” vra hy.


    “Ons dink so.”


    * * *


    Op pad huis toe in die laatmiddagverkeer van Buitengracht en Nuwe Kerkstraat dink Griessel aan trougeloftes.


    Hy sal nou moet begin dink wat hy gaan sê.


    Hy’s taamlik hopeloos met sulke goed.


    Hy weet dis dalk nie nou die regte tyd nie. Hy’s onder druk. Gefrustreerd. Hy voel magteloos. En skaam.


    Mbali Kaleni het vir hulle ingebring. Haar reputasie op die spel geplaas. Hulle laat sekondeer oor hulle ervaring en hulle kennis en hulle instinkte. En die feit dat hulle hul bekke kan hou. En tot nou toe het die Bennie-en-Vaughn-berg ’n muis gebaar.


    En dié berg kan nie bekostig om voor die kansel ook ’n muis te baar nie. Wat gaan hy vir Alexa sê?


    Ek sal my bes doen om nie te suip nie?


    Al ry ek nou verby Kloof Nek Blue Bottle Liquors en ek dink die uitkoms staan daar binne op ’n rak, want ek is nie ’n “baasspeurder” se gat nie.


    ’n Week sedert die Small-moord, en al wat hulle het, is sekerheid dat sy honde vir Le-Lanie Leibrandt se dood verantwoordelik was. Hulle weet twee skimme het tuindienste gebruik om die huis te bespied. Hulle het videomateriaal van ses mans oor ’n muur, tye en oorsake van dood. Twee oproepe met verdagte tydsberekening na Phiri, wat iets kan wees of niks kan wees nie. En vier lang blonde hare. Wat net so maklik kan wees van ’n vrou wat Phiri se eensaamheid gaan verlig het. Of haar pruik.


    Forensies sal laat weet of dit DNS-baar is, dié hare. Maar dit gaan weke neem om die finale resultate te kry.


    Hulle het niks, en, nog erger, hulle het geen vooruitsig van iets nie.


    Tensy Phiri se skootrekenaar iets oplewer, maar hy twyfel. ’n Man wat geweet het die NVG hou hom fyn dop, hulle kan enige oomblik met ’n deursoek-lasbrief toeslaan, sal sy digitale lewe skoon hou. Soos sy trawante, wat net ongeregistreerde fone gebruik het, terwyl hulle mobiel was – heeltemal bewus van al die risiko’s.


    Wat is die verband tussen Basie Small en Dineo Phiri?


    Staatskaper en oud-Recce.


    Bedrieër, en ’n man wat gesien het hoe sy honde ’n jong vrou aanval. En dit toe tot elke prys wou toesmeer.


    Hoekom? Hoekom het Basie Small in daardie oomblikke dié besluit geneem? Oorlewingsdrang? Spesmagte-opleiding wat inskop?


    Is daar regtig ’n verband tussen hom en Phiri?


    En: Wanneer gaan hy vir Mbali sê hy kan nie op Saterdag 12 Junie aan enige docket werk nie. Want hy gaan trou.


    En ook nie die week daarna nie. Want hy is op wittebrood.


    * * *


    Desiree Coetzee, die liefde van Cupido se lewe, is slim én mooi. Bedags is sy ’n projekbestuurder by ’n tegno-maatskappy wat selfoon-apps ontwikkel by Stellenbosch se Tegnopark. Sy is lank en slank, gitswart hare wat teen haar rug af hang, donker oë wat steeds vir Vaughn betower met hul skakerings en spatsels van goud en koper, soos dié van ’n leeu.


    Toe hy aankom, is sy in die kombuis, houtlepel in die hand voor die stoof.


    “Desi, jy’s irresistible in ’n apron.” Hy soengroet haar, adem die speserygeur wat haar omhul.


    “Daai is sexist, uncle,” roep Donovan van die rusbank af.


    “Dis net sexist as hy nooit ’n apron dra nie, Donnie,” sê Desiree.


    “Wat ruik so lekker?” vra Cupido.


    “Harira.”


    “Jirre. Low cal én delicious. You’re a keeper. Dankie,” en hy druk haar.


    “Tough day, lovey?”


    “Secret agents mag nie sê nie,” roep Donovan.


    “Ja. Tough. En die traffic …” sê Cupido. “Ma’ darem een lekker ding. Benna het gevra ek moet help met sy wedding vows …”


    “Wat is daai?” vra Donovan.


    “Dis wat die couple vir mekaar sê voor die pastor. During the ceremony.”


    “Ma’ uncle V, jy’t dan nie experience met daai nie,” sê Donovan.


    “I’ve got the gift of the gab, pappie. I’m the maestro of l’amour, a silver-tongued devil in the language of love. Jy moet my best man speech hoor, it’s going to rock your world.”


    Desiree lag. “Nogal,” sê sy. “En? Any thoughts on the vows?”


    “Yes, baby, I think I’ve nailed it. Sy roep vir Benna haar ‘baasspeurder’, nè. Nou, ek het gedink, iets wat connect met daai, ma’ nie swaar en serious nie. He can read her her rights. Jy weet, soos wanneer ons iemand arrest. Soos in, ‘you are under arrest for loving me; you have the right to remain silent’, ma’ net nie daai deel waar jy moet ‘ja’ sê nie …”


    “Lovey …”


    “Cool, nè?”


    “Lovey, het jy Carla se nommer?”


    “Carla? Benna se Carla?”


    “Ja.”


    “Why?”


    “’Cause I think you must leave this in the hands of the women.”


    “Daai is ook sexist,” roep Donnie van die rusbank af.

    Net ná middernag, Dinsdag 1 Junie.


    Themba slaap in Igen Rousseau se klein spaarkamertjie, moeg nadat hy deur die vorige nag van Johannesburg na Barrydale gery het.


    Rousseau staan buite, onder die sterre, koffie in die een hand, selfoon teen die oor. Hy vertel vir Jericho Yon die hele Tau Berger-sage, van die begin af.


    Toe hy klaar is, roep Yon na Bo, lank, en met gevoel.


    “Ja, Jer,” sê Igen. “Crazy storie. Crazy land, hierdie. En nou maak dit sin dat Babbar eers Woensdag vir jou die video’s van Brenner en Chrissie kom wys het …”


    “Hoe maak dit sin?” vra Jericho Yon.


    “Dit was die oggend dat hulle Tau probeer uitvat het. Die dag toe een van Babbar se crew in die berg begrawe is.”


    “Jy dink?”


    “Babbar het desperaat geraak, Jer. Een van sy ouens net weg, hy weet nie of hy uitgehaal is en of hy gedros het nie. Die ding het begin uitrafel. Ons dink Phiri het toe ook begin panic, hy’t onmenslike druk op Babbar gesit om uit te vind wie de fok agter ons roof was.”


    “Ek sweer Babbar het geweet ek lieg.”


    “Jer, as hy gedink het jy lieg, sou jy nie nou met my kon praat nie. Volgens Phiri se storie het hulle daardie Woensdagaand besluit hulle gaan met die Russe praat om die goud en dollars te vat. Dit het net vir hulle te veel van ’n risiko geword, dat die hele ding kan uitkom. Te veel mense wat weet, te veel onsekerheid, te veel aapstreke. En die Russe sê toe ja vir die goud, nee dankie vir die dollars.”


    “Fokkit,” sê Yon.


    “Nou moet jy mooi dink, Jer. Jy’s die een met die gesin.”


    “Ek is in.”


    “Jer, sleep on it …”


    “Ek is in.”


    “Is jy seker?”


    “Ig, hier’s my redenasie. Babbar het na al die dots gekyk, en toe het hy hulle connect. En toe kom hy uit by: As dit Brenner was, moes Small en Tau en die ander ou in gewees het. Sooner or later gaan hy weet, daardie connections was te moer and gone verkeerd. Dan kyk hy weer. Nuwe dots. Nuwe connections. Hy gaan kyk na waar Brenner was, ses jaar terug. En as hy mooi kyk, gaan hy vir my in daai equation kry, en hy gaan vir my connect. En vir jou en Themba ook. Ek wil nie die res van my lewe oor my skouer kyk, of worry oor my familie nie. En die land is anyway gefok, Ig. Ek wil uit. Amerika toe. Citizenship by investment. Agthonderdduisend dollar, en jy’s sorted.”


    “Hierdie een gaan rof raak, Jer. Kill zone. Firefight. Bloed.”


    “Ek gee nie om nie. Solank my deel meer as tweemiljoen is. In dollars.”


    “Dit sal wees,” sê Igen.


    “Dan’s ek in.”


    “Great. Want die enigste manier is om die goud uit te vlieg.”


    “Waarheen?”


    “Jamba. In Angola.”


    “Wie’t die plek gekies?” vra Yon.


    “Schmidt.”


    “Daardie Schmidt?”


    “Jip. Hy kan die goud vat. Alles.”


    “Ek moet weet van watse gewig ons praat,” sê Yon.


    “Tau sê, toe hulle die goed inbring, was daar twaalf palette met goud. Elke palet is min of meer een duisend kilogram.”


    “Dis te veel, Ig. Vir twaalf ton het jy ’n moerse vliegtuig nodig. En ’n geteerde aanloopbaan. En dit beteken ’n groot lughawe en…”


    “Ja, moenie worry nie. Hulle vervoer die dollars en die goud met drie trokke, en ons sal net een trok kan uitvat. Ons het nie getalle vir meer as een nie. So, as hulle die vrag eweredig verdeel, praat ons van ’n maksimum van vier palette. Schmidt sê hy kan ons vyfhonderdduisend rand per kilogram gee. Dis tweebiljoen totaal. Gedeel deur ses …”


    Igen is besig om die berekeninge in sy kop te doen, maar Jericho Yon onderbreek hom: “Ses? Hoe kom ons by ses uit?”


    “Ek gaan vir Chrissie haal. Ek vlieg môre … Vanaand, bedoel ek. En daar’s Basie Small se suster. Sy gaan help. En Tau sê sy móét deel. Want sy gaan kyk, by die pakhuis, daardie Vrydagmiddag. Wanneer hulle laai.”


    “Risky.”


    “Ek weet. Maar dis vir hom ’n ding. Recce loyalty, payback vir Small se dood. Hy’s ’n bietjie weird, Jer. Maar hy’s okay. So: Om uit te kom by wat jy behoort te kry, dis tweebiljoen gedeel deur ses, dis …”


    “Driehonderd-drie-en-dertigmiljoen, driehonderd-drie-en-dertigduisend rand,” sê Yon. “Omtrent negentienmiljoen dollar.”


    “Ek weet nie hoe jy die somme so vinnig kan maak nie.”


    “Ek’s ’n pilot, Ig. Ek moet dit doen. Wie vlieg saam?”


    “Net vyf.”


    Jericho Yon dink ’n rukkie. Dan sê hy: “Okay. Maar net vier ton. Vierduisend kilo’s. Absolute maksimum. Dit kan werk.”


    “Raait. Kom ek vertel jou van die roete …”


    * * *


    Twee-uur in die môre. Igen sit by sy klein kombuistafel met sy selfoon. Hy gebruik Google Maps en Google Earth om die roete te bestudeer.


    Hy dink aan drie groot trokke, elkeen met ’n skeepshouer van ses meter agterop.


    Dis groot trokke. Kan vier ouens in die kajuit vat. Twee wat mekaar aflos as drywers. Dis wat hy sou gedoen het.


    Een voertuig met sekuriteit by elkeen. Ses ouens in elke sekuriteitsvoertuig? Totaal van dertig?


    Dalk te veel? Só baie sal aandag trek. Só baie sal duur wees. Só baie sal moeilik wees om bymekaar te sit. Dertig ouens met die vaardighede, dertig ouens wat jy kan vertrou? Te veel wat agterna ’n storie kan vertel. ’n Storie wat nooit mag uitkom nie.


    Hy skat, drie minimum per trok. Vier maksimum. Drie minimum per sekuriteitsvoertuig, vier meer waarskynlik. Vier-en-twintig ouens. Swaar gewapen.


    Maar al waaroor hy hoef te bekommer, is agt. Miskien tien. Die vier in die agterste trok, en die vier of vyf of ses in die agterste shotgun-voertuig.


    Tien ouens.


    Elf dae om plan te maak.


    Eintlik net agt. Want hy gaan vir Chrissie haal.


    * * *


    Sewe-uur.


    Griessel is op pad na Stellenbosch om vir Cupido te gaan haal, sodat hulle weer kan uitry Hawston toe. Sersant Rivaldo Carolus van Hermanus bring ’n man wat Phiri se kluis kan opmaak. En daarna wil hulle die huis van hoek tot kant deursoek, sonder om te bekommer oor kontaminasie van die misdaadtoneel.


    Hy weet nie waarna hulle soek nie.


    Enigiets.


    Sy foon lui. Dis Carla. Hy antwoord deur die motor se Bluetooth-konneksie.


    “Haai, Carla …”


    “Is Pa nog by die huis?”


    “Nee, ek is op pad Stellenbosch toe.”


    “Ek dog Pa werk nou in die stad?”


    “Waar het jy gehoor?”


    “By tannie Desiree.”


    “O …”


    “Sy’t gisteraand gebel. Blykbaar het Pa vir oom Vaughn gevra om te help met die wedding vows …”


    “Ek het …”


    “Hoekom het Pa nie vir my gevra nie?”


    Hy weet hy kon nog nooit vir Carla gelieg het nie. “Ek het nie so ver gedink nie. Die afgelope week was … rof.”


    “Oom Vaughn se idees was bietjie out there … Pa kan my altyd vra met sulke goed.”


    “Dankie, Carla. Ek sal bly wees as jy help.”


    “Ek en tannie Desiree, we’ve got you covered. Gee ons ’n paar dae …”


    “Dankie, Carla.”


    “O, en Pa moet Vrydag die pak kom aanpas.”


    * * *


    Agterna wonder hy, wat lê agter die “oom Vaughn se idees was bietjie out there”? Só “out there” dat Desiree vir Carla gebel het. Hy sal vir Vaughn netnou vra.


    Hy dink aan sy kollega. Nog altyd so ’n bietjie buite die boks. Hulle het destyds by die Valke vir die eerste keer begin saam werk, aan die Sloet-saak.5 Hy het geweet van Cupido se reputasie in die Diens as ’n los kanon. Aan die begin het hy gesukkel om van hom te hou. En toe leer hy hom ken. En verstaan.


    Nou is hulle soos broers.


    Hy het een keer vir sy shrink gevra, hoe is dit dat hy so sukkel met die PTSD van moordtonele en geweld, maar dis asof Vaughn dit van hom laat afrol?


    Toe sê sy, daar’s in Amerika interessante navorsing gedoen oor polisiemense met meer welwillende geaardhede, hoër vlakke van ekstroversie en laer vlakke van neuroses. Hulle hanteer die stres eenvoudig beter, asof hulle ’n skans het teen die onheil. “Speurders wat hoër vlakke van positiewe emosies het voor hulle aan diens gaan,” het sy gesê, “het ook beter weerstand daarteen.”


    Dis Vaughn. Uitgeknip.


    Dis nie hy nie. Hy sal weer ’n afspraak moet maak by die shrink.


    Vóór die troue.


    Al hou hy nie daarvan om te gaan nie. Daar is ’n teddiebeer in haar spreekkamer, groot en bruin, met sulke glasoë wat altyd na hom staar. Asof dit vir hom iets wil sê. Soos: Kry jou gat in rat, Griessel.


    Hy probeer. Elke dag. En dan kom Le-Lanie Leibrandt en Basie Small en Dineo Phiri en dan neuk dit alles weer met hom.


    Die shrink het hom geleer dat hy ’n vrees het vir skade aan ander. Sy sê dit is algemeen onder polisiemense en soldate, mense wat dood en geweld moet trotseer. By hom veroorsaak die PTSD die volle spektrum van onheil: Oorlewingskuld, skeidingskuld, omnipotente verantwoordelikheidskuld, en selfhaat. Want hy sien gereeld die verskriklike dinge wat mense aan mekaar doen, en hy weet hy kan nie sy geliefdes daarteen beskerm nie. Dan gaan suip hy.


    Een van die oplossings, sê sy gereeld vir hom, is om sy werk en werksomstandighede met sy geliefdes te bespreek.


    Maar nou werk hy vir die OD. Hy mag nie ’n woord sê nie.


    Hy sal ’n afspraak maak by die shrink, sodra hulle hierdie dockets onder beheer het.


    Vóór die troue.


    


    
      
        5Die moord op Hanneke Sloet is die onderwerp van 7 Dae (2011).

    Tau Berger, op die balkon van sy eersteverdieping-kamer in die Karoo Art Hotel. Voor hom lê Barrydale uitgestrek, daaragter die berge. Hy sien dit nie, sy fokus is by die foongesprek met Emilia Streicher. Hy sê vir haar: “Ek het nie ’n keuse nie, ek moet hulle trust. Ons kan dit nie sonder hulle doen nie.”


    “Jy weet, dis eintlik hulle skuld. Dat Basie dood is.”


    “Ek weet, ja. Hulle en die filistyne. Maar ons worry later daaroor. Ons moet eers hierdie ding doen …”


    “Is daar ’n plan?”


    “Ek praat tienuur met hulle daaroor. Maar daai ding waaroor ons gepraat het, van jy wat gaan verken by die warehouse. Jy sal dit moet doen. Volgende Vrydagmiddag. By die warehouse. Ons moet weet watse voertuie ry shotgun. En min of meer hoeveel ouens ons van praat. Sien jy kans?”


    * * *


    “Benna, my wedding vows idee was genius, pappie. Pure genius. Romantic and topical, en die mense sou dit gelove het. Want dis sharp, ma’ dis serious, if you get my drift.”


    Hulle ry, op pad Hawston toe, Griessel bestuur. “Wat was jou idee?”


    “Nee, partner, I’ve been gagged and muzzled by the Court of Female Romantic Superiority. Ma’ daai’s okay, ’cause why, die een vir wie jy die vows moet sê is ook ’n vrou. Desi is reg. It’s the bride’s day, really. Die groom is net da’ om die numbers even te hou.”


    “So jy mag nie sê nie.”


    “Ek mag. Ma’ eers agterna. And it’s not wasted, partner. My troue kom nog.”


    * * *


    Die Karoo Daisy is ’n restaurant wat lyk asof dit eens ’n kerk was, langs Barrydale se begraafplaas. Maar dit was nog nooit.


    Hulle sit buite, Igen, Themba en Tau, hulle drink koffie wat stoom in die oggendkoue, hulle wag almal vir hul Karoo-Sant – ’n croissant met spek, roereier, kaas en tamatie.


    “Goeie nuus,” sê Igen. “Ons het ’n koper vir die goud. As ons bereid is om vyfhonderd K per kilo te vat. In rand. Dis so ’n bietjie onder halfprys van wat dit werd is, maar hy kan alles vat wat ons bring.”


    “Great,” sê Tau. “Wie is die bra?”


    “Schmidt. Duitser. Ons ken hom uit die ou dae, toe ek en Brenner anti-poaching in Zim gedoen het vir John Ehrlichmann.”


    “Waar kry Schmidt die geld?”


    “He’s the biggest trafficker in illicit arms, gold and diamonds in Africa,” sê Themba. “Very, very rich.”


    “Schmidt is ingeprop by Zimbabwe se goudsmokkelnetwerk,” sê Igen. “Met die sanksies teen Zim, kan hulle nie goud internasionaal verkoop nie. So, senior ouens in die Zim-regering verskaf die goud, Schmidt verskaf die koeriers. Hulle smokkel die goud Dubai toe, die smelters betaal met bankoordragte. Schmidt kan al ons goud vat, maar hy sal die Zim-ouens ’n cut moet gee. Dis hoekom ons halfprys kry.”


    “Overheads,” sê Themba. “The cost of doing business.”


    “Hoekom het julle hom nie met die Brenner-job vir julle dollars gebruik nie?”


    “Schmidt was ons Plan B,” sê Igen. “Eerste prys was om dit binnelands te doen. Vinniger. Makliker met die vlugplan, makliker om te beheer. En van vlugplan gepraat, Jericho Yon, die pilot, is in.”


    “Fucking A, bra,” sê Tau. “Dit gaan al manier wees. Om dit uit te vlieg.”


    “Jip. Maar hy sê, niks meer as vier ton nie. Die enigste vliegtuig wat hy in die hande kan kry, wat op ’n klein air strip kan land én wat tot in Angola kan vlieg, se kapasiteit is vier-en-’n-halfduisend kilogram. Maksimum. So, vierduisend se goud, en die gewig van ons vyf.”


    “Vyf. So, die girl kom nog?” vra Tau.


    “Ek gaan haar vanaand haal.”


    “Roger … Okay, hoe werk dit? Ons gee die goud vir Schmidt, en hy betaal ons hoe?”


    “Internet-bankoordrag.”


    “Daar? In Angola? In die middel van fokkol?”


    “Schmidt is ge-gear. Satelliet-internet, die werke.”


    “En hy betaal na watse rekening toe?”


    “We all have our own offshore accounts,” sê Themba.


    “Jy gee jou offshore rekening,” sê Igen, “Schmidt betaal jou deel daar in. Onmiddellik. As hy die goud gecheck het.”


    Tau Berger se oë spring, van Igen na Themba na Igen. “Okay,” sê hy.


    “Dan,” sê Igen, “die plek waar ons dit gaan doen. Ek en Jericho dink daar is net een realistiese moontlikheid …”


    ’n Vrou kom aan met twee van die ontbytborde. Hulle bedank haar, Igen wag tot sy weer terug is in die restaurant. “Kom ons sê, ons haal die ouens uit wat shotgun ry. En ons kry die trok gestop. Nou begin die horlosie loop. Tyd is alles. Hoe langer ons vat om die goed …”


    Die vrou kom terug met die laaste ontbyt. Igen wag weer. Wanneer sy weg is, sê hy: “Hoe langer ons vat om die goed by die Dak en op die Dak te kry, hoe groter is die kans vir ’n fokop …”


    “’n Dakota?” vra Tau. “’n DC-3? Jy’s nie ernstig nie.”


    “Jer sê dis ’n Dakota wat ge-retrofit en ge-upgrade is. Dit het turbine-engines, nuwe avionics. Basler. Hulle roep hom ’n Basler.”


    “’n Dak. My fok. Back to the future, bra.”


    “Daar’s net een plek met ’n landingstrook wat lank genoeg is vir die Dak, en naby genoeg is aan die pad. Die ander voordeel is, Babbar-hulle gaan dan al minstens agttien uur op die pad wees, hulle gaan moeg en gatvol wees. En dink hulle het dit al amper gemaak.”


    “Waar?” vra Tau Berger.


    “Calvinia,” sê Igen. “Themba ry netnou om te gaan kyk.”


    “Roger, ek gaan saam,” sê Tau Berger, en maak ’n vurk vol met spek, eier en croissant. “En julle is doodseker Schmidt gaan ons nie deur die ore werk nie?”


    “Seker genoeg,” sê Themba. “Schmidt knows we can tell every mercenary in Africa he fucked us. He wouldn’t want that.”


    “En as dit nie genoeg is nie,” sê Igen. “Schmidt ken ons goed genoeg om te weet, as hy aapstreke traai …”


    “We’ll hunt him down and kill him,” sê Themba.


    * * *


    Die hoekslyper maak ’n oorverdowende hoë, dun geluid, die vonke spat oor die slaapkamermat. Griessel en Cupido staan saam met sersant Rivaldo Carolus van Hermanus en kyk hoe die slotmaker Dineo Phiri se Rottner Powersafe oopsny.


    “Dis die vinnigste manier,” het hy gesê, nadat hy sonder sukses die fabriek-meesterkode probeer het.


    Hy skakel die slyper af, sit dit neer, en reik na die kluis se deur, net dertig sentimeter hoog.


    “Nee, dankie, ek sal daai doen,” sê Carolus, wat sy forensiese handskoene aanhet.


    Hy verwyder die deur versigtig, sodat hulle die inhoud kan sien.


    Die binnekant is horisontaal verdeel in twee vakkies.


    Carolus haal sy selfoon uit, en begin foto’s neem.


    Op die boonste rakkie is stapels vyftigrandnote, dig en netjies gepak. Bo-op die geld is ’n enkele wit kartonkaartjie, so groot soos ’n middelslag-selfoon.


    Op die onderste rak staan die horlosies ingeryg langs mekaar, in hul oorspronklike verpakking – Breitling, Rolex, Richard Mille en Patek Philippe.


    Die slotmaker fluit saggies.


    “Ja, brother,” sê Cupido. “Die state capture outjies like hulle se watches. Seker easy to trade in Dubai, when the shit hits the fan.”


    Carolus sit sy selfoon in sy sak en haal die wit kaartjie versigtig uit.


    Daar is ’n nommer daarop. 4033 667 872.


    “Kan dit dié safe se kombinasie wees?” vra Carolus vir die slotmaker.


    “Nee. Dié een werk met agt digits maksimum.”


    Griessel se foon begin lui. Hy sien dis Mbali Kaleni. Hy antwoord: “Colonel?”


    “Bennie, are you at the Phiri residence?”


    “We are.”


    “Found anything?”


    “Too early to say.”


    “You are with sergeant Carolus?”


    “Yes.”


    “I need you to discreetly ask him if it would be possible to make a copy of the Phiri docket. Someone from the SAPS Criminal Intelligence Division in Pretoria has just released a statement to the media. They are saying they have been suspecting for some time now that Phiri was involved in international drug smuggling. Especially cocaine. They’re saying that was the main reason why he had moved to Hawston. The town has been closely linked to the illicit trade of abalone, and it is common knowledge that this is part of the greater trafficking networks of synthetic drugs, since the nineties. Phiri, they say, wanted to be close to a harbour, and the gangs of the Cape Flats. And they believe he was killed by the same organised crime people who killed Small.”


    “Could that be true?” vra Griessel.


    “No, Bennie,” sê Kaleni. “It’s a lie. Misdirection. A diversion. Same as Small. And the question we need to answer is: A diversion from what? Because I am more and more convinced it is something very big.”


    * * *


    Igen Rousseau met sy bakkie, die enkelkajuit Toyota Hilux, in die Op de Tradouw-pas, op pad lughawe toe. Sy rugsak lê langs hom. Dis al wat hy vat.


    Drie ure se ry. Drie ure om nog te dink. Aan die operasie wat voorlê.


    En aan Chrissie.


    Chrissie was waaraan hy gedink het, die afgelope twee maande. Van die oomblik dat hy sy bewussyn herwin het.


    Sal sy daar wees, op ’n Woensdag? Hy het haar woorde gememoriseer, daardie dag van die rooftog, op pad Brits toe. Caffè Greco. Elke Woensdag. Torta della Nonna. En hulle perfekte koffie.


    Want hy wou haar weer sien.

    Buite in die straat het die media weer begin stilhou vir nog foto’s en videomateriaal van die Phiri-huis, noudat dit met die handel in perlemoen én kokaïen verbind word.


    Griessel en Cupido het alleen binne agtergebly. Die plek stelselmatig en deeglik deurgesoek.


    Hulle het die tekens van argelose verbruik van rykdom gesien. Die duur meubels en elektroniese toebehore. Die goue en diamant-beslaande ringe en kettings in bedkassies. Duur handelsmerke in die klerekaste, rye op rye baadjies en broeke en hemde. Bottels Bollinger- en Krug-sjampanje, die Glenfiddich- en Johnnie Walker-whisky, die Siku Glacier Ice-vodka.


    Niks meer as dit gekry nie.


    Hulle het gepraat oor Mbali Kaleni se oproep.


    Hulle weet, ondanks haar ernstige bedenkinge, daar is ’n direkte verband tussen die handel in perlemoen en dwelms. Dieselfde bendes van die Kaapse Vlakte is by albei betrokke.


    En Phiri het besluit om in Hawston te kom bly. Van al die plekke waaruit hy kon kies.


    Ja, daar was geen teken van betrokkenheid by enige handel by Basie Small nie. Ook nie hier nie.


    Maar wat as Kaleni verkeerd is?


    Wat as daar iets is wat hulle almal miskyk? Want daar is altyd.


    * * *


    Anderkant Ashton bel Igen Rousseau vir Themba.


    “Waar is julle?”


    “Clanwilliam,” sê Jola. “Nog so tweehonderd kilo’s.”


    “Okay. Ek het ’n voorlopige shopping list. Tau, kan jy my hoor?”


    “Jy’s op speaker, Ig,” sê Themba.


    “Raait. Tau, jou motorfiets is op jou naam?”


    “Roger.”


    “Dan sal ons ’n ander een moet kry.”


    “Hoekom?”


    “Want ons gaan jou op ’n bike nodig hê om die shotgun-ouens uit te haal. En ons sal die bike by die kontakpunt moet los. As hulle die enjinnommer check …”


    “Okay.”


    “Praat met Themba, dat dit ’n bike met pakplek is. Wat noem jy daai tasse?”


    “Panniers.”


    “Raait. ’n Bike met panniers. Themba, ons sal moet stickies maak. Kyk wat jy kan kry. Semtex. PVV. En ook ’n paar RGD-5, of M26’s, so iets …”


    “Got you,” sê Themba.


    “Kyk hoe lyk die pad langs die vliegveld verby. Ons gaan ’n trok nodig hê wat lank genoeg is om die pad heeltemal te blok. Skaaplorrie of iets.”


    “Got you.”


    “En ’n vurkhyser. En ’n ramp om die vurkhyser op die lorrie te kry en af te kry.”


    “Yes.”


    “En firepower. AK’s. Twee of drie met RGD-5 launchers, as jy die handgranate kan kry.”


    “Jissis,” sê Tau Berger. “Guy Fawkes.”


    “Handwapens ook,” sê Igen. “Kyk of jy vyf MP-443’s kan kry.”


    “Got you.”


    “Body armour vir almal. En satellietfone, Themba. Minstens drie.”


    “Yes.”


    “En burner-fone. Minstens drie vir elkeen.”


    “Los dit vir my,” sê Tau.


    * * *


    Cupido vra hulle moet met die N2 terugry Stellenbosch toe, sodat hulle “van daai next-level meat pies” by die Peregrine-padstal kan eet.


    Teen halfvyf sit hulle binne, elkeen met ’n pastei en slaai. Bennie drink Coke, Vaughn het ’n blikkie Coke Light.


    “Hoe gaan dit met die dieet?” vra Griessel.


    “Baie naby aan ses kilo’s af. Dan nog nege om te gaan. I’ll get there. Ma’ fokkit, Benna, dis nie maklik nie. Let’s face it, ek hou van eet, pappie. En die ding wat ek die laaste week die grootste craving voor het, is dhaltjies. Vars dhaltjies, soos my mammie gemaak het. Nog so warm uit die olie uit, jy moet hom blaas. Crunchy on the outside, soft on the inside, met ’n lekker chili byt, jy moet so ’n sweetjie optel …”


    Sy wellus word onderbreek deur sy foon wat geluide maak.


    Hy kyk.


    WhatsApp-boodskappe van sersant Rivaldo Carolus. Die eerste een sê: AGU vat docket oor. Nou net gehoor.


    En dan begin die foto’s deurkom. Van die dossier se inhoud.


    * * *


    Op pad na Calvinia vra Tau Berger vir Themba Jola uit. Want hy wil weet waarmee hy te doene het. En gaan hê.


    “So, julle het militêre agtergrond?”


    Jola knik. “Pathfinder Platoon, 16 Air Assault Brigade.”


    “Saam? Jy en Igen?”


    “Same six-man stick.”


    “Aksie gesien?” vra Tau.


    “Afghan deployment in 2010. Helmand.”


    Dis al wat hy sê.


    Tau weet jou grootbekke en jou bullshitters kan nie ophou praat oor al die wilde aksie wat hulle gesien het nie. Jola se swye sê alles. Hy wat Tau is, sal moet katvoet wees. Vir Jola én vir Rousseau. Want Helmand was rof.


    Hy hou vir Jola dop, wanneer hulle vyf kilometer voor Calvinia stilhou en uitklim by die vliegveld se hek, net twintig meter van die geteerde R27. Jola neem die gewone plaasdraad in, die gewone plaashek, gesluit met ’n ketting en slot. En die windkous, wes van die hek, langs die aanloopbaan.


    Hy sien hoe Jola kyk na die grondpaadjie anderkant die hek. “Hier was ’n week laas mense in, want daar is nie spore nie.”


    Jola neem met sy selfoon foto’s van die hek. Dan draai hy na die pad toe. ’n Minibus ry verby, gevolg deur twee groot vragmotors. Jola neem ’n video van die voertuie. “Pad is redelik besig.”


    Hulle klim oor die hek en stap aan, na die enkele, verwese klein wit geboutjie.


    “Luister, bra,” sê Tau, “die motorfiets en die skaaplorrie, waar de fok kry ons dit sonder om papiere te doen?”


    “I know a guy,” sê Jola. “In Mamelodi. He needs a week’s notice. And he’s not cheap.”


    “Hy steel en lewer af?”


    “Ja. Met fake plates and papers. Goed genoeg vir short-term use.”


    “En hy kan die goed betyds by ons kry?”


    “Yebo.”


    “Vurkhyser ook?”


    “Yebo.”


    “Die wapens?”


    “Schmidt.”


    “Die ou wat die goud gaan vat.”


    “Yebo.”


    “Hoe gaan hy die wapens hier kry?”


    “Van Luanda af. They smuggle it in on fruit trucks.”


    “Watse fruit trucks?”


    “Apparently, fruit is in short supply in Angola. Very expensive. So there are people who export fruit from Cape Town, at huge profits. The trucks come back empty, except for the diesel. Fuel is cheap in Angola, so all the trucks are fitted with extra tanks, to fill up at the border. They hide the arms inside the tanks …”


    Langs die geteerde aanloopbaan. Tau sien hoe Jola na die droë vlakte kyk, en die berge, suid, noord en oos. Hy neem foto’s en video. Maak aantekeninge op sy nota-app. Dan sê hy: “Ons sal moet seker maak wat die weer volgende Saterdag gaan doen. Ek dink nie Jer wil hier invlieg met zero visibility nie.”


    Goeie kop. Goeie waarneming, goeie strategie. Hy wat Tau is, sal moet katvoet. Pathfinders is nie speelmaatjies nie.


    * * *


    Daar is digte mis op Sir Lowry’s-pas, Griessel ry stadig.


    “Dis soos hierdie dockets, Benna,” sê Cupido. “Small én Phiri. Alles is foggy. Ons kan nie sien nie. Nie vorentoe nie, nie agtertoe nie.”


    “Dis waar,” sê Griessel.


    “As ons net …” sê Cupido, peinsend.


    “Wat?”


    “Benna, jy trust my instincts, nè?”


    “Net nie as dit by trougeloftes kom nie.”


    Cupido glimlag. “Fair enough. Ons moet deur die fog kom. Ons moet verder kan kyk. Verder terug. Want die connection lê daar agter. ’Cause why, ek het so ’n feeling oor Arthur Thomas Small en sy veertienmiljoen. As jy die suster kan glo. Veertienmiljoen, pappie. Daai is baie geld. In ’n kort tyd. Small se laaste international action was drie jaar terug, Mosambiek toe. Sy eerste American trip was twenty-fourteen. Sewe jaar terug. We have no clue what they paid mercenaries back then. Om veertienmiljoen tussen twenty-fourteen en twenty-nineteen te maak … Amper driemiljoen ’n jaar. After tax? My instinct sê daai ouens kry nie só baie geld nie.”


    “Kan wees,” sê Griessel.


    “Ek dink, let’s clear the fog. Let’s take a look.”


    “Hoe?”


    “Môreoggend gaan ek na sy bank toe. En ek gaan vra of ons subpoena goed genoeg is vir tien jaar se bank statements. En as dit nie is nie, gaan ek bel en vra Die Blom moet vir ons ’n nuwe subpoena kry. So ek gaan bietjie laat wees by die office.”

    Hy laai vir Cupido by Welgevonden se hek af en ry huis toe. Hy bedink die kortste pad met die minste verkeer. Net voor hy links op die Kromme Rhee-pad draai, besef hy Carla woon en werk net hier anderkant, op ’n wynplaas langs die R44. Sy’s die bemarkingskoördineerder, goed in haar werk.


    Aard na haar ma, het hy al dikwels gedink.


    Haar werksdag is verby, hy kan met haar gaan praat. Vanoggend se gesprek met Carla het hom so deur die dag laat dink, hy sal haar moet bel. Oor sy keuse van die liedjie wat hy vir Alexa wil sing. As sy dogter en Desiree bedenkinge het oor Cupido se trougelofte-voorstel, moet hy die liedjie dalk ook eers by Carla toets.


    Vroumense dink anders oor dinge.


    * * *


    Hy sien vir Carla sit, deur die groot glasdeure van die wynproesentrum. Om ’n tafel met vier kollegas, glas in die hand, laggend en geselsend. Sy mooie dogter, so sorgeloos, so vol lewe. En hy sien homself in die weerkaatsing, met sy gekreukelde baadjie en sy deurmekaar hare en die spore van sy geskiedenis oor sy gesig, en hy dink, draai om. Moenie haar nou hier voor haar vriende in die skande steek nie.


    Hy steek vas.


    Sy draai haar kop, sy sien hom.


    Daar is loutere vreugde op haar gelaat. Hy sien haar mond wat die woorde vorm: My pa. Asof sy trots is daarop.


    Sy spring op, loop haastig na die deur toe, kom uit. “Pappa!” sê sy.


    Dan kom omhels sy hom.


    Hy steek die emosie goed weg.


    * * *


    Carla luister met toe oë na die liedjie en die lirieke.


    Dan sê sy: “Ek dink dit is só cute.”


    Verligting spoel deur hom.


    Wanneer sy saam met hom kar toe stap, sê sy: “Het Pa dalk gedink om vir Fritz te vra om bass te speel? Wanneer Pa dit sing?”


    Sy seun, wat eens vir Jack Parow se band baskitaar gespeel het. Hy’s ’n veel beter musikant as sy pa.


    “Nee,” sê Griessel. Want sy verhouding met Fritz is beter as in die ou dae, maar steeds wankelrig. “Dink jy hy sal?”


    “Ek dink hy sal dit love. En dan maak Pa hom ook deel van die troue.”


    Hy kyk na haar. Skaars vyf-en-twintig, en sy het meer emosionele intelligensie as wat hy ooit sal hê.


    “Ek bel hom nou,” sê Griessel. “Dankie.”


    “Lief vir Pa,” sê sy toe hy ry.


    * * *


    Twintig kilometer oos van Calvinia, net duskant die T-aansluiting van die R27 en die R63, is daar ’n rusplek langs die pad. Drie bloekombome, vyf peperbome, twee klein grasdak-gazebo’s met betontafels en -sitplekke. Dit alles gooi lang laatmiddag-skaduwees oor die teer.


    Die Karoo-windjie is koud. Themba Jola en Tau Berger sit in die Audi, Jola met sy foon in sy hand, starende na Google Maps wat vir hom sê Williston is eenhonderd kilometer van daar af.


    “It’s going to be tricky,” sê hy, en tik iets in sy foon se nota-app.


    Tau wag dat die Xhosa moet verduidelik.


    “Too many moving parts,” sê Jola. “Die vliegtuig, die trokke … Ons groot probleem is, die Dak kan nie staan en wag by Calvinia nie. An aircraft that size is going to attract attention. En ons wil dit nie hê nie.”


    “Hy kan mos sirkel. Tot hy die trokke sien.”


    “Not that simple. Jericho sê fuel is a problem. Die Dak se range, fully fuelled, fully loaded, is genoeg om ons by Jamba in Angola te kry, en van daar af tot in Luanda, ná ons die goud afgelaai het. But he has to do low level, which burns more fuel. And if there’s a head wind …”


    “Shit.”


    “One or two snafus, and we’re fucked.”


    “Shit, bra …”


    “Nee, moenie worry nie. Ig sal dit uitsort.”


    Tau wil weet van Ig. Want Ig, dink hy, is die slimste een van dié lot. En hy wat Tau is, sal moet slimmer wees.


    “Jy dink hy’s die kat se gat?”


    Jola kyk op van sy foon af. “Warfare is like chess, Tau. You need the pieces, you need the hand that moves them, and you need the brain that can look at the game: The board, the spaces, the pieces, and the opponent. The brain that can think twenty moves ahead, and plot an outcome. Igen is that brain. Best I’ve ever worked with.”


    “Wat was Brenner dan?”


    “Brenner was die hand. He gave the orders, moved the pieces. Goeie leier. Brenner kon die plan vat, en execute.”


    “En jy?”


    “I can be any piece you need me to be. I’m the Swiss Army knife of soldiering.”


    “Wie gaan die hand wees, met dié Op?”


    “As jy die job wil hê, it’s all yours. As long as you stick to Ig’s plan.”


    * * *


    Op die N1 bel Griessel vir Fritz.


    “Pa?” Met die vae angstigheid in sy stem, soos altyd, wanneer Griessel bel. Minder angstigheid as ’n jaar gelede, elke keer minder, maar dis steeds daar. Die kommer: Is my pa nugter? Wat het nou weer gebeur?


    “Haai, Fritz. Hoe gaan dit?”


    “Rof, Pa. Ek is op deadline.” Fritz het die vorige jaar afstudeer by AFDA, die filmskool in die Kaap. Tot Griessel se groot verligting, want die klasgelde was ’n fortuin. Hy werk nou as ’n junior redigeerder by The Refinery, ’n maatskappy in die Kaap wat naproduksie in film en televisie doen.


    “Moet ek later bel?”


    “Nee, ek kan doen met ’n breek.”


    “Die deadline. Iets interessant?”


    “Nee. Net grading van ’n advertensie. Hulle trust my nog nie met die groot projekte nie.”


    “En hoe gaan dit met Kayla?”


    Kayla is Fritz se vriendin. Sy is vegetaries, met tatoeëermerke oor haar arms, Chinese letters wat “sterkte”, “liefde” en “dapperheid” uitspel. Sy het saam met Fritz studeer, ’n lewenslustige jong vrou van wie Griessel en Alexa baie hou. Al het sy vir Fritz ook geïnspireer om homself te laat tatoeëer – ’n kompas op sy linkerbors, want dit “celebrate die journey van die lewe”, en ’n veer op sy regterarm, want dit beteken “free-spiritedness, bravery, and strength”. Aldus Kayla.


    “Kayla is cool.”


    “Het sy al werk gekry?”


    “Sy’t ’n offer gehad, maar dis belaglik. Die bedryf is ’n patriarchy, Pa.”


    “Fritz, ek het gedink ek wil op die troue se onthaal vir Alexa iets sing.”


    “Okay.” Versigtig.


    “Dis een van my gunsteling- blues songs. Sonny en Brownie …”


    “Yes.” Met geesdrif. “Watter een?”


    “Jy ken hulle?”


    “Ek love hulle.”


    “Waar het jy hulle gehoor?”


    “Daar het van Pa se LP’s by Ma agtergebly. Pa was seker … Ek het hulle almal geluister, op skool. Watter een gaan Pa sing?”


    “You Bring Out the Boogie In Me.”


    “Jis, Pa, dis sick.”


    “Sick? Jy bedoel dis nie goed nie?”


    Fritz lag. “Nee, Pa, ‘sick’ is great. ‘Sick’ is dope.”


    “O. Okay. Nou’t ek gewonder, sal jy bereid wees om bass te speel as ek sing?”


    “Jinne, Pa, ek dink dit sal goat wees.”


    “Goat?”


    Met groot geduld: “Greatest of all time, Pa.”


    * * *


    Op Nelson Mandela-boulevard sien Griessel die sonsondergang oor die see, skouspelagtige wolke in diep oranje, die son maak ’n stralekrans agter Seinheuwel. Links van hom reflekteer die glas van Kaapstad se toringblokke dié kleure in ’n duisend diamantfasette.


    Dit vul hom met ’n soort melancholie, ’n vreemde mengsel van weemoed en spyt en vreugde. Hierdie stad. Wat hom gemaak en gebreek het. Wat hy so intens liefhet. Die laaste bastion teen die land se verval. Die laaste hoop.


    Hy dink aan sy gesprek met Fritz.


    Daar was van Pa se LP’s by Ma. Pa was seker …


    Wat Fritz wou sê, is dat Griessel seker te dronk was om te onthou hy het van sy plate by Anna gelos, toe sy hom uitgeskop het, destyds. Maar toe: Jinne, Pa, ek dink dit sal goat wees.


    Hy vermoed Carla en Fritz wil bitter graag hê sy huwelik moet Alexa moet gebeur. En werk. Sodat dit die druk van hul bekommernis oor hom kan verlig.


    Sick. En dope. En goat.


    En die tatoeëring. In sy blougat-konstabeldae was dit net vir matrose en daggarokers.


    Die wêreld het verander.


    Dit laat hom oud voel.


    Volgende jaar word hy vyftig.


    Fok.

  


  
    LEO


    (Leon Nemeios)


    Chrissie

    Woensdag, 2 Junie. Tien dae voor die Groot Goudroof. Agt minute ná twaalf in Rome.


    Christina Jaeger en Igen Rousseau sit in die hoek van Caffè Greco se grootste vertrek.


    “Die eerste ding is, dit was nie die Chandas se dollars nie,” sê Igen.


    Chrissie kyk net na hom.


    “Die storie,” sê hy, “is veel interessanter.”


    “Wat van Babbar? Themba het vir my ’n boodskap gestuur. Hy soek ons …”


    “Dis waar. Babbar soek ons, maar nie namens die Chandas nie. Hulle sit in Dubai. En ons nuwe president is besig om hulle op te skroef, dit lyk of hulle aan Suid-Afrika uitgelewer gaan word. Ishan Babbar is al vir meer as ’n jaar lank terug by sy ou meesters.”


    “Wie?”


    “Gee kans, Chrissie. Die tweede ding wat jy moet verstaan, is dat ek jou net die res kan vertel as jy in is.”


    “In wat?”


    “In die volgende job.”


    “Watse volgende job?”


    “Ons gaan vierduisend kilogram se goud steel.”


    “Wie se goud?”


    “Dieselfde ouens aan wie die dollars behoort het. Is jy in?”


    “Fok jou,” sê sy.


    “Hoekom?”


    “Ná alles wil jy eers hoor of ek in is? Ná alles? Fok jou.”


    “Jy’s reg. Sorry, ek het net bedoel …”


    “Jy’s so ’n absolute bliksem.”


    “Ek is, ek is. Sorry. Brain fart, ek wou … Sorry.”


    Sy slaan hom met haar vuis teen die skouer. Hard.


    “Ek verdien dit. Jy kan maar nog slaan.”


    Hy is só opreg jammer dat sy nie kwaad kan bly nie. “Jy gaan eers vir my nog koffie en torta koop. En dan gaan jy vir my alles vertel. Bliksem.”


    * * *


    “Tweeduisend-en-elf,” sê Igen Rousseau. “Dis waar die ding begin. In Noord-Afrika. Ek moes van die goed weer gaan google, want daardie tyd was ek en Themba in Afghanistan, in ’n bubble waar jy net Afghan dink en leef, die res van die wêreld bestaan nie regtig vir jou nie. In elk geval, Noord-Afrika. Opstande in Tunisië en in Egipte, Februarie van tweeduisend-en-elf, en die goed spoel oor na Libië toe. Muammar Gaddafi, onthou jy vir Muammar Gaddafi, diktator in Libië? Die Kolonel. ‘Brother Leader’?”


    Chrissie knik.


    “Nou, sy mense het teen hom ook begin opstaan. Gaddafi probeer die opstande onderdruk, roep die leër en die lugmag in, die hele lot. Skiet die hel uit sy eie mense uit, en die hele wêreld draai teen hom. Sanksies en resolusies en pleidooie, en dit alles help niks. En toe, in Meimaand, toe kry hy ’n besoek. Van die groot vredesgesant, sy groot boesemvriend, president Joseph Zaca van Suid-Afrika. Dis ’n vriendskap wat ver teruggaan, Gaddafi het in die apartheid-tyd baie geld vir die ANC gegee. En Joe Zaca gaan praat met Brother Leader in Tripoli. En agterna sê Prez Joe vir die wêreld, moenie worry nie, die Afrika-Unie het hierdie moerse padkaart wat al die Libië-moleste gaan uitsorteer, vrede is net om die draai. Maar die bloedbad raak net erger. ’n Maand of wat later, toe is Joe weer terug Tripoli toe. Selfde storie, die groot bemiddelaar, kwaai beloftes van alles gaan regkom. Maar toe Joe en Muammar so sit en gesels, toe sê Brother Leader: ‘Joe, die paw-paw is net omtrent in die fan, hoe lyk dit met ’n ou aftreeplekkie daar in Kampsbaai, so ’n bietjie asiel, wanneer dit game over vir my is’. En Prez Joe sê: ‘My broer, ons deur staan altyd oop vir jou, kom wanneer jy reg is’. En Brother Leader sê, cool bananas, nou net een ander ding. Ek het groot geld gemaak met al ons olie, ek het so ’n ou pensioentjie opgebou, net so paar biljoen se dollars en goud wat ek fokken vinnig hier moet uitkry. Want ek wil darem nog so ’n bietjie luxury hê op my oudag, en …”


    “Jy’s nie ernstig nie,” sê Christina.


    “O, ek is. Prez Joe sê: ‘Brother Leader, ons sort vir jou uit’. En Zaca vlieg terug na sonnige Suid-Afrika, en sy kabinet sê nee, ons kan nie vir Brother Leader asiel gee nie, dan word ons die wêreld se muishond. Kom ons vra vir Angola om daarmee te help. En Prez Joe sê: ‘Goeie plan.’ Hy sê nie vir sy kabinet van die dollars en die goud nie. Dis kaarte wat hy styf teen sy bors hou, hy deel dit net met so een of twee van sy betroubaarste trawante. Want Prez Joe het lankal die hele Libië-kat uit die boom gekyk, en hy’t ’n sterk vermoede gehad die paw-paw is klaar in die fan, die game is over vir Brother Leader. En daar’s munt om te slaan uit dié gemors. Toe kry hy die ding aan die gang. Hy sê vir sy Minister van Verdediging hy soek die grootste vragvliegtuig wat hulle het, en hy soek die beste ouens in die Weermag om shotgun te ry, al die pad Tripoli toe, vir ’n spesiale sending. Ter ondersteuning van hulle groot vriend, Brother Leader. En wie is die beste ouens in die Weermag om shotgun op ’n spesiale sending te ry?”


    “Sê my.”


    “Spesiale ouens, Chrissie. En wie’s die spesiaalste van almal? Die Spesiale Magte. Die fokken Recces, dis wie. En die Minister bel die ou in charge by Vyf Spesmagte-regiment in Phalaborwa, en hy sê: ‘Ek soek minstens vyf van jou spesiaalste manne.’ En die ou in charge stuur vir hom vyf: Tau Berger, Basie Small, Dewey Reed, Corrie Albertyn en Fani Dlamini. Maar onse Prez Joe weet as jy ’n flight crew en ’n klomp Spesmagte-ouens stuur om só ’n fortuin te gaan haal, het jy iemand nodig wat ’n ogie kan hou, wat die ding vir jou kan bestuur. Wat kan sorg dat die hande in die sakke bly, en die bekke toe. En hy ken net die man vir die job. Ishan Babbar.”


    “Bliksem,” sê Christina Jaeger.


    “Jip. Onse eie Ishan. Ek het hom ook weer gaan navors. Die gerug is, Babbar was in die laat negentigs ’n vars gesiggie by die Nasionale Intelligensiediens. Baie slim, baie ambisieus, vloeibare morele waardes, met ’n baie goeie oor op die grond in KwaZulu-Natal. En toe hoor Babbar die stories. Dat Joe Zaca, daardie tyd nog adjunk-president, ’n korrupte donner is. En goed op pad om die volgende president te word. En Babbar besluit dis ’n potensiële sielsgenoot, dis net die perd aan wie hy sy wa wil haak. En hy wag tot hy so ’n lekker stukkie intelligensie het wat vir Joe nuttig sal wees, en toe gaan sien hy hom. En hy sê: ‘Daar’s nog waar dié vandaan kom. Ons kan mekaar help.’ Hulle sê Babbar is die een wat die Chandas aan Prez Joe voorgestel het, wat die onsigbare middelman in so baie van die staatskaping-goed was. En Prez Joe het vir Babbar onsigbaar gehou – geen hoë poste toe Nasionale Intelligensie Staatsekuriteit geword het nie. Net middelvlak, lekker onsigbaar, oor teen elke deur. Altyd bereid om die vuil werk te doen; hier ’n bietjie afpersing, daar van ’n lastige klikbek ontslae raak. In elk geval, toe Prez Joe moet besluit wie hy kan vertrou met die Libië-trippie, toe is Ishan sy man. En toe klim Babbar en die vyf Recces en die flight crew in die Flossie – dis wat ons ’n Hercules C-130 aerie noem – en Babbar sê vir hulle: ‘Okay, menere, hier’s wat ons gaan doen …’”


    “Wag, wag, hoe weet jy al dié goed?”


    “Ek kom daarby.”


    “Dis alles genuine?”


    “Oor die Libië-trippie is dit uit die perd se bek uit. Gee net kans.”


    “Okay.”


    “Raait, nou’s hulle op die Flossie, en Babbar sê: ‘Menere, ons gaan al hierdie biljoene dollars se goud en dollars haal. Ons gaan twee keer Tripoli toe vlieg, in Libië. En julle gaan nooit weer daaroor praat nie. Maar ek weet niks is verniet nie. Daardie soort stilte kom teen ’n prys, en ons is heeltemal bereid om daardie prys te betaal. Vyfmiljoen vir julle elkeen. Vyfmiljoen, belastingvry, want ons het die regte mense in plek by die taksman. En as enige van julle ooit ’n woord hieroor rep, dan stuur ons daai selfde taksman agter julle aan. En julle weet, dis die een man met wie jy nie wil neuk nie.’ En hulle vlieg Tripoli toe. Met refuelling stops in Angola en Nigerië. Gaan laai die dollars en die goud, alles op palette. Jou C-130 vat so sestien ton, en hulle pak daai Flossie tot die max toe, hy’t amper uit aanloopbaan uitgehardloop met die opstyg. Maar dit het alles só vinnig gebeur dat Babbar nog nie kans gehad het om ’n plek te kry waar hulle dit op die lang termyn kan bêre nie. Toe parkeer hulle die palette tydelik in ’n ou loods by Waterkloof-lugmagbasis, hulle los twee Recces om wag te staan. Die ander drie vlieg ’n dag later terug, en gaan haal nog sestien ton. En hulle kom laai af, en toe moet al vyf die Recces daar wag staan, by die ou loods. Dag en nag, om seker te maak niemand kom kyk nie, en niemand dra weg nie. Twee maande, toe’s die pakhuis in Spartan reg, met die kamers en die kluise. Toe skuif hulle die goed. Dieselfde vyf Recces, hulle was die ouens wat die goed daar gaan bêre het.”


    “Ons het Gadaffi se dollars gesteel,” sê Chrissie in verwondering.


    “Nee,” sê Igen. “Gadaffi is vier maande ná die Recce-op dood. Ons het Prez Joe se dollars gevat. En nou gaan ons sy goud steel.”

    Vaughn Cupido kom in van Stellenbosch af. Hy sê vir Griessel: “’n Week, partner. Die bank sê ons sal ’n week moet wag vir Small se ou statements. Laaste drie jaar s’n stuur hulle môre, maar alles voor dit eers Maandag, op die vroegste.”


    “Hoe ver kan hulle terug gaan?”


    “Ek het gevra vir tien jaar.”


    Griessel se foon lui. Hy sien dis Forensies. Hy antwoord.


    “Gehoor van die twee selfone wat getrou het, Bennie?” vra Jimmy, die lang skraal een.


    “Nee …”


    “They say the reception was great.”


    “Goeie een, Jimmy.”


    “Ek weet. Okay: Julle stomp voorwerp, Bennie. Die een wat Phiri se skedelwonde veroorsaak het …”


    “Ja?”


    “Ons het die houtreste geïdentifiseer.”


    “En?”


    “Dadelpruim.”


    “Dadelpruim?”


    “Persimmon. Dis die houtsoort. In Afrikaans is dit Virginiese dadelpruim. Of tamatiepruim. Moerse harde hout, swaar en sterk. Baie goeie skokweerstand. Uitheems. Hulle gebruik die goed nou nog om dromstokkies te maak. Maar, en dis waar dinge interessant raak, in die ou dae het hulle gholfstokke van persimmon gemaak. Die kop van die stok, die deel waarmee jy die bal tref. Ons het vanoggend weer met die patoloog gepraat, en ons dink hulle het ’n gholfstok gebruik. Miskien op sy hande en voete ook.”


    “Jissis.”


    “As jy kyk na die vorm van die trauma teen die kop, dan pas dit mooi. Maar dit moet ’n ou gholfstok wees. Hulle maak al sedert die tagtigs nie meer die goed van hout nie.”


    “Okay,” sê Griessel. Hy sug na binne. Dit bring ’n klomp nuwe moontlikhede.


    “Probleem is, ons kan nie vir julle sê presies watter gholfstok dit was nie. Kan ’n eenhout, of ’n twee, jou drie wees …”


    “Hoe bedoel jy?”


    “Dis wat hulle die goed noem. Jou drywer, waarmee jy die bal die verste slaan, is ’n eenhout. Jy slaan hom van die pennetjie af. Al die ander roep hulle ‘fairway woods’, want jy slaan hom van die gras af. Jy kry ’n tweehout, maar hy’s skaars, en ’n drie en ’n vyf. Almal in daardie jare van persimmon gemaak. Dis wat die internet sê. Ek speel nie gholf nie, ek drink sommer by die huis. Dis al wat ek het, Bennie. Weet nie of dit help nie.”


    “Okay. Dankie, Jimmy.”


    “En, waar gaan die honeymoon wees?”


    “Koebaai, Jimmy.”


    “Ons het baie honeymoon-stories. Ken jy die een van …”


    “Koebaai, Jimmy,” en Griessel lui af.


    * * *


    “Nou moet jy fast forward,” sê Igen Rousseau. “Na Januarie hierdie jaar. Niekie Berry gaan sien sy swaer, Billy Brenner. En vertel vir hom van die dollars wat hy in die pakhuis gesien het. Niekie het nie ’n clue waar die dollars vandaan kom nie, maar hy’t vir Babbar op TV herken, met die Zamisa-kommissie se getuienis. En hy maak toe die logiese afleiding, dit moet die Chandas se dollars wees. En ek en Brenner dink ook, dit moet die Chandas s’n wees, ek meen, dis algemene kennis dat hulle biljoene gesteel het.”


    “Brenner was ook ’n Recce,” sê Chrissie. “En hy het niks geweet van die Gaddafi-ding nie?”


    “Goeie vraag. As hy ooit iets gehoor het, het hy dit nie vir my gesê nie. Onthou, Brenner is al in twintig-tien uit die Weermag om vir Ehrlichmann te gaan werk. In die bos. Ver van alles en almal af. Die Tripoli-vlug was eers middel van twintig-elf.”


    Sy knik.


    “Raait. Nou roof ons die dollars. En Babbar vind uit, en hy moet vir Prez Joe laat weet. Jy moet onthou, ons praat van die jaar ná die Zamisa-kommissie. Prez Joe is strafregtelik aangekla, hy gebruik die Stalingrad-taktiek om sy hofsake te vertraag, maar hy is bekommerd oor sy toekoms. Die Chandas het gevlug, die Vrystaatse Premier is ge-fire, die meeste van Prez Joe se korrupte buddies is uit hulle staatsposte uit. Almal word ondersoek. Die tang begin knyp. Zaca voel die druk, Babbar voel die druk. Benoude katte. En dis onder dié omstandighede dat Prez Joe hoor sy Gadaffi-fortuin is ’n bietjie kleiner. En daar’s mense wat weet waar dit is. Skielik is die stres so ’n bietjie meer. Jy sien die prentjie?”


    “Ja.”


    “Okay. Nou’s daar nog een ou van wie ek jou moet vertel. Meneer Dineo Phiri. Syferkop. Slim donner. Altyd soort van ’n behind-the-scenes-ou. Hy’s die een wat al die Chandas se Vrystaatse staatskaping uitgedink en uitgevoer het. En toe al die korrupsie uitkom en hulle fire sy gat, toe gaan kruip hy weg. In Hawston, daar by Hermanus. Very low profile, terwyl die media fokus op die groter kanonne. Só low profile dat die media én die Zamisa-kommissie nooit regtig opgetel het dat Phiri die Prez-Joe-binnekring se groot planmaker was nie. Die strateeg. Die een wat weet waar al die geldjies geparkeer is, die een wat dit rondgeskuif het, die een wat die kontakte het in Dubai en in Moskou. En Phiri is Ishan Babbar se nuwe baas, want Prez Joe kan nie bekostig om direk met Babbar te praat nie …”


    Chrissie sien Igen se drif, sy genot om die storie vir haar te vertel. Sy glimlag.


    “Wat?” vra hy.


    “Jy’s ’n bliksem. Maar dis lekker om jou ook te sien.”


    * * *


    Op die N2, op pad na die Arabella-gholflandgoed, bel Cupido vir sersant Rivaldo Carolus van Hermanus.


    “Het die Anti-Gang-manne al die docket kom haal?” vra Cupido.


    “Nee, adjudant. Ek wag nog,” sê Carolus.


    “Goes to show,” sê Cupido. “Lip service. No urgency. Daai is messed up, my broer.”


    “Ja, well, soos hulle sê in die classics, adjudant. Dinge werk met springe.”


    “Sarge, nou’s daar ’n nuwe development. Forensics sê the blunt object used on the victim was ’n antique golf club, wat hulle van hout gemaak het in die ou dae.”


    “Well, I never …”


    “Jy’t gekyk na die residents van Arabella, nè?”


    “Net na die mense wat rondom die regte tyd daar was, adjudant. Niks obvious gekry nie.”


    “Jy’t nie gevra of Phiri a member of the club was nie?”


    “Nee, adjudant.”


    “Da’ was nie golf equipment by sy huis nie, ma’ maybe los hy dit by die baan. Anyway, ons is nou op pad Arabella toe, ons laat jou weet as ons iets kry.”

    “So,” sê Igen Rousseau vir Chrissie, “ons doen die roof. Brenner het al die info oor die CCTV-stelsel by Niekie Berry gekry, hy dink hy weet hoe om die video uit te vee. Maar dit werk nie heeltemal nie, want agterna recover Babbar genoeg op die hardeskyf om hi-res stukkies video en screen shots van Brenner en van jou te kan kry. Nou begin Babbar werk om vir jou en vir Brenner te probeer identifiseer. En waar begin hy? Hy begin by die ouens wat weet. Soos in, wie het destyds saamgevlieg Tripoli toe? Soos in, wie het destyds gehelp om die goud en die dollars Spartan toe te skuif …?”


    “Hoe weet jy wat Babbar gedoen het?” vra Chrissie.


    “Gee kans, asseblief.”


    “Okay.”


    “Ek kan nie sê of dit die eerste ding is wat Babbar gedoen het nie, maar wat ons wel weet, is dat hy Phalaborwa toe is om deur Vyf Spesmagte-regiment se rekords te werk. En hy kry foto’s. Foto’s van Brenner, dertien, veertien jaar gelede, maar jy weet self, Brenner lyk nog altyd soos Brenner. En op van die foto’s is Brenner saam met van die vyf Recces wat saamgevlieg het. En Babbar maak die logiese afleiding: Van dié vyf was betrokke by die roof. Miskien al vyf. En hy bel sy baas Dineo Phiri, en hy vra, wat doen ons nou? En Phiri sê vir hom, ons vat nie kanse nie. Ons doen twee dinge. Ons begin dringend plan maak om ons Gadaffi-goud en -dollars te verkoop, sodat ons nie met die vaste bates hoef te sit nie, want die risiko dat dit alles kan uitkom, is nou groot. En ons haal die vyf Recces uit. En ons stuur vir enigiemand anders wat betrokke was, ’n boodskap. Hou jou bek, of ons kry vir jou ook.”


    “Uithaal? Soos in?”


    “Soos in permanent stil maak. Soos in, Babbar stuur sy span om hulle dood te maak. Maar eers vind hy uit, twee van die vyf Recces is al dood. Paar jaar terug, niks te doene met die Gaddafi-operasie nie. Net drie Recces oor. Basie Small, Dewey Reed en Tau Berger. Sy span vat eers vir Small uit. Spuit filler foam in sy mond om die boodskap uit te kry van ‘hou jou bek’. Toe vat hulle vir Dewey Reed uit. Ons is nie seker hoe nie. Maar Small het blykbaar vir sy suster gesê, as hy ooit onder vreemde omstandighede iets oorkom, moet sy die ander laat weet. Sy bel toe vir Tau Berger, en hy lê Babbar se span voor. Vang een van hulle, en kry hom aan die praat. En dié ou noem die naam van Dineo Phiri. En hy gee sy adres. Tau Berger – ek gaan jou nog baie van Tau Berger vertel – ry af Hawston toe, haal Phiri se twee lyfwagte uit, en hy kry vir Phiri aan die praat. En Phiri práát, hy vertel alles, die hele ding. Dis hoe ons alles weet, Chrissie. En Tau het toe vir ons vertel.”


    “Wanneer?”


    “Verlede Saterdag.”


    “Maar Themba se boodskap. Van Babbar wat ons soek. Hy’t dit al die vorige Woensdag gestuur.”


    “Dis reg. Woensdag was toe Ishan Babbar desperaat geraak het. Daardie oggend, toe probeer Babbar se span vir Tau Berger doodmaak, en hulle kry hom nie. En Tau haal een van Babbar se ouens uit. Wat Babbar betref, is die ou net weg. Óf gedros, óf dood. En al wat Babbar kan doen, is … Okay, laat ek nou eers so ’n stukkie rewind: Die nag toe Niekie-hulle ons ge-ambush het, met die brand. Themba was net gefokus om vir my en vir Jericho Yon daar weg te kry voor die brandweer en die polisie opdaag. Hy’t nie tyd gehad om te kyk wat nié brand nie. Ek dink wat gebeur het, is dat die hitte van die vuur lugstrome veroorsaak het. Of so iets. Want die polisie het dollars gekry. Buite die hangar. Nie baie nie, die media het gesê ’n paar honderd note, die meeste beskadig. En natuurlik van die wapens se oorblyfsels. Babbar moes gehoor het van die brand, en die dollars en die wapens. En hy’t ’n konneksie gemaak. Hoekom hy nie toe al vir Jer die screen shots gaan wys het nie, weet ek nie. Miskien het hy gedink, as die polisie dink Jer was nie betrokke nie, dan was hy nie. Miskien was hy te besig om sy vyf Recces op te spoor en uit te haal. Maar toe, verlede Woensdag, toe’t hy ’n probleem. Tau is weg, een van sy ouens is weg, en Phiri sê vir hom hy beter die gemors regmaak. Wat ek dink, is dat Babbar die enigste ander leidraad wat hy gehad het, weer afgestof het. Die vliegtuig, die gebrande dollars en die wapens. Toe gaan sien hy vir Jer. Met die screen shots en die video. En hy hoop Jer het dalk iets gesien. En Jer sê nee, hy’t nog nooit dié mense gesien nie. En Jer bel vir Themba, en Themba stuur vir jou die boodskap. En hy raak ontslae van die foon, want toe weet ons nie wat Babbar weet nie.”


    “Okay. Maar dit verduidelik nie hoekom jy nooit vir my ’n boodskap gestuur het nie.”


    “Want ek wou vir jou kom verras. Ek het my kaartjie Rome toe al drie weke gelede gekoop. En toe Themba vir my sê van Babbar en Jer, en ons weet nie wat Babbar weet nie, toe besluit ek, ek sal die foon net nog een keer aansit. In Italië. As jy nie op ’n Woensdag by Caffè Greco is nie.”


    Sy oordink dit alles. Dan vra sy: “En dié Tau? Hoe het hy vir julle gekry?”


    “Onthou jy vir Vern Abrahams? Die ou wat Jericho se vrou en kinders moes oppas terwyl Jer met al die dollars sit?”


    * * *


    Cupido en Griessel spandeer amper drie ure by die Arabella-landgoed en -gholfklub.


    Hulle verskaf Dineo Phiri se identiteitsnommer en die registrasie van sy twee voertuie, hulle wys ’n foto van Phiri uit sy dae as Vrystaatse politikus. Hulle ondervra die hotel, die landgoed en die gholfklub se behulpsame, geduldige personeel. En die somtotaal van dit alles is dat niemand kan onthou dat hulle hom daar gesien het nie. Phiri het geen amptelike verhouding met die plek gehad het nie. Hy was nie ’n ingeskrewe lid nie, hy het nooit in sy naam ’n rondte gholf daar bespreek nie, en hy het nooit ’n amptelike telkaart ingehandig nie.


    Nie Phiri se BMW of Mercedes was in die afgelope drie maande deur die hekke nie. Hy kon saam met iemand anders ingekom het, want die landgoed skandeer net die bestuurs- en motorlisensie van die bestuurder van elke voertuig. Maar niemand onthou die gesig nie.


    Die inwonende professionele gholfspeler van Arabella is ’n deurwinterde, bruingebrande man in sy vyftigs. Hy sê hy sien nie vir Phiri in die nasionale databasis van geregistreerde gholfspelers, die Handicaps Network Africa, nie. “Dit kan wees dat hy al hier was, dit kan wees dat hy hier gespeel het, saam met iemand anders, sonder om ’n telkaart in te handig, of sy voorgee te registreer.”


    “Is hier gholfers wat met antique stokke speel?” vra Cupido. “Van daai wat hulle so uit die persimmon-hout gemaak het?”


    Die man glimlag. “Nee.”


    “Hoekom smile jy?”


    “Amateurs maak almal dieselfde fout. Hulle fokus op houe van die tee af. Dis al wat hulle oefen, hulle dink hoe verder hulle die bal van die tee af kan slaan, hoe laer gaan hulle telling wees. Hulle koop die nuutste drywers en hybrids wat hulle kan beskostig. En al die pro’s word geborg met die nuutste goed.”


    “Wie sal nog so ’n ou stok hê?”


    “Daar’s seker mense wat dit versamel. Jy sien hier en daar ’n paar ou stokke bo die kaggel in ’n klubhuis hang.”


    “Maar nie hier by julle nie?” vra Griessel.


    “Nee.”


    “Any collectors hier op die estate?” vra Cupido.


    “Nie wat ek van weet nie.”


    “As ek so ’n ou houtstok wil koop, waar sal ek dit kan kry?” vra Griessel.


    Die man trek sy skouers op. “Gumtree? Facebook Marketplace? Ek weet nie. Miskien in ’n antique-winkel of ’n pawn shop. Kan ek vra, hoekom wil julle weet oor die ou stokke?”


    “We’re not at liberty to say.”

    Sewe-uur in die aand, op die groot bed in ’n tweedeverdieping-kamer van Rome se Hotel Genio in Via Giuseppe Zanardelli, lê Chrissie op haar maag. Sy voel die lenigheid van Igen sy lyf teen haar, sy vinger wat die strandwolf se lyne op haar kaal rug natrek.


    “Ek het so baie hieroor gefantaseer,” sê hy.


    Dit vat lank voor sy antwoord. “Miskien, as ek nie gedink het jy is dood nie, sou ek ook.”


    “Miskien?”


    “Miskien.”


    “En hoe sou jou fantasie gelyk het?”


    Sy skud haar kop.


    “Te wild om te sê?” vra hy, tergend.


    Sy skud weer haar kop.


    “Christina Jaeger. Enigma,” sê hy.


    “Ek slaap nie weer saam met jou tot dié ding klaar is nie,” sê sy.


    Hy soen haar agter haar oor. “Dis okay. Ek sal wag.” Dan, ernstig: “Voor jy besluit jy’s in, moet ek eers vir jou ’n paar goed sê.”


    “Sê.”


    “Hierdie keer gaan dit rof wees. Daar is nie ’n ander manier nie.”


    Sy reageer nie.


    “Ek praat van oorlog. Ek praat van ’n tuisgemaakte bom aan ’n kar plak waarin vier of vyf of ses mense is. Ek praat van, hulle gaan skiet om dood te skiet. Ons gaan terugskiet.”


    Sy knik.


    “Die risiko’s is groot, hierdie keer. Baie groot.”


    Sy knik.


    “Oorlog beteken dinge neuk altyd verkeerd. Altyd. Jy verstaan dit, Chris?”


    Sy draai om. “Ek verstaan.” Sy trek sy kop af en soen hom op sy mond. “En jy verstaan, ek slaap nie weer saam met jou tot dié ding klaar is nie?” sê sy.


    * * *


    Griessel eet Woolworths se hoender-fajitas in die kombuis. Alexa het nog nie aan haar kos geraak nie, haar volle aandag is by die groot aantekeningboek en pen langs haar op die tafel, langs die oop The Wedding Book. An Expert’s Guide to Planning Your Perfect Day – Your Way.


    “Jy gaan Vrydag die pak aanpas?” vra sy.


    “Ja.”


    Alexa maak ’n regmerkie in haar boek.


    “Sal jy die ringe ook afhaal by Daneel’s? Dis net om die hoek van Sew Elegant.”


    Nie heeltemal om die hoek nie, maar naby genoeg. “Okay,” sê hy.


    Nog ’n regmerkie.


    “En seker maak jy gee vir Vaughn die ringe.”


    “Ja.”


    Regmerkie.


    “Vaughn se toespraak?”


    “Hy’t nog niks gesê nie.”


    “Ek sal vir Desiree bel, dat sy hom kan herinner,” sê Alexa, en maak ’n aantekening. “En jy’t verlof ingesit? Vir die wittebrood?”


    Hy het by Witkop Jansen verlof ingesit, maar hy werk nie meer vir die Stellenbosch-stasie nie. “Ek sal weer moet insit, by Mbali.”


    “Bennie, sal jy dit môre doen, asseblief?”


    “Ek sal.”


    “Onthou om die tas te pak. Ons vlieg vroeg.” Hulle vertrek die Sondagoggend ná die troue op die wittebrood. Hy weet nie waarheen nie. Alexa hou dit as ’n verrassing. Sy’t net vir hom gesê hulle sal ’n week weg wees, en hy hoef nie “baie warm klere in te pak nie”.


    “Okay.”


    “Carla sal jou pak gaan haal wanneer dit klaar is, sy vat dit sommer direk Zorgvliet toe, die oggend van die troue.”


    “Dankie.” Hy verlustig hom aan haar fokus, aan die duidelike genot wat sy uit al die reëlings put.


    “Sal jy volgende week hare sny? Miskien Woensdag of Donderdag?”


    “Okay.”


    “Jy onthou jy’s volgende Vrydagaand alleen hier? Ek sal sorg dat hier iets lekker is om te eet.”


    “Dankie.”


    “Nou goed. Die dag van die troue: Die seremonie is vieruur. Ek sal fashionably late wees, maar net so tien minute. Jy en Vaughn moet twee-uur daar wees. Vir die aantrek, die ruikers aansteek …”


    “Okay.”


    “En jou trougelofte?”


    “Ek sal reg wees.”


    * * *


    In die hotelkamer kyk Chrissie en Igen op haar foon na vlugte Kaapstad toe.


    Daar is nie plek op Rousseau se vlug van die volgende dag nie. Sy sal eers Vrydag kan vlieg.


    “Net om doodseker te maak: Van wanneer af geld die verbod op seks?” vra hy toe sy die bespreking afgehandel het.


    Sy glimlag. “Van die oomblik wat ek in die Kaap aankom.”


    Hy trek haar nader.

    Donderdag 3 Junie.


    Griessel voel ongemaklik om vir Mbali Kaleni te kom sê van die troue. Omdat hy nog skaars ’n week by die Ondersoekende Direktoraat werk, maar ook omdat sy nie na die seremonie genooi is nie. Daar was bloot net nie plek op die gastelys nie. En sy’s ’n oujongnooi, en hy weet dis belaglik om skuldig te voel dáároor.


    Hy klop en gaan in.


    Dis die eerste keer dat hy in haar OD-kantoor op die tweede verdieping kom. Die ruimte is kleiner as die een wat sy by die Valke gehad het, maar die galery teen die muur agter haar stoel lyk presies dieselfde – ’n perfek-gespasieerde, geraamde foto-kroniek van haar lewe en loopbaan. Een ding is nuut: Net links van die deur is ’n geraamde fliekplakkaat van Captain Marvel, met ’n groot foto van die akteur Djimon Hounsou daarop. Die plakkaat is deur hom onderteken, met die boodskap daarby: To Mbali. With best wishes.


    Sy werk op haar rekenaar, haar lessenaar is pynlik netjies, soos altyd. Sy sê: “Please, Bennie, sit.”


    Hy gaan sit. “Colonel, Alexa and I are getting married next Saturday. The twelfth …”


    Haar gesig verhelder, haar vreugde opreg: “Iyamangalisa, Bennie! I’m so happy for you two. Congratulations.”


    “Thank you, colonel. But it does mean I won’t be at work that day.”


    “Of course.”


    “The problem is, I applied for leave with colonel Jansen, for the week after the wedding. He approved, but I’m not sure it’s valid now …”


    “Ah. The honeymoon!”


    “Yes.”


    “How romantic. Where are you going?”


    “I don’t know,” sê hy. “Alexa is keeping it as a surprise. Also, I have to go for the final fitting of my suit tomorrow morning. I’m sorry …”


    Mbali leun vooroor, haar elmboë op die lessenaar, haar vingers maak ’n tempel. “Bennie, with both these cases, we are in the fortunate position that the pressure and the attention is not on us. It is now on the Provincial Commissioner and the Anti-Gang Unit. At the NPA, we play the long game. We build cases for the prosecution, methodically and with great care. We have time on our side. So, you go do what you have to do. I’m sure Vaughn will hold the fort.”


    Sy verligting is groot. “Thank you, colonel.”


    Toe hy uitgaan, is hy verras om Cupido buite haar deur te kry. En sy kollega lyk vaagweg skuldig. “Sien jou netnou, Benna, ek het net so ’n private dingetjie wat ek met die colonel moet praat.”


    Hy bepeins dit al die pad na die trappe toe. En kom tot die slotsom Vaughn wil gaan praat oor hul Valke-toekoms.


    * * *


    Agt stadsblokke noordoos van Kaleni se kantoor, by ’n selfoonwinkel in Adderleystraat, vra Tau Berger vir die eienaar of hy vyftien selfone en simkaarte kan koop. Kontant. “But I don’t have time for any paperwork.”


    “I understand, sir,” sê die man. “I have a special on the Xiaomi Poco F3. Very good Android phone.”


    “You’ve got fifteen?”


    “Yes sir. Six and a half each.”


    “Too much, bra.”


    “I can maybe do six, sim cards included.”


    “Deal,” sê Tau. En dan lui die foon in sy motorfietsbaadjie se sak.


    Hy haal die foon uit, sien dis Themba Jola wat bel.


    “Jis?”


    “My guy can get us a Suzuki V-Strom, a Triumph Speed Triple or a BMW. The F750 GS.”


    “Die BMW,” sê Tau. Want hy weet dit is die enigste van die drie motorfietse waarvan die saal laag genoeg is vir sy gebrek aan lengte. Maar hy gaan dit nie sê nie.


    * * *


    “Als okay?” vra Griessel as Cupido terugkom by sy werkstasie.


    “Yes, Benna, hunky dory. Het jy die Djimon Hounsou poster gesien?”


    Voor Griessel kan antwoord, kom Malime Duba aangestap. “We’ve just completed the analysis on the Phiri laptop,” sê sy. “Can I give you the nutshell?”


    “Please, Doc,” sê Griessel.


    “Right,” sê sy. “So, let me start with his browser history. It shows online gambling, mostly sports betting, and pornography. And a lot of searches for escorts in Cape Town and Hermanus. That, sadly, represents just about everything he used the computer for.”


    “Ah,” sê Cupido. “The sweet fruit of state capture.”


    “Indeed,” sê Duba. “He was on Gmail, but he kept that very clean, it seems. A few emails in his sent folder to former colleagues, wishing them well for elections, and complaining that he misses what he calls the ‘action’. Most of them did not respond, or he deleted their responses. He also seems to have deleted all statements sent by the bank. Only the latest one, for May, arrived in his inbox yesterday. It shows a balance of just over one hundred and fifty thousand rand in his Standard Bank cheque account. His expenses are, generally speaking, for groceries, alcohol, dining out, municipal services, gambling, and escorts. However, there are two items of interest. The first is his income during the past thirty days. On Monday the third of May, he received a payment from the United Arab Bank in Dubai. For twelve thousand five hundred US dollars. About two hundred thousand rand.”


    “Wow,” sê Vaughn Cupido. “Must be nice.”


    “The second item of interest is the fact that he did not use his laptop or his mobile phone for online banking. Which begs the question: How did he manage his financial affairs? We hope to find out soon. Colonel Kaleni filed a subpoena with Standard Bank yesterday, and we should have three years of statements by tomorrow, and more on Monday.”


    “Thank you, Doc,” sê Cupido.


    “We are also analysing the GPS data from Phiri’s two vehicles, and comparing it to the data on Small’s Ford Ranger. I should have something for you soon.”


    * * *


    Chrissie parkeer die Panda buite Poggio Nativo se eeue-ou dorpspoort, haal die sakke met katkos uit en stap op teen die steilte, na haar woonstel.


    Sy gaan staan vir ’n oomblik en kyk uit, oor die Tre valli.


    Daar onder, iewers, lê haar lappie grond. Die een wat sy gaan koop. Die een met olyf- en kersie- en vyebome op. Die groente en kruie sal sy self plant.


    Sy sal ’n stoor laat bou. ’n Trekkertjie en ’n sleepwa koop. Soos elke selfrespekterende kleinboer in die Sabynse heuwels.


    En belê in nog ’n paar huisies en woonstelle hier op die dorp. Wat sy self kan regmaak. En uitverhuur. Luca het vir haar gesê, daar’s baie mense wat na die Santacittarama kom, die Boeddhistiese tempel hier in die suidelike vallei. Hulle soek altyd blyplek.


    Sy sal Luca se restaurant finansier. Sodat die mense wat haar huisies huur, ’n goeie plek het om te eet.


    Sy hoor Katse en Sebini miaau.


    Sy stap weer aan.

    Vrydagoggend by Sew Elegant in Stellenbosch staan Griessel in sy troupak, die nate van die baadjie nog net geryg. Maar alles pas.


    Agt dae voor die troue.


    Carla kyk hom op en af. “Dit lyk mooi,” sê sy, “maar Pappa gaan hare sny?”


    “Donderdag,” sê hy.


    “Okay. Kan ons gou ’n das gaan soek wat by tannie Alexa se rok sal pas?”


    Hy skud sy kop. “Ek moet gaan werk. En dan nog die ringe gaan optel.”


    “Okay, vertrou Pa my met die das?”


    “Natuurlik.” Hy trek die baadjie uit.


    Carla tel haar handsak op, haal ’n gevoude, wit vel papier uit. “Ek het iets probeer, met die wedding vows …”


    Sy gee vir hom die vel. “Tannie Alexa se liedjie,” sê sy. “‘Soetwater’. Ek het iets probeer … Pa moet sê as dit nie werk nie.”


    “Dankie, Carla.”


    Hy vou die vel oop, en lees.


    Carla wag, so ’n bietjie onseker en gespanne.


    Hy moet diep asemhaal om sy gevoelens weg te steek.


    “Hou Pa daarvan?”


    Hy loop na sy dogter toe. Hy druk haar teen hom vas.


    “Dis baie mooi. Jy is … jy’s so ’n lieflike kind.”


    Sy hoor die emosie in sy stem. “Pa sal dat ek huil.”


    * * *


    Cupido sit by sy werkstasie. Kaleni het die afwesige Griessel se stoel nader getrek. Malime Duba staan langs die lessenaar met ’n geel lêer in haar hande, waaruit sy nou ’n stapeltjie sigbladuitdrukke van Dineo Phiri se finansies aangee.


    “You will see, it’s been the same pattern of income and expenditure for the past three years. The same payment, once a month, every month. Always from the United Arab Bank in Dubai. For twelve thousand five hundred US dollars. Made from the account of an LLC, or limited liability company, called Shawka Trading. We are trying to ascertain who the owners are, but it will take time.”


    “Check,” sê Cupido.


    “It is reasonable to surmise,” sê Kaleni, “that the Shawka Trading account is part of the state capture web of money laundering. And connected to the Chandas. It might be our first little break in unravelling it. Keep in mind that we have always suspected that Phiri was the man who knew where the money was. And the man who was moving it around.”


    “Check,” sê Cupido.


    “Also,” sê Kaleni, “keep in mind that we have now ascertained that Phiri did not use his personal laptop or his cellular phone for any banking activities. We’ve searched his house and his vehicles, and came up with nothing. Which begs the question: How did he do it? What did he use? When did he use it? And where did he use it?”


    “Got you.”


    “Please proceed, Malime,” sê Kaleni.


    “Right,” sê Duba. “My team has now concluded the mapping of the GPS history for both Phiri’s vehicles, the BMW and the Mercedes. The first thing we did with this data, was to compare it to Basie Small’s movements. I can tell you that there are no similarities or overlapping. Small seems to have had no routine movements, day to day, week to week. However, Phiri very definitely had. And this is where it gets interesting …”


    Sy plaas ’n uitdruk van Google Maps op die lessenaar. Dit wys die gebied van Hawston tot in Kaapstad. “Every Thursday, like clockwork, for the last six months at least, his BMW travelled from Hawston to Cape Town. The car left Hawston around two-thirty in the afternoon, and arrived in Cape Town at around four, give or take fifteen, twenty minutes. The BMW always parked in the parking garage of the Lifestyle on Kloof shopping centre. It stayed there until about seven, moved to Long Street, and went back to Hawston around two o’clock the next morning.”


    “Right,” sê Cupido.


    “He also made this trip on the day before he died. That Friday of his murder, the BMW arrived at his house at three twenty-seven in the morning. And that night, as you know, the same car was used to drive to the boat club, presumably with his dead body inside.”


    “Yes.”


    “Was that coincidence?” vra Kaleni. “Did he get something in Cape Town every Thursday that was worth killing for?”


    “Now,” sê Duba, “the GPS data in itself has only limited value. We know where the car went, and we know at what time. Nothing more. However, this morning, we took Phiri’s cash and credit card transactions, and made an overlay of time, places and amounts on top of the GPS information …”


    “Very clever work, Malime,” sê Kaleni.


    “Thank you, colonel. We’re not sure exactly what it means, but it definitely opened up a few new avenues for investigation.”

  


  
    71


    Op Vlug EK770 van Dubai na Kaapstad sit Igen Rousseau teen die venster, sy gedagtes by Christina Jaeger. By haar reuk en haar smaak, die gevoel van haar vel, die kontoere van haar lyf. Haar oë, in die oomblikke van intensiteit, en haar stem, die rou diepte daarvan wanneer sy kom.


    En hy dink: Hy is verslaaf.


    Al van daardie oomblik ná die rooftog, by die stopteken. Toe sy die pruik afruk en dit op die agterste sitplek gooi en na hom draai en sy gesig in al twee haar hande neem, en hom soen. Dit was asof die elektrisiteit van haar wese deur hom gevloei het. En hy wou nóg hê.


    You know, she’s not the kind of girl who’s going to settle down. Themba se insig.


    Hy weet. Sy is ’n strandwolf, ’n alfa-wyfie, ’n alleenloper. Sy is ’n hartebreker en hy is verslaaf aan dit alles.


    Is it love or is it lust?


    Hoekom nie al twee nie, Themba? Is dié kombinasie nie juis wat dit perfek maak nie? Om die een wat jy liefhet, intens te begeer nie?


    Daar moet ’n ruimte wees, iewers, tussen settle down en niks. ’n Dinamiek wat kan werk. Vir hom en vir Chrissie.


    Want sy voel iets.


    Ek slaap nie weer saam met jou tot dié ding klaar is nie.


    Dit beteken sy wil. Wanneer die Op verby is. En hy kon dit sien, hy kon dit vóél, sy hou van hom. Dalk meer. Ondanks haar argeloosheid, haar protestasies, haar hardekwashouding. Dit alles is ’n front, selfbeskerming, ’n meganisme. Hy moet net vir haar wys, sy kan hom vertrou, sy is veilig by hom. Sy moet hom net die kans gee. Hy sal met haar praat, wanneer hierdie Op verby is.


    Veilig by hom.


    Goeie een, Igen, dink hy. Jy maak haar deel van ’n Op met helse hoë risiko, en jy wil hê sy moet veilig voel.


    Fokus op die Op. Want as dit fokken verkeerd gaan, verloor jy alles.


    Fokus op die Op.


    * * *


    Cupido, in sy lang swart jas, wag by die hoofingang van die Lifestyle on Kloof-winkelsentrum. Hy sien Griessel aangestap kom, en loop hom tegemoet.


    “Pas die wedding suitjie, Benna?”


    “Soos ’n handskoen.”


    “Attaboy. Ringe?”


    Griessel druk sy hand in sy baadjie se linkerbinnesak, en haal die twee swart leersakkies uit. Hy oorhandig dit plegtig aan Cupido.


    “Let the record show, your honour, lat dié sacred moment gehappen het on the corner of Park and Kloof,” sê Vaughn en plaas elke sakkie sorgvuldig in sy jas se binnesak.


    “Kom Benna, ek stick jou vir ’n burger da’ oorkant.” Hy wys na die Tiger’s Milk-restaurant.


    “Dis hoekom ons hier is? Vir ’n burger?”


    “Patience, Benna. All will be revealed …”


    * * *


    Op die vliegtuig fokus Igen op die operasie. Hy bestudeer eers noukeurig die notas, foto’s en video’s wat Themba Jola vir hom op Telegram gestuur het.


    A lot of moving parts, Ig. Jy moet mooi dink, het Themba heel laaste geskryf. High reward, but extreme risk.


    Hul grootste voordeel is ook hul grootste vyand: Die R27, die teerpad deur Calvinia, Kaap toe. Want die vliegveld se aanloopbaan is skaars honderd meter van die pad af. Dit beteken die laai van die goud tussen die vragmotor en die vliegtuig sal vinnig en relatief maklik wees.


    Maar die pad is besig. Ertstrokke, motors, elke paar minute een, volgens Themba se observasie. Hy’t gesê môreoggend sal hy die Saterdag-verkeer verby die vliegveld gaan dophou, van ses tot twaalf. Die beste indikasie van wat hulle kan verwag.


    ’n Besige pad beteken baie nuuskierige oë. Baie mense wat weggehou moet word van die “ongelukstoneel”. Net vier mense wat die goud moet vervoer en laai, want Jericho Yon sit in die Dak. Daar’s nie mannekrag vir die beheer van nuuskieriges nie. Hy wil nie omstanders laat seerkry nie.


    Probleem nommer twee: Die drie vragmotors en drie sekuriteitsvoertuie moet eers deur Calvinia, dan net vyf kilometer verder, by die vliegveld verby. Hulle sal noodgedwonge stadig deur die Karoodorp ry. Wat beteken hulle sal moontlik nader aan mekaar konsertina. Vyf kilo’s is dalk te min vir die afstand om ver genoeg te rek teen die tyd dat hulle by die vliegveld kom. Té naby, en die tweede trok of sekuriteitsvoertuig sal kan sien wat agter hulle gebeur, met trok nommer drie.


    Tensy hulle getrou ’n halfuur of meer uit mekaar hou.


    Waarop hy hoop.


    Hoe gaan hulle vasstel hoe groot die afstand is? Met net vier mense op die grond?


    Hy sal baie slim moet dink.


    Nog ’n trok kry. Of ’n bakkie wat soos ’n polisievoertuig lyk, om die plek van die aanval na weerskante toe af te seël.


    Hulle gaan geluk nodig hê.


    En goeie vliegweer.


    Vyf kilometer. Om ’n voertuig met drie of vier of vyf swaargewapende ouens uit te haal. ’n Vragmotor op die regte plek te stop. Die gewapende insittendes te neutraliseer. Die pad na al twee kante toe te blokkeer, die nuuskieriges weg te hou, die goud te laai. En weg te vlieg.


    Maak nie saak hoe jy daarna kyk nie, daar is net een manier.


    Rapid dominance. Dis wat die Amerikaners dit in Afghanistan genoem het. Shock and awe. Slaan vinnig, slaan hard.


    Rapid dominance met vier spanlede en ’n vlieënier.


    Fok. Hy sal slim moet dink. Hulle sal perfek moet uitvoer.


    Maar daar’s altyd ’n snafu. Dit weet hy, uit dure ervaring.


    Altyd.

    Cupido laat hulle by ’n tafel buite onder die afdak sit, sodat hulle die straat kan sien.


    Nadat die kelner hul bestellings geneem het, sê hy: “Partner, we have ourselves a little conundrum. Dis ’n complicated ene, so I’ll take it from the top: Jy onthou, Die Blom sweer hoog en laag dat Dineo Phiri die money mover and launderer was vir former president Joe Zaca en sy merry men of the state capture club?”


    “Ja.”


    “En, ons het daai Hawston-huis gesearch, ons het Phiri se laptop en sy foon ge-analyse, en daar’s nêrens een stukkie evidence dat hy online banking gedoen het, of met iemand gepraat het wat dit vir hom kon doen nie.”


    “Okay.”


    “En die billion dollar question is, hoe het hy dit gedoen. Wanneer? Waar?”


    “Jis.”


    “Right. Toe kyk Doc Duba-hulle na die GPS data van Phiri se karre. En, lo and behold, daai data wys Dineo het elke Donderdag Kaap toe gery met die BMW. Like clockwork. En hy het hier oorkant by die Lifestyle on Kloof shopping centre kom park, omtrent vieruur in die middag. Dan, net voor seven o’clock in die agtermiddag, dan ry die Beemer hier uit, af in Kloof, maak ’n draai in Loopstraat om die one-ways te negotiate, en gaan park in Langstraat, of baie naby aan Langstraat. You get the picture?”


    “Ja.”


    “Cool bananas. Toe vat Doc Duba-hulle Phiri se credit card statements. En daai wys, elke Donderdag, like clockwork, het Phiri sy eerste drink by Bob’s Bar in die Long Street gekoop, at around seven o’clock in the evening. Same credit card statements wys, agtuur elke Donderdagaand, dan skuif Phiri aan na The Waiting Room, very popular night club wa’ all die Cape celebs uithang, also in Long Street. Dan is dit party time, lots of drinks, big tab. Tot twee-uur in the môre, which is Waiting Room closing time. Dan’s dit back in the Beemer, terug Hawston toe.”


    “En die vraag is, waar was hy tussen vier en sewe?”


    “Damn straight, Benna, waar was hy tussen vier en sewe? Dis Die Blom se theory lat hy in daai tyd iewers ingeklok het. Om sy money laundering te doen. By phone, by computer, by conversation with someone. Somewhere. Every Thursday. En ek scheme dit moet hier naby wees. ’Cause why, hy’t altyd daar oorkant gaan park.”


    “Wanneer was die laaste keer dat hy hier was?”


    “Laas Donderdag. ’n Dag voor hy dood is.”


    “Vieruur die middag geparkeer?”


    “Yes.”


    “Nooit voor vier nie?”


    “Nee.”


    “Banke maak vieruur toe.”


    “En daai, partner, daai’s die conundrum. En dis hoekom ons hier is by Tiger’s Milk.” Cupido wys na die CCTV-kamera teen die restaurant se buitemuur, net bokant die afdak. Die kamera kyk suid, in Kloofstraat op. “As hulle die footage hou vir langer as ’n week, sal ons kan sien of Phiri hier verby is. In watter rigting. And then we’ll have to take it from there. And hope.”


    * * *


    Op vlug QR132 van Rome na Doha in Katar sit Christina Jaeger langs die paadjie. In haar oorfone luister sy na La Traviata, met Pavarotti, Studer en Pons.


    Op haar skoot is ’n boek wat Luca Marchesi vir haar geleen het, oor Griekse en Romeinse mites.


    Sy lees oor Heracles en die Nemeïese leeu.


    Sy sien die magtige ondier in haar geestesoog, met sy onaardse krag en woede, in die groot donker grot. Vir Heracles, wat eers die een ingang afsper en dan by die ander ingaan.


    Die leeu storm. Heracles staan, massiewe knuppel gereed.


    Chrissie glimlag. Sy onthou die aand toe Igen by Letsatsi Lodge aangekom het. Toe sy besig was om vir die Amerikaners te vertel wat jy doen as ’n leeu jou storm.


    Vra vir Heracles, moes sy gesê het. Hy’t geweet. Deur nie vrees te wys nie. Deur dit tromp-op te loop. Direkte konfrontasie.


    Sy lees dat die Grieke ’n sterrekonstellasie na die Nemeïese leeu genoem het. Die Romeine het die naam oorgeneem, en in Latyn herdoop.


    Leo.


    Jy kan die konstellasie net in die Noordelike Halfrond sien. Dit is maklik herkenbaar, met baie helder sterre in die vorm van ’n hurkende leeu.


    Sy sal dit in die naghemel gaan soek, wanneer sy terugkom. Sodat sy vir Heracles sal onthou. En haar ou lewe. Want sy gaan nie terug nie.


    * * *


    Die videomateriaal van Tiger’s Milk se straatkamera wys vir Dineo Phiri en sy twee lyfwagte wat die vorige Donderdagmiddag om elf minute ná vier Kloofstraat oorsteek en vlak by die kamera verbystap. Noord. Stad se kant toe.


    “Swanky,” sê Cupido, want al drie die mans is swierig aangetrek, kraaghemde en baadjies.


    Hulle stap doelgerig. Phiri is ’n meter voor die wagte wanneer hulle buite beeld verdwyn.


    Dertig uur later sou al drie dood wees, dink Griessel.


    * * *


    Wanneer vlug EK770 om 16:59 in Kaapstad land, haal Igen Rousseau sy foon uit vliegmodus.


    Sy Telegram-app wys hy het ’n boodskap.


    Dis van Themba af. Apartment 23, The Belmont, Holmfirth Road, Sea Point. Key lockbox code 76947.


    Dis die adres van die Airbnb waar hy gaan bly tot D-dag toe.


    * * *


    Teen sesuur gee die speurders moed op. Want beurtkrag het in Kaapstad begin. Moontlike kameras in Kloofstraat is agter nou geslote en verlate winkel- en kantoordeure. Die een voor Tops fokus net op die drankwinkel se ingang. Die materiaal van die vorige Donderdag is beskikbaar. Al wat dit wys, is dat Phiri en die lyfwagte nie daar drank kom koop het nie.


    Hulle stap terug na hul motors in die winkelsentrum se parkade.


    Bennie onthou die opgevoude vel papier in sy baadjiesak. “Wil jy my trougelofte hoor?” vra hy.


    “Benna, it’s so sudden.”


    Griessel lag. “Wil jy hoor?”


    “Of course wil ek hoor.”


    Griessel haal die vel uit, vou dit oop. Met motors, minibustaxi’s en ’n Golden Arrow-bus wat verbyry, voetgangers wat om hulle kom en gaan, so in die stap, lees hy dit vir sy kollega.


    Toe hy klaar is, gaan staan Cupido, en kyk vir hom. “Fokkit,” sê hy.


    “Dis Carla,” sê Griessel, en skud sy kop in verwondering. “Daardie kind …”


    “Partner, I now see the error of my ways. Daai is next level mooi.”

    “My hand was dalk te swaar met die sout,” sê Alexa.


    Sy maak elke Saterdagoggend ’n groot ontbyt – roereier en spek, bottergebraaide sampioene en geroosterde tamaties, saam met roosterbrood, konfyt en beleë cheddar – want sy hoef nie kantoor toe te gaan nie.


    “In die eier?” vra Griessel.


    “Ja. Ek weet nie hoe dit gebeur het nie.”


    “Dit proe vir my lekker,” sê hy. Dis die enigste ding waaroor hy ooit vir haar lieg, want sy sit soveel geesdrif in die voorbereiding, sy’s so gretig dat hy daarvan moet hou. “En die sampioene is fantasties.”


    “Regtig, Bennie?”


    Voor hy kan antwoord, lui sy foon. Hy sien dis Mbali wat bel. Kwart oor sewe in die oggend.


    “Colonel?”


    “Bennie, I want you and Vaughn to take the weekend off.”


    “Colonel, we have to go back to Kloof …”


    “No, Bennie. On Thursday, Vaughn told me you’ve been working seven days a week for the past six weeks. I did not know that. Remember what I said: The pressure of the murder dockets is on the AGU. You both need family time, you both need to recharge. Especially you, just a week before the wedding.”


    Wat gaan hy doen, ’n hele naweek lank?


    “Thank you, colonel.”


    Toe hy afgelui het, sê hy vir Alexa.


    “Dis wonderlik, Bennie! Dan gaan eet ons vanaand by Scala. Ek hoor dis subliem.”


    * * *


    Tau Berger, in ’n hotelkamer in Seepunt, swetsend, freneties en gefrustreerd. Besig op die nuwe, ongeregistreerde foon. Hy wil net ’n bankrekening oopmaak. In die buiteland. ’n Bank wat jou biljoen dollars se oorplasing met ope arms sal verwelkom, ’n bank wat nie vrae vra nie, ’n land of ’n eiland waar hulle nie belastingmoeilikheid en kriminele uitlewering het nie.


    Hy’t gegoogle. “Offshore” en “tax haven”, hy het gaan kyk na al die opsies. En dis fubar. Die fokkers wil dokumente hê. Verwysings, ID’s en paspoorte, bankbriewe, bewys van inkomste. En moerse deposito’s, net om die rekening aan die gang te kry. Hoe gaan hy maak?


    Hy’t net ’n week.


    Sy Telegram-app tinkel. Hy kyk.


    Emilia Streicher stuur vir hom video’s. Dit wys die pakhuis in Spartan by Kempton Park.


    Sesuur vanoggend, skryf sy.


    Hy kyk na die video’s. Sy moes die foon teen die bestuurder se venster gehou het, sy het nie te stadig gery nie. Dis goed. En die beeld is duidelik: Voor die pakhuis in Spartan staan drie dubbelkajuit-Toyotas. Al drie swart. Al drie met hul neuse straat toe. Twee mans in die voorste sitplekke van al drie. Teen die middelste bakkie staan ’n ou aangeleun. Combat boots, bullet proof vest, Heckler & Koch UMP aan ’n band oor die skouer.


    Dis die ouens wat shotgun gaan ry, dink Tau. Die Toyotas is die shotgun-voertuie.


    En hulle staan nou al daar, ses dae voor die trokke kom, want Phiri is dood en hulle vat nie kanse nie.


    Hy bel vir Emilia.


    “Hallo, Tau,” sê sy.


    “Great werk.”


    “Ek het ’n stuk swart karton oor die onderste deel van die venster geplak, met ’n gaatjie vir die kamera. Hulle sou niks kon sien nie.”


    “Jy’s ’n yster, ek sê jou. Luister, ons het ’n bietjie van ’n probleem. Daar’s nie ’n manier wat ek ’n offshore-rekening kan oopmaak nie. In elk geval nie betyds nie. En dan’s ons gefok.”


    Stilte op die lyn.


    “Is jy daar?” vra hy.


    “Ek het een,” sê sy.


    “’n Offshore?”


    “Ja. Dit was Basie s’n. Maar ek het toegang.”


    “Nog steeds? Weet die bank nie van Basie se …”


    “Nee. Ek het hulle nog nie laat weet nie.”


    Hy besef die implikasies. Al die geld oor na ’n rekening waartoe net sy toegang het.


    “Ek weet nie of dit gaan werk nie,” sê hy.


    ’n Oomblik se stilte. Asof sy snap: “Tau, jy was soos ’n broer vir Basie. Hoe kan jy my nie vertrou nie?”


    “Jy’s reg, sorry. Dis great, dis great. Dan kan ek Igen-hulle almal uithaal.”


    “Die vlieënier ook?”


    “Eers in Luanda. No loose ends, Emilia. Trust niemand nie.”


    * * *


    Dis bewolk en koud in die stad, die noordwester wat ruk en pluk. Griessel ry met sy Giant-bergfiets, op met Kloofnek, dan links, in Tafelbergweg, verby die motors wat by die kabelkarstasie geparkeer is.


    Hy kry swaar, sy bene lam. Hy was twee maande laas op die fiets, daar was nie tyd vir ry nie. Hy moes te vroeg opstaan om betyds te wees vir oggendparade in Stellenbosch.


    Waar die teerpad grond word, by die bord wat sê Duiwelspiek, hou hy eers stil om sy asem terug te kry. Hy kyk uit oor die stad. Anderkant die hawe, in ’n enkele kol van sonlig, lê Robbeneiland soos ’n groen juweel in die grys van die see.


    Sy gedagtes loop wyd.


    Die troue. Carla se mooi trougelofte. Fritz wat sê dit sal “goat” wees om baskitaar te speel terwyl Griessel sing. Alexa, wat soveel vreugde uit die reëlings put. Cupido, wat vir Kaleni gaan sê het hulle verdien ’n naweek af.


    Hy wonder of Vaughn dink dis die troue wat maak dat hy fokus verloor. En die lang ure, die aanmekaar werk.


    Want dit is nie.


    Dis die NVG en Mbali Kaleni se missie, hulle passie, om staatskaping te ontrafel, om stadigaan waterdigte sake teen die verdagtes te bou.


    Syne is om die Small- en Phiri-moorde op te los. Dis sy ding. Hy wil nie nou fokus verloor nie, hy wil nie nou tyd af hê nie. Moordondersoeke gaan oor momentum, oor die lééf van die dockets, tot dit jou hele kop vul, sodat jy alles kan sien, alles kan voel. Die konneksies kan maak.


    Al fok dit jou op.


    Hy wil nie kyk na digitale data en syfers nie. Hy wil voetwerk doen. Ouskool-voetwerk. Deur tot deur, vrae vra, dink, meet en pas.


    Voetwerk.


    Die gee jou perspektief. Dinktyd. Dit laat jou sien en beleef, jy vorm ’n beeld met al jou sintuie.


    Hy wil gaan voetwerk doen.


    Hy ry weer. Toe hy by die Koning se Blokhuis teen Duiwelspiek se Mowbray-rif kom, besluit hy om tog maar later vanmiddag in Kloofstraat te gaan stap. Net om te kyk of daar kameras is wat hulle Maandag kan opvolg.

    Vlug QR1369 van Doha land om 10:50 in Kaapstad.


    Om 11:14 staan Chrissie by paspoortbeheer. Haar hart klop vinniger. Want die paspoort is vervals. Sy het dit in Gaborone gekoop, vier jaar gelede, vir ’n duisend dollar.


    Die doeanebeampte skandeer dit, kyk na die foto, kyk na haar.


    “Welcome to South Africa,” sê sy.


    “Thank you,” sê Chrissie, neem die paspoort en stap deur.


    Sy hoef nie bagasie te gaan haal nie. Sy het net die rugsak. En die hoop dat Igen vir haar in die aankomssaal wag.


    * * *


    In die Santa Ana Spur by die Kaapse Waterfront is Vaughn Cupido verdiep in sy Lose It!-app. Hy wil weet wat ’n sirloin van tweehonderd gram hom in kilojoules gaan kos. Vanoggend het die skaal gesê hy is baie naby aan nog ’n kilogram af. Hy wil dit nie opneuk nie. Nog net oor die agt om te gaan.


    Die sirloin is omtrent tweeduisend kilojoules. Sy perk vir die dag is net oor die negeduisend, ontbyt het hom vanoggend tweeduisend-agthonderd gekos.


    Hy sal ’n slaaitjie saam met die sirloin vat. Geen skyfies, geen uieringe. Dan kan hy darem vanaand ook ’n ietsie eet.


    Desiree sit langs hom, ’n Stormers-serp om haar nek. Oorkant is Donovan in sy Stormers-trui met die nommer vyftien op die rug, sy neus in die spyskaart. Cupido het kaartjies gekry vir vanmiddag se wedstryd, ’n VRK-kwarteindstryd teen Edinburgh in die Kaapstad-stadion.


    “Wat is ’n prego roll?” vra Donovan.


    “Donnie,” sê Desiree, “stick to a burger, ’n prego roll het hot sauce, jy gaan nie daarvan hou nie.”


    “Uncle V, dink jy Damian sal ’n prego roll eet?”


    “Nee, Donnie,” sê Cupido, “ek scheme hy’s ’n steak man. Vir die protein. Al daai muscles het protein nodig.”


    “Djas,” sê Donovan. “T-bone for me.”


    “Jy eet op wat jy order, Donnie,” sê sy ma. “You know the rules.”


    “Djas?” sê Cupido. “Wat is ‘djas’?”


    * * *


    In Themba Jola se Airbnb-woonstel in Hillstraat, Groenpunt, halfvier in die middag, ontmoet Tau Berger vir Jericho Yon, en hy dink: Dié Chinaman gaan nie ’n probleem wees nie.


    Maak nie saak of Igen Rousseau sê hy’s die “beste bushpilot in Afrika” nie, Yon is ’n walkover. Klein maergat, met die lang swart hare en die draak-tattoo, hy ken die soort. Vreeslik gesteld op ’n sekere kyk-hoe-cool-en-alternative-pilot-dude-is-ek image, maar met ’n fokken Tokarev teen sy kop sal hy luister.


    Klop aan die deur.


    “Dis Chrissie,” sê Igen en gaan maak oop.


    Tau is nuuskierig, maar hy steek dit weg. Hy kyk, traak-my-nieagtig.


    Tierkat loop in. Mooi gesiggie. Common streep daar iewers. Swart hare baie kort geskeer, stywe swart denim, stywe swart polonektrui, mooi gat, mooi tiete. Fok-jou houding.


    Jis, jis, jis, dink Tau. Wat het ons hier?


    * * *


    Almal sit om die tafel. Daar is Coke, bakkies met aartappelskyfies en grondbone. Igen Rousseau het met sy groot knipmes biltong gekerf, hy draai nou ’n skootrekenaar so dat hulle die skerm kan sien: Google Maps wat feitlik die hele Suid-Afrika wys.


    “Eenuur Vrydagmiddag begin hulle die vrag laai in Spartan,” sê Rousseau. “Basie Small se suster sal so kwart oor een by die pakhuis verby ry en vir ons video vat van die trokke, en kyk of die shotgun-voertuie dieselfde Toyota-bakkies is. Volgens Phiri vertrek die trokke om twee-uur. Dan ry hulle, Potchefstroom, Klerksdorp, Kimberley toe …”


    Hy trek sy vinger met die roete langs.


    “In Potch is daar ’n sekuriteitsmaatskappy met die naam van North By Northwest. Ek het met die head honcho gepraat, vir hom gesê ons soek Vrydag net ’n ogie oor drie van ons vragmotors wat deur Potch gaan kom. Ons sal video stuur van die voertuie hier by halftwee, ons verwag hulle in Potch so van halfvier af. Al wat ons van hulle wil hê, is ’n foto van elke voertuig, en die tyd toe hulle daar deur is, want ons dink ons drywers is nie heeltemal eerlik met ons nie. Ons betaal North By Northwest tweeduisend vir die diens, maar dis die moeite werd. Want ons het nie die troepe of die tyd om oral te wees nie, en ons wil weet min of meer hoe laat hulle weggekom het, hoe ver hulle uit mekaar is, en hulle gemiddelde spoed.”


    Igen skuif die kaart suid, en tik op Kimberley: “In Kimberley doen Diamond City Security vir ons dieselfde.”


    “Wat van die shotgun-bakkies?” vra Tau. “Hoe weet ons of hulle voor of agter die trokke ry?”


    “Raait,” sê Igen en trek die kaart oos, en beduie na die dorp Williston. “Tau en Chrissie, julle ry Vrydag met die motorfiets tot in Williston. Slaap in die Lord Willis-gastehuis. Dis reg langs die R63. Die konvooi móét daar verby. Ons sal, met die inligting uit Potch en Kimberley, ’n goeie idee hê van hoe laat hulle min of meer deur Williston kom. As jy hulle ETA van twee-uur in Simonstad vat, en ’n gemiddelde spoed van tussen sestig en negentig, gaan dit iewers tussen vieruur en elfuur in die oggend wees. Een van julle moet van twee-uur af permanent op die uitkyk wees, julle los mekaar af, probeer genoeg slaap kry. Wanneer julle die konvooi sien, bel julle vir my. Julle sê hoe die konvooi se samestelling lyk. Williston is ’n honderd-en-twintig kilometer van Calvinia af. Meer as ’n uur se waarskuwing voor die trokke by ons kom, maar ek skat minstens ’n uur-en-’n-half. Dan ry julle so ná vyftien minute agter hulle aan, en verby die konvooi, tot in Calvinia. Gaan wag by die Caltex Calvinia. As julle die eerste trok sien aankom, bel julle weer. Julle wag vir die laaste shotgun-ouens om verby te kom, dan ry julle agter hulle aan. Hou naby die laaste shotgun-bakkie, verby die gholfbaan. Wag tot die bakkie by die Ceres-afdraai kom, die R355 wat links afdraai. Chrissie, dis wanneer jy die sticky plant …”


    “Die sticky?”


    “Magnetic explosive device,” sê Themba. “Originally developed by the Brits in World War Two, the modern version is what the Afghans used in Kabul. I’m making a few. Plastic explosive, packed in a box. You will have to magnetically stick it to the car, right on the door of the driver.”


    “Dis hoe ons die shotgun-bakkie uithaal,” sê Igen. “Dan trek ek die skaaplorrie voor die trok in. En Themba maak die knyptang toe met ’n polisiekar.”


    “Wat ons waar kry?” vra Tau Berger.


    “Final Cut Movie Cars,” sê Themba. “It will be fake, but good enough for our purposes.”


    “Themba gaan ’n blou uniform aan hê, ’n fake polisie-uniform,” sê Igen. “Miskien help dit om die gepeupel weg te hou, miskien nie. Kan nie kwaad doen nie. Anyway, dan moet ek en Tau die trok se ouens uithaal. En jy…” hy wys na Chrissie, “gaan dit alles ignoreer. Jy gaan die forklift haal.”


    Hulle hoor die gedruis van die skare in die Kaapstad-stadion, net ’n kilometer noord.


    “Klink of die Stormers Edinburgh se gatte skop,” sê Igen.


    * * *


    Bennie Griessel staan voor Workshop17 by Kloofstraat 32. Twee ou, klassieke verdiepings van rooi baksteen en wit pleister uit die negentien-twintigs onder, twee nuwe verdiepings van glas en staal onlangs bo aangelas. In die middel, voor, die groot hoofingang met ’n bordjie wat sê Members Entrance, maar hy het geen idee watse onderneming dit is nie. Dis die enigste raaisel in dié straat, al die ander geboue is duidelik winkels of restaurante.


    Hy haal sy foon uit en doen ’n internet-soektog.


    Hy sien Workshop17 verhuur kantoorruimte. “Your choice of flexible workspaces.”


    Kon Phiri ’n kantoor hier gehad het? Waar hy sy “dirty business” kom doen het, om Vaughn se woorde te gebruik?


    Hy kry ’n telefoonnommer op hulle webwerf, en skakel. Dit lui baie lank, sonder antwoord. Seker toe vir die naweek.


    Hy sug. Hy sal Maandagoggend weer probeer. Nou moet hy eers huis toe. Om te gaan aantrek vir vanaand se uiteet by Scala.

    Chrissie doen Sondagoggend die bankoordrag. Vierhonderdduisend rand, na Igen Rousseau se “Op-rekening” toe. Haar deel, haar bydrae tot die fonds wat die hele operasie moet finansier – die voertuie, die vliegtuig, die brandstof, die wapens en die verblyf.


    Sy het minder as vyfhonderdduisend rand oor in haar rekening. Dalk agttien maande se oorlewingsgeld, sou sy baie konserwatief leef.


    Dié Op sal moet werk. Sy het aandagtig geluister, gister, na Igen se plan. Só baie wat verkeerd kan gaan.


    Minstens, as dié ding nie werk nie, gaan dit ’n wilde rit wees.


    ’n Baie wilde rit.


    * * *


    Die Cessna 210 kom sit op die verlate grondlandingstrook van Skoorsteenberg in die Tankwa-Karoo.


    Jericho Yon laat die vliegtuig rol tot by die enkele loods op die noordelike punt van die strook, en skakel die enjin af.


    “Soos jy kan sien, hier’s niks,” sê Yon vir Igen Rousseau, wat langs hom sit. “Net vlakte. Die cottages is twee kilo’s weg, daardie kant toe. Op AvCom sê hulle in die winter is hier nie mense nie.”


    “Yes.”


    “Fokkol cellular reception. Satellietfoon is al wat gaan werk.”


    “Gecover.”


    “As die trokke stadig is … Ek kan hier kom land met die Basler, en wag. Maar eers as daar lig is, van tien oor sewe af. Want hier’s nie landing lights nie …”


    “Raait.”


    “Een ding waaroor ek worry. Die weervoorspelling sê daar kom reën Dinsdag. Groot reën.”


    “Hier ook?”


    “Yes. En hierdie strip. As hy baie nat is, is hy modder. Glad en sticky.”


    “Shit.”


    “Woensdag tot Saterdag is partly cloudy, hy behoort uit te droog.” Yon strek om ’n tabletrekenaar op die agterste sitplek te kry. “Saterdag lyk okay. Kouefront kom die aand in, sterk noordwester eers in die middag, maar visibility is fine tot twaalfuur se kant.”


    Yon aktiveer die SkyDemon-app op die tablet, en wys vir Rousseau. “Ons is hier. Dis agt-en-sestig nautical miles Calvinia toe. As jy laat weet die trokke is verby Williston, wag ek veertig minute, dan start ek op. Pre-flight, take-off, reguit Calvinia toe. Dis die been wat ons nou gaan vlieg, ek wil mooi gaan kyk na hulle landing strip, en die approach. Saterdag doen ek ’n holding pattern bo die vliegveld tot jy sê hulle is deur die dorp. Dan bring ek haar in.”


    “Yes,” sê Rousseau.


    “Igen, net een ding. As dit ’n fokop is …”


    “Dit gaan okay wees, Jer.”


    “As dit ’n fokop is. Ek sal wag solank ek kan …”


    “Dis cool, Jer, ek verstaan. Jy’s die een met die vrou en kinders.”


    “My vrou en kinders vlieg Donderdag Amerika toe, Ig. Dit beter nie ’n fokop wees nie.”


    “Dit gaan werk. Rapid dominance. Shock and awe.”

    Maandag, 7 Junie.


    Vyf dae voor die troue.


    Om agtuur is Griessel by die ingang van die mooi ou Workshop17-gebou in Kloofstraat. Hy wag tot ’n jong man by die deur aankom en die toegangskode intik. Hy wys vir hom sy eieningskaart en vra waar die gebou se administrasiekantoor is. Die man lei hom na die eerste verdieping.


    Binne is dit mooi. Smaakvolle meubels, moderne kunswerk teen die wit mure, kantoorruimtes agter glas, afgeset teen die oorspronklike steenwerk.


    Hy identifiseer hom aan die vrou by ontvangs en vra of sy enige rekords het van ’n Dineo Phiri wat spasie by hulle huur.


    Sy kyk op die rekenaar, en kry niks.


    Hy haal sy selfoon uit, kry ’n foto van Phiri wat dateer uit sy politieke loopbaan, en wys dit vir haar.


    Sy sê sy het hom nog nooit in haar lewe gesien nie.


    * * *


    Chrissie neem ’n Uber tot by Trac-Mac in Paardeneiland.


    Tau Berger wag daar, met sy motorfiets.


    Sy het hom dopgehou, Saterdag, tydens die beplanningsvergadering. Hy was stil. Gefokus.


    Sy het dié bedeesdheid probeer stel teen die storie wat Igen vir haar in Rome vertel het. Van Tau se moord-stormloop, van sy gholfstok-woede. Sy kon nie die kloutjie by die oor bring nie. Miskien was dit soos haar eie waansin, haar rooi mis van die slagveld, in die vliegtuigloods by Brits. Toe sy vir Niekie Berry geskiet het.


    Maar wanneer hy haar in die Trac-Mac-winkel inlei, wanneer hy haar help om die valhelm, motorfietsbaadjie en -broek, warm onderhemp, nekverwarmer en handskoene uit te soek, kom minstens die kapokhaan, die hiperaktiwiteit en intensiteit deur.


    Hy praat vinnig en aanmekaar. “Op die bike is alles tien grade kouer,” sê hy. “Wind chill. Williston na Calvinia, vroeg in die oggend, in die winter. Veertig minute teen one-sixty, of vinniger, dan praat ons van minus twee, minus drie grade. Konstant, dit bekruip jou. Jy moet die wind uithou, jy moet die body heat inhou. Layers, dis al wat werk. Drie layers, by die bene en die bolyf. Vier is nog beter. Koue is jou vyand, koue is moeilikheid. Want koue beteken jy battle met konsentrasie. Koud beteken styf, en styf beteken jy mis die sticky op die deur. Ligte layers. Lig en dig. Want ons moet beweeg, op die bike, en agterna …”


    “Wat van stewels?” vra sy toe hulle betaal.


    “Ons koop nie boots hier nie. Biker boots is useless as jy moet hardloop. En as ons die trok slaan, gaan ons moet hardloop.”


    Sy hou van hoe hy dink.


    Klaar betaal, sê hy sy moet die motorfietsklere nou in die aanpashokkie gaan aantrek.


    “Hoekom?”


    “Ons gaan oefen.”


    * * *


    Griessel staan in die stad, op die hoek van Kloof- en Rheedestraat. Peinsend.


    Voetwerk. Deur tot deur. Maar watter deure? Hoekom kan hy nie uitwerk waarheen Phiri is nie?


    Hy ken hierdie stad. Hy ken veral hierdie deel van die stad. Kloofstraat is basies Alexa se agterplaas. Sy sleep hom dikwels saam vir Saterdagmiddagetes by Cafe Paradiso of The Black Sheep. Sondagoggende se shakshuka-ontbyt by Our Local. Nou en dan, ’n middel-van-die-week-burger by Hudson’s. Hier oorkant waar hy nou staan het hulle voor die pandemie Alkoholiste Anoniem-vergaderings bygewoon, in die Gereformeerde Kerk. Voor dit ’n paar strate op, na Upper Union se NG-Kerk, geskuif het. Lifestyle on Kloof is waar Alexa haar Woolies-inkopies doen, die Engen is waar hy petrol ingooi voor hy Stellenbosch toe ry.


    Maar waar gaan jy in Kloofstraat heen as jy ongesiens en skelm geld wil rondskuif? Transaksies doen? Behalwe vir die kantoorruimte van Workshop17?


    Griessel maak sy oë toe, probeer dit visualiseer: Phiri en die lyfwagte het hier by Lifestyle on Kloof parkeer. En loop toe af, middestad se kant toe.


    Hoekom het hulle hier parkeer? Want hulle was lui donners. Nie lus vir ver loop nie. Hy weet dit, want drie ure later het hulle skaars sewehonderd meter gery Langstraat toe, om naby aan die drinkplekke te wees.


    Hier geparkeer om naby ’n spesifieke plek te wees. Doelbewus.


    Die kamera het gewys hulle is verby Tiger’s Milk. Verder af in Kloof?


    Nee. Daar’s geen sinvolle geldskuif-bestemming verder af nie. Hy kan dit net nie sien nie.


    Dis een van die systrate. Dit moet wees. Rheede, Dorman of Beckham.


    Voetwerk. Hy sal al hierdie strate fynkam. Een vir een. Kameras soek. Plekke wat sin maak.


    Hy wag vir die verkeer, steek Kloof oor, om in Rheede af te loop.


    Sy selfoon lui. Dis Vaughn.


    “Benna, Basie Small se bank statements. Die slippery suster het gelieg.”


    * * *


    Chrissie is in haar motorfietsklere, langs Tau se Africa Twin buite Trac-Mac.


    Tau haal ’n plastiek-inkopiesak uit die dratas. Die inhoud hang swaar daarin.


    Hy steek sy hand in die sak en haal ’n kartonboksie uit, die soort wat by geskenkwinkels te koop is, in helder geel. Daar is maskeerband omgedraai.


    “Right,” sê Tau. “Ek het agt stickies ge-jerry-rig. Dat ons kan oefen.”


    Sy sien hy het aan die plat onderkant van die boksie ’n magneet geplak, en aan die deksel se kant ’n sleutelring aan ’n stukkie lyn.


    “Ons gaan nou op die highway ry. Jy hou die sak hier voor jou, op jou skoot. Jy gaan nie jou handskoene aan hê nie, want dan gaan jy nie gevat kry nie. Ek wys vir jou ’n kar. Jy haal ’n sticky uit die sak. As jy reg is, klap op my skouer. Ek ry tot langs die kar. Jy plak die sticky teen die drywer se deur, met die magneetkant. Dan trek jy die ring, tot die toutjie loskom. Dan klap jy my rug. Hard. Want dan moet ek gat skoonmaak om weg te kom voor die sticky ontplof. Verstaan jy?”


    “Ja.”


    Hy gee vir haar die boksie om vas te hou. Dit is swaarder as wat sy verwag het.


    Tau sê: “Okay. Die regte sticky gaan groter wees. Swaarder. Sterker magneet. Makliker. Jy’s regs.”


    “Ja.”


    “Jy moet dit alles met jou linkerhand doen. In die koue. Moeilik. Dis hoekom ons oefen. Want ons het net een kans. Ons kan dit nie opfok nie.”


    “Okay. Wat is in die boksie?”


    “’n Glas paperweight. En ’n briefie.”


    “Wat sê die briefie?”


    “Boem.”


    Sy lag. Sy hou van Tau.

    In Mbali Kaleni se kantoor pak Cupido die bankstate in stapeltjies op die lessenaar uit. Griessel en die kolonel kyk toe.


    “Keep in mind,” sê Cupido, “his sister said he made fourteen million in five years, between twenty-fourteen and twenty-nineteen. By training people, and fighting overseas. These statements …” en hy druk sy wysvinger op een stapeltjie, “… are from that period. And sure enough, he made good money. A total of nine million bucks, coming in from overseas. And he paid tax on it too. Like a good boy.”


    “And the other five million?” vra Kaleni.


    “That’s the conundrum, colonel. That’s the conundrum. These statements go back nine years. All the way to May in twenty-twelve. And in May of twenty-twelve, Arthur Thomas Small had a balance of just over four million in his account.”


    “When he was still in the Defence Force?” vra Kaleni.


    “Damn straight. That was seven months before he left the Recces. So, maybe there was a bit of cocaine smuggling after all. ’Cause why, how did he get that rich? I’ve asked the bank for more statements, we need to go further back in time. To at least twenty-ten. We have to know when exactly he won the lotto. The bank told me it’s going to take another week. Maybe, if you could make a call, exert some pressure?”


    “Which bank?”


    “FNB.”


    “I’ll ask the Director to call their CEO. You’ll have your statements by tomorrow.”


    “Thank you, colonel.”


    “But it’s not cocaine, Vaughn.”


    “Colonel, we don’t know that.”


    “It’s not.”


    “Why?”


    “Brigadier Vincent Cambi at Joint Operations Division of the South African National Defence Force called you about Small’s cocaine smuggling, right?”


    “Yes.”


    “He’s a member of the Cabal, Vaughn. He’s one of Joe Zaca’s men. The cocaine is pure disinformation.”


    Cupido wil ’n kragwoord gebruik, maar hy weet Die Blom gaan hom berispe. Hy maak net ’n gebaar van frustrasie.


    Kaleni sien dit. Sy probeer paai. “The fact that Cambi lied to you, the fact that he is creating disinformation, is significant, Vaughn. It means he’s hiding something, and it means Small is probably tied to state capture, one way or another. But not cocaine smuggling. We need to find the truth. And when we find the truth, we will find the connection between Small and Phiri, and we will find the motive for the killings. That’s why we need the bank statements going back even further. To two-thousand-and-nine. When Zaca became president. And I’ll get them for you. By tomorrow.”


    “Colonel, why didn’t you tell us? About Cambi and the Cabal.”


    “I told you what you needed to know, didn’t I? That it was disinformation.”


    Cupido skud sy kop.


    “Vaughn, I am simply not at liberty to share everything the NPA knows or suspects. You know, the Cabal still has people everywhere. And your secondment is temporary. You have to understand that.”


    “You don’t trust us, colonel?” Diep seergemaak.


    “Hayi,” sê Kaleni. “Of course I trust you. It’s not that simple. I have to honour the pledge I made to the Director. To be extremely careful and discreet. I told you all you needed to know, in terms of the investigation. That the cocaine smuggling was a smokescreen.”


    Cupido gaan sit langs Griessel. Sy lyftaal sê hy gee moed op met die argument.


    “You’ve done good work,” sê Kaleni.


    Cupido knik net.


    “Follow the money,” sê sy.


    * * *


    Chrissie sukkel met die eerste probeerslag.


    Op die motorfiets vleg hulle deur die verkeer op die N1, verby Century City. Tau wys na ’n Volkswagen Polo voor hulle. Sy haal die boksie uit. Klap teen Tau se skouer. Hy ry tot langs die motor. Sy strek, plant die boksie, kry nie die sleutelring gevat nie. Sy sien hoe die bestuurder na haar staar, dan swaai hy weg.


    Tau versnel deur die verkeer.


    Met die tweede een, ’n ou Nissan-bakkie, laat sy die boksie val voor sy dit kan plak.


    Met die derde een, ’n Land Rover Discovery, loop alles reg, maar haar hande is koud, haar vingers styf. Sy neem te lank om die sleutelring vas te vat en los te trek, en vergeet om Tau teen die rug te klap wanneer sy klaar is.


    Hy neem die afrit na die winkelsentrum by N1 City, gaan hou stil by Caltex Vasco.


    Sy klim af en skuif haar helmklep op. “Sorry,” sê sy.


    “Moenie stres nie,” sê Tau. “Dis hoekom ons oefen. Vat jou tyd. Doen die volgende vyf stadig.”


    “Okay.” Dankbaar vir sy geduld.


    “Môre maak ek nog. Groter. Swaarder.”


    * * *


    Cupido plak die stapel bankstate op sy lessenaar neer. “It hurts, Benna. Ek meen, I get it, pledge of discretion, die mure het ore en al daai jazz, but it still hurts.”


    “Ek weet,” sê Griessel. “Maar sy’s reg.”


    “Ja, ja.” Vaughn gaan sit. Hy pak die dokumente uit, een vir een. “So. Let’s follow the money …”


    Griessel sleep sy stoel nader en gaan sit langs Cupido.


    Hulle staar na die kolomme. Datums en bedrae, kodes en afkortings.


    “Two types of deposits into Small’s account,” sê Cupido. “Local, van sy investment, en overseas. Overseas payments are always in dollars. Same origin, every time, ma’ ons het nie ’n clue wie dit gedoen het nie. Dis net codes. How do you follow that?”


    “Dok Duba,” sê Griessel. “Gee vir haar die kodes.”


    “No way. Sy’t surely ook ’n pledge of discretion gedoen. Ons is fokken Hawks, pappie, temporary secondment of te not. Rogue detectives. On our own. Ons gaan die white wax uit dié codes uit google, tot ons dit self kan uitfigure.”


    * * *


    Chrissie kry dit perfek reg met die sewende en agtste nagebootste plakbomme, op die deure van ’n Kia Sportage en ’n Peugeot 3008, op die N1 tussen Brackenfell en Parow.


    Tau wys met sy duim sy het goed gedoen. Dan ry hy na South African Military Surplus se winkel in Stellenbergweg, Parow, sodat sy ’n paar Black Delta-stewels kan gaan koop.


    Toe hulle van die motorfiets afklim, vra sy hom of hy nie bang is een van die motoriste teen wie se deur hulle ’n boksie geplak het, neem ’n foto van sy nommerplaat nie.


    “Dié nommerplaat was gisteraand nog aan ’n Checkers Sixty60 delivery bike,” sê Tau met ’n maniese grynslag. “Vanaand steel ek weer ’n ander een.”

    Ná drie-uur die middag weet Griessel en Cupido dat al die buitelandse betalings na Basie Small se bankrekening tussen 2014 en 2019 van dieselfde bron afkomstig is – ’n rekening by die APS-bank op die eiland Malta wat behoort aan ’n Maltese maatskappy met die naam MilSec Solutions.


    Cupido tik die naam van die maatskappy in die Google-soekboks in.


    Hy kry nie ’n enkele verwysing nie.


    Dit neem hulle nog ’n halfuur om uit te vind daar is ’n webwerf, die Malta Business Registry, waar hulle die naam van die maatskappy kan intik. Al wat dit verskaf is:


    Company Registration Number: C 18667


    Company Name: MilSec Solutions LTD


    Registration Date: September 16, 2014


    Registered Office: 24 Mancini Street


    City/Locality: Birkirkara


    Country: Malta


    “Benna, wat was daai company wat Small die military gig ge-offer het?”


    Griessel moet sy notaboek raadpleeg. “Vega Resources.”


    “Remind me, daai email het gesê hulle soek hom nog ’n keer? Omdat hy vir hulle previously werk gedoen het?”


    Weer kyk Griessel na die notas wat hy by Lithpel Davids gemaak het. “Ja. In twintig-negentien. In die Kongo.”


    “And yet, he was paid by MilSec Solutions in twenty-nineteen. Soos elke ander keer.”


    “Dis seker hoe Vega hulle mense betaal. Uit Malta uit.”


    “Kom ons bel vir Bones,” sê Cupido. Luitenant-kolonel Benedict “Bones” Boshigo is verbonde aan die Statutêre-misdaadgroep van die Valke se Handelsmisdaadtak in die Kaap. Hy weet meer van finansiële aapstreke as enigiemand wat hulle ken.


    Griessel knik.


    “Benna?”


    “Ja?”


    “Waar’s jou kop, partner? You’re not in the game. Not even a bit of indignation toe Die Blom ons shaft nie.”


    “Sorry, Vaughn. Dis net … Die suster. Toe jy bel, en jy sê die slippery suster het gelieg …”


    “Ja?”


    “Jissis, Vaughn, daar’s iets wat sy gesê het. In ons eerste ondervraging, iets wat die hele tyd by my spook. Ek weet dis belangrik, ek weet dis … daar. Iewers. Dis waar my kop is. Ek probeer onthou, maar ek kry dit nie vasgevat nie.”


    “Dit sal kom, partner, gee kans. Take all the time you need. Ek bel solank vir Bones.”


    * * *


    Agt kilometer oos van die NVG-kantore, in ’n pakhuis in Inyonistraat, Ndabeni, staan die groot vrugtekoeltrok agter die geslote deure. Langs Igen se bakkie.


    By die agterkant van die trok staan die bestuurder en sy passasier, elkeen met ’n 9mm Sig Sauer P226-pistool in die hand, gerig op Themba Jola en Rousseau.


    Nege wapenkiste staan netjies uitgestal op die sementvloer, almal nou oopgemaak. Jola en Rousseau is besig om die inhoud te inspekteer.


    Hulle tel af: Vyf AK-47’s, elkeen met twee dertig-rondte-magasyne. Drie sopblik-grootte granaatwerpers wat voor aan ’n AK kan vasskroef. ’n Honderd bokse ammunisie vir die AK’s – tweeduisend rondtes in totaal. Vier-en-twintig roesbruin RGD-5-handgranate. Vyf MP-443 Grach-pistole met ’n duisend 9 mm Parabellum-rondtes. Een boks met twintig stafies Russiese PVV-5A plastiese plofstof. Wanneer hulle die twee RPG-30 “Kryuk”-missiele en werpers wil bekyk, gaan die groot ligte teen die dak meteens dood.


    Alles in diep skemer.


    “Easy now,” sê Themba. “Just your usual four o’clock load shedding.”


    * * *


    Luitenant-kolonel Benedict “Bones” Boshigo het sy bynaam verwerf omdat hy lyk soos ’n lewende skelet – ’n rietskraal langafstandatleet wat die Comrades-marathon al negentien keer voltooi het. Sy gunsteling Afrikaanse woord is “nè”.


    “Hulle doen dit, nè,” sê hy vir Cupido oor die foon. “Baie van die internationals, they have a shell or a subsidiary in Malta, or some other tax haven. For that very purpose. Om net bietjie tax te betaal. Malta is popular, because it’s cheap to set up the company, and annual fees are low. So, dis moontlik, nè.”


    “Okay, I get that. Ma’ hie’s die conundrum, Bones …”


    “Hulle leer vir julle groot woorde by die OD, nè.”


    “Wie’t gesê ons is by die OD?”


    “Grapevine, Vaughn, you know how it works.”


    “I can’t confirm or deny.”


    “Wat’s die conundrum?”


    “Vega Resources was founded in two thousand-and-one. Toe die Yanks in Afghanistan in is. Ma’ hierdie MilSec Solutions was only registered in twenty-fourteen. Which is very convenient for ’n specific South African mercenary soldier, who happened to start working overseas in twenty-fourteen …”


    “That’s a murky world, nè,” sê Boshigo. “Big, international military contractors. They change tax havens all the time. To stay ahead of the game. I won’t bet big money that it means something.”


    “But wait. There’s more,” sê Cupido. “MilSec Solutions was registered on sixteen September twenty-fourteen. My mercenary guy got his first payment on thirty September twenty-fourteen. Coincidence? I think not.”


    “Sounds a bit fishy,” sê Bones.


    “Damn straight. En, daar’s proof dat my mercenary guy ’n propensity for criminal behaviour het. Crafty. Skelm. Bietjie van ’n psycho.”

    “Hoe was Tau?” vra Igen.


    Hulle sit in Mouillepunt se Hussar Grill, halfagt in die aand.


    Chrissie trek haar skouers op. “Hy was fine. Baie gefokus, baie geduldig. Hy wil dié ding laat werk. Dis moeilik om te dink dis dieselfde ou wat …”


    “Met Phiri?”


    “Ja.”


    “Dis dieselfde ou.”


    “Miskien is sy anger nou oor.”


    “PTSD werk nie so nie,” sê Igen.


    Sy knik. “Ek weet. Maar hy was genuine okay met my. Daar was net ’n moment, vanmiddag …”


    “Wat?”


    “Toe hy my kom aflaai by die woonstel. Ek loop na die deur toe en … Jy weet hoe jou onderbewussyn soort van verwag jy gaan hom hoor wegry. Jy dink nie daaraan nie, dis net, skielik besef jy, jy hoor dit nie. En toe ek omkyk, toe sit hy vir my en kyk. Sy oë …”


    “Wat?” vra Igen.


    Sy verwoord dit nie, sy ril net.


    “Maar dis al?”


    “Ek kan hom handle.”


    “Ek weet jy kan.”


    Die kelnerin kom neem hul bestelling. Toe sy loop, sê Chrissie: “Onthou jy, in Pretoria, ná die braai by Brenner, jy’t my ’n lift gegee?”


    “Ek onthou.”


    “Jy’t my gevra hoekom het ek ja gesê vir die roof?”


    “Jy’t gesê jy wil uit voor Afrika jou hart breek.”


    “Hoekom het jý ja gesê vir hierdie een, Igen?”


    Hy kyk af, glimlag.


    Die kelnerin bring sy bier en haar water. Hy neem ’n diep teug daaraan.


    Chrissie weet hy probeer tyd wen.


    “Hoekom vra jy oor dié een, en nie die Brenner-job nie?” sê Igen.


    “Met die Brenner-job was ons negentig persent seker niemand sal hoef te skiet nie. Niemand sal doodgaan nie.”


    “En tog …”


    “Jy weet wat ek bedoel,” sê Chrissie. “Hierdie een … Dis onafwendbaar. Die sticky teen die bakkie … Daardie ouens is dood.”


    “Ja. Ek weet.”


    “So?”


    “Dis ingewikkeld.”


    “Try my.”


    Hy draai en draai die bierglas in sy hande. “Daar’s die feit dat die Brenner-job unfinished business is. Daar’s die kwessie dat … Ek weet jy’t gedink Brenner was nie die mees loveable ou in die wêreld nie. Maar ons het ’n lang pad geloop, ek en hy. Ek soort van skuld hom. Ek wil nie hê Brenner moes verniet doodgegaan het nie …”


    “The bond between soldiers.”


    “So iets. En daar’s die kwessie dat ek te min uit die Brenner-job gemaak het om my plaas in die Klein-Karoo te koop. ’n Hoewe by Barrydale is nie my droom nie.”


    “Maar dis nie al nie.”


    “Nee, dis nie al nie.”


    Sy wag.


    Hy kyk buitentoe, sê: “Daar’s die afstomping van twee toere in Afghanistan, waar jy goed sien en ervaar en doen wat maak dat jy nie … Dis ’n snaakse ding, Vlooi. Daardie proses. Jou vyand. Jy dink nie meer aan hulle as mense nie. Die Amerikaners praat van ‘moral disengagement’, van ‘the demonising of the enemy’. Dis hoe jy kan aangaan om te doen wat jy moet doen. Om te oorleef. Die staatskapers, dis maklik om dit met hulle te doen. Hulle is skuim. Hulle stroop dié land, die skade wat hulle doen is permanent, en die grootste skade is aan die armstes. Om hulle te demonise, om hulle uit te haal, is nie moeilik nie.”


    Hy drink weer aan sy bier.


    “Dankie,” sê sy.


    “Vir wat?”


    “Dat jy eerlik is. En so ’n bietjie vulnerable.”


    Hy glimlag. “Ek wag nog om jou vulnerable te sien.”


    “Dit gaan nie gebeur nie. Is dit al? Al die redes hoekom jy dit doen?”


    “Nee.”


    “Ek dink ek weet wat die ander is.”


    “O?”


    “Jy’s ’n adrenalien-junky.”


    “Ja.”


    “En hierdie is jou ding. Jou superpower. Die beplanning en uitvoering van die onmoontlike.”


    Hy glimlag. En knik. Hy sê: “En jy, Vlooi van my hart, hoekom doen jy dié een?”


    “Moenie my dit noem nie.”


    “Vlooi? Of van my hart?”


    “Al twee.”


    “Okay. Hoekom het jy ja gesê vir hierdie een, Christina Jaeger?”


    “Heracles,” sê sy.


    “Heracles?”


    “Daar’s niks so fokken intens soos om te bly staan as die leeu jou storm nie, Igen. Niks.”

    Kwart oor vyf Dinsdagoggend maak die gedreun van reën op die dak vir Griessel wakker.


    Alexa slaap vas langs hom, haar asem egalig, haar hand sag teen sy skouer.


    Gisteraand het sy vir hom Willie Dixon op die hoëtrou gespeel, die twee groot bekers warmsjokolade aangedra en onder sy vlerk op die bank kom inskuif. “Ek sien so uit daarna om Alexa Griessel te wees,” het sy gesê, met groot behaaglikheid.


    Alexa Griessel.


    Hy’t nooit eers daaraan gedink nie, dat sy haar van sou wou verander. Dit het hom op ’n vreemde manier geraak. Sy, wat so ’n handelsmerk van ’n naam en van het. Alexa Griessel. Hy voel ’n drukking, ’n vae benoudheid, oor die omvang daarvan. Asof dit ’n bykomende verantwoordelikheid bring wat hy nie kan verklaar nie.


    Hy moenie nou oor sulke goed tob nie, dit neuk net met sy kop.


    Hy moet liewer sy gat in ’n werksrat kry.


    Emilia Streicher.


    Wat wás dit wat sy gesê het?


    En Kloofstraat.


    Waar was Phiri heen?


    * * *


    Op die N2 op pad werk toe, in die gietende reën, bel Cupido weer vir Bones Boshigo.


    “Laas nag toe wonder ek, Bones, as jy ’n company in die Malta in wil register, moet jy Malta toe gaan? Moet jy dit daar gaan doen?”


    “Like in physically being in Malta?”


    “Ja.”


    “Not necessarily.”


    “Bingo. ’Cause why, my guy never clocked in to Malta. So, hoe doen jy dit? Hoe register jy ’n Malta company, ma’ jy was nooit da’ nie?”


    “Jy werk deur Maltese consultants, usually a law firm, nè. Through the Internet. Daar’s baie van hulle. They would need a copy of your passport, a bank reference, proof of address, that sort of thing. Digital copies, certified, would do the job.”


    “Die proof of address. Daai adres kan enige plek wees? South African too?”


    “Yebo. For the initial registration. Maar jou Maltese company moet eventually ’n Maltese address hê. The law firm will arrange that for you, it’s really just a postal address, a letter drop.”


    “And you never have to go there?”


    “Only if you really want to.”


    “Djas. Dankie, Bones.”


    “Djas?”


    “Dis hoe ons youngsters roll, Bones. Daai meen ‘cool’.”


    “Nè.”


    * * *


    Net voor agt kry Griessel parkeerplek voor die hoofingang van die Kloofstraathotel, wat nie in Kloof is nie, maar in Rheede.


    Dit reën. Hy klim uit, sluit, hy draf om onderdak te kom. Hy steek vas, gee drie treë terug, om weer te kyk. Daar is ’n bordjie op die pilaar voor die hotel, die een met die kamera-ikoon op, en die woorde These Premises Are Protected by CCTV Cameras.


    Hy loop by die hotel in. Hy sien die kamera teen die muur, net agter die ontvangstoonbank. Dit wys straat toe.


    * * *


    Chrissie vryf haar hare met die handdoek droog, nog in haar onderklere, toe Igen bel.


    “Nuwe plan,” sê hy. “Dit gaan die hele dag reën, jy en Tau gaan nie stickies oefen nie. Trek in elk geval jou biker gear aan, ek tel jou oor ’n halfuur op.”


    “Vir wat?”


    “Ek sê jou op pad,” en hy lui af.


    Sy’s verlig. Sy het nie uitgesien na ’n dag op die motorfiets in dié weer nie.


    * * *


    Die doel van die kamera by die Kloofstraathotel se ontvangs is om dié area te dek – en die mense wat by die voordeur in- en uitgaan.


    Maar Rheedestraat daaragter is sigbaar. Effens oorbelig in die dag, heeltemal onderbelig in die nag. Die gehalte van die beeld is te swak, die afstand tussen kamera en die oorkant van die straat is te groot om individue bo redelike twyfel te kan identifiseer.


    Behalwe as jy weet waarna jy soek.


    En Bennie Griessel weet. Hy soek na Dineo Phiri en die lyfwagte. Wat die vorige Donderdagmiddag tussen elf minute oor vier en halfvyf moontlik daar gestap het, in die helder daglig.


    En hy kry hulle.


    Veertien minute oor vier, aan die oorkant van die straat, in ’n oostelike rigting. Die gesigte onherkenbaar, maar dis definitief dié trio, in formasie, met die regte skakerings van spoggerige klere.


    En dan draai hulle regs, net voor hulle buite beeld sou verdwyn. Regs in Faurestraat.


    Faurestraat? Hy was nog nooit in sy lewe in Faurestraat nie.


    Sover hy weet, is daar niks in Faurestraat nie.


    Hy bedank die hotel se bestuurder, hy draf uit, en oor die straat. Regs af in Faure, die reën sif neer, hy versnel sy pas. En skaars twintig meter van die hoek met Rheede, op sy linkerkant, sien hy die diskrete bord teen die muur van ’n gerestoureerde witgeverfde Victoriaanse gebou wat dalk eens ’n spoghuis was.


    Safestore. Your personal vault.


    Daar is ’n staalhek met ’n kamera-oog, ’n kodepaneel en ’n roepknop.


    Hy druk die knop. Die reën giet neer oor sy hare, sy skouers.


    “Ja?”


    “Polisie. Maak asseblief oop.”


    “Wys my jou ID.”


    Hy haal sy eieningskaart uit, vee met sy duim die reëndruppels van die kamera se oog af, en vertoon die kaart.


    * * *


    Die voorportaal van Safestore is feitlik kaal – net die twee sekuriteitsmanne in swart uniforms agter ’n toonbank. Griessel, druppend oor die grys teëlvloer, sê: “Ek wil weet of ’n Dineo Phiri ’n kluis by julle huur.”


    Die ouer een van die twee skud sy kop. “Ons sal management moet bel.”


    “Dankie,” sê Griessel.


    Die man is traag. “Dis confidential info.”


    “Dis ’n moordondersoek,” sê Griessel.


    Die man tel die telefoon op en skakel.


    Griessel haal sy eie foon uit, soek die foto van Phiri. Hy wys dit vir die jonger man. “Het jy dié ou al hier gesien?”


    Die manier hoe die sekuriteitsman na sy kollega kyk, gee vir Griessel die antwoord.

    In Helen Suzman-rylaan af, die reën is ’n gordyn, die ruitveërs van Igen se bakkie klap heen en weer.


    “Kan jy die verwarmer afdraai?” vra Chrissie. Sy sweet in haar motorfietsuitrusting – al vier lae kledingstukke.


    “Sure,” sê Igen, en stel aan die klimaatbeheer. “Beter?”


    “Dankie.”


    “Raait,” sê hy. “Oor vandag. Wat ek nou vir jou gaan sê, moet jy visualiseer. Sien dit in jou kop. Elke aand, in jou bed, dan sien jy dit in jou kop: Jy en Tau is op die bike. Agter die shotgun-bakkie. Net verby die Ceres-afdraai, jy plant die sticky …”


    “Hoekom die sticky, Igen? Daar’s ander maniere.”


    “Die kans is baie goed dat hulle gepantser sal wees. Koeëlvaste ruite, armour in die bakwerk.”


    “Sal die sticky genoeg wees?”


    “Die een wat Themba maak, sal meer as genoeg wees.”


    “Okay.”


    “So, jy plant die sticky. Tau gee vet. Voor julle trek ek die skaaplorrie oor die pad om die trok te stop, Themba parkeer die polisiekar oor die pad agter die trok. Julle kom verby Themba en die polisiekar, Tau stop net agter die trok. Themba gee vir hom ’n AK, want hy kan dit nie op die bike vat nie. Maar jy worry nie daaroor nie. Die vliegveld se hek is reg links van jou. Nou klim jy van die bike af, jy haal jou helmet af, jy kan jou baadjie uittrek, jy los dit net daar. Spoed is alles. Maak nie saak wat agter jou en om jou gebeur nie, jy hardloop deur die hek, af met die paadjie, na die geboutjie toe by die vliegveld. Daar’s net een geboutjie, klein, wit, drie meter by drie meter. Jy hoor skote, jy hoor ontploffings, jy worry nie, jy hardloop na daardie geboutjie toe. Dis omtrent honderd meter van die pad af. Agter die geboutjie staan die forklift. Jy start die forklift, en jy kom. As jy sien dis alles ’n fokop, ons is moer toe, dan los jy die forklift en jy hardloop na die Dak toe. Verstaan jy?”


    Sy knik.


    “Niks van ons gatte red nie. Hoor jy?”


    “Ek hoor.”


    “Raait. Jy en Tau sal pistole by julle hê, op die bike, maar ons los vir jou ’n AK in die forklift. As alles ’n fokop is en iemand kom vir jou, gebruik die AK terwyl jy Dak toe hardloop. Okay?”


    “Okay.”


    “Jy sien dit in jou kop?”


    “Ja.”


    “As ons nie moer toe is nie, dan kom jy met die forklift pad toe, so vinnig jy kan. Na die agterkant van die container toe. Ek en Themba is daar binne in die container, ons stoot die goudkratte tot agter. Jy laai die krat op die forklift, en jy ry na die Dak toe. Eerste keer ry Tau saam met jou, hy moet help met die inlaai in die Dak. Julle kom by die Dak, jy lift die krat, tot in die deur. Tau en Jer trek in. As die krat af is, dan jaag jy met die forklift terug na die trok toe. As jy sien daar’s moeilikheid, los jy die forklift, jy hardloop Dak toe. Sê my jy verstaan daardie deel.”


    “Ek verstaan.”


    “Jy sien dit? In jou kop.”


    “Ja, Igen, ek fokken sien dit.”


    “Raait. Dan ry jy terug pad toe, gaan haal nog ’n krat. Tot ek of Themba sê dis klaar, ons tyd is op. Of jy sien dis ’n fokop, jy los die forklift, jy hardloop Dak toe.”


    “Okay.”


    “Wat ons nou gaan doen: Ons huur ’n pakhuis in Ndabeni. Die forklift het vanoggend gekom. Ek neem aan jy het nie ’n clue hoe om ’n forklift te werk nie.”


    Sy knik.


    “Jy gaan oefen. Die hele dag.”


    “Om te hardloop as daar ’n fokop is?”


    Hy lag. Hy sê: “Rede hoekom jy jou biker-klere aan het is …”


    “Igen, ek weet. Dis soos ek aangetrek gaan wees met die Op. Moenie mansplain nie.”


    “Okay. Sorry. Ou gewoonte.”


    * * *


    Luitenant-kolonel Mbali Kaleni kom eers ná nege met die lasbrief vir deursoeking aan.


    Griessel en Cupido wag vir haar, saam met die depotbestuurder van Safestore, ’n prokureur en die twee sekuriteitsmense.


    Die prokureur bestudeer die lasbrief. Hy knik vir die depotbestuurder.


    “This Phiri guy doesn’t rent space under his name,” sê die depot-bestuurder. “It’s under a company.”


    “What company?” vra Kaleni.


    “Morago Trading.”


    “Show us the space.”


    “We can’t do that. There’s a code on the door. Only the client has the code.”


    “Hayi,” sê Kaleni ergerlik. “What do you do when the client loses the code?”


    Die depotbestuurder kyk na die prokureur. Die prokureur sug.


    “We have the code,” sê Griessel.


    Hulle kyk almal na hom.


    “It’s ten digits, right?’ vra Cupido.


    “Yes.”


    Griessel haal sy notaboek uit.


    “Show us which door,” sê Kaleni.


    * * *


    Griessel lees die syfers wat hulle op die kaartjie in Dineo Phiri se kluis gekry het. Cupido tik dit in.


    Die deur klik oop.


    “Thank you, you can go now,” sê Kaleni vir die bestuurder, die prokureur en die twee sekuriteitsmense.


    Hulle draai onwillig om en stap weg.


    Griessel stoot die deur oop.

    “It’s really easy,” sê Themba vir Chrissie in ’n luide stem, want dit reën hard op die sinkdak. “You have one forward gear, a neutral and a reverse, here,” en hy tik op die hefboom links van die stuurwiel.


    Sy sit in die vurkhyser, Themba staan langs haar.


    Igen, Yon en Tau is toeskouers, ’n entjie weg in die groot pakhuis.


    “Ons het ’n probleem,” sê Igen.


    “Sy lyk fine,” sê Yon.


    “Nee, nie sy nie. Die forklift. Themba sê topspoed is twintig kilometer per uur, maar met ’n goudpalet gaan sy gelukkig wees om vyftien kilometer per uur te doen. Dis te stadig. Sy moet van die trok na die Dak toe …”


    “Dis nie ’n Dak nie, dis ’n Basler,” sê Yon. “Big difference.”


    “Ek weet, Jer. Sy moet van die trok na die Dak toe. Die Dak staan op die punt van die air strip, die naaste punt aan die hek …”


    “Oostelike punt, en ons bid vir ’n westewind,” sê Yon.


    “Dis ’n halfkilometer van die trok af. Dit vat haar …” Hy probeer die wiskunde doen.


    “Twee minute, as sy vyftien kilo’s per uur kan haal,” sê Yon dadelik.


    “Jissis. Jy’s goed,” sê Tau Berger.


    “Twee minute is ’n probleem,” sê Igen. “Want dit alles tel op: Kom ons sê, twee minute om die palet by die trok te laai. Twee minute na die Dak toe …”


    “Die Basler.”


    “Jer, asseblief. Nog twee minute om af te laai. Twee minute terug. Dis agt minute per palet, van trok tot Dak en weer terug. Vier palette, twee-en-dertig minute. Dis te lank. Sit die tyd by van die oomblik dat ons die shotguns uithaal, en ons praat van amper ’n driekwartier. Dan’s die polisie al lankal op pad. Of al daar.”


    “Wat is die oplossing?” vra Jericho Yon.


    “Nog ’n forklift. Wat Tau ry. Maar dit gaan beteken jy’s alleen in die Dak om te laai.”


    “Not a problem,” sê Yon. “Bo in die Basler se cargo hold is ’n winch. Hulle laai in, ek connect die winch, ek trek die palet op en ek wag vir die volgende een.”


    “Jy seker?”


    “Ja. Dit gaan fine wees. Ons moet liewer worry oor die reën.”


    “Hoekom?” vra Tau.


    “Die landing strip by Skoorsteenberg,” sê Yon. “Dis gravel. As dit nat word, is dit modder. As ek gly met die landing … Die Basler is ’n taildragger, dit behoort darem te help …”


    “Shit,” sê Tau.


    In die vurkhyser tik Themba teen die hefboom net regs van die stuurwiel: “Left lever is up and down. Next one is your tilt, and this one is side to side. Okay. Start her up.”


    * * *


    In die middel van die Safestore-instapkluis is ’n werksoppervlakte, soos ’n eiland, netjies gebou uit vlekvrye staal en gepoleerde esdoringhout.


    Die rakke, van die vloer tot teen die dak, bedek al vier mure, gemaak van dieselfde materiaal.


    Die kluis is leeg. Behalwe vir ’n skootrekenaar op die middelste rak teen die oorkantste muur. ’n Sellulêre stokkie is in ’n USB-poort gedruk. Daarnaas, die rekenaar se kragkabel, netjies opgerol.


    “Bingo,” sê Cupido. “Less is more.”


    “I’ll go fetch my gloves,” sê Griessel.


    “Bennie,” sê Mbali Kaleni, “this is brilliant work.”


    “Yes,” sê Cupido. “Not bad for temporary secondments.”


    * * *


    Christina Jaeger laai ’n leë palet met die vurkhyser aan die een kant van die pakhuis, ry teen maksimum snelheid oor die sementvloer na die ander kant, en laai dit af. Dan herhaal sy die proses. Heen en weer, heen en weer.


    In die middel van die ruimte staan Themba, Igen, Yon en Tau vir haar en kyk.


    “She’s a natural,” sê Themba.


    “Jy sal vir Tau ook moet leer,” sê Igen. “Een forklift gaan te lank vat. Ons sal nog een moet kry. Wat hy moet operate.”


    “Now you tell me. Four days to go.”


    “Sorry. My bad.”


    “Ons sal een moet koop, Ig. Cash. Second-hand. Then, maybe, we can avoid the paperwork.”


    * * *


    Hulle moet wag dat Malime Duba en haar span die Phiri-rekenaar analiseer. Wat ’n hele dag kan duur, want Duba sê die sekuriteit wat Phiri daarop gebruik het, is goed.


    Griessel en Cupido, elkeen by hul eie lessenaar, koppe omlaag. Bennie doen die administrasie van die nuwe OD-dossier, liasseer die deursoekingslasbrief en sy jongste notas.


    Cupido het die fotostate van Basie Small se paspoort voor hom. Hy werk baie stadig en noukeurig daardeur.


    Griessel hoor hom sê: “Aitsa!”


    “Wat?”


    “Kom kyk hier.”


    Griessel staan op en stap oor.


    Cupido het ’n vel papier voor hom, met vier kolomme daarop. “Ek wou eers net kyk, was Small nooit naby Malta nie. En dan, wanneer het hy gewerk, wanneer het MilSec hom betaal. Just to get a clear picture in my head. Die probleem met ’n passport, Benna, is lat customs mense hulle stamps chap net waar hulle wil. Nothing is in sequence, there’s a lot of stamps, oor mekaar en deurmekaar. Jy moet fyn kyk. So daai is wat ek gedoen het.”


    “Okay.”


    Cupido wys na die kolomme. “Hierdie een is die dates wat Small uit die land uit is. Next one is date of arrival in die ander land. America, UK, Congo, Mozambique, Irak, right?”


    “Right.”


    “Hierdie column is die datum van toe hy weer uit daai land uitgecheck het, die laaste een is die stamp toe hy terug is in Suid-Afrika.”


    “Okay.”


    “Bietjie van ’n conundrum, Benna. Want onse Arthur Thomas Small was nooit vir langer as twee weke daar oorkant nie. In die Congo, Moz en Irak, minder as ’n week. And yet, MilSec paid him a million bucks every time. Vir vyf dae se werk? Daai is fishy, Benna. Daai is baie fishy. Hence the ‘aitsa’.”

    In ’n swierige kantoor in Lynnwood, Pretoria, het die sakemakelaar vir Emilia Streicher gesê dit is nie ’n goeie idee om ComfortAir nou te probeer verkoop nie. Die huidige ekonomiese klimaat, beurtkrag en die swak prestasie van die maatskappy die afgelope twaalf maande gaan veroorsaak dat sy min belangstelling kry. En ’n baie swak prys.


    “Dit maak nie saak nie,” het Emilia gesê. “Ek wil dit doen. My broer is onlangs oorlede. Ek is die enigste erfgenaam. Ek het nie die geld nodig nie.”


    Die vrou het gesimpatiseer, vir haar dokumente gegee om te teken, en belowe om haar bes te doen.


    Nou stap Emilia oor na Tashas by Lynnwood Bridge vir koek en koffie. Haar selfoon lui. Sy haal dit uit haar handsak. Sy sien dit is die speurder. Griessel. Haar maag trek saam.


    Sy haal diep asem. “Hallo, adjudant,” antwoord sy.


    “Middag, mevrou. Hoe gaan dit?”


    “Dit gaan sleg, adjudant. My broer is nog in julle lykshuis en niemand by die Bende-mense bel my terug nie.”


    “Ek is regtig jammer, mevrou. Ek sal kyk wat ek kan doen.”


    “Dankie.”


    “Mevrou, ek bel om te hoor of jy dalk binnekort weer in die Kaap gaan wees.”


    “Hoekom?”


    “Ons het nog ’n paar vrae oor die dossier.”


    “Ek dog die Bende-mense doen nou die saak?”


    “Dis hulle saak, mevrou. Ons is besig met die oorgee-proses, en ons wou net ’n paar laaste goed opklaar.”


    “Watse goed?”


    “Dis oor meneer Small se buitelandse werk.”


    “Ek het mos vir julle gesê wat hy gedoen het.”


    “Mevrou, die datums van sy buitelandse besoeke maak nie vir ons sin nie.”


    Dit neem ’n oomblik vir die skok daarvan om deur haar te trek. En sy dink, nie nou nie, nie só naby aan Saterdag nie. Sy moet tyd wen, sy moet op die een of ander manier tyd wen.


    “Ek … Ek moet Donderdag in die Kaap wees.”


    Sy hou asem op, sy luister fyn, kon hy hoor sy lieg?


    “Wanneer Donderdag?” vra Griessel.


    Hy glo haar, sy dink hy glo haar.


    “Ek behoort teen twaalfuur in Stellenbosch te wees.”


    “Ons sal jou op die lughawe kom haal, mevrou. Hoe laat land jy?”


    “Ek weet niks van Basie se reisdatums nie, adjudant. Ek weet nie of ek sal kan help nie.”


    “Ons sal nog steeds wil gesels, asseblief.”


    Sy talm net ’n oomblik, haar kop wat freneties werk. “Tienuur? Ek dink dis so by tienuur, ek moet net gaan seker maak. Ek is nie nou op kantoor nie.”


    “Sal jy vir my die vlug en die tyd whatsapp?”


    “Ja.”


    “Dankie, mevrou. Totsiens.”


    Sy staan versteen, met die foon teen haar oor, in die middel van die pleintjie. Sy moet dink, sy moet dink.


    Sy sal ’n vlug moet bespreek. Nóú. Want as sy die vlugnommer en tyd aanstuur, sal Griessel navraag kan doen by die redery.


    Sy kan nie vir Tau hiervan sê nie. Hy sal vra wat was verkeerd met Basie se reisdatums. En hy mag nooit daarvan uitvind nie.


    Donderdag sal sy vir Griessel bel. Donderdagoggend. En vir hom sê jammer, die boedel, Basie se bedoel, daar is dringende goed wat sy moet teken. Sy sal eers Saterdag daar kan wees.


    En Saterdag sal sy op ’n vlug wees na Kuala Lumpur.


    Waar nie eens Tau Berger haar kan kry nie.


    Dis oor hom wat sy wil land uit. Oor wat Basie destyds van Tau vertel het. Die roekeloosheid. Die onvoorspelbaarheid. Sit dit by die moord op Phiri. Sy het gelees, in Rapport, daardie Sondag ná Phiri se dood.


    Dit het haar bang gemaak, die verskriklike geweld.


    Sit dit by hoe maklik Tau gesê het hy gaan die hele goudroofspan uithaal. Die meisie ook. No loose ends, Emilia. Trust niemand nie.


    Tau se deel moet in Basie se buitelandse rekening inbetaal word. Sy het nog nut, tot hy sy geld gekry het. En dan? Dan is sy ook net ’n loose end. Iemand wat die hele storie ken. En nie meer nut het nie.


    Sy draai om en draf na haar kar toe.

    Griessel sit met die foon in die hand. Hy staar by die venster uit, na Rook Cycles se winkel op die hoek oorkant Breestraat.


    “Wat sê sy?” vra Cupido.


    Bennie antwoord nie, sy gedagtes by die oproep. En die konneksie wat hy skielik gemaak het.


    “Benna?”


    “Sy … Sy kom Donderdag Kaap toe. Ons kry haar by die lughawe,” sê hy, afwesig.


    “Why so pensive, partner?”


    “Ek dink ek … Wag net …” Griessel soek sy notaboek tussen die dokumente op sy tafel. Hy kry dit, en begin blaai. “Die dag toe ons haar op Stellenbosch ondervra het. By ons. In die paradekamer …”


    “Ja?”


    “Wag net …” Griessel blaai, tot hy sy aantekeninge kry. Hy lees haastig, weet hy moet net seker maak.


    Dan kry hy waarna hy soek. “Hier’s dit,” sê hy, en staan op, opgewonde. Hy loop na Cupido toe, notaboek in die hand. “Nou, toe ek met haar praat, oor die foon. Sy’t dieselfde … Sy was gestres, Vaughn. Ek kon hoor, in haar stem. En toe onthou ek. Van daardie dag, op Stellenbosch. Iets het my gepla. En elke keer as ek probeer onthou, dan dink ek dis oor jou …”


    “Oor my? Partner, you’ve lost me.”


    “Okay, okay. Kan jy onthou jy het haar gevra hoekom is Small uit die Weermag uit?”


    “Ja. Soort van …”


    “Toe sê sy …” Griessel lees uit die notaboek, “… ‘die regering se standaarde het gedaal’. Onthou jy?”


    “Yes, ek onthou.”


    “En toe sien ek sy’s ongemaklik, sy vat so aan haar kop, en ek het gedink dis hoe party wit mense maak, as hulle die regering kritiseer voor ’n ou van kleur.”


    “True that.”


    “Maar dis die fout wat ek gemaak het. Elke keer as ek probeer onthou wat dit was wat my gepla het, dan dink ek dit was daardie oomblik. Want met ondervraging, ons probeer mense lees, ons probeer tekens soek van lieg.”


    “Check.”


    “Maar dis wat net daarná gebeur het wat haar laat stres het. Wat haar laat lieg het.”


    “Remind me.”


    “Haar foon het gelui. En toe kyk sy na haar foon, en toe sit sy dit af. En toe sê sy iets van ‘dis ’n vriendin’. Dis wat my gepla het. Hóé sy dit gesê het. En hoekom sy dit gesê het …”


    “Slight over-elaboration.”


    “Presies. En … Nou, oor die foon, toe is dit dieselfde stemtoon. Dieselfde stres. Sy’t gesê … Ek sê vir haar, die datums van Basie se buitelandse besoeke maak nie vir ons sin nie. Die logiese antwoord is ‘ek weet niks daarvan nie’, of ‘ek sal moet dink’. Maar sy bly eers stil, en toe sê sy: ‘Ek kom Donderdag Kaap toe.’ Met daardie presiese toon. Van stres. Van skrik.”


    * * *


    “No,” sê Mbali Kaleni. “It’s too flimsy.”


    “Colonel, you have to trust Benna’s instinct,” sê Cupido.


    “As much as I admire Bennie, I am not taking his instinct to a judge for a 205 subpoena. If you want to invade a grieving woman’s privacy, you will have to bring me more.”


    “We just want to look at her calls received on that specific day, colonel,” sê Cupido. “Just that day. That’s not invasion of privacy if she has nothing to hide.”


    “No. I’m sorry. Bring me more.”


    Griessel se selfoon maak ’n geluid.


    Dis ’n WhatsApp-boodskap van Emilia Streicher: FlySafair FA604. Land om 11:20.


    * * *


    Igen neem vir Chrissie terug na haar woonstel toe, kwart voor ses in die middag. Dis al amper donker, die reën val nie meer nie, maar die lug is donker en swaar, die spitsverkeer druk.


    Hulle ry in stilte.


    “Is jy okay?” vra sy hom.


    “Sê my weer: As jy sien dis alles ’n fokop, ons is moer toe, wat maak jy?”


    Sy vererg haar. “Jy kan nie dit doen nie, Ig.”


    “Wat?”


    “Meer oor my worry as oor die Op nie. Fokus jy op jou job, ek fokus op myne. Wat in Rome gebeur het, tel Saterdag niks. Verstaan jy?”


    Hy staar net na die motor voor hom.


    * * *


    Griessel is in die hysbak, op pad na sy kar in die kelder van die NVG-gebou, toe Fritz bel.


    “Pa, ons moet môreaand die song oefen. Ek het met oom Vince gepraat, ons kry die band by die MOTH. Sewe-uur.”


    Die MOTH-saal in Woodstock is waar ROES gewoonlik oefen.


    “Fritz, ek moet dalk werk. Ons ondersoek is nou op ’n moeilike …”


    “Nee, Pa, ek gaan nie Saterdag voor almal my naam gat maak nie. Asseblief. Net ’n halfuur.”


    “Ek … Okay, ek sal plan maak.”

    Woensdagoggend se lug is wolkloos en diepblou, die dag helder soos kristal. Die see dra nog die nagevolge van die front – massiewe, loodgrys branders breek oor die duisende dolosse aan die seefront agter die groot parkeerarea van Victoria-kaai.


    Dis waar Tau Berger staan, langs die gesteelde, afgelewerde, silwer-en-swart BMW F750 GS met die twee silwer aluminium-dratasse langs die kante, en ’n topboks agter.


    Dis drie dae voor Operasie Goud.


    Tau gee vir Chrissie die nuwe nagemaakte magneetbom om vas te hou. Dis effens groter as ’n baksteen, twee keer groter as dié waarmee hulle Maandag geoefen het. Die metaalring wat aan ’n sterker koord hang, is ook aansienlik wyer. En daar is nou ’n handvatsel van plastiek aan die sykant – dié soort wat gewoonlik aan kombuiskaste se deure aangebring word.


    “Dis presies hoe die regte een is wat Themba maak,” sê hy. “Dieselfde grootte, dieselfde gewig. Met die handle, want dié een is te wyd om met een hand vas te hou.”


    Sy neem dit by hom met haar linkerhand, hou die handvatsel. Dis aansienlik swaarder. ’n Dooie, onheilspellende gewig.


    “Saterdag,” sê Tau. “Ons is agter die shotgun-bakkie, ons is uit Calvinia uit. Jy hou klaar die handle vas in jou linkerhand, so, tussen ons, op jou skoot. Ek wag tot die shotgun-bakkie by die afdraai kom. Ek gee vet, tot langs die bakkie. Jy maak seker die ring haak nêrens vas nie. Jy druk die magneetkant aan die deur vas, jy pluk die ring so hard as jy kan, jy slaan my op my rug. Hard en duidelik, ek moet seker wees. Dan het ons vyf sekondes om gat skoon te maak …”


    “Vyf sekondes?”


    “Dis langer as wat jy dink. Dis al wat ons nodig het. Ons wil hulle nie tyd gee om die sticky af te ruk nie. Okay, dan maak jy jou reg, jy buk laag, want die blast wave kan nogal kwaai wees en skrapnel is ’n moontlikheid. Nie groot nie, maar dis daar. Die topboks behoort jou te beskerm.”


    “Hoekom het ons Maandag met klein stickies geoefen?”


    “Want klein is moeilik. As jy confidence het met die kleiner een, dan is die groot een maklik. Is jy reg om te oefen?”


    Sy knik.


    “Selfde as laas. Ek wys die kar. Jy slaan my skouer om te sê jy verstaan. Dan ry ek tot teen hom. Dadelik. Ek wil pressure op jou sit, dat jy kan gewoond raak. Jy plak die sticky, pluk die ring hard, die tou móét loskom. Dan klap jy my rug.”


    * * *


    Die groot deurbraak is nie met Phiri se skootrekenaar nie, maar dit lê ’n stewige fondament.


    In die groot lokaal van die Nasionale Vervolgingsgesag se Inligtingsbestuursentrum sê Malime Duba vir Mbali Kaleni, Cupido en Griessel hulle het deur die nag gewerk om die vlakke van enkripsie te ontrafel. Van die rekenaar se koppelvlak, en die onderskeie vouers en lêers waarin Phiri die rekeningnommers, PIN- en toegangskodes bewaar het.


    Maar toe hulle eindelik daarin slaag, kon hulle stap vir stap Phiri se geldwassery blootlê – die bankrekeninge, die massiewe bedrae, die netwerk van houer- en dopmaatskappy, die beleggings, die betalings en ’n hele paar van die betrokkenes.


    “Wonderful, wonderful,” sê Mbali Kaleni.


    Duba sê die een wat haar baie opgewonde maak, is die bewyse van maandelikse vereffening van oud-president Joseph Zaca se rekeninge by sy onderskeie prokureurs en advokate. Nou weet hulle hoe hy sy uitgerekte regstryd kan bekostig.


    “Are there any payments directly to Zaca?” vra Kaleni.


    “We haven’t found anything yet.”


    “Any payments to an Arthur Thomas Small?” vra Griessel.


    “No.”


    “What about a company called MilSec?” vra Cupido.


    Duba kyk na haar lys. “No.” Sy sien hulle teleurstelling. “Please give us more time. We are now researching ownership of all the companies, and trying to trace all the payments. The problem is, we can only see the financial history of the past eighteen to twenty-four months. Anything older than that, we will have to request archive statements. And we are worried that such an act could alert whoever might have taken over the laundering from Dineo Phiri.”


    * * *


    Die deurbraak kom teen middagete. Toe Cupido eindelik Basie Small se bankstate vir die periode 2010 tot 2012 per e-pos ontvang.


    Griessel sit by sy lessenaar, hy eet die Woolies-toebroodjie wat Alexa vir hom ingepak het. Hy hoor Cupido wat skree: “Yes!”


    Cupido druk met sy wysvinger op die skerm, draai na Griessel toe. “Yes, pappie, yes, yes, yes. Thirty November, twenty-eleven. Vyf fokken miljoen.”


    “Bliksem, sê Griessel, en sit die broodjie neer, staan op. Hy wil gaan kyk.


    “Amen, Benna. Dis ’n single deposit, in Small se rekening. Vyfmiljoen-eenhonderd rand, om presies te wees. From something called Lago Holdings.”


    Cupido spring op, draf deur toe. “I knew it. I knew it. Slippery suster, pappie, ons gaan haar nail.”


    “Waar gaan jy heen?” vra Griessel.


    “Dok Duba. Ek wil weet of Lago Holdings een van Phiri se money- laundering companies was.”


    Griessel draf agterna.


    * * *


    “And lo and behold, colonel,” sê Cupido vir Mbali Kaleni. “Lago Holdings is a Cabal company, right there, still active on Phiri’s laptop. Still the same Dubai bank account. Phiri paid Small, thirteen months before he left the Recces. In dollars. Which translated to five million bucks. There’s your connection between the murders, right there.”


    “Qaluyiva,” sê Kaleni en leun terug in haar kantoorstoel.


    “We don’t know what it means, but we’ll get there. Once the sister spills the beans.”


    “This is proof,” sê Griessel. “She lied to us.”


    “We want those phone records, colonel. Surely, this is enough for the subpoena.”


    “Maybe. The judge will have to decide. But you can go try.”


    “Thank you, colonel.”


    “We’ll confront her tomorrow, colonel. She’s coming to Cape Town.”


    Griessel dink aan die stres in Emilia Streicher se stem. Hy dink aan hoe glad sy gelieg het. Hy sê: “I’ll have to check that she actually made the booking.”

    In die pakhuis in Ndabeni het Igen Rousseau en Themba Jola die vuurwapens uitgepak, en een vir een skoongemaak, geolie en die meganismes getoets. Die magasyne volgemaak.


    Hulle is besig om die twee RPG-30 “Kryuk”-missielwerpers te bestudeer toe Chrissie net ná vier teen die groot staaldeur hamer.


    Igen gaan sluit vir haar oop.


    Terwyl Tau op die BMW inry, vra Igen: “En?”


    “Twaalf baie verstomde bakkiebestuurders in die Kaap vandag,” sê Chrissie.


    Hy lag. “Twaalf uit twaalf?”


    Sy knik, ingenome met haar sukses.


    Tau het afgeklim, sy valhelm afgehaal. Hy kyk na die RPG’s. “Julle weet dié ding sal ’n trok in sy moer in blaas.”


    “It’s just insurance,” sê Themba. “In case they are armoured. Ever used one?”


    “Once or twice,” sê Tau. “In the Congo. Just for fun. Took them off the rebels.”


    “Wys my,” sê Igen.


    * * *


    Hulle kry die Artikel 205-subpoena eers ná vyf geteken, want die gegewens van die saak is ingewikkeld, en die regter skepties. Cupido doen sy bes om haar te sjarmeer, maar dit help nie. Sy verander die aansoek om hulle net toegang te gee tot Emilia Streicher se foonrekords van die afgelope maand.


    “Daai’s al wat ons soek, judge,” sê Cupido. “Dankie.”


    Hy kry eindelik ’n halfhartige glimlag.


    Hulle ry werk toe om die subpoena vir MTN te stuur. Die selfoonmaatskappy se opsiener aan diens sê hy sal sy bes doen, maar dis ná ure, hulle sal die rekords eers die volgende oggend kan verskaf.


    * * *


    Griessel is laat vir die orkesoefening, want Alexa wil eers weer troureëlings praat.


    “Het jy ’n afspraak vir jou hare gemaak?”


    “Nog nie. Ek hardloop sommer môreoggend in by ’n salon, daar’s een om die hoek, in Kerkstraat.”


    “Bennie, dis belangrik …”


    “Alexa, ek moet ry, ek het ’n afspraak met Fritz. Kan ons later praat?”


    “Het Vaughn die ringe mooi gebêre?”


    “Ek is seker hy het.”


    “Sy toespraak?”


    “Hy sal reg wees,” en hy hoop Cupido hét onthou.


    “Onthou om die tas te pak.”


    “Okay.” Hy soen haar. “Sien jou netnou.”


    “Geniet dit,” sê sy.


    * * *


    Hy maak die MOTH-saal se voordeur oop. Die stilte in die voorportaal maak hom onrustig. Gewoonlik is die orkeslede voor hom daar, al besig om te stem en te tokkel.


    Hy maak die binnedeur oop.


    Cupido spring op hom af. “Rampaartie, Benna,” roep hy.


    Op die verhoog, agter Vaughn, klink ’n luide gejuig op. Dan begin die orkes te speel.


    Cupido draf ook verhoog toe.


    Bennie sien Fritz is daar, baskitaar om die nek, groot glimlag.


    Langs die ROES-orkeslede Vince Fortuin, Japie Blom en Jakes Jacobs, staan sy oudkollegas van die Valke. Frankie Fillander, nuwe, waarnemende hoof van sy ou eenheid. Philip van Wyk. Vuzi Ndabeni. Mooiwillem Liebenberg. Bones Boshigo, Lithpel Davids. En Dik en Dun van Forensies.


    Hulle almal sing saam. ’n Sonny Terry en Brownie McGhee-liedjie, een van sy groot gunstelinge.


    Toe hulle kom by “You just a white boy lost in the blues …”, moet Bennie Griessel sy bes doen om die emosie te onderdruk.


    Hulle het dit alles vir hom gedoen.


    En dan hoor hy hoe vals Vaughn sing, en hy lag.

    Griessel loop die Donderdagoggend net voor agt na die haarsalon in Kerkstraat in die hoop dat, as hy vroeg is, hulle vinnig sal kan help. Want hy het vergeet om ’n afspraak te maak.


    Sy gedagtes is by gisteraand.


    Die hele ding was Vaughn se idee. Hy’t alles gereël, almal genooi. ’n Alkoholvrye ramparty met musiek – die wêreld waar sy kollega Bennie Griessel die gelukkigste is. Sodat hy saam met sy seun en sy orkes-kamerade die blues kon speel, kon lag en gesels met sy oudkollegas, sy mense. En toe hy vir Vaughn vanoggend ná een dankie sê, toe kom druk Vaughn hom, en sê: “Daai is wat jy doen vir jou brother.”


    Griessel het kar toe gestap, sy gemoed vol.


    Toe roep Cupido agterna: “En moenie worry oor my speech vir Saterdag nie. It’s going to be brilliant.”


    Op die hoek van Bree- en Kerkstraat, twintig meter van die salon af, lui Griessel se foon.


    Dis die man van MTN. Hy wil net bevestig hy het pas Emilia Streicher se selfoonrekords vir die afgelope maand na Bennie se e-posadres by die OD gestuur.


    Griessel sê dankie. Hy steek vas. Emilia land oor drie ure. Hy kan nie tyd mors nie. Hy draai om en draf terug kantoor toe.


    * * *


    Hy druk die oproepregister haastig uit, hy en Vaughn neem dit na doktor Duba toe.


    Die eerste oproep waarna hy soek, is die een wat Emilia Streicher ontvang het tydens hul ondervraging op Woensdag, 26 Mei, iewers tussen tien en elf die oggend in die paradekamer van Stellenbosch se speurkantore.


    Griessel kry dit. Hy bel die nommer met sy selfoon, Duba tik dit in die stelsel in.


    Die oproep lui. Niemand antwoord nie.


    “Not registered,” sê Duba. “It’s a burner.”


    Griessel se skouers sak in teleurstelling. Dis die een wat Emilia laat stres het.


    “One of the burners that called Phiri too?” vra Cupido hoopvol.


    “Let me check …”


    Hulle wag.


    “No,” sê sy eindelik.


    “Damn,” sê Cupido.


    “That same number called Streicher several times,” sê Griessel. “On the Wednesday, Thursday, and Friday. Could we trace the locations?”


    “Let me see what I can do.”


    Griessel loop met sy vinger deur die oproepregister, hoopvol, hier móét iets wees. Hy herken sy eie nommer, die oproepe wat hy op Dinsdag 25 Mei gemaak het om vir Emilia te laat weet haar broer is oorlede, om 11:51. En toe sy hom later teruggebel het.


    Hy sien Emilia het binne drie minute ná hul eerste gesprek twee nommers gebel. Die eerste was klaarblyklik onbeantwoord, want daar is nie ’n tydsduur-aanduiding nie. Sy het die tweede oproep minder as ’n minuut daarna gemaak.


    Hy bel die eerste nommer wat sy geskakel het.


    ’n Man antwoord. “Hallo?”


    “Goeiemôre. Ek is adjudant-offisier Bennie Griessel van die Nasionale Vervolgingsgesag se Ondersoekende Direktoraat in Kaapstad. Met wie praat ek nou?”


    “Dis Robbie.”


    “En jou van?”


    “Reed.”


    “Meneer Reed, jy het op 25 Mei om 11:54 op hierdie nommer ’n oproep ontvang van ’n mevrou Emilia Streicher …”


    “Nee, dit was nie ek nie … Julle … Die Ondersoekende Direktoraat? Ek dog die Valke in PE het die ondersoek gevat.”


    “Die Valke in PE?”


    “Ja. Gqeberha. Port Elizabeth. En dit lyk my hulle is useless …”


    “Meneer, van watter ondersoek praat jy?”


    “My broer. Dewey.”


    “Wat van hom?”


    “Hulle het hom kom doodskiet. Plaasmoord. Op die dag waarvan jy praat. 25 Mei. Dis sy foon dié.”


    “Dis … My simpatie met jou verlies, meneer Reed.”


    “Dankie. Doen julle nou die ondersoek? Want ons hoor niks van die Valke af nie.”


    “Ons ondersoek die moord op mevrou Streicher se broer. Basie Small.”


    “Basie Small? Hy’s dood?”


    “Dis reg. Hy’s op 24 Mei vermoor. In Stellenbosch. Jy het nie geweet nie? Dit was groot in die media.”


    “Ek werk in Engeland, meneer … Sê my weer jou naam?”


    “Bennie Griessel.”


    “Ek werk in Bristol, Bennie. Ek het eers Maandag teruggekom. Vir die begrafnis van gister. Dink julle daar is ’n verband? Tussen Dewey en Basie?”


    “Meneer Reed, hoe ken jy vir Basie Small?”


    “Ek ken hom net van Dewey se stories. Hulle was saam in die Recces. Saam uit ook. Tien jaar gelede.”


    Griessel se hartklop versnel. “Wat het jou broer toe gedoen? Toe hy uit die Recces uit is?”


    “Hy’t ’n jagplaas gekoop. Iinyathi Hunting Lodge. Onderkant Humansdorp. Sy spesialiteit was voëljag. Daar’s nogal ’n aanvraag, uit die buiteland. Wilde voëls. Wilde makoue, Nylganse, tarentale, patryse … Hy’t alles op die plaas gehad. En hy’t nou en dan safari’s gelei. Namibië toe. Zambië, Botswana. Die bos was sy lewe.”


    “Weet jy of hy ooit Kongo toe was?”


    “Nee.”


    “Irak?”


    “Nee.”


    “Engeland of Amerika?”


    “Nee. Sê my, dink julle daar is ’n konneksie?”


    “Ja. Ons weet nog net nie hoe dit werk nie. Weet jy hoekom jou broer uit die Recces is, destyds?”


    “Hy’t gesê die Weermag se standaarde was nie meer wat dit was nie. En hulle het hom ’n golden handshake gegee. Groot geld.”

    “Meneer Reed,” sê Griessel, “daar’s een ding wat ek nie verstaan nie. Dit was in al die koerante dat Basie Small ’n oud-Recce is. En jou broer is een dag later vermoor, en niemand in die media maak die konneksie dat nog ’n oud-Recce vermoor is nie …”


    Griessel sien Cupido probeer sy aandag trek met dringende handgebare. Hy lig sy palm om te wys, nie nou nie, wag net, hy wil net eers die gesprek klaarmaak.


    “Bennie, hoe weet jy iemand was nié in die Recces nie?” vra Robbie Reed.


    “Ek weet nie.”


    “Wanneer hy vir jou vertel hy was. Recces loop nie rond en sê vir mense hulle was in die Spesmagte nie. Dewey het ook nie. Daar by Humansdorp het mense hom net as ’n jagter geken.”


    * * *


    Robbie Reed sê hy vlieg die volgende dag terug Engeland toe, maar Griessel moet hom asseblief op hoogte hou as daar nuus is. Hy gee sy Britse foonnommer, en lui af.


    Griessel kyk na die opgewonde Cupido.


    “Ons het ’n gholf-konneksie, Benna,” sê Vaughn, en wys na Duba se rekenaarskerm.


    Griessel staan op en gaan kyk. Op die About Us webbladsy van die Clarens Golf and Leisure Estate is ’n foto van ’n man in sy vyftigs, met lang geelblonde hare, ’n welige, blonde baard, bruingebrande gesig en ’n wit Titleist-gholfpet op die kop. Die man glimlag nie, hy staar met maniese intensiteit na die kamera. Die opskrif lui: Meet our greenkeeper – Evert “Tau” Berger.


    “Dis die ou wat sy tweede gebel het?”


    “Yebo, pappie. RICA se database sê sy adres is number five Kgwadi Street, Clarens Golf and Leisure Estate.”


    “Clarens?” vra Duba. “In the Free State?”


    “Yes.”


    “That’s interesting. That burner number. The first call came from Clarens too.”


    “Fucking bingo,” sê Cupido.


    “Language,” sê Duba, maar sy glimlag.


    “Sorry, Doc.”


    Malime Duba kyk na haar data: “That same number called Streicher at 15:56 that afternoon, from Bloemfontein. The duration was eleven minutes. The next morning at 07:31, Streicher called the burner number, which went unanswered. Three days later, the same burner calls Streicher at 18:07 in the evening, from Cape Town. Looks like the Waterfront. The call lasted just three minutes. And then, one day later, a final call. Sunday, 30 June, again from the same Waterfront location. Nine minutes.”


    “It has to be this Berger guy,” sê Griessel. “Clarens can’t be a coincidence. And the long blond hair they found at the murder scene …”


    “Yebo,” sê Cupido.


    “Let’s call the golf estate,” sê Griessel. “Let’s hear if Berger owned an antique golf club.”


    “Benna, ek ry solank om Miss Slippery te gaan haal.”


    Griessel sien dis al halfelf.


    * * *


    Die skaaplorrie – ’n Nissan UD 440 met ’n lang bak en ’n sleepwa – staan in die middel van die Ndabeni-pakhuis. Igen Rousseau tree die lengte daarvan af, van die perd se neus tot die sleepwa se stert. Dan loop hy na waar Evert “Tau” Berger langs Chrissie, Themba en Jericho Yon staan.


    “Lank genoeg,” sê hy, “om die pad heeltemal te blok.”


    “Great,” sê Yon. Hy wys na die hopie rug- en duffelsakke wat langs hulle lê. “Is dit al die luggage wat julle wil saamvat?” Want hy moet dit nou neem, om dit môre in die Basler te pak.


    Almal bevestig, dis al.


    “Almal het kontant ingepak vir die omkoopgeld in Luanda?” vra Igen. Net vir ingeval die Angolese doeane- en immigrasiebeamptes sien hul paspoorte is nie in Suid-Afrika gestempel nie.


    “Yes,” sê Themba. Die res knik net.


    “Paspoorte ingepak?”


    Hulle knik, een vir een.


    “Almal se vlugte van Luanda af bespreek?” vra Rousseau.


    “Ja,” sê hulle, in ’n koor.


    Net twee van hulle gaan die omkoopgeld, ’n paspoort en ’n vlug van Luanda af nodig hê, dink Tau Berger. Hy. En Jericho Yon. Want, soos hy vir Emilia gesê het, hy gaan almal uithaal. Net nie die pilot nie. Nie eens nadat Yon vir hom in Luanda gekry het nie. Want as hy vir Yon daar op die lughawe skiet, en die Angolese kry die lyk voor hy wat Tau is die fok daar kan wegkom, is dit ’n probleem.


    Hy moet onthou om die cable ties in te pak. Sodat hy vir Yon agter in die vliegtuig kan vasbind.


    * * *


    Die inwonende professionele gholfspeler van die Clarens Gholf- en Ontspanningsoord se naam is Dylan Botha. Hy sê vir Bennie Griessel: “Tau. Ons noem hom net Tau. Het julle hom gekry?”


    “Hoe bedoel jy?”


    “Hy’s al van verlede week Woensdag net weg. Hy én sy bike. Die deur van sy huis lyk of dit oopgebreek is … Ons het die polisie ingekry, maar hulle sê al wat hulle kan doen, is ’n missing person report.”


    “Meneer Botha, weet jy of meneer Berger in besit was van ’n ou gholfstok wat van hout gemaak is?”


    “Ja, hy’t ’n paar van hulle. Meer as een drywer, ’n Wilson en ’n Spalding. En, ek dink, ’n two wood en ’n three wood. Hy’t met hulle gespeel, partykeer.”


    “Weet jy of van die stokke weg is?”


    “Nee. Ek sal moet gaan kyk.”


    “Hoe lank werk meneer Berger al daar?”


    “Seker so vier jaar.”


    “En voor dit?”


    “Hy was greenkeeper by Bloemfontein-klub.”


    “Weet jy of hy in die Weermag was?”


    “O, ja. Tau was ’n Recce. Dis wat hy sê, ek kan nou nie sweer nie. Hy’s ’n bietjie weird.”


    Griessel voel sy foon vibreer. Hy kyk na die skerm. Daar’s ’n WhatsApp van Emilia Streicher af.


    So jammer, het my vlug verpas. Kar het gebreek. Kan ons dit skuif na Saterdag? Of bel my.

    Emilia Streicher sit in haar tuiskantoor, foon in die hand.


    Gaan hy haar glo?


    Sy het laasnag wakker gelê oor wat dit is wat hulle weet. Hulle vermoed sekerlik Basie se oorsese reise was te kort om te gaan opleiding doen. Maar dis al. En hulle hoop sy sal inligting daaroor hê. Wat sy nie gaan gee nie. Sy sal net sê Basie was privaat. Geheimsinnig. Soos Recces maar is. Hy’t nooit die detail met haar gedeel nie.


    Wat kan hulle doen?


    Niks. Sy moet net by haar storie hou. Oor die telefoon.


    Sy wil nie, sy kan nie, vandag oorkant die twee speurders sit nie. Hulle sal haar spanning sien.


    Haar spanning oor wat sy môreoggend moet doen.


    Haar spanning dat Tau-hulle se rooftog sal misluk, want dit klink vir haar byna onmoontlik.


    Haar spanning dat, as die speurders uitvind waar Basie se geld regtig vandaan kom, sy haar erflating kwyt sal wees. En dan het sy niks.


    Haar spanning oor al die geheime wat sy moet bewaar.


    Haar foon biep.


    Griessel se antwoord: Dis okay. Kan ek oor 10 minute bel?


    Sy blaas haar asem stadig uit.


    Dankie, Here. Hy glo haar.


    * * *


    Drie ure lank werk Griessel en Cupido met groot haas, maar gefokus. Dan vat hulle die plan na kolonel Mbali Kaleni toe.


    Stap een, sê hulle vir Mbali, is om vir Emilia Streicher te laat dink hulle weet maar min. En hulle glo haar.


    Dis waarom Bennie haar eers ná twintig minute teruggebel het. Sodat dit lyk of hulle nie desperaat is vir die inligting nie. Griessel het vir haar gesê hulle krap net so ’n bietjie kop oor Small se kort besoeke en die groot betalings. Weet sy dalk iets?


    Nee, sy weet nie. Basie was so privaat. Sy is seker daar is ’n verduideliking.


    Weet sy nie dalk net vir wie hy gaan werk het nie? Of min of meer wat hy gedoen het nie?


    Nee. Al wat Basie gesê het, was “militêre en sekuriteitsopleiding”, dis regtig al wat sy weet. Sy’s so jammer.


    Toe sê hy hy verstaan heeltemal. As sy aan iets kan dink, sal hy dit baie waardeer. Andersins sien hulle vir haar Saterdag, wanneer sy Kaap toe kom. Dan wys hulle vir haar die paspoort en die datums en die betalings, tussen 2014 en 2019. Miskien help dit haar onthou.


    Definitief, het sy gesê. Sy wil so graag help.


    En toe bedank hy haar, en lui af.


    Stap twee is dat hulle wil vlieg, Pretoria toe. Môreoggend. Om haar te gaan konfronteer. Met al die inligting: Hulle het bewyse, haar broer Basie Small het in 2011 ’n betaling van vyfmiljoen rand ontvang van Dineo Phiri. Hulle weet, sy’t vir oorlede Dewey Reed en vir Evert “Tau” Berger gebel, onmiddellik ná die doodstyding. Al twee is oud-Recces, net soos Basie. Hulle is feitlik seker Berger was betrokke by die moord op Dineo Phiri. Daar’s die hout-gholfstok, die vulskuim, die lyk op die gholfbaan. En die boodskap in die sand, wat hulle nou ontsyfer het. VIR BS EN DR. Vir Basie Small en Dewey Reed.


    So, hulle glo sy weet van Basie en Phiri en wat ook al in 2011 gebeur het.


    Hulle vlieg na haar toe, want hulle glo nie sy kom Saterdag Kaap toe nie.


    Stap drie: Die skroef aandraai, die groot druk op haar sit. Vir haar sê hulle gaan haar arresteer vir dwarsboming van die gereg, vals verklarings en medepligtigheid. Tensy sy hulle alles vertel. Oor Basie, oor Tau Berger en Dewey Reed. En oor Dineo Phiri.


    Stap vier is ’n aansoek by die hof vir die uitbreiding van die Artikel 205-subpoena ten opsigte van Emilia Streicher se selfoon. Sodat hulle die ligging daarvan konstant kan monitor. En enige verdere oproepe kan onderskep. Net ingeval sy en Tau Berger mekaar bel.


    Stap vyf, kolonel, is die opspoor van dié Berger-kêrel.


    Die probleem is, dit wil lyk of hy al minstens vier verskillende ongeregistreerde fone gebruik het om vir Emilia Streicher te kontak. Uit Clarens, Bloemfontein, die Kaapse Waterfront, Barrydale en iewers in die hoëdigtheid-woonstelarea van Groenpunt.


    Wat die situasie verder vertroebel, is dat hulle nie ’n Algemene Uitsending vir Berger kan doen sodat die SAPD hom kan help soek nie. Want die Kabaal van staatskapers en al hul meelopers in die polisie en die Weermag en waar ook al, sal dadelik snuf in die neus kry, en die operasie saboteer.


    “We want to go rogue, colonel,” sê Cupido.


    “What does that mean?”


    “We want to give Julian Jenkins a call.”


    “The journalist?”


    “Yebo.”


    “No.”


    “Colonel,” sê Griessel, “Just tell us: What is the alternative?”


    Griessel sien sy weifel. Hy sê: “I understand that your priority is to build cases against the members of the Cabal. But you brought us in to solve two murders. Please, colonel, help us to do our job.”


    * * *


    “Dis Julian,” sê Jenkins toe hy die foon antwoord.


    “Brother, dié call het nooit gebeur nie, versta’ jy?”


    “Wie praat nou?”


    “Warrant Officer Vaughn Cupido, formerly of the South African Police Service’s Crime Investigation Department in Stellenbosch.”


    “Hoe like julle dit by die OD?” vra Jenkins.


    “Damn, brother, jy’s goed.”


    “Julle was saam met Kaleni in die kar by Hawston. Elementary, my dear Watson.”


    “We’re off the record, right?” vra Cupido.


    “As dit is hoe jy wil roll, is ons off the record.”


    * * *


    Sesuur bel Carla. “Het Pa hare gesny?”


    “Ek sal môreoggend, daar was regtig nie tyd nie.”


    “Pa!”

    Vrydag.


    Sewe-uur in die môre.


    Die wekker op Griessel se foon gaan af. Hy is onmiddellik wakker, reik na die foon, vat mis, sit eindelik die wekker af.


    Alexa roer langs hom. Hy wil haar nie pla nie. Hy trek die duvet oop om uit te klim. Alexa vat aan sy arm, trek hom terug. “Hou my net so bietjie vas.”


    Hy draai om, sit sy arms om haar. Haar lyf is warm en sag.


    Gisteraand het sy hom verlei. “Ons laaste buite-egtelike gekarnuffel,” het sy gesê. Dis wat sy dit soms noem, met daardie speelse vonkel in haar oog wat vir hom so baie vreugde verskaf. Want dit beteken sy is gelukkig. En veilig by hom.


    Die gekarnuffel was, soos altyd, vir hom magies en onwerklik, want hy kan steeds nie glo dat so ’n mooi, sensuele vrou hom begeerlik vind nie.


    “Môre is ek joune,” fluister sy nou in sy oor. “Vir altyd.”


    Hy hou haar net stywer vas, want hy kry nooit die regte woorde om op haar romantiek te reageer nie.


    “Ek het jou so baie lief, Bennie.”


    “Vir jou ook.”


    “Ek weet. En onthou, ek sien jou nie vanaand nie. Daar sal kos wees in die yskas.”


    “Dankie.”


    “Julle vlieg definitief vanaand terug?”


    “Definitief.”


    “Okay.”


    Hy hou haar nog ’n oomblik vas. Hy soen haar op die voorkop, staan dan op.


    Hy gaan stort, trek aan, en kom soen haar weer voor hy uitloop.


    “Onthou jou hare,” sê sy.


    “Eerste ding vanoggend.”


    * * *


    07:52


    Malime Duba stap in by die NVG se Inligtingsbestuursentrum, haar hakke luid in die stilte.


    Die assistent wat die nagskof gedoen het, kyk op en groet haar.


    “She’s still at home?” vra Duba.


    Die assistent wys na die skerm voor hom. Dit wys die ligging van Emilia Streicher se selfoon op die kaartprogrammatuur. ’n Klein, rooi driehoekie flits min of meer halfpad tussen die bo- en onderpunt van die ellelange Cliffendale-rylaan in die Pretoria-voorstad Faerie Glen.


    “She hasn’t moved since five o’clock yesterday.”


    “Good. Any calls?”


    “Nothing so far.”


    * * *


    08:03


    In die woonstel in Groenpunt staan Tau Berger voor die stoof, spaan in die hand, roereier in die pan. Sy foon lê naby.


    Sy Telegram-app biep. Hy sit die spaan neer, vat die foon.


    Dis van Igen af. ’n Skermgreep, van die Netwerk24-nuusblad. ’n Foto, van hom, Tau Berger. Die een wat op die gholfbaan se webblad is. Daar is ’n opskrif bo die foto. Oud-Recce gesoek oor Phiri-moord.


    Skok en adrenalien. Sy eerste gedagte is: Hoe de fok?


    Dan, ’n Telegram-teksboodskap van Igen af. Skeer jou baard. Sny jou hare. Nou.


    Hoe de fok?


    * * *


    08:05


    “Ek het nie ’n fokken skêr of ’n skeermes nie, bra,” sê Tau Berger.


    “Ek bring vir jou,” sê Igen Rousseau op die foon. “Laat die winkels net eers oopmaak. Maar jy bly binne.”


    “Ek is nie stupid nie, Ig.”


    “Hoe het hulle jou connect, Tau?”


    Die spanning, die insinuasie dat hulle die konneksie gemaak het omdat hy dom is, laat Tau sy humeur verloor. “Jissis, bra, hoe de fok moet ek weet?”


    Igen bly kalm. “Kon dit Vern gewees het?”


    Dit neem ’n oomblik vir Tau om tot verhaal te kom, en die moontlikheid te oorweeg. “Nee. Hy kan nie bekostig om … Hy het vir Brenner gehelp, hy sou dit moes erken. Dis nie hy nie.”


    “Hoe seker is jy?”


    “Hy het te veel om te verloor.”


    “Okay. Hou aan met dink, hoe het hulle jou connect. En lê laag.”


    * * *


    08:30


    Op die hoek van Bree- en Kerkstraat, in die Mop Hair-salon, sê die mooi jong vrou vir Bennie Griessel hulle kan hom eers laatmiddag help. Want dis Vrydag. Almal doen hare.


    Hy sê: “Ek vra groot asseblief. Net ’n vinnige sny. Ek trou môre.”


    Sy hoor die nood in sy stem.


    “Genuine?” vra sy.


    “Môremiddag vieruur. Groot asseblief.”


    “Kom sit,” sê sy. Sy roep ’n rooikopvrou nader. “Bernise, dié ou trou môre. Niks van ‘net ’n vinnige sny’ nie. Maak hom mooi.”


    Jissis, dink Bennie Griessel. Mooi.


    “Baie, baie dankie.”

    08:46


    Tau maak die deur oop vir Igen, wat instap met ’n Clicks-inkopiesak.


    “Sit,” sê Igen. “Ons skeer alles af.”


    “Bra, ek like nie jou tone nie. Daar’s nie ’n fokken manier dat hulle my met Phiri kon connect oor iets wat ek gedoen het nie.”


    Igen haal ’n elektriese knipper uit die Clicks-sak en plaas dit op die tafel. Dan ’n skeermes en skeerroom. “Kom sit,” sê hy.


    Tau trek sy hemp uit en gaan sit. Dan sê hy: “Kom ek vertel jou hoekom dit nie Vern kan wees nie. Want ek het nie vir Vern vertel van Phiri nie. Omdat ek nie fokken stupid is nie. En ons, ek en Billy Brenner en Dewey-hulle, ons het niks van Phiri geweet nie, destyds. Ons het nie geweet hy was een van die fokken filistyne agter die skerms nie. So, dis nie Vern nie, en dis nie ek nie. En nou wonder ek, is dit een van julle?”


    Igen het die knipper ingeprop. Hy sit dit aan. Oor die bromgeluid daarvan sê hy: “Gee my net een goeie rede hoekom ons dit sal doen.”


    * * *


    09:14


    Cupido kyk op toe Griessel ingestap kom. Sy gesig verhelder toe hy Bennie se kapsel sien.


    “Nie ’n woord nie,” sê Griessel.


    “Benna, jy lyk so cute, ék is lus en trou jou.”


    “Fokkof,” sê Griessel, en begin die dokumente bymekaar maak wat hy wil saamvat vir hul konfrontasie met Emilia Streicher.


    * * *


    09:41


    In die Inligtingsbestuursentrum sê Cupido vir Duba hulle is op pad lughawe toe.


    “Streicher is still at home,” sê Duba.


    “No calls?” vra Cupido.


    “Just one,” sê Duba. “To Edelstein Business Brokers in Lynnwood, Pretoria, about half an hour ago.”


    “We’re landing at OR Tambo at one-forty,” sê Cupido. “If you can update us then?”


    * * *


    10:26


    In die sitkamer van Themba se gehuurde woonstel kyk Chrissie na Tau Berger.


    Sy baard is af, sy kop is blink en kaal geskeer, sy oë intens onder die diep frons. Dit alles sweer saam om aan hom woedende kilheid te gee. Vir die eerste keer kan sy die Tau sien wat vir Dineo Phiri gemartel en vermoor het.


    Maar ten minste is hy onherkenbaar anders as die foto in die media.


    “Die feit is,” sê Igen vir die groep, “hulle weet nie waar Tau is nie. Hulle het nie ’n clue nie.”


    “Hoekom?” vra Chrissie.


    “As hulle geweet het, sou hulle niks vir die media gesê het nie. As hulle geweet het, was hy nou in ’n sel.”


    “Okay,” sê sy, want dit maak sin.


    “Julle weet almal wat die situasie is,” sê Igen. “Go, no go?”


    “Go,” sê Yon.


    “Go,” sê Chrissie.


    “Go,” sê Themba.


    Tau knik net. Sy gedagtes elders.


    “Okay,” sê Igen. “Nou wag ons vir Emilia.”


    * * *


    11:41


    Op FlySafair vlug FA112 sit Griessel en Cupido hul spekulasie voort wat al gistermiddag begin het: Wat het Basie Small, Tau Berger en Dewey Reed in 2011 vir die Kabaal gedoen?


    “’n Maand se salary, Benna, lat dit assassinations was. Hulle het die Recces groot geld betaal om problematic, honest people in government uit te haal. Daar’s baie wat onder suspicious circumstances verdwyn het. Daai is wat Recces doen, pappie. They’re trained for only one thing. Killing people. And making it look like accidents and natural causes.”


    “En toe pers Basie Small hulle af?”


    “Exactly.”


    Konsensus.


    * * *


    12:22


    “She’s moving,” sê Duba se assistent in die Inligtingsbestuursentrum.


    Duba kom staan by die skerm. Sy sien Emilia Streicher se selfoon is op die R21, suid van Pretoria, in die rigting van Kempton Park op pad.


    Eers sewe minute later, toe Streicher verby die Olifantsfontein-afrit ry, besef Malime Duba dit is die pad na die OR Tambo Internasionale Lughawe.


    Sy draai na ’n ander assistent. “I want to know if Emilia Streicher has a reservation on any flight today. And I want to know quickly.”


    “Yes, doctor,” sê die assistent en begin op haar sleutelbord werk.

    13:13


    Vier kilometer van die OR Tambo Internasionale Lughawe ry Emilia Streicher in die ComfortAir-paneelwa verby die Spartan-pakhuis.


    Sy is baie gespanne, haar hande sweet.


    Teen die venster reg langs haar het sy haar maatskappy-selfoon geplak, agter ’n smal strook swart karton. Daar is ’n gaatjie in die karton gesny, net groot genoeg vir die selfoonkamera se lens. Sy het die video-funksie op die foon drie minute gelede in Kelvinstraat geaktiveer.


    Sy ry teen ’n konstante snelheid. Sy wil nie aandag trek nie. Sy wil nie na die pakhuis kyk nie. In haar perifere visie sien sy die aktiwiteit. Die drie skeepshouers op die drie trokke. Vurkhysers wat heen en weer. Drie swart Toyota-bakkies. Baie gewapende mans.


    Agterdogtige oë op haar.


    Sy ry verby, tot onder, by die hoek met Newtonstraat.


    Dan blaas sy haar asem stadig uit.


    Sy hou stil, om die video met ’n bewende vinger te stop.


    * * *


    13:14


    “This is strange,” sê die assistent vir Duba. “An Emilia Streicher booked two flights for tomorrow morning.”


    “Tomorrow? Not today? Are you sure?”


    “Absolutely. The first is a flight from Johannesburg to Cape Town, tomorrow morning at eleven o’clock …”


    “Yes. And?”


    “The second flight is from Johannesburg to Kuala Lumpur in Malaysia, via Singapore, on Singapore Airlines. That flight leaves tomorrow afternoon at 13:45.”


    “She can’t be on both. Show me.”


    Die assistent wys die besprekings op die skerm.


    Die assistent by die terminaal wat Streicher se ligging monitor, sê: “She’s not going to the airport; she’s on her way back north again.”


    “How curious. Please send the information about those two flights tomorrow to Warrant Cupido.”


    * * *


    13:21


    Tau Berger se selfoon lê op die ontbyttoonbank, die ander is hier by hom, almal kyk na die video wat Emilia gestuur het.


    “Speel dit weer. In slo-mo,” sê Igen.


    Tau aktiveer die video. Die parkeerarea voor die pakhuis verskyn.


    Vir ’n oomblik herleef Chrissie hulle rooftog, meer as twee maande gelede – die stap van die wit Hyundai Atos af, op die spykerhakke, na die pakhuis toe.


    “Stop,” sê Igen.


    Tau vries die video.


    “Tel hulle,” sê Igen.


    Almal tel die gewapende mans wat hulle kan sien.


    “Sixteen,” sê Themba.


    “Yes,” sê Igen. “Sestien wat ons kan sien. Daar moet ouens binne wees wat laai.”


    “Maar net drie shotgun-bakkies.”


    “Great,” sê Igen. “Kom ons rol.”


    “Wag,” sê Tau.


    Almal kyk na hom.


    “Ek dink ek weet hoe hulle my gekry het.”


    * * *


    13:32


    Die spanning vloei stadig uit Emilia uit, op die R21, terug huis toe.


    Sy het haar deel gedoen. Nou is dit in Tau se hande.


    Sy moet nog vir Griessel ’n boodskap stuur, met die vlugnommer en aankomstyd van die Kaapstad-vlug môreoggend. Dan kan hy maar kyk of sy die bespreking gedoen het. Sy moet nog gaan pak, vir die vlugte Kuala Lumpur toe.


    Môre is sy veilig. Môre is alles verby.


    Sy hoor ’n Telegram-boodskap inkom. Sy tel haar foon in die ry op, en loer vinnig daarna.


    Dis Tau:


    Kyk Netwerk24. Hulle soek my. Dink dis oor jy my gebel het, 1ste call na Basie se dood. Dink hulle check jou foon. Delete als!!!!! Nie bel nie, nie foon antwoord. Sê vir polisie niks! Lê laag tot Sondag. Ek sal OK wees. Telegram jou Sondag.


    Sy hoor die skerp klank van ’n toeter hier langs haar, sy besef sy ry voor die regterbaan se verkeer in, sy ruk terug, die skok sidder deur haar.


    * * *


    13:41


    Op die aanloopbaan van die OR Tambo Internasionale Lughawe skakel Griessel en Cupido in die vliegtuig hul selfone aan.


    Cupido het ’n boodskap van die Inligtingsbestuursentrum af.


    Emilia Streicher booked two flights for tomorrow. One to Cape Town (11:00) and one to Singapore and Kuala Lumpur in Malaysia (Flight SQ479 at 13:45).


    “Aitsa,” sê Cupido.

    14:12


    Griessel en Cupido staan by Hertz-motorhuur se toonbank. Griessel teken die vorms en wag vir die sleutels.


    Cupido se selfoon lui. Dis Duba.


    “Doc?”


    “She just switched off her cell phone. We lost her on the N1 near Menlyn. I believe she is going home, but we don’t know for sure.”


    “Okay, Doc, thanks. We’re almost on our way. Call if she gets back on your radar.”


    Hy sê vir Griessel: “Nou moet ons laat waai, Benna. Sy’s off-line.”


    * * *


    14:13


    Emilia neem die Atterbury-afrit. Sy fokus op haar asemhaling, sy moet kalm bly. Basie sou dit van haar verwag het, om hierdie krisis te kan hanteer.


    Sy moet net haar gedagtes orden.


    Sy gaan nou haar tas pak. Met die landlyn bel om ’n hotel by die lughawe te bespreek, vir vanaand. In geval die polisie iemand na haar huis toe stuur om met haar te kom praat.


    En bid hulle vang nie vir Tau voor die rooftog nie.


    Dis onmoontlik dat hulle van die goud en die roof sal weet. Onmoontlik. Hulle soek net vir Tau omdat hy vir Phiri vermoor het. Hulle het geen bewyse dat sy betrokke was nie.


    Ja, sy het vir Tau gebel. En Dewey. Omdat hulle Basie se beste vriende was.


    Maak nie saak nie. Hulle sal haar nie kry nie. Al wat saak maak, is dat sy môre op daardie vliegtuig kom. Dat Tau-hulle wegkom met die goud.


    Want as sy in Kuala Lumpur is, is sy veilig. Maleisië het nie ’n uitleweringsooreenkoms met Suid-Afrika nie. Maleisië verwag nie ’n visum van Suid-Afrikaners nie.


    Net een probleem: Al geld waartoe sy nou toegang het, is die sesduisend dollar in Basie se buitelandse rekening, en die negentigduisend rand in haar eie. As hulle van alles weet, én sy vlug, sal sy Basie se boedel verbeur.


    Tau-hulle móét wegkom met die goud.


    Tau. Onvoorspelbare, roekelose Tau, soos Basie hom beskryf het.


    Dit was baie roekeloos van hom om haar te vertrou.


    * * *


    14:29


    Tau en Chrissie is op die motorfiets. Hy ry binne die snelheidsperk, anderkant Piketberg, op pad Williston toe.


    Hy kan voel sy hou haar afstand hier agter. Sy wil nie aan hom vat nie. Sy is skielik vanoggend ’n fokken ice bitch. Hulle was almal vanoggend anders met hom, asof hy toksies is. Dis niks, dit kan hy handle, dit sal hy môre op die Dak vinnig uitsort. Sy groot worry is Emilia.


    Al die goud se geld gaan na haar rekening toe. Alles. Tweebiljoen.


    As die polisie haar squeeze?


    Dit het hom vanoggend ure gevat om uit te werk hulle het hom deur Emilia gekry. Hy moes deur alles gaan, van die begin af. Hy het geweet hy het nie foute gemaak nie. Nie in die berg by Clarens nie, nie by Phiri se huis nie. En toe dink hy aan Emilia, en die polisie wat so knaend by haar was. Hulle was knaend met ’n rede. Omdat hulle gedink het sy steek iets weg, of sy lieg, of iets. Hy’t onthou, daardie dag toe hy uit Bloemfontein gebel het. Sy’t gesê: ‘Die polisie wil weer kom praat. Hulle weet iets.’ En as hulle iets geweet het, het hulle selfone begin check. En hy onthou sy het eerste vir Dewey probeer bel. Dooie Dewey. En as die polisie na Dewey se foon kyk, gaan hulle begin wonder. En as hulle na Emilia se foon kyk, gaan hulle vir hom wat Tau is, kry.


    Emilia is ’n loose end.


    As die polisie haar squeeze?


    Hy sal fokken Pretoria toe gaan en haar baie harder squeeze, hy’s niemand se speelmaatjie nie.


    * * *


    Onder die valhelm het Chrissie haar oorfone in.


    Sy luister na Sjostakovitsj se Vyfde Simfonie. Dit weerspieël die onrus in haar perfek.


    * * *


    14:51


    Emilia het alle kommunikasie met Tau op haar twee selfone uitgewis. In haar tuiskantoor het sy die landlyn gebruik om die hotelkamer by die lughawe te bespreek. Sy bly vanaand in die City Lodge.


    Môre sal sy daar wag. As Tau laat weet die roof was ’n sukses, klim sy op, Kuala Lumpur toe.


    As sy niks hoor nie?


    Sy het nog nie besluit nie.


    Sy het koorsagtig gepak. Heel eerste, in ’n tas klein genoeg om aan boord te neem, die lêer met Basie se dokumente. En haar skootrekenaar, haar reddingsboei, haar sekuriteit, haar enigste weg na ’n buitelandse rekening en die finansiële onafhanklikheid van tweebiljoen rand. As die rooftog suksesvol is.


    Die bedrag is vir haar onwerklik. Mities. Wat doen jy daarmee?


    Alles.


    Sy het die klein tas by die voordeur gelaat, saam met haar handsak, waarin haar paspoort, beursie en selfone is. Op slaapkamer toe, ’n enkele groot reistas op die bed. Sy het feitlik uitsluitlik somerklere gepak, dis altyd warm in Maleisië, het sy gelees.


    Sy het gewik en geweeg om gou te stort, om die spanningsweet van die oggend af te spoel, maar die dringendheid is te groot. Sy het daarteen besluit, sy sal dit in die hotel gaan doen.


    Sy rits die tas toe, haar hande bewe toe sy die kombinasie op die slotjie moet wiggel.


    Sy tel die tas af, verleng die handvatsel, sleep dit uit, in die gang af, voordeur toe. Maak die voordeur oop, draf uit na haar motor, die wit Volkswagen Tiguan. Dit staan reg in die oprit, agter die hoë elektroniese hek. Sy maak agter oop, lig die tas in. Dis swaar. Draf terug, gaan haal die klein tassie en haar handsak. Sit die sekuriteitstelsel se alarm aan, pure gewoonte. Sluit die voordeur, neem die tassie, gaan sit dit by die grote. Druk die knop om die laairuim se deur toe te maak. Druk die afstandbeheer om die hek te laat oopskuif. Loop na die deur aan die bestuurderkant, handsak oor die skouer.


    Uit die hoek van haar oog, ’n beweging by die hek. Sy kyk.


    Die speurders staan daar, by ’n klein grys Suzuki Swift.


    “Jinne, mevrou, lyk my ons het jou amper gemis,” sê die bruin een. Cupido.

    14:59


    Griessel sien die skok oor Emilia Streicher se gesig.


    Sy staan daar in haar swart Nike-sportskoene, ’n swart Nike-sweetpak, sleutels in die hand. Verstar en stom. En hy weet hulle was reg met hul bespiegeling. Sy is op pad Maleisië toe omdat sy by die Phiri-ding betrokke is, op die een of ander manier. Hulle sal hul kaarte baie mooi moet speel. Want hulle wil asseblief nie nou ’n prokureur betrokke hê nie. Sy het die reg om daarop aan te dring, maar dan kan dit ’n baie lang dag word. Wat hy nie kan bekostig nie.


    Hulle bly buite die hek staan. “Mevrou Streicher, ons wil net kom gesels,” sê Bennie, sy stem so rustig as moontlik.


    Sy kyk hom in die oë. Na die lêer in sy hand. Terug na hom.


    Die sleutels rinkel fyn, haar hand wat bewe. Sy vat die sleutels vas. Die geluid hou op.


    “Ons wil net ’n paar dinge opklaar,” en hy beduie na die lêer. Dan lieg hy: “Niks ernstig nie. Tien minute. Dis al wat ons vra.”


    Sy kyk na Cupido.


    “Kyk net my partner se cute nuwe haircut,” sê Vaughn. “Dis oor sy wedding môre. So, ons sal genuine net in en uit wees. Ons moet terug Kaap toe. Flight leaves at eight thirty-five.” En hy tik op sy horlosie.


    Sy kyk na Griessel. Asof sy nie kan glo iemand wil met hom trou nie, haarsny en al.


    Sekondes tik verby. Hy weet sy oorweeg haar opsies.


    Haar skouers sak. “Kom in,” sê sy.


    * * *


    15:04


    Hulle sit in haar eetkamer.


    Griessel pak die dokumente een vir een voor haar op die tafel uit. Sigblaaie van Basie Small se inkomste van 2014 tot 2019. ’n Sigblad van sy reisdatums. Dan die registrasie-opsomming van MilSec Solutions.


    Hy verduidelik hulle dilemma, die kort verblyf en die groot bedrae. Hy hou sy stem sag, sonder konfrontasie. Hy vra of sy enige lig daarop kan werp.


    Sy sê Basie was ’n toe boek. Sy weet niks daarvan nie. En dan begin sy verduidelik. Ongevraagd, breedvoerig, van hoe Basie in daardie tydperk, tussen 2014 en 2019, heeltemal sy eie ding gedoen het. Hy het net sporadies by haar ingeloer, hier by haar huis en kantoor. Of gebel en gesê hy is iewers oorsee. En dit was nie vir haar snaaks nie. Hy was geheimsinnig oor sy doen en late sedert hy ’n Recce geword het, jare gelede. Dis hoe hulle is, die Spesmagte-mense. Hulle praat nie.


    Hulle knik, asof hulle verstaan.


    Het sy al ooit van MilSec Solutions van Malta gehoor?


    Nog nooit nie.


    Nogeens wys hulle vir haar, dis te verstane. Hulle glo haar.


    Griessel maak die dokumente bymekaar. “Dankie, mevrou,” sê hy, en plaas dit in die lêer.


    “Ek is jammer ek kan nie help nie,” met minder spanning in haar toon.


    “Hoe gaan dit met die funeral arrangements?” vra Cupido.


    “Ek … Basie se … oorskot. Hulle het nog niks laat weet nie …”


    “Should be any day now,” sê Cupido.


    “Ek sal so dankbaar wees.”


    “Dan kom jy terug, vir die funeral?”


    “Terug van waar af?”


    “Malaysia,” sê Cupido. “Bit of a weird time for a holiday, as ek mag sê.”


    “Dit lyk of jy wil vlug,” sê Griessel. Hy hou haar dop. Haar lyftaal wys niks. Sy is ’n sfinks, starend na Cupido. Jy moet dit respekteer, dink hy. Daardie innerlike krag.


    “Mevrou, jy weet waarby Basie betrokke was,” sê Griessel. Hy haal ’n bankstaat uit die lêer. “Die ding wat gebeur het in twintig-elf, toe hy nog in die Recces was. Die ding waarvoor Dineo Phiri hom vyfmiljoen rand betaal het, op 30 November van daardie jaar.”


    Hy plaas die bankstaat voor haar. “Ons weet, dis dinge wat hý gedoen het. Nie jy nie. Hy en Evert Berger. Tau. En Dewey Reed.”


    Hy haal haar selfoonrekords uit, plak dit op die tafel. “Die twee ouens wat jy gebel het, op 25 Mei.”


    “En toe gaan vermoor die Berger-outjie vir Phiri, net vier dae later,” sê Cupido. “En hy bel jou blou met burner phones. Daai implicate vir jou. Directly. By twéé moorde. Reed én Phiri. You’re looking at multiple charges. Obstruction of justice, false statements, accessory to a crime. Vyf tot sewe in die tjoekie. Minimum.”


    “Ons soek vir Berger,” sê Griessel. “Help ons, en ons help vir jou.”


    Sy kyk verby hulle. Die vertrek doodstil, net die gekoer van ’n duif buite hoorbaar.


    “Ek wil ’n prokureur hê,” sê sy eindelik.


    “Natuurlik,” sê Griessel.


    “And you probably have travel insurance, right? Want as die lawyer kom, is dit koebaai, Malaysia. Daai dudes charge by the hour. Hulle like om dinge uit te rek. Dis ’n game wat ons ken. And we’re good at it.”


    “Bel gerus, mevrou Streicher,” sê Griessel. “Dis jou goeie reg.”

    15:33


    Emilia dink. Aan haar keuses.


    Basie se erflating. Sy huis, sy beleggings. Tienmiljoen rand. Dis wat sy sal hê. As sy vrywaring by die polisie kan kry, as sy in die land bly, as die hoërisiko-goudroof misluk.


    Teenoor tweebiljoen rand. As die hoërisiko-goudroof ’n sukses is. Maar steeds moet sy vrywaring kry om op daardie vlug na Kuala Lumpur te kom.


    Dan besef sy, sy hoef nie te kies nie. Sy kan al twee opsies oophou. Met vrywaring kan sy Kuala Lumpur toe vlieg. Én terugkom, sou sy wou.


    “Ek kan vir julle inligting gee oor president Joseph Zaca se korrupsie,” sê sy. “Biljoene rande.”


    Sy het hulle aandag.


    “Ek sal vir julle alles vertel wat ek weet. Van Basie en Dewey en Tau. En Corrie Albertyn en Fani Dlamini. Hulle was vyf Recces wat betrokke was.”


    “Betrokke by wat?” vra Cupido.


    “Ek soek vrywaring,” sê sy.


    “Van wat?” sê Cupido.


    “Van al die goed wat jy gesê het. Obstruction of justice …”


    “False statements, and accessory to a crime?”


    “Ja.”


    “Dis al?”


    “Ja.”


    “Net die Nasionale Direkteur van die Vervolgingsgesag kan vir jou vrywaring gee,” sê Griessel.


    “Ek hoop jy kan hom in die hande kry voor jou troue,” sê Emilia Streicher.


    “Her,” sê Cupido. “The National Director is a woman.”


    * * *


    15:41


    Griessel bel vir Mbali Kaleni. Hy verduidelik die situasie.


    Kaleni sê sy sal met haar baas, advokaat Annika Johnson, moet praat om dié bal aan die rol te kry. Hulle sal moet wag. Dit gaan ’n rukkie neem. Intussen kan hy solank met Malime Duba gesels. Die goeie doktor het dalk inligting wat hulle kan help.


    * * *


    15:59


    Emilia vra of sy vir hulle koffie kan maak.


    Daar is nou ’n kalmte oor haar.


    Hulle sê, asseblief.


    “Beskuit saam met die koffie?”


    “Asseblief,” sê Cupido, want hy het ’n verskriklike honger aan hom.


    En so sit hulle en wag. Oor koffie en beskuit, terwyl die duiwe buite koer en die kaal jakarandas langs Streicher se eetkamervenster al hoe langer skaduwees gooi.


    * * *


    16:25


    Teen die Piekenierspas op kry Igen Rousseau koud in die kajuit van die skaaplorrie, die Nissan UD 440. Die verwarmer werk nie.


    Sy selfoon lui op die verslete sitplek langs hom. Hy antwoord.


    “Die laaste van jou drie trokke is nou net hier verby,” sê die sekuriteitsbeampte van North By Northwest op Potchefstroom. “Ek stuur vir jou die foto’s aan.”


    Igen kyk na sy horlosie. “Okay, dankie,” sê hy.


    Hy doen die somme in sy kop. Die goudkonvooi doen min of meer sewentig kilometer per uur.


    Perfek.


    Hy kan eers anderkant Citrusdal na die foto’s kyk, want dis die eerste reguit stuk pad waar hy veilig kan stilhou.


    Dan sal hy sien, op twee van die foto’s, ry ’n swart Toyota-dubbelkajuit ’n honderd meter agter elke trok. Twee van die skeepshouers is rooi. Die laaste een is blou.


    * * *


    16:48


    Mbali bel. Sy sê die Nasionale Direkteur het die vrywaring goedgekeur. Hulle het ’n dokument voorberei wat Streicher moet teken. Sy stuur dit met WhatsApp aan.


    Dit neem nóg tien minute om Emilia Streicher se skootrekenaar in haar Volkswagen Tiguan te gaan haal, die dokument oor te dra, uit te druk, te bestudeer, en te laat teken.

    17:02


    Emilia vertel hulle die storie van die Tripoli-sending, die vyf Recces wat gevlieg het om Muammar Gadaffi se dollars en goud te gaan haal. Waarvoor hulle elkeen vyfmiljoen rand betaal is. Sy het nie geweet dit was Dineo Phiri wat die betalings gemaak het nie. Basie het net gepraat van ’n Ishan Babbar.


    Griessel en Cupido luister in verstomde verwondering. Dan begin Bennie aantekeninge maak in sy notaboek.


    Cupido hou haar dop, want haar hele houding het verander. Die spanning is weg, sy praat met ’n nuwe selfvertroue, ’n titsel argeloosheid. Dis goed, dink hy. Laat sy maar relax.


    Sy sê haar broer was een van die twee Recces was agtergebly het met die tweede vlug. Om die goud en die dollars in die ou vliegtuigloods by Waterkloof-lugmagbasis op te pas. Die ander een was Corrie Albertyn.


    En terwyl Albertyn die nag gelê en slaap het, het Basie dollars gesteel. Hy het die inhoud van sy Weermag-duffelsak – hoofsaaklik klere – onder die goud, in die holte tussen die houtpalette se planke, ingedruk. En die sak vol note gepak. Net genoeg dat die gewig nie aandag sal trek nie. Twintig kilogram se geld. Min of meer eenmiljoen dollar. Met ’n paar vuil onderbroeke bo-op.


    En toe kom die tweede vrag, en hulle laai af. Werk skofte om die loods te bewaak. Toe Basie twee dae later ’n blaaskans kry, het hy die duffelsak vir haar gebring.


    Basie was gespanne. Hy het nie geweet of daar inventaris was van die geld nie. Hy het nie geweet of iemand gaan agterkom hy het gesteel nie.


    Hulle het waggestaan, weke lank, en toe help hulle om die goud en die dollars te skuif. Na ’n pakhuis in Spartan, hier by Kempton Park. En toe stuur Babbar vir hulle terug na Vyf Spesmagte-regiment in Phalaborwa, en die betaling vir die vyfmiljoen kom deur.


    Dit het die vyf Recces nie lank geneem om uit te werk wie Ishan Babbar was, en vir wie hy gewerk het nie. En ná Muammar Gadaffi se dood het hulle die logiese afleiding gemaak: Joseph Zaca en sy meelopers is die nuwe eienaars van die fortuin.


    * * *


    17:48


    Griessel onderbreek Emilia. Hy sê hy is jammer, maar hy moet net gou ’n boodskap stuur. Sodat hulle ’n later vlug Kaap toe kan kry, want hulle gaan nie betyds wees vir die een om 20:35 nie.


    Hy whatsapp vir Kaleni.


    Dan sê hy: “Dankie. Gaan voort, asseblief.”


    Sy sê daar was twee redes waarom Basie vir haar al sy dokumente gegee het. En ’n lys van name en nommers, sou iets met hom gebeur. Een was omdat hy altyd bekommer het dat hulle gaan uitvind hy het ’n miljoen dollar gesteel. En dat hulle vir hom sou kom. Die ander was dat Joseph Zaca en sy trawante almal sou wou stilmaak wat betrokke was by die Gadaffi-sending. Want die druk op die destydse president was aan die toeneem, sy dae was getel.


    Basie het uit sy vyfmiljoen vir haar gehelp om ComfortAir te begin. Hy het gaan regte swot, met die plan om ’n loopbaan daaruit te maak. En toe haat hy dit. En hy besef sy neseier gaan nie hou nie. Nie as hy ’n eiendom en ’n voertuig en ’n leefstyl wil hê nie.


    En hy weet nie hoe hy sy eenmiljoen dollar in rande kan omsit op ’n manier wat nie aandag sal trek nie.


    “Toe, in twintig-veertien, kontak Gordon Cameron hom. Gordon was destyds saam met Basie in die Vyf Spesmagte-regiment, maar in twintig-veertien, toe werk hy vir Vega Resources in Amerika. Dit was die jaar toe President Obama aangekondig het dat Amerika sy troepe in Afghanistan gaan verminder. Die privaat militêre kontrakteurs het al hoe meer van die pligte begin oorneem, en hulle het mense met ervaring gesoek. Cameron het vir Basie werk aangebied, in Afghanistan. En Basie kom praat met my, en ek sê vir hom, hy moenie Afghanistan toe gaan nie. Dis gevaarlik. Hy moet liewer vir Cameron vra of hy nie dalk kan help met dollars nie.”


    Bennie se foon vibreer. Hy kyk nie daarna nie, hy laat haar praat.


    Emilia sê tussen haar, Basie en Gordon Cameron het hulle die stelsel ontwikkel. Die stigting van MilSec Solutions in Malta. Met ’n bankrekening daar.


    Cameron het elke keer ’n e-pos gestuur, van Vega Resources af, om vir Basie werk aan te bied. Dit was om te sê wanneer en waar hy sou wees om die dollars in ontvangs te neem.


    Basie het die dollars landuit gesmokkel, in hoeveelhede wat hy in sy bagasie kon wegsteek. Na plekke waar Vega Resources teenwoordigheid gehad het. Die VSA. Brittanje. Die Kongo. Mosambiek, en Irak. Cameron of een van sy kollegas het die dollars kom haal, en ’n betaling aan MilSec Solutions gedoen. En dit is hoe Emilia en Basie die dollars gewas het. Met MilSec wat vir hom “betaal”, inkomste wat hy kon verklaar en waarop hy belasting verskuldig was.


    * * *


    18:09


    Griessel tel sy foon op. ’n Boodskap van Kaleni af. No other flights tonight. Looking at tomorrow morning.


    Dis die eerste keer dat hy hom begin bekommer.

    18:10


    “Okay, chilla vanilla,” sê Cupido. “Daai alles maak sense. Ma’ hoekom het ex-prez Joseph Zaca se mense tot nou toe gewag om vir Basie en Dewey Reed uit te haal?”


    “Hulle het gedink Basie-hulle was betrokke by die rooftog,” sê Emilia Streicher.


    “Watter rooftog?”


    Sy besef sy sal nou baie versigtig moet wees. Kalm. Want sy gaan vir die eerste keer inligting weerhou. So ’n bietjie lieg. Sy gaan nie Igen, Themba, Chrissie en Yon se name gee nie. Dit kan die goudroof kelder.


    “Ek kan net vir julle vertel wat ek weet. Ek het net twee name. Billie Brenner. En Niekie Berry. Brenner is ook ’n oud-Recce. Hy en vier ander mense het by die pakhuis in Spartan ingebreek om dollars te steel …”


    “Wanneer was dit?” vra Griessel.


    “In April. Vroeg April. En toe kry die Babbar-ou video van Brenner, en hulle identifiseer hom. En toe dink hulle, omdat hy ’n Recce was, moet Basie-hulle betrokke wees.”


    “Maar hulle was nie?” vra Cupido.


    “Nee. Definitief nie.”


    “Weird coincidence,” sê Cupido. “Nog ’n Recce.”


    “Dis waar,” sê Emilia. “Maar julle kan maar gaan kyk. Dié Niekie Berry was ’n sekuriteitswag by die pakhuis. Hy was Brenner se swaer. Dis hoe Brenner van die dollars geweet het.”


    “Can you prove lat die heist gebeur het?”


    “Al wat ek weet, is dat hulle ’n vliegtuig wou steel by Brits se vliegveld. En toe skiet hulle onder mekaar, en die vliegtuig slaan aan die brand, of ontplof, of iets. Julle kan die polisie in Brits vra. Dis waar. Dit was in die koerante en alles.”


    “Okay,” sê Cupido. “Let me make a few calls first.”


    * * *


    18:35


    Cupido is nog op die foon besig om met Brits se SAPD-kantoor te praat toe Mbali Kaleni vir Griessel bel.


    “Bennie, are you almost done?”


    “No, colonel. We’ll be at least another hour or two.”


    “Oh, my goodness. What time is your wedding tomorrow?”


    Sy moed sink. “Four o’clock,” sê hy.


    “Oh, my goodness.”


    “Why, colonel?”


    “I’m so very sorry. We can’t get you on any flights tomorrow morning. It’s the rugby. Apparently, the Blue Bells are playing the Western Stormers, and all the Blue Bell people are all flying down for the game. The earliest available seat is at twenty past two.”


    Fok. As hulle nou lughawe toe jaag, kan hulle nog die 20:35-vlug maak.


    Maar hulle kan nie.


    “We’ll keep trying, Bennie. I’m so very sorry. Maybe there’s a cancellation.”


    Hy kan nie werk met “maybe” nie. Nie vandag nie, nie môre nie. “Colonel, we have a rental. If we don’t get a flight, we will have to drive down.”


    “Oh, my goodness.”


    Cupido kom terug van buite af. “Okay. Jou storie check uit. Now, let’s talk about Tau Berger and Dineo Phiri.”


    * * *


    18:52


    Emilia sê vir hulle Dineo Phiri het teenoor Tau Berger beken dat Ishan Babbar vir Basie vermoor het. Dieselfde Babbar wat vir Dewey laat doodmaak het. En die span gestuur het om vir Tau te kry.


    Dis hoekom Tau na Dineo Phiri toe is. Hy wou uitvind hoekom.


    En hy wou wraak neem, want Tau is ’n wilde man.


    En dan vang Griessel haar uit.


    In die stilte nadat sy klaar is met die storie, blaai hy deur sy notaboek. Hy sê: “Kan jy die adres gee van die pakhuis in Spartan?”


    Sy gee die adres.


    Hy kyk weer na sy notaboek. Hy sê: “Ons gaan ’n span stuur om na die pakhuis te gaan kyk. As die goud en die dollars daar is, weet ons jy praat die waarheid.”


    “Hoe sal ek weet? Ek was nog nooit daar nie.”


    “Nog nooit?”


    “Nee.”


    Griessel sê: “Volgens ons Inligtingsbestuursentrum was jy vanmiddag by daardie adres. In Spartan.”


    “Heito,” sê Cupido.


    Haar gesig wys die verbasing. Die skok. Sy kan dit nie wegsteek nie.


    Griessel sê: “Hulle het kopgekrap. Hulle sê dit was ’n eienaardige roete om te ry. So, net ’n dag voor jy uit die land uit wou gaan. Hulle kon dit nie verstaan nie. Ek ook nie. Tot jy nou die adres gegee het.”


    “Maybe that explains all the burner calls van Tau Berger af, die laaste week,” sê Cupido. “En die flight Malaysia toe.”


    Griessel sê: “Jy het ’n vrywaringsooreenkoms geteken wat net geldig is as jy die volle waarheid praat.”


    * * *


    19:05


    Carla bel terwyl Emilia praat.


    Griessel antwoord nie.


    ’n Minuut later kom die WhatsApp deur: By Pa se huis. Waar is Pa?


    Hy skryf haastig vir haar: Jhb. Bel netnou.


    Hy kry die groot rooi uitroepteken-emoji’s terug.

    19:33


    Griessel gaan staan buite om eers vir Mbali Kaleni te bel, en die hele storie te vertel. Van Gadaffi, van die roof in April, van die drie trokke wat onderweg is Kaapstad toe met ’n fortuin aan boord. En ’n Russiese skip.


    Die Blom luister in stilte na dit alles. Dan wens sy hulle geluk, en sê die OD sal dadelik aan die werk spring.


    Griessel bel vir Carla. Hy voel skuldig dat sy moes wag. Die aand voor sy troue is haar alkoholis-pa nie by die huis waar hy moet wees nie. Hy kan haar kommer verstaan.


    Sy antwoord met: “Johannesburg? Wat maak Pa in Johannesburg?” Die ontsteltenis is duidelik in haar stem.


    “Ons moes ’n ondervraging kom doen …”


    “Is oom Vaughn ook daar?”


    “Ja, Carla. Moenie worry nie, alles is okay.”


    “Wanneer kom julle terug?”


    “Ons ry netnou.”


    “Ry? Van Johánnesburg af?”


    * * *


    19:39


    Desiree Coetzee bel vir Cupido.


    “Vaughn, sê vir my dit is nie waar nie.”


    “Wat?”


    “Johannesburg? En julle ry af?”


    “Moenie worry nie, lovey, als gaan fine wees.”


    “Jy ‘lovey’ nie nou vir my nie. Ek sê nou vir jou, as julle laat is vir dié wedding, slaap jy tot Desember in die spare room. Verstaan jy vir my?”


    “Lovey …”


    “Jy ‘lovey’ nie nou vir my nie.”


    * * *


    21:41


    In die Oudeklip-gastehuis in Nieuwoudtville wil Igen Rousseau gaan stort om die koue uit sy lyf te kry, toe Diamond City Security hom eindelik bel: “Ons kan bevestig dat jou laaste lorrie nou net verby is.”


    “Great, baie dankie. Kan jy my ’n guns doen? As jy die foto’s aanstuur, kan jy vir my sê presies hoe laat elkeen geneem is?”


    “Sure. Ek doen dit nou.”


    Toe die foto’s kom, is dit moeilik om te sien dat die swart bakkies agter hulle is, want dis donker, die vragmotors se ligte helder in die voorgrond. Maar die volgorde van die trokke is nog dieselfde. Rooi, rooi, blou skeepshouers.


    Die tydsaanduiding wys die konvooi se gemiddelde snelheid was heelwat stadiger. Hulle het skaars sestig kilometer per uur gehandhaaf. Padwerke? Brandstof ingeneem? Dit beteken hulle gaan eers teen sewe-uur môreoggend by Williston verby. Agt dertig by Calvinia. Dis goeie nuus. Dit gee vir Jericho Yon daglig.


    Die feit dat die vragmotors net tien minute uit mekaar is, bekommer hom. Dis te naby.


    Hy moet vir Themba bel, wat nog in die Kaap is. En dan vir Tau. En Chrissie.


    * * *


    21:54


    Die Lord Willis-gastehuis is die heel laaste gebou langs die R63 voor jy Williston verlaat, op pad Calvinia toe. Christina Jaeger en Tau Berger staan agter die lang gemotoriseerde traliehek in die donker. Hulle kan die pad baie duidelik sien.


    “Jy voel hoe koud dit is,” sê Tau. Sy kaalgeskeerde kop blink dofweg in die geel lig van die straatlamp oorkant die pad.


    Sy knik.


    “Jy bly binne. Jy bly warm. Ek vat die wagbeurt, van vieruur af. Jy slaap in jou biker gear. Ek sien hulle verby kom, ek bel vir Igen, dan maak ek jou wakker. Jy sit die pistool hier …” Hy sit sy hand agter sy rug, gly sy vingers agter sy lyfband teen sy rug af. “Dat dit nie in die pad is nie. Die sticky is alles. Ons kan dit nie opfok nie.”


    Sy laat die neerbuigende trant van haar afrol. Want sy sien die spanning in Tau, dieselfde spanning wat sy voel.


    Sy sal nie veel kan slaap nie.


    * * *


    21:59


    Die twee speurders van die Ondersoekende Direktoraat in Pretoria wat vir Bennie en Vaughn kom aflos, is vroue.


    In die oprit van Emilia se huis, langs die gehuurde Suzuki Swift, sê Griessel hulle moet net seker maak Streicher verlaat nie die huis tot alles bevestig is nie. Die lasbrief vir die Spartan-pakhuis gaan nog ’n uur of twee neem, dis Vrydagaand. En in die Kaap soek hul kollegas na inligting oor ’n Russiese skip.


    “Maar as ons nie nou ry nie, gaan ons dit nie maak nie.”


    “Benna trou môre,” sê Vaughn.


    “Ag, wonderlik!”


    “Shame. Baie geluk.”


    Shame. Griessel skud net sy kop. Dan klim hy in, sodat hulle kan ry.


    “ETA, according to Google Maps, is quarter to three tomorrow afternoon, pappie,” sê Vaughn. “Ons gaan dit lag-lag maak.”


    “Sal jy dit vir Carla sê?”


    Griessel bel sy dogter.


    “Vra tog dat sy vir Desiree laat weet. Ek is in die dog box daar.”

    22:13


    Chrissie luister na Mozart se klarinetkonsert om kalmte en rustigheid te probeer vind.


    Sy kry ’n boodskap: Wakker? Dis van Igen af.


    Sy antwoord: Ja.


    Hy bel. “Jy okay?” wil hy weet.


    “Is daar ’n tegniek? Vir slaap, op die vooraand van ’n Op?”


    Hy lag. “Nee. Moenie worry nie. Môre loop jy op adrenalien.”


    “Ek is bly jy bel. Want ek wou vir jou sê, ek het gelieg.”


    “O?”


    “Oor Heracles en die leeu.”


    “Wat laat jou dink ek het jou geglo?”


    “Jy het.”


    “So? Wat is die waarheid?”


    “Jy gaan nie hou van die waarheid nie.”


    “Moet my dan nie nou sê nie.”


    “Okay.”


    Al twee is stil, vir ’n oomblik.


    “Sê my by Caffè Greco. Op die drie-en-twintigste. Twaalfuur.”


    * * *


    22:12


    Emilia kan eindelik die sweet afspoel, maar die spanning bly in haar lyf, ondanks die stroom warm water.


    Sy het nie die volle waarheid gepraat nie. ’n Berekende risiko. Gee vir hulle genoeg om haar te glo. Genoeg om te kan verifieer. Maar nie inligting wat Tau-hulle direk sal benadeel nie.


    Sy het vir hulle gesê dat Tau haar gevra het om te gaan kyk of Ishan Babbar die goud en die dollars laai, vanmiddag net ná een. Dis waarom sy in Spartan was.


    Ja, sy het die vragmotors gesien, en die mense wat besig was. Maar sy het nie getalm nie, dit was te gevaarlik. Twee vragmotors. Groot. Wit. Toe stuur sy vir Tau ’n boodskap op Telegram. Nee, sy kan nie die boodskap wys nie. Sy het dit dadelik uitgevee. Hier is al twee haar fone, die persoonlike een, die werksfoon. Hulle kan maar kyk.


    Die bruin speurder het foto’s van trokke gegoogle. Sy het op een gedruk, een wat sy dink tien ton se goud sal kan vervoer. Een waarvan mens honderde op die paaie sien. ’n Tata met ’n wit perd, dubbele agteras en ’n lang wit sleepwa agter.


    En Cupido het dit vir iemand aangestuur.


    Sy het vir hulle gesê Tau wil een van die vragmotors voorlê. Hy en ’n span van mense. Hy het nie gesê waar nie. Hy het nie gesê wanneer nie.


    Dis al wat sy weet. Dis regtig al wat sy weet.


    * * *


    23:19


    Cupido speel vir Griessel Diana Krall op die Swift se stelsel, hulle steek die Vaalrivier oor, toe Bennie se foon lui. Dis Mbali Kaleni. Hy draai die musiek af en antwoord.


    “Are you making good time?” vra sy.


    “Yes, colonel, we should have an hour to spare.”


    “I’m so sorry, Bennie.”


    “It’s really okay.”


    “I’m just calling to tell you that they have searched the warehouse. And it looks like Streicher told the truth. The space was converted into a series of fourteen strongrooms, with state of the art surveillance and security. And we know Ishan Babbar well. He is the enforcer of the Cabal, the doer of the dirty work. So, her story is holding up.”


    “Okay,” sê hy.


    “Also, Doctor Duba asks if you can remember the dates of the burner phone calls to Dineo Phiri.”


    “Yes …?”


    “She says that first big burst of calls on Easter weekend very much corresponds with the alleged robbery at the warehouse, and the fire at Brits Airport.”


    Hy onthou. “Yes,” sê hy. “That’s right.”


    “But the trucks are going to be impossible to find. We don’t know the route, and we can’t risk a general law enforcement broadcast. However, we have sent a national GB to all stations requesting any information about truck hijackings in the next forty-eight hours.”


    “And the ship, colonel?”


    “So far, we haven’t found a single Russian vessel coming to the Port of Cape Town.”

    Saterdag, 12 Junie.


    01:02


    In Groenpunt maak Themba Jola seker die huurooreenkoms is in die Ford-enkelkajuitbakkie se paneelkissie – die dokument wat sê die voertuig behoort aan Final Cut Movie Cars, dit gaan as ’n kamma-polisiewa gebruik word vir ’n produksie by Calvinia. ’n Fliek met die naam Gold Heist. Net ingeval hy iewers deur ’n padblokkade moet gaan.


    Dit sal ook verduidelik waarom daar ’n kamma-polisie-uniform langs hom op die sitplek lê.


    Hy maak die paneelkissie toe, sit die enjin aan, en ry.


    Dis omtrent vier-en’n-half uur Calvinia toe.


    * * *


    03:03


    Griessel word wakker toe Cupido by die Engen langs die N1 by Rayton, Bloemfontein stilhou vir brandstof.


    “Koffie en ’n meat pie?” vra Vaughn.


    “Asseblief. En ek vat die volgende skof.”


    “Damn straight. Ek is basically ’n zombie. O, en Carla het gebel.”


    “Weer?”


    “Yebo. Made me promise I’ll get you to the church on time.”


    * * *


    04:51


    Jericho Yon sluit die laaideur agter, aan die bakboordkant van die Basler BT-67, oop. Die vliegtuig staan voor die Douglasstraat-loods in die nou byna verlate Algemene Lugvaart-gedeelte van die Kaapstad Internasionale Lughawe. Die staalgrys romp blink in die helder, geel ligte van die area.


    Hy klim in om die parkeerrem te gaan aktiveer, die groot, swart PVC-drasak en die trapleer te gaan haal.


    Dan kom hy daarmee uit. Hy plaas die leer onder die bakboord-enjin, verwyder die skroefremme, en die proppe oor die turbine-inlate en uitlaatpype. Hy plaas al die artikels in die drasak, en gaan doen dieselfde by die stuurboord-enjin.


    Hy kyk dat die wiele se stopblokke verwyder is en die enkele wiel agter ontsluit is. Hy bekyk elk van die twee wiele in die voorste onderstel vir enige moontlike vorige skade. Hy toets die banddruk; hy wil dit nie te hard hê nie, want dis drie verskillende landingstroke – die moontlik modderige Skoorsteenberg, die teer van Calvinia, die sand van Jamba.


    Yon trek die twee pitotbuise se hulsels af, en sit dit ook in die sak. Hy bekyk die flappe, trimmers, hoogte- en rigtingroere, toets hulle met sy hand, hy trek die rooi roerstopper uit.


    Wanneer hy tevrede is dat alles in orde lyk, klim hy in by die agterste laaideur, trek die leer op, en knip dit vas. Hy trek al drie dele van die laaideur toe, en maak seker dit is sekuur vasgeknip. Dan loop hy na die stuurkajuit toe met die drasak. Hy maak seker hy struikel nie oor die elektriese wenas op die bagasieruimte se dek nie, en bêre die drasak in die kassie net agter die stuurkajuit, onder die byl en brandblusser, teen die afskorting.


    Hy wil nou reeds begin met sy voorvlug-oorsiglys. Sodat hy reg kan wees, sou Igen bel en sê die lorries is vroeg.


    As hy niks hoor nie, styg hy om 06:20 op.


    * * *


    05:25


    Themba Jola hou in die donker by die Calvinia-vliegveld se geslote hek stil met die film-polisiebakkie.


    Hy trek sy selfoon nader, en bel vir Igen.


    Rousseau antwoord onmiddellik. “Jis.”


    “Ek is by die hek. Het jy geslaap gekry?”


    “Omtrent ’n uur.”


    “Ready to roll?”


    “Ek is oor ’n driekwartier daar.”


    * * *


    05:32


    Veertig kilometer voor Colesberg, Cupido slaap vas, Griessel kyk na Google Maps se skerm op Vaughn se foon.


    Die aankomstyd in die Kaap is 14:26.


    Daar gaan nie genoeg tyd wees om huis toe te gaan, sy wittebrood-tas te pak, te stort en Zorgvliet toe te ry nie.


    Hy sal vir Carla bel, hier teen sewe-uur. En hoor of sy kan help.


    Hy verander die bestemming na Zorgvliet. Hulle sal direk soontoe moet ry. Daar sal definitief plek wees om te stort en aan te trek.


    * * *


    05:39


    Chrissie sit met die kitskoffie in haar hande, op die gemakstoel langs haar bed.


    Sy dink aan Katse en Sebini. In die somerhitte van Poggio Nativo.


    Het Luca hulle versorg? Sal hulle weer van voor af wild wees wanneer sy terug is?


    Sy wens sy kan nou vir Luca bel. Net om sy stem te hoor.


    Sy wens sy kan vir Igen bel, en vir hom sê wat die waarheid is.


    Sy het ja gesê vir hierdie ding omdat hy gevra het.


    Dis die enigste rede.

    07:02


    In die lug bokant Ceres sien Jericho Yon die oosterkim verkleur.


    Hy trek die twee versnellerhefbome terug. Die gedreun van die Basler se turbine-enjins daal met ’n oktaaf.


    Sy hoogtemeter begin afwaarts beweeg. Hy kontak vir die laaste keer Kaapstad se lugbeheer, dan skakel hy die Basler se kekkelkas af.


    Hy kyk na die satellietfoon.


    Nog niks.


    * * *


    07:07


    Van agter die hek sien Tau Berger die eerste trok verbykom. Hy lees die registrasienommer, hy kyk na die swart Toyota-bakkie ’n honderd meter agter die vragmotor. Hy registreer die presiese tyd.


    Dan kyk hy na die foto’s wat Igen aangestuur het, van die trokke by Potchefstroom en Kimberley.


    Dis dieselfde trok, dieselfde registrasie.


    Hy bel vir Igen.


    * * *


    07:10


    Jericho Yon is op die finale aanloop vir die landingstrook by Skoorsteenberg. Hy sien die satellietfoon se skerm verlig, hy kan dit nie hoor lui met die oorfone op sy kop nie.


    Hy pluk die kopstuk af, antwoord, druk die foon teen sy oor, sy oë op die instrumente.


    Die lawaai van die motore is te veel, hy kan nie hoor wat Igen sê nie.


    Maar hy weet dit is om te sê die lorries is in Williston.


    Hy skree: “Ek is op final approach, ek bel jou oor tien.”


    * * *


    07:12


    Carla bel. “Waar is julle, Pa?”


    “Net anderkant Richmond.”


    “Gaan julle betyds wees?”


    “Definitief, maar …”


    “Niks maar’s nie, Pa. Niks.”


    “Carla, ek sal nie eers kan huis toe nie. Sal jy my honeymoon-tas kan gaan pak. Groot asseblief?”


    “Was dit nie op Pa se lys nie?”


    “Ja. Ek is jammer. O, en my trouskoene ook, asseblief. Daar’s ’n sleutel in ’n kodekassie by die agterdeur.”


    * * *


    07:43


    “Die laaste een is nou verby,” sê Tau vir Igen oor die foon. “Hulle is omtrent vyftien minute uit mekaar.”


    “Great. Nog steeds rooi, rooi, blou?”


    “Roger. Maar die laaste een – die shotguns is op hulle gat. Dit gaan tight wees.”


    Igen hoor die stres in Tau se stem. Daarom probeer hy sy eie stem rustig hou. “Ek het verwag dat hulle deur ’n dorp naby aan die trokke sal wees. En tight is okay as ons net met een trok en shotgun-bakkie werk. Kon jy sien hoeveel in die trok is?”


    “Net die twee voor wat ek kon sien. Die bakkie se vensters is getint, ek dink dis vier.”


    “Okay. Ons hou by die plan.”


    “Roger. Ons ry oor vyftien.”


    Hy lui af om vir Chrissie te gaan roep.


    * * *


    07:45


    Op die satellietfoon sê Igen: “Ek neem aan die strip was nie te nat nie?”


    “Strip is fine,” sê Jericho Yon.


    “Alles stil?”


    “Soos die graf.”


    “Great. Die laaste trok se ETA is ballpark nege-vyftien.”


    “Roger. Ek is wiele op die tarmac teen nege-tien.”


    “Dit behoort hulle aandag af te trek. ’n Dak op die vliegveld.”


    “Basler,” sê Jer.

    07:58


    Themba parkeer die tweede vurkhyser ook agter die klein wit gebou van die vliegveld buite Calvinia.


    Igen sleep die staal-afrybaan wat hulle gebruik het om die vurkhysers van die skaaplorrie af te kry, tot langs die huisie. Hy loop terug na die lorrie toe om Chrissie se AK te gaan haal, en Tau en Themba s’n in die polisiebakkie te sit.


    Themba draf verby hom. “Wardrobe call,” sê hy, en gaan haal die polisie-uniform, sodat hy dit agter die huisie kan aantrek.


    Igen sien Themba is ontspanne. Los van lit. Soos hy nog altyd was voor ’n Op.


    * * *


    08:20


    Op die suidelike punt van die landingstrook by Skoorsteenberg begin Jericho Yon met sy oorsiglys voor hy die Basler se motore weer aan die gang wil kry.


    Hy kyk na die hemele. Die weer lyk goed.


    * * *


    08:23


    Agterop die BMW-motorfiets trek Chrissie haar bandana reg om die ysige wind uit haar nek en valhelm te hou. Hulle is halfpad Calvinia toe, Tau ry teen honderd-en-veertig. Die pad is stil.


    Tau vat met sy linkerhand aan haar knie. Hy wys na die pad vorentoe. Dis die swart Toyota-dubbelkajuit. En tweehonderd meter voor hom die agterste vragmotor, met ’n blou skeepshouer op.


    Haar hart klop vinniger.


    Hulle haal die bakkie in. Gaan verby.


    Sy probeer kyk sonder om te ooglopend daaroor te wees.


    Sy sien vier mans agter die getinte glas. Die een lê met sy kop teen die venster. Dit lyk of hy slaap.


    Hulle ry tot reg agter die vragmotor. Daar is ’n dik ketting en slot aan die skeepshouer se deur agter.


    Tau versnel, hulle gaan by die vragmotor verby. Die kajuit is te hoog dat sy enigiets meer as die bestuurder kan sien. ’n Harde gesig met ’n vol baard.


    * * *


    08:33


    Honderd meter van die Calvinia-vliegveld se hek, teen die skuinste van die skouer langs die pad, sit Themba Jola in die bakkie. Die neus kyk wes, hy kan die skaaplorrie sien, wat voor die hek staan. Maar Themba hou die truspieël dop.


    Hy sien die vragmotor aankom, ’n rooi skeepshouer sigbaar agter die perd. Hy bel vir Igen.


    “Eerste een is hier.”


    “Jip. Sien hom. Mooi op tyd.”


    * * *


    08:52


    Tau trek in by die Caltex-diensstasie in Calvinia. Chrissie klim af.


    Tau druk die motorfiets se staander uit, klim af, verwyder sy valhelm.


    “Dis Ishan Babbar,” sê hy. “Fokken Babbar, in die shotgun-bakkie.” Hy haal sy selfoon uit om vir Igen te bel. “Hoe’s jou hande?” vra hy vir Chrissie.


    “Koud,” sê sy.


    “Toilette toe. Kry hulle onder warm water … Shit.”


    “Wat?”


    Hy beduie met sy kop, hy kyk straat op.


    Sy volg die blik.


    Die tweede vragmotor met die rooi skeepshouer op staan afgetrek langs die hoofstraat, die dubbelkajuit-Toyota net agter hom.


    Tau bel vir Igen.


    * * *


    09:02


    Tau sien twee van die filistyne oor die hoofstraat draf, na die dubbelkajuit-Toyota toe. Swart uniforms, koeëlvaste baadjies, pistole op die heupe. Met inkopiesakke in hul hande.


    Hulle beduie iets vir die vragmotor, en spring in die bakkie.


    Die twee voertuie begin beweeg.


    Hy bel vir Igen, sy stem swaar aan die spanning. “Fokken filistyne het vleis gekoop. Jissis. Vleis. Nommer twee ry nou. Gaan baie tight wees.”


    “Okay. Hou net by die plan.”


    “Roger.”


    Chrissie kom terug van die toilette af.


    “Warm water gehelp?” vra Tau.


    Sy knik. “Baie.”


    Tau knip die pannier aan die regterkant oop, haal die sticky uit, knip die boks weer toe. “Helmet op, handskoene af,” sê hy. “Laaste lorrie gaan oor vyf hier wees.”


    Hy wag tot sy die valhelm op het.


    Hy gee vir haar die magneetbom.


    Dit voel vir haar meteens onmoontlik swaar.

    09:06


    Jericho Yon en die Basler is op finale aanloop, vanuit die ooste.


    Hy sien die smal, geteerde aanloopbaan, eenduisend-tweehonderd-en-vyftig meter lank. En feitlik presies belyn daarmee, die grysswart lint van die R27 wat wes-suidwes uit die dorp uit strek. Die vaal strepies van Calvinia se gholfbaan-skoonvelde regs daarvan. Die R355 wat presies een komma sewe-drie kilometer voor die vliegveld se hek na links afdraai, en wegstrek na die Tankwa-horison.


    Hy sien die spikkel van Igen se skaaplorrie.


    Hy sien ’n trok met ’n rooi skeepshouer wat nou verby die gholfbaan ry.


    Dis hopelik goudtrok nommer twee.


    * * *


    09:07


    Die laaste goudtrok, die een met die blou skeepshouer, kom verby Calvinia Caltex.


    Tau wag vir die bakkie om ook verby te kom, kry die BMW-motorfiets aan die gang.


    Chrissie sit agter hom, met die magneetbom op haar skoot.


    Tau kyk om na haar. Sy oë is wild. “Net soos ons geoefen het,” sê hy. “Klap my hard as jy hom aanhet.”


    “Okay.”


    “Hard. Of ons is gone.”


    Haar hart begin hamer.


    * * *


    09:09


    Die tweede trok kom verby Themba, dan verby Igen en die vliegveld se hek.


    Igen hoor die Basler. Hy kyk by die skaaplorrie se venster uit. Hy sien die vliegtuig inkom, net ’n kilometer weg.


    Alles op skedule.


    Hy skakel die lorrie se dieselenjin aan.


    Hy voel die adrenalien begin werk.


    * * *


    09:11


    Igen kyk hoe Jericho Yon die Basler omdraai, onder by die westelike punt van die aanloopbaan, en begin terug taxi na die oostelike punt.


    Hy trek die AK-47 nader, druk die veiligheidsknip af. Haal die geweer oor. Sit dit só neer dat dit nie die uithaal en operasie van die RPG-30 “Kryuk”-missielwerper sal belemmer nie.


    Die RPG is ’n laaste uitweg. Hy hoop dit sal nie nodig wees nie.


    Hy draai sy venster oop.


    Die windjie is koud.


    Hy hoop Chrissie se hande is warm.


    * * *


    09:13


    Naby Drie Susters praat Griessel en Cupido oor Basie Small. Oor sy gedrag tydens Le-Lanie Leibrandt se dood. Hoe dit, soos altyd, ’n rigtingwyser was na vorige, oneerlike gedrag.


    En dan, net voor die N12 by die N1 aansluit, moet Griessel stilhou agter ’n lang ry stilstaande voertuie.


    “Jirre, partner, ek hoop dis ’n stop ’n go,” sê Cupido, en klim uit.


    Griessel volg hom na buite, om sy bene te rek en sy bloedsomloop aan die gang te kry.


    Hulle probeer sien wat voor aangaan.


    “Blue lights,” sê Cupido. “Lyk na ’n ongeluk.”


    Hy maak die Suzuki se deur oop. “Kom, Benna, ons gaan flash ons kaarte, we don’t have any time to spare.”


    * * *


    09:16


    Chrissie sien die groot groen bord van die Ceres-afdraai, vyfhonderd meter weg.


    Sy voel hoe Tau die motorfiets laat versnel.


    Sy kyk af na die ploftoestel op haar skoot. Sy vat die handvatsel stewig in haar linkerhand vas. Sy maak seker die tou met die groot ring gaan nie vashaak nie.


    Haar hartklop is te hoog, haal asem, haal asem.


    Tweehonderd meter van die afdraai, tien meter van die swart bakkie af.


    Sy sien die rukking van haar koue hand, sy gaan dit opfok, haar kop skree vir haar, jy het hierdie ding geoefen, haal asem, haal asem.


    Honderd meter.


    Tau ry nog vinniger.


    Vir ’n oomblik dink Chrissie sy tydsberekening is uit, hy is te vroeg, te haastig, hy steek die bakkie verby, die afdraai daar, hy’s teen die regterkant van die Toyota, sy lig die sticky, leun oor, laat dit teen die metaal vasplak, vat die ring, vat mis, vat weer, pluk dit met al haar mag. Die tou kom los, sy slaan vir Tau met al haar krag op die skouer. Hy trek die versneller oop.


    Die bestuurder ruk die bakkie na regs, die neus tref die BMW se dratas links.


    Sy weet Tau gaan beheer verloor, die fiets waggel. Sy vergeet om af te buk.


    Boem.


    Die skokgolf oor haar rug.


    Die motorfiets is buite beheer.

    Igen sien die ertstrok van Calvinia se kant af aankom, net driehonderd meter voor die laaste goudtrok met die blou skeepshouer en hy weet hy sal hierdie tydsberekening moet regkry.


    Hy druk die skaaplorrie in rat, hy jaag die enjin se revolusies op, moenie die koppelaar te vinnig los nie, moenie die ding laat vrek nie, moenie kyk of Chrissie-hulle die shotguns uithaal nie, fokus net op die ertstrok.


    Die ertstrok is hier by hom. Hy trap die versneller, los die koppelaar, die skaaplorrie ruk vorentoe, die ertstrok blaas skerp op sy toeter, die bestuurder swaai sy hand, dan is hy verby. Igen trek die skaaplorrie oor die pad.


    Die goudtrok kom.


    Hy sien vir Themba, in blou uniform, uit die polisiebakkie klim.


    Themba gaan staan langs die pad. Hy lig sy arm vir die goudtrok, met ’n gebaar wat sê, stadig.


    Igen trek die RPG-30-werper nader. Steek dit by die venster uit.


    Hy sien eers die ontploffing, rook en vlamme, die ploftoestel teen die swart bakkie. Dan spoel die klank van die dowwe knal verby hom. Agter die goudtrok sien hy die BMW-motorfiets, buite beheer, waggelend, hulle gaan val, fok, hulle gaan val.


    Die goudtrok verby Themba, Themba hardloop om twee AK’s uit sy polisiekar uit te haal.


    Die goudtrok rem. Igen rig die RPG op die kajuit.


    * * *


    Tau baklei met die motorfiets, die stuurstang ruk in sy hande. Hy skop die rem, hy moes die ABS afgeskakel het. Hy kry die fiets eindelik onder beheer, hulle hou stil net verby Themba.


    “Af, af, af,” skree Tau vir Chrissie.


    Sy spring af, ruk haar valhelm af, trek haar baadjie uit. Gooi dit neer. Trek die pistool agter haar rug uit. Haal dit oor.


    Tau laat die fiets omval, handskoene af, sy eie helm af, hy gryp ’n AK by Themba, hulle hardloop vorentoe, in die rigting van die goudtrok. Tau na die regterkant, Themba na die linkerkant.


    Chrissie kyk links. Daar is die klein wit geboutjie. Sy begin hardloop.


    ’n Man maak die passasiersdeur van die goudtrok se perd oop. Rig ’n outomatiese wapen op Igen in die skaaplorrie.


    Themba skiet hom van agter af. Hy val.


    Chrissie hou aan met hardloop.


    Tau skiet aan die ander kant van die goudtrok, kort sarsies. Een, twee, drie.


    Sy is kort agter Themba wanneer hy by die oop passasiersdeur van die goudtrok kom, en skiet.


    Sy sien vir Igen agter die RPG in die skaaplorrie, reg om te skiet. As hy nie anders kan nie.


    Sy is langs die goudtrok, sy hardloop links, na die vliegveld se hek toe.


    Nog skote agter haar.


    Dan hoor sy Themba skree: “Clear!”


    Sy kyk nie om nie, sy hardloop na die huisie toe. Om die hoek. Die Basler is vierhonderd meter oos van haar, op die punt van die aanloopbaan, die motore aan. Die vurkhysers staan reg. Die een met die AK in is hare. Sy druk die pistool agter haar rug in. Sy spring in, gaan sit agter die vurkhyser se stuur. Sit die AK se band oor haar skouer, die geweer agter haar rug. Haar asem jaag. Sy skakel die voertuig aan, ontkoppel die handrem links onder die stuurwiel, sit dit in rat, ry om die hoek, na die pad toe.


    Tau kom van voor af. Hy hardloop verby haar, om die tweede vurkhyser te gaan haal. Kyk nie na haar nie. Sy sien ’n afwesigheid in sy uitdrukking, asof hy nie daar is nie.


    Sy sien die mense wat in die trok was, hulle lê in plasse bloed. Igen is by die agterkant van die skeepshouer met ’n hoekslyper, Themba is byna by sy polisievoertuig, hy moet dit oor die pad trek. Anderkant lê die swart Toyota-dubbelkajuit, ’n rokende wrak.


    Here, dink sy, dit gaan werk. Dit gaan werk.


    Sy hou stil by die skeepshouer se deure. Igen het die ketting losgesny, die hoë kerm van die hoekslyper skielik stil.


    Hy sê: “Een van hulle was op die foon. Ons het nie baie tyd nie.”


    Hy spring op, tot binne in die skeepshouer.


    * * *


    Griessel ry in die regterbaan, verby die lang tou karre, tot net anderkant die N12-aansluiting, waar ’n verontwaardigde verkeersman hulle voorkeer.


    Cupido klim uit, sy eieningskaart gereed. “Brother, ons is SAPS, ons sal moet verby, very urgent case in Cape Town.”


    “Daai gaan jou niks help nie,” sê die verkeersman. “Die pad is toe.”


    “Vir wat?”


    “Very high risk of fire and explosions. Petrol tanker en ’n gas tanker het mekaar geslaan daar by die Three Sisters Ultra City se entrance. One spark, en dis doomsday.”


    “Wat is my alternative?”


    “Grondpad, meneer. Jou beste bet is, vat die N12, Victoria-Wes toe, dan tien kilo’s uit, vat jy Wagenaarskraal links. Twintig kilo’s, gooi jy weer ’n links. Veertien kilo’s, jou laaste links, dan kom jy weer N1 toe.”


    “Okay, cool, dankie.”


    Die verkeersman kyk skepties na die Suzuki. “Ja, take it easy met daai dingetjie, Karoo-grondpad is nie vir sissies nie.”

    09:36


    Chrissie se laaste vrag gelaai, sy staan in die Basler se laairuim en kyk hoe Jericho Yon die wenas se haak van die derde goudpalet afhaak. Sy neem die haak by hom, trek dit af na die laaideur toe.


    Sy kyk deur die vierkantige venster aan die stuurboordkant. Sy sien Tau in die vurkhyser met die laaste krat aankom. Themba en Igen hang aan die agterkant van die hyser, AK’s oor die skouer.


    En dan, ver agter hulle, sien sy ’n beweging.


    Vierhonderd meter anderkant die skaaplorrie. ’n Swart Toyota-dubbelkajuit wat deur die grensdraad tussen die vliegveld en die R27 bars. Dit bokspring oor die veld, op pad na die Basler toe.


    Sy skree vir Jericho bo die geraas van die motore, gryp haar AK, hardloop na die laaideur en spring uit.


    Sy hardloop om die stert van die vliegtuig, beduie vir Igen: Kyk.


    Hy kyk om, skree iets. Spring van die vurkhyser af.


    Themba doen dieselfde.


    Igen en Themba sak elkeen op een knie, die AK’s gereed. Tau kom verby met die laaste goudpalet, om die stert, na die laairuim se deur toe. Chrissie gaan kniel langs Igen, haal die AK oor, rig dit op die Toyota.


    “Chrissie, nee,” skree Igen. “Klim in.”


    Sy sit. Themba vuur ’n sarsie. Igen skiet enkelskote. Sy mik. Sy skiet.


    Die bakkie hou aan met kom. Sy skiet. Sy weet sy tref die bakkie, maar dit hou aan met kom.


    Sy besef wat hulle wil doen. Hulle wil die aanloopbaan blokkeer.


    Themba se magasyn is leeg. Hy pluk dit uit, gly ’n nuwe een in. Sy en Igen hou aan met die enkelskote. Die bakkie kom.


    Igen skree weer iets.


    Die bakkie is op die aanloopbaan, skaars driehonderd meter weg. Dit hou stil. Deure gaan oop. Hulle begin terugskiet.


    Igen gryp haar aan die skouer. “Kom.”


    Hulle hardloop. Themba val. Staan op. Bloed aan sy rug, hoog, net onder die regterskouer.


    Om die stert. Lood klap teen die vliegtuig. Igen stoot haar eerste in, dan klim hy in, gee sy hand vir die strompelende Themba. Trek hom op.


    Tau is by die wenas, die vierde goudkrat is net-net in. Jericho Yon is in die stuurkajuit. Igen begin die drie flappe van die laaideur toetrek. Themba sak inmekaar, sy hand teen sy skouer. Bloed vloei deur sy vingers, skok in sy oë.


    * * *


    Jericho Yon het nie tyd om homself vas te gordel nie. Hy sien die bakkie, driehonderd meter voor die vliegtuig, in die middel van die aanloopbaan. Sien die snoetflitse van die wapens waarmee hulle skiet.


    Hy doen die berekeninge in sy kop. Die Basler het ’n aanloopbaan van negehonderd-en-vyftien meter nodig om te kan opstyg.


    Calvinia se aanloopbaan is eenduisend tweehonderd-en-vyftig meter lank.


    Hy sal moet óm die bakkie.


    Hy weet nie of dit gaan werk nie. Hulle het meer as vier ton aan boord. Byna vol brandstoftenks.


    Hy trek die motore oop.


    Koeëls klap deur die voorruit, teen die onderstel, teen die vlerk. Hy koes instinktief agter die instrumentpaneel in.


    * * *


    Chrissie pluk haar bandana van haar nek af, gaan sit by Themba. Sy hoor die diep dreun van die motore, sy voel die Basler vorentoe ruk. Themba rol agteruit.


    Sy soek na ’n plek om die bandana te druk om die bloeding te stop. Igen is by haar, groot knipmes in die hand. Hy knip dit behendig oop, sny die gespes van Themba se koeëlvaste baadjie af.


    Die Basler skud oor die veld, dit beur vorentoe.


    Chrissie sien die wond. Die skoot is net onder die skouerboog van die koeëlvaste baadjie in. Daar is te veel bloed.


    Themba se oë is toe.


    Igen gryp haar bandana, druk dit teen die inskietwond, vat haar hand, hou dit op die bandana. Hy sit op sy knieë, pluk sy eie baadjie af, dan sy T-hemp.


    Meteens, die oppervlak onder die vliegtuig ongelyk, hulle skud.


    Die Basler swenk, regs, links. Igen verloor sy balans, val oor Chrissie. Kom orent. Terug by Themba, hy druk die T-hemp teen die wond, hy skree: “Themba, Themba,” die motore oorverdowend, die snelheid neem toe, ’n venster hier reg langs haar aan die bakboordkant versplinter, sy sien die Karoo buite verbyflits, vinniger en vinniger.


    Hulle kom nie in die lug nie.


    “Themba!” skree Igen, sy gesig vertrek.


    En dan is hulle in die lug.

    09:47


    Honderd meter bo die grond. Jericho Yon begin draai na die noorde, druk die hefboom om die wiele op te trek dat hy so vinnig moontlik hoogte kan kry.


    Hy hoor die elektriese motor wat die hidrouliese stelsel aan die gang kry, hy voel die vibrasie van die stelsel aan die werk. Hy wag vir die ligte stamp, wanneer die onderstel ten volle in die vlerk teruggevou is, die versnelling wanneer dit gebeur.


    Dit kom nie. Die rooi liggie wat wys dat die onderstel veilig in die vlerke opgetrek is, kom nie aan nie.


    Die elektriese motor bly loop.


    Dis wanneer hy die eerste keer vermoed daar is skade aan die Basler.


    * * *


    Igen en Chrissie se hande op Themba se wond.


    Sy mond by haar oor, hy skree: “Vra vir Jer of daar ’n mediese kit in die Dak is.”


    Dis die eerste keer dat sy stres in Igen Rousseau se stem hoor. Sy probeer opstaan, die vliegtuig draai, die G-krag sterk. Sy reik na die goudpalet langs haar vir balans, wag dat die Basler stabiliseer.


    Die draai eindig. Sy wil opstaan.


    Sy voel iets skuur laag teen haar rug. Sy kyk om. Tau Berger het haar pistool gegryp, hy slaan haar daarmee, teen haar kop.


    Chrissie steier, voel die pyn bo haar oor. Sy val terug, keer met haar hande. Sy sien Igen, knielend by Themba, wat verbaas opkyk na Tau.


    Chrissie, op haar rug op die dek, gedisoriënteer. Verstom.


    Sy sien die pistool in Tau se hand wat ruk. Sy hoor die skoot. Sy sien Igen wat agteroor val.


    Tau skiet weer. Vir Igen.


    Dan vir Themba.


    Hy kyk na haar. Daar is waansin op sy gesig.


    Sy wag dat hy haar ook moet skiet.


    Hy druk haar pistool in sy motorfietsrybroek se rug in. Sy hand strek na ’n skede aan sy gordel. Hy trek ’n lang mes uit. “Nou naai ek vir jou, bitch.”


    Dan kom hy vir haar.


    * * *


    Yon is besig om die elektriese motor se uitskakelaar uit te prop, sodat die motor nie oorverhit en die Basler aan die brand steek nie, sy regterhand op die stuurstok, sy voete op die roerpedale, sy oë op die instrumente, wanneer hy die eerste skoot hoor. Hy los die pomp, kyk om.


    Hy sien Tau met sy rug na hom toe, onder, naby die deur. Arm uitgestrek.


    Dis Tau wat skiet. Weer. En weer.


    Jissis.


    Hy sien Tau druk die pistool agter by sy rug in. Yon kom half orent uit die sitplek om te kyk.


    Chrissie, op die dek, Tau beweeg na haar toe.


    Jericho doen die enigste ding wat hy onder die omstandighede kan doen. Hy gly terug in die sitplek, trap die regter-roerpedaal, en draai die stuurstok na regs.


    * * *


    Chrissie voel die vliegtuig se vloer beweeg, sy sien Tau Berger val na regs.


    Sy soek na haar AK, sien dit heel agter, glyend oor die vloer. Te ver.


    Igen se groot knipmes. Die naaste wapen. Sy reik daarna. Wil orent kom.


    Tau het sy balans herwin, hy tree na haar toe.


    Die vliegtuig draai skerp na bakboord.


    Tau val teen die goudpalet. Hy vloek, struikel oor Igen se liggaam. Hy val.


    Chrissie rol saam met die Basler se beweging, druk teen die wand, kom orent.


    Tau wil opstaan.


    Sy spring vorentoe en stamp die mes deur sy keel.


    * * *


    10:09


    Chrissie skuif in die stoel langs Yon in. Hy sê iets. Sy kan nie hoor nie.


    Hy haal die kopstuk van die bakboord-stuurstok af en gee dit vir haar aan.


    Sy sit net daarmee. Haar hande bebloed.


    Hy wag.


    Eindelik skraap sy die energie bymekaar. Sy sit dit op.


    “Igen?” vra Yon.


    Sy skud net haar kop.


    “Themba ook?”


    Sy knik.


    “Jirre,” sê hy.


    Na ’n lang stilte sê hy vir haar: “Ons gaan dit nie maak nie. Ons het ’n fuel leak. En die landing gear se drag … En as ons hoër vlieg vir fuel efficiency, gaan die radar ons kry.”


    Sy staar net by die venster uit.

    10:16


    Emilia Streicher hoor haar voordeurklokkie lui. Sy gaan maak oop. Dis een van die vrouespeurders wat buite in die motor gesit het.


    “Mevrou, jy mag lughawe toe vertrek.”


    Verligting. “Ek mag vlieg?”


    “Nee, ons wag nog vir daardie antwoord. Maar die Direkteur het laat weet jy mag solank gaan inboek. Anders gaan jy die vlug heeltemal mis.”


    “Dankie.”


    “En jy kan maar jou selfone aansit.”


    Sy maak die deur toe, loop na haar handsak toe. Sy skakel die selfone aan.


    Sy wag tot al twee ontvangs het.


    Daar is geen Telegram-boodskap van Tau af nie.


    Elf minute later ry sy lughawe toe.


    * * *


    10:58


    In Beaufort-Wes sê Google Maps vir Vaughn Cupido hulle gaan eers tien oor vier by Zorgvliet aankom.


    “Benna, nou moet jy vashou, want Uncle V gaan jaag. Let’s see what this Suzie can do.”


    Hulle vind gou uit die Suzuki Swift se topsnelheid is net duskant die honderd-en-sestig kilometer per uur. Op die afdraandes.


    Google se geskatte tyd van aankoms verander stelselmatig. Tot dit gaan staan op 15:32.


    “Kan jy shower, shave en aantrek in ’n halfuur, Benna?”


    “Die cute haartjies vat ’n bietjie meer tyd,” sê Griessel.


    * * *


    12:07


    Mbali Kaleni bel vir Griessel. Daar is hernude ywer in haar stem, ondanks die lang nag.


    “The ship, Bennie. We think we’ve found it. A Russian cargo vessel called the Lady R docked at the naval base in Simon’s Town early this morning. We were looking in the wrong place – ships en route to Cape Town harbour. The problem is, we’re trying to get more information, but the Department of Defence is stonewalling us. Which sort of confirms our suspicions that this is the right ship. The fact is, Streicher’s story is still holding up. We’ve allowed her to travel to the airport, but we can still prohibit her from boarding.”


    “Okay,” sê Griessel. Sy kop werk. Hy sê: “Colonel, there is only one road into Simon’s Town. If we can do a road block …”


    “We’re working on that. But we have to be careful about who we ask to do it.”


    Griessel dink aan sy oudkollegas by die Valke se eenheid teen Ernstige en Geweldsmisdade. “Call Frankie Fillander, colonel. You know you can trust him and the gang.”


    Sy oorweeg dit vir ’n oomblik. “Yes. That is a great idea.”


    Griessel sien die padpredikant langs die N1 wat aankondig: Laingsburg 20 km.


    * * *


    12:25


    Kapteins Frank Fillander en Vusumuzi Ndabeni is in die Valke se wit BMW X1, die sirene wat loei, die blou lig teen die voorste ruit, op die R300, op pad Simonstad toe.


    Mooiwillem Liebenberg ry met sy eie motor van sy huis af in Edgemead. Hy is op die foon, besig met die stasiekommissaris van Vishoek, om vir uniform-mannekrag vir die padblokkade te vra.


    * * *


    12:29


    ’n Scania-vragmotor met ’n oranje skeepshouer op die laairuim draai in by Simonstad-Vlootbasis se ingang oorkant Clarks Steps.


    In die kajuit is die bestuurder en vier gewapende lede van die Suid-Afrikaanse Lugmag.


    In die skeepshouer agter is ’n Gripen-vegvliegtuig, versigtig uitmekaar gehaal en verpak.


    Die hekwag trek die hek oop.


    * * *


    12:32


    Cupido agter die stuur, hulle jaag uit by die Shell Ultra City in Laingsburg met ’n vol tenk petrol, toe Mbali Kaleni weer bel.


    Sy praat teen ’n tempo en met ’n opgewondenheid wat hy nog nooit by haar gehoor het nie: “There was a heist on a container truck, this morning at around nine o’clock, outside Calvinia. The police found thousands of dollars in the container. But the clincher is the fact that one of the bodies in what is assumed to be a support vehicle, was that of mister Ishan Babbar.”


    Griessel wil “fok” sê, maar hy keer homself net betyds. “Wow,” sê hy.


    “The perpetrators apparently fled the scene from the airfield nearby in an aircraft. We are now trying to trace it. And I’ve let captain Fillander know we are looking at container trucks entering Simon’s Town. Oh, and one other thing: We’ve decided that Emilia Streicher can get on her flight. We believe she spoke the truth as she saw it.”

    12:33


    Emilia Streicher bied haar paspoort en instapkaart aan in die internasionale vertreksaal by OR Tambo.


    Sy hou haar asem op.


    Die man kyk na haar, skandeer die paspoort. Wag ’n oomblik. Dan stempel hy die paspoort, gee dit vir haar en sê: “Safe travels.”


    Die verligting is ’n golf deur haar.


    “You may go,” sê die man. “Next.”


    Emilia sleep die tassie, die paspoort in haar hand, tot anderkant die paspoortpunt.


    En dan gaan staan sy. Haal die selfone uit. Kyk daarna.


    Geen boodskap van Tau nie. Moet sy bly?


    En dan besluit sy, en sy stap aan, na haar vliegtuig se hek toe.


    * * *


    13:48


    Net anderkant die Scarborough-afdraai, in Simonstad se hoofstraat, staan kapteins Frankie Fillander, Vuzi Ndabeni en Mooiwillem Liebenberg, elkeen met ’n Vektor LM5 semi-automatiese aanvalsgeweer in hul hande. By hulle is sewe SAPD-lede in blou uniforms van die Vishoek-stasie.


    Hulle sien die vragmotor met die rooi skeepshouer aankom.


    Fillander hou sy hand in die lug en wys vir die trok om te stop.


    * * *


    14:03


    By Touwsrivier verby teen ’n honderd-en-vyftig kilometer per uur, Griessel speel vir Cupido “Bad, Bad Boy” van Nazareth teen volle volume, Cupido wat sê, “Ek love dit, ek love dit, pappie, dis my song dié,” en dan hou die musiek op wanneer Mbali ’n laaste keer bel, haar stem oor die Swift se klankstelsel.


    “Captain Fillander and the team got one truck at Simon’s Town. Gold and dollars, we think the value is in the billions. But they might have warned the other truck, it is still missing.”


    “Yes, baby,” sê Cupido en pomp sy vuis.


    “That is great news, colonel,” sê Griessel.


    “Indeed. I just wanted to tell you two that you have done wonderful, wonderful work. Thank you.”


    “That’s how we roll, colonel,” sê Cupido.


    Kaleni sê: “Bennie, where is the wedding venue?”


    Waarom sal sy dít vra? “At Zorgvliet, colonel. Near Stellenbosch.”


    “Okay. I’m going to call the Stellenbosch station commissioner now. And ask him to send a vehicle to the Huguenot tunnel. So they can escort you to Zorgvliet. We don’t want you to be late.”


    * * *


    15:07


    Dis vier polisievoertuie wat vir hulle wag, net anderkant die tolhek.


    Cupido flikker sy ligte, die sersant in die voorste voertuig gee sy duime op, en beduie, hulle moet in die middel inval.


    Sirenes wat loei, blou ligte draai, die N1 maak soos die Rooi See oop voor hulle.


    “Razamanaz” begin speel oor die klankstelsel.


    Jissis, dink Bennie Griessel.


    Hy gaan loop trou.

  


  
    109


    15:41


    Sewentig kilometer suid van die grens tussen Botswana en die Caprivi-strook in Namibië, tweehonderd-en-vyftig kilometer van Jamba, hul bestemming, hou Jericho Yon die Basler op vyfduisend voet.


    “Tsodilo, ken jy Tsodilo?” vra Jericho Yon oor die kopstuk.


    Chrissie is steeds afwesig, starend na die deinserige Afrika-vlakte onder hulle.


    “Chrissie,” Yon se stem skerp. “Jy’t in die Okavango gewerk. Ken jy Tsodilo?”


    Sy kyk na hom. “Ja.”


    “Daar was ’n airstrip, ek weet nie hoe dit nou lyk nie. Dis al wat ons het. Fuel is op.”


    Sy sit net daar.


    “Chrissie!”


    “Ja?”


    “Ek het jou hulp nou nodig. Want dit gaan ’n slegte landing wees. Ons het nie undercarriage nie. Hoor jy?”


    “Ek hoor.”


    “Jy moet die palette gaan check. Die laaste een, dis nie vasgestrap nie. Jy moet dit gaan doen. Nou. Baie secure. Ek weet jy wil nie nou daar agter wees nie, maar as daai palet loskom, is ons in ons moer in. Verstaan jy?”


    “Ja.”


    “Okay. Gaan maak hom vas. Net hier agter die cabin is ’n brandblusser en ’n byl vasgemaak. Kyk, dat jy weet waar dit is. Net in case ek nie by is ná die landing nie. Hoor jy?”


    “Ek hoor.”


    “As jy terugkom, bring ’n duffel of iets saam. Iets sag, wat soos ’n kussing kan werk.”


    Sy knik.


    “Go. Nou. Asseblief.”


    Sy staan op, tot sy groot verligting.


    * * *


    15:52


    Chrissie kom terug in die stuurkajuit. Sy het Igen se duffelsak saamgesleep. Sy gaan sit, plaas die oorfone weer op haar kop.


    “Palet vas?” vra Yon.


    “Ja.”


    “Jy okay?”


    Sy knik.


    “Buckle up, asseblief,” sê Jericho Yon. “As ons ingaan vir die landing, dan hou jy daai duffel hier voor jou. Só. En jy brace. Verstaan jy?”


    Sy talm ’n oomblik. “Ja.”


    Dan begin sy haarself in die stoel vasgespe.


    Deur die dynserigheid sien Yon die heuwels van Tsodilo, die enigste kontoere in dié wye vlakte. Hy begin sy draai na bakboord. Hy wil vanuit die weste land, sodat die lae winterson agter hulle is.


    “As ek haar kan neersit, en ons is okay, sal ons moet wegkom. Daar’s ’n village, daar naby. Hulle gaan kom kyk. Ons sal moet loop. Jy sal weet waarheen?”


    “Ja.”


    “Okay.”


    Hy sien, ver aan die stuurboordkant, die strepie van die landingstrook. Dit lyk verwaarloos.


    Hy kyk deur die vluginstrumente, die enjins se toestand, die brandstof, weer en weer.


    Hy buk af om die handpomp vir die onderstel te probeer. As dit werk, as hy die wiele uit en af kan kry, verander alles.


    Hy pomp.


    Die meganisme is sonder weerstand. Dit gaan nie help nie, al die hidrouliese vloeistof is uit.


    Yon voltooi die basisbeen, draai die Basler vir die finale aanloop.


    Hy stel die flappe tot maksimum. Hy trek die motore terug, hy moet soveel lugsnelheid as moontlik afbloei, hy moet daardie spoedpunt vind net voor die Basler staak.


    “Die duffel,” sê hy.


    Sy trek die sak op asof dit onmoontlik swaar is, omhels dit voor haar, kop geboë.


    Die roesbruin landskap al hoe nader. Oor ’n geel grondpadlint. Vyfhonderd voet, driehonderd, tweehonderd, eenhonderd. “Brace,” skree hy in elk geval, hou die neus op, solank hy kan, bring dit af. Die landingstrook lyk sleg, dis te kort.


    Die onderstel swik, die Basler slaan op haar maag neer, hulle skuif, oorverdowende geluid, te vinnig, die vliegtuig draai skeef, die bakboordskroef slaan in die grond vas, die stert kom op. Hulle skuif tot oor die oostelike punt van die aanloopbaan, deur die veld, oor die voetpad wat uit die berg uit kom.


    En dan is alles stil.


    * * *


    Jericho Yon knip die meesterskakelaar en enjin-afsny af, maak die brandstoftenks toe.


    Hy los haar in die stuurkajuit, gryp die byl, hardloop na die laaideur agter, want hy wil weet of dit kan oopmaak.


    Igen en Themba en Tau lê daar.


    Yon toets die laaideur se flappe. Hulle maak oop.


    Hy strompel op met die laairuim, om vir haar te gaan haal. Hy sien sy is op pad.


    “Kom,” sê hy.


    Sy kom nie. Sy gaan haal haar rugsak, en Igen s’n. Sy gooi uit wat daarin is. Dan loop sy na die naaste goudpalet toe, en begin van die goudstawe in die rugsakke pak.


    “Jy gaan help dra,” sê sy.

    16:11


    Bennie Griessel, in sy troupak, staan voor Alexa. Hy kyk na haar. Sy lyk vir hom onmeetlik mooi.


    Hy kyk af na die vel papier in sy hand.


    Hy lees:


    Alexa


    Ek, Bennie Griessel, het jou so oneindig lief.


    Wees my lewensmaat vir altyd, ek vra, asseblief.


    Ek neem vir jou, Alexa, vandag hier as my vrou,


    en belowe jou my toewyding, respek en my trou.


    Jy’s my glasie vol van sonlig, my soete kelkie klein,


    ek sal by jou staan, deur die vreugde én die pyn.


    Ek gee vir jou my hart, ek gee jou hierdie ring


    om saam met jou, van nou af, die Soetwater-lied te sing.

  


  
    Erkennings


    Om die wêreld van Leo na te vors, te skep en eindelik as boek te produseer, was ’n proses waarin ek die groot voorreg gehad het om te kan steun op die raad, ondersteuning, ruimhartigheid, kennis, tyd, insig, geduld, verbeelding, vriendskap en liefde van ’n klomp uitsonderlike mense. Die foute, leemtes, en vele digterlike vryhede in hierdie boek is net myne. Die res is danksy hul onbaatsugtigheid. Baie, baie dankie aan:


    My vrou Marianne vir haar oneindige geduld, begrip, liefde, versorging en ondersteuning.


    My agent Isobel Dixon en redakteur Etienne Bloemhof. Dit is nou al amper dertig jaar dat ek die eer het om met dié twee geniale mense te kan saamwerk.


    Eben Pienaar, reklamebestuurder van NB-Uitgewers, vir al die harde werk nadat die boek eindelik die lig sien. Dit bly ’n plesier om saam met hom te werk.


    Die hele span by NB-Uitgewers, Hester Carstens vir haar skerp oë, en die proeflesers Brenda Barrow, Cobus Nothnagel en Marette Vorster. Ook Mike Cruywagen en Nudge Studio vir die omslagontwerp en Susan Bloemhof vir die uitleg.


    Niemand het ’n groter invloed op Leo gehad as my ensiklopedies slim buurman dr. Johan Steytler nie. Dankie vir die lugvaartnavorsing, die Pilatus PC-12, en die Cessna 210-vlugte na Doringbaai, Skoorsteenberg en Calvinia, die stories en die mediese inligting. Ek belowe om die brandrissies vir minstens ’n jaar uit die kos te hou, Steytie.


    Coenie de Villiers vir Diana Krall, en David Kramer vir Sonny Terry en Brownie McGhee.


    Anna-Maree Uys van Sew Elegant, vir Bennie se troupak.


    Joan Felix van Stellenbosch Munisipaliteit se Gemeenskaps- en Beskermingsdienste.


    Sindisiwe Seboka van die Nasionale Vervolgingsgesag.


    Angus McGregor, dankie vir jou aandeel in Bennie se versorging. Jy weet wat ek bedoel.


    Stefano en Lida Masini, vir die Italiaans.


    George Supra, vir hulp met die groot soektog na Recces wat dalk by die 2011-sending betrokke was.


    Hannes Vorster, vir Arabella se sestiende, Angola se vrugtetrokke en die benutting van sy verstommende lys kontakte om seker te maak die goudlorries ry nie te vinnig nie.


    Mart-Marie Serfontein en Albert Marais, vir die regsadvies.


    Marette en Bekker Vorster, wat al die jongmense in die boek se taal opgekikker het.


    Dankie ook aan Max du Preez, Cliff Lotter, dr. Erwin Coetzee en Helen Turnbull van die Cape Leopard Trust.


    Laura Seegers en al my ander vertalers, buitelandse redakteurs en uitgewers, wat elkeen op hul eie manier ’n bydrae tot my boeke lewer.


    Die boekverspreiders en die personeel van elke boekwinkel wat Leo op die rak gaan sit. Sonder julle kan skrywers nie bestaan nie. Eweneens is ons brood en botter te danke aan elke boekkoper wat swaarverdiende geld betaal en nie swig voor die versoeking van digitale rowery nie.


    Dankie ook aan al die mense wie se name tussen aantekeninge, digitale notas en afgesnyde foonoproepe verlore geraak het.


    Moet asseblief nie verder lees voor jy nie klaar is met die boek nie, want die volgende paar paragrawe gaan van die kinkels en intriges verklap:


    Leo is suiwer fiksie, maar tog geïnspireer deur die boeiende gerugte oor Muammar Gaddafi se biljoene in goud en dollars wat, volgens verskeie mediaberigte, net voor sy dood in 2011 na Suid-Afrika gevlieg is.


    Teorieë oor presies wie betrokke was, en waar die fortuin vandag is, kan jy maklik gaan google. Daar is verskeie. Ondanks my beste pogings, kon ek net een mens opspoor wat beweer het dat hy daar was die dag toe die Suid-Afrikaanse vliegtuig in Tripoli geland het.


    Mnr. X het ingestem tot ’n telefoniese onderhoud, maar elke keer wanneer ek bel, was daar ontwykende verskonings. Ek weet nou nog nie of hy die ware Jakob is nie.

  


  
    


    


    Opsomming


    ’n Student se dood in die berg by Stellenbosch lyk verdag.


    ’n Oud-Recce vermoor as ’n boodskap. Aan iemand: Hou julle bekke.


    ’n Korrupte politikus se lyk in die sandkuil van Arabella se sestiende putjie. Met ’n onontsyferbare kode daarby.


    ’n Mooi veldgids, gewerf as ’n heuningwip vir die grootste dollar-rooftog in die land se geskiedenis. En staatskapers wat elkeen van die ondersoeke saboteer.


    Jy’t ’n koel kop nodig om dit alles te ontrafel, om die enorme druk te kan hanteer. Jy moet kalm en gefokus en nugter wees.


    Maar Bennie Griessel se kop is nie koel nie. Hy’s bedruk. Bekommerd. Bevrees.


    Want op 12 Junie moet hy trou, ’n datum wat op hom afkom soos ’n sneltrein. En hy’s glad nie reg vir dié ding nie.


    Dis ’n resep vir ’n ramp.

  


  
    


    Oor die skrywer


    Internasionaal bekende skrywer Deon Meyer woon op Stellenbosch. Sy publikasies sluit in dertien misdaadromans (onder meer Spoor, 2010, 7 Dae, 2011, Kobra, 2013, Ikarus, 2015, Koors, 2016, Prooi, 2018, en Donkerdrif, 2020). Orion, Proteus en Infanta is met die ATKV-prosaprys bekroon en Prooi met die ATKV-prys vir Spanningsfiksie.

  


  
    


    Ander boeke deur Deon Meyer, steeds in druk:


    Wie met vuur speel (1994)


    Feniks (1996)


    Orion (2000)


    Proteus (2002)


    Infanta (2004)


    Onsigbaar (2007)


    13 Uur (2008)


    Karoonag en ander verhale (2009)


    Spoor (2010)


    7 Dae (2011)


    Kobra (2013)


    Ikarus (2015)


    Die ballade van Robbie de Wee en ander verhale (2015)


    Koors (2016)


    Die vrou in die blou mantel (2017)


    Prooi (2018)


    Donkerdrif (2020)

  


  
    


    Ander boeke deur Deon Meyer, ook beskikbaar in e-boekformaat:


    Wie met vuur speel (1994)


    Feniks (1996)


    Orion (2000)


    Proteus (2002)


    Infanta (2004)


    Onsigbaar (2007)


    13 Uur (2008)


    Karoonag en ander verhale (2009)


    Spoor (2010)


    7 Dae (2011)


    Kobra (2013)


    Ikarus (2015)


    Die ballade van Robbie de Wee en ander verhale (2015)


    Koors (2016)


    Die vrou in die blou mantel (2017)


    Jagveld en ander draaiboeke (2017)


    Prooi (2018)


    Donkerdrif (2020)

  


  
    


    Human & Rousseau,


    ’n druknaam van NB-Uitgewers,


    ’n afdeling van Media24 Boeke (Edms.) Bpk.,


    Heerengracht 40, Kaapstad 8001


    www.humanrousseau.co.za


    © Deon Meyer 2023


    Alle regte voorbehou.


    Geen gedeelte van hierdie elektroniese boek mag sonder die skriftelike verlof van die uitgewer gereproduseer of in enige vorm of deur enige elektroniese of meganiese middel weergegee word nie, hetsy deur fotokopiëring, skyf- of bandopname, of deur enige ander stelsel vir inligtingsbewaring of -ontsluiting.


    Skrywers werk lank en doen intense navorsing om ’n boek te skep wat uiteindelik gepubliseer word. Die e-boekweergawe van so ’n titel is, net soos die gedrukte uitgawe, nie gratis nie. Daarom mag jy nie die e-boek gratis versprei nie, maar moet jy dit by ’n gemagtigde e-boekhandelaar koop. Indien jy die e-boek gratis versprei, oortree jy die Wet op Outeursreg 98 van 1978 en stel jy jouself bloot aan vervolging.


    Omslagontwerp: Nudge Studio


    Outeursfoto: Wil Punt


    E-boekontwerp: Wouter Reinders


    Ook beskikbaar in druk:


    Eerste uitgawe in 2023


    ISBN: 978-0-7981-8338-3


    Epub-uitgawe:


    Eerste uitgawe in 2023


    ISBN: 978-0-7981-8339-0 (epub)

